(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΑ΄

Τετάρτη, 13 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Μουλικιώτη και Α. Δεληκάρη, σελ.   
3. Ανακοινώνεται ότι τη συνεδρίαση παρακολουθούν Δανοί μαθητές και μαθήτριες και δύο συνοδοί εκπαιδευτικοί, από το Λύκειο Βίμποργκ Κατεντράλσκολε (Viborg Katedralskole). , σελ.   
4. Αναφορά στη βιβλική καταστροφή που υπέστη η Θεσσαλία μετά το πέρασμα της καταιγίδας Daniel και έκφραση συλλυπητηρίων στις οικογένειες των θυμάτων, σελ.   
5. Κατάθεση Εκθέσεως Ειδικής Μόνιμης Επιτροπής:η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Πολιτισμού, με θέμα: «Για τη μεταστέγαση του Κρατικού Ωδείου Θεσσαλονίκης σε έναν ενιαίο χώρο», σελ.   
 β) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Ετοιμότητα Υπουργείου ως προς την καταγραφή και την κάλυψη των κενών σε εκπαιδευτικό και βοηθητικό προσωπικό γενικής και ειδικής εκπαίδευσης και λειτουργίας των Ολοήμερων Δημοτικών Σχολείων», σελ.   
 ii. με θέμα «Προπαγάνδα υπέρ της ΛΟΑΤΚΙ+ κοινότητας σε Δημοτικό Σχολείο», σελ.   
 iii. με θέμα: «Τα ακατάλληλα βιβλία Γλώσσας Δημοτικού Σχολείου και Γυμνασίου», σελ.   
 iv. με θέμα: «Σοβαρά προβλήματα διαβίωσης αντιμετωπίζουν οι συμβασιούχοι αναπληρωτές εκπαιδευτικοί», σελ.   
 v. με θέμα: «Για την Α’ φάση προσλήψεων αναπληρωτών-να καλυφτούν άμεσα τα πάνω από 20.000 κενά σε πρωτοβάθμια και δευτεροβάθμια εκπαίδευση», σελ.   
 γ) Προς τον Υπουργό Εθνικής Οικονομίας και Οικονομικών, με θέμα: «Νομοσχέδιο ?Κατευθύνσεις Αναθεώρησης του Εθνικού Σχεδίου Ανάκαμψης και Ανθεκτικότητας Ελλάδα 2.0?», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν. 4963/2022 και άλλες ρυθμίσεις του Υπουργείου Δικαιοσύνης», σελ.   
2. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης κατέθεσε την έκθεσή της στο σχέδιο νόμου του Υπουργείου Δικαιοσύνης «Επιτάχυνση διαδικασιών στελέχωσης και λειτουργίας Δικαστικής Αστυνομίας, τροποποίηση ν.4963/2022 και άλλες ρυθμίσεις του Υπουργείου Δικαιοσύνης», σελ.   
 ii. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας Θρησκευμάτων και Αθλητισμού «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)», σελ.   
 iii. H Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999», σελ.   
3. Κατάθεση σχεδίου νόμου:

Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υγείας, Υποδομών και Μεταφορών, Ανάπτυξης, Προστασίας του Πολίτη, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας κατέθεσαν στις 12/9/2023 σχέδιο νόμου «Για την ενίσχυση της εργασίας ενσωμάτωση της Οδηγίας της Ευρωπαϊκής Ένωσης (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ης Ιουνίου του 2019 - Απλοποίηση ψηφιακών διαδικασιών και ενίσχυση της κάρτας εργασίας, αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.  
ΜΠΟΥΡΑΣ Α., σελ.

ΟΜΙΛΗΤΕΣ

Α. Αναφορά στη βιβλική καταστροφή που υπέστη η Θεσσαλία μετά το πέρασμα της καταιγίδας Daniel και έκφραση συλλυπητηρίων στις οικογένειες των θυμάτων:  
 ΑΚΤΥΠΗΣ Δ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΓΑΒΡΗΛΟΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΩΡΓΟΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΦΑΛΑ Γ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΒΕΛΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΓΑΣ Ι. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΑΚΗΣ Π. , σελ.   
 ΡΑΠΤΗ Ζ. , σελ.   
 ΣΑΡΑΚΗΣ Π. , σελ.   
 ΣΠΥΡΙΔΑΚΗ Α. , σελ.   
 ΣΤΑΪΚΟΥΡΑΣ Χ. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Β. Επί διαδικαστικού θέματος:  
 ΑΠΟΣΤΟΛΑΚΗΣ Γ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΑΚΗΣ Π. , σελ.   
  
Γ. Επί των επικαίρων ερωτήσεων:  
 ΓΕΡΟΥΛΑΝΟΣ Π. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΜΙΧΑΗΛΙΔΟΥ Δ. , σελ.   
 ΝΑΤΣΙΟΣ Δ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΣΤΙΓΚΑΣ Β. , σελ.   
  
Δ. Επί του σχεδίου νόμου του Υπουργείου Δικαιοσύνης:  
 ΑΚΤΥΠΗΣ Δ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΓΑΒΡΗΛΟΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΩΡΓΟΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΔΟΥΔΩΝΗΣ Π. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΦΑΛΑ Γ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΒΕΛΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΓΑΣ Ι. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΑΚΗΣ Π. , σελ.   
 ΡΑΠΤΗ Ζ. , σελ.   
 ΣΑΡΑΚΗΣ Π. , σελ.   
 ΣΠΥΡΙΔΑΚΗ Α. , σελ.   
 ΣΤΑΪΚΟΥΡΑΣ Χ. , σελ.   
 ΣΤΙΓΚΑΣ Β. , σελ.   
 ΤΑΓΑΡΑΣ Ν. , σελ.   
 ΤΑΧΙΑΟΣ Ν. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΑ΄

Τετάρτη 13 Σεπτεμβρίου 2023

Αθήνα, σήμερα στις 13 Σεπτεμβρίου 2023, ημέρα Τετάρτη και ώρα 8.46΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Παρακαλείται o κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Προς τη Βουλή των Ελλήνων.

Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 13 Σεπτεμβρίου 2023, ότι οι επίκαιρες ερωτήσεις που θα συζητηθούν είναι οι εξής: H υπ’ αριθμ. 97/10-9-2023 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαναθάση. Οι υπ’ αριθμ. 86/5-9-2023, 96/10-9-2023, 103/11-9-2023, 104/11-9-2023 και 116/11-9-2023 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Δόμνα Μιχαηλίδου. Η υπ’ αριθμ. 102/11-9-2023 επίκαιρη ερώτηση θα απαντηθεί από τον Υφυπουργό Πολιτισμού κ. Χρίστο Δήμα.

Ο Γενικός Γραμματέας Νομικών και Κοινοβουλευτικών Θεμάτων Στυλιανός Κουτνατζής.».

Θα ξεκινήσουμε με τη δεύτερη με αριθμό 102/11-9-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. «Κομμουνιστικό Κόμμα Ελλάδας» κ. Ιωάννη Δελή προς την Υπουργό Πολιτισμού, με θέμα: «Για τη μεταστέγαση του Κρατικού Ωδείου Θεσσαλονίκης σε έναν ενιαίο χώρο».

Στην επίκαιρη ερώτηση του κυρίου συναδέλφου θα απαντήσει ο Υφυπουργός κ. Δήμας.

Ορίστε, κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, ασφαλώς και γνωρίζετε ότι το Κρατικό Ωδείο της Θεσσαλονίκης, που είναι και το μοναδικό κρατικό ωδείο της χώρας, δεν έχει τη δική του ιδιόκτητη στέγη. Αυτό, λοιπόν, το διαχρονικό στεγαστικό πρόβλημα του ωδείου της Θεσσαλονίκης είναι που έρχεται ξανά στο προσκήνιο λόγω της αναγκαστικής του έξωσης από την επί τριάντα έξι χρόνια έδρα του σε εκείνο το διατηρητέο -για όσους γνωρίζουν- της οδού Φράγκων, ένα πανέμορφο κτήριο μπαρόκ, το οποίο, όμως, είναι ιδιοκτησίας ΕΦΚΑ και στο οποίο βέβαια επίκειται ριζική ανακαίνιση μέσω του Ταμείου Ανάκαμψης με χρονικό ορίζοντα ολοκλήρωσης του έργου τουλάχιστον τα τέλη του 2025.

Η μεταστέγαση, λοιπόν, ενός ωδείου, εν προκειμένω τέτοιου μεγέθους όπως το Ωδείο Θεσσαλονίκης για ένα διάστημα δύο, τριών, ίσως και περισσότερων ετών είναι φυσικά ένα πολύ σοβαρό ζήτημα που απασχολεί πρωτίστως τη μουσική κοινότητα, δηλαδή τους διδασκόμενους, αλλά και τους διδάσκοντες.

Οι προθέσεις του Υπουργείου Πολιτισμού όσο και της διοίκησης για τον χώρο της μεταστέγασης του Κρατικού Ωδείου της Θεσσαλονίκης ουσιαστικά κατακερματίζουν τη λειτουργία του κρατικού ωδείου και τις δραστηριότητές του και θέτουν σε κίνδυνο το εκπαιδευτικό καλλιτεχνικό του έργο, την περιουσία του και το μέλλον του, γιατί αυτό που διαφαίνεται με αυτή τη μεταστέγαση, κύριε Υπουργέ, είναι ότι θα διασπαστεί η ενιαία λειτουργία του ωδείου σε δύο χώρους απομακρυσμένους χιλιόμετρα μεταξύ τους. Ένα μέρος των δραστηριοτήτων του ωδείου θα πάει σε χώρους του Μουσικού Σχολείου της Θεσσαλονίκης που βρίσκεται στην Πυλαία και ένα άλλο μέρος θα πάει σε χώρους -υπόγειους μάλιστα- του Μεγάρου Μουσικής Θεσσαλονίκης που βρίσκεται, όπως είναι γνωστό, στο τέρμα της Νέας Παραλίας. Επιπλέον, το Μέγαρο Μουσικής της Θεσσαλονίκης ζητά και αποζημίωση για τη χρήση των παραχωρούμενων χώρων, το ύψος της οποίας δεν έχει ακόμα ανακοινωθεί, ούτε έχει προϋπολογιστεί.

Πρόκειται για λύσεις οι οποίες φυσικά και δεν στηρίζονται σε καμμία προηγούμενη οικονομοτεχνική μελέτη και οι οποίες όχι μονάχα επιβαρύνουν τον προϋπολογισμό του κρατικού ωδείου, αλλά τελικά δεν διασφαλίζουν ούτε και την εύρυθμη λειτουργία του, αφού παρακωλύουν το έργο του, με ορατό τον κίνδυνο της συρρίκνωσης της λειτουργίας του.

Με βάση αυτά, λοιπόν, σας ρωτάμε, κύριε Υπουργέ, σε ποιες επείγουσες ενέργειες θα προβεί η Κυβέρνησή σας εν όψει και της νέας ακαδημαϊκής χρονιάς, που έχει ήδη ξεκινήσει, για την άμεση εύρεση και οργάνωση ενός ενιαίου –επαναλαμβάνω, ενιαίου- χώρου μεταστέγασης –έχει σημασία αυτό- στον οποίον θα μεταφερθεί το σύνολο των εκπαιδευτικών και καλλιτεχνικών δραστηριοτήτων του Κρατικού Ωδείου της Θεσσαλονίκης για την ασφαλή, την απρόσκοπτη, την πλήρη και αξιοπρεπή σε κάθε περίπτωση συνέχιση της λειτουργίας του.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς:** Κύριε Υπουργέ, έχετε τον λόγο για τρία λεπτά.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ, κύριε Πρόεδρε.

Κύριε συνάδελφε, έχετε καταθέσει επίκαιρη ερώτηση για ένα πράγματι πολύ σημαντικό ζήτημα. Πριν απαντήσω στα ερωτήματα που έχετε θέσει πρέπει να κάνω μία σύντομη αναφορά για το κτήριο του Κρατικού Ωδείου Θεσσαλονίκης επί της οδού Φράγκων. Γνωρίζετε πολύ καλά πως αποτελούσε πάγιο αίτημα τόσο του Κρατικού Ωδείου Θεσσαλονίκης όσο και των αρχών της πόλης η συντήρηση και αποκατάσταση του κτηρίου. Και πράγματι, όπως είπατε και εσείς, το Κρατικό Ωδείο Θεσσαλονίκης στεγάζεται σε ένα πραγματικά υπέροχο κτήριο που αποτελεί ένα εκλεκτιστικό δείγμα με νεομπαρόκ νεοκλασικά και πολλά στοιχεία από τη γαλλική αρχιτεκτονική. Για την ακρίβεια είχε κατασκευαστεί το 1840 ως κατοικία του Τζέικ Άμποτ ενός Άγγλου εμπόρου. Λίγα χρόνια αργότερα πουλήθηκε στην Οθωμανική Αυτοκρατορική Τράπεζα η οποία στέγασε εκεί το υποκατάστημα της στη Θεσσαλονίκη. Δεν είναι καθόλου τυχαίο, συνεπώς, το γεγονός ότι έχει χαρακτηριστεί ως διατηρητέο.

Ξέρετε μέχρι πριν από λίγα χρόνια η πολιτεία δεν είχε οργανωμένο σχέδιο ούτε εξασφαλισμένη χρηματοδότηση ώστε να μπορέσει να πραγματοποιήσει την αποκατάσταση και συντήρηση του κτηρίου που τόσο χρειάζεται και είμαι βέβαιος πως και εσείς ο ίδιος έχετε επισκεφθεί αρκετές φορές το συγκεκριμένο κτήριο και έχετε δει τις συνθήκες υπό τις οποίες εργάζονται οι εργαζόμενοι οι εκπαιδευτικοί αλλά και εκπαιδεύονται οι εκπαιδευόμενοι. Το 2022 το Υπουργείο Πολιτισμού και η Κυβέρνηση του Κυριάκου Μητσοτάκη σε συνεργασία πάντοτε με τη διοίκηση του Κρατικού Ωδείου Θεσσαλονίκης και με συντονισμένες ενέργειες ενέταξε το έργο αυτό στο Ταμείο Ανάκαμψης. Το έργο μάλιστα είναι για την αποκατάσταση και συντήρηση του κτηρίου του Κρατικού Ωδείου Θεσσαλονίκης με σκοπό προφανώς την αναβάθμισή του. Το συγκεκριμένο έργο έχει συνολική δημόσια δαπάνη της τάξεως σχεδόν των πεντέμισι εκατομμυρίων ευρώ. Η σύνταξη όλων των απαραίτητων μελετών προβλέπεται από το συγκεκριμένο έργο που χρηματοδοτείται από το Ταμείο Ανάκαμψης. Φυσικά προβλέπεται και η εκτέλεση όλων των εργασιών: οικοδομικών, συντήρησης, μορφολογικών, ηλεκτρολογικών εγκαταστάσεων μηχανολογικών. Τα πάντα.

Ο ορίζοντας περάτωσης των έργων πράγματι είναι όπως για όλα τα έργα του Ταμείου Ανάκαμψης στο τέλος το 2025. Και επειδή όπως τόνισα το συγκεκριμένο κτήριο είναι χαρακτηρισμένο ως διατηρητέο μνημείο ανατέθηκαν οι εργασίες στην υπηρεσία νεοτέρων μνημείων και τεχνικών έργων της κεντρικής Μακεδονίας η οποία έχει τη γνώση και την εμπειρία να μπορέσει να υλοποιήσει το έργο.

Παράλληλα, μιας και αναφερθήκατε στο ιδιοκτησιακό, θέλω να αναφέρω πως το Υπουργείο Πολιτισμού σε συνεργασία με το Υπουργείο Εργασίας έχουν υπογράψει τη μακροχρόνια μίσθωση με τον e-ΕΦΚΑ για τριάντα πέντε χρόνια. Άρα το ωδείο έχει για τριάντα πέντε χρόνια τη χρήση του κτηρίου. Συνεπώς το σχέδιο που υλοποιούμε είναι σε πλήρη συνεργασία με το διοικητικό συμβούλιο του Κρατικού Ωδείου Θεσσαλονίκης με σκοπό να μπορέσουμε πρωτίστως να αναβαθμίσουμε το καλλιτεχνικό έργο, τις δραστηριότητες του κρατικού ωδείου προς όφελος των μαθητών αλλά και των εκπαιδευτών και συνολικότερα να απαντήσουμε σε ένα πάγιο αίτημα που έχει τόσο το Κρατικό Ωδείο Θεσσαλονίκης όσο και οι αρχές της πόλης.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δελή, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Όπως είναι φανερό, κύριε Υπουργέ, το Κρατικό Ωδείο της Θεσσαλονίκης πληρώνει και μάλιστα πάρα πολύ ακριβά την έλλειψη της μόνιμης στέγασής του από το 1914 ακόμη, γιατί τότε ιδρύθηκε αυτό το μοναδικό κρατικό ωδείο της χώρας.

Στην απάντησή σας σταθήκατε κυρίως στην ανάδειξη, την αξιοποίηση, τη συντήρηση μάλλον του κτηρίου στην οδό Φράγκων, ενός επιβλητικού πραγματικά κτηρίου. Ασφαλώς και συμφωνούμε με την ανακαίνιση του κτηρίου, είναι επιβεβλημένη. Δεν συζητάμε, όμως γι’ αυτό, κύριε Υπουργέ. Συζητάμε για την αναπόφευκτη μεταστέγαση του κρατικού ωδείου που στεγάζεται εκεί. Ζητάμε, όπως και οι εργαζόμενοι, αυτή η μεταστέγαση να γίνει με όρους κατάλληλους για τη λειτουργία ενός τέτοιου ωδείου. Πολύ θα θέλαμε εδώ να διαβεβαιώσετε για κάτι που είπατε. Ότι θα επιστρέψει το Κρατικό Ωδείο της Θεσσαλονίκης στο ανακαινισμένο κτήριο της οδού Φράγκων, όποτε τελειώσει αυτό. Μας είπατε για μία σύμβαση που έχει υπογραφεί για τριάντα πέντε χρόνια, αλλά δεν μας είπατε πότε λήγει αυτή η σύμβαση. Δεν το γνωρίζουμε.

Επανέρχομαι στον πυρήνα του έργου του ερωτήματός μας. Εδώ, κύριε Υπουργέ, προωθείτε τριχοτόμηση του Κρατικού Ωδείου της Θεσσαλονίκης. Μίλησα για διχοτόμηση αλλά είναι τριχοτόμηση. Προσέξτε. Στο απαντητικό του έγγραφο σε μία κοινοβουλευτική παρέμβαση που κάναμε τον προηγούμενο μήνα ο πρόεδρος του Κρατικού Ωδείου Θεσσαλονίκης μας ενημερώνει ότι βρισκόμαστε ήδη, όπως γράφει, στη διαδικασία εξασφάλισης εναλλακτικών αντίστοιχων χώρων στην πόλη και αναφέρεται στο αμφιθέατρο που αυτονόητα είναι τόσο απαραίτητο για ένα ωδείο. Όμως έρχεται το Υπουργείο Εσωτερικών διά του Αναπληρωτή Υπουργού του κ. Λιβάνιου και μας πληροφορεί ότι στο πλαίσιο του ειδικού αναπτυξιακού προγράμματος με την ονομασία «Αντώνης Τρίτης» και με τίτλο «Αξιοποίηση κτηριακού αποθέματος των δήμων» ο Δήμος της Θεσσαλονίκης δεν υπέβαλε κάποια σχετική με το ωδείο πρόταση. Δηλαδή, είναι στον αέρα. Όλα αυτά είναι στις απαντήσεις που λάβαμε σε αυτή την κοινοβουλευτική μας παρέμβαση από την ίδια την Κυβέρνηση.

Δεν είναι μόνο ότι το Μουσικό Σχολείο της Θεσσαλονίκης δεν καλύπτει, κύριε Υπουργέ, για όσους το γνωρίζουν -και τυχαίνει να το γνωρίζουμε πάρα πολύ καλά αυτό- τις διδακτικές και καλλιτεχνικές ανάγκες του ωδείου χωρίς την αίθουσα εκδηλώσεων, το αμφιθέατρο του Μουσικού Σχολείου της Θεσσαλονίκης, γιατί αυτό δεν το ζητάει πια ούτε το κρατικό ωδείο. Αλήθεια που θα γίνονται οι συναυλίες, οι απολυτήριες εξετάσεις, οι πρόβες, γενικότερα οι εκδηλώσεις του κρατικού ωδείου; Είναι και το ότι υπάρχει από τις 6 Σεπτεμβρίου -και θα το καταθέσω στα Πρακτικά- η αρνητική θέση του συλλόγου διδασκόντων του ίδιου του Μουσικού Σχολείου της Θεσσαλονίκης για τη μεταστέγαση στο δικό του χώρο. Εκτός κι αν δεν μας ενδιαφέρει η γνώμη όσων θέλουμε να μας φιλοξενήσουν.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Θα χρειαστώ μισό λεπτό ακόμα, κύριε Πρόεδρε.

Παραπέρα με την προτεινόμενη μεταστέγαση ορισμένα μαθήματα αλλά και τα μουσικά σύνολα του Κρατικού Ωδείου της Θεσσαλονίκης θα φιλοξενούνται, όπως είπα και στην αρχή, σε ακατάλληλους υπόγειους χώρους του Μεγάρου Μουσικής Θεσσαλονίκης τους οποίους βεβαίως το κρατικό ωδείο αναλαμβάνει με δικές του μάλιστα δαπάνες να μετατρέψει και σε κατάλληλους. Αλήθεια τι θα γίνει και με εκείνη την πλούσια και μοναδική βιβλιοθήκη του κρατικού ωδείου; Είναι ένα στολίδι πραγματικά. Θα την πάτε κι αυτή στα υπόγεια του Μεγάρου Μουσικής Θεσσαλονίκης. Πόσο ασφαλής αλήθεια θα είναι εκεί; Πόσο χρηστική; Μιλάμε, για όσους γνωρίζουν, για μία βιβλιοθήκη που έχει δέκα τρεις χιλιάδες πεντακόσιους τουλάχιστον τόμους βιβλίων, έχει πρωτότυπες παρτιτούρες, έχει περιοδικά, οπτικοακουστικό και αρχειακό υλικό, πίνακες ζωγραφικής, κοστούμια όπερας.

Τελειώνω και ολοκληρώνω, κύριε Υπουργέ. Το κρατικό ωδείο ιδρύθηκε το 1914 στη Θεσσαλονίκη και παραμένει το κρατικό ωδείο της χώρας. Στην υπεραιωνόβια λειτουργία του αυτό το ωδείο πέτυχε με τον μόχθο και τον ζήλο των λειτουργών του όχι μόνο να είναι συνώνυμο ενός υψηλού επιπέδου σπουδών με τους αποφοίτους του να διαπρέπουν εντός και εκτός Ελλάδας, αλλά ταυτόχρονα κατάφερε να μεγιστοποιεί και την κοινωνική του προσφορά με καλλιτεχνικές δράσεις και πολιτιστικές συνεργασίες. Χρειάζεται, λοιπόν, κατά την άποψή μας μία καλύτερη αντιμετώπιση από την Κυβέρνηση σας, κύριε Υπουργέ, αντάξια και ανάλογη της ιστορίας του και της προσφοράς του. Και η Κυβέρνησή σας έχει τώρα την ευθύνη.

Ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Πάμε τώρα στα επιμέρους ερωτήματα που μου έχετε θέσει, κύριε συνάδελφε.

Η διοίκηση και η διεύθυνση του Κρατικού Ωδείου Θεσσαλονίκης έχει ζητήσει εκτεταμένα το τελευταίο χρονικό διάστημα την εύρεση ενός ενιαίου και κατάλληλου χώρου, όπως υπογραμμίσατε, για να στεγάσει το σύνολο των δραστηριοτήτων του ωδείου όσο γίνονται οι εργασίες στο κτήριο επί της οδού Φράγκων. Αυτό, κύριε συνάδελφε, δεν κατέστη δυνατόν. Άρα έλαβε την απόφαση να προχωρήσει στην εξεύρεση άλλων κατάλληλων χώρων διαιρώντας τις εκπαιδευτικές δραστηριότητες του ωδείου οπότε άρχισε να διαφαίνεται και μία λύση, Αναζήτησε να στεγάσει σε έναν χώρο τα μεγάλα σύνολα, όπως είναι παραδείγματος χάριν οι χορωδίες, η μικρή και η μεγάλη ορχήστρα, η σχολή μελοδραματικής και τα χορευτικά σύνολα που αποτελούν ένα μεγάλο κομμάτι των δραστηριοτήτων και σε έναν άλλο χώρο τα ατομικά και ομαδικά μαθήματα που αποτελούν τις υπόλοιπες δραστηριότητες του ωδείου.

Εδώ θέλω, όμως, να υπογραμμίσω πως παρά το γεγονός ότι έγινε μεγάλη προσπάθεια από τη διεύθυνση του ωδείου και συζητήσεις με πολλούς άλλους φορείς, δεν έδειξαν οι φορείς της πόλης της Θεσσαλονίκης, έμπρακτα τουλάχιστον, τη διάθεση τους να συμβάλουν θετικά στην επίλυση αυτού του προβλήματος. Αυτό είναι κάτι το οποίο πρέπει να το γνωρίζουμε όλοι μας.

Πρέπει, όμως, να αναγνωρίσω πως το Μέγαρο Μουσικής Θεσσαλονίκης που, όπως και το Κρατικό Ωδείο Θεσσαλονίκης, εποπτεύεται από το Υπουργείο Πολιτισμού, ανταποκρίθηκε θετικά και συμφωνήθηκε ένα μνημόνιο συνεργασίας. Πιο συγκεκριμένα, προβλέπεται πως το Μέγαρο Θεσσαλονίκης παραχωρεί στο Κρατικό Ωδείο Θεσσαλονίκης δύο χώρους στον τρίτο όροφο -στον τρίτο όροφο, το ξανατονίζω- του πρώτου κτηρίου ως χώρους μουσικής διδασκαλίας, έναν αποθηκευτικό χώρο για την αποθήκευση της βιβλιοθήκης του, έναν πρόσθετο χώρο που θα αξιοποιούν και οι δύο φορείς, δύο χώρους προβών και μουσικής διδασκαλίας, έναν χώρο κύριας χρήσης -εφόσον απαιτηθεί- και έναν επιπλέον μικρό αποθηκευτικό χώρο.

Και στο σημείο αυτό θέλω να επισημάνω πως ήδη η τεχνική εταιρεία έχει κρίνει θετικά τη δυνατότητα στέγασης και πρόσβασης στον χώρο. Ναι, χρειάζονται κάποιες μικροπαρεμβάσεις, κυρίως στο κομμάτι της πρόσβασης για είσοδο και έξοδο, δεν είναι δαπάνες μεγάλης κλίμακας και έχουν διασφαλιστεί οι πόροι από το Υπουργείο Πολιτισμού.

Για τις υπόλοιπες δραστηριότητες του ωδείου, ενώ υπήρχε αρχικά μία διαφαινόμενη θετική διάθεση από άλλο φορέα -που δεν εποπτεύεται από το Υπουργείο Πολιτισμού- και είχαν γίνει συζητήσεις και μας είχαν διαβεβαιώσει από τον φορέα αυτό, τελικά ο φορέας δεν ήταν πρόθυμος να βοηθήσει έμπρακτα, παρά τις αρχικές του διαβεβαιώσεις, όπως είπα.

Συνεπώς, η διοίκηση του ωδείου έχει ήδη εντοπίσει εναλλακτικές λύσεις, πραγματοποιεί επισκέψεις και συναντήσεις ώστε να βρεθούν άμεσα οι κατάλληλοι χώροι για να στεγάσουν τις υπόλοιπες δραστηριότητες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό θέλω μόνο, κύριε Πρόεδρε.

Η διοίκηση του ωδείου έχει πραγματοποιήσει λεπτομερέστατη απογραφή της κινητής περιουσίας εν όψει της μετεγκατάστασης, απόφαση του Ωδείου Θεσσαλονίκης είναι η βιβλιοθήκη -όπως πολύ σωστά είπατε- η οποία είναι πραγματικά εξαιρετική, να φυλάσσεται σε κατάλληλο χώρο και να λειτουργεί ως αναγνωστήριο μόνο όσο διάστημα γίνονται οι εργασίες στο κεντρικό κτήριο. Η κινητή περιουσία του ωδείου -μουσικά όργανα, πίνακες ζωγραφικής κ.λπ.- θα φυλάγονται σε ειδικούς χώρους αποθήκευσης ή ακόμα θα έχουμε και εκθέσεις, όπως συμβαίνει αυτή τη στιγμή με την Έκθεση Ιστορικών Μουσικών Οργάνων στο Υφυπουργείο Μακεδονίας - Θράκης.

Όσον αφορά την αίθουσα συναυλιών, για την οποία μιλήσατε, εξετάσεων, προβών και άλλων εκδηλώσεων που παραδοσιακά λάμβαναν χώρα στην ιστορική αίθουσα «Μελίνα Μερκούρη» στο κτήριο του ωδείου, που θα είναι κλειστή προφανώς λόγω των εργασιών, η διοίκηση του ωδείου αναφέρει πως στο παρελθόν με πολύ μεγάλη επιτυχία έχουν λάβει χώρα παρόμοιες εκδηλώσεις και σε δημοτικά θέατρα.

Άρα κλείνοντας, ναι, η μεταστέγαση του ωδείου δεν είναι εύκολη υπόθεση, είναι δύσκολη και πολύπλοκη διαδικασία. Δεν υπάρχουν ιδανικές λύσεις. Δεν σας κρύβω, όμως, πως πραγματικά θα περίμενα μεγαλύτερη ανταπόκριση από τους φορείς της πόλης της Θεσσαλονίκης, διότι πολύ απλά πίστευα ότι δημιουργούνται φυσικές συνέργειες σε πολλές περιπτώσεις, οι οποίες όμως δεν θέλουν να αξιοποιήσουν.

Σε κάθε περίπτωση, όμως, αυτό το οποίο θέλω να υπογραμμίσω είναι πως είναι η πρώτη φορά που έχουμε ένα πολύ συγκεκριμένο πλάνο, έχουμε την ένταξη στο Ταμείο Ανάκαμψης, εξασφαλισμένη χρηματοδότηση και ο στόχος είναι να μπορέσουμε να αναβαθμίσουμε τη λειτουργία του Κρατικού Ωδείου Θεσσαλονίκης προς όφελος των εκπαιδευόμενων, των μαθητών, της κοινωνίας της Θεσσαλονίκης.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Στο σημείο αυτό, κύριοι συνάδελφοι, θέλω να σας αναφέρω μία επιστολή για άδεια απουσίας στο εξωτερικό.

Ο Βουλευτής κ. Γεώργιος Μουλκιώτης ζητεί άδεια ολιγοήμερης απουσίας στο εξωτερικό -από 20 έως 24 Σεπτεμβρίου- για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τώρα θα συζητηθεί η πρώτη, με αριθμό 96/10-9-2023 επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας (Κ.Ο.) «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Ετοιμότητα Υπουργείου ως προς την καταγραφή και την κάλυψη των κενών σε εκπαιδευτικό και βοηθητικό προσωπικό γενικής και ειδικής εκπαίδευσης και λειτουργίας των ολοήμερων δημοτικών σχολείων».

Θα απαντήσει η Υφυπουργός Παιδείας Θρησκευμάτων και Αθλητισμού, κ. Δόμνα - Μαρία Μιχαηλίδου.

Κύριε Παραστατίδη, έχετε τον λόγο για την πρωτολογία σας για δύο λεπτά.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Υφυπουργέ, την ερώτηση για τα κενά στα σχολεία δεν την καταθέτω εθιμοτυπικά ούτε ως ένα είδος αντιπολιτευτικής τελετουργίας. Οι ελλείψεις σε εκπαιδευτικό προσωπικό είναι ένα πραγματικό πρόβλημα, το οποίο αφορά σε πραγματικούς ανθρώπους.

Είναι ένα πρόβλημα το οποίο επηρεάζει, αγχώνει, δημιουργεί ανασφάλεια σε χιλιάδες εκπαιδευτικούς, γονείς και παιδιά. Είναι ένα πρόβλημα το οποίο απαιτεί διαφάνεια, με γνώση των πραγματικών δεδομένων από όλους, ώστε να υπάρξει λογοδοσία της εξουσίας και η οποία είναι θεμέλια λίθος της δημοκρατίας στη χώρα μας. Η διαφάνεια, λοιπόν, και η λογοδοσία είναι οι παράμετροι που χτίζουν την απαραίτητη εμπιστοσύνη μεταξύ της πολιτείας και της κοινωνίας, μεταξύ του Υπουργείου και των εκπαιδευτικών, μεταξύ μας.

Σας ρωτώ, λοιπόν, ευθέως πόσα είναι τα κενά κατά την έναρξη της σχολικής χρονιάς σε εκπαιδευτικό και βοηθητικό προσωπικό στην πρωτοβάθμια και δευτεροβάθμια γενική και ειδική εκπαίδευση και εάν και πότε θα καλυφθούν.

Και δεύτερον: Ειδικότερα, σε ό,τι αφορά τα ολοήμερα σχολεία, για τα οποία αρχικά ο Πρωθυπουργός στις προγραμματικές του δηλώσεις δεσμεύτηκε για τις ώρες λειτουργίας ως τις 18.00΄ και κατόπιν ο Υπουργός Παιδείας, ο κ. Πιερρακάκης αναφέρθηκε για 17.30΄, αν δεσμεύεστε ότι είναι σε θέση να λειτουργήσουν στο σύνολό τους και βεβαίως όχι ως παιδοφυλακτήρια.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρία Υφυπουργέ, έχετε τον λόγο για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, κάθε χρόνο το Υπουργείο Παιδείας κάνει πραγματικά έναν αγώνα δρόμου για να προλάβει το άνοιγμα των σχολείων. Εδώ και πολλά χρόνια η όλη διαδικασία των υπηρεσιακών μεταβολών ξεκινά από τον Νοέμβριο με τις αιτήσεις μετάθεσης των εκπαιδευτικών, ώστε οι αναγκαίες προσλήψεις αναπληρωτών να γίνουν στην καλύτερη των περιπτώσεων προς τα τέλη του Αυγούστου.

Αυτά δεν τα αναφέρω ως δικαιολογίες. Είναι διαπιστώσεις. Και σε μεγάλο βαθμό οι καθυστερήσεις αυτές οφείλονται, στη διογκωμένη γραφειοκρατία, αλλά και στα πάρα πολλά και αναγκαία στάδια μεταξύ των δύο.

Ο Υπουργός –το είπατε κι εσείς- έχει ήδη αναφερθεί σχετικά. Πολλές διαδικασίες πρέπει -και θα το κάνουμε- να απλοποιηθούν και να συμπτυχθούν. Άλλωστε, η εξάλειψη της γραφειοκρατίας είναι θέμα αμοιβαίας εμπιστοσύνης μεταξύ πολιτών και πολιτείας. Πρέπει να εμπιστευθούμε τους πολίτες, για να μας εμπιστευθούν. Αυτό μόλις είπατε κι εσείς και συμφωνούμε.

Ας έρθουμε τώρα στα κενά και πού είμαστε αυτή τη στιγμή. Μετά τις φετινές τρεις χιλιάδες επτακόσιες νέες προσλήψεις μονίμων εκπαιδευτικών, οι οποίοι έχουν ήδη ορκιστεί εδώ και τρεις εβδομάδες και έχουν αναλάβει υπηρεσία, το Υπουργείο ανακοίνωσε 1η Σεπτεμβρίου την πρώτη φάση προσλήψεων αναπληρωτών. Συνολικά έγιναν στην πρώτη αυτή φάση είκοσι οκτώ χιλιάδες τριακόσιες ογδόντα τέσσερις προσλήψεις: δέκα τρεις χιλιάδες οκτακόσιες ογδόντα τρεις στη γενική εκπαίδευση –οκτώ χιλιάδες επτακόσιες πενήντα πενήντα στην πρωτοβάθμία και πέντε χιλιάδες εκατόν τριάντα τρεις στη δευτεροβάθμια- δέκα τέσσερις χιλιάδες πεντακόσιες, δηλαδή λίγο παραπάνω απ’ ό,τι στη γενική εκπαίδευση στην ειδική αγωγή, είτε σε σχολεία ειδικής αγωγής είτε σε τάξεις ένταξης είτε ως παράλληλη στήριξη. Πιο συγκεκριμένα, εκεί έγιναν επτά χιλιάδες τριακόσιες εξήντα δύο προσλήψεις την πρωτοβάθμια και χίλιες εννιακόσιες ενενήντα δύο στη δευτεροβάθμια. Στους διορισμούς αυτούς συμπεριλαμβάνονται και πέντε χιλιάδες εκατόν σαράντα δύο μέλη ειδικού εκπαιδευτικού προσωπικού και στις δύο εκπαιδευτικές βαθμίδες.

Μέσα σε αυτή τη βδομάδα, την τρέχουσα εβδομάδα, αναμένεται να οριστικοποιηθούν τα τμήματα γενικής παιδείας και θα οριστούν τα τμήματα κατεύθυνσης, αφού οι μαθητές δηλώσουν τα μαθήματα επιλογής τους. Είναι ένα απολύτως θεμιτό και αναγκαίο στάδιο η δήλωση των μαθημάτων επιλογής.

Θεωρώ ότι στο τέλος αυτής της εβδομάδας -σήμερα είναι Τετάρτη, την Παρασκευή, δηλαδή- θα έχουμε μία πολύ καθαρή εικόνα των υπόλοιπων κενών ώστε στοχευμένα να προχωρήσουμε άμεσα στη δεύτερη φάση.

Σχετικά με τα ολοήμερα σχολεία τώρα, που ήταν και αυτά κομμάτι της ερώτησής σας, έχει μπει σε εφαρμογή το νέο αναβαθμισμένο πρόγραμμα δημοτικών σχολείων, διευρυμένο, συνολικής διάρκειας πέντε διδακτικών ωρών. Το πρόγραμμα αναπτύσσεται από φέτος σε τρεις ζώνες και ολοκληρώνεται στις 17.30, μπορείς δηλαδή να παίρνεις το παιδί σου στις 17.30΄, στις 15.50΄ ή στις 14.55΄.

Αξίζει να αναφέρω ότι το ολοήμερο σχολείο δεν είναι απλώς μία λύση για τους εργαζόμενους γονείς. Επιτελεί και παιδαγωγικό ρόλο. Η ώρα του γεύματος είναι και ώρα διατροφικής αγωγής. Δάσκαλοι αναλαμβάνουν τη μελέτη και την προετοιμασία των μαθηματικών στα μαθηματικά και τη γλώσσα. Άλλες ειδικότητες βοηθούν στα αγγλικά, στα εικαστικά, στην τεχνολογία, στη θεατρική αγωγή και στον αθλητισμό. Οργανώνονται συνολικές δράσεις που καλλιεργούν την ελεύθερη έκφραση, το ομαδικό πνεύμα και τη συνεργατικότητα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παραστατίδη, έχετε τον λόγο για τρία λεπτά για τη δευτερολογία σας.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ και εγώ για την ενημέρωση.

Θέλω να επιμείνω στο θέμα των κλειστών δεδομένων, δηλαδή στη μη πρόσβαση σε όλους στα δεδομένα. Έχει πολύ μεγάλη σημασία. Το ζήσαμε και το βιώσαμε στην πανδημία. Θυμάμαι ότι είχαμε φτάσει σε ένα σημείο να δημιουργούμε ανθρώπινα δίκτυα για να παίρνουμε πληροφορίες από τα νοσοκομεία για να έχουμε την πραγματική εικόνα και να μπορούμε να κάνουμε την αντιπολίτευση, όπως είναι και η δική μας ευθύνη.

Διακινείται, λοιπόν, ένα νούμερο σαράντα επτά χιλιάδων κενών από εκπαιδευτικούς, το οποίο λέτε ότι δεν είναι ένα πραγματικό νούμερο. Ποιο είναι, όμως, το πραγματικό νούμερο; Αυτό είναι κάτι το οποίο θα πρέπει να το γνωρίζουμε. Θεωρώ ότι οφείλει η πολιτεία -και έχει ευθύνη η πολιτεία- να ανοίξει τα δεδομένα, να είναι προσβάσιμα σε όλους, να είναι προσβάσιμα σε εμάς, να είναι προσβάσιμα στους εκπαιδευτικούς, στους γονείς, στους πολίτες, για να μπορούμε να έχουμε τη συνολική εικόνα, αλλιώς αναγκαζόμαστε να κάνουμε τους ντετέκτιβ, να δημιουργούμε και εμείς ανθρωποδίκτυα για να ενημερωνόμαστε. Για παράδειγμα, έχω λάβει κάποια στοιχεία, κατά την άποψή μου από αξιόπιστες πηγές -άλλωστε δεν έχουν ένα σημείο αναφοράς τα ανοικτά δεδομένα για να μπορούμε να συμφωνήσουμε και να χτίσουμε μία συζήτηση πάνω σε αυτά και να αντιμετωπίσουμε καλύτερα τα προβλήματα- όπου στην Ξάνθη ζητήθηκαν ενενήντα τρεις εκπαιδευτικοί και προσλήφθηκαν πενήντα δύο, στη Βοιωτία εκατόν εξήντα πέντε και προσλήφθηκαν, στην Ευρυτανία πενήντα δύο –σαράντα πέντε και επτά- και προσλήφθηκαν τριάντα και στη Ροδόπη τα κενά είναι εβδομήντα οκτώ. Αυτά τα αναφέρω γενικότερα. Οι αναπληρωτές είναι προφανώς λιγότεροι από πέρσι, είναι κατά τρεισήμισι περίπου χιλιάδες λιγότεροι από πέρσι. Το μόνιμο προσωπικό που προσλήφθηκε είναι κατά πέντε χιλιάδες λιγότεροι, καθώς ήταν οκτώμισι χιλιάδες και φέτος είναι τρεισήμισι.

Γιατί συμβαίνει αυτό; Έχουμε περισσότερους μόνιμους εκπαιδευτικούς; Έχουμε λιγότερους μαθητές και έχουμε πάει σε μείωση των αναπληρωτών; Έχουμε μειωμένα τμήματα; Είναι η πέμπτη χρονιά -προφανώς εσείς είστε νέα Υφυπουργός- που αυτή η Κυβέρνηση βρίσκεται στο τιμόνι της χώρας και στο τιμόνι της παιδείας. Γιατί φτάνουμε εδώ; Τι έχει συμβεί τα προηγούμενα χρόνια; Η Κυβέρνηση έκανε σπατάλη ανθρώπινων πόρων; Οι διευθυντές εκπαίδευσης έδιναν φουσκωμένα στοιχεία; Οι διευθυντές εκπαίδευσης δεν αιτήθηκαν ή μάλλον αιτήθηκαν λιγότερο εκπαιδευτικό προσωπικό από πέρσι;

Σε ό,τι αφορά τα ολοήμερα προφανώς έχει πολύ μεγάλη σημασία -γιατί ο θεσμός είναι πάρα πολύ σημαντικός- η αμεσότητα στις προσλήψεις. Πολλοί γονείς έχουν τεράστια προβλήματα μέχρι και τον Οκτώβριο για το πού θα αφήσουν τα παιδιά τους, σε γιαγιάδες, παππούδες, ΚΔΑΠ, συγγενείς, αλλά βεβαίως και σε ανθρώπους που τους πληρώνουν για να τα φυλάνε. Έχουν πολύ μεγάλη σημασία οι ειδικότητες, καλλιτεχνικά, πληροφορική, θεατρολόγοι κ.λπ. που πρέπει να υποστηρίξουν τα σχολεία για να μην λειτουργούν ως παιδοφυλακτήρια και βεβαίως έχουν πολύ μεγάλη σημασία και οι υποδομές, η δυνατότητα όταν ένα παιδί μένει μέχρι τις 18.00΄, να υπάρχουν οι κατάλληλοι χώροι, να υπάρχουν τραπεζαρίες, να υπάρχουν βασικές υποδομές οι οποίες δεν υπάρχουν σε πάρα πολλά ολοήμερα σχολεία. Ο φόβος είναι να μην απαξιωθεί ένας θεσμός ο οποίος είναι πάρα πολύ σημαντικός για την εκπαίδευση, αλλά και για τη χώρα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για τρία λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά, είναι πολλά τα ερωτήματά σας. Είναι όλα εύλογα. Θα προσπαθήσω, όσο πιο σύντομα και πυκνά μπορώ, να απαντήσω σε αυτά.

Τα κενά στα σχολεία δεν είναι συνώνυμα της απόκλισης της κατανομής των εκπαιδευτικών κατά την πρώτη φάση και των εκπαιδευτικών που ζήτησαν οι διευθυντές εκπαίδευσης. Δεν είναι συνώνυμα τα δυο τους. Υπάρχει μία απόκλιση μεταξύ των δύο, η απόκλιση στην οποία αναφερθήκατε. Λέτε ότι στην Ξάνθη, για παράδειγμα, ζήτησαν έναν αριθμό εκπαιδευτικών και το Υπουργείο τους κατένειμε λιγότερους κατά εκατό ή κατά διακόσιους, δεν θυμάμαι ακριβώς τα στοιχεία τα οποία είπατε. Η απόκλιση αυτή δεν είναι ταυτόσημη του κενού. Τα κενά δεν μπορούμε να τα δώσουμε αυτή τη στιγμή και γι’ αυτό και στην πρωτολογία μου σας είπα ότι την Παρασκευή, δηλαδή μεθαύριο, θα έχουμε μία πολύ καλή εικόνα του τι κενά και ποια κενά υπάρχουν στα σχολεία μας.

Γιατί συμβαίνει αυτό; Γιατί πρέπει ένα σχολείο να ανοίξει, να αποτυπωθούν οι ανάγκες και των εκπαιδευτικών και των μαθητών. Για παράδειγμα, πολλοί εκπαιδευτικοί –εμάς, κεντρικά ως Υπουργείο, δεν είναι κάτι το οποίο μας ικανοποιεί, είναι κάτι όμως που καταλαβαίνουμε- μπορεί να έχουν δηλώσει σχολεία και να μην αναλάβουν, αρκετοί εκπαιδευτικοί μπορεί να έχουν δηλώσει σχολεία και να πρέπει να συνυπηρετήσουν, αρκετοί εκπαιδευτικοί μπορεί να έχουν δηλώσει σχολεία και να έχουν μία εγκυμοσύνη, οπότε να πρέπει να φύγουν. Αντίστοιχα είναι τα κενά που δημιουργούνται από τις ανάγκες των παιδιών, γιατί τα παιδιά άλλη χρονιά μπορεί να διαλέξουν συγκεκριμένα μαθήματα, άλλη να διαλέξουν άλλα μαθήματα, οπότε γι’ αυτό πάντα και λογικά υπάρχει δεύτερη φάση.

Για εμάς σημαντικό είναι η απόκλιση των ημερομηνιών μεταξύ των δύο φάσεων να μην είναι μεγάλη. Στόχος μας είναι αρχές Οκτώβρη να μπορέσουμε να περάσουμε στη δεύτερη φάση. Η ενημέρωση που έχουμε και εμείς από τις υπηρεσίες είναι ότι τόσο στην πρωτοβάθμια όσο και στη δευτεροβάθμια γενική εκπαίδευση τα κενά σε ειδικότητες και δη σε καίριες ειδικότητες είναι πάρα πολύ λίγα.

Κενά όντως υπάρχουν και θα αντιμετωπίσουμε αυτό το πρόβλημα, όπως και τις προηγούμενες χρονιές -όπως σωστά αναφέρατε-, σε πιο εξειδικευμένα μαθήματα τα οποία βεβαίως θεωρούμε απαραίτητα για τα παιδιά μας -αυτά της μουσικής, των καλλιτεχνικών-, όπου εκεί πέρα υπάρχει και δυσκολία από τη δική μας πλευρά εύρεσης ανθρώπων να έρθουν στα σχολεία μας να διδάξουν τα παιδιά μας και να τα διδάξουν με έναν όσο πιο ανοικτό τρόπο γίνεται.

Ως προς το κομμάτι της ανοιχτής πληροφορίας δεν νομίζω ότι ούτε εμένα ούτε ειδικά τον Υπουργό μου θα μας βρείτε αντίθετους. Είναι κάτι που και εμάς μας απασχολεί, γιατί μέχρι σήμερα η πληροφορία δεν είναι ούτε σε εμάς τους ίδιους, στην ηγεσία δηλαδή της πολιτικής εκπροσώπησης του Υπουργείου, όσο διαθέσιμα, γρήγορα και ανοιχτά θα θέλαμε. Οπότε φαντάζομαι ότι εδώ πέρα θα υπάρξει κοινοβουλευτική αντίθεση από άλλα κόμματα -όχι από εμάς- ως προς αυτό, αλλά είναι κάτι στο οποίο σίγουρα μας βρίσκετε σύμφωνους και θέλουμε να αλλάξουμε τόσο και για τη διοικητική διευκόλυνση ημών, αλλά και όλων των συμμετεχόντων στην εκπαιδευτική διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία Υπουργό και για την απόλυτη συνέπεια στον λόγο.

Τώρα θα συζητηθεί η τρίτη με αριθμό 86/5-9-2023 επίκαιρη ερώτηση πρώτου κύκλου του Προέδρου της Κ.Ο. «ΣΠΑΡΤΙΑΤΕΣ» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Παιδείας, Θρησκευμάτων και Αθλητισμού, με θέμα «Προπαγάνδα υπέρ της ΛΟΑΤΚΙ+ κοινότητας σε δημοτικό σχολείο».

Θα απαντήσει η Υφυπουργός Παιδείας Θρησκευμάτων και Αθλητισμού, κ. Δόμνα - Μαρία Μιχαηλίδου.

Παρακαλώ, κύριε Πρόεδρε, έχετε τον λόγο για δύο λεπτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κυρία Υφυπουργέ, τεράστιες διαστάσεις έχει λάβει τον τελευταίο καιρό η κάλυψη μιας μεγάλης επιφάνειας, εκτεινόμενο από τη μία άκρη ως την άλλη σχέδιο με χρωματικές λωρίδες μπογιάς που απεικονίζει ένα τεράστιο ουράνιο τόξο στα χρώματα της σημαίας της κοινότητας ΛΟΑΤΚΙ στην οροφή εξωτερικού μπαλκονιού του προαυλίου στο 2ο Δημοτικό Σχολείο Κορίνθου. Αυτό είχε ως αποτέλεσμα πολλοί γονείς να αντιδράσουν και παράλληλα να φτάσουν στο σημείο να καταγγείλουν ότι υπάρχει συντονισμένη προσπάθεια μύησης των παιδιών στη ΛΟΑΤΚΙ προπαγάνδα, με αποτέλεσμα να δημιουργεί θέμα στα μικρά παιδιά ηλικίας των έξι έως δεκατριών χρόνων. Το γεγονός αυτό καθιστά το θέμα άκρως ευαίσθητο για τέτοιες ηλικίες, όπου αυτά διαμορφώνουν και πλάθουν βασικά στοιχεία της προσωπικότητας και του χαρακτήρα τους.

Το εικονιζόμενο ουράνιο τόξο δυστυχώς περνάει μηνύματα υπέρ της κοινότητας ΛΟΑΤΚΙ στο υποσυνείδητο των παιδιών τέτοιων ηλικιών, όπως χαρακτηριστικά αναφέρουν οι γονείς και οι οποίοι καταγγέλλουν ότι δεν υπήρχε καμμία ενημέρωση για αυτή την επιλογή των υπεύθυνων, ενώ τη χαρακτηρίζουν ως «βίαιη εξοικείωση μικρών παιδιών στη σεξουαλικότητα και τις σεξουαλικές επιλογές». Οι ίδιοι άλλωστε απέστειλαν και επιστολές διαμαρτυρίας με αποδέκτες τους αρμόδιους φορείς του δήμου, τη Διεύθυνση Πρωτοβάθμιας Εκπαίδευσης του Νομού Κορίνθου, την Ιερά Μητρόπολη και τον Σύλλογο Γονέων και Κηδεμόνων του σχολείου SOS.

Ερωτάται ο αρμόδιος Υπουργός τι μέτρα θα ληφθούν από τις αρμόδιες υπηρεσίες του Υπουργείου σας, ώστε μελλοντικά να μην υπάρχουν τέτοιου είδους περιστατικά, τα οποία θα δημιουργούν προβλήματα στα παιδιά μικρής ηλικίας και θα μπορούν να θεωρηθούν και ως προπαγάνδα υπέρ της ΛΟΑΤΚΙ κοινότητας. Θα αφαιρεθούν τα χρώματα του ουράνιου τόξου από το σχολείο, ώστε να μην περνάει υποσυνείδητα μηνύματα στα παιδιά που φοιτούν εκεί;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο έχει η κυρία Υπουργός για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε, υπάρχουν δύο τρόποι να απαντηθεί το ερώτημα σας. Ο τυπικός και ο ουσιαστικός.

Ξεκινάω, λοιπόν, από τον τυπικό τρόπο.

Θα έπρεπε να γνωρίζετε ότι τα σχολικά κτήρια, η συντήρησή τους, ο καλλωπισμός τους, η φροντίδα τους είναι κομμάτι το οποίο αφορά στην τοπική αυτοδιοίκηση, συγκεκριμένα σε δημοτικές αρχές. Αυτό είναι κάτι το οποίο εσείς ως Κοινοβουλευτικός και δη ως Πρόεδρος μιας Κοινοβουλευτικής Ομάδας όσο και οι συνεργάτες σας έπρεπε να σας έχουν ενημερώσει, έτσι ώστε να ξέρετε ποιο ακριβώς είναι το υποκείμενο στη συγκεκριμένη περίπτωση.

Τώρα, κανονικά η κοινοβουλευτική διαδικασία θα έπρεπε να έχει τελειώσει εδώ, ακριβώς δηλαδή στον λόγο για τον οποίο ένα σχολείο, μία δημοτική αρχή επέλεξε να ζωγραφίσει το ουράνιο τόξο στο ταβάνι ενός δημοτικού σχολείου.

Επειδή όμως, επιλέξατε να απομονώσετε όχι οποιοδήποτε άλλο γκράφιτι, αλλά αυτό το γκράφιτι, το γκράφιτι ενός ουράνιου τόξου στο ταβάνι του Β΄ Δημοτικού Σχολείου του Νομού Κορίνθου, επιτρέψτε μου να κάνω τρία σύντομα, πάρα πολύ γρήγορα σχόλια.

Πρώτο σχόλιο: Για την ουσία του ερωτήματος σας έχει απαντήσει ήδη ο αρμόδιος αντιδήμαρχος Κορίνθου. Σας διαβάζω ένα απόσπασμα μόνο όσων είπε και εξηγεί την επιλογή του χρωματισμού: «Ο χρωματισμός με τα χρώματα της Ίριδος, επτά χρώματα στα οποία περιλαμβάνεται το γαλάζιο, στον εξώστη του σχολείου επιλέχτηκε διότι τα χρώματα της Ίριδος είναι συνειρμικά δεμένα με την παιδική ηλικία, την εκπαίδευση και συνακόλουθα την αναγέννηση της προσωπικότητας μέσω της γνώσης».

Αρκεί νομίζω, κύριε Πρόεδρε, μία βόλτα έξω από τα σχολεία όλης της χώρας, μία βόλτα σε μαγαζιά με σχολικά είδη, μία βόλτα σε μέρη που έχουν γενικότερα σχολικά αξεσουάρ, έτσι ώστε να αντιληφθείτε και ο ίδιος την άρρηκτη σχέση μεταξύ του ουράνιου τόξου και της παιδικότητας.

Σχόλιο δεύτερο, σχόλιο ουσίας: Για εμάς εθνικό είναι το συμπεριληπτικό και εθνική είναι η παιδεία που συμπεριλαμβάνει καθεμία και καθέναν. Εθνική είναι η παιδεία που συμπεριλαμβάνει κάθε παιδί μας.

Σχόλιο τρίτο, στο πνεύμα και στο βάθος, αν μου επιτρέπετε της συζήτησης: Αν πράγματι ενδιαφερόσασταν για την ουσία του θέματος, θα είχατε διαπιστώσει ότι το συγκεκριμένο γκράφιτι στο οποίο αναφέρεστε αναπαριστά το ουράνιο τόξο και όχι τη σημαία της ΛΟΑΤΚΙ κοινότητας. Θα είχατε δηλαδή, προσέξει, μετρήσει να πω, ότι το γκράφιτι έχει επτά χρώματα, όπως άλλωστε έχει και το ουράνιο τόξο. Όπως θα έπρεπε να γνωρίζετε ή με τις αγωνίες που φαίνεται ότι έχετε να έχετε ψάξει, ότι η σημαία των ΛΟΑΤΚΙ έχει μόνο έξι χρώματα. Και για να σας διευκολύνω γι’ αυτό, θα ήθελα να καταθέσω τη σημαία των ΛΟΑΤΚΙ με τα έξι χρώματα και αντίστοιχα το ουράνιο τόξο στην κορυφή του σχολείου, το οποίο έχει τα επτά χρώματα.

Σας ευχαριστώ πολύ.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Δόμνα - Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, έχετε τον λόγο για τρία λεπτά, για τη δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Υπουργέ, ομολογώ σήμερα έμαθα πράγματα. Όντως, δεν ήξερα ότι έχει ένα χρώμα ή δύο χρώματα παραπάνω ή παρακάτω. Όμως αυτά που μου λέτε τώρα είναι απλές δικαιολογίες.

Δεν ξέρω εσείς σε τι σχολείο πήγατε. Εγώ πήγα σε ένα απλό σχολείο, το οποίο δεν είχε ούτε κάγκελα ούτε μάντρες ούτε τίποτα. Είχε, όμως, φιλοπατρία, είχε μάθηση. Μέσα στην αίθουσα του σχολείου που πήγα, γιατί απ’ έξω πατάγαμε σε λάσπες για να μπούμε στις αίθουσες, είχε ελληνικές σημαίες παντού, είχε στους τοίχους τους ήρωες της Ελληνικής Επαναστάσεως, τον Ιωάννη Μεταξά και άλλους ήρωες. Το καταλάβατε; Αυτά είναι τα χρώματα, αυτές είναι οι εικόνες που πρέπει να έχει ένα παιδί. Πίσω σας είναι η ελληνική σημαία. Γιατί δεν έβαψαν το μπαλκόνι στα χρώματα της ελληνικής σημαίας; Τι σύμπτωση; Τι σύμπτωση; Και αν πάρουμε αυτά που είπε ο κύριος Πρωθυπουργός, ότι θέλει και ονειρεύεται μία πολυπολιτισμική Ελλάδα, βεβαίως έτσι είναι, όπως σας τα λέω και όχι όπως τα λέτε εσείς. Λυπάμαι πάρα πολύ.

Επίσης, ρίχνετε την ευθύνη στους δημάρχους που έχουν την επιστασία τέλος πάντων των σχολείων. Εσείς ως Υπουργείο δεν κάνετε τίποτα; Και να τονίσω ότι το ουράνιο τόξο έχει να κάνει με τα παιδάκια του νηπιαγωγείου. Εκεί μαθαίνουν περισσότερα πράγματα, κυρία Υπουργέ. Αυτό έπρεπε πολύ καλά να το γνωρίζετε. Ή μήπως μαθαίνουν τα παιδιά μας σωστά πράγματα, να αγαπούν την πατρίδα, να αγαπούν το έθνος, να γίνουν καλύτεροι πολίτες; Ας κοιτάξετε λίγο τα βιβλία αν δεν τα γνωρίζατε του δημοτικού και του γυμνασίου, τις αρλούμπες και τις αηδίες που λένε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο έχει η κυρία Υπουργός για τη δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Πρόεδρε, ελληνική σημαία υπάρχει, υπήρχε και θα υπάρχει σε κάθε ελληνικό σχολείο. Είναι για εμένα, για το Υπουργείο και για την παράταξή μας κανόνας απαράβατος.

Τώρα αν σε ένα δημοτικό σχολείο, στην τελευταία τάξη του οποίου υπάρχει και ο ορισμός του τι ακριβώς είναι το ουράνιο τόξο και το φαινόμενο του ουράνιου τόξου στο μάθημα της Φυσικής, όπως δεν γνωρίζατε πόσα χρώματα είναι το ουράνιο τόξο και πόσα χρώματα έχει η σημαία της ΛΟΑΤΚΙ κοινότητας πριν έρθετε μαζί με όλο σας το κόμμα να κάνετε αυτή την επίκαιρη ερώτηση…

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αδιάβαστος, το ομολογώ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Εγώ πραγματικά θα έλεγα συγνώμη και θα ζητούσα και τον λόγο και από τους συνεργάτες μου που δεν με ενημέρωσαν για μία ερώτηση, η οποία εν τέλει δεν έχει καμμία ουσία. Και γιατί δεν έχει καμμία ουσία; Δεν είναι τυχαίο. Κύριε Πρόεδρε, δεν είναι τυχαίο. Ήλθατε εδώ για να δημιουργήσετε εντυπώσεις, δεν ήλθατε εδώ για να θέσετε ένα ζήτημα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κάνετε λάθος.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Θα μπορούσατε να είχατε μετρήσει. Μέχρι το επτά πάει το μέτρημα, δεν πάει ούτε μέχρι το εκατόν επτά ούτε μέχρι το χίλια επτά.

Επιλέξατε αυτό το συγκεκριμένο γκράφιτι, το οποίο εξ ορισμού, εκ του μετρήματος, αποτελεί το ουράνιο τόξο -και σας ξαναλέω-, ο ορισμός του οποίου δεν αποτυπώνεται στο νηπιαγωγείο -γιατί ούτε γι’ αυτό οι συνεργάτες σας, σας ενημέρωσαν σωστά-, αλλά αποτυπώνεται στην τελευταία τάξη του δημοτικού σχολείου.

Σημαίες έχουμε σε κάθε ελληνικό σχολείο και με τιμή θα συνεχίσουμε να τις έχουμε.

Τώρα, αν κάποιο δημοτικό σχολείο, κάποιο νηπιαγωγείο αποφασίζει να αποτυπώσει το ουράνιο τόξο ή οποιοδήποτε άλλο σημείο της παιδικότητας σε αυτό, εμείς δεν θα έχουμε να πούμε τίποτα.

Σας ευχαριστούμε πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Υπουργέ.

Θα συζητηθεί η τέταρτη με αριθμό 116/11-9-2023 επίκαιρη ερώτηση πρώτου κύκλου του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Τα ακατάλληλα βιβλία Γλώσσας δημοτικού σχολείου και γυμνασίου».

Την ερώτηση θα απαντήσει η Υφυπουργός Παιδείας, Θρησκευμάτων και Αθλητισμού, κ. Δόμνα Μιχαηλίδου.

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρία Υπουργέ, το 2006 εισήλθαν σε όλες τις βαθμίδες της εκπαίδευσης νέα βιβλία. Αν θυμάστε μεταξύ αυτών είχε παρεισφρήσει και το βιβλίο Ιστορίας της ΣΤ΄ δημοτικού από την κ. Ρεπούση, το οποίο βέβαια με τη σθεναρή αντίδραση του ελληνικού λαού βρήκε τη θέση που του αρμόζει, στον σκουπιδοτενεκέ της ιστορίας. Βεβαίως, έμειναν στο απυρόβλητο τα σημαντικότερα βιβλία, κυρίως του δημοτικού σχολείου, που είναι τα βιβλία Γλώσσας. Τα όρια του κόσμου μας είναι τα όρια της γλώσσας μας. Και ας το ξέρουμε και αυτό, το μέλλον της πατρίδας μας δεν κρίνεται ούτε στο Κοινοβούλιο ούτε στου Μαξίμου. Το μέλλον της πατρίδας μας κρίνεται μέσα στις σχολικές αίθουσες.

Όταν στεκόμαστε, εμείς οι δάσκαλοι, απέναντι από τους μαθητές δεν βλέπουμε μόνο μικρά παιδιά, βλέπουμε τους αυριανούς Έλληνες και Ελληνίδες, οι οποίοι θα επανδρώσουν ποικιλοτρόπως την ελληνική κοινωνία. Και να γνωρίζουμε ακόμη ότι όλοι οι ειδικοί επιστήμονες, μιλάω για τα βιβλία Γλώσσας, που ασχολούνται με τη γλώσσα και τη διδακτική της γνωρίζουν ότι δεν υπάρχουν αθώα παραμυθάκια, αλλά και ότι κάθε γλωσσικό κείμενο, ακόμα και ένα πρόβλημα μαθηματικών, προάγει συγκεκριμένες αξίες και στάσεις ζωής.

Το 1984 το ησύχιο και ταπεινό περιβόλι της Παναγίας μας, με ένα εξαιρετικό βιβλίο, «Το Άγιον Όρος και η Παιδεία του Γένους», μας είχε προειδοποιήσει για το τι θα συμβεί.

Διαβάζω ένα κείμενο και θα πάω στα βιβλία: «Από πολλά χρόνια τώρα γίνεται συστηματική προσπάθεια, διαρκώς αυξανόμενη να πολεμηθεί η πίστης, να βγει από τα ελληνικά σχολεία ο Χριστός, να διαστρεβλωθεί η ιστορία μας» -αυτό ειπώθηκε πριν το Ρεπούσιον άγος- «να ευτελιστεί η σημασία των μεγάλων εορτών των Χριστουγέννων και του Πάσχα που τόσο ζει ο λαός μας, να πάψει η Ορθόδοξος Εκκλησία να είναι η ψυχή του γένους μας, να καταντήσουν τα παιδιά μας εύκολη λεία κάθε νοητού και φανερού θηρίου».

Εμείς εν ονόματι κάποιου νεφελώδους προοδευτισμού και αβασάνιστου εξευρωπαϊσμού κόψαμε αδίστακτα τις εθνικές μας ρίζες. Έχω κάποια βιβλία και μιλάτε, κυρία Υπουργέ, με έναν άνθρωπο που τριάντα πέντε χρόνια -επαναλαμβάνω- δίδασκε αυτά τα βιβλία, τα γνωρίζω εκ των έσω.

Γ΄ δημοτικού Γλώσσα. Το αφιέρωμα στην 28η Οκτωβρίου. Τρεις αράδες από το ημερολόγιο της Ροζίνας, μιας δεκάχρονης εβραιοπούλας από τη Θεσσαλονίκη. «Τη Δευτέρα 28 Οκτωβρίου 1940 δεν πήγαμε σχολείο. Είχε κηρυχθεί ο πόλεμος. Αναστατωμένα ήμασταν εμείς τα παιδιά. Οι Ιταλοί βομβάρδισαν τη Θεσσαλονίκη. Στο μαγαζί του πατέρα μου γίνηκαν πολλές καταστροφές». Τίποτα άλλο. Αυτό είναι το αφιέρωμα στην 28η Οκτωβρίου στη Γ΄ δημοτικού.

Και αν αυτό φαίνεται τίποτε, θα πάω κατευθείαν στην Ε΄ δημοτικού, κείμενο – αφιέρωμα, το επίκαιρο κείμενο όπως το λέμε εμείς οι δάσκαλοι, με τίτλο: «Η Ιταλία μας κήρυξε τον πόλεμο και εμείς πήγαμε και κρυφτήκαμε στα υπόγεια». Αυτό είναι ψέμα. Την ημέρα της 28ης Οκτωβρίου δεν έχουμε δικαίωμα να λέμε ψέματα στα παιδιά μας. Ο λαός μας δεν κρύφτηκε στα υπόγεια, ξεχύθηκε στους δρόμους των πόλεων και με το χαμόγελο στα χείλη πήγαιναν όχι για να σκοτώσουν, αλλά για να πεθάνουν και να υπερασπιστούν την πατρίδα. Και ακούστε διαλόγους στο υπόγειο μεταξύ του ανδρόγυνου. Γυρνάει η μαμά στον πατέρα και του λέει: «Τρέξε στην τράπεζα να σηκώσεις τα χρήματα, γιατί έρχεται ο πόλεμος». Ούτε φιλοπατρία ούτε ηρωισμός, αλλά ηττοπάθεια και αφιλοπατρία. Και τελειώνει το κείμενο με ένα διάλογο του γιού και του πατέρα: «Άκη, σήμερα θα γίνεις άνδρας» λέει ο πατέρας και απαντάει το παιδί: «Εγώ τότε φοβήθηκα πάρα πολύ, γιατί δεν ήθελα να γίνω άντρας». Έχει το υπονοούμενο σαφές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας παρακαλώ πάρα πολύ να χρησιμοποιήσω τώρα τον χρόνο της δευτερολογίας μου, γιατί αυτά πρέπει να ακουστούν.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, κύριε συνάδελφε, έχετε τον χρόνο της δευτερολογίας σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Σας ευχαριστώ πολύ.

Δικαιώματα των παιδιών. Πρώτα διδάσκουμε τις υποχρεώσεις και μετά τα δικαιώματα. Κείμενο με τίτλο: «Τότε που πήγαμε βόλτα τον Επιτάφιο». Ο Επιτάφιος δεν πάει βόλτα, έχουμε πάρει περιφορά. Και στον επίλογο του κειμένου λέει: «Όταν φτάσαμε στην εκκλησία σηκώσαμε ψηλά τον Επιτάφιο και εμείς περάσαμε από κάτω, να όπως παίζουμε το περνά - περνά η μέλισσα». Την κατανυκτικότερη ακολουθία της Εκκλησίας μας την έχουμε για περνά - περνά η μέλισσα.

Έχει εδώ πέρα στην Ε΄ δημοτικού ένα πρόπλασμα που γράφει ένα ελληνικό μοναστήρι. Ξέρετε τι λείπει; Ο σταυρός. Υπάρχει μοναστήρι χωρίς σταυρό; Δείξτε το μας.

Στην Ε΄ δημοτικού το κείμενο για τα Χριστούγεννα με τίτλο: «Η Φρικαντέλα, η μάγισσα που μισούσε τα κάλαντα», κατάλληλο για παιδιά της προσχολικής ηλικίας. Και εκεί ακούμε διαλόγους: Η μάγισσα όταν πήγαν τα παιδιά να της πουν τα κάλαντα, απαντά: «Σκασμός, σκουπιδόπαιδα! Αν δεν σταματήσετε να λέτε τα κάλαντα, θα το μετανιώσετε πολύ πικρά!».

Βιβλίο με τίτλο «Θεατρική αγωγή». Εδώ καλούνται τα παιδιά να υποδυθούν ένα ρόλο. Ποιο; Είμαι δαιμόνιο. Μάλιστα.

Στην Ε΄ δημοτικού βιβλίο Γλώσσας, το έδειξα χθες: «Με λένε Σόνια», μία γάτα, η οποία είναι γατοπυροσβέστης. Έτσι αντιμετωπίζουμε τους πραγματικούς ήρωες.

Στη Στ΄ δημοτικού, συνταγές μαγειρικής είκοσι επτά σελίδες, πετάχτηκαν έξω τα δημοτικά τραγούδια και μπήκαν συνταγές μαγειρικής.

Πάλι στη Στ΄ δημοτικού το τελευταίο κείμενο, μία αφίσα που καλούνται τα παιδιά να πάρουν μέρος σε ένα συλλαλητήριο. Ποιος γονέας θα άφηνε το εντεκάχρονο παιδί του να πάρει μέρος σε ένα συλλαλητήριο; Έτσι αποχαιρετούμε τα παιδιά της Στ΄ δημοτικού.

Εδώ αυτό το εξοργιστικό, γιατί είμαι Μακεδών το γένος. Τρεις εικόνες ισοϋψείς, ισόκυρες: Μέγας Αλέξανδρος, Κοκκινοσκουφίτσα και Καραγκιόζης και από κάτω καλούνται οι μαθητές να γράψουν μία ιστορία στην οποία πρωταγωνιστούν ο Μέγας Αλέξανδρος, η Κοκκινοσκουφίτσα και ο Καραγκιόζης, πράγματα κρανιοκενή.

Μέχρι πέρυσι υπήρχε στην Α΄ γυμνασίου κείμενο στο βιβλίο Γλώσσας με τίτλο: «Οσάκις», το επίρρημα που σημαίνει όσες φορές, όπου περιγράφει ανώδυνα, σχεδόν παροτρυντικά, τον δεσμό ενός εικοσιπεντάχρονου άνδρα, του Σάκη με μία δεκατετράχρονη μαθήτρια. Δεν το καταδικάζει. Διαβάστε το κείμενο δείτε τι λέει. Τα είχε φτιάξει ο Σάκης με μία δεκατετράχρονη μαθήτρια και αυτό απευθύνεται σε παιδιά δωδεκάχρονα, δεκατριάχρονα.

Το αφιέρωμα στην Α΄ γυμνασίου στο βιβλίο Γλώσσας στο ’21, ονομάζεται «Παράσταση». Διαβάζω. «Έκαναν τα παιδιά μία παράσταση. Ο τάδε μαθητής έσκυψε να πάρει τα τσαρούχια να μου τα δώσει και φάνηκε το σώβρακό του και τα κορίτσια έβαλαν τα γέλια». Και τέτοια κειμενάκια, ενώ έχουμε εξαιρετικά κείμενα για την ευλογημένη και αγιασμένη επανάσταση, που έλεγε ο Κόντογλου. Και κάτω από το κείμενο που θα περιμέναμε να πει, για παράδειγμα, η ωραία ζωγραφιά για την Έξοδο του Μεσολογγίου έχει διαφήμιση αυτού του ερεβώδους έργου, που λέγεται «ο Άρχοντας των Δαχτυλιδιών».

Στην Α΄ γυμνασίου στα κείμενα νεοελληνικής λογοτεχνίας «Η γάτα του παπά», μία γάτα μπήκε μέσα σε εκκλησία στην Αγία Πρόθεση -ξέρουν οι ιερείς- και έκανε τις ακαθαρσίες της. Αυτό βρήκαμε να βάλουμε;

Δεν γίνεται τίποτα δεκαεπτά χρόνια έχει ένα κείμενο στη Γλώσσα της Γ΄ γυμνασίου, το οποίο το υπογράφει ο Πήτερ Δαγκλής, ο οποίος έχει καταδικαστεί για παιδεραστία.

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι έγινε κατανοητό, κύριε Πρόεδρε αυτό που θέλατε να περάσετε. Σας παρακαλώ, να ολοκληρώσετε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ολοκληρώνω, κύριε Πρόεδρε.

Έχει στην Γ΄ γυμνασίου ένα βιβλίο με τίτλο «Παραπλανητικά», το οποίο το υπογράφει ο Κώστας Λεφάκης, όπου λέει μεταξύ άλλων: «Ο Άρης, ο πλανήτης θα εμπνεύσει πολύ κόσμο πάνω σε νέους σκοπούς. Αυτό τον μήνα οι συμπτώσεις θα ενισχύσουν τις ερωτικές σας σχέσεις».

Και ένα άλλο κείμενο πάλι για την 25η Μαρτίου Νεοελληνική Γλώσσα Β΄ γυμνασίου, όπου αρχίζουμε τις πρόβες για την εθνική γιορτή και διηγείται ένας μαθητής και η καλλιτεχνικού, η Βαφιώτη, μας λέει ότι θέλει μία ομάδα να σχεδιάσει κάτι σκηνικά για κάτι Κολοκοτρώνηδες. Ο Κολοκοτρώνης στα σχολικά βιβλία συνοδεύεται από το «κάτι».

Θέλω να ρωτήσω: Ως πότε θα δηλητηριάζονται και θα μαγαρίζονται τα παιδιά από τα περιοδικά ποικίλης ύλης, όπως απροκάλυπτα ονομάζω τα δήθεν βιβλία Γλώσσας;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, θα ενώσω τον χρόνο της πρωτολογίας και της δευτερολογίας σας για να τον αξιοποίησετε, όπως εσείς κρίνετε.

Ορίστε, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Βουλευτά, νομίζω καλύτερα που σας έχουμε στο Κοινοβούλιο από τα τριάντα πέντε χρόνια στη τάξη. Πραγματικά! Και αυτό το λέω ως αρμόδια Υφυπουργός.

Γιατί ένας εκπαιδευτικός, τουλάχιστον έτσι όπως θέλουμε έναν εκπαιδευτικό για να προσέχει τα παιδιά μας, δεν θέλουμε ούτε κατάχρηση χρόνου να κάνει ούτε να παραθέτει στο Κοινοβούλιο και ακόμη περισσότερο στην τάξη ενός σχολείου σκέψη χωρίς δομή, θεματολογία χωρίς ειρμό και να μην δίνει καμμία κινητοποίηση στον ακροατή του να απαντήσει.

Στα βιβλία μας, κύριε Βουλευτά, έχουμε μία αρκετά διευρυμένη θεματολογία, ενότητες που είναι αφιερωμένες σε εθνικές και θρησκευτικές γιορτές, άλλες που μιλάνε για το θεσμό της οικογένειας και τις συγγενικές σχέσεις, άλλες αφιερωμένες σε θέματα προστασίας του εαυτού και του περιβάλλοντος, σε θέματα καθημερινότητας, θέματα γύρω από την τέχνη, το περιβάλλον, το θέατρο, τον κινηματογράφο.

Τι από όλα αυτά, κύριε Βουλευτά, σας ενοχλεί; Γιατί εγώ δεν άκουσα καμμία, μα καμμία επιχειρηματολογία. Το μόνο που άκουσα δεν ήταν ούτε καν η παράθεση κάποιων αποτυπωμένων πραγμάτων από τα βιβλία μας, ήταν η παράθεση συμπερασμάτων προσωπικών. Σε αυτό οφείλω να απαντήσω, γιατί νομίζω ότι ο τρόπος που σας ενοχλεί είναι ο τρόπος που προσεγγίζουμε τα θέματα, τα οποία προανέφερα.

Κατ’ αρχάς, κύριε Βουλευτά, η συγγραφή και η επιστημονική επιμέλεια των διδακτικών πακέτων ακολουθούν συγκεκριμένες προδιαγραφές που καθορίζονται, ώστε αυτά να ανταποκρίνονται στο σκοπό τους. Ειδικά τώρα για το μάθημα της Γλώσσας σκοπός είναι οι μαθητές να αποκτήσουν την ικανότητα να χειρίζονται με επάρκεια, με αυτοπεποίθηση, συνειδητά, υπεύθυνα και δημιουργικά τον γραπτό και τον προφορικό λόγο.

Ως εκπαιδευτικός εσείς, αλλά άλλο τόσο και εγώ, γνωρίζουμε ότι η γλωσσική επάρκεια προάγει τη διανόηση, τη δημιουργική, την κριτική σκέψη, γίνεται φορέας πολιτισμού, δίαυλος επικοινωνίας και αλληλεπίδρασης με τους άλλους, μέσω κατανόησης, μέσω έκφρασης, περιγραφής, μετατροπής της πραγματικότητας. Αυτό νομίζω κάπως σας αρέσει. Για τον λόγο αυτό, η μαθησιακή προσέγγιση κάθε θεματικής στα βιβλία της Γλώσσας, πρέπει, θέλουμε και είναι ανοιχτή. Τα κείμενα που την πλαισιώνουν πρέπει να παρέχουν διάφορες οπτικές και ερμηνείες του κόσμου, να εμπλουτίζουν την αντίληψη των μαθητών και να διευρύνουν τον ορίζοντα των εμπειριών τους, να συμβάλουν στην κατανόηση της διαφορετικότητας και στην ανάπτυξη της ανεκτικότητας. Πάνω σ’ αυτή τη φιλοσοφία έγινε η συγγραφή των βιβλίων στα οποία αναφέρεστε. Το πνεύμα τους βρίσκεται σε πλήρη αρμονία κι αυτό είναι το σημαντικό με εμάς. Τοπλέγμα τους είναι σε πλήρη αρμονία με το Σύνταγμα και συγκεκριμένα με το άρθρο 16. Εκεί αναφέρεται και σ’ αυτό δεν δεχόμαστε, ως συντηρητικό κόμμα, καμμία παρέκκλιση.

Η παιδεία αποτελεί βασική αποστολή του Κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και διάπλαση τους σε ελεύθερους και υπεύθυνους πολίτες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκε η συζήτηση της συγκεκριμένης επίκαιρης ερώτησης.

Τώρα θα συζητηθεί η δεύτερη με αριθμό 103/11-9-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Σοβαρά προβλήματα διαβίωσης αντιμετωπίζουν οι συμβασιούχοι αναπληρωτές εκπαιδευτικοί».

Στην ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Δόμνα Μιχαηλίδου.

Κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Παρά το ότι είναι δύο ερωτήσεις που έχουν μία συνάφεια μεταξύ τους, νομίζω ότι διαπραγματεύονται διαφορετικά ζητήματα.

Η πρώτη ερώτηση αφορά τα προβλήματα της διαβίωσης που αντιμετωπίζουν οι συμβασιούχοι αναπληρωτές εκπαιδευτικοί.

Πριν από λίγες μέρες, λοιπόν, κυρία Υπουργέ, συγκεκριμένα την 1η Σεπτέμβρη, ανακοινώθηκαν οι προσλήψεις είκοσι οκτώ χιλιάδων τριακοσίων πενήντα τριών συμβασιούχων αναπληρωτών για να καλύψουν τα κενά –προσέξτε- σαράντα επτά χιλιάδων εκπαιδευτικών που υπήρχαν στα σχολεία, μαζί με το ειδικό εκπαιδευτικό προσωπικό και το ειδικό βοηθητικό προσωπικό. Και αυτά τα στοιχεία τα δώσατε εσείς, τα έδωσε το ίδιο το Υπουργείο. Από τα σαράντα επτά χιλιάδες κενά, λοιπόν, καλύψατε τις είκοσι οκτώ χιλιάδες.

Όλοι αυτοί, λοιπόν, αλλά γυρίζω στην ουσία της ερώτησης, οι συμβασιούχοι αναπληρωτές προσπαθούν, κυρία Υπουργέ, να τα βγάλουν πέρα, οι περισσότεροι μακριά από τα σπίτια τους, όπως καταλαβαίνετε, με μισθούς πενιχρότατους, ενώ επιπλέον έχουν να διαχειριστούν και τη δύσκολη κατάσταση της ανεργίας, δηλαδή της απληρωσιάς, για τους τρεις μήνες του καλοκαιριού.

Μάλιστα, οι αναπληρωτές της πρωτοβάθμιας εκπαίδευσης πήραν τον μισθό του Ιουνίου κουτσουρεμένο. Δεν πήραν ολόκληρο τον μισθό γιατί τα σχολεία κλείνουν 21 Ιουνίου. Ούτε αυτό δηλαδή, ούτε έναν μισθό ολόκληρο δεν τους δίνετε. Αντίστοιχα, ακόμα κι αυτό το χαμηλό επίδομα ανεργίας, τα 479 ευρώ –και άντε ζήσε με αυτά- για όποιον το παίρνει -και αυτό δεν το παίρνουν όλοι γιατί κι εδώ υπάρχουν οι σχετικοί κόφτες- αυτό το επίδομα, λοιπόν, συνήθως μπαίνει κατά τα τέλη Αυγούστου και αφού έχει περάσει όλο σχεδόν το καλοκαίρι. Δηλαδή μπαίνει δύο μήνες τουλάχιστον μετά την ημέρα της απόλυσης, ενώ και η επόμενη πληρωμή, για όσους τύχει να γίνουν ξανά αναπληρωτές αν και εφόσον προσληφθούν στην πρώτη φάση των προσλήψεων, ο μισθός του Σεπτέμβρη μπαίνει κάπου στις αρχές του Οκτώβρη. Και αυτός πάλι δεν είναι ολόκληρος –προσέξτε- αφού ναι μεν ανακοινώσατε τις προσλήψεις 1η Σεπτέμβρη, τους βάλατε, όμως, να αναλάβουν υπηρεσία 7 Σεπτέμβρη προκειμένου να τους κόψετε άλλο ένα βδομαδιάτικο από τον μισθό. Και όσοι έχουν την ατυχία να προσληφθούν σε επόμενες φάσεις –τον Οκτώβρη, τον Νοέμβρη κ.λπ. γιατί γίνονται σε αλλεπάλληλες φάσεις- εννοείται ότι θα πάρουν τον μισθό τους πολύ πολύ αργότερα. Κι όλα αυτά σε μία εποχή που η ακρίβεια «σπάει κόκκαλα», κυρία Υπουργέ, και ο μισθός πραγματικά εξαφανίζεται πάρα πολύ γρήγορα.

Σας ρωτάμε, λοιπόν, τι θα κάνετε ως Κυβέρνηση –και έχουμε πολλά να σας ρωτήσουμε γι’ αυτό, αλλά συγκεντρωνόμαστε σε ένα ερώτημα- προκειμένου να αντιμετωπίσουν αυτοί οι άνθρωποι το υψηλό κόστος διαβίωσης. Τουλάχιστον να θεσπίσετε ένα επίδομα ενοικίου 300 ευρώ για τους αναπληρωτές εκπαιδευτικούς που νοικιάζουν σπίτι και να αξιοποιηθούν βεβαίως διαμερίσματα, δωμάτια, εστίες και ξενοδοχεία για τη δωρεάν, όπου χρειάζεται, στέγαση αυτών των ανθρώπων.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για τρία λεπτά για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Βουλευτά, κατανοούμε πραγματικά τα προβλήματα που αντιμετωπίζουν οι συμβασιούχοι εκπαιδευτικοί κάθε χρόνο. Κατανοούμε την αγωνία, τους, κατανοούμε την ανασφάλειά τους και βέβαια την αβεβαιότητά τους.

Ένας από τους ουσιαστικούς λόγους πίσω από τις ομαδικές και υψηλές προσλήψεις που έγιναν τα τελευταία χρόνια –και αναφέρομαι στις είκοσι οκτώμισι χιλιάδες προσλήψεις εκπαιδευτικών που έγιναν- ήταν πρωτίστως για την εκπαιδευτική διαδικασία και τα ίδια τα παιδιά, αλλά βέβαια και για να αντιμετωπίσουμε την αβεβαιότητα και την ανασφάλεια των αναπληρωτών εκπαιδευτικών, δεδομένης της απουσίας προσλήψεων μόνιμων εκπαιδευτικών όλα τα προηγούμενα χρόνια.

Ωστόσο, η πρόσληψη όλων των αναπληρωτών σε μία και μόνο φάση -το ξέρετε νομίζω κι εσείς ως εκπαιδευτικός ο ίδιος- δεν είναι εφικτή, όχι τόσο για πρακτικούς λόγους αλλά και για λόγους ουσίας. Είστε δάσκαλος. Γνωρίζετε καλά ότι τα κενά στα σχολεία δημιουργούνται καθ’ όλη τη διάρκεια της σχολικής χρονιάς και προσλήψεις εκπαιδευτικών γίνονται, και λογικά γίνονται, σε πολλές διαφορετικές φάσεις.

Βέβαια, έχετε δίκιο ότι ο μεγάλος όγκος των προσλήψεων γίνεται στην αρχή του σχολικού έτους. Όμως, και πάλι αυτές δεν μπορούν να γίνουν με μία και μόνο πράξη. Καλώς ή κακώς τα σχολεία πρέπει να ανοίξουν –νομίζω καλώς για όλους εμάς, και τους τριακόσιους-, οι μαθητές πρέπει να μπουν στις τάξεις και να χωριστούν τα τμήματα σύμφωνα με τις επιλογές των παιδιών σε σχέση με τις τάξεις οι οποίες είναι ιδιαίτερα στη δευτεροβάθμια εκπαίδευση.

Είναι μία διαδικασία η οποία γίνεται την πρώτη εβδομάδα λειτουργίας των σχολείων, αυτή την εβδομάδα που διανύουμε. Οι διευθυντές εκπαίδευσης καλούνται να αναρτήσουν στο πληροφοριακό σύστημα τα εναπομείναντα κενά για να μπούμε στη δεύτερη φάση των προσλήψεων. Για εμάς καίριας σημασίας είναι η απόκλιση μεταξύ της πρώτης και της δεύτερης φάσης -χρονικά εννοώ- να είναι όσο πιο μικρή γίνεται. Ο προγραμματισμός, λοιπόν, είναι η δεύτερη φάση να ολοκληρωθεί την πρώτη εβδομάδα του Οκτώβρη.

Σε ό,τι αφορά τώρα στην πρόσθετη στήριξη των αναπληρωτών εκπαιδευτικών κατανοούμε -κι εγώ ως Βουλευτής Πειραιώς και Νήσων- τις δυσκολίες που καλούνται να αντιμετωπίσουν οι εκπαιδευτικοί μας, ιδίως αυτοί που τοποθετούνται σε νησιά ή σε περιοχές με πολύ υψηλό τουριστικό ενδιαφέρον. Γι’ αυτό φροντίζουμε προς το παρόν, όσοι εκπαιδευτικοί διορίζονται σε δυσπρόσιτες ορεινές αλλά και νησιωτικές περιοχές, να επιδοτούνται με επιπλέον μόρια, ανάλογα με τις συνθήκες διαβίωσης στον τρόπο διορισμού που μετράνε για τη μετάθεσή τους.

Επιπλέον, διευκολύνουμε τους αναπληρωτές εκπαιδευτικούς με αρκετά μεγάλες εκπτώσεις εισιτηρίων για τη μετακίνησή τους. Πριν λίγες μέρες υπογράφτηκε διυπουργικά υπουργική απόφαση από το δικό μας Υπουργείο, το Υπουργείο Ναυτιλίας και το Υπουργείο Μεταφορών που ανακοίνωσε μία σημαντική έκπτωση έως και 50% για τα αεροπορικά, τα ακτοπλοϊκά και τα εισιτήρια των ΚΤΕΛ για τη μετάβαση των καθηγητών.

Σχετικά τώρα με το στεγαστικό θέμα που σας απασχολεί, και πολύ σωστά σας απασχολεί γιατί απασχολεί κι εμάς, οι λύσεις είναι δύο, γιατί όντως είναι ένα ζήτημα και θα κλείναμε τα μάτια μας αν δεν το βλέπαμε:

Η πρώτη λύση η οποία δόθηκε στην προηγούμενη διακυβέρνησή μας ήταν η ελαστικότητα ως προς τους δήμους να χρηματοδοτούν οι ίδιοι ως αρμόδια όργανα που γνωρίζουν τις τοπικές ανάγκες πολύ καλύτερα από την κεντρική Πολιτεία -είναι μία αποκεντρωμένη αποτύπωση αυτή που γίνεται πιο αποτελεσματικά- να χρηματοδοτούν με κάποιο κομμάτι τις δημόσιες υπηρεσίες. Εδώ είμαστε οι εκπαιδευτικοί, αλλά και πάλι θα κλείναμε τα μάτια αν βλέπαμε μόνο εμάς τους εκπαιδευτικούς ως αποδέκτες του προβλήματος αυτού. Είναι οι εκπαιδευτικοί και όλοι οι δημόσιοι λειτουργοί οι οποίοι είναι στις υπηρεσίες υγείας, οι δημόσιοι λειτουργοί οι οποίοι είναι στην προστασία του πολίτη, αλλά και στο Λιμενικό που αντιμετωπίζουν το ίδιο πρόβλημα. Οπότε, η πρώτη λύση για άμεση ανακούφιση είναι η ενίσχυση που επιτρέπει η κεντρική πολιτεία στην τοπική αυτοδιοίκηση, κρίνοντας η ίδια τις εξειδικευμένες ανάγκες ώστε να βοηθήσει. Και ήδη αυτό γίνεται. Στη δική μου περιφέρεια, ο Δήμος Ύδρας το κάνει αυτό. Στις Κυκλάδες γίνεται εξίσου.

Επίσης, η πιο θεσμική, η πιο δομική λύση η οποία χρειάζεται και την οποία έχουμε ξεκινήσει να επεξεργαζόμαστε διυπουργικά, γιατί σας ξαναλέω ότι είναι σημαντικό να μην γίνεται αποσπασματικά, είναι η δημιουργία κατάλληλων χώρων έτσι ώστε ο δημόσιος λειτουργός με την οικογένειά του, αν έχει, να μπορεί να πάει σε ένα σπίτι το οποίο θα παρέχεται από πλευράς πολιτείας.

Δεν θέλουμε να πάει σε ένα ξενοδοχειακό δωμάτιο. Δεν θέλουμε να πάει κάπου που δεν θα είναι ανθρώπινο και κατάλληλο για την οικογενειακή του κατάσταση και την ηλικία του. Βάζουμε μπροστά ένα πρόγραμμα δημιουργίας εστιών για τους δημόσιους λειτουργούς μας σε δυσπρόσιτες και τουριστικές περιοχές.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δελή, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Ξέρετε, κυρία Υπουργέ, ποια είναι η πιο δομική λύση; Να δώσετε το επίδομα των 300 ευρώ σε όλους τους αναπληρωτές που νοικιάζουν. Αυτό θα ήταν μία δομική πραγματικά λύση. Όλα τα άλλα είναι λόγια. Λυπάμαι που το λέω. Γιατί καλή η κατανόηση, κυρία Υπουργέ, αλλά δεν ζεις μονάχα με αυτή. Σε κάθε περίπτωση, ξέρετε, ο καλύτερος τρόπος για να πει κάποιος κάτι, είναι να το κάνει. Και αυτό δεν το κάνετε!

Στην αρχική μας ερώτηση, κυρία Υπουργέ, σας ρωτούσαμε και σας καλούσαμε να προσλάβετε όλους τους συμβασιούχους αναπληρωτές εκπαιδευτικούς σε μία φάση. Είπατε και εσείς αυτά που είπατε και η ανάληψη της υπηρεσίας τους να ξεκινά την 1η του Σεπτέμβρη, αλλά εσείς επιμένετε -όπως και οι προηγούμενες κυβερνήσεις- στον δρόμο της «σαλαμοποίησης» της κάλυψης των αναγκών των σχολείων και των περικοπών, βεβαίως.

Μιλήσατε για την απόκλιση, που πάντα θα υπάρχει, ανάμεσα στην πρώτη φάση και στα κενά. Πράγματι, αλλά εδώ δεν μιλάμε για αποκλίσεις, κυρία Υπουργέ, εδώ μιλάμε για το χάος. Γιατί, όταν το Υπουργείο σας προϋπολογίζει σαράντα επτά χιλιάδες κενά και διορίζει-προσλαμβάνει είκοσι οκτώ χιλιάδες, με συγχωρείτε, αλλά δεν χρειάζεται πολλή συζήτηση. Είναι τουλάχιστον δεκαεννέα χιλιάδες τα κενά, που δεν έχουν καλυφθεί. Αυτό λένε τα μαθηματικά!

Σε αυτές τις συνθήκες, τώρα, έρχεται να προστεθεί και αυτή η οξυμένη κατάσταση, με την ακρίβεια που «σπάει κόκαλα», με τα έξοδα της μετακίνησης, η οποία κατά τη γνώμη μας θα πρέπει να είναι δωρεάν γι’ αυτούς τους ανθρώπους και βεβαίως, με το ζήτημα αυτό που είναι πραγματικά ένα αγκάθι για όλους, το να βρουν ένα αξιοπρεπές σπίτι για να μείνουν. Ξέρετε, οι τιμές των ενοικίων ανεβαίνουν κάθε μέρα. Μία γκαρσονιέρα στο κέντρο της Αθήνας μπορεί να ξεκινάει από 300 ή 400 ευρώ και αν τύχει οι αναπληρωτές να έχουν οικογένεια –και έχουν αρκετοί από αυτούς- τότε χρειάζεται ένα μεγαλύτερο διαμέρισμα και χρειάζονται μέχρι και 600 ευρώ.

Πείτε μου τώρα εσείς: Ένας άνθρωπος που παίρνει 900 ευρώ και δίνει τα 600 στο ενοίκιο, πώς θα ζήσει; Να μην μιλήσουμε, βέβαια, για εκείνη την τραγική κατάσταση στις τουριστικές περιοχές, όπου η κατοικία γίνεται ένα πανάκριβο και άπιαστο όνειρο για πάρα πολλούς εκπαιδευτικούς, που φτάνουν να μένουν σε κάμπινγκ, σε παραλίες -τα έχουμε δει επανειλημμένα όλα αυτά- ακόμα και σε σκηνές. Θύματα –βλέπετε- και αυτοί αυτού του τουριστικού «θαύματος» της χώρας!

Όμως, κυρία Υπουργέ, αυτό που σας λένε οι αναπληρωτές -και τη φωνή τη δική τους μεταφέρουμε εδώ- είναι: Φτάνει πια με αυτό το χάλι που θέλει να είναι κανονικότητα, δεκάδες χιλιάδες εκπαιδευτικοί κάθε χρόνο να μην ξέρουν αν πού και πότε θα δουλέψουν, ανάλογα με τα γούστα της κάθε κυβέρνησης, που όλες τους συντηρείτε και επεκτείνετε αυτή την ελαστική εργασία. Όλες οι κυβερνήσεις βάζετε περιορισμούς στις προσλήψεις με κόφτες, με μαγειρέματα, αντί να κάνετετο στοιχειώδες: Να μονιμοποιήσετε όλους τους αναπληρωτές, οι οποίοι στο κάτω-κάτω αναπληρώνουν τον ίδιο τους τον εαυτό κάθε χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ίδια στιγμή βέβαια βρίσκετε χρήματα και χρηματοδότηση για να δίνετε δεκάδες δισεκατομμύρια ευρώ στους επιχειρηματικούς ομίλους και στους νατοϊκούς εξοπλισμούς και στον Ζελένσκι! Είναι απαράδεκτο!

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε, γιατί έχουμε και το νομοσχέδιο να συζητήσουμε.

**ΙΩΑΝΝΗΣ ΔΕΛΗΣ:** Είναι απαράδεκτο -το λέω γιατί είναι και επίκαιρο, το ζήσαμε αυτές τις μέρες- δεκάδες χιλιάδες εκπαιδευτικοί να περιμένουν πάνω στο τηλέφωνό τους με αγωνία ένα SMS, για να δουν τι θα κάνουν με τη ζωή τους, τι θα κάνουν με τον ατομικό τους και τον οικογενειακό προγραμματισμό! Aν θα πρέπει να βρουν κάποια άλλη δουλειά, γιατί, μπορεί αυτό να μην τους συμφέρει, γιατί δεν βγαίνουν με το επίδομα ανεργίας.

Και σε κάθε περίπτωση -και κλείνω εδώ, κύριε Πρόεδρε, κι ευχαριστώ για την ανοχή-, αλήθεια, πόσο παράταιρα ακούγονται όλα αυτά τα παχιά λόγια της Κυβέρνησης για την ψηφιακή αναβάθμιση του σχολείου όταν χιλιάδες αναπληρωτές εκπαιδευτικοί της χώρας μετά βίας μπορούν να πληρώσουν το λογαριασμό του ίντερνετ του σπιτιού τους; Η πολιτική σας είναι βέβαιο ότι θα προκαλέσει και προκαλεί ήδη αντιδράσεις και βεβαίως τον αγώνα των ίδιων των εκπαιδευτικών μαζί με τον λαό.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Πολλά από όλα όσα θέσατε, κύριε Δελή, φαντάζομαι θα συζητήσουμε και στην δεύτερη ερώτηση, γιατί είναι πολύ σχετικά. Θέλω να μείνω στο «καλή η κατανόηση, αλλά αυτό που περιμένουμε να δούμε είναι πράξεις». Λοιπόν, εκεί πράξεις είναι η μοριοδότηση. Όταν ένας εκπαιδευτικός μοριοδοτείται αυξημένα έτσι ώστε να πάει στη νησιωτική μας χώρα, αυτό είναι πράξη. Πράξη είναι η επιδότηση μεταφοράς. Όταν ένας εκπαιδευτικός επιδοτείται 50% για όλες τις μεταφορές του στη νησιωτική ή στην ηπειρωτική Ελλάδα, πράξη είναι κι αυτό.

Μου λέτε ότι πράξη είναι να δώσουμε ένα εξειδικευμένο επίδομα ενοικίου στην εκπαιδευτική κοινότητα. Δεν κατάλαβα αν είναι οριζοντίως ή ειδικά των αναπληρωτών. Σε κάθε περίπτωση, όμως, στο κομμάτι αυτό της παροχολογίας, δηλαδή, το ότι πάμε συγκεκριμένα στην κατηγορία των εκπαιδευτικών και δίνουμε ένα επίδομα παραδείγματος χάριν 300 ευρώ το μήνα, θα ήθελα πάρα πολύ να συμφωνήσω και ως αρμόδια Υφυπουργός Παιδείας, αλλά και ως εκπαιδευτικός εγώ η ίδια.

Όσο, όμως, και να θέλουμε να στηρίζουμε την εκπαιδευτική κοινότητα, οι λύσεις πρέπει να είναι οριζόντιες, αλλά και στοχευμένες. Οι λύσεις που δίνουμε ως κράτος πρέπει να είναι όχι ανά Υπουργείο. Στη συγκεκριμένη περίπτωση πρέπει να είναι βάση ευαλωτότητας, όχι βάση επαγγέλματος. Βάσει ευαλωτότητας, πολιτικές έχουμε και έχουμε αρκετές. Και αρκετές εξ αυτών βρίσκουν αποδέκτες τους εκπαιδευτικούς μας. Έχουμε βάσει του κεντρικού βραχίονα απονομής κοινωνικών επιδομάτων. Έχουμε μέσω ενεργειακής στήριξης. Έχουμε μέσω στήριξης της αγοραστικής δύναμης του νοικοκυριού πολλών εξ αυτών των αναπληρωτών εκπαιδευτικών. Εισοδηματικά κριτήρια βάζουμε, κύριε Δελή, βάσει των οποίων κάποιοι εκ των εκπαιδευτικών αναπληρωτών μπορεί να είναι και αποδέκτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Και τώρα η κυρία Υπουργός θα κληθεί να απαντήσει στην ερώτηση, η οποία απευθύνεται προς το Υπουργείο Παιδείας και Θρησκευμάτων, την τρίτη με αριθμό 104/11-9-2023 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Για την Α’ φάση προσλήψεων αναπληρωτών-να καλυφτούν άμεσα τα πάνω από είκοσι χιλιάδες κενά σε πρωτοβάθμια και δευτεροβάθμια εκπαίδευση».

Παρακαλώ για την ακριβή τήρηση του χρόνου, γιατί πρέπει να ξεκινήσει το νομοσχέδιο, ευχαριστώ.

Κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ.

Για να κάνω και τη γέφυρα με την επόμενη ερώτηση, κυρία Υπουργέ, να σας πω ότι αυτά τα προβλήματα των αναπληρωτών που πριν λίγο περιέγραψα, τα περιγράφει και μία εφημερίδα που δεν λες ότι διάκειται φιλικά απέναντι στο ΚΚΕ. Στη χθεσινή της έκδοση η ίδια η «ΚΑΘΗΜΕΡΙΝΗ» μιλάει για μαραθώνιο στα τυφλά για τους αναπληρωτές και λέει για έναν αναπληρωτή που συμπλήρωσε την ηλεκτρονική κάρτα προτίμησης σε ένα Σταθμό Εξυπηρέτησης Αυτοκινήτων την ώρα που πήγαινε για να αναλάβει υπηρεσία.

Εν πάση περιπτώσει, το Υπουργείο όλο το προηγούμενο διάστημα μέσα στο καλοκαίρι επαναλάμβανε συνεχώς ότι τα σχολεία θα ξεκινήσουν χωρίς κενά και όλα θα πάνε καλά. Ήρθε, όμως, ο αριθμός των προσλήψεων της πρώτης φάσης των αναπληρωτών –είκοσι οκτώ χιλιάδες και κάτι, όπως είπαμε- και όχι μόνο επιβεβαίωσε τις ανησυχίες που είχαμε, αλλά τις ξεπέρασε κατά πολύ.

Δείτε, σας είπα και πριν ότι με βάση τα στοιχεία των ίδιων των διευθύνσεων εκπαίδευσης από όλη τη χώρα, τα καταγεγραμμένα κενά στα σχολεία το δικό σας Υπουργείο τα έδωσε στις σαράντα επτά χιλιάδες. Την 1η Σεπτεμβρίου, λοιπόν, ανακοινώνονται οι προσλήψεις και ανακοινώνονται όχι οι προσλήψεις σαράντα επτά χιλιάδων εκπαιδευτικών -άντε και να σας πω εγώ σαράντα χιλιάδων-, αλλά ανακοινώνονται προσλήψεις είκοσι οκτώ χιλιάδων εκπαιδευτικών. Άρα σχεδόν είκοσι χιλιάδες κενά εκπαιδευτικών στα σχολεία μένουν ακάλυπτα. Έτσι δεν είναι; Με ό,τι βεβαίως αυτό σημαίνει για το σχολικό πρόγραμμα. Και θέλω να μου πείτε αν υπάρχει σήμερα, τρεις μέρες μετά το άνοιγμα των σχολείων, έστω κι ένα σχολείο που να λειτουργεί με βάση το κανονικό του πρόγραμμα. Δεν υπάρχει ούτε ένα, γιατί όλα έχουν κενά και το γνωρίζετε πάρα πολύ καλά.

Φέτος, μάλιστα το κυβερνητικό μαχαίρι στις προσλήψεις αποδείχτηκε τόσο πολύ κοφτερό που σε αυτή την πρώτη φάση των προσλήψεων οι προσλαμβανόμενοι συμβασιούχοι ήταν κατά τρεισήμισι χιλιάδες λιγότεροι από πέρσι.

Και να πει κανείς, κύριε Πρόεδρε, ότι αυτά τα σαράντα επτά χιλιάδες κενά έλεγαν όλη την αλήθεια για την κάλυψη των σύγχρονων μορφωτικών αναγκών των μαθητών στο σήμερα. Όχι βέβαια! Γιατί; Γιατί όλοι γνωρίζουμε ότι αυτά τα σαράντα επτά χιλιάδες κενά είναι αποτέλεσμα όλων των αντιεκπαιδευτικών επιλογών των κυβερνήσεων με συγχωνεύσεις, με υπεράριθμα τμήματα, με την κατάργηση του ολοήμερου, με τις διπλές και τριπλές αναθέσεις για τους καθηγητές και ένα σωρό άλλα.

Όμως, ακόμα και αυτά τα εκπαιδευτικά κενά που εσείς καταγράφετε ως Υπουργείο, ούτε και αυτά δεν καλύπτετε από την πρώτη μέρα του σχολείου, όπως και θα έπρεπε. Σας ρωτάμε, λοιπόν, κυρία Υπουργέ: Τι θα κάνετε ως Κυβέρνηση, ώστε άμεσα -εγώ θα έλεγα, χθες- να προσληφθεί όλο το αναγκαίο εκπαιδευτικό και επιστημονικό προσωπικό, χωρίς καμμία καθυστέρηση, για να καλυφθούν όλα τα κενά που υπάρχουν σήμερα και είναι χιλιάδες στα σχολεία της χώρας;

Επίσης, δεν θα σταματήσουμε να θέτουμε αυτό το αίτημα, γιατί ξέρετε το έχουν ανάγκη όχι μόνο οι μαθητές, αλλά και η ίδια η εκπαίδευση…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΙΩΑΝΝΗΣ ΔΕΛΗΣ:** Τι θα κάνετε, για να μονιμοποιηθούν επιτέλους όλοι αυτοί οι αναπληρωτές και να καλυφθούν όλα τα κενά με μόνιμους διορισμούς;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά, μιλώντας για κενά, τι ορίζουμε ως κενό; Γιατί νομίζω ότι σε όλη την κοινοβουλευτική διαδικασία εδώ αλλά και στη συζήτηση που υπάρχει μέσα και γύρω από την εκπαιδευτική κοινότητα υπάρχει πλέον μία σύγχυση για το τι είναι κενό. Στη δική μου την κατανόηση και εκφράζοντάς το –επιτρέψτε μου- πολύ απλοϊκά, κενό είναι η περίπτωση στην οποία ένας μαθητής δεν μπορεί να εξυπηρετηθεί μέσα στο σχολείο. Σωστά; Νομίζω ότι σε αυτό μπορούμε να συμφωνήσουμε. Αν εσείς ονομάζετε σαράντα επτά χιλιάδες κενά την απόκλιση μεταξύ όλων των θέσεων που έχουν ζητηθεί από τις περιφερειακές διευθύνσεις ή τις διευθύνσεις εκπαίδευσης και των θέσεων που κατανεμήθηκαν στην πρώτη φάση της κατανομής εκπαιδευτικών στα σχολεία, εκεί πέρα θα διαφωνήσουμε. Και θα διαφωνήσουμε, διότι και από πλευράς εκπαιδευτικών, όσο και από πλευράς μαθητών, είναι μία δυναμική διαδικασία που δεν μπορούμε να γνωρίζουμε στην αρχή της πρώτης φάσης. Ως εκπαιδευτικός το γνωρίζετε σίγουρα καλύτερα από όσο έχω προλάβει να το μάθω εγώ.

Τι σημαίνει αυτό, λοιπόν; Σημαίνει ότι ξεκινάμε την πρώτη φάση με εκπαιδευτικούς, οι οποίοι είναι λιγότεροι από αυτούς τους οποίους έχουμε επιλέξει. Γιατί; Διότι δεν ανέλαβαν το πόστο τους, δεν ανέλαβαν το καθήκον τους. Γιατί; Διότι εξαιτίας κάποιας ασθένειας ή εγκυμοσύνης δεν μπόρεσαν να αναλάβουν. Γιατί; Διότι, ενώ ορίστηκαν από εμάς εκεί που είχαν δηλώσει ως γεωγραφικό χώρο προτίμησής τους, δεν ανέλαβαν γιατί συνυπηρετούν μαζί με τον ή την σύζυγό τους.

Για ποιον άλλο λόγο, επίσης; Διότι και οι μαθητές έχουν δυναμικές προτιμήσεις, τις οποίες δεν μπορούμε εμείς να γνωρίζουμε εκ των προτέρων. Με την έναρξη των σχολείων, αυτή την εβδομάδα θα ξεκινήσουν οι μαθητές να δηλώνουν τα μαθήματα επιλογής τους, έτσι ώστε και εμείς να ξέρουμε ποιοι εκπαιδευτικοί πρέπει να πάνε σε ποιο σχολείο και κάθε σχολική μονάδα τι ανάγκες έχει.

Άρα, γνωρίζετε καλά ότι από την πρώτη φάση δεν μπορούν να καλυφθούν όλες οι ανάγκες των παιδιών. Γιατί γι’ αυτό μιλάμε, για την κάλυψη των αναγκών των παιδιών.

Αυτό που θέλουμε είναι σε όλη την χώρα να έχουμε όλες τις ειδικότητες πρωτοβάθμιας, δευτεροβάθμιας, Ειδικής Αγωγής. Εκεί, που όντως βρίσκουμε δυσκολία, είναι σε εξειδικευμένα αλλά πάρα πολύ αναγκαία, για εμάς, μαθήματα, κυρίως της μουσικής και των καλλιτεχνικών. Εκεί όντως υπάρχει πρόβλημα και εξεύρεσης καθηγητών αλλά και κατανομής αυτών των ανθρώπων. Κάνουμε αυτή την άσκηση αυτή τη στιγμή και αυτό που θέλουμε είναι η απόκλιση μεταξύ πρώτης και δεύτερης φάσης χρονικά να είναι όσο πιο σύντομη γίνεται. Και αυτό πιστεύω ότι θα το καταφέρουμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Τον λόγο έχει ο κ. Δελής για τη δευτερολογία του.

**ΙΩΑΝΝΗΣ ΔΕΛΗΣ:** Αναρωτηθήκατε, κυρία Υπουργέ, τι είναι τα κενά. Εκπαιδευτικό κενό είναι σήμερα που σας μιλάμε, αυτή την ώρα που σας μιλάμε, Τετάρτη 13 Σεπτεμβρίου 2023, στο 12ο Δημοτικό Σχολείο Περιστερίου, η Δ΄ τάξη αυτού του σχολείου να μην έχει δάσκαλο. Δεν έχουν δάσκαλο. Αυτό τους ανακοινώθηκε προχθές. Αυτό είναι κενό.

Κενό είναι χιλιάδες παιδιά που χρειάζονται την παράλληλη στήριξη, να την μοιράζονται με άλλα δύο-τρία παιδιά στο ίδιο σχολείο και αυτός ο δάσκαλος να πηγαίνει και σε άλλα σχολεία, διότι τον βάζετε να πηγαίνει και σε άλλα σχολεία. Κενό είναι, όπως εσείς ομολογήσατε, να μην υπάρχουν δάσκαλοι Μουσικής, Εικαστικών, Φυσικής Αγωγής. Δεν είναι, στα αλήθεια, κανονικά μαθήματα που έχουν την ίδια αξία, για να μην πω μεγαλύτερη, από τα υπόλοιπα;

Αυτά είναι τα κενά, κυρία Υπουργέ, και τα ξέρετε πάρα πολύ καλά.

Τώρα, αυτά τα κενά αφορούσαν στην προηγούμενη φάση της καταγραφής και όντως εμείς να δεχτούμε -δεν έχουμε κανένα πρόβλημα- ότι πάντα θα υπάρχει μία απόκλιση ανάμεσα σε αυτό που καταγράφεται στα τέλη του Ιούνη με αυτό που τελικά η ίδια η ζωή φανερώνει στις αρχές του Σεπτέμβρη, γιατί το σχολείο είναι ένας ζωντανός οργανισμός, με τη δική του δυναμική. Αρκεί, όμως, αυτή η απόκλιση να είναι μικρή, να μην είναι χαώδης, όπως είπαμε, χιλιάδων κενών. Αν συνυπολογίσουμε, όμως, τους διορισμούς του καλοκαιριού -δεν το είπατε και σας προλαβαίνω, γιατί μάλλον θα το πείτε στη δευτερολογία σας-, αυτοί οι διορισμοί πρέπει να ξέρετε ότι δεν φτάνουν να αναπληρώσουν ούτε τις συνταξιοδοτήσεις των εκπαιδευτικών που έγιναν φέτος.

Κατανοούμε, λοιπόν, και υποστηρίζουμε -νομίζω ότι το λέει και η λογική- ότι στα σχολεία αυτή τη στιγμή υπάρχουν τουλάχιστον είκοσι χιλιάδες εκπαιδευτικά κενά. Αυτό λένε τα μαθηματικά. Τώρα, αν πάμε να υπολογίσουμε αυτά τα κενά με βάση τις σύγχρονες εκπαιδευτικές ανάγκες και όχι με βάση αυτές τις αντιεκπαιδευτικές αλχημείες που κάνουν όλες οι κυβερνήσεις και η δική σας βέβαια, με τις συγχωνεύσεις, με τις καταργήσεις, με τις διπλές αναθέσεις και ούτω καθεξής, τότε δεν θα έφτανε η μονιμοποίηση και όλων των αναπληρωτών που υπάρχουν στα σχολεία. Δηλαδή, κάθε χρονιά θα χρειάζονταν και άλλοι, αν μετρούσαμε τις εκπαιδευτικές ανάγκες με βάση τις σύγχρονες ανάγκες και όχι με βάση αυτά τα τμήματα των είκοσι πέντε και των τριάντα μαθητών.

Όμως, κυρία Υπουργέ, να σας το πούμε για άλλη μία φορά. Είναι απαράδεκτο -και έχετε ευθύνη όλες οι κυβερνήσεις- το ένα τρίτο των εκπαιδευτικών, σε όλη την εκπαίδευση, να εργάζονται με ελαστικές εργασιακές σχέσεις ως συμβασιούχοι αναπληρωτές. Και αυτό είναι κακό όχι μονάχα για αυτούς και για το τι σημαίνει για τους ίδιους, αλλά και για την ίδια την εκπαιδευτική διαδικασία, γιατί, ξέρετε, δεν είναι και πολύ καλό κάθε χρόνο τα παιδιά να αλλάζουν δασκάλους. Αυτό μάλιστα γίνεται εγκληματικό, όταν πρόκειται για παιδιά με αναπηρίες.

Είναι τουλάχιστον απαράδεκτο χιλιάδες μαθητές σε όλη την Ελλάδα, κυρία Υπουργέ, να ξεκινούν τη φετινή σχολική χρονιά, όπως και τις υπόλοιπες βέβαια, με τρίωρα και τετράωρα. Έτσι λειτουργούν τα σχολεία αυτές τις ημέρες. Όσοι έχουν παιδιά το ξέρουν. Χιλιάδες μαθητές που χρειάζονται την παράλληλη στήριξη μένουν «ξεκρέμαστοι», γυρνώντας σε εποχές εκπαιδευτικού μεσαίωνα, θα τολμούσα να πω, και την ίδια ώρα το δικό σας Υπουργείο «εξαφανίζει» και μειώνει τα κενά, επειδή πολύ απλά δεν φτάνει το πρόγραμμα ΕΣΠΑ για να καλύψει τη μισθοδοσία εννέα μηνών και επειδή δεν θέλετε να δώσετε χρήματα, όπως δίνετε αλλού, όπως είπα, για τις ανάγκες της εκπαίδευσης.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε.

Αυτό που θέλουμε να πούμε, είναι ότι όταν βάζετε έναν εκπαιδευτικό της παράλληλης στήριξης να ασχολείται, όχι με ένα παιδί και με τη συγκεκριμένη γνωμάτευση η οποία στάλθηκε για αυτό το παιδί, αλλά με άλλα δύο ή τρία παιδιά και όταν τον βάζετε να πηγαίνει και σε άλλα γειτονικά, όμορα σχολεία, αλήθεια, αυτές είναι οι περιβόητες τομές για τις οποίες μας μιλάτε συνεχώς; Αυτή είναι η περίφημη αναβάθμιση του σχολείου; Τέλος πάντων, με αυτό το «καλάθι του μαθητή», με αυτή τη γελοιότητα -ας μου επιτραπεί να πω- τι θέλετε να πείτε; Μήπως ότι αυτή είναι η βοήθεια που θα δώσετε στην ελληνική οικογένεια μπροστά στα έξοδα μιας ακόμα σχολικής χρονιάς που ξεκινάει;

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για τρία λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ.

Κύριε Δελή, αναφέρατε το συγκεκριμένο παράδειγμα και θέλω μετά να μου δώσετε τα στοιχεία. Αναφέρατε το Δημοτικό Σχολείο Περιστερίου και αν δεν κάνω λάθος, την Δ΄ τάξη. Λέτε ότι στην Δ΄ τάξη δεν υπάρχει σήμερα εκπαιδευτικός, δάσκαλος ή δασκάλα. Αυτό γνωρίζετε καλύτερα από μένα ότι στον μεγαλύτερο βαθμό του είναι κάτι το οποίο το κράτος, η πολιτεία, το Υπουργείο δεν μπορεί να προβλέψει με απόλυτη σταθερότητα. Τι θέλω να πω αυτό; Για ποιον λόγο δεν έχουμε δασκάλα στην Δ΄ τάξη του Δημοτικού Σχολείου Περιστερίου;

**ΙΩΑΝΝΗΣ ΔΕΛΗΣ:** Σας είπα ένα παράδειγμα.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Και εγώ απαντώ υποθετικά, καθότι δεν γνωρίζω το συγκεκριμένο παράδειγμα. Δεν έχουμε, μήπως διότι τελευταία στιγμή κάποια δασκάλα η οποία είχε δηλώσει, δεν ανέλαβε;

**ΙΩΑΝΝΗΣ ΔΕΛΗΣ:** Μπορείτε να στείλετε άλλον δάσκαλο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Θα αναλάβει άλλος, αλλά προσέξτε, μου δίνετε το παράδειγμα του Περιστερίου. Στο παράδειγμα του Περιστερίου, τελευταία στιγμή, τελευταία ημέρα ή μπορεί και κατά την πρώτη ημέρα της έναρξης της σχολικής χρονιάς, η δασκάλα να μην ανέλαβε στο Περιστέρι.

**ΙΩΑΝΝΗΣ ΔΕΛΗΣ:** Θα στείλετε άλλον.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Δεν κάνουμε διάλογο. Υπάρχουν κάποιοι κανόνες που ξέρετε καλύτερα από εμένα, διότι είστε πολύ εμπειρότερος από εμένα κοινοβουλευτικά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να μην διακόπτετε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Έχετε μεγάλη εμπειρία σίγουρα και στα εκπαιδευτικά. Έχουμε ένα κενό. Γιατί; Διότι συνήθως και ιδίως στα αστικά κέντρα ο εκπαιδευτικός, για τον οποίο η θέση αυτή έχει κατανεμηθεί, δεν πηγαίνει να αναλάβει.

Όταν αυτό το πράγμα είναι στο νησί, είναι ακόμα πιο δύσκολο. Και οι περιφερειακοί διευθυντές και οι διευθυντές εκπαίδευσης κάνουν πάρα πολύ μεγάλη προσπάθεια για να βρεθεί κάποιος. Και όταν βρίσκεται κάποιος, μπορεί να κληθεί να πάει στο Περιστέρι στην περίπτωση αυτή. Αλλά μπορεί να κληθεί να πάει στην Ηρακλειά σε μία άλλη περίπτωση. Δεν μπορεί να αφήσει την οικογένειά του σε μία μέρα και να οργανώσει την μεταφορά του από την Αθήνα ή τη Θεσσαλονίκη στην Ηρακλειά. Οπότε εκεί πέρα δεν είναι ο κανόνας, αλλά υπάρχουν περιπτώσεις τις οποίες δεν μπορεί το κράτος να προβλέψει.

Ποια είναι μία άλλη περίπτωση για ποιο λόγο μπορεί να μην έχουμε δασκάλα σε σχολείο του Περιστερίου; Μπορεί το τμήμα να είχε είκοσι πέντε παιδιά, τελευταία στιγμή να έγινε κάποια συνεννόηση με τον διευθυντή και τα είκοσι πέντε παιδιά να έγιναν είκοσι έξι, να πρέπει το τμήμα ως είκοσι έξι παιδιά να σπάσει στα δύο, να γίνουν δηλαδή, δύο τμήματα από δεκατρία παιδιά και να μην έχει προβλεφθεί ακόμα δάσκαλος για το δεύτερο τμήμα, καθώς η τελευταία εξέλιξη ήταν η μετατροπή του τμήματος από είκοσι πέντε σε είκοσι έξι.

Τώρα λέτε για «περιβόητες» τομές. Τομή είναι, κύριε Δελή, το ότι έγιναν τόσες προσλήψεις για πρώτη φορά μετά από τόσα χρόνια σε εκπαιδευτικούς Ειδικής Αγωγής. Και εγώ ως άνθρωπος ο οποίος έχω περάσει την τελευταία τετραετία προσπαθώντας να ανακουφίσω κατά δύναμη -δεν τα κατάφερα όλα- τα κομμάτια της αναπηρίας, καταλαβαίνω ότι η συνέπεια και η συνέχεια σε έναν εκπαιδευτικό Ειδικής Αγωγής να είναι στο ίδιο σχολείο είναι πραγματική τομή. Όπως τομή είναι και οι συγχωνεύσεις.

Την προηγούμενη εβδομάδα είχα να δουλέψω στο γραφείο μου για τη συγχώνευση, που δεν ήταν καν συγχώνευση, της εξής περίπτωσης. Μία σχολική μονάδα στη βόρεια Ελλάδα είχε τρία σχολεία σε τρία διαφορετικά χωριά. Η Πρώτη, η Δευτέρα και η Τρίτη ήταν στο ένα χωριό, η Τέταρτη μόνη της -αυτό εκπαιδευτικά πώς το είχε σκεφτεί κάποιος;- ήταν σε ένα άλλο χωριό. Η Πέμπτη και η Έκτη ήταν σε ένα τρίτο χωριό. Αυτό, η μεταφορά δηλαδή της Τετάρτης δημοτικού μαζί με την Πέμπτη και την Έκτη έτσι ώστε τα παιδιά να μην είναι μόνα τους και εκπαιδευτικά απομονωμένα σε ένα χωριό, είναι κάτι το οποίο είναι τομή. Γιατί; Γιατί δεν εξυπηρετεί τα συμφέροντα της τοπικής αυτοδιοίκησης εκεί πέρα που θεωρεί ότι κρατά ένα χωριό ανοιχτό επειδή έχει ένα σχολείο. Εξυπηρετεί το συμφέρον και την ανάπτυξη των ίδιων των παιδιών, που μπορούν εκπαιδευτικά να μην είναι ζημιωμένα όπως πριν και να είναι μαζί με συμμαθητές τους, τα αδέλφια τους ή και τους φίλους τους σε άλλες ηλικίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Υπουργέ. Ολοκληρώνουμε τον κύκλο των επίκαιρων ερωτήσεων με την τελευταία ερώτηση για σήμερα.

Είναι η πρώτη με αριθμό 97/10-9-2023 επίκαιρη ερώτηση δευτέρου κύκλου του Βουλευτή Α΄ Αθηνών της Κ.Ο. «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών, με θέμα: «Νομοσχέδιο “Κατευθύνσεις Αναθεώρησης του Εθνικού Σχεδίου Ανάκαμψης και Ανθεκτικότητας Ελλάδα 2.0”».

Θα απαντήσει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

Ορίστε, κύριε Γερουλάνε, έχετε τον λόγο για δύο λεπτά.

**ΠΑΥΛΟΣ ΓΕΡΟΥΛΑΝΟΣ:** Καλημέρα κύριε Πρόεδρε, καλημέρα κύριε Υπουργέ.

Σύμφωνα με τα δημοσιεύματα του Τύπου την Πέμπτη 31 Αυγούστου 2023 κατατέθηκε από την Κυβέρνηση στην Ευρωπαϊκή Επιτροπή η πρόταση για την αναθεώρηση του Εθνικού Σχεδίου Ανάκαμψης Ανθεκτικότητας Ελλάδα 2.0. Στο επίκεντρο της αναθεώρησης βρίσκεται η νέα δέσμη επενδύσεων και μεταρρυθμίσεων στο πλαίσιο του Repower EU με ευρωπαϊκή χρηματοδότηση 795 εκατομμύρια ευρώ, που στοχεύει στην ενεργειακή αυτονομία της Ευρώπης και το αίτημα για επιπλέον δάνειο 5 δισεκατομμύρια ευρώ που θα προστεθούν στο υφιστάμενο δανειακό πρόγραμμα του Ταμείου Ανάκαμψης.

Δεδομένου ότι δεν είχε υπάρξει εκ μέρους της Κυβέρνησης καμμία ενημέρωση των κομμάτων της Εθνικής Αντιπροσωπείας για το ακριβές περιεχόμενο της αναθεώρησης, θέλω να ρωτήσω: Σε τι επακριβώς συνίσταται η πρόταση αναθεώρησης, ποιοι άξονες χρηματοδότησης εγκαταλείπονται, ποιοι είναι οι νέοι και με τι ποσά προτείνεται να χρηματοδοτηθούν και σε αυτό το πλαίσιο πόσα είναι τα επιπλέον ποσά που προβλέπονται για τη δημόσια υγεία –ήταν δέσμευση του Πρωθυπουργού- ποια είναι η πρόσθετη χρηματοδότηση στα μέσα σταθερής τροχιάς -επίσης δέσμευση του Πρωθυπουργού στις 9 Μαρτίου 2023 μία μέρα μετά τα Τέμπη- πού ακριβώς θα κατευθυνθούν τα επιπλέον 5 δισεκατομμύρια ευρώ σε δάνεια που αιτήθηκε η χώρα μας;

Κύριε Υπουργέ, κάπου εδώ τελειώνει η ερώτηση που σας κατέθεσα αλλά με την ανοχή σας και με την ανοχή του Προεδρείου για να έχει νόημα η συζήτησή μας επιτρέψτε μου να κάνω μία παρένθεση, η οποία προκαλείται και από την τεράστια καταστροφή που ζήσαμε τις τελευταίες μέρες και που άλλαξαν τα πάντα σε ό,τι αφορά την ανάπτυξη της πατρίδας μας.

Καλή τη πίστη κύριε Υπουργέ, το θέμα αυτό προσφέρεται για άγονη αντιπολίτευση, να καθόμαστε να συζητάμε για τα 800 εκατομμύρια που χάσατε ή ότι απορροφήσατε μόνο ένα από τα 200.000.000 που είχατε για την αντιμετώπιση της κλιματικής αλλαγής, για τις μηδενικές πιστώσεις τα Καναντέρ, στα Εναέρια Κέντρα Επιτήρησης στα Σούπερ Πούμα. Όλα αυτά είναι έργα τα οποία δεν έχουν εκταμιευθεί ακόμα.

Και θα μπορούσα να υπογραμμίσω επίσης ότι μέσα στην τεράστια αλαζονεία του ο κ. Μητσοτάκης, αυτή τη συζήτηση που ευλόγως κάνουμε σήμερα κύριε Υπουργέ, την περιέγραψε ως Νόμπελ οικονομικής ασυναρτησίας. Αυτά έλεγε όταν του είπαμε για την αναθεώρηση του Ελλάδα 2.0. Ελπίζω να το καταλαβαίνετε και να αντιλαμβάνεστε όλοι στην Κυβέρνηση πόσο βλακώδες ηχεί αυτό το όνομα σήμερα, όταν έχει πνιγεί η Θεσσαλία.

Και το ερώτημα που ουσιαστικά έχουν όλες οι Ελληνίδες και όλοι οι Έλληνες, όσο καλόπιστοι ή κακόπιστοι και εάν είναι απέναντι στην Κυβέρνηση, είναι ένα. Θα καταλάβετε επιτέλους πόσο λάθος πορευόμαστε στην ανάπτυξη της χώρας σήμερα; Πόσο λάθος είναι η ανάπτυξη για τους λίγους, που αγνοεί την κλιματική αλλαγή, που αγνοεί τη σημασία του εκδημοκρατισμού της ενέργειας, που αγνοεί κομβικά θέματα όπως είναι η υγεία και η ανασυγκρότηση της υπαίθρου; Η ανασυγκρότηση της υπαίθρου δεν ήταν πουθενά, ενώ έχουμε τεράστιες ευκαιρίες με τα ελληνικά αγροτικά προϊόντα μπροστά μας.

Έχετε μία μεγάλη ευκαιρία να αναθεωρήσετε τώρα το παραγωγικό μοντέλο της χώρας ή να αναλωθείτε σε pass ανακούφισης μόνο. Με άλλα λόγια έχετε ένα δίλημμα: Θα αγοράσετε πάλι ψάρια ή θα μάθετε επιτέλους να ψαρεύετε;

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός για τρία λεπτά για την πρωτολογία του.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, αν και η επίκαιρη ερώτηση με αυτά τα οποία συμπληρώσατε, κύριε Γερουλάνε, μάλλον θα απαιτούσε μεγαλύτερο χρόνο για να μπορέσουμε να συζητήσουμε και να μπούμε στην ουσία του θέματος.

Επομένως, επιτρέψτε μου να ξεκινήσω, θα έλεγα, από τη συμπληρωματική σας ερώτηση, καθότι είναι και επίκαιρη, διότι πολλοί συμπολίτες μας υποφέρουν αυτή τη στιγμή. Η Κυβέρνηση με πολύ άμεσες ενέργειες κίνησε τις διαδικασίες. Ο Πρωθυπουργός, ο Κυριάκος Μητσοτάκης, μετά από αίτημά του, μετά από διαπραγμάτευση κατάφερε και δεχτήκαμε και κατ’ ουσίαν λάβαμε μία ελαστικότητα ως προς τη χρήση των ευρωπαϊκών πόρων, έτσι ώστε να μπορούν να χρησιμοποιηθούν άμεσα για την ανακούφιση των συμπολιτών μας.

Επομένως έχουμε 2,2 δισεκατομμύρια ευρώ ανακατεύθυνση πόρων κυρίως από τα προγράμματα του ΕΣΠΑ 2014-2020. Είναι πόροι οι οποίοι τελικά δεν θα είχαν απορροφηθεί και από το πρόγραμμα ΕΣΠΑ 2021-2027. Ταυτόχρονα είναι πόροι οι οποίοι θα μπουν άμεσα στην εθνική οικονομία και κυρίως θα στηρίξουν και την προσπάθεια της πατρίδας μας για την επενδυτική βαθμίδα, αλλά κυρίως, να μπορεί να έχει δύναμη να στηρίζει τα νοικοκυριά και τις επιχειρήσεις.

Επομένως αυτό είναι που κατάφερε η ελληνική Κυβέρνηση και μάλιστα πάρα πολύ γρήγορα, πιο γρήγορα από οποιαδήποτε άλλη περίπτωση άλλης κυβέρνησης. Επίσης θέλω να σας πω ότι καταφέραμε να ξανανοίξουμε πλέον το κεφάλαιο αναθεώρηση, διότι μέσα στην ερώτησή σας θέτετε και αυτό το ζήτημα. Η αναθεώρηση η οποία έκλεισε για τις χώρες στις 31/8, άνοιξε πλέον και μπορούμε να βάλουμε άλλα 500 εκατομμύρια σε έργα ακριβώς για τις πληγείσες περιοχές.

Τώρα το Εθνικό Σχέδιο Ανάκαμψης και Ανθεκτικότητας, όπως γνωρίζετε, κατ’ ουσίαν υλοποιεί περίπου 30 δισεκατομμύρια πόρους και με το αίτημα αναθεώρησης αυτό το ποσό ανεβαίνει στα 36 δισεκατομμύρια, προσθέτοντας κι άλλα 5 δισεκατομμύρια σε πόρους. Επειδή μέσα στην ερώτησή σας θέτετε και το τι ακριβώς έχει χρηματοδοτηθεί για τα πολύ ευαίσθητα ζητήματα της υγείας, θέλω να σας πω ότι συνολικά 2 δισεκατομμύρια ευρώ, τα οποία περνούν μέσα από το Πρόγραμμα Δημοσίων Επενδύσεων, χρηματοδοτούν έντεκα δράσεις του Υπουργείου Υγείας, τα σαράντα τέσσερα έργα και τριακόσια δέκα υποέργα. Δύο δισεκατομμύρια λοιπόν, πηγαίνουν στην υγεία.

Είναι πολύ σημαντικό να δούμε τώρα τι ακριβώς κάναμε στην αναθεώρηση. Στην αναθεώρηση δεν καταργήθηκε κανένας άξονας, επειδή ρωτάτε στην επίκαιρη ερώτησή σας αν έχουμε κατάργηση κάποιου άξονα. Κανένας άξονας δεν έχει καταργηθεί, κανένας. Εκείνο το οποίο έχει γίνει είναι, χωρίς να έχουν καταργηθεί τα έργα, έργα τα οποία δεν μπορούσαν να χωρέσουν μέχρι τον Αύγουστο του 2026 μεταφέρονται στο ΕΣΠΑ ή στους εθνικούς πόρους. Διότι αντιλαμβάνεστε ότι θα ήταν τρελό να κρατήσουμε έργα τα οποία τελικά δεν θα είχαμε πετύχει να τα ολοκληρώσουμε τον Αύγουστο του 2026 και ταυτόχρονα να μην πάρουμε και τα χρήματα από την Ευρώπη. Επομένως αυτό είναι που κάνουμε.

Και τι προσθέσαμε; Προσθέτουμε λοιπόν 250 εκατομμύρια για αντιπυρικές ζώνες στο πλαίσιο του προγράμματος «ANTINERO» και πλέον αυτό το ποσό φτάνει τα 400 εκατομμύρια ευρώ, που αφορούν και τον Έβρο. Έχει μεγάλη σημασία. Προσθέτουμε προσεισμικούς ελέγχους για τα δημόσια κτήρια, κάτι το οποίο είναι πολύ απαραίτητο και πρέπει να ανοίξουμε αυτή την κουβέντα για τα δημόσια κτήρια. Προσθέτουμε ένα πρόγραμμα για γέφυρες, ένα πρόγραμμα το οποίο μιλάει για έξυπνες γέφυρες. Θα το δούμε αυτό στα πλαίσια και της νέας αναθεώρησης και του δικαιώματος που πήραμε και ταυτόχρονα ένα πρόγραμμα στέγασης για νέες και νέους 200 εκατομμυρίων ευρώ.

Επιφυλάσσομαι να συνεχίσω τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Γερουλάνος για τρία λεπτά.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, πρέπει πρώτα απ’ όλα να σας ευχαριστήσω για την ακρίβεια των λόγων σας. Και το λέω αυτό διότι τις τελευταίες ημέρες ακούμε για τα καινούργια 2,25 δισεκατομμύρια. Ο φιλικός προς εσάς Τύπος ζητωκραυγάζει για τα 2,25 δισεκατομμύρια που υποτίθεται ότι πήραμε. Είναι ζήτημα να έχουμε πάρει άλλα 150 μέχρι σήμερα. Τα υπόλοιπα είναι αναδιάταξη των κονδυλίων που ουσιαστικά έχει χάσει η Κυβέρνηση επειδή δεν τα είχε απορροφήσει αρκετά γρήγορα. Το λέω αυτό διότι παρατήρησα ότι ήσασταν πολύ προσεκτικός σε αυτά τα οποία είπατε και ελπίζω τουλάχιστον, εδώ να κρατηθεί αυτό το επίπεδο της συζήτησης από δω και πέρα, εννοώ και όταν θα συζητηθεί αυτό σε επίπεδο Αρχηγών. Γιατί, όπως είπατε και εσείς, δεν έχουμε πολύ χρόνο για να κάνουμε τη συζήτηση όσο βαθιά θα έπρεπε να την κάνουμε.

Αλλά αυτό που με ανησυχεί πάρα πολύ από αυτά που είπατε, είναι η λέξη «ελαστικότητα». Θα έλεγα ότι χρησιμοποιείται τώρα η φράση ότι θα έχουμε μεγαλύτερη ευελιξία.

Κοιτάξτε να δείτε, αυτό το οποίο χρειάζεται η χώρα είναι σχέδιο και θα σας πω γιατί χρειάζεται σχέδιο. Δείτε πόσο διαφορετικά θα ήταν τα πράγματα αν είχαμε μία ολοκληρωμένη αγροτική πολιτική και πόσοι άνθρωποι θα μπορούσαν να κερδίσουν από τα χρήματα τα οποία θα μπορούσαν να πάνε στην ανασυγκρότηση της υπαίθρου.

Πολύ καλό το πρόγραμμα «ANTINERO», δεν το συζητάμε και το υποστηρίζουμε απολύτως. Αλλά εδώ το ερώτημα το οποίο τίθεται, είναι: Θα καταναλώσουμε πάλι ή θα επενδύσουμε; Με άλλα λόγια, θα πάμε πάλι σε pass, τα οποία κατά κύριο λόγο γίνονται για ανακούφιση ή θα πάμε σε ουσιαστικές επενδύσεις που θα μπορούν να κάνουν ολόκληρους τομείς της οικονομίας να προχωρήσουν μπροστά και να αποδίδουν για πολλά χρόνια ακόμα.

Για παράδειγμα, σήμερα η αγροτική παραγωγή της χώρας έχει έξι προϊόντα τα οποία έχουν κατακτήσει τα καλύτερα ράφια και τα καλύτερα εστιατόρια του κόσμου. Είναι λάδι, ελιές, γιαούρτι, φέτα, κρασί και ψάρι. Δεν θέλει πολύ. Χρειάζονται ελάχιστα χρήματα από αυτά που έχετε, που σήμερα στέλνετε αλλού, για να ανασυγκροτήσουμε την ύπαιθρο και να προσθέσουμε άλλα δέκα προϊόντα της αγροτικής γης σε αυτή τη λίστα. Δεν θέλει πολλή δουλειά. Θέλει άλλη νοοτροπία. Θέλει να καταλάβουμε ότι μπορεί το αγροτικό ΑΕΠ της χώρας να είναι 4%, αλλά είναι 11% το εργατικό δυναμικό που απασχολείται εκεί. Και στην περιφέρειά μου μπορώ να σας πω, στο κέντρο της Αθήνας, έχουμε πολλές οικογένειες που κατάφεραν να επιβιώσουν στην κρίση επειδή είχαν ένα χωράφι στο χωριό.

Τώρα λοιπόν, είναι η ώρα, τώρα είναι η μεγάλη στιγμή μετά από αυτή την καταστροφή να αλλάξει νοοτροπία η Κυβέρνηση, να κάνει ανάπτυξη για τους πολλούς και όχι το είδος της ανάπτυξης το οποίο βοηθάει ελάχιστους μεγάλους επιχειρηματίες, με την ελπίδα ότι αυτά τα οποία θα πάρουν αυτοί κάποια στιγμή θα στάξουν και στην υπόλοιπη κοινωνία.

Κύριε Υπουργέ, το λέω επιτακτικά. Έχετε μία -λυπάμαι για τη λέξη- μεγάλη ευκαιρία να αναθεωρήσετε πώς πηγαίνετε μέχρι σήμερα. Μην τη χάσετε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός για τη δευτερολογία του.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Προσθέσατε και άλλα ζητήματα. Δεν θα μπορέσουμε να ολοκληρώσουμε τη συζήτηση. Μπήκατε σε πιο συγκεκριμένα θέματα σχετικά με το τι πήραμε από την Ευρώπη. Δεν μπήκα σε λεπτομέρειες. Θα μπω όμως τώρα. Προφανώς θα πρέπει να κατανοήσουμε πώς έρχονται τα 2.250.000.000. Είναι 250 εκατομμύρια από πόρους που δεν θα απορροφούσε η Ελλάδα. Να θυμίσω ότι η Ελλάδα είναι πρωταθλήτρια στην Ευρώπη στην απορρόφηση του ΕΣΠΑ το 2014 - 2020. Υπάρχουν όμως κάποιοι πόροι που δεν θα μπορούσαν να απορροφηθούν. Επομένως αυτά είναι χρήματα που έρχονται τώρα. Και νομίζω, κύριε Γερουλάνε, ότι αυτό το οποίο μας ενδιαφέρει πρωτίστως είναι τι πόροι θα πάνε στις περιοχές που έχουν πληγεί, δηλαδή, το πόσο θα ανακουφίσουμε τις περιοχές αυτές.

Επομένως 1,5 δισεκατομμύριο είναι κατ’ ουσίαν επανακαθορισμός των πόρων αυτών για τις περιοχές της Θεσσαλίας -γιατί έργα πρέπει να γίνουν πάρα πολύ γρήγορα- και ταυτόχρονα νέα έργα 500 εκατομμυρίων από το Ταμείο Ανάκαμψης. Αυτά λοιπόν αν δεν λέγονται νέα χρήματα, νέοι πόροι, πώς λέγονται; Επομένως θα έλεγα, επειδή θέσατε το θέμα αν υπάρχουν νέα χρήματα, ότι ναι υπάρχουν νέα χρήματα.

Και για το θέμα της αναθεώρησης να θυμίσω ότι η Ελλάδα κατάφερε με το αίτημά της να πάρει άλλα 795 εκατομμύρια στο πλαίσιο του Repower EU για ενεργειακή χρήση, για στήριξη ενεργειακών δραστηριοτήτων. Στο αίτημά της επίσης, κατάφερε να ζητήσει άλλα 5 δισεκατομμύρια που κατ’ ουσίαν πηγαίνουν στις επιχειρήσεις. Και εδώ θα δούμε ότι σε αριθμό επιχειρήσεων, οι μικρές, οι πολύ μικρές επιχειρήσεις και οι μεσαίες έχουν το 45% των δανείων αυτών. Και ταυτόχρονα αυτό το οποίο ζητήσαμε και έρχεται είναι από το Ταμείο Αλληλεγγύης.

Αυτά δεν τα έχουμε βάλει στο λογαριασμό μέσα, να τα βάλουμε όμως κι αυτά. Και αν θέλετε, μπορούμε να ανοίξουμε μία κουβέντα αν η Ευρώπη και το Ταμείο Αλληλεγγύης είναι ισχυρό για μία Ευρώπη που δέχεται την κλιματική κρίση. Σε αυτό δέχομαι να κάνουμε μία συζήτηση. Ναι, δεν είναι πολλοί οι πόροι. Πρέπει να διεκδικήσουμε πολύ περισσότερους πόρους για την Ευρώπη και για την κλιματική κρίση και για αυτές τις μεγάλες καταστροφές που κατ’ ουσίαν θα συμβαίνουν όχι μόνο στην Ελλάδα αλλά και σε όλη την Ευρώπη. Είναι πολύ μικρό το ποσό.

Όμως όταν καταγραφούν οι ζημιές θα πάρουμε και ένα ποσό μέχρι 400 εκατομμύρια για το κομμάτι της αλληλεγγύης στο πλαίσιο του Ταμείου Αλληλεγγύης. Και υπάρχει επίσης και ένα ακόμα ποσό το οποίο θα πάρουμε, το οποίο θα προσδιοριστεί από το Ευρωπαϊκό Πρόγραμμα της Αγροτικής Στήριξης. Είναι μικρό. Επομένως έχουμε και πόρους που δεν τους έχουμε υπολογίσει.

Αυτό, λοιπόν, που πρέπει να συζητήσουμε είναι η Ευρώπη της αλληλεγγύης και αν -το έχει θέσει ο Πρωθυπουργός- το Ταμείο Αλληλεγγύης πρέπει να αυξηθεί, γιατί οι κρίσεις θα είναι πολλές.

Τώρα πολύ γρήγορα να σας πω -και κλείνω- ότι ναι έχουν συμβασιοποιηθεί δάνεια 7,5 δισεκατομμυρίων ευρώ, που πηγαίνουν στην εθνική οικονομία. Να τονίσω ότι όλη αυτή η προσπάθεια της Κυβέρνησης τα τελευταία χρόνια έφερε την επενδυτική βαθμίδα. Πρέπει όμως να είμαστε προσεκτικοί. Θα υπάρξει και πάλι αξιολόγηση και τον Οκτώβριο και τον Νοέμβριο. Πρέπει να είμαστε σταθεροί, διότι επενδυτική βαθμίδα σημαίνει κατ’ ουσίαν ότι πέραν των επιτοκίων -που είναι κάτι το οποίο βεβαίως στηρίζει τις επιχειρήσεις- θα φέρει και άλλη επενδυτική δραστηριότητα, θα φέρει νέες δουλειές για νέες και νέους, για να μπορούν οι νέοι μας να παραμείνουν στις περιοχές αυτές.

Βλέπουμε ότι πολλές μεταποιητικές δραστηριότητες που ξεκινούν, όπως το Σχέδιο Δίκαιης Αναπτυξιακής Μετάβασης της Δυτικής Μακεδονίας έχει επιχειρήσεις που ενδιαφέρονται να εγκατασταθούν εκεί. Θέλουμε λοιπόν να στηρίξουμε την περιφέρεια. Και μόνο μέσω της επενδυτικής δραστηριότητας μπορεί να στηριχθεί αυτό, γιατί αυτό είναι η αύξηση του διαθέσιμου εισοδήματος αλλά κυρίως, είναι το μέλλον και η ελπίδα για τους συμπολίτες μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ. Στο σημείο αυτό, κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμαστε τώρα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν. 4963/2022 και άλλες ρυθμίσεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίαση της 6ης Σεπτεμβρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Παρακαλώ να ανοίξει το σύστημα της ηλεκτρονικής εγγραφής.

Έχει ζητήσει τον λόγο έχει ο Υπουργός Δικαιοσύνης κ. Γεώργιος Φλωρίδης.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, είχαμε πει ότι, ξεκινώντας τη συζήτηση στην Ολομέλεια, θα κάνουμε τις νομοτεχνικές αλλαγές και τις αλλαγές ουσίας και γι’ αυτό πριν ξεκινήσει η συζήτηση θέλω το Σώμα να έχει υπ’ όψιν του αυτές τις αλλαγές.

Με βάση τη συζήτηση που είχαμε εδώ και η οποία, όπως είχαμε επισημάνει, ήταν ιδιαίτερα παραγωγική, οι αλλαγές που επέρχονται είναι οι εξής: Στο άρθρο 3 για τον προϊστάμενο της Υπηρεσίας Δικαστικής Αστυνομίας έχουμε τη διατύπωση στην παράγραφο 3 ως εξής: «Της Διεύθυνσης Δικαστικής Αστυνομίας προΐσταται συνταξιούχος ανώτατος ή ανώτερος δικαστικός λειτουργός, ο οποίος έχει αφυπηρετήσει τουλάχιστον, δύο χρόνια πριν από την έκδοση της δημόσιας πρόσκλησης του επόμενου εδαφίου. Το ίδιο πρόσωπο προΐσταται του συνόλου της υπηρεσίας». Άρα γίνεται δεκτή η πρόταση που ήταν νομίζω από όλες τις πτέρυγες της Βουλής και αυτή που προέκυψε από την ακρόαση των φορέων.

Στο άρθρο 4 στην παράγραφο 1 έχουμε τη διατύπωση: «Η Διεύθυνση Δικαστικής Αστυνομίας είναι αρμόδια για τη χάραξη των γενικών κατευθύνσεων της Δικαστικής Αστυνομίας και μεριμνά για τη διοικητική και οικονομική υποστήριξη των περιφερειακών υπηρεσιών».

Στο άρθρο 6, που είχαμε τα όρια ηλικίας και εκεί υπήρχε ένα εύρος αιτημάτων, αποφασίσαμε να δούμε το σύνολο του εύρους των αιτημάτων. Στην παράγραφο 1 του άρθρου 7 του ν.4963 τροποποιούμε το πρώτο εδάφιο, το οποίο ορίζεται ως εξής: «Ορίζεται ως κατώτατο όριο ηλικίας διορισμού το δέκατο ένατο έτος. Για το προσωπικό του αστυνομικού τομέα ορίζεται ανώτατο όριο ηλικίας διορισμού το τριακοστό πέμπτο έτος. Ως ημέρα γέννησης θεωρείται η 1η Ιανουαρίου του έτους γέννησης για το κατώτατο όριο και η 31η Δεκεμβρίου του αντίστοιχου έτους για το ανώτατο όριο».

Έχουμε μία μικρή ανακατανομή στις περιφερειακές υπηρεσίες. Στην παράγραφο 4 εδάφιο β «Συστήνονται περιφερειακές υπηρεσίες αστυνομικού τομέα της Δικαστικής Αστυνομίας ως επίπεδου τμήματος στις οποίες κατανέμονται οι οργανικές θέσεις της παραγράφου 2 ως ακολούθως: Στο Συμβούλιο της Επικρατείας με έδρα την Αθήνα κατανέμονται πέντε οργανικές θέσεις ως εξής: μία του κλάδου ΤΕ Δικαστικής Αστυνομίας και τέσσερις του κλάδου ΔΕ Δικαστικής Αστυνομίας. Στο Ελεγκτικό Συνέδριο με έδρα την Αθήνα κατανέμονται πέντε οργανικές θέσεις ως εξής: Μία του κλάδου ΤΕ Δικαστικής Αστυνομίας και τέσσερις του κλάδου ΔΕ της Δικαστικής Αστυνομίας. Στην Εισαγγελία Πρωτοδικών Αθηνών με έδρα την Αθήνα κατανέμονται εκατόν πενήντα έξι οργανικές θέσεις ως εξής: Μία του κλάδου ΠΕ Δικαστικής Αστυνομίας, μία του κλάδου ΤΕ Δικαστικής Αστυνομίας και εκατόν πενήντα τέσσερις του κλάδου ΔΕ της Δικαστικής Αστυνομίας. Στην Εισαγγελία Εφετών Ανατολικής Κρήτης με έδρα το Ηράκλειο κατανέμονται τρεις οργανικές θέσεις ως εξής: Μία του κλάδου ΠΕ Δικαστικής Αστυνομίας και δύο του κλάδου ΔΕ Δικαστικής Αστυνομίας. Στο β εδ., στην Εισαγγελία Εφετών Ιωαννίνων με έδρα τα Ιωάννινα κατανέμονται τρεις οργανικές θέσεις ως εξής: Μία του κλάδου ΠΕ Δικαστικής Αστυνομίας και δύο του κλάδου ΔΕ Δικαστικής Αστυνομίας».

Γίνεται μία προσθήκη στην παράγραφο 5, δηλαδή διατυπώνεται η παράγραφος 5 ως εξής: «Στους δικαστικούς σχηματισμούς στους οποίους δεν υφίσταται εισαγγελική αρχή τη διεύθυνση της Δικαστικής Αστυνομίας ασκούν οι διοικήσεις των δικαστηρίων αυτών».

Στο άρθρο 10, που είχαμε μία επισήμανση νομίζω από τον εκπρόσωπο του κόμματος Νίκη, η παράγραφος 3 διατυπώνεται ως εξής: «Για την πρόσληψη του προσωπικού γίνονται δεκτές οι ειδικές κατηγορίες των πολυτέκνων και τέκνων πολυτέκνων, τριτέκνων και τέκνων τριτέκνων, υποψηφίων που έχουν τέκνο αδερφό ή σύζυγο ή είναι τέκνα ατόμων με αναπηρία με ποσοστό αναπηρίας 67% και άνω εξαιτίας βαριών ψυχικών και σωματικών παθήσεων, όπως διαπιστώνεται από τις υγειονομικές επιτροπές των Κέντρων Πιστοποίησης Αναπηρίας και κατ’ εξαίρεση όταν τα άτομα έχουν νοητική αναπηρία ή αυτισμό για την παροχή της προστασίας απαιτείται ποσοστό αναπηρίας τουλάχιστον 50%. Για την πλήρωση των θέσεων από τους υποψηφίους που υπάγονται στις ανωτέρω ειδικές κατηγορίες εφαρμόζονται τα αντίστοιχα ποσοστά της παραγράφου 1 του άρθρου 13 του ν.4765/2021».

Στο άρθρο 13 στο εδάφιο δ για την Κεντρική Επιτροπή Διαγωνισμού προστίθεται ένας δικηγόρος ο οποίος ορίζεται από τον πρόεδρο της ολομέλειας των δικηγορικών συλλόγων Ελλάδας με τον αναπληρωτή του και ένας ταξίαρχος από την Ελληνική Αστυνομία χωρίς δικαίωμα ψήφου. Στην παρατήρηση για τον χρόνο των ενστάσεων, όπου ήταν πέντε μέρες, οι πέντε μέρες γίνονται εργάσιμες, έτσι ώστε να μην χαθούν οι μη εργάσιμες μέρες.

Κύριε Πρόεδρε, επί του παρόντος είναι αυτές. Επιφυλασσόμαστε από τη συζήτηση για τυχόν άλλες ρυθμίσεις με βάση αυτά τα οποία θα ακολουθήσουν σε λίγο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ευχαριστούμε διότι με την ενημέρωση αυτή διευκολύνετε τη συζήτηση. Βεβαίως, πρέπει να κατατεθούν και στα Πρακτικά οι τροποποιήσεις αυτές και οι παρεμβάσεις που ανακοινώσατε μόλις.

Πριν προχωρήσουμε στον πρώτο εισηγητή έχουμε μερικές ανακοινώσεις προς το Σώμα. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης κατέθεσε την έκθεσή της στο σχέδιο νόμου του Υπουργείου Δικαιοσύνης: «Επιτάχυνση διαδικασιών στελέχωσης και λειτουργίας Δικαστικής Αστυνομίας, τροποποίηση ν.4963/2022 και άλλες ρυθμίσεις του Υπουργείου Δικαιοσύνης».

Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υγείας, Υποδομών και Μεταφορών, Ανάπτυξης, Προστασίας του Πολίτη, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας κατέθεσαν στις 12-9-2023 σχέδιο νόμου: «Για την ενίσχυση της εργασίας ενσωμάτωση της Οδηγίας της Ευρωπαϊκής Ένωσης (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ης Ιουνίου του 2019 - Απλοποίηση ψηφιακών διαδικασιών και ενίσχυση της κάρτας εργασίας, αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

Παραπέμπεται στην αρμόδια Διαρκή Επιτροπή.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)».

Τέλος, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Ο κ. Κούβελας, ως εισηγητής της Νέας Δημοκρατίας, έχει τον λόγο για δεκαπέντε λεπτά.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, η συζήτηση του προτεινόμενου σχεδίου νόμου γίνεται σήμερα υπό το βάρος της εθνικής τραγωδίας στη Θεσσαλία, όπου χάθηκαν δυστυχώς ανθρώπινες ζωές, πολλά παραγωγικά ζώα, περιουσίες και καταστράφηκαν κρίσιμες υποδομές από την πρωτοφανή κακοκαιρία και το πλημμυρικό φαινόμενο που έπληξε την περιοχή με οκτώ δισεκατομμύρια τόνους νερό, σύμφωνα με τις εκτιμήσεις των ειδικών, δηλαδή, τρεις φορές περισσότερο από τον γνωστό καταστρεπτικό Ιανό.

Η προσπάθεια της πολιτείας σε συνεργασία με την αυτοδιοίκηση, τις Ένοπλες Δυνάμεις μας, τους εθελοντές και τους πληγέντες συμπολίτες μας είναι πλέον να καταγραφούν οι ζημιές, να περιοριστεί η εξάπλωση των μολυσματικών ασθενειών, να ενεργοποιηθούν τάχιστα τα μέτρα ανακούφισης που εξήγγειλε ο Πρωθυπουργός και να σχεδιάσουμε άμεσα την επόμενη μέρα στα μέτρα της κλιματικής κρίσης που γίνεται ολοένα και πιο απειλητική. Η σκέψη όλων μας είναι κοντά στους πληγέντες.

Μέσα στο μεγάλο κακό υπάρχουν και καλά νέα. Χθες ο Πρωθυπουργός και όλοι οι Υπουργοί του οικονομικού επιτελείου συναντήθηκαν με την Πρόεδρο της Ευρωπαϊκής Επιτροπής και περισσότερους αρμόδιους Επιτρόπους και αφού εκτέθηκε το μέγεθος της καταστροφής, που είναι πρωτοφανής και για τα ευρωπαϊκά δεδομένα, συμφωνήθηκε να κατευθυνθούν ευρωπαϊκά κονδύλια ύψους 2 δισεκατομμυρίων 250 εκατομμυρίων ευρώ για την άμεση στήριξη της Ελλάδας στη δοκιμασία μας από τις φυσικές καταστροφές. Η προσπάθεια είναι εθνική και νομίζω συμφωνούμε όλοι, είναι κοινός τόπος, πως πρέπει να είμαστε ενωμένοι.

Το παρόν σχέδιο νόμου για την επιτάχυνση των διαδικασιών στελέχωσης της Δικαστικής Αστυνομίας έρχεται σε συνέχεια του ν.4963/2022 με τον οποίο συστάθηκε η Δικαστική Αστυνομία και ρυθμίστηκαν ζητήματα στελέχωσής της, αλλά και λειτουργίας της. Η σύσταση, θυμίζω, της υπηρεσίας αυτής αποσκοπεί κυρίως στην υποβοήθηση του έργου των δικαστικών και εισαγγελικών αρχών και στη διασφάλιση της εύρυθμης λειτουργίας των δικαστικών υπηρεσιών και των δικαστικών μεγάρων με την ανάθεση σε εξειδικευμένο προσωπικό του Υπουργείου Δικαιοσύνης αστυνομικών καθηκόντων καθώς και προανακριτικών καθηκόντων, που απαιτούν ειδικές επιστημονικές γνώσεις, τα οποία κατά το υφιστάμενο κανονιστικό πλαίσιο ασκούνται είτε από άνδρες της Ελληνικής Αστυνομίας είτε από ιδιώτες πραγματογνώμονες και άλλους ειδικούς επιστήμονες, με αποτέλεσμα να εμφανίζονται πρακτικές δυσχέρειες ή δυσλειτουργίες και τελικά να είναι αποτέλεσμα οι καθυστερήσεις στην απονομή της δικαιοσύνης αφ’ ενός, αλλά και η απασχόληση ανδρών και γυναικών της Ελληνικής Αστυνομίας από τα κυρίως καθήκοντά τους όταν βρίσκονται στα δικαστικά μέγαρα και ικανοποιούν ανάγκες, όπως αυτές που προαναφέραμε.

Για την αντιμετώπιση των ζητημάτων αυτών η Δικαστική Αστυνομία διαιρέθηκε σε πολιτικό και αστυνομικό τομέα. Ο ν.4963 εισήγαγε μια ενιαία διαδικασία πρόσληψης για το προσωπικό τόσο του αστυνομικού όσο και του πολιτικού τομέα της Δικαστικής Αστυνομίας την οποία υλοποίηση της διαδικασίας αυτής όφειλε να διεκπεραιώσει το Υπουργείο Δικαιοσύνης. Ωστόσο, η ενιαία αντιμετώπιση των δύο αυτών κατηγοριών ως προς τη διαδικασία επιλογής έθεσε σε κίνδυνο την ολοκλήρωση αυτών των διαδικασιών με ταχύτατους ρυθμούς. Υπήρχαν και άλλες πρακτικές δυσκολίες οι οποίες θα έκαναν το έργο των περισσότερων επιτροπών που προβλέπονταν δυσχερέστερο, αν λάβει κανείς υπ’ όψιν του και τον μεγάλο αριθμό των υποψηφίων που πιθανολογείται ότι θα δείξει ενδιαφέρον, δηλαδή, περίπου δέκα χιλιάδες υποψήφιοι για τις εξακόσιες πενήντα θέσεις που προβλέπονται άμεσα.

Έτσι λοιπόν με το παρόν σχέδιο νόμου, για να ξεπεραστούν αυτές οι δυσκολίες που θα οδηγούσαν σε καθυστερήσεις, οδηγηθήκαμε σήμερα να συζητάμε την τροποποίηση του ν.4963 για απλοποίηση και επίσπευση της διαδικασίας πλήρωσης των θέσεων του προσωπικού της υπηρεσίας Δικαστικής Αστυνομίας δεδομένου ότι η άμεση πλέον στελέχωση μέχρι τα τέλη αυτής της χρονιάς, του 2023, είναι και ένα προαπαιτούμενο τόσο για την ουσιαστική λειτουργία της Δικαστικής Αστυνομίας όσο και για τη χρηματοδότησή της από το Ταμείο Ανάκαμψης. Για τον σκοπό αυτό εισάγονται οι προτεινόμενες ρυθμίσεις από το Υπουργείο Δικαιοσύνης αναφορικά με την επιτάχυνση και απλούστευση της διαδικασίας στελέχωσης της Δικαστικής Αστυνομίας χωρίς όμως οι προτεινόμενες ρυθμίσεις να αποστερούν τη διαδικασία επιλογής του προσωπικού αυτού από το απαραίτητο κύρος, την απαιτούμενη διαφάνεια, αντικειμενικότητα και αξιοκρατία.

Οι ρυθμίσεις στοχεύουν επίσης στην εξειδίκευση των προσόντων διορισμού του προσωπικού του αστυνομικού και πολιτικού τομέα της Δικαστικής Αστυνομίας και τελικά στην ορθολογική κατανομή των περιφερειακών υπηρεσιών της Δικαστικής Αστυνομίας σε επίπεδο τμήματος πια τόσο του πολιτικού όσο και του αστυνομικού τομέα στις εισαγγελίες της χώρας.

Στα άρθρα του νομοσχεδίου εν τάχει θα παρατηρήσει κανείς ότι μετά και τις τελευταίες ανακοινώσεις του Υπουργού στο ξεκίνημα της σημερινής συζήτησης ότι οι προτάσεις, οι ιδέες που ακούστηκαν κατά τη διάρκεια της συζήτησης του σχεδίου νόμου στις επιτροπές που προηγήθηκε ήταν ουσιαστικές, ήταν εποικοδομητικές, ήρθαν να επιβεβαιώσουν την ανάγκη να δοθούν απαντήσεις σε προβληματισμούς που προέκυψαν και από τη διαβούλευση. Τελικά έχουμε, νομίζω, μετά από διάθεση συναίνεσης και καλής συνεννόησης στα πλαίσια της καλής νομοθέτησης βελτιώσεις στο σχέδιο του νόμου, όπως αυτό σήμερα προτείνεται προς ψήφιση.

Ειδικότερα στο άρθρο 3, ο προϊστάμενος θα είναι συνταξιούχος δικαστικός, αλλά θα δικαιούται να αναλάβει καθήκοντα μόνον εφόσον έχουν παρέλθει δύο χρόνια από την αφυπηρέτησή του από το Σώμα, σύμφωνα με την ανακοίνωση του Υπουργού πριν από λίγο. Είναι ένα θέμα το οποίο συζητήθηκε.

Στο άρθρο 5 το προσωπικό του πολιτικού τομέα –εδώ είναι μία μεταρρυθμιστική πρόταση σε σχέση με τον ν.4963- θα επιλέγεται μέσω του γραπτού διαγωνισμού ο οποίος διενεργείται από το ΑΣΕΠ για όλο το δημόσιο, έχοντας διευκρινίσει ότι αυτό δεν θα δημιουργήσει κωλύματα, δεν θα δημιουργήσει λόγους ενστάσεων και κυρίως κίνδυνο ακυρότητας της διαδικασίας και τελικά καθυστέρησης αυτής της διαδικασίας, δηλαδή ο επιδιωκόμενος σκοπός να μην επιτευχθεί. Ήταν από τις παρατηρήσεις που τέθηκαν από τον συνάδελφο κ. Ξανθόπουλο και νομίζω απαντήθηκε αυτό το ζήτημα απολύτως καθησυχαστικά. Άλλωστε είναι ζητούμενο για την πολιτική ηγεσία του Υπουργείου Δικαιοσύνης αυτός ο διαγωνισμός, επαναλαμβάνω, να ολοκληρωθεί και η διαδικασία να ολοκληρωθεί ταχύτατα.

Δίνεται η δυνατότητα στον αστυνομικό τομέα λόγω των ιδιαιτεροτήτων του, δηλαδή, η κατοχή και χρήση όπλου, να επιλέγεται όχι κατά τη συνήθη διαδικασία πλήρωσης θέσεων από το ΑΣΕΠ, αλλά κατ’ εξαίρεση με διαγωνισμό που διενεργείται από το Υπουργείο Δικαιοσύνης στη βάση όμως του συστήματος προσλήψεων μέσω μοριοδότησης του ΑΣΕΠ υπό την εποπτεία και την τελική κρίση του ΑΣΕΠ. Άρα λοιπόν έχουμε εδώ και το στοιχείο της αντικειμενικότητας, αλλά και της διαφάνειας υπό το κύρος των διαδικασιών και της ανεξάρτητης αρχής του ΑΣΕΠ, που θα φέρουν σε πέρας τη διαδικασία, απαντώντας σε προβληματισμούς που τυχόν θα μπορούσε κανείς να έχει.

Επίσης παρέχονται εγγυήσεις στο προσωπικό της Δικαστικής Αστυνομίας για τις περιπτώσεις αντίστασης, απείθειας, εξύβρισης ή απειλής βίας σε βάρος των προσώπων, ανδρών και γυναικών, στην άσκηση των αρμοδιοτήτων τους.

Είναι και αυτή μία διάταξη η οποία διασφαλίζει την ομαλή παρουσία και άσκηση των καθηκόντων και αρμοδιοτήτων τους.

Συζητήθηκε στα πλαίσια του άρθρου 6 το ανώτατο και κατώτατο όριο για τους συμμετέχοντες στη διαδικασία επιλογής. Πριν από λίγο οριστικοποιήθηκε πως το ανώτατο όριο ηλικίας για το προσωπικό του αστυνομικού τομέα και μόνο είναι το τριακοστό πέμπτο, ενώ το κατώτατο όριο, για να συμμετάσχει κανείς και να στελεχώσει τη Δικαστική Αστυνομία, είναι το δέκατο ένατο έτος. Άρα, λοιπόν, είναι από δεκαεννιά ο νεότερος μέχρι τριάντα πέντε ο μεγαλύτερος που μπορούν να συμμετάσχουν στις σχετικές διαδικασίες.

Οι οργανικές θέσεις που συστήνονται είναι σε αριθμό εκατόν πενήντα για τον πολιτικό τομέα και εξακόσιες για τον αστυνομικό τομέα αντίστοιχα. Αυτές θα κατανεμηθούν με βάση τον πίνακα ο οποίος συνοδεύει το σχέδιο νόμου και είναι γνωστός σε όλους μας. Θα κατανεμηθούν τα τμήματα του πολιτικού τομέα στις Εισαγγελίες Εφετών, ενώ τα τμήματα αστυνομικού τομέα στις Εισαγγελίες Εφετών αλλά και στις Εισαγγελίες Πρωτοδικών των δικαστηρίων της χώρας. Και βέβαια, είναι οργανικές θέσεις του Υπουργείου Δικαιοσύνης.

Όσον αφορά τα τυπικά προσόντα, η συζήτηση που έγινε στην επιτροπή –νομίζω- ξεκαθάρισε και δεν αφήνει απορίες πλέον σε κανέναν για την ανάγκη να δοθεί ειδικό βάρος σε όσους διαθέτουν πτυχίο στελέχους υπηρεσιών ασφαλείας ή στελέχους ασφαλείας προσώπων και υποδομών ή αντίστοιχης ειδικότητας μαζί με την απαραίτητη πιστοποίηση. Αυτό αποτελεί ένα κατ’ αρχήν τυπικό προσόν για τον αστυνομικό τομέα, έτσι ώστε οι κάτοχοί τους να είναι οι πρώτοι που σε συνδυασμό με τα άλλα κριτήρια θα πληρώσουν τον πίνακα επιτυχόντων. Σε περίπτωση που δεν υπάρχουν αρκετοί, θα πάμε στο επικουρικό πίνακα υποψηφίων με τη διαδικασία που προβλέπει ο νόμος.

Το σύστημα των κριτηρίων και των μορίων εμπλουτίστηκε μετά από τη σημερινή παρέμβαση του Υπουργού, η οποία θα μοιραστεί σε όλους σε γραπτό κείμενο. Εμπλουτίστηκε ακόμη περισσότερο δίνοντας τη δυνατότητα και σε συμπολίτες μας που ανήκουν σε ευάλωτες, πιο αδύναμες κοινωνικές ομάδες να έχουν κάποια επιπλέον μόρια.

Η σημαντική παρέμβαση είναι ότι η υποβολή των δικαιολογητικών γίνεται πλέον ηλεκτρονικά, ενώ ο προηγούμενος νόμος απαιτούσε φυσική υποβολή αυτών. Η κεντρική επιτροπή του διαγωνισμού θα συσταθεί πλέον με τη συμμετοχή δικηγόρου μετά από την πρόταση της ολομέλειας των δικηγορικών συλλόγων ως συλλειτουργών της δικαιοσύνης, για ένα ζήτημα το οποίο αφορά τη δικαιοσύνη, τη Δικαστική Αστυνομία. Συνεπώς, είναι και αυτή μία τροποποίηση της τελευταίας στιγμής που είναι προς τη σωστή κατεύθυνση.

Δεν υπάρχει αμφιβολία, κυρίες και κύριοι συνάδελφοι, ότι η διαδικασία με τις προτεινόμενες ρυθμίσεις επιταχύνεται, απλοποιείται, με τελικό στόχο να ολοκληρωθεί η διαγωνιστική διαδικασία μέχρι τα τέλη της χρονιάς, να ακολουθήσει η εκπαίδευση και στις αρχές του 2024 να έχουμε στελέχη της Δικαστικής Αστυνομίας και των δύο τομέων -πολιτικού και αστυνομικού τομέα- στα δικαστήρια της χώρας, έτσι ώστε σταδιακά μέχρι το τέλος Ιουνίου του 2024 να έχουν αποσυρθεί γυναίκες και άνδρες της Ελληνικής Αστυνομίας, που υπολογίζεται ότι θα είναι περίπου δυόμισι χιλιάδες, και να επιστρέψουν στα κατ’ αρχήν επίσημα καθήκοντά τους. Αυτός ο στόχος φαίνεται ότι είναι εφικτό να επιτευχθεί με την υπερψήφιση του σχεδίου νόμου που συζητούμε σήμερα. Γι’ αυτό σας καλώ να το κάνουμε κερδίζοντας έτσι αυτό το στοίχημα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο και για την τήρηση του χρόνου.

Τον λόγο τώρα έχει ο εισηγητής του ΣΥΡΙΖΑ, ο συνάδελφος κ. Θεόφιλος Ξανθόπουλος για δεκαπέντε λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, συνεδριάζει η Εθνική Αντιπροσωπεία μέσα σε ένα βαρύ κλίμα εξαιτίας των πλημμυρικών φαινομένων στη Θεσσαλία, φαινόμενα που κόστισαν τη ζωή σε ανθρώπους, σε απώλεια ζωικού κεφαλαίου, σε καταστροφή καλλιεργήσιμης γαίας, σε καταστροφή υποδομών. Όταν αποσυρθούν τα νερά των πλημμυρών, θα δούμε την πραγματική έκταση της ζημιάς. Το πώς προκλήθηκαν οι ζημιές αυτές, το τι ευθύνη φέρει η πολιτεία για την μεγέθυνση του αρνητικού αποτελέσματος, το τι θα μπορούσε να γίνει, για να περιοριστεί ή να αποφευχθεί, ει δυνατόν, αυτή η ζημιά, είναι ένα ζήτημα ανοικτό το οποίο θα συζητήσει και η Εθνική Αντιπροσωπεία και συζητά και η ελληνική κοινωνία.

Αυτήν τη στιγμή όμως που η χώρα μετρά τις πληγές της –νομίζω- πρέπει να είμαστε πάρα πολύ προσεκτικοί όλοι. Και καταλαβαίνω την αγωνία της Κυβέρνησης να διαχειριστεί επικοινωνιακά, όπως πολύ καλά γνωρίζει, το συντριπτικό γι’ αυτήν αλλά και για την κοινωνία αποτέλεσμα και να επικαλείται ως μεγάλη επιτυχία το γεγονός της εκταμίευσης κονδυλίων ικανών να ανασχέσουν τη φθίνουσα πορεία της περιοχής, αλλά όσοι ήμασταν στη συζήτηση των επίκαιρων ερωτήσεων ακούσαμε από τα πλέον επίσημα χείλη, του κυρίου Υφυπουργού Οικονομικών, του κ. Παπαθανάση, ότι τελικώς το μεγάλο μέρος αυτών των χρημάτων είναι από μη απορροφηθέντα κονδύλια του ΕΣΠΑ. Είναι, δηλαδή, αυτά που εμείς είχαμε και είναι ελάχιστα τα χρήματα τα οποία πραγματικά συνεισφέρει η Ευρωπαϊκή Ένωση. Αυτό θα αποτελέσει, βέβαια, ένα σημείο κριτικής και συζήτησης, όταν θα έρθει η ώρα.

Αυτήν τη στιγμή και εγώ, όπως και η Κοινοβουλευτική Ομάδα του ΣΥΡΙΖΑ, στεκόμαστε αρωγοί στο μέτρο των δυνάμεών μας στην αγωνία των πολιτών να αντιμετωπίσουν τα πολύ σοβαρά προβλήματα, που ξεκινούν από τη λειψυδρία και την διαχείριση των νεκρών ζώων -που σημαίνει ότι έχουμε προβλήματα με μεταδοτικές ασθένειες-, και φτάνουν στη λειτουργία των σχολείων, την αποκατάσταση των βασικών υποδομών, των δομών περίθαλψης. Και καταλαβαίνουμε ότι αυτή η στήριξη που παρέχουμε συνεπάγεται βεβαίως και την υποστήριξη των ανθρώπων από εδώ και μετά. Διότι έχουμε πει ότι για μας το πολύ βασικό είναι πρώτον, το θέμα της υγειονομικής διαχείρισης, ένα εξαιρετικά κρίσιμο θέμα το οποίο κατεπείγει, και δεύτερον, η προστασία των όντως ευάλωτων συνανθρώπων μας, αυτών που δεν έχουν «πού την κεφαλήν κλίναι».

Κυρίες και κύριοι συνάδελφοι, χθες η ελληνική κοινωνία έγινε μάρτυρας ενός γεγονότος το οποίο επαναλαμβάνεται μετ’ επιτάσεως το τελευταίο διάστημα και μιλάω για τη δολοφονία μιας γυναίκας από τον εν διαστάσει σύζυγό της, ο οποίος στη συνέχεια και αυτοκτόνησε. Είναι ένα επιπλέον θύμα μιας κακής νοοτροπίας, μιας κακής αντίληψης που θεωρεί τη γυναίκα προέκταση επέκταση του εαυτού του άνδρα και θεωρώ ότι, επειδή συζητάμε ένα νομοσχέδιο του Υπουργείου Δικαιοσύνης, πρέπει να συζητήσουμε και με την πολιτική ηγεσία τι θα γίνει με το θέμα της καθιέρωσης του όρου «γυναικοκτονία».

Το έχουμε συζητήσει και άλλες φορές. Είναι ένα ζήτημα, το οποίο σαφώς απασχολεί τμήμα της κοινωνίας, τον επιστημονικό κόσμο. Δεν μπορεί να κλείνουμε τα μάτια σε αυτό το κοινωνικό φαινόμενο και να θεωρούμε ότι αυτού του τύπου οι έκνομες ενέργειες που έχουν ως αποτέλεσμα τη δολοφονία σωρείας γυναικών, δεν θα έχουν κανένα κοινωνικό αντίκτυπο. Με αυτή την έννοια, λοιπόν, θεωρώ και περιμένω από το Υπουργείο Δικαιοσύνης να εκκινήσει μία συζήτηση για το πώς μπορεί να προσδιοριστεί αυτό το νέου τύπου ποινικό φαινόμενο και να μη μένουμε στις γενικές διατάξεις του Ποινικού Κώδικα.

Επί του νομοσχεδίου. Κύριοι Υπουργοί, ψήφισε η ολομέλεια το ν.4963/2022, δηλαδή, τον ιδρυτικό νόμο της Δικαστικής Αστυνομίας, λίγο περισσότερο από έναν χρόνο πριν -νομίζω τον Ιούλιο του ’22- και επί δεκαπέντε μήνες, περίπου, δεν έχει κάνει η Κυβέρνηση απολύτως τίποτα για την υλοποίηση, έστω για την εκκίνηση λειτουργίας αυτού του εξαιρετικά πολύτιμου για τη λειτουργία της δικαιοσύνης Σώματος. Έχοντας, λοιπόν, αυτή την αρνητική παρακαταθήκη, αυτή την αρνητική εμπειρία της πλήρους απραξίας της Κυβέρνησης για ένα νόμο, ο οποίος ψηφίστηκε στη Βουλή με ευρύτατη πλειοψηφία, είμαστε επιφυλακτικοί για το αν και η καινούργια απόπειρα της Κυβέρνησης θα τελεσφορήσει ή θα έχει και αυτή την τύχη του ιδρυτικού νόμου. Και η κριτική που κάνουμε, εδράζεται στο γεγονός ότι εμείς υπερψηφίσαμε το ν.4963, άρα νομιμοποιούμαστε, γιατί έχουμε δηλώσει έμπρακτα και το ενδιαφέρον μας και τη στήριξή μας για τη λειτουργία και την ενίσχυση αυτού του νεοπαγούς θεσμού. Αυτό, που η Κυβέρνηση, όμως, δεν έκανε, την απονομιμοποιεί στη συνείδηση όλων μας και πραγματικά είμαι πολύ περίεργος, αν θα κατορθώσει να το κάνει το επόμενο διάστημα, γιατί ακριβώς η πρακτική της και η πολιτική της στο διαρρεύσαν διάστημα δεν μας εμπνέει, δεν μας πείθει ότι πραγματικά θα μπορέσει να το κάνει.

Βεβαίως, η συζήτηση που έγινε στις επιτροπές ήταν ενδελεχής και μπορώ να πω και από Βήματος της Βουλής ότι οι σημερινές παρεμβάσεις του κυρίου Υπουργού και σε ό,τι αφορά τα δύο χρόνια αφυπηρέτησης του ανώτατου δικαστικού λειτουργού και σε ό,τι αφορά την ηλικία των προσλαμβανόμενων, είναι απολύτως θετικές και σε ό,τι αφορά την παρουσία δικηγόρου στην επιτροπή προσλήψεων, είναι απολύτως θετικές και δείχνουν από πλευράς Υπουργείου μία διάθεση σύνθεσης συναίνεσης, την οποία και αξιολογούμε και κρατούμε στα θετικά της κοινοβουλευτικής διαδικασίας.

Περαιτέρω, όμως, υπάρχουν ζητήματα, τα οποία έχουν σχέση με τη φύση του Σώματος, για τα οποία ζητούμε από την πολιτική ηγεσία να υπάρξει μία πιο ξεκάθαρη θέση. Τί θέλω να πω; Με βάση τον ν.4963, αυτό το Σώμα της Δικαστικής Αστυνομίας, στόχο και σκοπό έχει να συνεπικουρήσει την απονομή της δικαιοσύνης, όχι να είναι μία αστυνομία στα πλαίσια των δικαστηρίων. Άρα, η φύση, ο χαρακτήρας, το περιεχόμενο αυτού του Σώματος είναι ριζικά διαφορετικό από αυτό που μπορεί να εννοήσει κάποιος διαβάζοντας τον όρο Αστυνομία.

Με αυτή την έννοια, λοιπόν, λογικές, όπως αυτές περιγράφονται στο νομοσχέδιο μοριοδότησης ανθρώπων που έχουν υπηρετήσει στις ειδικές δυνάμεις ή σε εξειδικευμένους τομείς των Ενόπλων Δυνάμεων, δεν προσιδιάζουν στη φύση του Σώματος ως Σώματος συνεπικούρησης απονομής δικαιοσύνης. Αντιλαμβάνομαι, βεβαίως, ότι η Κυβέρνηση έχει άλλου είδους επιλογές και έχω πει και θα ξαναπώ κάτι σε σχέση με την αναλογία των προσλήψεων. Έχουμε επτακόσιους πενήντα ανθρώπους, εκ των οποίων οι εκατόν πενήντα είναι στον τομέα τον αμιγώς επιστημονικό -δηλαδή, λογιστές, πραγματογνώμονες, οικονομολόγοι- και εξακόσιοι είναι στον αστυνομικό τομέα. Το 1 προς 4, λοιπόν -βεβαίως, ο κύριος Υπουργός είπε χθες στην επιτροπή ότι θα απομείνουν προς πρόσληψη άλλες εκατό θέσεις και θα κοιτάξει εκεί μήπως υπάρξει μία μεταφορά βάρους, αλλαγή του συσχετισμού υπέρ των επιστημονικών θέσεων- σε ό,τι αφορά το αστυνομικό κομμάτι της Δικαστικής Αστυνομίας είναι ενδεικτικό της κατεύθυνσης που θέλει να δώσει το Υπουργείο και βεβαίως, της υπηρεσίας και του σκοπού και της αποστολής, την οποία θα επιτελέσει το παρόν Σώμα, το υπό ίδρυση Σώμα στο πλαίσιο της απονομής της δικαιοσύνης.

Η δικαιοσύνη έχει ανάγκη από εξειδικευμένους επιστήμονες. Όσοι έχουμε διακονήσει τη δικαιοσύνη από οποιαδήποτε θέση είτε του συνηγόρου είτε του δικαστή, ξέρουμε πάρα πολύ καλά την έλλειψη και την αδυναμία των δικαστών να υπεισέλθουν και να αντιμετωπίσουν δυσεπίλυτα, δύστροπα και απολύτως εξειδικευμένα θέματα και με αυτή την έννοια, η ίδρυση της Δικαστικής Αστυνομίας έχει να συνεισφέρει, βεβαίως, όχι με την αναλογία που εμφανίζεται στο παρόν νομοσχέδιο. Και ειλικρινά, κατανοώ το επιχείρημα της κυβερνητικής πλευράς ότι έτσι θα απελευθερωθούν περί τις δυόμισι χιλιάδες αστυνομικοί, οι οποίοι είναι επιφορτισμένοι με αλλότρια καθήκοντα και θα προσανατολιστούν στο καθαυτό έργο τους. Αυτό το επιχείρημα, όμως, δεν μπορεί να ισχύσει για τη μετάλλαξη του χαρακτήρα της Δικαστικής Αστυνομίας.

Η Δικαστική Αστυνομία -θα το ξαναπώ- έχει μεγάλη ανάγκη από απολύτως εξειδικευμένο προσωπικό που να συνεπικουρεί τους δικαστές στην απονομή της δικαιοσύνης και να χρησιμοποιείται ως μοχλός, ως μέσο, για να απελευθερωθούν θέσεις στις καθαυτό αστυνομικές υπηρεσίες. Δεν προσιδιάζει, δεν κουμπώνει, δεν ταιριάζει με τον σκοπό της.

Έχω εκφράσει την επιφύλαξή μου και την αγωνία μου την ειλικρινή, για το άρθρο 22 που μιλάει για τη νομική βοήθεια και για το ακανθώδες θέμα της εξόφλησης των υπηρεσιών των συναδέλφων δικηγόρων, αλλά και των δικαστικών επιμελητών, οι οποίοι έχουν παράσχει τις υπηρεσίες τους στα πλαίσια της νομικής βοήθειας.

Θα κάνω δύο επισημάνσεις και νομίζω ότι θα ολοκληρωθεί η παρέμβασή μου με αυτές. Πρώτον, ο θεσμός της νομικής βοήθειας είναι ένας εξαιρετικά σημαντικός θεσμός. Είναι στα πλαίσια ενός κράτους-δικαίου, ταυτοχρόνως ενός κράτους το οποίο έχει κοινωνικό χαρακτήρα, υποστηρίζει πολίτες χαμηλής εισοδηματικής τάξης, οι οποίοι δεν μπορούν να αντιμετωπίσουν το κόστος δικαστικών ενεργειών και ως εκ τούτου, μας βρίσκει όλους -θεωρώ- απολύτως σύμφωνους η ενίσχυση αυτού του θεσμού. Εάν λάβουμε δε υπ’ όψιν ότι διευρύνεται ο αριθμός των δικαιουμένων, καταλαβαίνουμε ότι θα αυξηθούν και οι υποθέσεις νομικής βοήθειας στα δικαστήρια. Ποιο είναι το πρόβλημα; Λόγω ανυπαρξίας εξειδικευμένου προσωπικού στο Ταμείο Χρηματοδότησης Δικαστικών Κτηρίων, το ΤΑΧΔΙΚ, το οποίο έχει και την ευθύνη εξόφλησης των εξόδων και των αμοιβών της νομικής βοήθειας, οι δικηγόροι δεν αμείβονται. Και οι δικαστικοί επιμελητές, βεβαίως, όπως και οι λοιποί εμπλεκόμενοι.

Τι έχουμε τώρα ως συνέπεια; Πολλαπλές νομοθετικές παρεμβάσεις της Κυβέρνησης, η οποία, όμως, δεν αρπάζει τον ταύρο από τα κέρατα, με αποτέλεσμα να είμαστε περίπου στο σημείο που βρισκόμασταν. Φοβούμαι δε, ότι στο αμέσως προσεχές μέλλον, επειδή ακριβώς θα διευρυνθεί ο αριθμός των δικαιουμένων της νομικής βοήθειας, το πρόβλημα θα επανέλθει πολύ οξύτερο.

Νομίζω -έχω κάνει και μία πρόταση στην επιτροπή και το επαναφέρω στην ολομέλεια- ότι η δημιουργία μιας πλατφόρμας, περίπου σαν αυτής που είναι η ηλεκτρονική συνταγογράφηση, θα λύσει μία και καλή το πρόβλημα. Υπάρχουν οι δυνατότητες, έχω κάνει και μία προεργασία με το τεχνικό κομμάτι της ολομέλειας των προέδρων, θα συνεισφέρω στο μέτρο που μου αναλογεί, για να αντιμετωπίσουμε το πρόβλημα.

Τέλος, έχουμε καταθέσει ως ΣΥΡΙΖΑ - Προοδευτική Συμμαχία μία τροπολογία που επιγράφεται «Κατάργηση της ποινικής ασυλίας τραπεζιτών για τα εγκλήματα απιστίας». Είναι ένα θέμα που έχει πολύ μεγάλη σχέση με την αξιοπιστία και την αξιοπρέπεια του πολιτικού συστήματος. Βεβαίως δεν ανακινήθηκε εν κενώ, υπήρξε δήλωση του Υπουργού Δικαιοσύνης ότι θεωρεί ότι το αδίκημα αυτό δεν πρέπει να είναι κατ’ έγκληση, αλλά να διώκεται αυτεπαγγέλτως.

Υποβάλλουμε, λοιπόν, καταθέτουμε την τροπολογία αυτή και ζητούμε από τον κύριο Υπουργό να μην είναι ανακόλουθος με αυτά που είχε δηλώσει κατά την ανάγνωση των προγραμματικών δηλώσεων, να την αποδεχθεί, έτσι ώστε οι πολίτες να αισθανθούν ότι πράγματι και αυτοί που διαχειρίζονται τα χρήματα των τραπεζικών για αλλότριους σκοπούς θα λογοδοτήσουν στην ελληνική δικαιοσύνη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ και εγώ για την τήρηση του χρόνου.

Παρακαλώ να κλείσει το σύστημα της ηλεκτρονικής εγγραφής.

Τον λόγο τώρα έχει η ειδική αγορήτρια του ΠΑΣΟΚ κ. Κωνσταντίνα Γιαννακοπούλου για δεκαπέντε λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριοι Υπουργοί, κυρίες και κύριοι συνάδελφοι, ζήσαμε ένα δύσκολο, εφιαλτικό καλοκαίρι με ακραία, πρωτοφανή φαινόμενα και αυτές τις μέρες βιώνουμε μία τεράστια καταστροφή στη Θεσσαλία, όπου χιλιάδες άνθρωποι της περιοχής ζουν μία προσωπική αλλά και συλλογική περιπέτεια. Οι πολίτες της Θεσσαλίας βιώνουν μία ανείπωτη τραγωδία. Θρηνούμε νεκρούς. Οι ζημιές σε κατοικίες, σε υποδομές, σε καλλιέργειες, σε κτηνοτροφικές μονάδες είναι τεράστιες. Μετά τις καταστροφές περιοχών όλο το καλοκαίρι λόγω των πυρκαγιών, ήρθε η καταστροφή και από τις πλημμύρες. Πρώτα καιγόμαστε και μετά πνιγόμαστε, δυστυχώς.

Η Κυβέρνηση συνηθίζει να μας κάνει μαθήματα περί κλιματικής κρίσης, περί ακραίων φαινομένων, ωστόσο όλοι γνωρίζουμε ποιες είναι οι επιπτώσεις της κλιματικής κρίσης και ποια είναι τα ακραία καιρικά φαινόμενα.

Το μεγάλο θέμα, λοιπόν, κυρίες και κύριοι της Κυβέρνησης, είναι τι κάνουμε. Επενδύουμε στην πρόληψη, αλλάζουμε αντίληψη περί πολιτικής προστασίας για κατασκευή των αναγκαίων υποδομών ή τελικά θα πρέπει να δεχθούμε, όπως μας λέτε εσείς, όπως μας λέει ο κ. Μητσοτάκης, πως ό,τι συμβαίνει σε αυτήν τη χώρα είναι μοιραίο, είναι αναπόφευκτο, ότι πρέπει να μοιρολατρούμε;

Ε, λοιπόν, δεν είναι όλα αναπόφευκτα. Δεν μπορούμε να συμβιβαστούμε με την καταστροφή ολόκληρων περιοχών όπως είναι ο Έβρος, όπως είναι η Ρόδος, όπως είναι η Θεσσαλία, όπως ήταν πριν από κάποια χρόνια η Εύβοια. Είδαμε πολύ χαρακτηριστικά την αδυναμία, την απουσία των απαραίτητων αντανακλαστικών της Κυβέρνησης στις κρίσιμες στιγμές, την έλλειψη συντονισμού, την καθυστέρηση παρέμβασης του Στρατού. Μάθαμε ότι η ίδια η Κομισιόν εδώ και χρόνια επισημαίνει τον κίνδυνο των έντονων πλημμυρικών φαινομένων και ταυτόχρονα την απουσία αναγκαίων μεγάλων αντιπλημμυρικών έργων.

Ας μην κρύβεστε, λοιπόν, ας μην κρύβεται άλλο η Κυβέρνηση, ας αναλάβετε επιτέλους με στοιχειώδη γενναιότητα τις ευθύνες σας. Ας μιλήσουμε επιτέλους τη γλώσσα της αλήθειας αυτές τις στιγμές.

Ο ίδιος ο κ. Συνολάκης, στον οποίον η Κυβέρνηση είχε απευθυνθεί, αν δεν απατώμαι, βγήκε στη δημόσια τηλεόραση και είπε ότι είναι προφανές ότι το αντιπλημμυρικό σύστημα το οποίο υπήρχε στη Θεσσαλία δεν μπόρεσε να ανταποκριθεί και είπε ότι επίσης είναι απολύτως προφανές ότι υπήρξαν κακοτεχνίες. Δυστυχώς για την Κυβέρνηση, ο κ. Συνολάκης λέει αυτό το οποίο όλοι οι άλλοι Έλληνες πολίτες αντιλαμβανόμαστε, εκτός από εσάς.

Οι συνεχείς βιβλικές καταστροφές αποδεικνύουν ότι η Κυβέρνηση έχει αποτύχει να προσαρμόσει το κράτος σε όλες αυτές τις νέες συνθήκες, κύριε Υπουργέ, και αυτό είναι πάρα πολύ κρίσιμο. Στη Θεσσαλία κατέρρευσε το δίκτυο και τα έργα υδραυλικής θωράκισης πολλών περιοχών. Διακόσια σαράντα εκατομμύρια είχαν δοθεί μετά τον «Ιανό». Τι έκανε ο «γαλάζιος» περιφερειάρχης; Τι κάνατε όλοι σας;

Αυτό δείχνει, λοιπόν, ότι πρέπει πολύ περισσότερα να γίνουν από όσα έχουν ή δεν έχουν γίνει ή έχουν πλημμελώς γίνει μέχρι σήμερα. Έχουμε, λοιπόν, χρέος να κάνουμε πολλά περισσότερα, γιατί αυτό το καλοκαίρι κάηκαν πάνω από 1,7 εκατομμύριο στρέμματα στη Δαδιά σε μία πυρκαγιά που διήρκησε δεκαέξι μέρες, στη Ρόδο δέκα, ενώ οι καμένες εκτάσεις στην Πάρνηθα ξεπέρασαν ακόμα και την καταστροφή του 2007.

Και βεβαίως, ενώ όλα αυτά συμβαίνουν, ο Πρωθυπουργός κ. Μητσοτάκης δεν είδαμε να αναγνωρίζει τα λάθη τα οποία έχουν γίνει, ούτε και τις ευθύνες της Κυβέρνησής του, που πλέον διανύει τον πέμπτο χρόνο διακυβέρνησης. Μάλιστα, κατά τη συζήτηση πρόσφατα στη Βουλή για τις πυρκαγιές, ο κ. Μητσοτάκης είναι αυτός ο οποίος δήλωσε με περισσή αλαζονεία ότι η χώρα ήταν καλύτερα προετοιμασμένη από κάθε άλλη φορά, αρνούμενος την ανάγκη να υπάρξει ένα εθνικό σχέδιο για την αντιμετώπιση αυτών των μεγάλων προκλήσεων.

Είναι χαρακτηριστικό ότι φέτος με μικρότερο αριθμό πυρκαγιών από τον ετήσιο μέσο όρο έχουν καεί τέσσερις φορές μεγαλύτερες εκτάσεις. Ε, λοιπόν, κάτι πάει λάθος. Το σύστημα πολιτικής προστασίας, το επιτελικό κράτος απέτυχε να μετριάσει -θα σας πω εγώ- τις συνέπειες των φυσικών καταστροφών. Αποδείχθηκε ότι δεν διδαχθήκαμε τίποτα από τον «Ιανό» και τις άλλες καταστροφές, ότι τίποτα δεν λειτούργησε καλύτερα από το 2020 στην Καρδίτσα ή στον Βόλο, όπως τίποτα βεβαίως δεν λειτούργησε καλύτερα και μετά από τις πυρκαγιές στην Εύβοια το 2021.

Το χειρότερο, όπως σας είπα και πιο πριν, είναι ότι τα έργα τα οποία αποκατέστησαν τις ζημιές σε υποδομές κατέρρευσαν ξανά κι αυτό είναι η πιο χαρακτηριστική απόδειξη ότι η προειδοποίηση τού 2020 πέρασε και χάθηκε. Η επίγνωση ότι ζούμε σε συνθήκες κλιματικής κατάρρευσης δεν άλλαξε παλιές συνήθειες, δεν άλλαξε παλιούς τρόπους.

Εμείς στο ΠΑΣΟΚ λέμε ότι η ενίσχυση της ανθεκτικότητας της χώρας για να μπορέσει να αντιμετωπίσει αποτελεσματικά τις συνέπειες της κλιματικής κρίσης είναι εθνικό ζήτημα. Χρειάζεται εθνική συνεννόηση και στον δρόμο αυτό θα συνεχίσουμε, έστω κι αν η Κυβέρνησή σας επιμένει σε μία αποκλειστικά επικοινωνιακή διαχείριση που ως μόνο στόχο έχει την αποσιώπηση των ευθυνών.

Δεν πρέπει, κυρίες και κύριοι συνάδελφοι, να συμφιλιωθούμε με μία κανονικότητα όπου όταν θα βρέχει θα πνιγόμαστε και κάθε καλοκαίρι χιλιάδες στρέμματα θα γίνονται στάχτη.

Μπαίνω τώρα στο σημερινό νομοσχέδιο, το οποίο αποσκοπεί στην επιτάχυνση των διαδικασιών για τη στελέχωση και –επιτέλους- τη λειτουργία της Δικαστικής Αστυνομίας. Το είπα και στη συζήτηση επί της αρχής. Πέρυσι τον Ιούλιο ψηφίστηκε ο ν.4963/2022, ο νόμος για τη σύσταση της Δικαστικής Αστυνομίας που ο στόχος της ήταν η δημιουργία μιας εξειδικευμένης υπηρεσίας του Υπουργείου Δικαιοσύνης για την αποτελεσματική υποβοήθηση του έργου των δικαστικών και εισαγγελικών αρχών και για τη διασφάλιση της εύρυθμης λειτουργίας των δικαστικών υπηρεσιών. Ναι, το είχαμε πει και τον Ιούλιο του ’22, το λέμε και τώρα. Η δημιουργία Δικαστικής Αστυνομίας είναι ένα πάγιο, ένα διαχρονικό αίτημα σύσσωμου του νομικού κόσμου. Επομένως, αυτό το νομοσχέδιο μάς βρήκε επί της αρχής σύμφωνους, επισημαίνοντας διάφορες τροποποιήσεις, αλλαγές και βελτιώσεις που έπρεπε να γίνουν.

Παρ’ όλα αυτά, ενώ έπρεπε να είχε εφαρμοστεί αυτό το νομοσχέδιο ήδη από τον Ιούλιο του 2022 -υπήρχε αυτή η ευκαιρία-, έρχεστε τώρα, έναν χρόνο μετά, χωρίς να έχει εφαρμοστεί κάτι απ’ όλο αυτό το νομοσχέδιο και φέρνετε αλλαγές και τροποποιήσεις σε κάτι που δεν εφαρμόσατε ποτέ, σε κάτι που έναν χρόνο πριν ο προηγούμενος Υπουργός, κατά την προσφιλή βέβαια τακτική όλων των Υπουργών της Κυβέρνησής σας, ήρθε σε αυτή εδώ την Αίθουσα και παρουσίασε σαν μία πάρα πολύ μεγάλη τομή και μεταρρύθμιση το ζήτημα της Δικαστικής Αστυνομίας και πόσο σωστές ήταν όλες οι ρυθμίσεις.

Τελικά ήταν σωστές ή δεν ήταν αφού έναν χρόνο μετά δεν τις έχετε εφαρμόσει και έρχεστε να τις αλλάξετε; Αυτός είναι ο τρόπος που νομοθετείτε, κύριε Υπουργέ. Αυτός είναι. Μόνο και μόνο για επικοινωνιακούς λόγους κάνετε δήθεν μεταρρυθμιστικές τομές που επί της ουσίας δεν εφαρμόζετε. Σας είπα και στην επιτροπή στη συζήτηση επί της αρχής ότι αυτό νομίζω σε όλους μας θυμίζει την ίδια αντιμετώπιση την οποία κάνατε στη δήθεν μεγάλη μεταρρύθμιση για την Πανεπιστημιακή Αστυνομία. Έτσι ακριβώς είχατε κάνει. Ανακοινώσατε μία μεγάλη τομή, μία μεγάλη μεταρρύθμιση που θα έλυνε το ζήτημα της ασφάλειας της ακώλυτης λειτουργίας στα πανεπιστημιακά ιδρύματα. Αυτό μας είχατε πει. Προχωρήσατε σε αυτή την τεράστια μεταρρύθμιση η οποία απέτυχε παταγωδώς. Και μετά από την απόλυτη αποτυχία αυτής της δήθεν μεγάλης μεταρρύθμισης ήρθατε τον Ιούλιο 2023 και εν τέλει το σύνολο των στελεχών της Δικαστικής Αστυνομίας, που γνωρίζουμε όλοι πως προσελήφθησαν, τους ενσωματώσατε στους Ειδικούς Φρουρούς. Αυτές είναι οι μεταρρυθμίσεις που κάνει η Κυβέρνηση.

Σας ακούσαμε, λοιπόν, κύριε Υπουργέ, στην πρώτη συνεδρίαση να λέτε ότι εσείς θα κινηθείτε με ένα διαφορετικό τρόπο, σε ένα διαφορετικό μήκος κύματος. Θα το δούμε. Μακάρι. Εγώ θέλω να σας επαναλάβω ότι η δική μας κριτική ως ΠΑΣΟΚ απέναντι στα νομοθετήματα της Κυβέρνησης πάντα θα είναι προς όφελος της ελληνικής κοινωνίας και το πώς ακριβώς μπορούν να βελτιωθούν και να εφαρμοστούν με επιτυχία.

Υπάρχουν σοβαρά ζητήματα νομικοτεχνικής φύσης τα οποία χρήζουν προσοχής και τροποποίησης. Σας τα αναφέραμε αναλυτικά και στη συζήτηση επί της αρχής και στη συζήτηση επί των άρθρων και στη δεύτερη ανάγνωση. Συγκεκριμένα αναφερθήκαμε και σας είπαμε ότι υπάρχουν διάσπαρτες σε όλο το σχέδιο νόμου ασάφειες, αοριστίες, χρησιμοποίηση διαφορετικής ορολογίας που θα δημιουργήσουν προβλήματα όσον αφορά στην εφαρμογή του νόμου. Πολύ περιληπτικά θα σας υπενθυμίσω για το άρθρο 3 στο οποίο κάναμε κριτική και για το οποίο σας είπαμε ότι η πρόβλεψη κάλυψης της θέσης του επικεφαλής με την υποψηφιότητα ανώτερων ή ανώτατων δικαστικών λειτουργών, που είναι συνταξιούχοι αποκλειστικά, είναι κάτι που επιτέλους πρέπει να αλλάξει.

Ακούσαμε και είναι καλοδεχούμενη η μικρή βελτίωση που φέρατε σήμερα σχετικά με το ότι πρέπει να έχουν παρέλθει δύο χρόνια από την αφυπηρέτηση του δικαστικού λειτουργού. Εμείς όμως σας λέμε ότι πρέπει να υπάρξει μία διεύρυνση της δυνατότητας επιλογής όχι αποκλειστικά και μόνο από αφυπηρετήσαντες δικαστικούς λειτουργούς αλλά από κάτι ευρύτερο, από ανθρώπους οι οποίοι μπορούν να πληρώσουν τη συγκεκριμένη θέση. Βεβαίως, αυτό το οποίο σας είπαμε είναι ότι πέραν από την πρόσκληση ενδιαφέροντος για την υποβολή υποψηφιοτήτων από περισσότερες κατηγορίες νομικών χρειάζεται να υπάρξει και μία επιτροπή η οποία θα παρέχει υψηλές εγγυήσεις αντικειμενικής και αξιοκρατικής κρίσης και να μην αποτελεί αποκλειστική αρμοδιότητα του Υπουργού να επιλέξει κατά τη διακριτική του ευχέρεια τον προϊστάμενο διεύθυνσης της Δικαστικής Αστυνομίας.

Η πρότασή μας, λοιπόν, πολύ συγκεκριμένα, με αντιπρόταση, κύριε Υπουργέ -σας το είπαμε και στις επιτροπές- αφορά στην πρόσκληση δημοσίου ενδιαφέροντος προκειμένου να υποβάλουν υποψηφιότητα όλοι όσοι έχουν τυπικά προσόντα για την ανάληψη της εν λόγω θέσης και τη συγκρότηση ειδικής επιτροπής αξιολόγησης που θα καταλήγει στην πρόταση μιας sort list με τους τρεις καλύτερους υποψηφίους από τους οποίους θα επιλέξει τον έναν ο Υπουργός Δικαιοσύνης. Επιμένουμε και συνεχίζουμε να σας το ζητούμε. Η επιτροπή αξιολόγησης θα μπορούσε να συγκροτηθεί και από εκπρόσωπο της ολομέλειας των δικηγορικών συλλόγων κάτι το οποίο αναγνωρίσατε ότι είναι δίκαιο.

Για την απαγόρευση του δερματοστιξίας κάναμε συγκεκριμένες προτάσεις. Στο ζήτημα του ηλικιακού ορίου επανήλθατε και κάνατε μία διόρθωση. Την ακούμε. Για τα άρθρα 9 και 10, για τα τυπικά, δηλαδή, προσόντα δημιουργήθηκε και στη διαβούλευση μία τεράστια συζήτηση με πολλά παράπονα ότι οι διατάξεις όπως είναι διατυπωμένες ουσιαστικά δημιουργούν προνομιακές θέσεις για συγκεκριμένες κατηγορίες ενώ αντιθέτως αποκλείουν ένα μεγάλο μέρος υποψηφίων. Παρά τις διευκρινίσεις που δώσατε ότι απαιτούνται ελαχίστως εμείς επιμένουμε στα ερωτήματά μας και επιμένουμε και σας λέμε ότι με τις προϋποθέσεις που βάζετε ουσιαστικά αποκλείετε τις γυναίκες από τη Δικαστική Αστυνομία.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Τελειώνω, κύριε Πρόεδρε. Σας ευχαριστώ.

Πριν κλείσω επιτρέψτε μου να κάνω μία πολύ σύντομη αναφορά σε μία σημαντική τροπολογία την οποία καταθέσαμε στο παρόν νομοσχέδιο. Είναι μία τροπολογία αυξημένης πολιτικής και νομικής σημασίας που κατέθεσε το ΠΑΣΟΚ και η οποία εκφράζει με τον πλέον εμφατικό τρόπο την άμυνα της δημοκρατίας μας απέναντι σε εκείνους οι οποίοι θέλουν να εκμεταλλευτούν τους θεσμούς για να προβούν σε εγκληματικές δραστηριότητες και μάλιστα υπό τη μορφή της οργανωμένης εγκληματικότητας. Καταθέσαμε, λοιπόν, αυτή την τροπολογία για να ανασταλεί η κρατική χρηματοδότηση κομμάτων η οποία εν τέλει θα καταλήγει στην στήριξη εγκληματικών δραστηριοτήτων. Δεν υπάρχει καμμία δικαιολογία για τη μη στήριξη μιας τέτοιας τροπολογίας θα μου επιτρέψετε να σας πω, κύριε Υπουργέ. Ιδίως απευθύνομαι στις κυρίες και κυρίους συναδέλφους της κοινοβουλευτικής Πλειοψηφίας. Η μη στήριξη της πρότασης νόμου για την τοπική αυτοδιοίκηση συνδυασμών των οποίων ο πραγματικός επικεφαλής έχει καταδικαστεί για εγκληματική οργάνωση είναι μία πραγματικά ανεξήγητη ενέργεια, όπως συνέβη και όπως πράξατε. Ας μην επαναλάβουμε, λοιπόν, το ίδιο λάθος κι ας βρούμε σήμερα μέσω της αποδοχής και υπερψήφισης αυτής της τροπολογίας έναν κοινό τόπο για την προστασία του συνταγματικού τόξου μέσω αυτής της τροπολογίας.

Κλείνω λέγοντας και ευχαριστώντας σας για την ανοχή σας, κύριε Πρόεδρε, ευελπιστώντας ότι η ψήφιση του σημερινού νομοσχεδίου με τις απαραίτητες τροποποιήσεις και διορθώσεις -και ακόμα περιμένουμε να κάνετε αποδεκτές τις προτάσεις μας μέχρι τελευταία στιγμή, όπως σας έχουμε επισημάνει- θα αποτελέσει ένα στάδιο βελτίωσης στη λειτουργία και στην απονομή της δικαιοσύνης, κάτι το οποίο επιζητούμε διαρκώς και διακαώς και αγωνιζόμαστε γι’ αυτό.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, κ. Μαρία Κομνηνάκα.

Έχετε τον λόγο για δεκαπέντε λεπτά, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η σημερινή ημερήσια διάταξη της Ολομέλειας είναι στην καλύτερη περίπτωση αναντίστοιχη των συνθηκών και των προτεραιοτήτων που η ίδια η επικαιρότητα θέτει. Την ώρα που ο Θεσσαλικός Κάμπος, κύριοι Υπουργοί, παραμένει πνιγμένος στη λάσπη, που στον μακρύ κατάλογο των θυμάτων από τις διάφορες φονικές καταστροφές προστέθηκαν τουλάχιστον άλλοι δεκαπέντε άνθρωποι, την ώρα που ολόκληρα χωριά παραμένουν θαμμένα στα λασπόνερα με τους κατοίκους να βυθίζονται στην απελπισία και να ξεχειλίζουν δικαιολογημένα από οργή, η Κυβέρνηση θέτει στις προτεραιότητές της τη στελέχωση της Δικαστικής Αστυνομίας. Αποτελεί τουλάχιστον πρόκληση. Ορόσημο για τη χώρα χαρακτηρίζετε στην αιτιολογική έκθεση τη στελέχωσή της ως το τέλος του έτους στο πλαίσιο του Ταμείου Ανάκαμψης και Ανθεκτικότητας. Αυτά έχετε ως ορόσημα για τη χώρα και όχι τα αναγκαία αντιπλημμυρικά έργα τα έργα αντιπυρικής προστασίας, αντισεισμικής θωράκισης, τις αναγκαίες υποδομές για την προστασία της ανθρώπινης ζωής.

Ορόσημο έχετε τη στελέχωση ενός ακόμα κατασταλτικού μηχανισμού, γιατί τέτοιος μηχανισμός είναι και η Δικαστική Αστυνομία -εξάλλου, αυτά τα χαρακτηριστικά της σπεύδετε να ενισχύσετε με το παρόν νομοσχέδιο- και δεν αποτελεί, βέβαια, για εσάς ορόσημο η στελέχωση της Πυροσβεστικής, των Δασικών Υπηρεσιών, η στελέχωση και ο εξοπλισμός των νοσοκομείων, του ΕΚΑΒ, των κέντρων υγείας, που τώρα, ειδικά στην περιοχή της Θεσσαλίας, έχουν να διαχειριστούν μία πραγματική υγειονομική βόμβα. Ήδη εμφανίστηκαν τα πρώτα κρούσματα γαστρεντερίτιδας, δερματικών μολύνσεων, ενώ υπάρχουν μεγαλύτεροι κίνδυνοι για διάδοση μολυσματικών ασθενειών σε έναν ήδη εξαντλημένο πληθυσμό, που ζει μέσα στα λιμνάζοντα νερά, με νεκρά ζώα σε αποσύνθεση, με κουνούπια, με έλλειψη καθαρού πόσιμου νερού.

Για το τελευταίο, μάλιστα, ποια ήταν η παρέμβαση της Κυβέρνησης; Να βάλει πλαφόν στο μαυραγοριτισμό. Μαυραγοριτισμός με κρατική σφραγίδα. Τη στιγμή που η πρόσβαση στο καθαρό νερό είναι η πρωταρχική επισήμανση που κάνουν όλοι οι επιστήμονες για την αποφυγή διάδοσης ασθενειών, ελάχιστη υποχρέωση του κράτους είναι αυτό να το παρέχει δωρεάν. Έλεος! Αυτό είναι το ελάχιστο κοινωνικό αγαθό που οφείλετε να προσφέρετε.

Όλα αυτά δεν είναι τα ορόσημα της Κυβέρνησης, όπως δεν είναι βέβαια ούτε και της Ευρωπαϊκής Ένωσης για τους διάφορους που προσπαθούν να δημιουργήσουν αυταπάτες για τον χαρακτήρα της, ακόμη και για τη δυνατότητα φιλολαϊκής διαχείρισης του Ταμείου Ανάκαμψης. Γιατί μέρος του προβλήματος, μαζί βέβαια με την Κυβέρνηση και τις τοπικές Αρχές, αποτελεί και η Ευρωπαϊκή Ένωση που συστηματικά απορρίπτει ως μη επιλέξιμες τις δαπάνες για την αντιπλημμυρική προστασία, με ευρωπαϊκές οδηγίες άλλωστε όριζε τα κράτη μέλη να εφαρμόζουν σχέδια που δεν συνεπάγονται υπερβολικό κόστος στον τομέα της διαχείρισης των κινδύνων πλημμύρας, διακρίνοντας περιοχές που στερούνται σημασίας, παραδείγματος χάριν αραιοκατοικημένες περιοχές ή ακατοίκητες περιοχές ή σε περιοχές με περιορισμένους οικονομικούς πόρους. Τέτοια είναι, άραγε, τα χωριά στον θεσσαλικό κάμπο;

Ιδού, λοιπόν, τα αποτελέσματα της πολιτικής σας. Γι’ αυτό και η τροπολογία για την αποκατάσταση των υποδομών που φέρνει το Υπουργείο είναι όχι μόνο ανεπαρκής, αλλά στην πραγματικότητα ανοίγει το δρόμο για να στηθεί για άλλη μία φορά ένα φαγοπότι των μεγάλων κατασκευαστικών ομίλων σε βάρος, βέβαια, των επειγουσών λαϊκών αναγκών.

Αυτά είναι, λοιπόν, τα ορόσημα που καθορίζουν το αστικό κράτος, ένα κράτος εχθρικό για το λαό και τις ανάγκες του, ανίκανο να τον προστατέψει, αλλά βέβαια από την άλλη πολύ φιλικό και ικανό να προστατεύσει τις ανάγκες και τα κέρδη των επιχειρηματικών ομίλων.

Όμως ξέρετε, κύριοι της Κυβέρνησης, εκεί που το αίσθημα του αβοήθητου και του εγκαταλελειμμένου από το αστικό κράτος λαού κυριαρχεί, εκεί που ο επιλεκτικά ανίκανος κρατικός μηχανισμός -κυβερνήσεων και τοπικής διοίκησης- μετατρέπει ακόμα και ένα ποτήρι νερό σε πολυτέλεια, εκεί το σύνθημα: «Μόνο ο λαός σώζει το λαό» και το ελπιδοφόρο μήνυμα που αυτό εκπέμπει, ακτινοβολεί για άλλη μία φορά μέσα από τις λάσπες και τα συντρίμμια, με τη συγκινητική συμβολή των εργατικών σωματείων, των ομάδων του ΚΚΕ, άλλων εθελοντών, που έσπευσαν από την πρώτη στιγμή για βοήθεια.

Εκεί, λοιπόν, σε μία ακόμα μεγάλη καταστροφή, αποδεικνύεται ότι ο λαός δεν έχει άλλο δρόμο για να ορθοποδήσει παρά μόνο μέσα από την οργάνωση, την αλληλεγγύη και τον αγώνα του, για να διεκδικήσει ουσιαστικά μέτρα ανακούφισης και στήριξης αποζημιώσεων στο 100% της ζημιάς και όχι το γνωστό εμπαιγμό που ανακοινώνει κάθε φορά η Κυβέρνηση και βέβαια της πραγματικά αντιπλημμυρικής προστασίας του.

Αυτά είναι, λοιπόν, τα ορόσημα για τον λαό και για τη διεκδίκηση αυτών των οροσήμων, το ΚΚΕ είναι και θα παραμείνει στην πρώτη γραμμή, διεκδικώντας τα μέσα και έξω από τη Βουλή.

Ας δούμε, λοιπόν, ποιο είναι το δικό σας περιβόητο ορόσημο. Τι επιδιώκει η Κυβέρνηση με το προς ψήφιση νομοσχέδιο, ένα σχεδόν χρόνο μετά την ψήφιση του αρχικού νόμου της ίδρυσης της Δικαστικής Αστυνομίας; Μάλιστα, ξέρετε, κύριοι Υπουργοί, κατά τραγική σύμπτωση και η συζήτηση εκείνου του αρχικού νόμου είχε έρθει αμέσως μετά τις τραγικές πυρκαγιές στην ανατολική Αττική, στη Λέσβο, τη Δαδιά, την Ηλεία, όμως και τότε άλλες ήταν οι προτεραιότητες της Κυβέρνησης. Γιατί ακόμη και στον τομέα της δικαιοσύνης, δεν ιεραρχείτε τα μεγάλα προβλήματα που παραμένουν για την πλήρωση των τεράστιων κενών στην κάλυψη των οργανικών θέσεων των δικαστηρίων, ιδίως των δικαστικών υπαλλήλων, αφού οι προσλήψεις μέσω της Σχολής Δικαστών είναι ζήτημα αν αναπληρώνουν ακόμη και τον αριθμό αυτών που αποχωρούν λόγω συνταξιοδότησης και όχι βέβαια των ήδη τεράστιων κενών.

Σας ανέφερα χαρακτηριστικά και στην επιτροπή, κύριε Υπουργέ -και δεν κάνατε κανένα σχόλιο επ’ αυτού- σχετική απόφαση του Συλλόγου Δικαστικών Υπαλλήλων του νομού Λέσβου για την πραγματικά τραγική κατάσταση υποστελέχωσης που επικρατεί σε όλες τις υπηρεσίες της και παρ’ όλα αυτά μέσω της Σχολής Δικαστών προκηρύχθηκε μόλις μία θέση για να καλύψει αυτές τις οριακά λειτουργούσες υπηρεσίες.

Ούτε βέβαια κόπτεστε για τη βελτίωση της κτηριακής -και συχνά άθλιας- αλλά και της υλικοτεχνικής υποδομής, με αποτέλεσμα οι λαϊκές υποθέσεις να χρονίζουν. Φυσικά, άλλη ήταν η σπουδή σας στην επιτάχυνση των υποθέσεων επενδυτικού ενδιαφέροντος. Εκεί έχετε ήδη φροντίσει να συγκροτήσετε ανάλογα πολυτελή τμήματα στα μεγάλα δικαστήρια της χώρας.

Αντί λοιπόν γι’ αυτά, σήμερα έρχεστε να επιταχύνετε τη στελέχωση ενός θεσμού για τον οποίο έχουμε ήδη αναλυτικά τοποθετηθεί κι έχουμε επισημάνει τον αντιδραστικό του χαρακτήρα. Και μάλιστα, σήμερα, ρίχνετε ακόμα μεγαλύτερη βαρύτητα στον αστυνομικό τομέα αυτού και τελικά στην περαιτέρω ενίσχυση των κατασταλτικών χαρακτηριστικών του. Βεβαίως, αυτές οι προτεραιότητες που θέτετε είναι, τελικά, απολύτως συμβατές με τη στόχευση για μία αποτελεσματική λειτουργία και απονομή της δικαιοσύνης, όχι όμως για τα συμφέροντα των εργαζομένων και των λαϊκών στρωμάτων, για τους οποίους η δικαιοσύνη γίνεται συνεχώς όλο και πιο εχθρική και απρόσιτη, αλλά για την επιβολή της αντιλαϊκής νομοθεσίας σε όφελος πάντα των επιχειρηματικών ομίλων και διαφόρων μεγαλοσχημόνων, για την ποινικοποίηση των εργατικών και λαϊκών αγώνων.

Ειδικότερα, είχαμε επισημάνει στη συζήτηση του αρχικού νομοσχεδίου ότι το Σώμα αυτό θα λειτουργεί, όχι ανεξάρτητα, αλλά σε συντονισμό και συμπληρωματικά με την Ελληνική Αστυνομία, η οποία διατηρεί βασικό ρόλο στην επιλογή και εκπαίδευση του προσωπικού. Σε σχέση με τις αρμοδιότητες που ανατίθενται στις περιφερειακές υπηρεσίες, εμείς κατ’ αρχάς έχουμε εκφράσει τις ενστάσεις μας γιατί θεωρούμε ότι πρόκειται για λειτουργίες και καθήκοντα -ιδίως αυτές που αφορούν τον πολιτικό τομέα- που θα έπρεπε να ανατίθενται σε έναν πιο ανεξάρτητο φορέα, καθώς οι υπάλληλοι της Δικαστικής Αστυνομίας δεν έχουν έστω και αυτά τα εχέγγυα του δικαστικού λειτουργού. Πρόκειται για υπαλλήλους που υπόκεινται στον Υπαλληλικό Κώδικα -και μάλιστα σε ένα πιο αυστηρό υπηρεσιακό καθεστώς υπαγωγής- γεγονός που δεν διασφαλίζει την αναγκαία για τα σημαντικά αυτά καθήκοντα ανεξαρτησία.

Πράγματι, βέβαια -και δεν αμφισβητούμε το γεγονός ότι- υπάρχει ανάγκη για συγκροτημένη και θεσμοθετημένη παροχή επιστημονικής και τεχνικής συνδρομής σε δικαστικούς και εισαγγελικούς λειτουργούς, αφού η υπάρχουσα κατάσταση με τους κάθε φορά διορισθέντες πραγματογνώμονες είναι εξίσου προβληματική. Ωστόσο, τέτοιου είδους υπηρεσίες πρέπει να ανατεθούν σε ένα εξειδικευμένο επιστημονικό προσωπικό το οποίο δεν θα υφίσταται, όμως, τις εξαρτήσεις, τις υποχρεώσεις και τις πιέσεις -πολλές φορές- που απορρέουν από την αστυνομική του ιδιότητα και την ιεραρχική δομή ενός αστυνομικού θεσμού.

Αντίστοιχα, δεν μας βρίσκει σύμφωνους η αποκλειστική ανάθεση των προκαταρκτικών εξετάσεων, προανακριτικών και ανακριτικών καθηκόντων, στην υπό συγκρότηση Δικαστική Αστυνομία, διότι οι ανακριτικές πράξεις με αυξημένη ενδεχομένως τυπική νομιμοποίηση σε ένα «αποστειρωμένο» περιβάλλον, δεν συνεπάγονται απαραίτητα την επιτάχυνση των διαδικασιών ούτε βέβαια και την καλύτερη απονομή της δικαιοσύνης. Αντίθετα δεν μπορούν να αποκλειστούν κίνδυνοι για τη διασφάλιση των δικαιωμάτων των κατηγορουμένων από περιπτώσεις αυθαιρεσίας.

Βεβαίως η κύρια δικαιολογητική βάση που τίθεται για την ίδρυση της Δικαστικής Αστυνομίας είναι η υποβοήθηση του έργου των εισαγγελικών και δικαστικών λειτουργών με προσωπικό που θα συνδυάζει επιστημονικά και λειτουργικά εχέγγυα με την αποκλειστική απασχόληση και εξειδίκευση. Φυσικά τα επιστημονικά και λειτουργικά εχέγγυα που απαιτούνται για τη συνδρομή σε αυτό το έργο των δικαστικών και εισαγγελικών λειτουργών δεν τα εξασφάλιζε ούτε η προανακριτική λειτουργία της Ελληνικής Αστυνομίας, λόγω του διττού της ρόλου, αλλά και των εξαρτήσεων και της γενικά -κατά κάποιο τρόπο- ατελέσφορης εποπτείας από τις εισαγγελικές αρχές.

Όλες οι παραπάνω αρμοδιότητες -κατά τη γνώμη μας- θα έπρεπε να ανατίθενται σε θεσμούς με τα μεγαλύτερα δυνατά πάντα εχέγγυα ανεξαρτησίας και επιστημονικότητας, όπως είναι οι δικαστικοί λειτουργοί και σίγουρα όχι σε έναν θεσμό ο οποίος λειτουργεί με στρατιωτική ιεραρχία και δομή. Σήμερα, λοιπόν, η Κυβέρνηση επιταχύνει τη συγκρότηση και τη λειτουργία της Δικαστικής Αστυνομίας ιδιαιτέρως το αμιγώς κατασταλτικό τμήματος αυτής. Η πρεμούρα της -και επιτρέψτε μου αυτή την έκφραση- προφανώς συνδέεται -πέρα από τη γενική αντιδραστική στόχευση που αναφέραμε παραπάνω- και με τη διακηρυγμένη πρόθεση και του νέου Υπουργού Δικαιοσύνης και της Κυβέρνησης βέβαια να εκτίονται υποχρεωτικά τουλάχιστον μέρος της ποινής από πολίτες που καταδικάζονται ακόμη και για μικρότερης απαξίας αδικήματα με σχετική τροποποίηση του Κώδικα Ποινικής Δικονομίας η οποία έχει ήδη εξαγγελθεί. Αυτό είναι ένα μέτρο αντιδραστικό με δεδομένη μάλιστα και την άθλια κατάσταση που επικρατεί σήμερα στις υπερκορεσμένες φυλακές της χώρας που μπορεί βέβαια να χρησιμοποιείται και εκφοβιστικά απέναντι στους εργατικούς και λαϊκούς αγώνες και την ποινικοποίηση τους. Κατά κάποιο τρόπο θα λέγαμε ότι προετοιμάζετε, κύριοι της Κυβέρνησης, το έδαφος για κάποιου είδους κυνηγούς κεφαλών κατά τα αμερικάνικα πρότυπα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Είναι πράγματι εξόφθαλμη, λοιπόν, η βαρύτητα που δίνεται στο κατασταλτικό τμήμα του θεσμού, με τη διαφοροποίηση στην πρόσληψη προσωπικού σε αναλογία τέσσερις προς έναν του αστυνομικού έναντι του πολιτικού τομέα. Εξακόσιες θέσεις προβλέπονται για τον αστυνομικό έναντι εκατόν πενήντα μόλις για το πολιτικό τμήμα και το οποίο μάλιστα θα προσλαμβάνεται όχι με γραπτό διαγωνισμό μέσω του ΑΣΕΠ, που θα εξασφάλιζε προφανώς και μεγαλύτερη αμεροληψία και διαφάνεια, αλλά με μία ιδιότυπη, όπως χαρακτηρίζεται στην αιτιολογική έκθεση -προβληματική θα πούμε εμείς- διαδικασία μοριοδότησης, η οποία απλώς θα εποπτεύεται από τον ΑΣΕΠ για τα μάτια του κόσμου.

Κατά την ακρόαση των φορέων από τον εκπρόσωπο της Ομοσπονδίας Δικαστικών Υπαλλήλων επισημάνθηκε ότι αποτελεί πρόκληση η επιλογή αυτή της διαδικασίας, όταν σε ανάλογο αίτημα των δικαστικών υπαλλήλων να προτιμηθεί μία παρόμοια διαδικασία για την επείγουσα πρόσληψη χιλίων υπαλλήλων προκειμένου να καλυφθούν άμεσα ένα μόλις μέρος των τεράστιων κενών που υπάρχουν, ο προκάτοχός σας, κύριε Υπουργέ, στο Υπουργείο τότε μας εγκαλούσε ότι κλείνουμε το μάτι στην αδιαφάνεια. Τώρα τελικά νομοθετείτε μία αδιαφανή διαδικασία ή μήπως είναι σήμερα μεγαλύτερη βαρύτητα στη στελέχωση ενός ακόμη αστυνομικού θεσμού από την κάλυψη των τεράστιων κενών σε δικαστικούς υπαλλήλους σε όλες τις δικαστικές υπηρεσίες της χώρας;

Είναι ενδεικτικά όλα αυτά, ακόμα -αν θέλετε- και για τον χαρακτήρα του θεσμού, η θέσπιση ως τυπικών προσόντων των υποψηφίων του αστυνομικού τμήματος πιστοποίησης με πτυχία στελέχους υπηρεσιών ασφαλείας, στελέχους ασφαλείας προσώπων και υποδομών, ακόμα και ανάλογων ΙΕΚ. Δηλαδή ουσιαστικά θέλετε να προσλάβετε και να στελεχώσετε τη Δικαστική Αστυνομία με πρώην σεκιουριτάδες. Όπως βέβαια και η τουλάχιστον προβληματική ακόμα και για τη διάκριση σε βάρος των γυναικών μοριοδότηση με επιπλέον μονάδες σε υποψηφίους οι οποίοι υπηρέτησαν σε διάφορα στον Στρατό, σε διάφορα Σώματα Ασφαλείας κ.λπ..

Εισάγεται ακόμα και μία πρόσθετη προβληματική διάταξη για την προστασία των υπηρετούντων στη δικαστική αστυνομία από κάθε αντίσταση, απείθεια κ.λπ. που μπορεί βέβαια να οδηγήσει σε κατάχρηση, δίνοντας εγγυήσεις ασφαλείας ως ένα επιπλέον κίνητρο για την προσέλκυση ενδιαφερομένων.

Γι’ αυτούς, λοιπόν, τους λόγους είναι αυτονόητο ότι καταψηφίζουμε επί της αρχής και των άρθρων το νομοσχέδιο για τη στελέχωση της Δικαστικής Αστυνομίας.

Τέλος, μόνο σε σχέση με τη διάταξη που αφορά τη νομική βοήθεια, κύριε Υπουργέ, η Κυβέρνησή σας στον τομέα αυτό κρατάει πραγματικά το ρεκόρ των εμβαλωματικών λύσεων. Έχει καταντήσει η νομική βοήθεια σαν το γεφύρι της Άρτας. Αντί από την πρώτη στιγμή να προτάσσεται τη στελέχωση με επαρκές προσωπικό του ΤΑΧΔΙΚ, όπως σας είχαμε κατ’ επανάληψη επισημάνει προκειμένου να μπορεί σε μόνιμη βάση να εκκαθαρίζει άμεσα τις αμοιβές όλων των εμπλεκομένων δικηγόρων, δικαστικών επιμελητών, των πολύπαθων δικαστικών διερμηνέων, επιλέγετε διάφορα ημίμετρα και τελικά μέχρι να εξοφλήσετε τις συσσωρευμένες παλιές υποθέσεις, μαζεύονται βουνό οι επόμενες. Ξέρετε και οι αντοχές στον εμπαιγμό έχουν ένα όριο και αυτό έχει ξεπεραστεί προ πολλού.

Σας καλούμε επιτέλους να δώσετε μία οριστική λύση, αν δεν θέλετε να υπονομεύσετε άλλον έναν θεσμό που αν μη τι άλλο επιχειρεί να προστατέψει έστω στοιχειωδώς τους πιο αδύναμους οικονομικά συμπολίτες μας, δίνοντάς τους κάποια δυνατότητα πρόσβασης στην εντελώς -κατά τα άλλα απρόσιτη για αυτούς- δικαιοσύνη. Για τις τροπολογίες και για τις βουλευτικές που κατατέθηκαν και από το ΠΑΣΟΚ και από το ΣΥΡΙΖΑ και για τις υπουργικές, θα μιλήσω στη δευτερολογία μου, γιατί δεν έχω άλλο χρόνο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει ο ειδικός αγορητής από την Ελληνική Λύση, ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Κύριε Πρόεδρε, κύριοι Υπουργοί, αγαπητοί συνάδελφοι και αγαπητές συναδέλφισσες, τις τελευταίες ημέρες ζούμε μία εθνική τραγωδία στον κάμπο της Θεσσαλίας, όπου μετά από αυτό το ακραίο καιρικό φαινόμενο είχαμε την καταστροφή των υποδομών στη Θεσσαλία, την καταστροφή του ζωικού πλούτου της πατρίδας μας στη Θεσσαλία, αλλά και την απώλεια ανθρώπινων ζωών.

Με την ευκαιρία της τοποθέτησής μου για το νομοσχέδιο υπέρ της Δικαστικής Αστυνομίας, θα ήθελα να με συγχωρέσετε αλλά να αναφερθώ ότι για άλλη μία φορά γινόμαστε μάρτυρες της κατάρρευσης των υποδομών εξαιτίας του ότι τα έργα τα οποία γίνονται -τα αντιπλημμυρικά έργα τα οποία έγιναν- δεν ήταν εκείνα τα οποία έπρεπε να γίνουν σύμφωνα με τις προδιαγραφές, διότι το αποτέλεσμα αναδεικνύει ότι ήταν σίγουρα με κακοτεχνίες. Πού οφείλονται; Οφείλονται στο γεγονός ότι αυτοί οι οποίοι αναλαμβάνουν την εκτέλεση των αντιπλημμυρικών έργων ίσως να έχουν στο μυαλό τους το υπέρμετρο κέρδος, ένα κέρδος το οποίο διαμοιράζεται σε διάφορες τσέπες. Επιτέλους θα πρέπει να αναλάβουμε εκείνες τις πρωτοβουλίες όπου να πολεμήσουμε τη διαφθορά, όπου κι αν βρίσκεται στον δημόσιο βίο. Διότι θα πρέπει να έχουμε ευθύνη απέναντι στους πολίτες, γιατί ακριβώς η τιμωρία όλων είναι όταν έρχονται τέτοια φαινόμενα, όπου την πληρώνουν οι πολίτες. Οι μίζες θα πρέπει πραγματικά να εκλείψουν από το δημόσιο βίο. Θα πρέπει επιτέλους να αναλάβουν τις ευθύνες τους οι πολιτικοί προϊστάμενοι, εκείνοι οι οποίοι προκήρυξαν τα έργα, αλλά και εκείνοι οι εργολάβοι οι οποίοι τα ανέλαβαν, θα πρέπει να λογοδοτήσουν για την κατάρρευση των υποδομών.

Ερχόμενος στο υπό ψήφιση νομοσχέδιο της Δικαστικής Αστυνομίας, κύριοι συνάδελφοι, ως νομικός οφείλω να πω ότι πράγματι είναι ένα πάγιο αίτημα η ίδρυση της Δικαστικής Αστυνομίας, ένα αίτημα το οποίο έχει ξεκινήσει από τον 19ο αιώνα, αλλά όμως καμμία κυβέρνηση δεν τόλμησε να το θεσμοθετήσει.

Και σήμερα θεσμοθετείται μετά από την πίεση που ασκείται στην Κυβέρνηση για την εκταμίευση των κονδυλίων του Ταμείου Ανάκαμψης. Ένας νόμος, ο ν.4963/2022, ο οποίος ψηφίστηκε πριν από ένα έτος, που ακόμα όμως δεν έχει εφαρμοστεί και σήμερα έρχονται οι τροποποιήσεις του νόμου. Γιατί καμία κυβέρνηση δεν τόλμησε να θεσπίσει τη Δικαστική Αστυνομία; Διότι ακριβώς η Δικαστική Αστυνομία συνδέεται με τη δικαστική εξουσία, δηλαδή θα υπάγεται απευθείας σε μία ανεξάρτητη εξουσία, στην εξουσία της δικαιοσύνης. Και η δικαιοσύνη είναι αν θέλετε ένας θεσμός ο οποίος θα πρέπει να είναι ακέραιος, διαφανής και να τάσσεται στην υπηρεσία του έθνους και του καθήκοντος.

Δυστυχώς, έχουμε αφήσει την εξάρθρωση των εγκληματικών οργανώσεων, την πάταξη της εγκληματικότητας μόνο στην Ελληνική Αστυνομία, που γνωρίζουμε όλοι τις παθογένειες στη λειτουργία της.

Ευελπιστούμε ότι αυτή τη φορά, αυτό το νομοσχέδιο θα υλοποιηθεί και θα έχουμε την ίδρυση της Δικαστικής Αστυνομίας. Σίγουρα, όμως δεν θα είναι έτσι όπως την οραματιζόμαστε εμείς στην Ελληνική Λύση και όπως την θέλει πραγματικά ο νομικός κόσμος. Η Δικαστική Αστυνομία, θα θυμίσω για άλλη μία φορά, θα πρέπει να είναι στα πρότυπα ξένων αρχών και ιδιαίτερα θα πρέπει να αντιγράψουμε το πρότυπο της Δικαστικής Αστυνομίας των Ηνωμένων Πολιτειών της Αμερικής, το γνωστό σε όλους FBI. Μία υπηρεσία, η οποία έχει τον απόλυτο σεβασμό όλων των πολιτών των Ηνωμένων Πολιτειών της Αμερικής για τις επιτυχίες και για το έργο το οποίο επιτελεί, για τις υπηρεσίες που προσφέρει στο αμερικανικό κράτος. Θα έπρεπε και εμείς να αντιγράψουμε αυτό το πρότυπο ή αν θέλετε και από άλλες ευρωπαϊκές χώρες και όχι όπως λέει ακριβώς το άρθρο που αναφέρεται στην ανάλυση συνεπειών της ρύθμισης, ότι δεν ελήφθησαν υπ’ όψιν συναφείς πρακτικές άλλων χωρών. Άρα λοιπόν, εμείς πρωτοτυπούμε και δημιουργούμε τη Δικαστική Αστυνομία, η οποία θα είναι περιορισμένων δυνατοτήτων.

Κατ’ αρχάς οφείλω να ομολογήσω ότι οι τροποποιήσεις οι οποίες επήλθαν στο νομοσχέδιο που έφερε ο αξιότιμος κύριος Υπουργός, κ. Φλωρίδης σήμερα είναι προς την θετική κατεύθυνση και αναφέρομαι ιδιαίτερα στον προϊστάμενο της δικαστικής αστυνομίας. Είπαμε επίσης στην επιτροπή ότι θα πρέπει να μην περιοριστεί στο να είναι ένας συνταξιούχος δικαστικός, αλλά να συμπεριληφθούν και άλλα πρόσωπα που να είναι υποψήφια για τη θέση του προϊσταμένου της Δικαστικής Αστυνομίας, να προέρχονται και από τη στρατιωτική δικαιοσύνη, αλλά σε κάθε περίπτωση θα πρέπει να τυγχάνουν της εγκρίσεως των 3/5 της Επιτροπής Θεσμών και Διαφάνειας, δηλαδή να υπάρχει ευρεία συναίνεση γι’ αυτόν τον κορυφαίο θεσμό όπως ακριβώς τον οραματιζόμαστε, για το ποιος θα είναι επικεφαλής της Δικαστικής Αστυνομίας.

Είπαμε ότι θα δέχεται κριτική η Κυβέρνηση για την πρακτική της να ορίζει σε διάφορες αρχές πρόσωπα τα οποία προέρχονται από το Δικαστικό Σώμα, διότι αυτό δημιουργεί βάσιμες υπόνοιες ότι υπάρχει αν θέλετε μία σχέση εξάρτησης της δικαιοσύνης από την Κυβέρνηση. Είναι θετικό που έστω και την τελευταία στιγμή η Κυβέρνηση αποφάσισε ότι θα πρέπει μετά από δύο έτη αφυπηρέτησης του συνταξιούχου δικαστικού, να μπορεί να θέσει υποψηφιότητα για τη θέση του προϊσταμένου της δικαστικής εξουσίας, διότι ακριβώς κυκλοφορούσαν οι φήμες τις οποίες ανέφερα την προηγούμενη φορά στην επιτροπή, ότι αυτή η θέση είχε ταχθεί για συγκεκριμένο δικαστικό λειτουργό, πράγμα που για εμάς θα ήταν ράπισμα για το κράτος δικαίου.

Όπως σας είπαμε η Ελληνική Λύση οραματίζεται τη Δικαστική Αστυνομία να μην επιτελεί μόνο ένα επικουρικό έργο για τις δικαστικές και εισαγγελικές αρχές. Δηλαδή να μην περιοριστούν τα καθήκοντα της στη φύλαξη των αιθουσών κατά τη διάρκεια των δικών ή των κτηρίων, αλλά ούτε για την επίδοση των κλητηρίων θεσπισμάτων, για να διευκολύνουν το έργο της Ελληνικής Αστυνομίας αλλά να έχουν και ένα ουσιαστικό έργο. Να υπάρξει δηλαδή και ο επιχειρησιακός βραχίονας, να στελεχωθεί από πρόσωπα τα οποία θα έχουν την εμπειρία και τις δεξιότητες να σταθούν απέναντι και να πολεμήσουν το οργανωμένο έγκλημα και να πατάξουν την εγκληματικότητα στην πατρίδα μας.

Είναι τραγικό το ξεκαθάρισμα λογαριασμών, ακόμα και ξένων εγκληματικών οργανώσεων, ακόμα και από την Τουρκία να γίνονται σε ελληνικό έδαφος. Δηλαδή η πατρίδα μας να έχει γίνει ένας χώρος ξεκαθαρίσματος λογαριασμών, διαμετακόμισης ναρκωτικών, διαμετακόμισης ανθρώπων και θα πρέπει επιτέλους ένας φραγμός σε αυτούς που λυμαίνονται την πατρίδα μας. Και αυτό δεν μπορούν να το κάνει, αν θέλετε, η Ελληνική Αστυνομία.

Έχουμε ζήσει το τι έχει συμβεί στον Έβρο. Να σας θυμίσω ότι συνελήφθησαν συνοριοφύλακες οι οποίοι εξυπηρετούσαν τα κυκλώματα των διακινητών. Άρα λοιπόν, χρειαζόμαστε έναν οργανισμό, ένα σώμα το οποίο να είναι αφοσιωμένο στο καθήκον του, να είναι καθαρό, να υπακούει στη δικαιοσύνη, να εξαρτάται από την εποπτεία των εισαγγελικών αρχών και να πολεμήσει το οργανωμένο έγκλημα. Δεν θέλουμε ένα επικουρικό σώμα. Δεν θέλουμε ένα σώμα το οποίο θα βολευτούν οι ημέτεροι, αλλά θέλουμε μία δικαστική αστυνομία η οποία να είναι αποτελεσματική και να είναι συμπαραστάτης της ελληνικής δικαιοσύνης. Να οχυρώσουμε επιτέλους στην πατρίδα μας το κράτος δικαίου.

Οι Έλληνες πολίτες, η ελληνική κοινωνία θέλουν να υπάρχει ηρεμία. Και για να υπάρχει ηρεμία, θα υπάρχει ευημερία. Αυτό θέλουν. Και μόνο η δικαστική αστυνομία υπό την εποπτεία των εισαγγελικών και δικαστικών αρχών θα μπορέσει να φτάσει στο τέλος, στο τέρμα της αποστολής τους.

Σε ό,τι αφορά τη στελέχωση της Δικαστικής Αστυνομίας, είπαμε στη διάρκεια των συζητήσεων στις επιτροπές ότι πέρα από εκείνα τα πρόσωπα, εκείνα τα στελέχη τα οποία θα αποτελέσουν αν θέλετε τους πραγματογνώμονες στο έργο των εισαγγελικών και δικαστικών αρχών, θα πρέπει να προστεθούν απαραίτητα και οι διερμηνείς και μεταφραστές. Είναι ντροπή για την ελληνική δικαιοσύνη πάρα πολλοί διάδικοι που δεν είναι γηγενείς, αλλά είναι αλλοδαποί και οι οποίοι απασχολούν την ελληνική δικαιοσύνη να μην γνωρίζουν τη δικογραφική πραγματικότητα την οποία διαχειρίζονται γιατί δεν υπάρχουν διερμηνείς και μεταφραστές να τους χορηγήσουν αντίγραφα της δικογραφίας στη μητρική τους γλώσσα και να τους μεταφράζουν ό,τι έχει ειπωθεί από τα ελληνικά στη δική τους γλώσσα. Αυτό είναι αν θέλετε ένα οχυρό της δικαιοσύνης και του κράτους δικαίου και θα πρέπει να το εξασφαλίσουμε.

Μέχρι σήμερα οι διερμηνείς είναι πρόσωπα τα οποία προέρχονται από τον ιδιωτικό τομέα αμφιβόλου εγγύησης για την πιστότητα της μετάφρασης από τα ελληνικά στη γλώσσα των διαδίκων. Θα πρέπει λοιπόν, επιτέλους το Υπουργείο Δικαιοσύνης να στελεχώσει τη Δικαστική Αστυνομία με ένα τμήμα διερμηνέων και μεταφραστών, οι οποίοι και θα βοηθήσουν το έργο των εισαγγελικών και δικαστικών αρχών να έχουν οι διάδικοι την μετάφραση που πρέπει και αξίζει να έχουν. Και αυτό θα βοηθήσει στην περαιτέρω λειτουργία του κράτους δικαίου.

Τι άλλο χρειάζεται να αποκτήσει επιτέλους η ελληνική δικαιοσύνη μέσω της Δικαστικής Αστυνομίας; Να στελεχωθεί από ψυχιάτρους. Όσοι ασχολούμαστε με το Ποινικό Δίκαιο γνωρίζουμε ότι υπάρχει μία τεράστια παθογένεια στο όταν διορίζονται πραγματογνώμονες ψυχίατροι για να διακριβώσουν εάν ο κατηγορούμενος τυγχάνει να είναι εξαρτημένος από τις ναρκωτικές ουσίες και να τύχει ευεργετικών διατάξεων ή όχι.

Κατά καιρούς έχουν σχηματιστεί δικογραφίες στις οποίες υπήρχαν αν θέλετε σχέσεις συναλλαγής των κατηγορουμένων με τους πραγματογνώμονες. Αυτό πλήττει το κράτος δικαίου και θα το προστατέψουμε εάν προσλάβουμε ψυχιάτρους οι οποίοι να αναλαμβάνουν την πραγματογνωμοσύνη για τέτοιες περιπτώσεις υποθέσεων ναρκωτικών. Δεν θα πρέπει να αφήσουμε τους εγκληματίες, τους πραγματικούς, εμπόρους ναρκωτικών να διαφεύγουν από τις τρύπες του συστήματος. Μία πολιτεία θα πρέπει να προστατεύει το κράτος δικαίου. Θα πρέπει να απονέμει τη δικαιοσύνη χωρίς παράθυρα και χωρίς διαφυγές. Γι’ αυτό λοιπόν θεωρούμε ότι θα έπρεπε να συμπεριληφθεί και ο τομέας των ψυχιάτρων στις προσλήψεις στη Δικαστική Αστυνομία.

Έπειτα γνωρίζετε οι παλαιότεροι συνάδελφοι, γιατί εγώ είμαι καινούργιος συνάδελφος, ότι το προηγούμενο έτος η ελληνική Κυβέρνηση μετέταξε πρόσωπα τα οποία υπηρετούσαν στην Εθνική Υπηρεσία Πληροφοριών οι οποίοι είχαν ιδιαίτερες ικανότητες και δεξιότητες και τους μετέφεραν στην Ελληνική Αστυνομία. Είναι λοιπόν, μία ευκαιρία να εκμεταλλευτούμε για όσους το επιθυμούν αυτά τα στελέχη, τα οποία υπηρέτησαν στις μυστικές υπηρεσίες και έχουν ιδιαίτερες δυνατότητες τόσο στην ανάλυση, τόσο στη συλλογή των πληροφοριών και στην ανάλυση τους όσο και επιχειρησιακά.

Kαι φρονώ ότι τώρα που υπηρετούν ως διοικητικό προσωπικό στην Ελληνική Αστυνομία, έχουμε απώλεια ανθρωπίνου δυναμικού που θα πρέπει να το αξιοποιήσουμε στη Δικαστική Αστυνομία. Γι’ αυτό θα πρέπει να δοθεί η δυνατότητα από όλους αυτούς που μετατάχθηκαν από την Εθνική Υπηρεσία Πληροφοριών στην Ελληνική Αστυνομία, να προσληφθούν στη Δικαστική Αστυνομία, αν θέλουμε πράγματι να αποκτήσει επιχειρησιακό βραχίονα και να είναι αποτελεσματικός.

Η Ελληνική Λύση θεωρεί σωστή κατεύθυνση την αύξηση του ορίου ηλικίας των προσληφθέντων, δηλαδή μέχρι τα τριάντα πέντε έτη. Έχουμε επιφυλάξεις για το ελάχιστο όριο των δεκαεννέα ετών, διότι η σπουδαιότητα του Σώματος απαιτεί τα στελέχη της δικαστικής αστυνομίας να έχουν και κοινωνική εμπειρία. Πέρα από τις γνώσεις, θα πρέπει να συνδυάζεται και η κοινωνική εμπειρία, γι’ αυτό εμείς προτείναμε ναι μεν να αυξηθεί το ανώτατο όριο προσλήψεων, αλλά σε κάθε περίπτωση να αυξηθεί και το κατώτερο όριο πρόσληψης και να είναι στα είκοσι πέντε έτη, για να έχουν και κοινωνική εμπειρία.

Επίσης, ζητήσαμε να υπάρξει, όπως προβλέπεται στο άρθρο 32, διετής δοκιμαστική περίοδος για τους υπαλλήλους της Δικαστικής Αστυνομίας πριν από τη μονιμοποίησή τους. Θεωρούμε ότι είναι σπουδαίο το συγκεκριμένο Σώμα και θα πρέπει αυτός ο χρόνος να αυξηθεί, να είναι τουλάχιστον μία τριετία, να δοκιμαστούν και να αξιολογηθούν όλοι αυτοί οι οποίοι θα μονιμοποιηθούν στη δικαστική αστυνομία.

Το άρθρο 33 προβλέπει ειδική εισαγωγική εκπαίδευση, τουλάχιστον τετράμηνης διάρκειας με την υποστήριξη της ΕΛ.ΑΣ. και του Εθνικού Κέντρου Δημόσιας Διοίκησης και Αυτοδιοίκησης. Αντιλαμβάνεστε ότι θα προσληφθούν άτομα στη Δικαστική Αστυνομία είτε στον πολιτικό, είτε στον αστυνομικό τομέα τα οποία θα έχουν μία ελάχιστη εκπαίδευση η οποία δεν προσδιορίζεται. Είναι ποτέ δυνατόν να δημιουργήσουμε, να συγκροτήσουμε ένα τέτοιο Σώμα αυτής της σπουδαιότητας με μία τετράμηνη και μόνο εκπαίδευση; Αυτό δεν είναι εκπαίδευση, είναι σεμινάριο. Με σεμινάρια δεν συγκροτούνται, δεν χτίζονται, τέτοια Σώματα και μάλιστα η Δικαστική Αστυνομία. Οφείλουμε να αυξήσουμε το όριο της εκπαίδευσης και να καθορίσουμε τουλάχιστον έξι μήνες θεωρητικής εκπαίδευσης που θα παρέχεται από τους καθηγητές των Σχολών της Ελληνικής Αστυνομίας αλλά και φυσικά από τους καθηγητές της Εθνικής Σχολής Δικαστών. Και σε κάθε περίπτωση θα πρέπει να προβλεφθεί εξάμηνη πρακτική άσκηση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω κύριε Πρόεδρε.

Εύχομαι στο επόμενο νομοσχέδιο που θα φέρει το Υπουργείο Δικαιοσύνης, να επαναφέρει τις διατάξεις περί αυτεπάγγελτης δίωξης των αδικημάτων της απιστίας και της απάτης. Διότι, όπως είναι τώρα το νομικό πλαίσιο, οι απατεώνες και οι άπιστοι που βλάπτουν τον δημόσιο τομέα διαφεύγουν της λογοδοσίας ενώπιον της ελληνικής δικαιοσύνης.

Άρα, κύριε Υπουργέ, θα πρέπει να μεριμνήσετε ώστε να επαναφέρετε το αυτεπάγγελτο στα αδικήματα της απιστίας και της απάτης για να προστατέψετε την οικονομία και το εθνικό συμφέρον.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Σαράκη.

Τον λόγο έχει ο ειδικός αγορητής από το κόμμα Σπαρτιάτες κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, η σημερινή συζήτηση γίνεται στη σκιά της τεράστιας καταστροφής στη Θεσσαλία. Πρόκειται για μια πρωτοφανή καταστροφή και όχι αναποδιά, όπως απαράδεκτα την αποκάλεσε ο Πρωθυπουργός. Αναποδιά είναι όταν χάνεις το αεροπλάνο ή όταν σου σκάει το λάστιχο, όχι όταν καταστρέφεται ο Θεσσαλικός Κάμπος. Για εμάς τέτοιες εκφράσεις προσβάλλουν βάναυσα το λαϊκό αίσθημα.

Επί τη ευκαιρία να πούμε συλλυπητήρια στις οικογένειες των θανόντων και καλό κουράγιο στους Θεσσαλούς οι οποίοι επλήγησαν πάρα πολύ σοβαρά. Όταν δεν λαμβάνει μια Κυβέρνηση τα απαραίτητα μέτρα πρόληψης για να αποσοβήσει μια φυσική καταστροφή, δεν νομιμοποιείται να μιλάει για ακραία καιρικά φαινόμενα, διότι πρώτα προλαμβάνεις, πρώτα παίρνεις τα απαραίτητα μέτρα και στη συνέχεια κάνεις κριτική και λες μου ότι σου φταίει ο καιρός ή σου φταίει η κακή η τύχη.

Εδώ θα πρέπει να πω πως οι Ρωμαίοι έλεγαν μία παροιμία: «Victoria amat curam». Δηλαδή, για να πετύχεις κάτι πρέπει να προετοιμαστείς. Δυστυχώς, η Κυβέρνηση πιάστηκε απροετοίμαστη σε αυτόν τον τομέα γι’ αυτόν τον λόγο εμείς ζητούμε επιτακτικά να αποδοθούν οι δέουσες πολιτικές και ποινικές ευθύνες μέσω εξεταστικών επιτροπών. Νομιμοποιείται ο ελληνικός λαός και δικαιούται να μάθει τι ακριβώς έλαβε χώρα στον Έβρο και τη Θεσσαλία και για ποιον λόγο έλαβαν χώρα αυτές οι τεράστιες πρωτοφανείς καταστροφές και τι παραλείψεις υπήρξαν στον κρατικό μηχανισμό.

Τώρα επί του νομοσχεδίου προς ψήφιση. Είχα πει και στην επιτροπή και το λέω και σήμερα, η παρούσα Κυβέρνηση έχει μία εμμονή να δημιουργεί Σώματα με την επωνυμία «Αστυνομία», όπως Πανεπιστημιακή Αστυνομία, Δικαστική Αστυνομία. Όταν κάποιος ακούσει τον όρο «Δικαστική Αστυνομία» θα νομίζει πως πρόκειται για κάποιο σώμα ασφαλείας. Στην πραγματικότητα όμως είναι ένα επικουρικό σώμα που αποτελείται από πολιτικούς διοικητικούς υπαλλήλους οι οποίοι υπάγονται στο Υπουργείο Δικαιοσύνης.

Εδώ να τονίσω πως σε όλο το νομοσχέδιο υπάρχει μία σύγχυση. Φαίνεται ξεκάθαρα πως η Κυβέρνηση θέλει να κάνει κάποιο υποτυπώδες σώμα ασφαλείας, γι’ αυτόν τον λόγο βλέπουμε επιλογή με κριτήρια στρατιωτικής θητείας, με μοριοδότηση σε όσους υπηρέτησαν στις Ειδικές Δυνάμεις και ως έφεδροι αξιωματικοί, αλλά και με κριτήρια ύψους και δερματοστιξίας. Δηλαδή ουσιαστικά θέλει η Κυβέρνηση να κάνει ένα σώμα ασφάλειας, αλλά στην πραγματικότητα το βαφτίζει «διοικητικοί υπάλληλοι» και είναι κάτι ενδιάμεσο. Πραγματικά υπάρχει μία σύγχυση.

Επίσης, θα θέλαμε να πούμε πως είναι λίγο ειρωνικό να λέμε για επιτάχυνση της διαδικασίας πρόσληψης όταν ο ιδρυτικός ν.4963 ψηφίστηκε πριν από ένα έτος και ενώ παρέμεινε ανεφάρμοστος, σήμερα έρχεται να τροποποιηθεί. Ουσιαστικά δηλαδή δεν μιλάμε για επιτάχυνση, αλλά για επιβράδυνση της διαδικασίας.

Επίσης, θα θέλαμε να κάνουμε και τις εξής παρατηρήσεις. Έχουμε ένσταση, όπως είπα, στο άρθρο 3. Μιλάμε πράγματι για το συνταξιούχο δικαστικό. Πράγματι υπήρξε μία βελτίωση με την πρόβλεψη που ουσιαστικά προβλέπεται να αφυπηρετεί ο συνταξιούχος δικαστικός μετά από δύο έτη, όμως θα θέλαμε η επιλογή του προϊσταμένου της Δικαστικής Αστυνομίας να γίνεται και από έναν ευρύτερο κύκλο της νομικής επιστήμης και ουσιαστικά να υπάρχει μία επιτροπή αξιολόγησης που να εγγυάται τα εχέγγυα διαφάνειας.

Επίσης, στο άρθρο 4 έχουμε ένσταση με το πολιτικό προσωπικό. Θεωρούμε πως ένας άνθρωπος ο οποίος είναι είκοσι δύο - είκοσι τριών ετών και δεν έχει την απαραίτητη κοινωνική μόρφωση και την απαραίτητη κοινωνική εμπειρία δεν μπορεί να διεξάγει προανακριτικές πράξεις και προανακριτική εξέταση, πράγματα τα οποία απαιτούν εξειδίκευση και κυρίως κοινωνική μόρφωση. Επίσης, βλέπουμε πως υπάρχει μία τεράστια δυσαναλογία μεταξύ πολιτικού προσωπικού και αστυνομικού προσωπικού του αστυνομικού τμήματος. Κατά την άποψή μας θα έπρεπε οι πολιτικοί επιστήμονες, το πολιτικό τμήμα, να είναι πολύ ευρύτερο, να είναι πολλοί περισσότεροι. Δεν επαρκούν για να επανδρώσουν όλα τα δικαστήρια. Ταυτόχρονα, δε μας κάνει εντύπωση πως ενώ αυξήθηκε, ορθώς για μας, το ηλικιακό όριο πρόσληψης για το αστυνομικό τμήμα στα τριάντα πέντε έτη, μειώθηκε το όριο στα δεκαεννέα έτη. Θεωρούμε πως ένας δεκαεννιάχρονος ή εικοσάχρονος δεν μπορεί να ασκεί αστυνομικά καθήκοντα, δεν διαθέτει την απαραίτητη κοινωνική μόρφωση και την απαραίτητη κοινωνική προϋπηρεσία, δεν γνωρίζει καλά την κοινωνία. Φανταστείτε τον εαυτό σας στα είκοσι χρόνια. Ήσασταν σε θέση να ασκήσετε αστυνομικά καθήκοντα;

Εδώ θέλω να πω επίσης ότι υπάρχει και άλλο ένα πρόβλημα. Δεν μπορώ να καταλάβω πώς δίνεις αστυνομικές εξουσίες σε διοικητικούς υπαλλήλους. Είναι μία σύγχυση η οποία υπάρχει σε όλο το νομοσχέδιο και η οποία δεν ξεκαθαρίζεται.

Επίσης, θα θέλαμε να πούμε πως παρά την ορθή προσθήκη των κοινωνικών κριτηρίων στο άρθρο 10 για τη μοριοδότηση, ακόμα και αυτή τη στιγμή υφίσταται αδικία εις βάρος των γυναικών, καθώς η μοριοδότηση προβλέπει στρατιωτική θητεία και αδικεί τις γυναίκες οι οποίες δεν έχουν υπηρετήσει στον στρατό. Εξακολουθεί να υφίσταται αυτή η διάκριση η οποία παραβιάζει την αρχή της ισότητας.

Τέλος, θα θέλαμε να πούμε για το άρθρο 12 που μιλάει για την προθεσμία των υποβληθεισών ερωτήσεων, ότι η προθεσμία των δέκα ημερών είναι ασφυκτική. Θα θέλαμε μεγαλύτερη προθεσμία. Τέλος, θα θέλαμε να επισημάνουμε -κι εδώ με προβληματίζει και ως πολίτη και ως Έλληνα Βουλευτή- η έκθεση του Γενικού Λογιστηρίου του Κράτους, όπου ουσιαστικά λέει πως οι δαπάνες για την αγορά του αναγκαίου εξοπλισμού δεν προβλέπονται, δεν υπάρχει εκτίμηση διότι δεν εστάλησαν στοιχεία. Θα θέλαμε λοιπόν μία εκτίμηση για το ποια θα είναι αυτή η δαπάνη.

Επίσης, δεν προσδιορίζεται ποια θα είναι η ετήσια δαπάνη για τις ετήσιες απολαβές του προϊσταμένου της Δικαστικής Αστυνομίας. Λέει ότι θα προσδιοριστεί αργότερα με ΚΥΑ. Εγώ θέλω να ρωτήσω: Θα μου έρθει ο Έλληνας φορολογούμενος και θα με ρωτήσει: «Η Δικαστική Αστυνομία πόσο κοστίζει, πόσο θα επιβαρύνει τον κρατικό προϋπολογισμό;» Και τι θα του πω; Θα του πω: «Δεν γνωρίζω γιατί στην έκθεση δεν αναφέρεται τίποτα»; Αυτό θέλω να προσδιοριστεί.

Και τέλος θα αναφερθώ επί της νομικής βοήθειας, η οποία αποτελεί ένα ακανθώδες ζήτημα για τους δικηγόρους. Και εγώ είμαι δικηγόρος. Θεωρώ πως οποιαδήποτε νομοθετική παρέμβαση και να γίνει εάν δεν επανδρωθεί επαρκώς το ΤΑΧΔΙΚ, το οποίο κάνει τις εκκαθαρίσεις και αν επίσης δεν γίνει μία ηλεκτρονική ψηφιακή πύλη για να πληρωνόμαστε πιο γρήγορα, το πρόβλημα αυτό θα χρονίζει και ουσιαστικά όσες νομοθετικές παρεμβάσεις και να κάνουμε, θα είμαστε πάντα στο ίδιο σημείο, θα έχουμε μονίμως πρόβλημα.

Για τα υπόλοιπα θέματα και περιμένοντας να πω και τις υπόλοιπες προτάσεις θα τοποθετηθώ στη δευτερολογία μου.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε πολύ και για την τήρηση του χρόνου.

Τον λόγο έχει ο ειδικός αγορητής από τη Νίκη, ο κ. Γεώργιος Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Πρόεδρε και κύριοι συνάδελφοι, όλοι μιλήσατε για τη Θεσσαλία. Εγώ είμαι γέννημα και θρέμμα Θεσσαλός. Στον Κάμπο γεννήθηκα, ζω, υπηρέτησα εκεί, δικαιούμαι να πω και εγώ έναν λόγο.

Τα καλύψετε για τις ευθύνες οι περισσότεροι. Εγώ θέλω να πω κάτι επίκαιρο για την έπαρση της Κυβέρνησης και τη βοήθεια που έλαβε από την Ευρωπαϊκή Ένωση. Επαίρεται ο κ. Μητσοτάκης για τη βοήθεια που εξασφάλισε από την Ευρωπαϊκή Ένωση. Χωρίς αντίκρισμα, όμως, είναι η έπαρσή του. Πρόκειται για μία επικοινωνιακή καταιγίδα, για μία ισχνή βοήθεια. Οι καταστροφές είναι 8 έως 10 δισεκατομμύρια, οι υποσχέσεις είναι 2,2 δισεκατομμύρια, η πραγματική βοήθεια της Ευρωπαϊκής Ένωσης στη Θεσσαλία είναι 400 εκατομμύρια και αυτά από του χρόνου. Κατά τα λοιπά πρόκειται για ανακατανομή κονδυλίων.

Όσον αφορά την Ευρωπαϊκή Ένωση και την αλληλεγγύη της θα αναφερθώ στο πρωτοσέλιδο της σημερινής «ΕΣΤΙΑΣ», τα λέει όλα: «Ευρωπαϊκή Ένωση: Για τα εμβόλια είναι πρώτοι, για τις αποζημιώσεις τελευταίοι».

Να αναφερθώ και στο νομοσχέδιο τώρα. Ένα νομοσχέδιο ακόμα κατατίθεται για την πολύπαθη ελληνική δικαιοσύνη τίθεται ενώπιον ημών. Ένα νομοσχέδιο που μεταρρυθμίσει και ουσιαστικά ανατρέπει όσα τον Ιούλιο του 2022 ψηφίστηκαν με πρόταση πάλι και τότε της κυβέρνησης Νέας Δημοκρατίας με το ν.4963/22 που αφορούσε στη σύσταση της Δικαστικής Αστυνομίας στο ελληνικό δικαστικό σύστημα. Η Δικαστική Αστυνομία συστήθηκε με σκοπό να βελτιώσει την απονομή της δικαιοσύνης και να ενισχύσει τη συνδρομή προς τους δικαστές. Αυτό προβλέπεται να γίνει τόσο με επιστημονικό προσωπικό που θα διενεργεί προκαταρκτική εξέταση, ανακριτικές πράξεις και θα παρέχει επιστημονική και τεχνική συνδρομή σε δικαστές και εισαγγελείς όσο και με το αστυνομικό προσωπικό που θα είναι υπεύθυνο για την ασφάλεια των δικαστικών αιθουσών, την εκτέλεση δικαστικών αποφάσεων και την επίδοση διαδικαστικών εγγράφων.

Το σύνολο του νομικού κόσμου χαιρέτισε το θεσμό ως θετική εξέλιξη που θα μπορούσε να ενισχύσει την ποιότητα και την αποτελεσματικότητα του δικαστικού συστήματος. Και εμείς ως Νίκη είμαστε σύμφωνοι και τασσόμεθα υπέρ του θεσμού της Δικαστικής Αστυνομίας. Είναι θεσμός θετικός, αν όχι και τόσο αποτελεσματικός για την ανύπαρκτη ταχύτητα της δικαιοσύνης, οπωσδήποτε όμως για την καλυτέρευση της ποιότητας των υπηρεσιών της.

Κατ’ αρχάς, όμως, είμαστε -και το δηλώσαμε και στην επιτροπή- κάθετα αντίθετοι στην πρόβλεψη του άρθρου 3 κατά το οποίο της Διεύθυνσης Δικαστικής Αστυνομίας προΐσταται συνταξιούχος ανώτατος ή ανώτερος δικαστικός λειτουργός, ο οποίος προΐσταται του συνόλου της υπηρεσίας. Γιατί και πάλι η Κυβέρνηση καταφεύγει στη δεξαμενή των συνταξιούχων δικαστικών λειτουργών; Έχουμε κάποιον προεπιλεγμένο, στον οποίο η Κυβέρνηση χρωστάει ανταπόδοση για τις υπηρεσίες του όσο ήταν εν ενεργεία;

Η θέση της Νίκης είναι η αξιοκρατία και όχι η κομματοκρατία άμεση και έμμεση. Είμαστε αντίθετοι στη δυνατότητα διορισμού δικαστών που αφυπηρέτησαν σε θέσεις Προέδρων και μελών διοικητικών συμβουλίων, γενικά ανεξάρτητων αρχών, οργανισμών ή άλλων δημοσίων εταιρειών που και πολλές είναι και παχυλούς μισθούς παρέχουν. Η εκτελεστική εξουσία χειρίζεται τους διορισμούς αυτούς ως ένα ακόμα μέσο διείσδυσης στο δικαστικό σώμα. Επιλέγει κάποιος εκ των ανώτατων δικαστών με κριτήρια που εκείνη ορίζει και αμέσως μετά τη συνταξιοδότησή τους, τους προσφέρει αυτή την ποθητή απασχόληση.

Αναρωτηθήκαμε, όμως, γιατί η κάθε κυβέρνηση επιλέγει τον έναν ή τον άλλον ανώτατο δικαστή για τις περιζήτητες αυτές θέσεις και όχι έναν άλλον; Μεσολάβησαν κάποιες διαβεβαιώσεις ή άλλου είδους αθέμιτες συναλλαγές;

Έχω τη γνώμη ότι πρέπει να κλείσει οριστικά αυτή η πόρτα με μία απόλυτη απαγόρευση. Αν αυτό φανεί αυστηρό, θα μπορούσε λόγου χάρη να επιτραπεί μετά την παρέλευση ικανού χρόνου από την αφυπηρέτηση, που για μένα είναι η τετραετία, οπότε οι τυχόν διασυνδέσεις θα έχουν αποδυναμωθεί. Ένας απλός νόμος χρειάζεται.

Η Νίκη προτείνει να ανατεθεί η Διεύθυνση Δικαστικής Αστυνομίας σε Πανεπιστημιακό με ανάλογα προσόντα και γνώσεις ακόμη και σε αφυπηρετήσαντα αξιωματούχο της ΕΛ.ΑΣ. που έχει επιδείξει ικανότητα οργάνωσης και διοίκησης, γιατί στην ουσία η διεύθυνση της Δικαστικής Αστυνομίας είναι ουσιαστικά διοικητικό έργο. Ένας καλός μάνατζερ χρειάζεται. Την ουσιαστική νομική εποπτεία των υπηρεσιών, του προσωπικού έχει ήδη το αρμόδιο δικαστικό όργανο διοίκησης. Δεν είναι επομένως απαραίτητος συνταξιούχος δικαστής.

Εάν εν πάση περιπτώσει κριθεί, όπως κρίθηκε, καταλληλότερη η λύση ο συνταξιούχος δικαστής ας οριστεί στο παρόν νομοσχέδιο δεσμευτικά ότι θα έχει παρέλθει τουλάχιστον μία τετραετία από την αφυπηρέτηση, οπότε κατά τεκμήριο η τυχόν διασυνδέσεις θα έχουν αποδυναμωθεί.

Για τα υπόλοιπα ζητήματα που αναφέρονται στην πρόσληψη του προσωπικού έχουμε ήδη ένα πλήρες νομοθετικό πλαίσιο που ρυθμίζει τα πάντα. Ο ν.4963/22 εισήγαγε μία ενιαία διαδικασία πρόσληψης για το προσωπικό τόσο του αστυνομικού όσο και του πολιτικού τομέα της Δικαστικής Αστυνομίας, την οποία αναλάβανε εξ ολοκλήρου προς υλοποίηση το Υπουργείο Δικαιοσύνης. Πολύ ορθά κατά την άποψή μας είχε προκριθεί τότε ως τρόπος επιλογής του προσωπικού και των δύο τομέων η επιλογή βάσει πανελλήνιου γραπτού και προφορικού διαγωνισμού επί τη βάσει συγκεκριμένων προσόντων. Δεν υπάρχει καμμία αμφιβολία ότι ο γραπτός διαγωνισμός συνδυαζόμενος και με τον προφορικό επί των ίδιων θεμάτων για κάθε κλάδο είναι το πλέον αξιοκρατικό και δίκαιο σύστημα επιλογής των αξιότερων και καταλληλότερων. Ο κάθε εξεταζόμενος βαθμολογείται δίκαια και αξιοκρατικά με βάση την απόδοσή του.

Ορθά, λοιπόν, ο ν.4963/22 εισήγαγε μία ενιαία διαδικασία πρόσληψης για το προσωπικό τόσο του αστυνομικού όσο και του πολιτικού τομέα της Δικαστικής Αστυνομίας με διαγωνισμό. Ο λόγος που αναγκάζει τώρα το Υπουργείο Δικαιοσύνης να μεταβάλει θέσεις και βιαστικά, αλλάζοντας την αρχική επιλογή να εγκαταλείψει την διά διαγωνισμού δίκαιου και αντικειμενικού στελέχωση της Δικαστικής Αστυνομίας είναι η ολιγωρία που έδειξε να προχωρήσει άμεσα στους διαγωνισμούς αυτούς. Καθυστέρησε αδικαιολόγητα και τώρα τρέχει και δεν φτάνει. Δηλαδή, πρέπει να έχουν ολοκληρωθεί οι προσλήψεις μέχρι την 31-12-2023 για να μην χαθεί το σημαντικό χρηματικό κονδύλιο των 20.028.300 ευρώ από το Ταμείο Ανάκαμψης και Ανθεκτικότητας, διότι οφείλει να υλοποιήσει το έργο του προϋπολογισμού, που ήδη είπα, το αργότερο μέχρι 31-12-23.

Και επειδή ο καιρός φτάνει και διαγωνισμός δίκαιος και αξιοκρατικός δεν μπορεί να γίνει έγκαιρα έρχεται το Υπουργείο να καλύψει την αβελτηρία του με την κατάργηση του διαγωνισμού ως τρόπου επιλογής ιδίως του αστυνομικού προσωπικού και την αντικατάστασή του με τη μέθοδο της μοριοδότησης. Εντελώς άδικη κατά κοινή ομολογία.

Γι’ αυτό εμείς ως Νίκη αντιτιθέμεθα στην επιχειρούμενη με το κρινόμενο νομοσχέδιο μεταβολή του τρόπου επιλογής. Εμμένουμε στις αρχικές δικαιότερες ρυθμίσεις. Πρόσληψη μέσω διαγωνισμού, ενώ εκτός της βαθμολογίας οι υποψήφιοι μπορούν να λάβουν έξτρα μόρια αν πληρούν ορισμένα κριτήρια. Η θέση μας είναι όπως γίνεται διαγωνισμός για τους δικαστικούς γραμματείς πλέον, έτσι να γίνει όχι μόνο για τον πολιτικό τομέα της Δικαστικής Αστυνομίας, αλλά και τον αστυνομικό τομέα. Το ξαναλέμε. Γραπτός διαγωνισμός επί των ίδιων θεμάτων για κάθε κλάδο είναι το πλέον αξιοκρατικό και δίκαιο σύστημα επιλογής.

Ωστόσο ειδικά για τον πολιτικό τομέα κρίνουμε ότι ο επιλεγείς από το νομοσχέδιο τρόπος πρόσληψης στο άρθρο 5, παράγραφος 2 ικανοποιεί την παραπάνω θέση μας. Σύμφωνα με αυτό το προσωπικό του πολιτικού τομέα της Δικαστικής Αστυνομίας θα επιλέγεται μέσω του Ανωτάτου Συμβουλίου Επιλογής του ΑΣΕΠ με τα άρθρα 8 έως 25 του ν.4765. Και εφόσον κατά την κρίση του ΑΣΕΠ δεν είναι δυνατή η επιλογή μέσω του πανελλήνιου γραπτού διορισμού κατά τα άρθρα 28 έως 30 του ίδιου νόμου. Εφόσον το πολιτικό προσωπικό θα επιλεγεί κατά τους ορισμούς του νόμου για τις προσλήψεις στο δημόσιο τομέα με διαγωνισμό υπό την αιγίδα του ΑΣΕΠ η επιλογή θα είναι κατά τεκμήριο δίκαιη για τους υποψηφίους.

Ο κύριος Υπουργός ανακοίνωσε στην επιτροπή ότι οι προσλήψεις θα γίνουν από τη δεξαμενή των συμμετεχόντων και επιτυχόντων στον πανελλήνιο διαγωνισμό του ΑΣΕΠ του Μαρτίου 2023. Γι’ αυτόν τον λόγο συμφωνούμε μόνο με το άρθρο 5 παρ. 2 του νομοσχεδίου. Επισημαίνουμε, όμως, ότι ο αριθμός των προβλεπόμενων θέσεων του εξειδικευμένου προσωπικού του πολιτικού τομέα, είναι πολύ μικρός για τις ανάγκες. Χρειάζεται άμεσα μία γενναία αύξηση αυτών.

Όσον αφορά το σκέλος της επιλογής και πρόσληψης του αστυνομικού προσωπικού, δεν συμφωνούμε. Είμαστε αντίθετοι στην επιλογή του με το σύστημα μοριοδότησης. Η επιλογή προσωπικού με το σύστημα αυτό είναι κατά βάση άδικη. Δεν επιλέγεται ο αξιότερος, αλλά εκείνος που συγκεντρώνει τον μεγαλύτερο αριθμό μορίων με κριτήρια που πολλές φορές είναι ευκαιριακά, φωτογραφίζουν συγκεκριμένο κύκλο προσώπων που η προσλαμβάνουσα αρχή θέλει και αποκλείει άλλους ικανούς υποψηφίους, που δεν ανταποκρίνονται στα ορισθέντα τα κριτήρια.

Το βασικότερο μειονέκτημα του επιλεγέντος από το νομοσχέδιο συστήματος μοριοδότησης, είναι ότι ουσιαστικά αποκλείει την πρόσληψη γυναικών αστυνομικών, αφού τα οριζόμενα μόρια προέρχονται κατά βάση από στρατιωτικές δεξιοτεχνίες, προϋπηρεσίες και ικανότητες που οι γυναίκες δεν μπορούν εκ του πράγματος να εξασφαλίσουν.

Σύμφωνα με το άρθρο 10 του νομοσχεδίου, τα κριτήρια που λαμβάνονται υπ’ όψιν για τη μοριοδότηση και οι μονάδες ανά κριτήριο είναι τα οριζόμενα στο άρθρο 29 του ν.4765. Τα βασικά κριτήρια. Μέχρι εδώ δεν αδικούνται οι γυναίκες. Ωστόσο, πριμοδοτείται με επιπλέον μόρια ο υποψήφιος που έχει υπηρετήσει σε διάφορες στρατιωτικές υπηρεσίες. Ακόμα, με πενήντα μόρια πριμοδοτείται κι εκείνος που υπηρέτησε τσολιάς στα Ανάκτορα. Αυτό δεν το καταλαβαίνω! Καμμία, όμως, γυναίκα δεν μπορεί να εξασφαλίσει τέτοια επιπλέον μόρια, αφού δεν μπορεί να υπηρετήσει όπως οι άνδρες στον στρατό, έστω και αν έχει τα ίδια προσόντα κατά τον ν.4765/21 με έναν άνδρα συνυποψήφιο, θα είναι σε μειονεκτική θέση έναντι αυτού.

Επομένως, οι άνδρες υποψήφιοι ευνοούνται -θα έλεγα μεροληπτικά- σε βάρος των γυναικών υποψηφίων. Αυτή η διάκριση δεν δικαιολογείται από τη φύση της αστυνομικής υπηρεσίας στα δικαστήρια, τη στιγμή που οι γυναίκες αστυνομικοί υπηρετούν με εξαιρετική επιτυχία στις διάφορες υπηρεσίες της ΕΛ.ΑΣ.. Πρόκειται για μία αντισυνταγματική διάκριση που παραβιάζει την Αρχή της Ισότητας του άρθρου 4 παρ. 1 και 2 του Συντάγματος, κατά το οποίο οι Έλληνες και οι Ελληνίδες έχουν ίσα δικαιώματα και υποχρεώσεις.

Γι’ αυτό, καταψηφίζουμε τη συγκεκριμένη ρύθμιση.

Επικουρικά, όμως, επιβάλλεται να τοποθετηθούμε και επί των προτεινόμενων από το Υπουργείο ειδικότερων προβλέψεων, αποσκοπώντας στην -κατά τις απόψεις μας- βελτίωσή τους.

Επικροτούμε ως θετική την απαγόρευση εμφανούς δερματοστιξίας, αλλά και λόγω του θέματος των απεικονίσεων, που αναφέρεται στο άρθρο 4. Αναφορικά με τα χρονικά όρια πρόσληψης, όπως τροποποιήθηκαν, είμαστε επιφυλακτικοί για το όριο των δεκαεννέα ετών της πρόσληψης. Πρόκειται για ηλικία που τα άτομα που ακόμα είναι ανώριμα.

Ειδικά για τα κριτήρια μοριοδότησης, έχουμε και τις εξής παρατηρήσεις και αντιρρήσεις: Η μοριοδότηση από στρατιωτική θητεία είναι σωστή ως μέτρο γενικότερα. Η υπηρεσία ένστολου και συνάμα ένοπλου προσωπικού απαιτεί πειθαρχία και άσκηση του λειτουργήματος υπό πιεστικές συνθήκες, ακόμη και ακραίως επικίνδυνες, παραδείγματος χάριν, συνοδεία και φύλαξη κρατουμένων, διαχείριση του κοινού και των μαρτύρων που μπορεί να είναι πάρα πολλοί για τον περιορισμένο χώρο μιας δικαστικής αίθουσας, φύλαξη κρατητηρίων που υπάρχουν τουλάχιστον στα μεγάλα δικαστήρια της χώρας. Θεωρούμε, όμως, ότι στερείται νοήματος η μοριοδότηση με πενήντα μονάδες για τον υποψήφιο που εκπλήρωσε τις στρατιωτικές του υποχρεώσεις π.χ. στην Προεδρική Φρουρά. Αυτό ορίστηκε για να αποτελέσει κίνητρο μάλλον να δηλώνουν οι στρατιώτες την Προεδρική Φρουρά λόγω απροθυμίας ή ίσως επιδιώκεται κάποιοι να πριμοδοτηθούν.

Υποστηρίξαμε στην επιτροπή ότι στο πλαίσιο αντιμετώπισης του οξέος δημογραφικού προβλήματος της χώρας πρέπει να προβληθεί για τις προσλήψεις αυτές σεβαστού ύψους μοριοδότηση για τους υποψηφίους που είναι τέκνα πολυτέκνων και τριτέκνων οικογενειών. Με χαρά ακούσαμε από τον κύριο Υπουργό ότι η πρόταση έγινε δεκτή, αλλά κρίνουμε ότι τα δοθέντα μόρια είναι ελάχιστα μπροστά στην αξία της πολυτεκνίας. Θα έπρεπε να είναι πιο γενναιόδωρο το Υπουργείο.

Επίσης, πρέπει να θεωρείται πρόσθετο προσόν και να μοριοδοτείται ανάλογα η γνώση οποιασδήποτε ξένης γλώσσας. Τα ένστολα μέλη της Δικαστικής Αστυνομίας θα μπορούν πολλές φορές να προσφέρουν και υπηρεσίες διερμηνέα. Απαραίτητη η πρόσληψη στη Δικαστική Αστυνομία υπαλλήλων με επάρκεια στη νοηματική γλώσσα προς διεκπεραίωση των αντίστοιχων υποθέσεων σε περιπτώσεις ατόμων με τέτοιες αναπηρίες. Έτσι πρέπει για το ένστολο προσωπικό να προβλεφθεί και να μοριοδοτείται ανάλογα η επάρκεια στη νοηματική γλώσσα.

Εκτός από την επίδοση δικογραφιών, το αστυνομικό προσωπικό θα συμμετέχει και στην εκτέλεση ποινικών αποφάσεων. Θα μεταφέρουν, επομένως, κατηγορούμενους, άρα θα απαιτηθεί κάποιοι να έχουν δίπλωμα οπωσδήποτε τύπου Δ. Αυτό δεν αντιμετωπίζεται στο νομοσχέδιο.

Επίσης, για τις ψυχοτεχνικές και αθλητικές δοκιμασίες, επειδή κατά κοινή ομολογία γίνονται με προχειρότητα, προτείνουμε να μπουν και δύο μέλη του ΑΣΕΠ στον διαγωνισμό αυτό. Όσον αφορά τους δικηγόρους στην Επιτροπή Διαγωνισμού με χαρά ακούσαμε και είναι δίκαιο να συμμετέχει και εκπρόσωπος της Ολομέλειας των Δικηγορικών Συλλόγων.

Επίσης, για την προθεσμία ορθά είπατε για πέντε εργάσιμες ημέρες, αλλά είναι πολύ λίγες. Πρέπει να γίνουν δέκα.

Κατά τα λοιπά, δεν είμαστε αντίθετοι στις ρυθμίσεις των άρθρων 8, για τη σύσταση περιφερειακών υπηρεσιών Δικαστικής Αστυνομίας και κατανομή οργανικών θέσεων και 22, για τον καθορισμό διαδικασιών εκκαθάρισης και είσπραξης της αποζημίωσης των δικαιούχων της νομικής βοήθειας.

Εφόσον, όμως, το σύνολο του νομοσχεδίου έχει τις προαναφερόμενες βασικές αστοχίες, η Νίκη δεν μπορεί να το δεχθεί και το καταψηφίζει. Οφείλει, όμως, να επισημάνει θετικά ότι η ηγεσία του Υπουργείου Δικαιοσύνης γνωρίζει όντως να συνδιαλέγεται και να ακούει και αυτό είναι πρωτόγνωρο και το συγχαίρουμε.

Όσον αφορά την τροπολογία του ΣΥΡΙΖΑ για το αυτεπάγγελτο αδίκημα της απιστίας συμφωνούμε και είμαστε υπέρ αυτού.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

Τον λόγο έχει η ειδική αγορήτρια από την Πλεύση Ελευθερίας κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Συζητάμε σήμερα το νομοσχέδιο που αφορά σε θέματα του Υπουργείου Δικαιοσύνης και στη Δικαστική Αστυνομία. Δεν γνωρίζω αν στη Θεσσαλία τα δικαστήρια λειτουργούν. Φαντάζομαι ότι στην περιοχή του Βόλου, της Μαγνησίας, το πιθανότερο είναι να είναι κλειστά. Θα πρέπει, όμως, να τονίσουμε ότι σε αυτές τις μέρες που βιώνουμε μία βιβλική καταστροφή στην Κεντρική Ελλάδα, το Υπουργείο Οικονομικών, αφού φρόντισε να επιχαίρει για την αύξηση της επενδυτικής βαθμίδας που ο καναδικός οίκος αξιολόγησης με αυτή αναβάθμισε τη χώρα μας οικονομικά, αμέσως μετά με πράξη νομοθετικού περιεχομένου, μόλις στις 10 του μήνα, αποφάνθηκαν οι αρμόδιοι Υπουργοί ότι θα έπρεπε να ανασταλούν όλες οι διαδικασίες αναγκαστικής εκτέλεσης σε βάρος των πλημμυροπαθών της περιοχής της Θεσσαλίας μέχρι 10 Νοεμβρίου.

Στο πλαίσιο αυτής της διαδικασίας, επειδή αφορά τη δικαιοσύνη και συζητώντας για τη Δικαστική Αστυνομία, νομίζω ότι έχει άμεση συνάφεια το γεγονός ότι δεν είναι καθόλου δίκαιο να θεωρείται ότι ένα πρόβλημα που αφορά όχι μόνο τους πλημμυροπαθείς, αλλά και όλους τους Έλληνες πολίτες που επηρεάζονται από την ανθρωπιστική κρίση που βιώνει η χώρα και όχι μόνο την κρίση από την έλλειψη στοιχειωδών υποδομών, στις οποίες θα εντάξουν και την έλλειψη σύνδεσης με το διαδίκτυο και το ρεύμα, γιατί αυτά είναι προαπαιτούμενα για να μπορεί κανείς να αμυνθεί σε διαδικασίες αναγκαστικής εκτέλεσης, μέσα σε ένα τέτοιο κλίμα αποφαίνεστε ότι τα προβλήματα επιλύονται με πράξεις νομοθετικού περιεχομένου μέχρι τις 10 Νοεμβρίου, γιατί μέχρι τότε διαρκούν τα μέτρα αναστολής.

Πιθανότατα τότε, θα πρέπει να ξανασκεφτείτε μία επέκταση του χρονικού ορίου με το οποίο θα προσπαθήσετε να αμβλύνετε τα προβλήματα στα θέματα αναγκαστικής εκτέλεσης, κυρίως κατά των δηλωμένων οφειλετών-δανειοληπτών της περιοχής της Θεσσαλίας και όχι μόνο -επαναλαμβάνω- γιατί η οικονομική κατάσταση της χώρας και όλων των Ελλήνων είναι άμεσα συνδεδεμένη με ό,τι έχει προκύψει τόσο από τις πυρκαγιές, όσο και από τις φονικές πλημμύρες που βιώνει ακόμα η χώρα και τις παρενέργειες αυτών.

Θα ήθελα, λοιπόν, προτού ξεκινήσω την κατ’ ιδίαν εισήγησή μου για το θέμα του νομοσχεδίου, να επιστήσω την προσοχή ότι το Υπουργείο Δικαιοσύνης έχει στην αρμοδιότητά του και αυτά τα θέματα. Δεν θα πρέπει να νίπτουμε τας χείρας μας όλοι μας για τις τοποθετήσεις μας και τις υπενθυμίσεις μας, γιατί σαφώς η Δικαστική Αστυνομία συνδέεται και με τη λειτουργία της δικαιοσύνης γενικότερα σε όλη τη χώρα και πολύ περισσότερο για ανθρώπους που αυτή τη στιγμή αγωνιούν ακόμα για τη ζωή τους, για τη ζωή των ζώων που τους ανήκαν και αφορούσαν στην επαγγελματική τους δραστηριότητα ή των ζώων που είχαν μαζί τους ως κατοικίδια, που αγωνιούν για την περιουσία τους, περιουσία εκατοντάδων ετών που βρήκαν από τους γονείς και τους παππούδες τους και που έχει εξαφανιστεί.

Έχουμε την καταστροφή σχεδόν όλου του παραγωγικού τομέα της Θεσσαλίας, και του πρωτογενούς τομέα, δεδομένου ότι τα άγονα εδάφη τους δεν θα μπορούν να καλλιεργηθούν για πάρα πολύ καιρό και οι υποδομές τους καταστράφηκαν. Και αν για κάποιον λόγο ο κ. Χατζηδάκης μπορεί να επιχαίρει για το νέο ενδιαφέρον των επενδυτών στη χώρα, νομίζω ότι όλοι οι υπόλοιποι θρηνούμε στο πολύ πιθανό ενδεχόμενο αυτοί οι άνθρωποι να αναγκαστούν, όχι μόνο να μεταναστεύσουν, αλλά και να πουλήσουν επί πινακίου φακής, για ένα κομμάτι ψωμί, ό,τι πια δεν καλλιεργείται και ό,τι πια έχει καταστραφεί.

Ας ελπίσουμε ότι όλα τα μέτρα της Κυβέρνησης, συνδεόμενα και με τις πρόσφατες εξελίξεις αυτού του οικονομικού πακέτου στήριξης της χώρας από τη φίλη μας Ευρώπη, θα απευθυνθούν με τέτοιον τρόπο και τέτοια ταχύτητα σε όλες αυτές τις περιπτώσεις των αναγκών, ώστε να βοηθηθούν εποικοδομητικά ο πληττόμενος κόσμος της Θεσσαλίας, αλλά περισσότεροι άνθρωποι και όσοι έχουν πληγεί από τις φονικές πυρκαγιές όλης της χώρας.

Περιμένουμε, λοιπόν, να δούμε με αγωνία τις εξελίξεις, γιατί το φαινόμενο είναι σε εξέλιξη, δεν έχει τελειώσει. Οι άνθρωποι αγωνιούν για ένα μπουκαλάκι νερό. Θέλω να επισημάνω και τις πάρα πολλές καταγγελίες για κατάχρηση, για αισχροκέρδεια που γίνεται στις περιοχές αυτές και θα πρέπει η πολιτεία να μεριμνήσει. Η πολιτεία έχει την ευθύνη να μεριμνά για την προστασία, όχι μόνο την πολιτική προστασία, αλλά την εν γένει προστασία των ανθρώπων που πλήττονται.

Θέλω να αναφερθώ, επίσης, στις ηλεκτρονικές πλατφόρμες, μέσα από τις οποίες μπορούν να ζητήσουν αποζημιώσεις και οι οποίες προαπαιτούν την καταβολή κάποιων χρημάτων, για να μπορέσουν να αποφέρουν αποτελέσματα. Είναι τραγικό να ζητάς από ανθρώπους που έχουν μείνει με τα ρούχα τους, και αυτά λασπωμένα, να προκαταβάλλουν χρήματα, για να μπουν σε μία διαδικασία σειράς σε αποζημιώσεις.

Κύριε Υπουργέ, στη διάρκεια αυτής της βιβλικής καταστροφής συζητήσαμε στις επιτροπές της Βουλή αρκετά αναλυτικά το νομοσχέδιο που καλούμαστε σήμερα να ψηφίσουμε. Σας ακούσαμε, ωστόσο, στο κλείσιμο της χθεσινής συζήτησης στην Αίθουσα αυτή, να αναφέρεστε στις επερχόμενες τροπολογίες. Ακόμα δεν έχω δει να καταθέτετε εγγράφως αυτά που είπατε και ομολογώ ότι θα προτιμούσα μέχρι και την πρώτη εισήγηση να είχα στη διάθεσή μου εγγράφως αυτό το υλικό. Δεν μπόρεσα να συγκρατήσω όλες τις πληροφορίες που προφορικά εξαγγείλατε ως προς αυτές τις τροπολογίες.

Αναφερθήκατε, λοιπόν, στις επερχόμενες τροπολογίες και μας εξηγήσατε σε κάποιο σημείο της τοποθέτησής σας γιατί θεωρείτε ότι στο πλαίσιο της ανασυγκρότησης και ενίσχυσης του αστυνομικού τομέα της Δικαστικής Αστυνομίας υπάρχει ανάγκη για κανονικούς, όχι περίεργους αστυνομικούς. Πραγματικά, δεν έχω καταλάβει τι εννοείτε ότι μπορεί να είναι ένας κανονικός, ένας όχι περίεργος αστυνομικός.

Αιτιολογήσατε δε, τη θέση σας, ότι αυτό υπαγορεύεται από την ανάγκη να καλυφθούν οι θέσεις που χρειάζονται με ενίσχυση επιπλέον προσόντων, τα οποία δεν διαθέτουν προφανώς οι γυναίκες. Γιατί, για εσάς, ένας ένστολος και ένοπλος αστυνομικός δεν μπορεί να είναι γυναίκα. Έτσι το αντιλήφθηκα, ότι θα πρέπει να είναι υποχρεωτικά άντρας, οπότε σε μία τέτοια περίπτωση θα πρέπει -και αιτιολογήσατε- να λαμβάνει περισσότερα μόρια.

Άρα οι γυναίκες σε μία τέτοια περίπτωση υπολείπονται των προσόντων εκείνων που τις καθιστούν άξιες για μία τέτοια θέση. Το ίδιο συμβαίνει, όχι μόνο εξαιτίας του φύλου, αλλά και εξαιτίας του ύψους του υποψηφίου.

Η Πλεύση Ελευθερίας έχει δηλώσει την αντίθεσή της ως προς αυτή την προσέγγιση. Το εξηγήσαμε και στις επιτροπές, αλλά για τους υπόλοιπους συναδέλφους θα αναφερθώ σύντομα στα σημεία εκείνα που εστιάσαμε από όλες τις διατάξεις του νομοσχεδίου. Οι διατάξεις του νομοσχεδίου θεωρούμε ότι στο σύνολό τους έχουν αναδείξει ένα παλαιοκομματικό πνεύμα, μία προσπάθεια να πριμοδοτηθούν με μόρια και διακρίσεις οι «καθαροί», οι «επίλεκτοι» και να προσθέσω τώρα, οι «κανονικοί», οι «όχι περίεργοι».

Εν κατακλείδι, αν το ζητούμενο είναι η επιτάχυνση της απονομής δικαιοσύνης -γιατί εκεί στοχεύει αυτό το νομοσχέδιο-, τότε ποια η σχέση των ορίων ηλικίας -άλλο ένα σημείο στο οποίο εστιάσαμε- που απαγορεύουν τέτοιου είδους προσλήψεις; Ισχύει το όριο του τριακοστού δευτέρου έτους ηλικίας; Νομίζω ότι άκουσα πως αυτό αλλάζει. Μακάρι, να το δούμε και γραπτώς.

Ποιο το νόημα στην απαγόρευση πρόσληψης στη Δικαστική Αστυνομία -στην αστυνομική Δικαστική Αστυνομία- το γεγονός ότι κάποιος υποψήφιος φέρει μία δερματοστιξία, που κατ’ είδος κρίνεται και δεν του επιτρέπεται να συμμετέχει γι’ αυτόν τον λόγο; Ποιος ξέρει ποια είναι τα κριτήρια της επιτροπής που θα τον κρίνει ότι δεν είναι κατάλληλος; Αυτό, όμως, δηλαδή το είδος του περιεχομένου της δερματοστιξίας, κρίνεται πριν την πρόσληψη. Το ίδιο πράγμα, δηλαδή ένας φασιστικός σταυρός επιτρέπεται μετά την πρόσληψη, αφού δεν υπάρχει κανένας κανόνας που να απαγορεύει με κάποιον τρόπο τέτοιου είδους σύμβολα.

Επίσης, αυτό που σας έχει απασχολήσει είναι ένα είδος δερματοστιξίας, το οποίο αντίκειται στη δημοκρατία, στις αξίες που διαλαμβάνουν ό,τι σημαίνει δημοκρατία σε μία χώρα, αξία του ανθρώπου, συνταγματικούς κανόνες και ανθρώπινα δικαιώματα. Όταν, λοιπόν, αυτό συμβαίνει σε ένα εμφανές μέρος του σώματος του υποψηφίου, ενοχλεί. Όμως, όταν είναι σε ένα μη εμφανές σημείο του σώματός του, δεν ενοχλεί. Τι αξία έχει κάτι τέτοιο; Ένας άνθρωπος που θα είναι ικανός και κατάλληλος για να ενισχύσει αυτό το Σώμα, δεν πρέπει να κριθεί στο σύνολό του ως προσωπικότητα μέσα από κάποιες διαδικασίες και από κάποιες ειδικότητες, που θα κρίνουν τελικά αν πρόκειται για έναν άνθρωπο, ο οποίος δεν ανήκει πράγματι στην κατηγορία εκείνων των ανθρώπων, των ναζιστών, των φασιστών ή δεν ξέρω ποιων άλλων, καθώς αυτό δεν σηματοδοτείται από το τι έχει ακριβώς πάνω στο σώμα του, για να είναι κατάλληλος;

Θεωρούμε, λοιπόν, ότι οι πολλοί περιορισμοί και οι απαγορεύσεις αποτελούν προσβολή της περιουσιακής πτυχής του εννόμου άυλου αγαθού της προσωπικότητας, όπως αυτή προστατεύεται και από το άρθρο 57 του Αστικού Κώδικα. Είναι πολύ υποκριτικό από μέρους σας να νομοθετηθεί κατά έναν τρόπο ή ως απαγόρευση ένα είδος δερματοστιξίας, που για κάποιους λόγους ορισμένους τους ενοχλεί, όταν πρόκειται για εμφανείς απεικονίσεις -άρα δίνουμε έμφαση στο «φαίνεσθαι» και όχι στο «είναι»-, ενώ δεν ενοχλεί όταν πρόκειται για αφανή σημεία ή όταν πρόκειται για κάτι το οποίο γίνεται μετά την πρόσληψη και το οποίο δεν ελέγχεται από κάποιον.

Παράλληλα αυτό αναδεικνύει και την άλλη ανάγκη. Μετά την πρόσληψη παύει να υπάρχει η ανάγκη να κρίνονται αυτοί οι άνθρωποι τακτικά; Αν κάποιος άνθρωπος ψυχιατρικά δεν είναι καλά, μπορεί να υπηρετήσει αυτό το Σώμα; Δεν είδα κάπου στο νομοσχέδιο να γίνεται κάποια τέτοια πρόβλεψη.

Μας προβλημάτισε επίσης η εξόφθαλμη αντίληψη ότι ως προσόντα κρίθηκαν μεταξύ άλλων η γνώση ξένων γλωσσών εύρωστων, ισχυρών οικονομικά κρατών της Ευρωπαϊκής Ένωσης, όπως τα Αγγλικά, τα Γαλλικά, τα Γερμανικά, Ιταλικά, τα Ισπανικά. Καμμία σκέψη όμως δεν έγινε για τη θέσπιση ως κριτηρίου μοριοδότησης της γνώσης της νοηματικής γλώσσας, ακόμα και της γλώσσας των Ρομά, που αφορά σε έναν μεγάλο κύκλο πολιτών στους οποίους δεν παρέχονται συστηματικά ίσες ευκαιρίες και επιμελώς παραμελούνται από την πολιτεία τα εν γένει δικαιώματά τους.

Θα θέλαμε επίσης να υπογραμμίσουμε σε σχέση με την άνιση μεταχείριση των γυναικών που αποπνέεται από το νομοσχέδιο αυτό, την αξία του ανθρώπου συνολικά ανεξαρτήτως φύλου και επιλογών που συνθέτουν την προσωπικότητά του. Να δώσουμε έμφαση στην ισονομία, δίνοντας με όλα τα μέσα ένα ηχηρό μήνυμα προστασίας και υπεράσπισης των γυναικών στον εργασιακό τομέα, ειδικά σε μία περίοδο που στη χώρα μας έχουμε γίνει μάρτυρες στυγερών εγκλημάτων και κακομεταχείρισης των γυναικών στο πλαίσιο ενδοοικογενειακής βίας και όχι μόνο.

Η διάταξη του άρθρου 3 του εν λόγω νομοσχεδίου μας θυμίζει μία διάθεση διαπλοκής ενδεχομένως εκτελεστικής εξουσίας και λειτουργίας της δικαιοσύνης, καθώς βλέπουμε τον Υπουργό Δικαιοσύνης να πρέπει να αποφασίζει για τον προϊστάμενο της Δικαστικής Αστυνομίας. Διαφωνούμε επίσης με την ανάδειξη ως προϊσταμένου συνταξιούχου ανώτατου ή ανώτερου δικαστικού λειτουργού, που έχει αφυπηρετήσει από το δικαστικό σώμα.

Έπρεπε να έχουν τύχει μιας μεγαλύτερης προσοχής όλες αυτές οι διατάξεις, οι οποίες κινδυνεύουν να μας οδηγήσουν σε μονοπάτια που πραγματικά δεν απονέμουν δίκαιο σε αυτή τη χώρα και κάθε άλλο παρά στις μέρες μας πρέπει να είμαστε πολύ προσεκτικοί για το πώς απονέμουμε δίκαιο μέσα από την νομοθετική εξουσία και μέσα από τις επιλογές μας και τις κρίσεις μας.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης και στη συνέχεια έχει ζητήσει τον λόγο ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Είμαι ιδιαίτερα συγκινημένος σήμερα πραγματικά, διότι επιτέλους η Ελλάδα κάνει το δικό της FBI. Καμμία σχέση βέβαια, έτσι; Θα διορίσουν τα δικά τους παιδιά, θα βάλουν τον δικό τους εκεί διοικητή. Τώρα αν αυτό λέγεται νομοθετικό έργο, πραγματικά ακόμα βρισκόμαστε στην εποχή του Κωλέττη και του Μαυροκορδάτου. Ακόμη και τέτοιους θεσμούς επιχειρείτε με κάθε τρόπο να τους κάνετε κομματικούς για να έχετε παντού το δίχτυ της κομματικής σας ασφάλειας.

Και αυτό είναι το μέγα λάθος, κύριε Υπουργέ. Και απόδειξη, αν θέλετε, είναι η Πανεπιστημιακή Αστυνομία. Τι έγιναν αυτά τα παιδιά; Κάπου πήγαν, κάπου τα βόλεψαν σε κάτι δωμάτια -λέει- κάτι από εδώ, κάτι από εκεί.

Τι να συζητάμε; Όπου και αν έχετε δοκιμαστεί εσείς στη Νέα Δημοκρατία, το μόνο που κάνατε ήταν να αυξήσετε τους διορισμούς για να έχετε τους πελάτες σας. Γιατί είναι πελάτες σας αυτοί. Αυτό είναι το δυστύχημα. Δεν είναι θεματοφύλακες ούτε των πανεπιστημίων ούτε της δικαιοσύνης. Είναι «πελατάκια» με την κακώς εννοούμενη έννοια του όρου. Ψηφίστε, σας διορίζουμε! Ποιος πληρώνει; Ο λαός! Από πού; Από τα δανεικά. Δυστυχώς, επαναλαμβάνω, είμαστε σε ένα φαύλο πολιτικό σύστημα από το οποίο δεν μπορούμε να ξεφύγουμε εύκολα.

Από την άλλη η είδηση ότι έχουμε παρέμβαση της κ. Αδειλίνη, της εισαγγελέως του Αρείου Πάγου, εμένα στην αρχή με έκανε να χαρώ, να αισθανθώ ότι εδώ και μία βδομάδα που φωνάζω από την πρώτη στιγμή για τη Θεσσαλία, επιτέλους η δικαιοσύνη κινήθηκε και επιτέλους θα δω βραχιολάκια, θα δω φυλακή, σε αυτούς που έχουν ουσιαστικά ως ηθικοί και φυσικοί αυτουργοί εγκληματήσει στη Θεσσαλία.

(Χειροκροτήματα από την πτέρυγα της Ελληνικής Λύσης)

Όμως είναι πάλι τα μικρά ψαράκια. Ψάχνουν τους κοινοτάρχες, αλλά όχι τους Υπουργούς. Χθες ο κ. Κικίλιας στον «ΑΝΤ1» στον κ. Χατζηνικολάου κατήγγειλε ότι από το πρόγραμμα «ΑΙΓΙΣ» απορροφήθηκε μόνο το 1%.

Το «EURACTIV» σήμερα αποκαλύπτει ότι η Κυβέρνηση Μητσοτάκη απένταξε αντιπλημμυρικά από το Ταμείο Ανάκαμψης. Είναι αυτό που είπα εγώ από την πρώτη στιγμή στον Βόλο, να κινηθεί ο εισαγγελέας και να μπουν φυλακή κοινοτάρχες, δήμαρχοι, περιφερειάρχες, Υπουργοί όλοι όσοι εγκλημάτησαν στη Θεσσαλία. Γιατί λοιπόν μόνο κοινοτάρχες; Γιατί μόνο κάποιους, κυρία Αδειλίνη;

Εμείς λέμε στην κ. Αδειλίνη ό,τι είχε πει ο Μάρτιν Λούθερ Κινγκ: «Δεν γίνεται να είσαι υπέρ της δικαιοσύνης για κάποιους μόνο ανθρώπους και να μην είσαι υπέρ δικαιοσύνης για όλους τους ανθρώπους». Δικαιοσύνη λοιπόν σε όλους και η δαμόκλειος σπάθη να πέσει σε όλους, όχι μόνο στους κοινοτάρχες!

(Χειροκροτήματα από την πτέρυγα της Ελληνικής Λύσης)

Πάμε και στη δικαιοσύνη λίγο, κύριε Υπουργέ. Έλεγε ο Αυγουστίνος, ο ιερός Αυγουστίνος: «Αν απουσιάζει η δικαιοσύνη, τι άλλο είναι η πολιτική παρά οργανωμένη ληστεία;». Και ρωτώ εγώ: Υπάρχει δικαιοσύνη; Θα σας απαντήσω. Ζούμε στη χώρα της αναστολής της δικαιοσύνης, αναστολής στον εμπρηστή, αναστολής στον κλέφτη, αναστολής στον καταχραστή, αναστολής στον χουλιγκάνο, αναστολής στον παιδεραστή, αναστολής στον βιαστή, αναστολής στον δολοφόνο, αναστολής στον έμπορο ναρκωτικών, άρα αναστολή της δικαιοσύνης. Έτσι κινείται η δικαιοσύνη και έτσι κινείται η δικαιοσύνη γιατί πάντοτε τη διορίζετε.

Στη χώρα λοιπόν που όσοι συμμετείχαν στην «NOVARTIS», όσοι συμμετείχαν στη «SIEMENS» παραγράφηκαν τα αδικήματά τους ή δεν πλήρωσε κανένας τίποτα, είναι η χώρα όπου η δικαιοσύνη δεν υφίσταται. Και δεν υφίσταται γιατί την διορίζετε για να μπορείτε πολλοί από εσάς στην εξουσία να κλέβουν οι γνωστοί και οι κολλητοί σας. Δυστυχώς είναι αυτή η αλήθεια.

Και βέβαια στη χώρα που γίνεται της παραγραφής -για να μην πω καμμιά άλλη κουβέντα- μην περιμένετε δικαιοσύνη, κύριε Υπουργέ. Ζούμε στη χώρα του Λάκι Λουτσιάνο. Τον ξέρετε, κύριε Υπουργέ; Ήταν ο άνθρωπος που έβαλε ευταξία και τάξη στη Νέα Υόρκη. Φώναξε όλους τους μαφιόζους και χώρισε κατά περιοχές τη Νέα Υόρκη. Έτσι έκαναν και οι Έλληνες επιχειρηματίες σήμερα. Τα χώρισαν. Η «ΓΕΚ ΤΕΡΝΑ» μπορεί να παίρνει τα κατασκευαστικά, οι άλλοι θα παίρνουν τους παρόχους ενέργειας, οι άλλοι θα παίρνουν το πετρέλαιο. Και ο Λάκι Λουτσιάνο κάνει τη δουλειά του.

Και εδώ είναι το ερώτημα: Ποιος είναι ο Λάκι Λουτσιάνο στην Ελλάδα; Ποιος χώρισε τις δουλειές; Ποιος χώρισε τις μπίζνες; Να το πω αλλιώς; Ποιος είναι υπεύθυνος να μην υπάρχει Λάκι Λουτσιάνο στην Ελλάδα; Η Νέα Δημοκρατία και η Κυβέρνηση! Και αφού υπάρχει, είστε συναυτουργοί και στο έγκλημα.

(Χειροκροτήματα από την πτέρυγα της Ελληνικής Λύσης)

Και θα δώσω στοιχεία τώρα. Με στοιχεία θα μιλήσουμε. Ζούμε στη χώρα που οι έξι Τούρκοι πράκτορες γαζώνονται σε ένα βράδυ και ο Πρωθυπουργός πάνω από τον Έβρο λέει ότι θα ασφαλίσει τα σύνορα της Ελλάδας. Ζούμε στη χώρα όπου έξι μήνες μετά τα Τέμπη, το έγκλημα των Τεμπών, βρίσκουμε πόδια και χέρια σε βαγόνια. Σε βαγόνι τρένου αποκαλύφθηκαν ανθρώπινα μέλη νεκρού. Ζούμε στη χώρα που οι ΜΚΟ, οι φιλάνθρωποι των ΜΚΟ, που παίρνουν εκατοντάδες εκατομμύρια ευρώ, είναι φιλάνθρωποι μόνο για τους ξένους, αλλά στις πλημμύρες δεν πήγε κανένας τους να βοηθήσει.

Ζούμε στη χώρα -ακούστε, κύριε Υπουργέ, επειδή είστε βορειοελλαδίτης- όπου στη βόρεια Ελλάδα σε επιχειρηματία –να τον κάνει ο Θεός, ξαφνικά προέκυψε, του δώσατε ένα εργοστάσιο εκεί με αλεύρια και κάτι κάνει και έγινε επιχειρηματίας στη βόρεια Ελλάδα!- η Αστυνομία κάνει δικογραφία, τον τυλίγουν σε μία κόλλα χαρτί οι αστυνομικοί κρυφά και οι άλλοι συνάδελφοί τους καρφώνουν τους αστυνομικούς αυτούς και πάει αυτός ο τύπος που κάνει τον «νονό» της Θεσσαλονίκης, τον Κορλεόνε, και καίει τις μηχανές των αστυνομικών, απειλεί τα σπίτια τους, απειλεί τις γυναίκες και τα παιδιά τους και τρομοκρατούνται οι αστυνομικοί. Κάνουν καταγγελία οι αστυνομικοί και κανένας δεν μιλάει.

Να σας πω το όνομά του; Θέλετε; Φίλος του κ. Γεωργιάδη και της Κυβέρνησής σας. Δικός σας φίλος είναι, όχι προσωπικός, αλλά του κόμματός σας. Γιατί εσείς τον εξυπηρετήσατε. Και αυτόν τον κύριο τον κάνατε καρανταή στη βόρεια Ελλάδα. Καρανταής είναι και απειλεί αστυνομικούς και έρχονται οι αστυνομικοί σε μένα και ζητάνε βοήθεια και μου λένε να το πω στη Βουλή. Υπάρχει ολόκληρη δικογραφία και κανείς δεν μιλάει. Αν είχατε πραγματικά κυβέρνηση ελληνική και κυβέρνηση των πολιτών και όχι των ολιγαρχών και των κολλητών, αυτή τη στιγμή ο κύριος έπρεπε να πάει με βραχιολάκια στη φυλακή για αυτά που έχει κάνει εναντίον των αστυνομικών, των τίμιων αστυνομικών.

(Χειροκροτήματα από την πτέρυγα της Ελληνικής Λύσης)

Αυτά τα λέω για να ξεκινήσουμε λίγο. Ζούμε στη χώρα όπου Βουλευτής κόμματος κουβαλάει τσάντα εφοπλιστή. Το έχω πει και την προηγούμενη βδομάδα. Ντρέπομαι, ντρέπομαι να κουβαλάει ο Βουλευτάκος την τσάντα του εφοπλιστή στο δικαστήριο, ο οποίος εφοπλιστής δικαζόταν για καταπάτηση δημόσιας γης τριακοσίων στρεμμάτων. Αυτά μόνο σε μία χώρα υπό κατάρρευση υπάρχουν, σε μία χώρα που δεν υπάρχει ηθική, δεν υπάρχει τιμιότητα, δεν υπάρχει αυτό που λέω εγώ κοινωνική, λαϊκή δικαιοσύνη, δεν υπάρχει τίποτα. Αυτή είναι η Ελλάδα που φτιάξατε.

(Χειροκροτήματα από την πτέρυγα της Ελληνικής Λύσης)

Ζούμε στη χώρα που στο δικαστήριο που αναβλήθηκε του κυρίου εφοπλιστή πέντε-έξι φορές βγαίνει –ακούστε- στιχομυθία: «Κατηγορούμενος: Δεν σας έδωσα δύο εκατομμύρια ευρώ σε μετρητά;» Σε ποιον το λέει; Στον πρώην δασάρχη για να αποχαρακτηρίσει την περιοχή. «Δασάρχης: Σας βλέπω για πρώτη φορά, δεν σας γνωρίζω. Κοιτάξτε με στα μάτια. Σας έδωσα δεσμίδες με λεφτά, 2 εκατομμύρια ευρώ». Και αντί η πολιτεία να ψάξει τον πρώην δασάρχη πού βρήκε τα λεφτά, πώς πήρε σπίτι –ξέρω ʼγω- στα νότια προάστια, δεν κάνατε τίποτα. Αυτοί είστε, αυτοί είστε! Είστε στη γραμμή του Πλάτωνα, ο οποίος την αντέκρουσε. Το δίκιο, κύριε Υπουργέ, δεν είναι τίποτε άλλο παρά το συμφέρον του ισχυρού. Έτσι λειτουργεί και η Νέα Δημοκρατία, και ο ΣΥΡΙΖΑ, και το ΠΑΣΟΚ.

Είμαστε στη χώρα που γέννησε τη δικαιοσύνη. Αυτή τη δικαιοσύνη η Ελληνική Λύση όχι υπόσχεται, όχι δεσμεύεται, αλλά θα κάνει πράξη να υπάρχει για όλους τους Έλληνες και να υπάρχει ισονομία. Ντρέπομαι που το λέω, αλλά έτσι είναι.

(Χειροκροτήματα από την πτέρυγα της Ελληνικής Λύσης)

Πάμε τώρα στις πλημμύρες. Είχα την ατυχία από την πρώτη στιγμή, γιατί ατυχία ήταν αυτό που έγινε, να επισκεφτώ την περιοχή. Άκουσα πολλούς να μιλάνε, δημοσιογράφους να μιλάνε. Αν πας να δεις αυτό που συνέβη στη Θεσσαλία Υπουργέ μου, πραγματικά εκεί νιώθεις ότι είσαι ένα απειροελάχιστο κομμάτι του σύμπαντος και του απείρου. Καταστροφή, κατεστραμμένα όλα είναι. Εκεί αναρωτήθηκα, ακούστε, το 2000 π.Χ. οι Έλληνες Μινύες, εδώ στον Ορχομενό απ’ έξω, είχαν κάνει αντιπλημμυρικά έργα και αποστραγγιστικά και τέσσερις χιλιάδες χρόνια μετά δεν μπορούμε να κάνουμε ούτε αντιπλημμυρικά ούτε αποστραγγιστικά έργα. Είναι να ντρέπεται κανείς με την κατάντια του νεοελληνικού κράτους. Είχαν κάνει σαράντα τρία χιλιόμετρα πλάτος αντιπλημμυρικά έργα και έπαιρναν νερό οι πρόγονοί μας και οι απόγονοι αυτών, δυστυχώς, σήμερα η Κυβέρνηση δεν μας απαντά σε ερωτήσεις, όπως πόσοι νεκροί υπάρχουν, πόσοι αγνοούμενοι, πού πήγαν τα λεφτά για τα αντιπλημμυρικά, γιατί δεν σηκώθηκαν τα ελικόπτερα από την πρώτη μέρα, έσπασαν το φράγμα και ξεχύθηκαν τα νερά με δόλο, ναι ή όχι; Γιατί αν έσπασε το φράγμα, θυσιάστηκε ο Παλαμάς. Θυσιάστηκε ο Παλαμάς, ναι ή όχι; Εδώ ακριβώς πρέπει η κ. Αδειλίνη να κάνει έλεγχο, εδώ, σε αυτές εδώ τις ερωτήσεις, για να δοθούν απαντήσεις.

Κατά την άποψή μας, αποτύχατε. Και το χειρότερο απ’ όλα δεν κηρύξατε εθνικό πένθος. Από την πρώτη μέρα που έγινε λόγω των νεκρών σάς το είπε η Ελληνική Λύση. Το αντέγραψαν πάλι οι άλλοι, το έχουν μάθει το παραμύθι όλοι. Βγάζει δελτίο Τύπου η Ελληνική Λύση, τρέχουν οι άλλοι και το οικειοποιούνται αυτοί. Το ίδιο έγινε και με την εξεταστική. Την πρώτη μέρα το πρωί ήμουν στον Βόλο και έλεγα από την πρώτη στιγμή εξεταστική και παρέμβαση δικαιοσύνης. Το πρώτο έγινε, η παρέμβαση της δικαιοσύνης. Δεν τη βλέπω σωστή ως ένα βαθμό. Θα δούμε στην πορεία. Είπαμε όμως και εθνικό πένθος. Χάθηκαν Έλληνες και ακόμη δεν ξέρουμε πόσοι είναι γιατί υπάρχουν και αγνοούμενοι, πολλοί αγνοούμενοι. Εύχομαι να μην υπάρχουν άλλοι, ούτε ένας, αλλά εθνικό πένθος γιατί δεν κάνατε, ενώ στην Πύλο από την πρώτη στιγμή το κάνατε; Τέτοια εχθροπάθεια για τους Έλληνες; Γιατί, αναρωτιέμαι.

(Χειροκροτήματα από την πτέρυγα της Ελληνικής Λύσης)

Υπάρχει απάντηση. Αν έκανε η Νέα Δημοκρατία εθνικό πένθος, δεν θα μπορούσε να πάει στη ΔΕΘ ο Πρωθυπουργός. Πρέπει να πάει να κάνει φιέστα. Πάνω σε ψυχές αδικοχαμένων φιέστες δεν γίνονται, απαγορεύονται. Καμμιά ομιλία στη ΔΕΘ προς τιμήν των αδικοχαμένων, αυτή είναι άποψή μας. Αυτό το πανηγύρι να σταματήσει, το έχω πει χίλιες φορές. Ανεβαίνουν όλοι οι πρόεδροι των κομμάτων και λένε ο ένας το κοντό του, ο άλλος το μακρύ του. Είναι εμπορική και οικονομική έκθεση, θα πάει ο Πρωθυπουργός, θα μιλήσει, θα φύγει και τελειώνει η ιστορία. Ανεβαίνει ο κάθε πικραμένος, θυμάται τη Θεσσαλονίκη, πάει στα μπαράκια, πάει στα εστιατόρια και λέει ότι ανέβηκε στην πόλη, τι όμορφη πόλη η Θεσσαλονίκη. Η Θεσσαλονίκη βέβαια που δεν έχει ούτε μετρό, και δεν θα έχει όπως πάει η δουλειά, δεν έχει και δρόμους, δεν έχει αποχετευτικό, κινδυνεύει με πλημμύρες. Κάποιοι αγαπάνε όμως τη Θεσσαλονίκη. Αγαπάτε την πόλη; Απόδειξη!

Δεν θα σας πω τι λέει η «HANDELSBLATT» ή μάλλον θα σας το πω γιατί ελέγχετε όλο τον ελληνικό Τύπο. «Ξεκάθαρες οι ευθύνες της Ελληνικής Κυβέρνησης. Η ένταση της καταιγίδας υποβαθμίστηκε για μεγάλο χρονικό διάστημα και πολλοί διερωτώνται γιατί ο στρατός, που διαθέτει ελικόπτερα, φουσκωτά και εξοπλισμό για να κατασκευάσει προσωρινές γέφυρες, επιχείρησε τόσο αργά».

Κύριε Υπουργέ, για πείτε μου κάτι. Ποιος είπε στον Κυβερνητικό Εκπρόσωπο να λέει ψέματα συνειδητά; Με ποιο δικαίωμα ο Κυβερνητικός Εκπρόσωπος, ο κ. Μαρινάκης, λέει συνειδητά ψέματα; Ξέρετε τι είπε; Ότι τα ελικόπτερα δεν πετούν το βράδυ ή όταν έχει κεραυνούς. Τα παντός καιρού, τα Σούπερ Πούμα, και όλα τα στρατιωτικά ελικόπτερα έχουν αλεξικέραυνο από επάνω. Τα ακούνε οι Τούρκοι και γελάνε με τα χάλια σας. Εκθέτετε τη χώρα και με δηλώσεις. Απλά δεν μπορούσε να πει ότι από τα δώδεκα πετάνε μόνο τα δύο, γιατί είστε ανίκανοι και γίνεστε επικίνδυνοι να διορθώσετε το εγκληματικό λάθος του ΣΥΡΙΖΑ που δεν έκανε τίποτα για τα ελικόπτερα. Αυτή είναι η πραγματικότητα!

(Χειροκροτήματα από την πτέρυγα της Ελληνικής Λύσης)

Η οργή αυξάνεται. Φτιάξατε ένα κράτος παρωδία. Στις φωτιές; Εκκενώνουμε. Στις πλημμύρες; Ανεβαίνουμε στα κεραμίδια, σαν τους μπακαλόγατους. Αυτό δεν είναι κράτος, κύριοι. Τι θέλετε δηλαδή; Να φύγουμε από την πατρίδα μας, να φύγουμε από την Ελλάδα μας; Όπως βάλατε τον Πορτοσάλτε πάλι στον «SKAΪ» να κελαηδάει. Τι είπε ο άνθρωπος; Να φύγουν από τα σπίτια τους, από τον τόπο τους, οι αγρότες, λέει. Δεν πρέπει να μείνουν εκεί γιατί πλημμυρίζουν τα χωριά συχνά. Δεν πλημμυρίζουν τα χωριά Πορτοσάλτε. Το κόμμα που στηρίζεις δεν έκανε αντιπλημμυρικά σωστά και έκανε αναχώματα. Πορτοσάλτε, το ακούς;

(Χειροκροτήματα από την πτέρυγα της Ελληνικής Λύσης)

Δηλαδή, να φύγουμε όταν καιγόμαστε, να φύγουμε, κύριε Υπουργέ, όταν πλημμυρίζουμε, μήπως να φύγουμε όλοι μαζί από τη χώρα; Ε, όχι, δεν θα φύγουμε! Εσείς θα φύγετε, ως Κυβέρνηση. Εμείς οι Έλληνες θα μείνουμε εδώ, τελεία και παύλα!

(Χειροκροτήματα από την πτέρυγα της Ελληνικής Λύσης)

Ο Έλληνας είναι απογοητευμένος. Εγώ πήγα στη Θεσσαλία και μίλησα με τους ανθρώπους. Είναι πολύ απογοητευμένος ο Έλληνας. Το βλέπω καθημερινά έξω, κύριε Υπουργέ. Ξέρετε γιατί είναι απογοητευμένος; Από την υποκρισία των πολιτικών. Θα προσπεράσω τα γελάκια του πρωθυπουργού. Πήγε με τον Μπέο και γελούσε την ώρα που θρηνούσαμε θύματα. Θα τα προσπεράσω όλα αυτά. Θα προσπεράσω και την ατυχή επιλογή του να πάρει το ελικόπτερο και να πάει στη Δαδιά, ενώ χρειαζόμασταν ελικόπτερα. Θα μείνω σε άλλους υποψήφιους προέδρους.

Υποψήφιος πρόεδρος κόμματος -έχουν στον ΣΥΡΙΖΑ ανταγωνισμό τώρα- κουβαλούσε δύο εξάδες νερά, για να δείξει ότι βοηθάει. Ο Χριστός, η Παναγία και όλοι οι άγιοι μαζί! Να κουβαλάμε δύο εξάδες νερά με φωτογραφία και με κάμερα και με βίντεο για να δείξουμε ότι βοηθάμε; Αυτό δεν είναι βοήθεια. Αυτό είναι επικοινωνιακή βοήθεια για το τομάρι σου. Και όταν θες να εισαγάγεις και νέο ήθος και ύφος στην πολιτική δεν μπορεί να λειτουργήσεις με αυτό τον τρόπο. Απαράδεκτη η εικόνα υποψήφιου προέδρου να μεταφέρει δήθεν νερά δύο εξάδες.

(Χειροκροτήματα από την πτέρυγα της Ελληνικής Λύσης)

Όπως και απαράδεκτη εικόνα όλων των πρόεδρων που δεν πήγαν, που δεν πάτησαν στη Θεσσαλία. Δεν χρειάζεται να κάνεις έρανο για να μαζεύεις λεφτά από τους Έλληνες, για να δώσεις μία βοήθεια στην περιοχή της Θεσσαλίας. Το κάνεις αθόρυβα, δεν το διαφημίζεις, δεν το προωθείς, όπως έκανε η Ελληνική Λύση την πρώτη μέρα ακριβώς, και σταματώ εδώ. Είναι απαράδεκτες οι ενέργειες αυτές για πολιτικούς που θέλουν να μην υποκρίνονται.

(Χειροκροτήματα από την πτέρυγα της Ελληνικής Λύσης)

Εδώ έρχεται ο Σοπενχάουερ. Τι έλεγε; Από τα μικροπράγματα καταλαβαίνουμε καλύτερα τον χαρακτήρα του καθενός. Γιατί στα μεγάλα είναι πιο προσεκτικός και κρύβεται. Το υποκριτικό λοιπόν κουβάλημα του νερού, η δήθεν βοήθεια που θα στείλουν στη Θεσσαλία είναι, αυτό που λέμε πολλές φορές, το ξεγύμνωμα των πολιτικάντηδων. Δεν πρέπει να λειτουργούμε ως πολιτικάντηδες, αλλά ως πολιτικοί.

Πάμε στα υπόλοιπα. Δεν θα πω για τον Πρωθυπουργό που πήγε στο γραφείο του Μπέου και του λέει «τι ωραία θέα έχετε από δω, ούτε μπουρίνια ούτε τίποτα». Μιλάμε για εκτός τόπου πολιτική. Ο Πρωθυπουργός, ο υπ’ αριθμόν ένα ηγέτης της χώρας σε μία θεομηνία που χάθηκαν ζωές και έχουμε αγνοούμενους πήγε στο γραφείο του Μπέου και λέει «α, ωραία θέα έχετε από εδώ. Ούτε μπουρίνια ούτε τίποτα, ησυχία». Είμαστε με τα καλά μας; Κάτι δεν πάει καλά, παιδιά.

Ψάξτε το λίγο στη Νέα Δημοκρατία. Κάτι δεν πάει καλά με την ψυχοσύνθεση του Πρωθυπουργού, ο οποίος μπορεί να είναι πιεζόμενος, να πιέζεται από τις εξελίξεις, αλλά αυτό σημαίνει ότι, όταν πιέζεται και συμπεριφέρεται έτσι, γίνεται από πιεζόμενος επικίνδυνος για την Ελλάδα. Πρέπει να το καταλάβετε.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα, γιατί πιέζει ο χρόνος. Πώς να εμπιστευτώ εγώ τον Έλληνα Πρωθυπουργό, όταν πηγαίνει στη Δαδιά και πέντε μέρες πριν, κύριε Υπουργέ, μου είχε πει εδώ ότι στα καμένα θα βάλει ανεμογεννήτριες; Εδώ ήταν. Και πάει στη Δαδιά και τους υποσχέθηκε οφέλη από ανεμογεννήτριες και φωτοβολταϊκά. Πώς να εμπιστευτώ εγώ, όταν ο ίδιος ο Πρωθυπουργός μού έλεγε ότι είναι σαχλαμάρες ότι θα βάζουμε ανεμογεννήτριες στα καμένα δάση και την επόμενη εβδομάδα πήγε και είπε «θα βάλω εγώ ανεμογεννήτριες»; Ή «Κοιτάξτε, κάντε πίσω. Κάηκε το δάσος. Βάλτε ανεμογεννήτριες να πάρετε και ένα pass.»

Κοιτάξτε, γι’ αυτό λέω τι γίνεται μέρα με την ημέρα όλο και πιο επικίνδυνη η Νέα Δημοκρατία. Γιατί είπε στους ιθαγενείς της Αλεξανδρουπόλεως: «Το καράβι του LNG θα έρχεται να κουμπώνει στο λιμάνι σας και θα κονομάτε χρήμα».

Κοιτάξτε, πραγματικά, θλίβομαι με την κατάντια του Έλληνα Πρωθυπουργού. Γιατί λέω «κατάντια»; Σε ίδιο ακριβώς φαινόμενο επί ΣΥΡΙΖΑ, το 2017 στη Μάνδρα, τι είπε Πρωθυπουργός στη Λάρισα; «Κάποιοι κρύβουν την ευθύνη τους στη λάσπη. Γιατί δεν ολοκληρώθηκαν τα σχέδια διαχείρισης πλημμυρών; Γιατί η Περιφέρεια Αττικής δεν προχώρησε σε αντιπλημμυρικά έργα; Γιατί δεν έγιναν τα απαραίτητα έργα στο βουνό πάνω από τη Μάνδρα; Τι έκανε η Πολιτική Προστασία; Τι πήγε λάθος και δεν ειδοποιήθηκαν οι κάτοικοι;»

Τα ίδια, λοιπόν, ρωτάω και στον Πρωθυπουργό: Κύριε Πρωθυπουργέ, τι κάνατε λάθος ως Κυβέρνηση και αυτό που ρωτήσατε τότε, σήμερα επιβεβαιώνεται και δεν παραιτείστε, όταν τότε ζητούσατε παραιτήσεις από το ΣΥΡΙΖΑ; Ρωτώ εσάς γιατί δεν παραιτείται κανείς.

(Χειροκροτήματα από την πτέρυγα της Ελληνικής Λύσης)

Και θα σας πω και το εξής. Φέρνει από τον πάγκο άλλους, που τους είχε ξανά Υπουργούς. Το είπα και το πρωί στην ΕΡΤ. Ο πάγκος της Νέας Δημοκρατίας έχει πρόβλημα. Εδώ υπάρχει Υπουργός που δεν φεύγει από τη θέση του. Τον πιέζουν να παραιτηθεί και δεν παραιτείται! Δεν κουνιέται! Δεν ξεκουνιέται από την καρέκλα! Και ρωτώ: Όταν ο Πρωθυπουργός και το περιβάλλον του διαρρέουν ότι θα παραιτηθεί ο Υπουργός του και ο Υπουργός του λέει «δεν παραιτούμαι», ποιος κρατάει ποιον και από πού; Αυτό είναι το ερώτημα. Ποιος κρατάει ποιον και από πού; Αυτά είναι πολιτικά ερωτήματα που πρέπει να απαντήσει η Κυβέρνηση.

(Χειροκροτήματα από την πτέρυγα της Ελληνικής Λύσης)

Και το σύνθημά σας. Λέγατε «σταθερά, τολμηρά, μπροστά» ως εκλογικό σύνθημα. Σταθερά ανίκανοι, τολμηρά μόνο για μπίζνες, μπροστά μόνο το χάος! Αυτό μόνο η Ελληνική Λύση θα το αποτρέψει και θα το κατεδαφίσει, πριν κατεδαφίσετε την Ελλάδα.

(Χειροκροτήματα από την πτέρυγα της Ελληνικής Λύσης)

Η Κυβέρνηση ψάχνει άλλοθι παντού. Εγώ θα σας πω το εξής. Ήταν ένα προμελετημένο έγκλημα, ό,τι και να μου πείτε. Ήταν προμελετημένο και θα σας εξηγήσω γιατί. Πόσα λεφτά δόθηκαν σε αντιπλημμυρικά; Θέλω τα νούμερα. Πόσα έργα απεντάχτηκαν από τις πλημμύρες και γίνανε παρκάκια, παρτεράκια, πεζοδρομιάκια; Και έλεγα: «Ένας εισαγγελέας υπάρχει;» Μας άκουσε η κ. Αδειλίνη, αλλά κατά το ήμισυ, γιατί θέλει να πιάσει τα μικρά ψαράκια, τους καρχαρίες όχι. Όχι, κυρία Αδειλίνη μου, θα πιάσετε τους καρχαρίες! Να βρείτε τις κατασκευαστικές, αυτούς τους εργολάβους, τους «νταβατζήδες» της χώρας που έλεγε ο Καραμανλής και επίσης τους Υπουργούς και όσους, αν λαδώθηκαν, πόσο λαδώθηκαν και πότε!

(Χειροκροτήματα από την πτέρυγα της Ελληνικής Λύσης)

Προτείναμε εξεταστική επιτροπή από την πρώτη μέρα. Άκουσα το ΠΑΣΟΚ μετά από δύο μέρες να μας αντιγράφει. Θέλουν εξεταστική επιτροπή. Δεν είναι κακό. Σας καλωσορίζουμε στη φωνή της λογικής, στην πατριωτική, λαϊκή, κοινωνική φωνή που εκπροσωπεί όλους τους Έλληνες.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, να δούμε ποια είναι η αλήθεια. Θα σας πω την αλήθεια τώρα εγώ. Παραβιάζει η Ελλάδα, κύριοι της Νέας Δημοκρατίας, την ευρωπαϊκή νομοθεσία, ναι ή όχι; Είμαστε υπόδικοι, κύριοι της Νέας Δημοκρατίας, ναι ή όχι; Είμαστε. Και παραβιάζουμε και υπόδικοι είμαστε.

Από πότε η Ευρωπαϊκή Ένωση μάς κουνάει το μαντήλι και το καμπανάκι; Από το 2017 επί ΣΥΡΙΖΑ. Τι έγινε μέχρι το 2023; Τίποτα! Ποιος φταίει γι’ αυτό; Θα το πω εγώ. Η Νέα Δημοκρατία του Κυριάκου Μητσοτάκη φταίει που πλημμύρισε η Θεσσαλία! Ουδείς άλλος!

(Χειροκροτήματα από την πτέρυγα της Ελληνικής Λύσης)

Και κλείνω εδώ. Καταθέτουμε τα στοιχεία. Το κάνουμε εμείς. Αν θέλει η κ. Αδειλίνη, ας πάει στα Πρακτικά της Βουλής, γιατί θέλω πραγματικά να ψάξει. Εδώ είναι τα στοιχεία σειρά-σειρά, νομοθεσία, παραβιάσεις από την πλευρά της Ελλάδας σε σχέση με τα αντιπλημμυρικά που δεν έγιναν ποτέ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στην οικονομική ζημιά της Θεσσαλίας. Ακούω ανοησίες. Ακούω ανοησίες μέσα στη Βουλή. Δεν μπορεί να βγαίνει Βουλευτής του ελληνικού Κοινοβουλίου και να λέει ότι η ζημιά είναι 10 δισεκατομμύρια. Δεν είναι 10 δισεκατομμύρια η ζημιά. Κάνετε τεράστιο λάθος. Γι’ αυτό και λέω ότι δεν εκπροσωπείτε τον ελληνικό λαό όσοι τα λέτε αυτά εδώ μέσα. Οι ζημιές σε υποδομές είναι 3 - 3,5 δισεκατομμύρια.

Οι ζημιές οι υπόλοιπες δεν είναι για έναν χρόνο, διότι το έδαφος πλέον έχει μολυνθεί, κύριοι! Λύματα, πετρέλαιο από καυστήρες, πτώματα, φυτοφάρμακα, ζωοτροφές. Πού πήγαν όλα αυτά; Στο έδαφος. Η συγκεκριμένη γη χρειάζεται αγρανάπαυση δύο με τρία χρόνια. Ξέρετε τι σημαίνει αυτό; Θα σας το πω εγώ. Η Λάρισα συνεισφέρει 10 δισεκατομμύρια στο ακαθάριστο εθνικό προϊόν. Σε δύο χρόνια; 20 δισεκατομμύρια είναι η δολοφονία της Θεσσαλίας! Βάζω μικρό ποσοστό. Παραπάνω είναι.

Και να σας πω τι θα στερηθεί η Ελλάδα; Να σας πω τώρα τι θα στερηθεί η πατρίδα μας. Ο Θεσσαλικός Κάμπος παράγει το 52% της βιομηχανικής ντομάτας, 38% βαμβάκι, 54% αχλάδια, 52% αμύγδαλα, 39% κάστανα, 26% καρύδια, 19% πρόβειο γάλα, 13% αίγειο γάλα, 18,5% βόειο κρέας, 19,7% βόειο γάλα. Αυτά όλα θα λείψουν. Κι αυτό σημαίνει τι; Θα χρειαστούμε για την επάρκεια των αγαθών μας εισαγωγές, πράγμα που σημαίνει εξαγωγή συναλλάγματος, σημαίνει δανεισμό, σημαίνει αύξηση του δημοσίου χρέους και ταυτοχρόνως νέο μνημόνιο. Έρχεται οσονούπω. Το λέμε, όπως σας λέγαμε, κύριοι του ΣΥΡΙΖΑ και κύριοι του ΠΑΣΟΚ και της Νέας Δημοκρατίας από το 2019 εδώ μέσα να κάνουμε ένα σχέδιο για την επάρκεια και αυτάρκεια των αγαθών του πρωτογενή τομέα. Δεν μας ακούσατε ποτέ.

Ο Πρωθυπουργός, αν θέλετε την αλήθεια, αν ήταν πραγματικός ηγέτης χώρας, έπρεπε να συγκαλέσει τώρα συμβούλιο πολιτικών Αρχηγών, γιατί είναι εθνικό το θέμα της Θεσσαλίας. Να πάρει ιδέες, να ακούσει προτάσεις. Να συζητήσουμε επιτέλους σαν σοβαροί πολιτικοί, όπως έγινε στη Γερμανία. Είχαν κι εκεί νεκρούς, αλλά εκεί συνεκλήθησαν οι τοπικές κυβερνήσεις, οι κυβερνήτες, οι Υπουργοί μαζί με τα κόμματα και συνομίλησαν μεταξύ τους.

Ο Πρωθυπουργός νομίζει ότι ακόμα είναι ο Μωυσής. Έτσι τον έλεγαν το 2019, 2020, 2021. Το τσιτάχ της πολιτικής, έλεγαν. Το τσιτάχ απεδείχθη γάτα, όμως, μπρος το μέγεθος των προβλημάτων, δυστυχώς. «Γάτα» με την κακή έννοια του όρου, όχι με την εξυπνάδα.

Πάμε και στα υπόλοιπα.

Πλημμύρες. Έχουμε πολλά να πούμε. Τα μηνύματα, ένα-ένα. Θα σας πω ένα διασταλτικά. Πέφτει το ρεύμα στην πόλη της Καρδίτσας, της Θεσσαλονίκης. Ξέρετε τι σημαίνει αυτό; Ότι το υδραγωγείο δεν στέλνει νερό, γιατί είναι συνδεδεμένες οι περισσότερες πηγές, τα αντλιοστάσια με το ρεύμα. Όταν, λοιπόν, δεν έχει ρεύμα μία περιοχή, δεν στέλνει και νερό.

Τι κάνει μία χώρα που είναι σοβαρή, κύριε Υπουργέ μου; Ξέρετε; Στήνει ανεμογεννήτριες ή γεννήτριες στον χώρο των αντλιοστασίων; Το δεύτερο. Βάζει γεννήτριες, ώστε, αν διακοπεί το ρεύμα, να έχεις τουλάχιστον τρεις-τέσσερις ώρες να δώσεις νερό. Αλλιώς, ούτε νερό θα έχεις ούτε να πιεις ούτε να φας. Αυτό σημαίνει χρηστή διοίκηση. Αυτό σημαίνει κυβερνώ επ' ωφελεία του λαού κι όχι των συμφερόντων και των ολιγαρχών.

Επίσης, όταν δεν έχει ρεύμα, τι άλλο παθαίνουμε; Ξέρετε; Απλά μαθήματα οικονομικών. Δεν έχουμε POS, δεν έχουμε κάρτα, κύριε Υπουργέ. Πάτε να καταργήσετε τα μετρητά. Ξέρετε τι σημαίνει αυτό; Τι θα αγοράζει ο άλλος; Δεν έχει ρεύμα. Με κάρτα; Πώς; Πού; Για πείτε μου. Δείτε και τις δυσκολίες. Άρα, μένεις νηστικός, βρεγμένος, διψασμένος, πληγωμένος και αβοήθητος.

Θέλει προσοχή το εγχείρημα με το πλαστικό σας χρήμα. Εμείς είμαστε εναντίον του πλαστικού χρήματος και αν θέλετε να χτυπήσετε τη φοροδιαφυγή, πηγαίνετε στα διυλιστήρια, κάνετε ιχνηλάτηση. Εκεί θα βρείτε τα λεφτά, όχι στην τσέπη του ελληνικού λαού!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κλείνω.

Φωτοβολταϊκά. Στη Θεσσαλία γεμίσατε φωτοβολταϊκά. Ήδη μαθαίνω ότι ισραηλινή εταιρεία θέλει δέκα χιλιάδες στρέμματα. Αυτά τα φωτοβολταϊκά που πλημμύρισαν ξέρετε τι απόβλητα έχουν μέσα; Πού θα πάνε όλα αυτά; Στον υδροφόρο ορίζοντα!

Γι’ αυτό σας λέω ότι λέμε ανοησίες πολλές φορές εδώ μέσα, γιατί κάποιοι έρχονται, τους τα ετοιμάζουν, «πάρτε τα», δεν ξέρουν, τα διαβάζουν και φεύγουν. Δεν είναι έτσι η πολιτική. Η πολιτική είναι σοβαρή υπόθεση, για να την αφήνουμε σε χέρια, τα οποία πραγματικά, αντί να μιλούν, παραμιλούν και κάνουν ζημιά, μεγάλη ζημιά.

Το «112» δεν λειτούργησε στον Παλαμά. Υπάρχουν καταγγελίες.

Αντιπλημμυρικά. Αφήστε το. Το σχολιάσαμε.

Πτητικά μέσα. Τα είπαμε. Είναι μερικά μηνύματα. Από την πρώτη στιγμή –θα σας το πω τώρα- ήξερε η Κυβέρνηση ότι ελικόπτερα δεν είχε. Το γνώριζε. Όλοι το ξέραμε. Έχω κάνει άπειρες ερωτήσεις και για τα Σινούκ και για τα Σούπερ Πούμα.

Τι θα έκανα εγώ αν ήμουν Πρωθυπουργός στη θέση του Πρωθυπουργού; Τι θα κάνει η Ελληνική Λύση; Θα επιτάσσαμε τα διακόσια ιδιωτικά ελικόπτερα που τα έχουν οι ολιγάρχες παρκαρισμένα και δεν βοηθάνε. Διακόσια είναι, για να μην κοροϊδεύουμε τον κόσμο! Και φαγάνες και οχήματα.

(Χειροκροτήματα από την πτέρυγα της Ελληνικής Λύσης)

Το χειρότερο δε απ’ όλα είναι ότι δεν βγάλατε τον στρατό. Αυτό δεν το συγχωρώ. Εγώ θυμάμαι στον σεισμό στην Καλαμάτα, όπου ήμουν στρατιώτης τότε, όταν πήγαμε με το Σινούκ, για να βοηθήσουμε τους Καλαματιανούς, κύριοι συνάδελφοι, είχαμε στήσει και ειδικό μαγειρείο και δίναμε συσσίτια. Στον Βόλο δεν έχουν να φάνε, δεν έχουν φαγητό. Όχι μόνο νερό δεν έχουν, αλλά ούτε φαγητό, το καταλαβαίνετε; Ο στρατός θα μπορούσε να έχει έτοιμα μαγειρεία, να τους δώσει συσσίτια, να φάνε! Τι είναι αυτό που λέτε;

Επαναφέρετε τη MOMA. Ξαναφέρτε τον στρατό σε αυτό που του αξίζει. Κοινωνική αρωγή σε Έλληνες όποτε πονάνε.

(Χειροκροτήματα από την πτέρυγα της Ελληνικής Λύσης)

Το έχω πει χίλιες φορές, χρειάστηκε μία γέφυρα και την έκανε κατευθείαν ο στρατός στο νότιο Πήλιο. Κατευθείαν, σε μία μέρα. Ήμουν εκεί και το είδα με τα μάτια μου, στα Καλά Νερά. Σε μία μέρα! Γιατί δεν κάνουν τη MOMA; Γιατί δεν το θέλουν αυτό; Να σας το πω εγώ. Γιατί θέλουν τα συσσίτια –τα catering- να τα παίρνουν οι κολλητοί τους, να τα δίνουν αυτοί. Πλέον, όμως, δεν μπορούν να τα δώσουν, γιατί είναι πάρα πολλά τα άτομα.

Θέλουν στις δομές να δίνουν από catering. Γιατί δεν το κάνουν αυτό; Γιατί θέλουν οι εργολάβοι οι φίλοι τους, η «ΓΕΚ ΤΕΡΝΑ» ή η όποια άλλη, αν θέλετε, εταιρεία να κονομάει από παντού, από ανεμογεννήτριες, από δρόμους, από γέφυρες, από τον αέρα, από το λιμάνι. Παντού «ΓΕΚ ΤΕΡΝΑ».

Και δεν έχω τίποτα με τον επιχειρηματία, τη δουλειά του κάνει αυτός. Εμένα με ενοχλεί η δική σας ασυλία απέναντι σε αυτούς, οι οποίοι και ζημιά κάνουν στην εθνική οικονομία και δεν κάνουν καλά κατασκευαστικά έργα και το χειρότερο, δεν τιμωρούνται ποτέ.

Κλείνω εδώ με τη βοήθεια στην Ευρωπαϊκή Ένωση. Ποια βοήθεια; Ποιον κοροϊδεύετε; Ξέρετε τι είπε η Ευρωπαϊκή Ένωση, η κυρία φίλη του κυρίου Μητσοτάκη; Πρώτον, όταν έγινε το ίδιο γεγονός στη Σλοβακία, πήγε η ίδια και είδε τα αποτελέσματα. Ήρθε εδώ να τα δει στη Θεσσαλία; Όχι. Πέταξε ο Πρωθυπουργός εκεί. Ο ίδιος πήγε στο Στρασβούργο.

Όμως, το χειρότερο ποιο είναι; Λέει στον Πρωθυπουργό: «Είστε αποτυχημένοι, υπάρχουν αποθεματικά που δεν απορροφήσατε από τα προηγούμενα χρόνια. Πηγαίνετε, πάρτε από εκεί». Κι ο Πρωθυπουργός χαίρεται. Του λέει είσαι αποτυχημένος, γιατί δεν απορρόφησες λεφτά που υπήρχαν και αυτός χαίρεται. Χαίρεται, λέει θα πάρουμε λεφτά! Μα, τα λεφτά είναι τα δικά μας, έτσι κι αλλιώς. Από τα δικά μας τα λεφτά, δηλαδή, θα πάρουμε τα λεφτά και λέτε ότι μας έδωσε βοήθεια!

Εγώ αύριο το πρωί, η Ελληνική Λύση μπορούμε να βρούμε δύο δισεκατομμύρια ευρώ άμεσα. Άμεσα, τώρα! Ούτε να ευχαριστώ τους Ευρωπαίους ούτε τίποτα. Δύο δισεκατομμύρια! Κάντε ό,τι έκανε η Σλοβενία. Μισό τοις εκατό -0,2% είναι αυτοί- φόρο σε όλες τις τράπεζες της χώρας.

(Χειροκροτήματα από την πτέρυγα της Ελληνικής Λύσης)

Αυτό έκανε η σοβαρή κυβέρνηση της Σλοβενίας με το που έγινε το γεγονός. Είπε 0,2% έκτακτος φόρος στις τράπεζες. Ξέρετε τι σημαίνει αυτό; Τριακόσια πενήντα εκατομμύρια.

Επίσης, ενάμισι δισεκατομμύριο από προμήθειες που παίρνουν και αδικούν τον Έλληνα, για δύο χρόνια από τώρα δεν θα τα πάρουν οι τραπεζίτες. Τρία δισεκατομμύρια είναι. Ενάμισι δισεκατομμύρια είναι προμήθειες, 10 ευρώ, 5 ευρώ, στείλε ένα έμβασμα, ενάμισι δισεκατομμύριο τον χρόνο. Δεν μιλώ για τον αναβαλλόμενο φόρο, τους τα χαρίσατε και εσείς και αυτοί και όλοι μαζί. Κάνετε νόμο, για να μην πληρώνουν οι τραπεζίτες λεφτά και να πεινάει ο Θεσσαλός αγρότης και ο κτηνοτρόφος, να μην έχει να φάει ο Βολιώτης. Δεν είναι κράτος.

Ένας θρήνος πλανάται πάνω από τη χώρα με τα εγκληματικά λάθη αυτής της Κυβέρνησης και η Κυβέρνηση Μητσοτάκη έχει άλλες προτεραιότητες. Στέλνει τον κ. Πατέλη να κάνει μασάζ -λέει- σε κάποιους Βουλευτές που διαφωνούν με τον νόμο περί ομοφυλοφίλων και υιοθεσίας.

Ακούστε, κύριοι, αυτές οι προτεραιότητες είναι δικές σας. Σας τις χαρίζουμε. Μην αγχώνεται, πείτε στον Πρωθυπουργό, θα ψηφίσουν το ΠΑΣΟΚ κι ο ΣΥΡΙΖΑ. Ό,τι έγινε με τις Πρέσπες, θα γίνει και εδώ. Το έχουμε πει εδώ κι έναν μήνα. Τι θα πουν οι δικοί σας οι «αντάρτες», οι τάχα μου δεξιοί;

Εδώ ο Πρωθυπουργός και μπράβο του -μπράβο στον Πρωθυπουργό- χθες πήγε με τη σημαία εδώ στο πέτο, τίμησε την ελληνική σημαία. Έβαλε στο πέτο τη σημαία. Επειδή βλέπει εμάς που βάζουμε σημαίες, αντέγραψε κι αυτός. Καλώς ήρθες στον δρόμο, λοιπόν, του εθνικού κοινωνικού λαϊκού πατριωτισμού. Τον καλωσορίζουμε και αυτόν, αλλά όχι μόνο στα λόγια και στις πράξεις.

(Χειροκροτήματα από την πτέρυγα της Ελληνικής Λύσης)

Λέω και επαναλαμβάνω, λοιπόν, ότι οι προτεραιότητες της Νέας Δημοκρατίας είναι ο νόμος για την υιοθεσία των ομοφυλοφίλων. Διαφωνούμε ριζικά, δεν έχει σημασία. Εμείς έχουμε άλλες προτεραιότητες. Εμείς έχουμε προτεραιότητες που αφορούν την Ελλάδα και τους Έλληνες.

Θέλουμε οι Έλληνες να έχουν χρήματα, να έχουν αξιοπρεπείς μισθούς, να έχουν καλές συντάξεις, καλή υγεία, καλή παιδεία, να μην φύγουν από την Ελλάδα, να μην ξεσπιτωθούν, να μείνουν εδώ, πιστοί στην Ελλάδα, στην Ορθοδοξία, στην πατρίδα, στην ιστορία, στον πολιτισμό!

(Χειροκροτήματα από την πτέρυγα της Ελληνικής Λύσης)

Πρώτα είναι η Ελλάδα, πρώτα οι Έλληνες! Τις προτεραιότητες τις δικές σας σάς τις χαρίζουμε.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Πρόεδρος των Σπαρτιατών κ. Βασίλειος Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, σήμερα είμαστε εδώ για να νομοθετήσουμε -όπως και τις προηγούμενες ημέρες, αλλά και τις υπόλοιπες ημέρες- ενώ η πατρίδα μας περνάει δύσκολες στιγμές.

Ποτέ δεν με εντυπωσίασαν τα σόου, γιατί τα σόου τα έχω χαρακτηρίσει στον υπερβολικό βαθμό, όταν γίνονται, έργα που μου θυμίζουν θέατρο σκιών και τον δημοφιλή ήρωα Καραγκιόζη. Διότι είναι θέμα φιλοσοφίας πώς μπορεί κάποιος να αντιμετωπίσει τις διάφορες καταστάσεις και πώς κάποιος είναι δίπλα στον λαό. Είναι μέσα στον λαό ή αν θέλετε προέρχεται από τον λαό.

Εμείς, οι Σπαρτιάτες, το περασμένο Σάββατο -θέλαμε και πιο νωρίς, βέβαια, αλλά υπήρχαν τεχνικές δυσκολίες, όπως αντιλαμβάνεστε- πήγαμε στις πληγείσες περιοχές. Θέλαμε να πάμε πρώτα Καρδίτσα - Τρίκαλα, που ήταν το μεγαλύτερο πρόβλημα, αλλά δεν μας επέτρεψαν και πήγαμε στον Βόλο. Στον Βόλο είχαμε και βοήθεια μαζί, αλλά το κυριότερο ανακατευτήκαμε με τον κόσμο.

Ναι, δεν είναι ντροπή, βοηθήσαμε και αν θα χρειαστεί, θα το ξανακάνουμε. Ανακατευτήκαμε με τον κόσμο, βοηθήσαμε να λιγοστεύουν οι ουρές. Πήραμε αγκαλιά νερά, τα μοιράσαμε στον κόσμο και είμαστε ευτυχισμένοι γι’ αυτό. Δεν ντρεπόμαστε γι’ αυτό και θα το ξανακάνουμε. Θα το ξανακάνουμε σύντομα, την Παρασκευή. Θα ξαναπάμε στις πληγείσες περιοχές και όχι μόνο τώρα, θα πηγαίνουμε συνέχεια. Ό,τι μπορούμε, να βοηθήσουμε, γιατί είμαστε κομμάτι αυτής της κοινωνίας.

Εμείς ανακατευτήκαμε με τον κόσμο και πραγματικά νιώσαμε πολύ όμορφα. Όταν δίνεις κάτι σε έναν άνθρωπο που διψάει, που πεινάει, που έρχεται και σου λέει «σε παρακαλώ, δώσε μου μία εξάδα νερό, έχω κάποιον συγγενή μου στο σπίτι, έχω μία γιαγιά, έχω παιδιά», νιώθεις πολύ όμορφα. Πώς να ζήσει κάποιος με μία εξάδα νερό; Τι να πρωτοκάνει; Να πιει, να πλυθεί, να μαγειρέψει; Αυτό δεν είναι ντροπή.

Εμείς οι Σπαρτιάτες πήγαμε και θα ξαναπάμε, γιατί κάποιοι άλλοι δεν μπορούν να το κάνουν αυτό. Διότι αν πάνε να ανακατευτούν με τον κόσμο, θα φάνε σφαλιάρες. Πραγματικά, θα φάνε σφαλιάρες.

Εμείς οι Σπαρτιάτες πριν γίνουμε πολιτικός φορέας, είμασταν ένα δίκτυο κοινωνικής δράσης και αλληλεγγύης. Έχουμε κάνει πάρα πολλές φιλανθρωπίες και είμαστε υπερήφανοι γι’ αυτό. Όταν κάναμε εμείς τις φιλανθρωπίες, κάποιοι άλλοι πολιτικάντηδες ψήφιζαν το πρώτο μνημόνιο. Να τα θυμηθούμε αυτά. Αυτά δεν τα ξεχνάμε, γιατί ακούγονται περίεργα πράγματα εδώ στην Αίθουσα.

Προτάσεις, όπως πού θα βρούμε δύο δισεκατομμύρια, πού θα βρούμε τρία δισεκατομμύρια, πού θα βρούμε είκοσι δισεκατομμύρια; Από την τσέπη του, όμως, δεν τα βγάζει κανένας! Γιατί κάποιοι πονάνε. Πονάει η τσέπη τους, άμα είναι να δώσουν κάτι. Ή έχουν τα λεφτά στο εξωτερικό και βέβαια δεν είναι εύκολο να έρθουν εδώ τα λεφτά. Αντιλαμβάνεστε, λοιπόν.

Εμείς πήγαμε στις πληγείσες περιοχές και είμαστε πάρα πολύ περήφανοι γι’ αυτό και θα βοηθήσουμε με όλες μας τις δυνάμεις. Εμείς δεν έχουμε λεφτά στην τράπεζα και ό,τι έχουμε κι όσο μπορούμε, θα τα διαθέσουμε γι’ αυτούς τους ανθρώπους.

Ήθελα να τονίσω, επίσης, ότι έχουν περάσει σχεδόν δέκα μέρες από αυτή τη θεομηνία, από αυτή την τεράστια καταστροφή και ακόμα μας παίρνουν τηλέφωνο όλες τις ημέρες -ακόμα και σήμερα το πρωί- από την Αγιά, από τη Γιάννουλη, από χωριά της Καρδίτσας. Πεινάνε, θέλουν ζωοτροφές για τα ζώα τους -όσα έχουν γλιτώσει- γάλα για τα παιδιά τους, κάτι.

Και βλέπουμε ότι η Κυβέρνηση είναι απούσα. Δεν μπορεί να κάνει τίποτα. Ο κύριος Πρωθυπουργός λέει «πήγαμε στις Βρυξέλλες, πήραμε δύο δισεκατομμύρια». Πώς θα διατεθούν αυτά τα λεφτά; Πότε θα γίνει αυτό; Αυτή τη στιγμή πεινάει ο κόσμος. Ο στρατός, είναι γεγονός, ότι ολιγώρησε και ακόμα ολιγωρεί. Θα έπρεπε αυτή τη στιγμή ο κάμπος της Θεσσαλίας να είναι γεμάτος από ελικόπτερα, να μεταφέρουν τρόφιμα, να παίρνουν ανθρώπους εγκλωβισμένους και να τους μεταφέρουν σε ασφαλή μέρη. Τίποτα από αυτά δεν γίνεται.

Επίσης ακούγονται και χαζομάρες, πραγματικές χαζομάρες και το λέω γιατί ξέρω πράγματα και τρελαίνομαι. Ακούστηκε –λέει- ιδιωτικά ελικόπτερα να επιστρατευτούν. Κάποιος θα έπρεπε να πει στους άσχετους ότι τα ιδιωτικά ελικόπτερα δεν είναι μεταφορικά, δεν είναι ελικόπτερα φορτίων. Είναι επιβατικά ελικόπτερα, μεταφέρουν ανθρώπους. Επίσης, αυτοί οι πιλότοι δεν έχουν την τεχνογνωσία να πάνε σε δύσκολες περιοχές. Ξέρω αυτά τα πράγματα διότι υπηρέτησα επί είκοσι δύο μήνες στην Αεροπορία Στρατού. Ήμουν μηχανικός εδάφους και ιπτάμενος και επομένως είχα υπηρετήσει και στο Στεφανοβίκειο, εκεί που πνίγηκαν τα ελικόπτερα μέσα στο νερό.

Βέβαια, για να είμαι ειλικρινής, δεν θέλω να αναφέρω αυτά τα πράγματα διότι είναι θέματα εθνικής ασφαλείας, αλλά ήδη έχουμε γίνει ρεζίλι διεθνώς και πόσο μάλλον περισσότερο έχουμε εκτεθεί και στην Τουρκία. Θα μπορούσαν, αν δεν είχαν παρατήσει τον Στρατό και τις Ένοπλες Δυνάμεις στη μοίρα τους, να είναι τρεις αξιωματικοί τουλάχιστον σε επιφυλακή, να πάρουν τα ελικόπτερα και να τα πάνε σε ένα πιο ασφαλές μέρος. Ήταν λάθος της Κυβέρνησης και ψέμα μεγάλο να πει ότι τα ελικόπτερα αυτά ήταν παροπλισμένα. Αν ήταν παροπλισμένα -επειδή το γνωρίζω από πρώτο χέρι- θα ήταν κάπου σε μία αποθήκη πεταμένα ή «κανιβαλισμένα» για να φτιάξουν κάποια άλλα. Έτσι γίνεται. Ελικόπτερα ή αεροπορικά μέσα που δεν είναι χρήσιμα και είναι παροπλισμένα πρέπει να είναι σε αποθήκες και όχι στην πίστα του αεροδρομίου.

Επομένως, η Κυβέρνηση και ο κ. Δένδιας έχουν εκτεθεί ανεπανόρθωτα γιατί ολιγώρησαν και δεν μπόρεσαν να είναι τα ελικόπτερα εκεί που έπρεπε, αλλά είπαν και ψέματα που τα άφησαν μέσα στο νερό. Και αν υποτεθεί ότι αυτά τα Χιούι ήταν παροπλισμένα, με τα Απάτσι, που είναι και πανάκριβα πτητικά μέσα, τι έγινε; Γιατί ήταν μέσα στο νερό; Αυτό είναι ντροπή για τη χώρα.

Άρα έχουμε και λέμε ότι αυτό είναι ένα ξεχαρβαλωμένο κράτος και όλες αυτές οι καταστροφές, οι θεομηνίες, οι φωτιές, οι πλημμύρες μάς έχουν βρει απροετοίμαστους.

Θα συνεχίσω λίγο λέγοντας για το φιλανθρωπικό έργο διότι, κυρίες και κύριοι, όπως είπα και πριν, κάποιους τους πονάει η τσέπη τους. Εμείς δεν είμαστε τέτοιοι. Δεν έχουμε πάρει τη χρηματοδότηση ακόμα, όπως πιστεύω και τα άλλα κόμματα, αλλά όταν την πάρουμε -γιατί κάποιοι έχουν άλλες ιδέες για το αν θα πάρουμε τη χρηματοδότηση ή δεν θα την πάρουμε, θα το δούμε αυτό-, όταν την πάρουμε, όμως, θέλω να ξέρετε ένα πράγμα, ότι εμείς οι Σπαρτιάτες θα διαθέσουμε τα περισσότερα της χρηματοδότησης ώστε να ξαναγυρίσουν πίσω στον ελληνικό λαό και αυτό δεν είναι τρικ, είναι μία πραγματικότητα και είναι κάτι που το αισθανόμαστε.

Και για του λόγου το αληθές, να περάσουμε και λίγο στην πράξη. Εμείς σκεφτήκαμε -είναι τόσο απλό, μα τόσο απλό- να προτείνουμε κάτι εδώ στο Προεδρείο της Βουλής, στον κ. Τασούλα και σε όλους εσάς, κυρίες και κύριοι συνάδελφοι, γιατί πολλές φορές η χειρονομία είναι αυτή που μετράει και όχι το ποσό ή το υλικό μέρος.

Εμείς οι Σπαρτιάτες, λοιπόν, προτείνουμε να κρατηθεί ένας μισθός απ’ όλους τους Βουλευτές εδώ στο ελληνικό Κοινοβούλιο και να διατεθεί στους πλημμυροπαθείς της Θεσσαλίας. Τόσο απλό και τόσο ανθρώπινο. Να δούμε. Θα κάνουμε και γραπτή αίτηση στον Πρόεδρο της Βουλής για να δούμε πώς μπορούμε να συνεχίσουμε και πώς μπορεί να γίνει αυτό. Δεν βλέπω βέβαια καμμία αντίδραση, αλλά εντάξει. Ο καθένας, είπαμε, ενδεχομένως μπορεί να πονάει στην τσέπη του.

Πρόσφατα, πριν από δέκα μέρες περίπου, πήγα στον Νομό Έβρου, περιηγήθηκα στην περιοχή, έφτασα μέχρι ψηλά επάνω στο δάσος της Δαδιάς, όσο δεν είχε καεί μέχρι εκείνη την ημέρα. Ο ήλιος δεν φαινόταν σε ολόκληρη την Αλεξανδρούπολη. Ήταν πολύ τραγικές αυτές οι εικόνες.

Πέρα από τις φωτιές, κυρίες και κύριοι, ήθελα να τονίσω ότι αυτό που είδαν τα μάτια μου τι ήταν; Η ερημιά, η εγκατάλειψη, δηλαδή εν μέσω θέρους δεν υπήρχαν τρακτέρ, δεν υπήρχε κόσμος να κινηθεί, να πάει στα χωράφια του, να μαζέψει την παραγωγή, να κάνει κάτι, δεν υπήρχαν βιομηχανίες, βιοτεχνίες. Τίποτα δεν υπήρχε, τίποτα. Και μιλάμε για έναν νομό που όλοι γνωρίζουμε τι ανάγκες έχει και τι σημασία έχει για τη χώρα μας, διότι όλοι γνωρίζουμε ότι ο νομός Έβρου είναι οι «Θερμοπύλες», μαζί με τα ακριτικά νησιά βεβαίως. Τίποτα, ερημιά και εγκατάλειψη.

Το ίδιο να είστε σίγουροι ότι θα συμβεί και στη Θεσσαλία. Όσοι άνθρωποι ζουν σε αυτά τα μέρη και ήταν μεταξύ φθοράς και αφθαρσίας, έλεγαν «να μείνω στον τόπο μου, να καλλιεργήσω, να φτιάξω κάτι, να μη φτιάξω, τι να κάνω με όλα αυτά που συμβαίνουν τόσα χρόνια;». Επομένως να είστε σίγουροι ότι ο τόπος εκεί θα ρημάξει, θα ρημάξει ο τόπος της Θεσσαλίας, ούτε θα καλλιεργήσουν τίποτα ξανά ή θα το κάνουν μετά από πάρα πολλά χρόνια, αλλά ποιος μπορεί να περιμένει, ποιος έχει την οικονομική άνεση σήμερα σε αυτήν τη χώρα να περιμένει;

Επειδή είμαι άνθρωπος του εμπορίου και της παραγωγής, κι εγώ περίμενα πολλά χρόνια, όπως και άλλοι άνθρωποι που ξέρω στην παραγωγική βιομηχανία. Παντού όλοι κάνουν υπομονή. Μπήκαμε το 2010 στα μνημόνια και συνεχίζουμε ακόμα να κάνουμε υπομονή. Πέρασε ένας χρόνος, δύο, τρία, τέσσερα, πέντε, τώρα κοντεύουμε τα δεκαπέντε χρόνια. Πώς θα ανασυνταχθεί αυτός ο τόπος; Με λόγια; Δεν νομίζω. Η μία κυβέρνηση διαδέχεται την άλλη και το αποτέλεσμα είναι το ίδιο, πόνος και καταστροφή. Δεν μπορεί να παράξει εισόδημα αυτή η χώρα. Χρωστάμε σχεδόν 550 δισεκατομμύρια. Πώς θα βγουν αυτά; Με τι διαδικασίες; Δεν μπορεί να πάει μπροστά αυτός ο τόπος.

Ήμουν τον τελευταίο χρόνο στη Γερμανία και είδα απίστευτα πράγματα. Δεν θα το συζητήσω βέβαια. Σε κάθε χωριό, όπως έχουμε εμείς τα περίπτερα, εκεί είχαν τα εργοστάσια, τις βιοτεχνίες, είχαν τα πάντα. Εδώ πέρα τίποτα. Μεγαλοστομίες, εξαγγελίες, τα ίδια και τα ίδια. Δεν υπάρχει μέλλον σε αυτή τη χώρα. Οι νέοι τι θα κάνουν; Αυτό είναι το σημαντικότερο. Μετά από εθνικές καταστροφές πρέπει να υπάρχει ένα σχέδιο, να ακολουθεί ένα σχέδιο σε αυτήν τη χώρα, να κρατήσουμε τους νέους μας εδώ πέρα. Κάτι πρέπει επιτέλους να κάνουμε. Δεν μπορεί να συνεχιστεί, όμως, αυτό το πράγμα, δεν γίνεται έτσι.

Σε αυτές τις περιοχές -και επιμένω σ’ αυτό- η καταστροφή είναι τεράστια. Ο Θεός να βάλει το χέρι του να μην έχουμε περισσότερα θύματα, διότι τώρα πέφτουν τα νερά και οι άνθρωποι εκεί θα αντιμετωπίσουν πάρα πολλά προβλήματα. Απ’ όσο γνωρίζω, για τα επόμενα πέντε, ίσως και παραπάνω χρόνια θα υπάρχει πλήρης ερήμωση όλων αυτών των περιοχών.

Επομένως, εμείς θα κάνουμε ό,τι μπορούμε με τα μέσα που μπορούμε ώστε να φτάσουμε σε αυτές τις περιοχές και να αγκαλιάσουμε τον κόσμο και να τον βοηθήσουμε. Το δυστύχημα είναι ότι είμαστε στο ίδιο έργο θεατές, διότι όλα θα ξεχαστούν όπως και οι φωτιές που είχαμε τον Ιούλιο και τον Αύγουστο μάλλον ξεχάστηκαν ή θα ξεχαστούν πολύ σύντομα, όπως ξεχάστηκε η τραγωδία των Τεμπών, όπως ξεχάστηκε η τραγωδία στο Μάτι, όπως ξεχάστηκε πιο παλιά η τραγωδία στη Μάνδρα Αττικής.

Βλέπουμε ότι η Κυβέρνηση προσπαθεί να ρίξει τις ευθύνες σε κάποιους άλλους. Όλο κάποιοι φταίνε εκτός από τον Πρωθυπουργό. Και μην ξεχνάμε ότι πριν από δυο-τρεις μήνες όλοι αυτοί που παραιτήθηκαν ή θα παραιτηθούν ή θα εκδιωχθούν, ήταν επιλογές της Κυβέρνησης. Επομένως κάτι δεν πάει καλά.

Έρχομαι τώρα στο νομοσχέδιο. Είναι ένα νομοσχέδιο προφανώς ρουσφετολογικού χαρακτήρα. Εμείς έχουμε εντοπίσει το άρθρο 4 για τα όρια ηλικίας, για το αν κάποιος θα είναι είκοσι ενός χρονών, αλλά πιθανόν θα μπορούσαμε να πούμε ότι πρέπει να είναι είκοσι πέντε τουλάχιστον, αλλά και αυτά τι κριτήρια είναι; Ένας νέος άνθρωπος που δεν έχει πάει ακόμα στον στρατό δεν μπορεί να εκτελεί διαταγές εισαγγελέως και να κάνει κατά κάποιον τρόπο τον δικαστικό λειτουργό. Είναι ένα περίεργο νομοσχέδιο. Ο εισηγητής μας θα το αξιολογήσει και θα ψηφίσουμε.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Περνάμε στον κατάλογο των ομιλητών.

Τον λόγο έχει ο κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θα ήθελα να ξεκινήσω εκφράζοντας θερμά συλλυπητήρια στις οικογένειες που θρηνούν μετά τη θεομηνία. Όλος ο Ελληνισμός στέκεται δίπλα στη Θεσσαλία. Η πολιτεία θα προχωρήσει για όσα χρειάζονται ώστε οι συμπολίτες μας να προστατευτούν από τις συνέπειες των φαινομένων. Το έχει πράξει και πρόσφατα στο παρελθόν στο φαινόμενο του «Ιανού». Εγώ προερχόμενος από την Κεφαλονιά μπορώ να σας διαβεβαιώσω ότι όσα σημεία επλήγησαν στην Κεφαλονιά σήμερα έχουν επανέλθει σε καλύτερη κατάσταση απ’ ό,τι ήταν πριν πληγούν. Βέβαια αυτό δεν σημαίνει ότι δεν πρέπει να συνεχίσουμε την προσπάθεια.

Το καιρικό φαινόμενο που ζήσαμε μας υπενθυμίζει πόσο γρήγορα αλλάζει η πραγματικότητα γύρω μας και τι προκλήσεις καλούμαστε να αντιμετωπίσουμε. Για να τα καταφέρουμε πρέπει και το κράτος μας να αλλάξει. Να προσαρμοστεί σε καταστάσεις που λίγα χρόνια πριν δεν μπορούσαμε να φανταστούμε.

Το νομοσχέδιο που συζητάμε σήμερα μπορεί να αφορά τη δικαιοσύνη ωστόσο αγγίζει τον πυρήνα της δημόσιας συζήτησης για το κράτος που θέλουμε. Ένα κράτος αποτελεσματικό, ευέλικτο, σύγχρονο. Η ταχύτητα απονομής της δικαιοσύνης είναι μία βασική προϋπόθεση για να γίνει η Ελλάδα ένας τόπος καλύτερος.

Στην προηγούμενη κοινοβουλευτική περίοδο ξεκινήσαμε με τη σύσταση της δικαστικής αστυνομίας. Η συγκεκριμένη μεταρρύθμιση αποτελούσε αίτημα εδώ και δεκαετίες των δικαστικών και εισαγγελικών λειτουργών και συνολικά του νομικού μας κόσμου. Σκοπός της Δικαστικής Αστυνομίας είναι η υποβοήθηση του έργου των εισαγγελικών και δικαστικών αρχών και η διασφάλιση της εύρυθμης λειτουργίας των δικαστικών υπηρεσιών. Με τη σύσταση της Δικαστικής Αστυνομίας επιδιώκεται η αποτελεσματική άσκηση των καθηκόντων του προσωπικού που πρόκειται να την στελεχώσει. Η λειτουργική κατανομή των αρμοδιοτήτων μεταξύ των τομέων της. Η ύπαρξη της αναγκαίας υπηρεσιακής συνοχής για την εκπλήρωση των σκοπών της και εν τέλει η επιτάχυνση των διαδικασιών της δικαιοσύνης.

Η άμεση στελέχωση της Δικαστικής Αστυνομίας αποτελεί προαπαιτούμενο της ουσιαστικής λειτουργίας της. Για τον λόγο αυτό εισάγονται ρυθμίσεις με σκοπό τη συγκεκριμενοποίηση της διαδικασίας στελέχωσης της Δικαστικής Αστυνομίας, την εξειδίκευση των προσόντων διορισμού του προσωπικού, του αστυνομικού και του πολιτικού τομέα της Δικαστικής Αστυνομίας και τη σύσταση περιφερειακών υπηρεσιών της Δικαστικής Αστυνομίας σε επίπεδο τμήματος πολιτικού και αστυνομικού τομέα στα δικαστικά μέγαρα της επικράτειας.

Η Δικαστική Αστυνομία δίνει λύσεις στο έργο της απονομής δικαιοσύνης καθώς απεγκλωβίζει πολλούς αστυνομικούς της ΕΛΑΣ για να επιστρέψουν στα καθήκοντά τους. Είναι αδιαμφισβήτητη η συνεισφορά της συγκεκριμένης διάταξης στην ασφάλεια του συνόλου των πολιτών. Επιπρόσθετα, η διευκόλυνση και η στήριξη του έργου των δικαστικών λειτουργών θα γίνει με την πρόσληψη επιστημονικού προσωπικού επικουρώντας ουσιαστικά το έργο τους. Με το άρθρο 4 του νομοσχεδίου καθορίζονται οι αρμοδιότητες των περιφερειακών υπηρεσιών της Δικαστικής Αστυνομίας.

Οι περιφερειακές υπηρεσίες της Δικαστικής Αστυνομίας πολιτικού τομέα θα έχουν στον τομέα ευθύνης τους τη διενέργεια προκαταρκτικής εξέτασης, προανάκρισης και ανακριτικών πράξεων κατόπιν εισαγγελικής παραγγελίας ή παραγγελίας του ανακριτή, την παροχή επιστημονικής και τεχνικής συνδρομής στους δικαστικούς και εισαγγελικούς λειτουργούς επί θεμάτων των οποίων η μελέτη και ανάλυση απαιτούν ειδικές γνώσεις, καθώς και την υποβοήθηση των αρμόδιων δικαστικών και εισαγγελικών αρχών στην εκτέλεση αιτημάτων δικαστικής συνδρομής. Οι περιφερειακές υπηρεσίες Δικαστικής Αστυνομίας αστυνομικού τομέα θα είναι αρμόδιες για την επίδοση των δικογράφων και των διαδικαστικών εγγράφων, την εκτέλεση των αποφάσεων των ποινικών δικαστηρίων και την ευταξία των δικαστικών συνεδριάσεων και τη φύλαξη των δικαστικών καταστημάτων.

Επιπρόσθετα τροποποιούνται οι διατάξεις του ν.4963/2022 που αφορούν στη διαδικασία στελέχωσης της Δικαστικής Αστυνομίας και συγκεκριμένα μεταξύ άλλων καθορίζεται διακριτά ο τρόπος επιλογής του πολιτικού και του αστυνομικού προσωπικού της Δικαστικής Αστυνομίας.

Επανακαθορίζονται τα τυπικά προσόντα διορισμού της Δικαστικής Αστυνομίας καθώς και η διαδικασία πρόσληψης του προσωπικού του αστυνομικού τομέα όπου μεταξύ άλλων προβλέπονται η έκδοση προκήρυξης πλήρωσης των θέσεων κατόπιν έγκρισης του ΑΣΕΠ.

Διασαφηνίζεται παράλληλα με την προτεινόμενη διάταξη το καθεστώς πρόσληψης του προσωπικού του αστυνομικού και του πολιτικού τομέα κατά τρόπο που παρέχει αυξημένες εγγυήσεις διαφάνειας και αξιοκρατίας και με διακριτή αντιμετώπιση των δύο τομέων. Σύμφωνα με το άρθρο 5 του ν.4963/2022 προτείνεται η στελέχωση και οι εγγυήσεις του προσωπικού της δικαστικής αστυνομίας. Το προσωπικό του πολιτικού τομέα επιλέγεται μέσω του Ανωτάτου Συμβουλίου Επιλογής Προσωπικού ΑΣΕΠ σύμφωνα με τα άρθρα 8 έως 25 του ν. 4725/2021 και εφόσον κατά την κρίση του ΑΣΕΠ δεν είναι δυνατή η επιλογή του μέσω του πανελλήνιου γραπτού διαγωνισμού κατά τα άρθρα 28 έως 30 του ίδιου νόμου. Για την πλήρωση θέσεων του προσωπικού του αστυνομικού τομέα της δικαστικής αστυνομίας, όπως αναφέρεται στο άρθρο 11, καθιερώνεται μέσω προκήρυξης από το Υπουργείο Δικαιοσύνης η οποία εναρμονίζεται με τις βασικές αρχές και εγγυήσεις διαφάνειας, αξιοκρατίας, αντικειμενικών κριτηρίων των διαγωνισμών που διεξάγονται από το Ανώτατο Συμβούλιο Επιλογής Προσωπικού αλλά και παρεμφερών ρυθμίσεων που αφορούν προσωπικό που ασκεί καθήκοντα αστυνόμευσης. Η προκήρυξη του διαγωνισμού προβλέπεται να διενεργηθεί μέσω ΑΣΕΠ και αφορά την πρόσληψη εξακοσίων ατόμων στη Δικαστική Αστυνομία τα οποία θα κατανεμηθούν στις δικαστικές υπηρεσίες της χώρας και θα αποτελούν το ένστολο και ένοπλο προσωπικό που θα εκτελεί αστυνομικά καθήκοντα. Επίσης, προβλέπεται η πρόσληψη έως και εκατόν πενήντα ατόμων διαφόρων ειδικοτήτων για το πολιτικό προσωπικό που θα εκτελούν καθήκοντα πραγματογνωμόνων.

Σύμφωνα με την οπτική μας μία Δικαστική Αστυνομία αποτελούμενη από εξειδικευμένο προσωπικό και διαθέτοντας τον απαραίτητο υλικοτεχνικό εξοπλισμό αλλά και την τεχνογνωσία, θα συμβάλει αποφασιστικά στην αποτελεσματικότερη αντιμετώπιση των σύγχρονων μορφών του εγκλήματος, θα ενισχύσει το αξιόμαχο της Ελληνικής Αστυνομίας με την αποδέσμευση δυνάμεών της από παράλληλα προανακριτικά καθήκοντα ενώ θα προσδώσει στην εισαγγελική αρχή αποτελεσματικότητα και επιχειρησιακή επάρκεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βέβαια οφείλουμε να τονίσουμε ότι ο ρόλος της Δικαστικής Αστυνομίας δεν θα πρέπει επ’ ουδενί να είναι ανταγωνιστικός με την Ελληνική Αστυνομία. Αντιθέτως όποιος διαχωρισμός καθηκόντων θα πρέπει να αναβαθμίζει την ελληνική διοικητική Αστυνομία προσδίδοντας σε αυτήν ένα ιδιαίτερα προληπτικό ρόλο με τον οποίο θα συμβάλει στο έπακρο και τις λειτουργίες της Δικαστικής Αστυνομίας βοηθώντας στην αντιμετώπιση του εγκλήματος και βελτιώνοντας την καθημερινότητα του πολίτη.

Κλείνοντας, κυρίες και κύριοι συνάδελφοι, η σύσταση της Δικαστικής Αστυνομίας θεσπίζεται και στη χώρα μας ικανοποιώντας ένα πάγιο αίτημα όλου του νομικού κόσμου. Η Δικαστική Αστυνομία ένας επιτυχημένος θεσμός που εφαρμόζεται σε προηγμένα δικαστικά συστήματα θα συνδράμει αποτελεσματικά στην επιτάχυνση της απονομής των αποφάσεων της δικαιοσύνης καθώς και στην εύρυθμη λειτουργία των δικαστικών υπηρεσιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καππάτο.

Τον λόγο έχει ο κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Επιτρέψτε και σε μένα από αυτό το Βήμα να εκφράσω τη θλίψη μου και την αλληλεγγύη μου στον κόσμο που αυτή τη στιγμή δοκιμάζεται στη Θεσσαλία, τη Μαγνησία, το Πήλιο. Να εκφράσω τα θερμά μου συλλυπητήρια στις οικογένειες των θυμάτων και δύναμη βέβαια σε όλους να αντιμετωπίσουν τα δύσκολα που είναι μπροστά μας.

Κύριοι της Κυβέρνησης, ακόμη έως και σήμερα μετά την τραγωδία των πυρκαγιών έρχεται η τραγωδία των πλημμυρών στη χώρα μας. Και δεν έχετε την ενσυναίσθηση αλλά και την ευθύνη πραγματικά να αναλάβετε αυτές τις ευθύνες που σας αναλογούν. Ρίχνετε όλα τα βάρη στην αναποδιά, όπως λέτε, στη γραφειοκρατία της χώρας, στην κλιματική κρίση που ήρθε με μεγάλη ένταση αλλά καμμία ευθύνη στη δική σας διακυβέρνηση τεσσάρων ετών έως σήμερα.

Και αφού κανένας δεν αναλαμβάνει την ευθύνη, μπροστά στην ιδέα -και σε αυτό που κυκλοφορούσε- ότι μπορεί να ανασχηματιστεί, ο κύριος Υπουργός Πολιτικής Κρίσης και Πολιτικής Προστασίας, χθες, βγήκε να επιρρίψει ευθύνες στο σύνολο σχεδόν των Υπουργών, στο σύνολο της Τοπικής Αυτοδιοίκησης Α΄ και Β΄ βαθμού και σε περιοχές που είναι πρωτοκλασάτα στελέχη για πολλά χρόνια και διοικούν από το κόμμα της Νέας Δημοκρατίας. Μπροστά στον κίνδυνο να ανασχηματιστεί, ακούσαμε χτες ότι φταίει το Υπουργείο Εσωτερικών, ότι φταίει το Υπουργείο Εθνικής Άμυνας, ότι φταίει το Υπουργείο Αγροτικής Ανάπτυξης, ότι φταίει η περιφέρεια, ότι φταίνε οι δήμοι. Το ακούσαμε από στέλεχος της Κυβέρνησής σας. Και βέβαια μας είπε ότι η απορρόφηση από το πρόγραμμα «ΑΙΓΙΣ» είναι μόνο στο 1%. Αυτό βρήκε από τον προηγούμενο Υπουργό Πολιτικής Προστασίας, Υπουργό που ο κύριος Πρωθυπουργός δεν του ανανέωσε τη θητεία τον Ιούνιο, αλλά θυμήθηκε να τον επιβραβεύσει, μόλις, προχτές, δίνοντάς του ένα χαρτοφυλάκιο καινούργιο, αυτό του Υπουργού Εμπορικής Ναυτιλίας και Νησιωτικής Πολιτικής.

Ασφαλώς και είναι και δικαιολογημένη η αμηχανία όλων εσάς, των Βουλευτών της Νέας Δημοκρατίας και η δυσφορία που παρατηρείται. Ένας Υπουργός που είχε κριθεί και φαίνεται ότι ο ίδιος ο Πρωθυπουργός είχε αποφανθεί για το τι έκανε αυτός ο Υπουργός τα προηγούμενα τέσσερα χρόνια -για να μην τον αδικώ, ήταν μόλις δύο χρόνια ο κ. Στυλιανίδης- σήμερα βλέπετε εσείς οι Βουλευτές της Νέας Δημοκρατίας να τον επαναφέρει στην Κυβέρνηση.

Δεν μας είπατε, κύριοι συνάδελφοι της Νέας Δημοκρατίας, τι έγινε με αυτά τα αντιπλημμυρικά έργα του «Ιανού». Πόσα εκατομμύρια ξοδεύτηκαν και τελικά πού βοήθησαν αυτά τα έργα και αν πράγματι έγιναν αυτά τα έργα. Ακούμε διάφορα ποσά. Ακόμη και ο περιφερειάρχης, που ανήκει στο κόμμα της Νέας Δημοκρατίας -είχε διατελέσει και Βουλευτής της Νέας Δημοκρατίας- μία μας λέει για 500 εκατομμύρια ευρώ έργα, μία μας λέει για 150 εκατομμύρια ευρώ.

Τελικά έγιναν αντιπλημμυρικά έργα ή έχουμε μία μηδενική απορρόφηση στο σύνολο των κονδυλίων; Είτε είναι κονδύλια που αφορούν στο Ταμείο Ανάκαμψης και Ανθεκτικότητας είτε κονδύλια που αφορούσαν στο ΕΣΠΑ είτε και κονδύλια, ακόμη, του κρατικού προϋπολογισμού για τη θωράκιση της πατρίδας μας, ιδιαίτερα σε αυτή την περιοχή της Θεσσαλίας, όπου ήδη από το 2018 η κυβέρνηση του ΣΥΡΙΖΑ έφερε τα πρώτα σχέδια διαχείρισης κινδύνων πλημμύρας και δεν κάνατε έκτοτε τίποτα ούτε το 2021 που έπρεπε να ανανεώσετε αυτά τα σχέδια, αλλά ούτε και σήμερα.

Έτσι, λοιπόν, δεν είναι η αναποδιά, δεν είναι η κακή μας η μοίρα, δεν είναι η γραφειοκρατία, δεν είναι αυτό καθαυτό το φαινόμενο που όλοι, πράγματι, το αναγνωρίζουμε, της κλιματικής κρίσης που θα μας συνοδεύει απ’ ό,τι φαίνεται τα επόμενα χρόνια. Το θέμα είναι εμείς σαν πολιτεία τι κάνουμε για να θωρακίσουμε την πατρίδα μας, για να προστατεύσουμε τον ελληνικό λαό. Αν μία κυβέρνηση σηκώνει τα χέρια και λέει «δεν έχω καμμία ευθύνη για όλα αυτά που συμβαίνουν» τότε, ναι, μπορούμε να πούμε ότι είστε περιορισμένης ευθύνης Κυβέρνηση και για τις πυρκαγιές και για τις πλημμύρες. Αλλά έτσι δεν αντιμετωπίζονται τα προβλήματα. Και το λέω αυτό γιατί ζητάτε και συναινέσεις. Πώς θα βρεθούν συναινέσεις όταν σε αυτά τα μεγάλα δεν μπορούμε να συνεννοηθούμε και δεν δέχεστε να αναλάβετε καμμία έως σήμερα ευθύνη.

Να αναφερθώ, πολύ σύντομα, στο νομοσχέδιο που συζητάμε: Φέρατε το 2022 έναν νόμο, τον 4693, για τη Δικαστική Αστυνομία. Έως σήμερα, ακόμη και εκεί, δεν έχετε κάνει τίποτα και αναγκάζεστε να έρθετε μετά από έναν χρόνο προκειμένου να φέρετε ουσιαστικά ένα καινούργιο -θα έλεγα- νομοσχέδιο, να ξεκινήσουμε αυτή την υπόθεση από την αρχή, που την έχει ανάγκη η ελληνική δικαιοσύνη τη Δικαστική Αστυνομία και που έπρεπε να είχε θεσπιστεί πολλά χρόνια πριν.

Διατηρήσαμε κάποιες επιφυλάξεις, κυρίως γι’ αυτόν που θα αναλάβει επικεφαλής σε αυτή τη Δικαστική Αστυνομία. Φέρατε, πράγματι, μία νέα ρύθμιση που λέει ότι θα πρέπει να έχει φύγει δύο χρόνια από το δικαστικό Σώμα. Κρατάμε αρκετές επιφυλάξεις για το αν θα πρέπει να είναι δικαστικός και μάλιστα συνταξιούχος. Είχαμε πει ότι αν προχωρούσατε σε μία τέτοια διάταξη, τουλάχιστον, να είναι τρία τα χρόνια που θα έχει φύγει ο ανώτατος δικαστικός από το Σώμα της δικαιοσύνης.

Κρατήσαμε επιφύλαξη επίσης και για τον τρόπο διορισμού και στελέχωσης της Δικαστικής Αστυνομίας. Παραμερίζετε το ΑΣΕΠ και προχωράτε σε έναν πίνακα προτεραιότητας μέσα από ένα συμβούλιο, μία επιτροπή, που ευτυχώς, έστω και τελευταία στιγμή, βάλατε να υπάρχει δικηγόρος σε αυτή την επιτροπή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουμε εκφράσει τις αντιρρήσεις μας για την αναλογία του πολιτικού προσωπικού με του αστυνομικού, το 1 προς 4, γιατί θεωρούμε ότι η δικαιοσύνη έχει ανάγκη από ειδικούς επιστήμονες που θα συνδράμουν τις αρχές, την ελληνική δικαιοσύνη, σε αυτά που πραγματικά πρέπει να απαντώνται για να τρέχουν και οι διαδικασίες πιο γρήγορα. Εσείς προσλαμβάνετε περισσότερους αστυνομικούς με το νομοσχέδιο που σήμερα φέρνετε.

Κι ένα, επίσης, σημαντικό θέμα που θίξαμε ήταν αυτό που στον αρχικό σας νόμο προέβλεπε ότι το Σώμα θα υποβοηθούσε όλη τη δικαστική διαδικασία, σε όλα τα κλιμάκια και σε αυτό το νομοσχέδιο, τελικά, ορίζετε ως έδρα της Δικαστικής Αστυνομίας ο εκάστοτε εισαγγελέας εφετών και μόνο. Νομίζω ότι αυτό θα δημιουργήσει πολλά προβλήματα και μία γραφειοκρατία και κωλυσιεργία στο έργο της ελληνικής δικαιοσύνης στο σύνολό της είτε είναι η διοικητική δικαιοσύνη είτε είναι η ποινική είτε είναι η πολιτική δικαιοσύνη.

Κυρίες και κύριοι συνάδελφοι, κάποια ζητήματα βλέπω τα αντιμετωπίσατε, έστω και στο τέλος, αυτό που έχει να κάνει με το 35ο έτος της ηλικίας αυτών που θα διεκδικούν αυτές τις θέσεις. Εμείς επιμένουμε ακόμη και σε κάποια άλλα χαρακτηριστικά που θα έχουν οι υποψήφιοι, όπως αυτό του ύψους, νομίζουμε ότι δεν είναι ένα Σώμα Ασφαλείας αυτό. Είναι ένα Σώμα που έχει να επιτελέσει ένα άλλο έργο, άρα αυτές οι προϋποθέσεις αφήνουν πολλούς νέους ανθρώπους απ’ έξω από το να διεκδικήσουν μία θέση σε αυτό το Σώμα.

Τέλος, όσον αφορά το νομοσχέδιο, πραγματικά κι εγώ θα έλεγα ότι είναι ανάγκη να ξαναδούμε τη στελέχωση και την αύξηση των υπαλλήλων στο ΤΑΧΔΙΚ προκειμένου χρόνια προβλήματα, που αντιμετωπίζουν κυρίως και οι νέοι δικηγόροι με την εξόφληση των γραμματίων τους, να μπορέσουμε να τα επιλύσουμε. Το έχει ανάγκη ο δικηγορικός κόσμος, πρέπει να το δούμε όλοι, όχι συντεχνιακά -γιατί είμαστε και πολλοί δικηγόροι εδώ- αλλά είναι και δίκαιο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Και τέλος, κύριε Υπουργέ, σας καλώ, αν δεν ήταν γκάφα αυτό που είπατε κατά τη συζήτηση των προγραμματικών δηλώσεων, δηλαδή να αλλάξουμε τον νόμο -που η Κυβέρνηση της Νέας Δημοκρατίας έφερε- για την ασυλία και το ακαταδίωκτο των τραπεζικών στελεχών, σήμερα -αν και εφόσον δεν ήταν γκάφα σας και είναι πεποίθηση σας και άποψή σας, όπως κυκλοφόρησε αργότερα στους διαδρόμους της Βουλής- να υιοθετήσετε την τροπολογία του ΣΥΡΙΖΑ και να φέρετε ισονομία και ισοπολιτεία απέναντι σε τέτοια κορυφαία ζητήματα, καταργώντας αυτή τη διάταξη περί του ακαταδίωκτου των τραπεζικών στελεχών σε περίπτωση αδικήματος απιστίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά Δανοί μαθητές και μαθήτριες και δύο συνοδοί εκπαιδευτικοί, από το λύκειο Βίμποργκ Κατεντράλσκολε.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι συνάδελφοι, πριν βουλιάξει η Θεσσαλία και η Μαγνησία στα λασπόνερα της κακοκαιρίας «Ντάνιελ», είχε προηγηθεί το ναυάγιο του περιβόητου διαβόητου επιτελικού κράτους. Πριν πλημμυρίσει η παραγωγική καρδιά της Ελλάδας, που είναι η Θεσσαλία, είχε καταποντιστεί εδώ και χρόνια ο κρατικός μηχανισμός και έχει απομείνει μόνο ένα σκουριασμένο κουφάρι που αποσυντίθεται ταχέως και συνεχώς. Όσο και να προσπαθείτε να εμπαίξετε τον κόσμο με τα επικοινωνιακά τεχνάσματα, με τα σηκωμένα μανίκια και τα γνωστά παραπλανητικά ψιμύθια της τετραήμερης αξυρισιάς, με τις στημένες κουστωδίες σας που σας αποθεώνουν μπροστά στις κάμερες, ο λαός κατανοεί απόλυτα ότι το κράτος αποσύρεται σταδιακά από κάθε μορφή κοινωνικής πρόνοιας και οργάνωσης.

Ο πολίτης παλεύει μόνος του απέναντι στις φυσικές και ανθρωπογενείς καταστροφές, όπως ακριβώς έχει ριχθεί αβοήθητος στον ωκεανό της ακρίβειας και της φτώχειας. Διώξατε τα νιάτα μας από την πατρίδα μέσα από τον οικονομικό μαρασμό των μισητών μνημονίων και τώρα ξεριζώνετε τον λαό μας μέσα στην ίδια μας την πατρίδα. Ναι, οι Έλληνες ξεριζώνονται μέσα στην ίδια τους την πατρίδα. Τη μία από μία ανεξέλεγκτη πυρκαγιά, την άλλη από μία ισχυρή καταιγίδα, από ένα ληστρικό fund που εδρεύει στο Δουβλίνο, από την κρατική εγκατάλειψη των ακριτικών περιοχών, από το κλείσιμο των σχολείων και από το δημογραφικό μαράζωμα της επαρχίας, όποια και αν είναι η αιτία του ξεριζωμού, κοινός παρονομαστής είναι η εγκληματική απουσία του κράτους.

Η Κυβέρνηση συνεχίζει να κάνει εσωτερικό τουρισμό και οι πολίτες οδηγούνται σε εσωτερική μετανάστευση, γιατί ξεθεμελιώνεται η ζωή τους. Και όχι, οι Έλληνες δεν γίνονται μετανάστες του κλίματος, αλλά μετανάστες κρατικού εγκλήματος που είναι συνεχές και αδιάκοπο. Προεκλογικά ο Πρωθυπουργός μάς μιλούσε για πυλώνες ανάπτυξης που δήθεν θα δημιουργούσαν την ισχυρή Ελλάδα. Τελικά βλέπουμε να υπερισχύουν τρεις πυλώνες εθνικής καταστροφής, η ανικανότητα, η αδιαφορία και η οικειοθελής παράδοση της πατρίδας μας σε ένα εργαλειοποιημένο χάος. Από τη μία πουλάτε δήθεν ανάπτυξη και επενδύσεις στον ελληνικό λαό και από την άλλη έχετε καταντήσει τους Έλληνες νομάδες μέσα στον τόπο τους που τρέχουν να σωθούν από τη μία συμφορά μέχρι να τους βρει η άλλη.

Τεμαχίσατε όλες τις δομές και τις υπηρεσίες που κάποτε εξασφάλιζαν την ποιότητα ζωής του πολίτη για να τις παραδώσετε σε εθνικούς «εργολάβους». Η πατρίδα έγινε μπίζνα. Είστε μονίμως απασχολημένοι με το να εξυπηρετείτε τα συμφέροντα ημετέρων και να σπαταλάτε αδιάντροπα κοινοτικά κονδύλια που υποτίθεται πως έπρεπε να διοχετευτούν στην υπηρεσία και το συμφέρον του πολίτη. Διαλύσατε τη συνεκτικότητα του κρατικού μηχανισμού. Απονευρώθηκε ο συντονισμός μεταξύ των φορέων διακυβέρνησης. Φτιάξατε ένα υδροκέφαλο και συγκεντρωτικό σύστημα εξουσίας που έχει αποκοπεί πλήρως από τις ανάγκες του λαού. Κομμάτι-κομμάτι ακρωτηριάζετε το κράτος και ταυτόχρονα διογκώνετε το παρακράτος της διαπλοκής, της αρπαχτής, της μίζας, του πελατειακού συστήματος και του προσωπικού πλουτισμού. Αυτοί είναι η διεφθαρμένη κομματοκρατία σας.

Και δεν σας βάζει φρένο ούτε ο όλεθρος της χώρας που απλώνεται γύρω σας, ούτε το δράμα που περνά αυτός ο έρημος λαός που σας εμπιστεύτηκε στο τιμόνι της εξουσίας για να τον προστατεύετε. Αντιθέτως, βλέπετε τα δράματα του λαού σαν ευκαιρίες για να συνεχίσετε τον μαραθώνιο διαπλοκής από εκεί που τον αφήσατε, για τον πλουτισμό των οικογενειών και των φίλων σας. Πίσω από κάθε καταστροφή ακολουθεί και μία απευθείας ανάθεση. Πίσω από κάθε ανακοίνωση αντιπλημμυρικού ή αντιπυρικού έργου καραδοκεί και ένα μεγάλο φαγοπότι με τα λεφτά του ελληνικού λαού. Πίσω από κάθε συμφορά έχετε έτοιμα αντιλαϊκά νομοσχέδια που περιμένουν την κατάλληλη στιγμή για να ανακοινωθούν. Έχετε κάνει και τη δυστυχία του λαού κομμάτι του χαρτοφυλακίου σας.

Τέτοια εικόνα εγκατάλειψης δεν είχαμε ποτέ ξανά στην ιστορία της Μεταπολίτευσης. Έξι νομοί της χώρας καταστράφηκαν -άλλοι ολοσχερώς, άλλοι μερικώς- μέσα σε διάστημα τριών εβδομάδων. Μονάχα σε έναν πόλεμο θα μπορούσαμε να συναντήσουμε τέτοιες εθνικές απώλειες. Ο Έβρος κείται μακράν για το υδροκέφαλο κράτος σας. Οι κραυγές αγωνίας που σας στέλνουν οι Εβρίτες τα τελευταία τεσσεράμισι χρόνια δεν εισακούστηκαν ποτέ. Έπρεπε να γίνει ολοκαύτωμα στον νομό για να αποφασίσει ο Πρωθυπουργός να επισκεφτεί ένα σχολείο του Έβρου για να σηκώσει επικοινωνιακό μπαϊράκι, όπως τον συμβούλεψαν μάλλον οι επικοινωνιολόγοι του.

Ο Θεσσαλικός Κάμπος που αποτελεί το ανεξάντλητο αμπάρι της Ελλάδας δεν ήταν αρκετά σημαντικός για εσάς ώστε να τον θωρακίσετε πλήρως απέναντι στις όντως σφοδρές φυσικές καταστροφές. Γνωρίζατε ότι η περιοχή είναι ευάλωτη, αλλά επιχειρησιακό σχέδιο έκτακτης ανάγκης δεν υπήρχε έτοιμο. Ακόμη περισσότερο, ενώ γνωρίζατε τις έντονες προειδοποιήσεις των μετεωρολόγων επί αρκετές ημέρες πριν από την καταστροφή, αποφασίσατε να μην πράξετε τίποτα. Τίποτα!

Το 2020 ο Πρωθυπουργός είχε επισκεφθεί την Καρδίτσα που τότε είχε πλημμυρίσει από την κακοκαιρία που ονομάστηκε «Ιανός» για να τάξει έργα και αποζημιώσεις. Τρία χρόνια μετά επισκέπτεται και πάλι την Καρδίτσα σε ένα τοπίο καταστροφής για να τάξει τα ίδια πράγματα και πάλι, ενώ τα όποια αντιπλημμυρικά έργα -όσα- είχαν γίνει, τα πήρε ο χείμαρρος των ιδιωτικών συμφερόντων.

Στο να εκχωρείτε ως Κυβέρνηση τα αποκαΐδια και τους λασπότοπους της χώρας σε αναδόχους είστε ταχύτατοι και εξόχως αποτελεσματικοί. Στο να επιβλέπετε πώς ξοδεύονται τα χρήματα του ελληνικού λαού και πώς υλοποιούνται τα έργα είστε σχεδόν άφαντοι. Μετά την αποποίηση των ευθυνών και το μοίρασμα της πίτας στους εργολάβους ουδέν λάθος αναγνωρίζεται.

Δεν αγαπάτε τον λαό μας, αλλά ούτε έστω φοβάστε τις καρέκλες σας, γιατί σας έχει θαμπώσει η σκέψη του 41%. Ούτε καν τον Θεό δεν φοβάστε, γιατί ο Κύριος που σας επέτρεψε να βρίσκεστε σήμερα στην Κυβέρνηση, εκείνος μας προειδοποιεί και σας προειδοποιεί: «…Ο γνους το θέλημα του κυρίου εαυτού και μη ετοιμάσας μηδέ ποιήσας προς το θέλημα αυτού δαρήσεται πολλάς…».

Αλήθεια, πώς κοιμάστε τα βράδια; Ο απλός Έλληνας πάντως σίγουρα δεν κοιμάται ήσυχα. Το αίσθημα ανασφάλειας έχει εγκατασταθεί μόνιμα πλέον στην ψυχή του, βλέποντας την καταστροφή και τον θάνατο να παραμονεύει παντού, σε μία κακοκαιρία που θα τον πνίξει, σε μία πυρκαγιά που θα κάψει το βιός του και τον τόπο του, σε ορδές λαθραίων παράνομων μεταναστών που ξεπετιούνται από κάθε αφύλακτο σύνορο για να κατακλύσουν την πόλη του και να βανδαλίσουν τα εξωκλήσια του, σε ένα αφύλακτο στρατόπεδο που θα τιναχτεί στον αέρα, σε μία κακοφτιαγμένη γέφυρα που θα καταρρεύσει πάνω στο κεφάλι του, σε μία εθνική οδό όπου θα αποκλειστεί για ώρες αβοήθητος και χωρίς κανένα σχέδιο εκκένωσης, σε ένα γήπεδο που θα τον μαχαιρώσουν χούλιγκανς, σε ένα σχολείο που θα βρει το παιδί του κάποια αδέσποτη σφαίρα, σε ένα τρένο που θα μπει χωρίς ποτέ να φτάσει στον προορισμό του. Η καρδιά μας σφίχτηκε όταν είδαμε τον φρικτό τόπο του μαρτυρίου στα Τέμπη να έχει πλημμυρίσει και τα λασπωμένα νερά να έχουν καλύψει το μικρό ταπεινό εκκλησάκι που έχει στηθεί προς τιμήν των νέων εκείνων παιδιών και θυμηθήκαμε εκείνη τη ρήση που λέει ότι ο δράστης επιστρέφει πάντα στον τόπο του εγκλήματος. Τα απόνερα ενός κράτους που εγκληματεί διά της αδιαφορίας του, έπνιξαν το σημείο μηδέν των αδικοχαμένων αδελφών μας.

Πληθήνανε τόσο πολύ οι τραγωδίες στον τόπο μας που η μια συναντάει την άλλη. Μέσα σε όλη τη μαυρίλα και το χάος δύο φωτεινές αχτίδες, ο εθελοντισμός του απλού λαού μας και η ικανότητα του Στρατού και των Σωμάτων Ασφαλείας. Ο απλός λαός, που στην ψυχή του ριζώνει το αθάνατο ελληνικό φιλότιμο, στάθηκε φως ανθρωπιάς, ελπίδας και αισιοδοξίας που ανέτειλε μέσα από τα λασπόνερα ερείπια.

Φιλότιμο. Τι είναι αυτό; Τρώγεται; Άγνωστη λέξη για την Κυβέρνηση, διαχρονική όμως, αξία για τον ελληνικό λαό. Άνθρωποι από όλη την Ελλάδα έσπευσαν στις πληγείσες περιοχές για να προσφέρουν το περίσσευμα της ψυχής τους. Κάθε εθελοντής και ένας ήρωας που αντιστέκεται στην δυστοπία της εποχής μας. Άλλοι μετέτρεψαν το σπίτι τους σε καταφύγιο για να σώσουν συγχωριανούς τους, άλλοι απεγκλώβισαν κόσμο με τις βάρκες τους και τα τρακτέρ τους, άλλοι έσωζαν ζώα, άλλοι συνέδραμαν σε αντλήσεις υδάτων κι άλλοι συγκέντρωναν τρόφιμα και είδη πρώτης ανάγκης για να μοιραστούν στους αναγκεμένους συνανθρώπους μας. Είδαμε πρόσωπα συμπολιτών μας να τσαλαβουτούν μέσα στις λάσπες και να παραμένουν καθάρια και περήφανα και για λίγο ξεχάσαμε εκείνα τα υποκριτικά πρόσωπα των ατσαλάκωτων που μοιράζουν υποσχέσεις μέσα από τα αποστειρωμένα γραφεία τους.

Μας ενώνει, μας μονοιάζει η κοινή αγωνία για τον λαό μας και τον τόπο μας, για κάθε χωριό που καταστράφηκε. Μία αλυσίδα αλληλεγγύης χτίστηκε μέσα σε λίγες μόνο ώρες, αφότου κόπασε η καταιγίδα. Άνθρωποι που μοιράζονται τον ίδιο πόνο. Άνθρωποι που μπορούν να κοιτάζονται ανυπόκριτα στα μάτια και ξέρουν ότι ο ένας θα γίνει στήριγμα για τον άλλον.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Η ανιδιοτέλεια του κόσμου λάμπει σαν διαμάντι μπροστά στον βούρκο της πολιτικής ιδιοτέλειας. Μας συγκινεί αφάνταστα αυτή η υπέρβαση από το ατομικό συμφέρον στη συλλογική ανάγκη. Το εγώ που γίνεται το ευλογημένο εμείς. Την ώρα που ο οργανωτικός ιστός της πολιτείας διαλύεται, ο συνεκτικός ιστός της κοινωνίας δείχνει ισχυρά σημάδια υγείας και ακμαιότητας. Την ώρα που το κράτος δείχνει νεκρική ακαμψία, ο παλμός της Ελλάδας χτυπάει ζωντανός. Ο εθελοντισμός αντί να συμπληρώνει το κράτος όπως θα έπρεπε, δυστυχώς το υποκαθιστά. Και από την άλλη πλευρά το ναυάγιο του δήθεν επιτελικού κράτους, το ξελασπώνουν για άλλη μια φορά ο Στρατός, η Πυροσβεστική και τα λοιπά Σώματα Ασφαλείας που έρχονται να σώσουν χιλιάδες ζωές εκεί που οι κυβερνώντες δεν προνόησαν να τις προστατέψουν. Γίνεται ο Στρατός μας πασπαρτού θα λέγαμε για όλες τις δουλειές, προκειμένου να καλύπτονται τα νώτα μιας άτακτης υποχώρησης του κράτους.

Δυστυχώς, η Κυβέρνηση συμπεριφέρεται ταπεινωτικά στους στρατιωτικούς μας και τους μεταχειρίζεται σαν να είναι υπηρετικό προσωπικό. Κι όμως στη δύσκολη ώρα οι κυβερνώντες μετατρέπονται σε επιτελικές γλάστρες και ο Στρατός παραμένει ο μοναδικός πυλώνας σταθερότητας και ασφάλειας της χώρας. Χωρίς γογγυσμό, χωρίς τυμπανοκρουσίες και χωρίς επικοινωνιακές φιοριτούρες οι στρατιωτικοί μας, μαζί με τους εθελοντές γίνονται οι αθόρυβοι ήρωες του πεδίου επιχειρήσεων, σηκώνοντας στις πλάτες τους το βάρος της ευθύνης που δεν σηκώνει η παραλυμένη Κυβέρνηση.

Ο λαός απέκτησε πλέον την πικρή γνώση ότι μόνος του θα σταθεί στα πόδια του. Η πολιτεία τον εγκαταλείπει όλο και περισσότερο. Το «αλλήλων τα βάρη βαστάζετε», αυτή η σοφή προτροπή του Αποστόλου Παύλου μοιάζει εξαιρετικά επίκαιρη και αναγκαία στις μέρες μας.

Τι έχουμε μπροστά μας; Έστω και τώρα μετά την ασύλληπτη καταστροφή των προηγούμενων μηνών και ημερών η Κυβέρνηση πρέπει επιτέλους να ενεργοποιηθεί για να προλάβει τις κρίσεις που έπονται ως λογική συνέχεια των εξελίξεων εντός και εκτός συνόρων. Η μεγαλύτερη επισιτιστική κρίση από τα χρόνια της κατοχής είναι προ των πυλών, αφού οι εφοδιαστικές αλυσίδες καταρρέουν και σε διεθνές αλλά πλέον και σε εγχώριο επίπεδο. Η μνημονιακή λαίλαπα που χτύπησε αλύπητα τη χώρα μας και οι καταστροφικές πολιτικές των μνημονιακών κυβερνήσεων κατέστρεψαν ένα μεγάλο μέρος της πρωτογενούς παραγωγικής βάσης μας.

Το γιγαντιαίο πλήγμα που υπέστησαν οι καλλιέργειες και οι κτηνοτροφικές μονάδες της Θεσσαλίας είναι βέβαιο ότι θα μεταφερθεί και στο πιάτο μας. Δεν πνίγονται μόνο τα δεκάδες χωριά μας από κακοκαιρίες. Πνίγονται και εκατοντάδες χιλιάδες νοικοκυριά από την ακρίβεια τα χρέη και τη φτώχεια.

Τι θα πράξει η Κυβέρνηση για να βοηθήσει όλα αυτά τα νοικοκυριά που θα βυθίζονται κάτω από το όριο της φτώχειας, εκτός από το να μοιράζει ψηφιακά κουπόνια; Τι θα πράξει για να μη δούμε άδεια ράφια, άδεια πιάτα και άδεια στομάχια;

Κυρίες και κύριοι της Κυβέρνησης, έχετε την παραμικρή ιδέα τι θα πει πείνα; Γνωρίζετε τι θα πει να μη σε βγάζει ο μήνας ούτε μέχρι τη μέση του; Γνωρίζετε τι θα πει να μην έχεις να ταΐσεις το παιδί σου; Γνωρίζετε τι θα πει να μην μπορείς να πληρώνεις το ρεύμα και να ζεις στο σκοτάδι; Ασφαλώς και δεν γνωρίζετε τίποτε από αυτά, γιατί ζείτε σε μία παράλληλη πραγματικότητα μακριά από τη δυστυχία που σπέρνετε. Δεν μπορείς να βρεθείς στη θέση του πεινασμένου αν δεν πεινάσεις ο ίδιος.

Υπάρχουν παγκόσμιες ημέρες αφιερωμένες για κάθε πιθανό και απίθανο θέμα. Να καθιερώσουμε και μια ημέρα πείνας που θα έχουμε μόνο 20 ευρώ διαθέσιμα για το σουπερμάρκετ, έτσι για να δούμε πώς είναι να πηγαίνεις στο σπιτικό σου με μισή σακούλα πράγματα. Να καθιερώσουμε και μια εβδομάδα ανέχειας, όπου θα κληθούμε να τα βγάλουμε πέρα με 100 ευρώ. Αφού δείχνετε τόσο ευαισθητοποιημένοι στα θέματα εξοικονόμησης ενέργειας, για να δοκιμάσετε να μείνετε μια εβδομάδα χωρίς ρεύμα. Κάντε μερικές ασκήσεις φτώχειας, μήπως και καταλάβετε πως ήταν η Ελλάδα του Μεσοπολέμου στην οποία μας γυρίζετε με ταχεία βήματα.

Είναι ώρα να ξυπνήσετε και να προσπαθήσετε έστω να φανταστείτε τα δράματα του λαού μας. Είναι ώρα ευθύνης και ενότητας μπροστά στις μεγάλες δυσκολίες που μας περιμένουν. Σταματήστε να χωρίζετε τους ανθρώπους σε κατηγορίες για να διαφεντεύετε τη διχόνοιά τους. Σταματήστε να μιλάτε για δεξιούς και αριστερούς, για ψεκασμένους και αψέκαστους, για αρνητές, για προοδευτικούς. Η πείνα δεν πρόκειται να κάνει διακρίσεις ούτε σε ιδεολογικά φρονήματα ούτε σε επικοινωνιακές ταμπέλες. Αν δεν λάβουμε τα μέτρα μας άμεσα θα τους χτυπήσει όλους και μόνο η αλληλεγγύη θα απομείνει για να μας σώσει από τον χαμό μας.

Περιμένουμε μήπως από την αγαπητή μας Ευρώπη; Διαβάζουμε στις εφημερίδες: Η άρνηση της Ευρωπαϊκής Ένωσης να ικανοποιήσει το ελληνικό αίτημα από το Ταμείο Καταστροφών, το οποίο άδειασαν προηγουμένως Ιταλοί και Σλοβένοι για αποζημιώσεις από δικές τους πλημμύρες ανάγκασε τον Πρωθυπουργό Κυριάκο Μητσοτάκη να ανακοινώσει ότι θα αξιοποιήσει ποσό 2 δισεκατομμυρίων ευρώ από εθνικούς πόρους, το οποίο θα στερήσει από άλλες πολιτικές για τις οποίες είχε δεσμευτεί στον ελληνικό λαό, όπως η καταβολή των αναδρομικών των συνταξιούχων, επιδόματα θέρμανσης κ.λπ.. Αποδεικνύεται για ακόμη μία φορά και μάλιστα σε τελική ευθεία για τη διεξαγωγή ευρωεκλογών ότι η Ευρωπαϊκή Ένωση δεν διαθέτει πολιτικές έκτακτης ανάγκης για τα μέλη της. Απεδείχθη τελικώς ότι η Πρόεδρος της Κομισιόν αρέσκεται να φιλοξενείται και να κάνει κρουαζιέρες στην Ελλάδα, αρέσκεται να ακούει την Κυβέρνηση να την ενημερώνει ότι θα αγοράσει εμβόλια αξίας πολλών δισεκατομμυρίων ευρώ από εταιρείες, με τις οποίες έχουν συμβληθεί οι Βρυξέλλες, αρέσκεται να ακούει ότι η Ελλάς αποστέλλει στρατιωτικό οπλισμό στην Ουκρανία, τον οποίο έχει πληρώσει από το υστέρημα του ο ελληνικός λαός, αλλά όταν απαιτείται να κάνει μία υπέρβαση για χάρη αυτού του λαού, η απάντησή της είναι χοντρό δούλεμα και δημιουργική λογιστική. Για να ζητάνε να αγοράσουμε εμβόλια και να στείλουμε όπλα στο μέτωπο, λοιπόν, είναι πρώτη, αλλά για να βοηθήσουν πραγματικά και όχι επικοινωνιακά, τελευταίοι. Τέτοια Ευρώπη δεν τη θέλουμε.

Αγαπητοί, το νομοσχέδιο ήταν για τη δικαιοσύνη. Με συγχωρείτε, βγήκα εκτός θέματος, θα έλεγα, γιατί υπάρχει μία τρομερή τραγωδία στην πατρίδα μας. Ερανιζόμενος θα έλεγα από ένα ωραίο έργο, από ένα πόνημα, από μία πραγματεία, από έναν διάλογο του Πλάτωνα, του μεγάλου αρχαίου φιλοσόφου, τον Πρωταγόρα, ο οποίος σε ένα μύθο του λέει το εξής: Όταν έφτιαχνε τον κόσμο ο Δίας, όπλισε τα ζώα με διάφορα για να μπορέσουν να αντεπεξέλθουν, αλλά άφησε τον άνθρωπο αβοήθητο. Δεν του έδωσε τίποτα με αποτέλεσμα ο άνθρωπος να κινδυνεύει. Όταν πήγε ο Ερμής και του ζήτησε να οπλίσει και τον άνθρωπο, ο Δίας είπε κατά τον Πλάτωνα θα δώσεις δύο πράγματα. Ποια; Την αιδώ και τη δίκην, τη ντροπή και τη δικαιοσύνη. Και συνεχίζει ο Πλάτων και λέει το εξής: «Και νόμον θες παρ’ εμού…». Σε όλους θα το δώσει δηλαδή, σε όλους θα βάλει τη ντροπή και τη δικαιοσύνη. Και συνεχίζει ο Πλάτων και γράφει: «Καὶ νόμον γε θὲς παρ’ ἐμοῦ ὸν μὴ δυνάμενον αἰδοῦς καὶ δίκης μετέχειν κτείνειν ὡς νόσον της πόλεως», δηλαδή όσοι δεν συμμετέχουν στη δικαιοσύνη και στη ντροπή, όσοι είναι άδικοι και αδιάντροποι να εξαφανίζονται, να σκοτώνονται κατά τον Πλάτωνα ως αρρώστιες της πόλεως. Αυτές είναι οι αρρώστιες της πολιτείας μας, η αδιαντροπιά και η αδικία.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη ομιλήτρια είναι η κ. Τζάκρη, Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία, για τα επόμενα δώδεκα λεπτά.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η Νέα Δημοκρατία βρίσκεται στη διακυβέρνηση της χώρας περισσότερα από τέσσερα χρόνια και είναι η νικήτρια των εκλογών του Ιουνίου παίρνοντας 41%. Μας έλεγε, λοιπόν, προεκλογικά πόσο σπουδαία για τη χώρα είναι η αυτοδυναμία της, έχοντας μάλιστα πείσει τη συντριπτική πλειοψηφία των Ελλήνων πολιτών για την κανονικότητα, ευημερία και ηρεμία, που μόνο αυτή θα μπορούσε να εγγυηθεί.

Με περίσσια, λοιπόν, αυτοπεποίθηση ο Πρωθυπουργός στις 7 Ιουλίου από το Υπουργείο Κλιματικής Κρίσης και Πολιτικής Προστασίας μάς έλεγε: «Έχουμε προχωρήσει και έχουμε υλοποιήσει ένα πολύ μεθοδικό σχεδιασμό για την αντιπυρική περίοδο που ήδη διανύουμε, με περισσότερα εναέρια μέσα και περισσότερες δράσεις πρόληψης. Δημιουργήσαμε το νέο Υπουργείο Κλιματικής Κρίσης και Πολιτικής Προστασίας ως μία απάντηση στα αιτήματα των καιρών και χαίρομαι διότι το Υπουργείο αυτό πια πατάει γερά στα πόδια του.».

Και ήρθε το φετινό καλοκαίρι και ελάτε να μετρήσουμε μαζί τα αποτελέσματα:

Οι πυρκαγιές, μόνο φέτος, κατέκαψαν περισσότερα από 1,7 εκατομμύριο στρέμματα. Κάηκε για μία ακόμη φορά η Πάρνηθα, ο μοναδικός πνεύμονας για τους κατοίκους του Λεκανοπεδίου.

Καταστράφηκε ένα σημαντικό μέρος της τουριστικής Ρόδου. Καταστράφηκε περισσότερο από το 60% του δάσους της Δαδιάς. Το δάσος της Δαδιάς, κυρίες και κύριοι συνάδελφοι, καιγόταν για δεκαεπτά μέρες αποτελειώνοντας αυτόν τον μοναδικό βιότοπο και ευτυχώς οι φωτιές έσβησαν μόνες τους όταν γύρισε ο άνεμος και έστρεψε τις φλόγες προς τα καμένα.

Μόνο στις πυρκαγιές είκοσι επτά άνθρωποι έχασαν τη ζωή τους και αμέσως μετά το σκηνικό άλλαξε προς το χειρότερο.

Το πέρασμα του φαινομένου «Ντάνιελ», παρά τις έγκαιρες προειδοποιήσεις, οδήγησε τη χώρα σε μία ακόμη βιβλική καταστροφή με τη Θεσσαλία να έχει κυριολεκτικά ισοπεδωθεί, με ανθρώπινες απώλειες, αγνοούμενους και εγκλωβισμένους, με ανυπολόγιστες καταστροφές σε κρίσιμες υποδομές και ιδιωτικές περιουσίες, με τραγικές συνέπειες στην τοπική οικονομία, σε επιχειρήσεις, στη γεωργική και κτηνοτροφική παραγωγή. Χάθηκαν ανθρώπινες ζωές κυρίως ηλικιωμένων που επέμεναν να ζουν μέσα στο χωριό τους. Χάθηκαν ζωές αγροτών και κτηνοτρόφων που εργάζονταν στις αγροτικές εκμεταλλεύσεις τους.

Πάνω από επτακόσιες χιλιάδες στρέμματα είναι πλημμυρισμένα στη Θεσσαλία. Ο αριθμός των νεκρών έχει φτάσει τους δεκαέξι, ενώ έκδηλη είναι η ανησυχία όλων για το τι θα αποκαλυφθεί όταν τραβηχτούν τελείως τα νερά.

Έχουν περάσεις οκτώ μέρες μετά την επέλαση του φαινομένου «Ντάνιελ» και ακόμη ολόκληρα χωριά στη Θεσσαλία εξακολουθούν να είναι καλυμμένα κάτω από τα λασπόνερα. Οι κάτοικοι βιώνουν εφιαλτικές στιγμές χωρίς νερό, φαγητό και φάρμακα. Έχει χαθεί ζωικό κεφάλαιο. Έχουν χαθεί περιουσίες ολόκληρες και είναι άγνωστη η κατάσταση των αγρών και το πώς θα καλλιεργηθούν αυτοί μετά την απομάκρυνση των υδάτων.

Ο κρατικός μηχανισμός παραμένει άφαντος. Οι άνθρωποι μόνοι τους, άπλυτοι, διψασμένοι και με γυμνά χέρια παλεύουν να θάψουν τα νεκρά ζώα τους. Η περιοχή της Θεσσαλίας εξελίσσεται, κυρίες και κύριοι συνάδελφοι, σε υγειονομική βόμβα. Πολλά χωριά είναι ακόμα αποκλεισμένα. Η χώρα έχει κοπεί στα δύο και εθνικός δρόμος παραμένει κλειστός και δεν υπάρχει καμμία πρόβλεψη για το πότε θα ξανανοίξει. Η καταστροφή στον κάμπο της Θεσσαλίας ήταν προδιαγεγραμμένη, καθώς ακόμη και μετά τις προ τριετίας καταστροφικές πλημμύρες του Ιανού η Περιφέρεια Θεσσαλίας παραμένει αθωράκιστη, συνεπεία της ανυπαρξίας του κρατικού μηχανισμού, της ανυπαρξίας των αναγκαίων αντιπλημμυρικών έργων, της κακοτεχνίας των έργων και των φρεατίων και ρεμάτων που δεν είχαν καθαριστεί εγκαίρως.

Ο κ. Αγοραστός, Περιφερειάρχης Θεσσαλίας τα τελευταία δώδεκα χρόνια, τρεις τετραετίες δηλαδή, θα πρέπει να κριθεί για το σύνολο του έργου του, κυρίες και κύριοι συνάδελφοι, το οποίο θέλω να πιστεύω ότι κάπου εδώ ολοκληρώθηκε.

Σήμερα, μάλιστα, διατάχθηκε εισαγγελική έρευνα για τις πλημμύρες στη Θεσσαλία, για να δούμε επιτέλους τι συνέβη και είχαμε αυτή τη βιβλική καταστροφή και για να δούμε τι από αυτά που λέγονται και γράφονται ισχύουν τελικά.

Κυρίες και κύριοι συνάδελφοι, ό,τι και να λέει ο κ. Κικίλιας η Κυβέρνηση ήξερε για τους κινδύνους πλημμύρας και απέτυχε σε όλα τα επίπεδα. Απέτυχε στον σχεδιασμό των πολιτικών, στην πρόληψη αλλά και στην αντιμετώπιση τη στιγμή της κρίσης. Για ό,τι συνέβη οι ευθύνες βαρύνουν αποκλειστικά την Κυβέρνηση. Δεν υπάρχουν πλέον δικαιολογίες:

Γιατί όλοι γνώριζαν τον κίνδυνο που ερχόταν. Γιατί η ηγεσία της Πολιτικής Προστασίας μόλις τρεις μέρες πριν από την έναρξη της κακοκαιρίας απέστειλε κατεπείγουσα επιστολή ζητώντας από τις περιφέρειες και τους δήμους να λάβουν τα αυτονόητα μέτρα πρόληψης για τα πλημμυρικά φαινόμενα, παρ’ ότι γνώριζαν τουλάχιστον δέκα μέρες πριν τόσο πού θα σημειωθεί η κακοκαιρία όσο και τη σφοδρότητα και την έκταση αυτής. Γιατί ειδικά για τη Θεσσαλία οι χάρτες επικινδυνότητας και οι χάρτες κινδύνων πλημμύρας έχουν αναρτηθεί από το 2018. Γιατί η εκκένωση περιοχών, που παρουσιάζεται ως η μεγάλη επιτυχία της κυβέρνησης της Νέας Δημοκρατίας, δεν πέτυχε, το «112» ήχησε όταν ήδη είχαν πλημμυρίσει τα χωριά και ήταν αδύνατη η διαφυγή των κατοίκων. Γιατί αντιπλημμυρικά έργα δεν έγιναν ποτέ. Γιατί αντιπλημμυρικά έργα, ακόμη και τούτη την τελευταία ώρα, απεντάχθηκαν από το Ταμείο Ανάκαμψης. Γιατί καθυστέρησε ο συντονισμός μεταξύ Πολιτικής Προστασίας και Ενόπλων Δυνάμεων με αποτέλεσμα να χαθεί πολύτιμος χρόνος τις πρώτες ώρες της τραγωδίας.

Τι ακριβώς έγινε τα τρία χρόνια που μεσολάβησαν από τον καταστροφικό «Ιανό»; Πού πήγαν τα υπέρογκα κονδύλια για την αντιπυρική προστασία που διαφήμιζαν οι Υπουργοί της Κυβέρνησης Μητσοτάκη και η Περιφέρεια Θεσσαλίας; Όλα αυτά βεβαίως και άλλα πολλά έχουν μπει πλέον στο μικροσκόπιο της δικαιοσύνης.

Είναι τεράστιες οι ευθύνες της Κυβέρνησης και της ηγεσίας των Ενόπλων Δυνάμεων για την ασφάλεια των στρατιωτικών εγκαταστάσεων και την επάρκεια των στρατιωτικών μέσων για την υποστήριξη των πληγέντων. Μετά το όνειδος της Νέας Αγχιάλου οι εικόνες ντροπής συνεχίστηκαν με τα βυθισμένα στα λασπόνερα ελικόπτερα στο Στρατόπεδο του Στεφανοβικείου, ανίκανα βέβαια να συμβάλουν στην υποστήριξη των πληγέντων.

Κυρίες και κύριοι συνάδελφοι, η κλιματική κρίση είναι εδώ, αλλά απαιτεί έργα υποδομής και ουσίας και όχι βιτρίνας και εντυπωσιασμού. Η διαχείριση της κλιματικής κρίσης και ό,τι κακό συμβαίνει στη χώρα εξαιτίας αυτής έχει το χρώμα της Νέας Δημοκρατίας, καθώς οι όποιες παρεμβάσεις της εξαντλούνται στα χάρτινα καλαμάκια, τα ηλεκτρικά αυτοκίνητα και την απολιγνιτοποίηση με ανεμογεννήτριες και φωτοβολταϊκά σε φιλικά προς αυτή επιχειρηματικά συμφέροντα.

Η υποκρισία της Νέας Δημοκρατίας για την κλιματική κρίση φάνηκε όταν η Νέα Δημοκρατία και το Ευρωπαϊκό Λαϊκό Κόμμα καταψήφισαν στο Ευρωκοινοβούλιο την εμβληματική πρωτοβουλία για την αποκατάσταση της φύσης και βεβαίως αυτή πέρασε με τις ψήφους της Αριστεράς, των Σοσιαλδημοκρατών, των Πρασίνων και των Φιλελευθέρων. Η υποκρισία της φάνηκε όταν δεν απέστειλε, ως όφειλε, από 9 Φεβρουαρίου 2022 στην Ευρωπαϊκή Επιτροπή επικαιροποιημένους χάρτες επικινδυνότητας και επικαιροποιημένους χάρτες κινδύνου πλημμύρας. Οι δηλώσεις εκ των υστέρων του Πρωθυπουργού: «Θα κάνουμε ό,τι χρειαστεί, δεν κρύφτηκα ποτέ, είμαι πάντα εδώ στα δύσκολα» είναι καθαρά επικοινωνιακού χαρακτήρα και δεν απαλύνουν σε καμμία των περιπτώσεων τον πόνο των συνανθρώπων μας στη Θεσσαλία.

Όταν κυβερνάς ήδη τέσσερα χρόνια, κυρίες και κύριοι συνάδελφοι, δεν έχεις άλλοθι. Δυστυχώς, το επιτελικό κράτος απέτυχε και το βλέπουμε παντού. Το βλέπουμε σε όλη τη δημόσια διοίκηση η οποία έχει καταρρεύσει και είναι πολύ έντονο το πρόβλημα στις υπηρεσίες που έχουν να κάνουν με την ασφάλεια των πολιτών και την προστασία των πολιτών που υποτίθεται ότι ήταν η κορωνίδα των τελευταίων εκλογικών αναμετρήσεων. Και κατά το σύνηθες του Πρωθυπουργού, ενώ οι πληγείσες περιοχές μετρούν τις πληγές τους, ξεκίνησε η κυβερνητική προσπάθεια της εξαγοράς, της κατανόησης και πολύ περισσότερο της συνείδησης των πληγέντων από τις πυρκαγιές και τις πλημμύρες.

Από τον Έβρο ο Πρωθυπουργός, αφού μας είπε ότι η ζημιά δεν ήταν δα και τόσο μεγάλη, άσχετα αν κάηκε περισσότερο από το 60% του δάσους της Δαδιάς -έτσι του είπαν να πει οι επικοινωνιολόγοι κι έτσι είπε- ανακοίνωσε το νέο «Δαδιά Pass», τα 150 ευρώ δηλαδή, για να πάει κάποιος να κάνει τουρισμό στην περιοχή, τη δημιουργία δημοσίων ΙΕΚ υλοτομίας στο Σουφλί και στη Δαδιά για να εκπαιδευτούμε στην επιχειρηματική υλοτομία. Μας είπε κάτι για νέες διαδρομές μέσα στο δάσος. Μας είπε για βήματα αποκατάστασης του δάσους τόσο σε επίπεδο αντιπλημμυρικών αντιδιαρθρωτικών παρεμβάσεων, όσο και σε επίπεδο προστασίας του οικοσυστήματος. Φαντάζομαι βέβαια ότι και αυτά τα έργα δεν θα έχουν την τύχη των έργων στον Ιανό.

Και πήγε και στη Θεσσαλία, όπου δυστυχώς είδαμε έναν Πρωθυπουργό εκτός τόπου και χρόνου που μπέρδεψε τη λάσπη της Θεσσαλίας με την ελληνική κεφαλαιαγορά, υποτιμώντας τη νοημοσύνη μας, παρουσιάζοντας το πόσο ισχυρή είναι τάχα η Ελλάδα, αλλά πήγε ο ίδιος στις Βρυξέλλες για να ζητήσει δανεικά και αρωγή από την Ευρωπαϊκή Ένωση.

Να πούμε και τα αποτελέσματα. Η κ. Φον ντερ Λάιεν υποσχέθηκε να κινητοποιήσει προς την Ελλάδα 2,25 δισεκατομμύρια. Στήθηκε ολόκληρη παράσταση για να μας πει η Πρόεδρος της Ευρωπαϊκής Επιτροπής, η οποία το καλοκαίρι ήταν φιλοξενούμενη του Πρωθυπουργού στα Χανιά, ότι θα μας δώσει πίσω τα χρήματα που είχαμε στη διάθεσή μας την προηγούμενη δημοσιονομική περίοδο, αλλά δεν μπορέσαμε να χρησιμοποιήσουμε στον χρόνο που έπρεπε και πλέον θα τα χάναμε.

Σύμφωνα λοιπόν με την κ. Φον ντερ Λάιεν: Πρώτον, θα πρέπει να χρησιμοποιήσουμε τα χρήματα του Ταμείου Συνοχής από την προηγούμενη δημοσιονομική περίοδο που δεν χρησιμοποιήθηκαν και σύμφωνα με την ίδια θεωρούνται χαμένα. Δεύτερον, να χρησιμοποιήσουμε τα χρήματα του Ευρωπαϊκού Κοινωνικού Ταμείου Plus τα οποία επίσης δεν χρησιμοποιήθηκαν και θα πήγαιναν χαμένα. Τρίτον, να χρησιμοποιήσουμε τους φόρους της Κοινής Αγροτικής Πολιτικής, και συγκεκριμένα του Ταμείου Αγροτικής Ανάπτυξης, πόροι που επίσης δεν χρησιμοποιήθηκαν την προηγούμενη δημοσιονομική περίοδο.

«Όλα τα παραπάνω…» είπε η κ. Φον ντερ Λάιεν «…αντιστοιχούν σε 2,25 δισεκατομμύρια». Στην ουσία η κυρία Πρόεδρος -να είναι καλά η γυναίκα!- μας δίνει πίσω δικά μας χρήματα τα οποία δεν καταφέραμε να απορροφήσουμε για επενδύσεις και υποδομές στη χώρα από το Ταμείο Συνοχής, από το Ευρωπαϊκό Κοινωνικό Ταμείο και το Ταμείο Αγροτικής Ανάπτυξης. Δηλαδή από την προηγούμενη δημοσιονομική περίοδο η χώρα άφησε να χαθούν πάνω από δύο δισεκατομμύρια, για την ακρίβεια 2,25 δισεκατομμύρια, και κυρίως αν δεν ήταν η κ. Φον ντερ Λάιεν να μας το πει δεν θα το ξέραμε καν. Κάποιοι βεβαίως πρέπει να λογοδοτήσουν και γι’ αυτό.

Και έρχομαι πολύ σύντομα στο νομοσχέδιο που συζητούμε σήμερα. Κοιτάξτε. Είναι ένα νομοσχέδιο, το οποίο τροποποιεί τον ν.4963/2022 που πέρασε τον Ιούλιο του 2022, τον οποίο ο ΣΥΡΙΖΑ ψήφισε και τη στηρίζουμε τη Δικαστική Αστυνομία ως θεσμό, γιατί θεωρούμε ότι η Δικαστική Αστυνομία είναι σώμα που το έχει ανάγκη η δικαιοσύνη.

Η Δικαστική Αστυνομία, κύριε Υπουργέ, είναι ένα πάγιο αίτημα των δικαστικών ενώσεων των δικαστών και των εισαγγελέων που παραμένει στα χαρτιά τα τελευταία τριάντα χρόνια. Ωστόσο, κοιτάξτε τι έχουμε εδώ.

Η πρώτη και σημαντικότερη παρατήρηση είναι η προχειρότητα με την οποία η Νέα Δημοκρατία αντιμετωπίζει την νομοθετική διαδικασία. Είπα ότι τον Ιούλιο του 2022 πέρασε ο ν.4963/22. Εδώ πρέπει να μας πείτε, κύριε Υπουργέ, για ποιον λόγο μέσα σε έναν χρόνο έρχεστε και φέρνετε ξανά έναν νόμο για να διορθώσετε τον προηγούμενο. Δύο τινά μπορεί να συμβαίνουν εδώ. Ή ότι υπήρχαν σοβαρές δυσλειτουργίες που εμπόδισαν την εφαρμογή του ή ότι με τον σημερινό νόμο θέλετε να ελευθερωθούν τα χέρια της Κυβέρνησης στο σημαντικό ζήτημα της επιλογής του προσωπικού.

Για τις προσλήψεις φεύγετε από τον σκληρό πυρήνα του ΑΣΕΠ και πηγαίνουμε σε επιμέρους διαγωνισμούς. Αυτό, όμως, πρέπει να ξέρετε ότι θα δημιουργήσει νομικό πρόβλημα όταν μάλιστα για τη στελέχωση των άλλων δικαστικών υπηρεσιών προβλέπεται συγκεκριμένος διαγωνισμός. Και επιπλέον για ένα σώμα το οποίο δεν είναι δημόσιας προστασίας του πολίτη, όπως είναι η Ελληνική Αστυνομία, το οποίο θα βοηθήσει στην εύρυθμη λειτουργία της απονομής της δικαιοσύνης, αυτές οι προσεγγίσεις που φέρνετε εδώ για ελάχιστο ύψος, για συγκεκριμένο σωματότυπο και σωματικές διαστάσεις δεν συνάδουν με τη φύση και τη λειτουργία του. Ενδέχεται να αποκλειστούν λόγω αυτών των κριτηρίων αξιόλογοι υποψήφιοι εκτός αν κάτι άλλο έχετε στο μυαλό σας, αυτό δηλαδή που υποπτευόμαστε όλοι.

Όσον αφορά τώρα την επιλογή και την τοποθέτηση του επικεφαλής του καινούργιου αυτού σώματος είναι θετική η εξέλιξη που βάλατε αυτά τα δύο χρόνια της απόστασης από τη συνταξιοδότηση του ανώτερου ή ανώτατου δικαστικού. Εμείς σύμφωνα με την πρόταση που έκανε και η Ολομέλεια των Προέδρων του Δικηγορικού Συλλόγου λέμε αυτά τα χρόνια να είναι τρία.

Και επίσης, βεβαίως, είναι προς θετική κατεύθυνση η μείωση των ηλικιακών ορίων στα δεκαεννέα το κατώτατο μέχρι τα τριάντα πέντε το ανώτατο.

Ευχόμαστε, βέβαια, αυτός ο νέος θεσμός να συνδράμει ουσιαστικά στη δικαιοσύνη που τόσο πολύ το έχει ανάγκη.

Και κλείνω μία τελευταία παρατήρηση. Θυμόμαστε, κύριε Υπουργέ, ότι κατά την ανάγνωση των προγραμματικών δηλώσεων εδώ σ’ αυτή την Ολομέλεια είχατε ψέξει τον ΣΥΡΙΖΑ ότι δήθεν προχώρησε στην τροποποίηση του Ποινικού Κώδικα σε ό,τι αφορά την άρση της ασυλίας των τραπεζιτών, γνωρίζοντας βεβαίως και όπως μάθατε εκ των υστέρων όπως φαντάζομαι ότι αυτή τη διάταξη την είχε περάσει η Νέα Δημοκρατία. Ιδού, λοιπόν, η Ρόδος, ιδού και το πήδημα σήμερα. Σας φέρνουμε με τροπολογία τη διάταξη αυτή που σας δίνει τη δυνατότητα να μην ισχύει το ακαταδίωκτο των τραπεζιτών σε περίπτωση απιστίας. Περιμένουμε από εσάς επομένως πώς θα τοποθετηθείτε πάνω σε αυτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Υποδομών και Μεταφορών κ. Σταϊκούρας για τρία λεπτά για να υποστηρίξει τροπολογία. Στη συνέχεια ο επόμενος ομιλητής είναι ο κ. Δουδωνής, Βουλευτής του ΠΑΣΟΚ - Κινήματος Αλλαγής.

Ορίστε, κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κυρία Πρόεδρε.

Ήρθα για να υποστηρίξω δύο άρθρα σε μία τροπολογία που ουσιαστικά αφορούν και τα δύο τις φυσικές καταστροφές.

Κυρίες και κύριοι συνάδελφοι, οι περιστάσεις τις οποίες βιώνουμε και πρωτίστως βιώνουν οι κάτοικοι των πληγεισών περιοχών δεν χρειάζεται –νομίζω- να έχουν οποιαδήποτε περιγραφή. Το αποτύπωμά τους μιλάει από μόνο του, ξεπερνώντας τις λέξεις. Η σφοδρότητα του φαινομένου που χτύπησε πολλές περιοχές της χώρας μας ήταν τέτοια που μετέβαλε το χάρτη ολόκληρων περιοχών, όπως τον γνωρίζαμε, ανέτρεψε τις ζωές χιλιάδων συνανθρώπων μας και στέρησε τη ζωή σε άλλους.

Η απόκριση της πολιτείας οφείλει να είναι στο μέτρο του δυνατού συντεταγμένη και ανάλογη. Η Κυβέρνηση και η πολιτική ηγεσία του Υπουργείου Υποδομών και Μεταφορών, έχοντας ως απόλυτη επιδίωξη την ταχεία, αποτελεσματική και αξιόπιστη ανάταξη των βασικών υποδομών των πληγεισών περιοχών καταθέτει σήμερα ρυθμίσεις που στόχο έχουν να επιτρέψουν την ταχύτατη εκκίνηση των έργων αποκατάστασης.

Ειδικότερα με την προτεινόμενη διάταξη εισάγεται ένας έκτακτος μηχανισμός ταχείας αντίδρασης της πολιτείας, ο οποίος θα επιτρέψει στο Υπουργείο Υποδομών και Μεταφορών να αναλάβει τον σχεδιασμό, την ανάθεση και την εκτέλεση επειγόντων έργων αποκατάστασης στις περιοχές όπου έχει συντελεστεί η φυσική αυτή καταστροφή και οι οποίες έχουν συνεπακόλουθα κηρυχθεί σε κατάσταση έκτακτης ανάγκης πολιτικής προστασίας. Ο μηχανισμός αυτός βασίζεται στο εξής δίπτυχο. Αφ’ ενός βασίζεται στην ανάληψη δυνατότητας σχεδιασμού ανάθεσης, εκτέλεσης και παρακολούθησης - υλοποίησης επειγόντων έργων που δεν ανήκουν σήμερα στην αρμοδιότητα του Υπουργείου Υποδομών και Μεταφορών. Με τον τρόπο αυτό η κεντρική διοίκηση έρχεται άμεσος αρωγός επίλυσης ζωτικών προβλημάτων που αντιμετωπίζουν πρωτίστως οι κάτοικοι των πληγεισών περιοχών. Και αφ’ ετέρου βασίζεται στην επιτάχυνση των διαδικασιών που αφορούν στην εκκίνηση και υλοποίηση των έργων αποκατάστασης.

Η ανάληψη των εκτάκτων αυτών αρμοδιοτήτων από το Υπουργείο Υποδομών και Μεταφορών θα γίνεται κατόπιν εισήγησης του Υπουργού Υποδομών και Μεταφορών με πράξη Υπουργικού Συμβουλίου για τα έργα, τα οποία θα περιγράφονται συνοπτικά στην πράξη αυτή. Στη συνέχεια με αποφάσεις του Υπουργού Υποδομών και Μεταφορών θα εξειδικεύονται τα προς εκτέλεση έργα που είναι κατεπείγοντα, τελούν σε άμεση συνάφεια και είναι αναγκαία αποκλειστικά για την αποκατάσταση βλαβών στις υποδομές. Για την έκδοση της υπουργικής απόφασης θα απαιτείται η σύμφωνη γνώμη του Τεχνικού Συμβουλίου Δημοσίων Έργων του Υπουργείου Υποδομών και Μεταφορών.

Περαιτέρω η ανάθεση των έργων αποκατάστασης τόσο εκείνων που αναλαμβάνονται εκτάκτως όσο και εκείνων που εμπίπτουν στη συνήθη αρμοδιότητα του Υπουργείου Υποδομών και Μεταφορών επιτυγχάνεται και επιταχύνεται μέσω μιας απλουστευμένης διαδικασίας, ενώ προϋπόθεση αυτής είναι η προηγούμενη έκδοση απόφασης εξαίρεσης από την περιβαλλοντική αδειοδότηση από το αρμόδιο Υπουργείο Περιβάλλοντος και Ενέργειας.

Για την επιλογή του αναδόχου προσκαλούνται τουλάχιστον τρεις εργοληπτικές επιχειρήσεις, οι οποίες έχουν αποδεδειγμένη εμπειρία στην εκτέλεση έργων αντίστοιχης κατηγορίας υποδομών. Η προτεινόμενη διάταξη με διαφάνεια και θεσμική διασφάλιση εκτιμούμε ότι θα προσδώσει στο Υπουργείο Υποδομών και Μεταφορών την απαιτούμενη ευελιξία για να δρομολογήσει συντεταγμένα και υπεύθυνα την ανάταξη των βασικών υποδομών των πληγεισών περιοχών της χώρας.

Και επειδή εικάζω ότι τίθεται και ένα ερώτημα περί χρηματοδότησης αυτών των έργων, η χρηματοδότηση είναι εξασφαλισμένη σε ένα ύψος της τάξεως περίπου των 600 εκατομμυρίων ευρώ από το Ταμείο Ανάκαμψης και Ανθεκτικότητας, προκειμένου να κάνουμε έργα βραχείας αποκατάστασης υποδομών κυρίως οδικά και σιδηροδρομικά, καθώς και αποκαταστάσεις γεφυρών.

Με το άρθρο 2 ουσιαστικά προβλέπεται αποζημίωση επιτρόπων και κλιμακίων αυτοψίας και ομάδων συντονισμού για φυσικές καταστροφές.

Σας ευχαριστώ πολύ, κυρία Πρόεδρε.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, θα ήθελα τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ήδη ζητήσει τον λόγο για μία ολιγόλεπτη παρέμβαση η κ. Κωνσταντοπούλου. Μετά θα σας δώσω τον λόγο.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, ζήτησα τον λόγο εκμεταλλευόμενη τη σύντομη παρουσία σας στην Ολομέλεια, μιας και την επίκαιρη ερώτηση που σας έκανα σε σχέση με τις υποδομές είπατε ότι θα την απαντήσετε την επόμενη Δευτέρα.

Ήρθατε να αναγγείλετε κάποια μέτρα στήριξης και να αναγγείλετε επίσης τη διάθεση κάποιων κονδυλίων. Σας είδαμε χθες με τον Πρωθυπουργό τους συνοδεύοντες Υπουργούς χαμογελαστούς, περιχαρείς στο Στρασβούργο την ώρα που ο κόσμος στενάζει. Εγώ ήμουν χθες στη Λάρισα. Ήμουν στην πλημμυρισμένη Λάρισα, όπου έχετε καταφέρει να μπει το ποτάμι μέσα στην πόλη, στην πλημμυρισμένη Γιάννουλη στις εργατικές κατοικίες, στον πλημμυρισμένο Άγιο Θωμά και εκεί εργατικές κατοικίες. Εκεί δεν πέρασε κανείς σας χαμογελώντας. Ο κόσμος στενάζει και ρωτάει: «Πού πήγαν τα λεφτά; Τι τα κάνατε;».

Ρωτάει: Τα εκατοντάδες εκατομμύρια ευρώ, που διατέθηκαν πριν από τρία χρόνια από τον εκλεκτό σας κ. Αγοραστό, που πήγε να τον υποστηρίξει ο Πρωθυπουργός κ. Μητσοτάκης -και χαμογέλαγε κι εκεί-, και από τον εκλεκτό σας κ. Μπέο, που πήγε και αυτόν να τον υποστηρίξει ο κ. Μητσοτάκης -και χαμογέλαγε κι εκεί- με αυτούς αισθάνεται και αισθάνεστε προφανώς άνεση να χαμογελάτε, αλλά στις γειτονιές, τις πλημμυρισμένες, δεν μπορείτε να κυκλοφορήσετε…

Παρακαλώ, αντί να μας ενημερώσετε τι χρήματα έχετε προγραμματίσει να δώσετε, να ενημερώσετε τώρα που είστε εδώ -γιατί, ξέρω ότι σε λίγο θα φύγετε και θα είναι μόνος του πάλι ο κ. Φλωρίδης και ο Υφυπουργός- πού πήγαν τα εκατοντάδες εκατομμύρια ευρώ για αντιπλημμυρικά έργα. Είστε Υπουργός Υποδομών και Μεταφορών, να ενημερώσετε τι υποδομές είχαν γίνει από την Κυβέρνησή σας; Ήσασταν Υπουργός Οικονομικών, αμέσως προηγουμένως και έχετε άμεση γνώση. Δεν υπάρχει δικαιολογία! Τι υποδομές αντιπλημμυρικές υπήρχαν για να αποφευχθούν οι θάνατοι των συνανθρώπων μας, οι θάνατοι των ζώων, η καταστροφή της Θεσσαλίας, που είναι αυτή τη στιγμή ένα απέραντο νεκροταφείο!

Να ενημερώσετε, παρακαλώ πάρα πολύ, αν τον στηρίζετε τον κ. Αγοραστό; Τον Πατούλη τον «εκκαθαρίσατε» για ένα ζεϊμπέκικο! Τον Αγοραστό, τον στηρίζετε, που διασπάθισε με τις ευλογίες σας εκατοντάδες εκατομμύρια ευρώ; Τον Μπέο, τον στηρίζετε, που δεν έχει νερό ο Βόλος;

Πώς καταφέρατε να μπει το ποτάμι, ο Πηνειός, μέσα στη Λάρισα; Είστε Υπουργός Υποδομών. Σπάσατε φράγματα; Δόθηκε εντολή να σπάσουν φράγματα και αναχώματα; Βοά ο τόπος ότι κάνατε λάθος χειρισμούς! Έσπασαν κατά λάθος; Έσπασαν γιατί ήταν κακοτεχνίες; Τι επιλογές έγιναν; Θα μας πείτε να περιμένουμε τι θα πει ο Πρωθυπουργός στη ΔΕΘ; Όταν «δεήσει» να πάει, αφού φάει με την κ. Σακελλαροπούλου στην καμένη Δαδιά και πούνε «τι ωραία που τα έκανε η κ. Σακελλαροπούλου ως δικαστής, να επιτρέπει οικοδομικές εργασίες και ανεμογεννήτριες μέσα στα καμένα»;

Κύριε Σταϊκούρα, είστε παρών. Σας καλώ, ως Αρχηγός Κοινοβουλευτικού Κόμματος, να δώσετε απαντήσεις τώρα στην Ολομέλεια της Βουλής που συνεδριάζει. Να εξηγήσετε στον κόσμο γιατί το έπαθε αυτό που έπαθε! Να εξηγήσετε, αυτά τα χρήματα, που τώρα εξαγγέλλετε καταλεπτώς ποιοι θα τα διαθέσουν και με ποιες πραγματικές διαδικασίες διαφάνειας;

Να μας πείτε, αυτή η αγαπημένη σας εταιρεία, η «ΓΕΚ-ΤΕΡΝΑ», πόσες εκατοντάδες εκατομμύρια ευρώ έχει πάρει και γιατί; Γιατί, πέρυσι ο Πρωθυπουργός εγκαινίασε σχολείο, που το δώρισε -υποτίθεται- η «ΓΕΚ-ΤΕΡΝΑ», στον Τύρναβο. Με το δημόσιο χρήμα, πόσα έχει κάνει ή δεν έχει κάνει η «ΓΕΚ-ΤΕΡΝΑ»; Γιατί την προτιμάτε; Ποια διαφάνεια εφαρμόζετε; Ποιος ελέγχεται σήμερα;

Και κυρίως, κύριε Υπουργέ Δικαιοσύνης, το απευθύνω και σε εσάς: Διατάχθηκε σήμερα από την εισαγγελέα του Αρείου Πάγου κατεπείγουσα προκαταρκτική εξέταση για ποινικά αδικήματα σε βάρος των πολιτών που πλημμύρισαν, πνίγηκαν, έχασαν τα ζώα τους, έχασαν το βιος τους, βρίσκονται αυτή τη στιγμή υπό τη μέριμνα απλών εθελοντών, γιατί το κράτος είναι απόν. Εθελοντές παρέχουν νοσηλευτική προστασία, νοσηλευτική κάλυψη, εθελοντές, άνθρωποι, συνάνθρωποι φέρνουν φάρμακα, φέρνουν νερό, φέρνουν τρόφιμα, φέρνουν ρούχα, γιατί το κράτος είναι απόν. Είναι στο Στρασβούργο και χασκογελάει με την κ. Φον ντερ Λάιεν.

Να απαντήσετε, λοιπόν, κύριε Σταϊκούρα, παρακαλώ, εδώ στη Βουλή και όχι μεθαύριο στη ΔΕΘ, σε προστατευμένο περιβάλλον υπό αστυνομικό κλοιό, γιατί θα διαμαρτύρεται ο κόσμος και θα έχει δίκιο. Να απαντήσετε για το πού πήγαν τα λεφτά, αν θα ελέγξετε τη διάθεση των κονδυλίων, αν στηρίζετε τον Αγοραστό και αν θα τον στηρίξει και άλλο ο κ. Μητσοτάκης, αν θα παραιτηθεί κανείς σας και στα πόσα θύματα, στους πόσους ανθρώπους νεκρούς, στα πόσα ζώα πνιγμένα, στα πόσα χωριά ενταφιασμένα παραιτείται οποιοσδήποτε από εσάς.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχουν ζητήσει τον λόγο για διευκρινιστική ερώτηση προς τον Υπουργό, σε σχέση με την κατατεθείσα τροπολογία, ο κ. Μάντζος και στη συνέχεια ο κ. Ξανθόπουλος και έχουν από δύο λεπτά.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ των Υποδομών, είμαι βέβαιος ότι το γνωρίζετε, αλλά θα το ακούσατε και από εμάς που επισκεφθήκαμε τις πληγείσες περιοχές. Η καταστροφή στη Θεσσαλία έχει υπάρξει βιβλική. Οι διαστάσεις της είναι ανυπολόγιστες και οι επόμενοι πολλοί μήνες είναι ιδιαίτερα δύσκολοι για τους ανθρώπους που κατοικούν εκεί, έχασαν συνανθρώπους τους, κατοικίες, παραγωγικές μονάδες, τις καλλιέργειές τους, αλλά και για όλη τη χώρα, όλη την επικράτεια. Και είναι τουλάχιστον προβληματικό, ή λυπηρό, η πρώτη πράξη της Κυβέρνησης, αντί να ενημερώσει για ένα εθνικό σχέδιο ανασυγκρότησης, ένα εθνικό σχέδιο θωράκισης της Θεσσαλίας, να είναι μία τροπολογία με νέες μόνιμες παρεκκλίσεις και απευθείας αναθέσεις, με υποβαθμισμένες τις τεχνικές υπηρεσίες του δημοσίου.

Και σας λέμε ξανά, κύριε Υπουργέ, και δεν θα κουραστούμε να το λέμε ότι ιδίως την επαύριο αυτής της βιβλικής κρίσης απαιτείται διαφάνεια και λογοδοσία και στις πηγές χρηματοδότησης, γιατί ακούμε για ένα Ταμείο Ανάκαμψης που δεν αναθεωρείται και τελικά εσείς οι ίδιοι αναφωνείτε «κι όμως αναθεωρείται» -αυτό συμβαίνει- και όσον αφορά στη διαχείριση: Ποιος, πώς, πότε θα διαχειριστεί τους πόρους που θα έχετε και θα έχουμε ως χώρα στη διάθεσή μας.

Το λέμε αυτό, κύριε Υπουργέ, και σας ρωτάμε: Πώς μπορούμε να σας εμπιστευτούμε φέτος, όταν πριν από τρία χρόνια ο προκάτοχός σας το 2020 πάλι τα ίδια έλεγε; Και χρήματα πήρε και χρήματα έδωσε και αναθέσεις έκανε και χρήματα μοίρασε, αλλά έργα δεν παραδόθηκαν, έργα παραδόθηκαν και βούλιαξαν, αντιπλημμυρικά έργα έγιναν έργα οδοποιίας, έργα επικοινωνίας, έργα αθλητισμού. Και ελέγχεται η Περιφέρεια Θεσσαλίας και οι δήμοι της Θεσσαλίας από τον εισαγγελέα του Αρείου Πάγου γι’ αυτές τις πράξεις και τις παραλείψεις.

Αντίστοιχες προβλέψεις υπήρχαν, κυρία Πρόεδρε, και την προηγούμενη περίοδο. Δεκαοκτώ μήνες έλεγε το 2020 η τότε νομοθεσία για τον «Ιανό» ότι θα ήταν το απώτατο όριο παράδοσης των έργων.

Πώς μπορούμε, κύριε Υπουργέ, να έχουμε οποιαδήποτε ελάχιστη εμπιστοσύνη στις αναθέσεις σας και στην εποπτεία της Κυβέρνησής σας επί της υλοποίησης των έργων;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ξανθόπουλε, έχετε τον λόγο για δύο λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ούτε ένα δεν θα χρειαστώ, κυρία Πρόεδρε.

Κύριε Υπουργέ, στην παράγραφο 2 του άρθρου 1 της προτεινόμενης διάταξης λέτε ότι απαιτείται μετά την κήρυξη της περιοχής σε κατάσταση έκτακτης ανάγκης πολιτικής προστασίας, πράξη υπουργικού συμβουλίου μετά από σχετική εισήγηση του Υπουργείου υπό του Υπουργού Υποδομών και Μεταφορών, στην οποία περιλαμβάνεται συνοπτική περιγραφή των σχετικών έργων.

Δεν γράφεται τίποτε περί κόστους. Το έχετε κατά νου; Περιλαμβάνεται στις προϋποθέσεις ή γενικώς αυτά είναι τα έργα και μετά από εκεί θα δούμε σε τι κόστος φτάνουν;

Αυτά ήθελα, κυρία Πρόεδρε. Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης, έχει μία ερώτηση επί της τροπολογίας για τον Υπουργό ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κύριε Σταϊκούρα, ήταν πραγματικά αποκαλυπτικός στην ομιλία του ο Πρόεδρός μας προηγουμένως στη Βουλή. Έθεσε όλα αυτά τα ερωτήματα που ακούστηκαν πριν από λίγο. Είναι ευκαιρία και γι’ αυτό παίρνω τον λόγο, όχι να συμπληρώσω κάτι σε αυτά που είπε ο Πρόεδρος της Ελληνικής Λύσης, αλλά ουσιαστικά για να επιδιώξουμε μία απάντηση από εσάς.

Κατ’ αρχάς για την τροπολογία, να πω ότι έχει σημασία το τι περιλαμβάνει αυτή η τροπολογία μέσα και δεν θα πρέπει για κανέναν λόγο, κύριε Σταϊκούρα, να το εκμεταλλευτείτε -όχι προσωπικά, αλλά ως κόμμα και ως Κυβέρνηση- επικοινωνιακά ανάλογα με το τι θα ψηφίζουν τα κόμματα. Δηλαδή τι; Ότι φέρνουμε τροπολογία για αποκατάσταση των ζημιών ή αποζημίωση των ανθρώπων σε έναν βαθμό και κάποια κόμματα μπορεί να πουν «όχι» ή «παρών». Ξέρετε, δεν είμαστε τρελοί, ούτε έχουμε αυτοκτονικές τάσεις για να αρνηθούμε κάτι τέτοιο. Απλά ο τρόπος με τον οποίο νομοθετείτε είναι πραγματικά απαράδεκτος.

Και το ερώτημα που θέτουμε εμείς είναι το εξής: Ποιοι θα αναλάβουν όλα αυτά τα έργα; Δηλαδή, η φωτογραφία πάει σύννεφο! Τέτοιες φωτογραφικές διατάξεις είναι πραγματικά εντυπωσιακές!

Κύριε Σταϊκούρα, θέλω να σας αναφέρω κάτι ακόμα. Εγώ αγνοούσα το θέμα και πριν από κάνα μήνα ήρθε μία ενημέρωση στην παράταξή μας και στα χέρια μου. Θα μου πείτε ότι δεν ήσασταν εσείς, ήταν όμως το κόμμα σας. Είναι δυνατόν η Ευρωπαϊκή Επιτροπή, κύριε Υπουργέ, να σέρνει την Ελλάδα στα δικαστήρια, διότι είχε προειδοποιήσει την Ελλάδα πως έπρεπε να έχει, για παράδειγμα, επικαιροποιημένους χάρτες επικινδυνότητας πλημμύρας; Μιλάμε για επιστολή προ περίπου έξι ετών. Είναι δυνατόν εμείς να μη συμμορφωνόμαστε, να επιμένουμε, να έχει παρέλθει και η τελευταία σχετική προθεσμία και η Κομισιόν -απίστευτο!- να κινεί νομική διαδικασία κατά της Ελλάδος γι’ αυτόν ακριβώς τον λόγο;

Όταν λέμε ότι έχει ευθύνες η Κυβέρνηση, το μόνιμο επιχείρημα που είχατε μέχρι τώρα ήταν: «Αφήστε τι λέτε εσείς, εμείς έχουμε 41%, ξέρουμε τι κάνουμε, ο λαός ψήφισε.». Τώρα το αφήσατε αυτό και λέτε το άλλο: «Οκτακόσιοι τόνοι ανά στρέμμα». Μάλιστα! Κανείς δεν λέει το αντίθετο, αλλά ήμασταν εμείς στον βαθμό που έπρεπε έτοιμοι; Ανταποκριθήκαμε στις υποχρεώσεις μας; Κάναμε τις υποδομές; Αντλήσαμε τα χρήματα; Κάναμε επενδύσεις; Όχι. Γιατί, γιατί, γιατί; Αυτό το ερώτημα, ξέρετε, δεν πλανάται μόνο εδώ, στη Βουλή των Ελλήνων, πλανάται πάνω από την κατεστραμμένη Θεσσαλία, τη Μαγνησία και όλη την Ελλάδα. Γιατί αυτή η ρημάδα η χώρα δεν είναι ποτέ έτοιμη; Γιατί να μας κυνηγάει νομικά η Κομισιόν; Γιατί πάντα να τρέχουμε να προλάβουμε πράγματα τα οποία έπρεπε να έχουμε κάνει εδώ και χρόνια; Αυτό είναι ένα πολύ απλό ερώτημα.

**ΠΡΟΕΔΡΕΥΟΥΣΑ (Όλγα Γεροβασίλη**): Ο Υπουργός κ. Σταϊκούρας έχει τον λόγο, για να απαντήσει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κυρία Πρόεδρε.

Νομίζω ότι πρέπει να διακρίνουμε τον κοινοβουλευτικό έλεγχο από τη διαδικασία που κάνουμε σήμερα. Σήμερα συζητούμε για μία τροπολογία. Χαίρομαι, που δύο κόμματα, κυρίως η κ. Κωνσταντοπούλου, δεν αναφέρθηκαν καθόλου επί της τροπολογίας. Άρα θεωρώ ότι συμφωνεί. Μίλησε για όλα τα άλλα, εκτός από την τροπολογία. Και, προφανώς, όλοι μας δεν έχουμε ούτε το ίδιο ύφος ούτε το ίδιο ήθος, αλλά ούτε χασκογελάμε. Γιατί, όταν πηγαίνουν μία Κυβέρνηση και ο Πρωθυπουργός στο εξωτερικό, για να διασφαλίσουν τη μέγιστη δυνατή ευελιξία και το μέγιστο ποσό πόρων, για να βοηθήσουν την ελληνική κοινωνία, θα μου επιτρέψετε να σας πω ότι αυτό είναι δείγμα ενσυναίσθησης και υπευθυνότητας.

Επειδή αναφερθήκατε περί της παρουσίας σας στη Λάρισα, θέλω να σας ενημερώσω ότι εγώ ήμουν επί τρεις ημέρες στη Λάρισα και ο Υφυπουργός κ. Ταχιάος είναι κάθε μέρα στη Λάρισα. Ναι, περπατήσαμε σε πάρα πολλά χωριά. Ακούσαμε και ακούμε τις αγωνίες της κοινωνίας και προφανώς για τις αποζημιώσεις των πολιτών -γιατί το πρώτο θέμα που θέτουν οι πολίτες είναι η πολιτεία να είναι κοντά τους το ταχύτερο δυνατό- έχουμε πετύχει να ανοίξουν πλατφόρμες και έχουν γίνει πάνω από τέσσερις χιλιάδες αυτοψίες. Η εταιρεία «Κτιριακές Υποδομές» βρίσκεται από χθες στα σχολεία και ελέγχει τα σχολεία. Υπάρχει ένα ολοκληρωμένο σχέδιο, για να μπορέσουμε να αντιμετωπίσουμε, όσο είναι εφικτό, τις δυσμενείς οικονομικές και κοινωνικές συνέπειες αυτής της πρωτοφανούς καταστροφής. Άρα θα μου επιτρέψετε να σας πω, με όλο τον σεβασμό, ότι η Κυβέρνηση ήταν και είναι εκεί.

Αναφερθήκατε σε κάποια ζητήματα περί αντιπλημμυρικών. Οφείλατε να γνωρίζετε ότι σύμφωνα με τον νόμο του 2010, που επικαιροποιήθηκε με τον νόμο του 2018 -«ΚΛΕΙΣΘΕΝΗΣ», κυρία Πρόεδρε- από τότε οι αρμοδιότητες που αφορούν τον σχεδιασμό, τη μελέτη, την κατασκευή και τη συντήρηση των αντιπλημμυρικών έργων, καθώς και οι αρμοδιότητες που αφορούν στον καθαρισμό και στην αστυνόμευση ρεμάτων και απαλλοτριωμένων χώρων παρά τα ρέματα, ασκούνται από τις αρμόδιες υπηρεσίες των περιφερειών. Και η περιφέρεια έχει δώσει πλήρη στοιχεία για το τι έργα έχουν υλοποιηθεί.

Άρα αναφέρεστε στο Υπουργείο Υποδομών και Μεταφορών που είναι υπεύθυνο για τα μεγάλα αντιπλημμυρικά έργα, αυτά που είναι στρατηγικής σημασίας για τη χώρα, με βάση το προβλεπόμενο θεσμικό πλαίσιο. Απαντήσεις, συνεπώς, έχουν δοθεί. Και έχουν δοθεί από την περιφέρεια με συγκεκριμένα έργα, που η περιφέρεια έχει ανακοινώσει ότι έχει υλοποιήσει. Το λέω αυτό, γιατί αναφερθήκατε στο Υπουργείο.

Πράγματι, όμως, μετά τον «Ιανό» υλοποιήθηκαν και άλλα έργα. Η ενημέρωση που έχουμε ως πολιτική ηγεσία του Υπουργείου Υποδομών και Μεταφορών είναι ότι από τα άλλα έργα υλοποιήθηκαν παρεμβάσεις σε τετρακόσιες πενήντα θέσεις. Μετά την πλήρη αποτύπωση των αναγκών, έγιναν επιπλέον εκατό συμπληρωματικές συμβάσεις. Μέχρι σήμερα η συνολική πρόοδος των έργων είναι στο 75% και αυτά τα έργα, σύμφωνα με την έως σήμερα ενημέρωση που έχουμε από τις αρμόδιες υπηρεσίες του Υπουργείου -γιατί κάποιος συνάδελφος, δεν θυμάμαι ποιος, ρώτησε για αυτό, αν θα έχουν εμπλοκή-, είναι ότι έχουν αντέξει αυτές οι υποδομές στις νεροποντές, καθώς από την πρώτη εικόνα δεν έχουν καταγραφεί βλάβες και αστοχίες.

Δεν μιλάμε για μόνιμες παρεκκλίσεις, όπως άκουσα από κάποιον συνάδελφο, αλλά για έκτακτες ανάγκες, τις οποίες προσπαθούμε να αντιμετωπίσουμε. Ναι, θα υπάρχει πλήρης εμπλοκή των αρμοδίων οργάνων και των αρμόδιων υπηρεσιών του Υπουργείου και των εποπτευόμενων φορέων. Πριν έρθουμε εδώ με τον κ. Ταχιάο, είχαμε συνάντηση με τους γενικούς διευθυντές, γιατί ακριβώς η προϊσταμένη αρχή, οι διευθύνουσες υπηρεσίες, όλα αυτά θα έχουν την εμπλοκή των υπηρεσιών. Όλα αυτά προβλέπονται από το θεσμικό πλαίσιο.

Η περιγραφή θα έχει προφανώς και το κόστος. Και θα έχει το κόστος, γιατί σας εξήγησα κάτι προηγουμένως. Οι διαθέσιμοι πόροι που έχουμε αυτή τη στιγμή για παρεμβάσεις πρώτης ανάγκης –ας βάλουμε τον τίτλο «Προσβασιμότητα»- κυρίως σε σήραγγες, σε δρόμους και στο σιδηροδρομικό δίκτυο, που είναι εξασφαλισμένοι για την υλοποίηση των έργων στον χρονικό ορίζοντα του Ταμείου Ανάκαμψης και Ανθεκτικότητας, φθάνουν περίπου στα 600 εκατομμύρια. Οφείλουμε, συνεπώς, άμεσα να κινηθούμε, αξιοποιώντας τη σημερινή τροπολογία, έτσι ώστε με εισήγηση του Υπουργού Υποδομών και Μεταφορών στο Υπουργικό Συμβούλιο επί έργων που θα προταθούν, με τεχνική περιγραφή αυτών, και ακολουθώντας τις προδιαγραφές του νόμου, τις διατάξεις του νόμου και της τροπολογίας, να υλοποιήσουμε το ταχύτερο δυνατό τα έργα με ασφάλεια.

Μία ακόμη παρατήρηση. Έμεινα επί της τροπολογίας. Προφανώς η τροπολογία δεν αντιμετωπίζει στο σύνολό του το αποτέλεσμα των προκλήσεων που έχουμε ως χώρα το επόμενο χρονικό διάστημα, διότι γνωρίζετε, αφού ανοίξατε ευρύτερα το θέμα, ότι είμαστε αντιμέτωποι σήμερα με μία πραγματικότητα που έχει τρεις ουσιαστικές διαπιστώσεις:

Η πρώτη διαπίστωση είναι ότι αυτή η πραγματικότητα συνοδεύεται από πολυάριθμες απειλές που αφορούν ολόκληρο τον πλανήτη. Εκτός και αν δεν παρακολουθείτε τι έχει γίνει στην Τουρκία, τη Βουλγαρία, την Ισπανία, την Ιταλία, τη Σλοβενία, την Αυστραλία, τον Καναδά, τη Λιβύη, το Μεξικό.

Η δεύτερη διαπίστωση είναι ότι τα ακραία καιρικά φαινόμενα αλληλοτροφοδοτούνται, με τη συχνότητα εναλλαγής τους να ενισχύεται. Έτσι, από ισχυρούς καύσωνες και μεγαπυρκαγιές πηγαίνουμε σε καταστρεπτικές καταιγίδες και πλημμύρες.

Η τρίτη διαπίστωση είναι ότι ο χρόνος επανάληψης των ακραίων φαινομένων όλο και περισσότερο πυκνώνει.

Με αυτά τα δεδομένα, οφείλουμε η προσέγγισή μας να μην έχει μόνο βραχυπρόθεσμο χαρακτήρα. Ανέπτυξα, συνεπώς, εδώ τον σχεδιασμό της Κυβέρνησης, για να αντιμετωπίσουμε το πρόβλημα -επαναλαμβάνω τον τίτλο- της προσβασιμότητας.

Ναι, υπάρχει ένα δεύτερο κεφάλαιο, που είναι τι έργα θέλουμε, τι αντοχής θέλουμε να είναι τα έργα, με τι προδιαγραφές, τι προβλήματα θα αντιμετωπίσουν στο μέλλον και ποιες είναι οι πηγές χρηματοδότησης. Και εκεί υπάρχουν επιπλέον πηγές χρηματοδότησης που εξασφαλίσαμε κατά τη χθεσινή συνάντηση, μεταξύ άλλων, και πηγές του νέου ΕΣΠΑ και αν κριθεί αναγκαίο, υπάρχει και η Ευρωπαϊκή Τράπεζα Επενδύσεων με ένα δάνειο της τάξεως των 750 εκατομμυρίων ευρώ, με καλούς όρους, που είναι αποκλειστικά για αυτό το σκοπό. Αυτό, όμως, έχει επίδραση στα δημόσια οικονομικά. Εξαντλούμε, συνεπώς, τη δυνατότητα που υπάρχει, χωρίς να επιβαρύνουμε τα δημόσια οικονομικά, για να υλοποιήσουμε τα έργα βραχυπρόθεσμα και μεσομακροπρόθεσμα. Αυτά τα έργα, προφανώς, πρέπει να είναι μεγαλύτερης ανθεκτικότητας σε δυσμενέστερες καταστάσεις.

Υπάρχει και ένας τρίτος άξονας, που είναι ο έλεγχος και η συντήρηση υφιστάμενων έργων με στόχο την ενίσχυση της ασφάλειας τους.

Για παράδειγμα, πριν γίνουν τα γεγονότα, είχαμε ανοίξει ως πολιτική ηγεσία του Υπουργείου το κεφάλαιο «Γέφυρες», να δούμε μέσα από ένα μητρώο γεφυρών: Πόσες γέφυρες έχουμε με μήκος πάνω από έξι μέτρα; Ποιο θα είναι το εθνικό μητρώο γεφυρών; Ποιο θα είναι το εθνικό εγχειρίδιο επιθεώρησης και αξιολόγησης γεφυρών; Ποιος θα είναι ο κανονισμός επιθεώρησης και συντήρησης γεφυρών;

Άρα αντιλαμβάνεστε -για να απαντήσω σε άλλο ερώτημα που ετέθη- ότι υπάρχει ένας σχεδιασμός. Υπάρχει ένας σχεδιασμός με βραχυπρόθεσμα χαρακτηριστικά και εξασφαλισμένη χρηματοδότηση, και με μεσομακροπρόθεσμα χαρακτηριστικά και επίσης εξασφαλισμένη χρηματοδότηση από ευρωπαϊκούς πόρους, αν χρειαστεί και άλλους πόρους, και προφανώς από εθνικούς πόρους όσο η οικονομία συνεχίζει να πηγαίνει καλά, όπως το τελευταίο χρονικό διάστημα.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κυρίες και κύριοι Βουλευτές, κύριοι Υπουργοί, είναι ξεκάθαρος ότι ο λόγος, για τον οποίον ζήτησα να μιλήσω, είναι τα σοβαρότατα προβλήματα τα οποία εντοπίζονται στη χώρα μας, ιδιαίτερα στον τομέα της πολιτικής προστασίας και -θα έλεγε κανείς- της επιβίωσης, γιατί μιλάμε πλέον για μία αγωνία επιβίωσης. Προφανώς θα μου δοθεί ευκαιρία να αναφερθώ και σε θέματα του νομοσχεδίου.

Όμως, κυρίες και κύριοι Βουλευτές, είναι προφανές ότι ζούμε μία πρωτοφανή καταστροφή από ένα ακραίο καιρικό φαινόμενο που έχει ισοπεδώσει το μεγαλύτερο τμήμα της Θεσσαλίας. Ο ΣΥΡΙΖΑ χθες, με την παρουσία του σε όλους τους νομούς με τουλάχιστον δέκα και πάνω στελέχη μέλη του Κοινοβουλίου και της κεντρικής επιτροπής αλλά και όλες τις νομαρχιακές, ήθελε πρώτα από όλα να στηρίξει τη Θεσσαλία, να στηρίξει τους πολίτες, αυτούς που δοκιμάζονται και, βέβαια, να στηρίξει τους θεσμούς και τις λειτουργίες, και τις δραστηριότητες και τις θεσμικές λειτουργίες. Και το ίδιο θα κάνουμε και κοινοβουλευτικά. Γιατί πρέπει να σας πω -και νομίζω το καταλαβαίνουν και οι Υπουργοί, με κάποιους εκ των οποίων βρεθήκαμε εκεί- ότι υπάρχει αγωνία στην περιοχή και η διέξοδος στην απουσία απαντήσεων θα είναι ο θυμός, θα είναι η ένταση και η αμφισβήτηση της κοινωνικής συνοχής. Μας ανησυχεί ότι η περιοχή επαπειλείται με δημογραφικό πρόβλημα.

Εμείς, λοιπόν, επειδή δεν θέλουμε η λειτουργία της πολιτείας και της κοινωνίας να οδηγεί σε αδιέξοδες καταστάσεις και θέλουμε η πρότασή μας να οδηγήσει σε επίλυση προβλημάτων, επειδή πιστεύουμε ότι υπάρχει δυνατότητα στην πατρίδα μας να προκόψει κάποιος και όχι πάντα να πλήττεται από τις αδυναμίες της πολιτείας, αναλαμβάνουμε αυτή την πρωτοβουλία και φέρνουμε το θέμα για συζήτηση στη Βουλή και για το πώς φτάσαμε ως εδώ και για το τι πρέπει να γίνει σήμερα και για το τι πρέπει να γίνει αύριο. Γι’ αυτόν τον λόγο, κυρία Πρόεδρε, ανακοινώνω ότι ο ΣΥΡΙΖΑ-Π.Σ. σήμερα θα αναλάβει την πρωτοβουλία και θα καταθέσει αίτημα για τη διεξαγωγή συζήτησης σε επίπεδο πολιτικών Αρχηγών για τα αδιέξοδα της Νέας Δημοκρατίας που μας έφεραν μέχρι εδώ, για τις ευθύνες που δυστυχώς δημιούργησαν σοβαρά προβλήματα, αλλά και για το τι πρέπει να κάνουμε σήμερα και αύριο, για να στηρίξουμε τον τόπο, να δώσουμε και θεσμικές προτάσεις για το σήμερα αλλά και ένα σχέδιο ανάκαμψης Θεσσαλίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν υποτιμούμε την πρόταση για εξεταστική επιτροπή, κύριοι συνάδελφοι του ΠΑΣΟΚ - ΚΙΝΑΛ. Θεωρούμε ότι πάντα υπάρχει περιθώριο στον κοινοβουλευτικό διάλογο να ερευνηθούν ζητήματα. Επιτρέψτε μου να προσθέσω κάτι, όμως. Γνωρίζουμε τις ευθύνες. Πιθανά να προκύψει και δευτερεύουσα ή άλλη ανάγνωση. Δεν το υποτιμώ. Ο κοινοβουλευτικός διάλογος είναι χρήσιμος, είναι θεσμός, είναι δημοκρατία. Αλλά την ευθύνη τη γνωρίζουμε. Γνωρίζουμε και την κλιματική κρίση, γνωρίζουμε όμως και την αδράνεια και τις ελλείψεις και οφείλουμε να προσθέσουμε με το επίπεδο των πολιτικών Αρχηγών μία άλλη συζήτηση, που πρέπει να γίνει στη Βουλή άμεσα. Δεν μπορούμε να περιμένουμε. Οι άνθρωποι δεν έχουν αύριο στην περιοχή και ήδη καθίσταται πολύ πιθανή η οριστική αποχώρησή τους από τη Θεσσαλία. Το καταλαβαίνετε και νομίζω ότι μοιραζόμαστε την ίδια αγωνία.

Να συζητήσουμε τι εντοπίσαμε και τι πρέπει να γίνει άμεσα. Γιατί εμείς θέλουμε να ξεκινήσουμε με τις προτάσεις. Η καταστροφή δεν έχει περάσει. Το είπα χθες σε αρκετές δημόσιες δηλώσεις. Μη θεωρείτε ότι, επειδή τελείωσαν τα φαινόμενα, έχει σταματήσει η κρίση πολιτικής προστασίας. Αντίθετα, εξελίσσεται ένα σοβαρό πρόβλημα, ιδιαίτερα πρόβλημα ποιότητας της ζωής και της υγείας. Άρα πρέπει η πολιτεία να δηλώσει δημόσια ότι το πρόβλημα πολιτικής προστασίας και η έκτακτη ανάγκη συνεχίζεται και αυτό σημαίνει και ιδιαίτερα απαιτητικό συντονισμό. Δεν σημαίνει μόνο δηλώσεις. Γιατί δεν βλέπουμε τον συντονισμό στο πεδίο.

Πρώτος κίνδυνος είναι η δημόσια υγεία. Είναι ο μεγαλύτερος κίνδυνος που έχουμε σήμερα. Και είναι η πρόσβαση στις βασικές υποδομές της ζωής. Είναι η επιβίωση το πρώτο ερώτημα σήμερα στη Θεσσαλία. Ποιο είναι το συμπέρασμα που προκύπτει, ποιες είναι οι μεταρρυθμίσεις που λείπουν; Ότι στο σχέδιο πολιτικής προστασίας της χώρας -που δεν έχει, βέβαια- ένα κομμάτι που απαιτείται είναι ο σχεδιασμός στην Πολιτική Προστασία για ένα σχέδιο έκτακτης ανάγκης στη δημόσια υγεία, που να έχει συντονιστικό κέντρο -που δεν υπάρχει σήμερα-, που να έχει άμεσες προμήθειες στον πληθυσμό, όπως, παραδείγματος χάριν, αντισηπτικά, μάσκες, που να έχει θεσμούς και δομές που να είναι ενεργοποιημένες και να είναι προετοιμασμένες, να έχουν «προπονηθεί». Συγχωρέστε με για τον όρο.

Άρα καταλαβαίνουμε ότι δεν αρκεί αυτό που ονομάζει Πολιτική Προστασία ο κ. Μητσοτάκης ή αυτό το «άδειο πουκάμισο» του Υπουργείου που έχει δημιουργήσει. Άλλο πράγμα είναι η Πολιτική Προστασία, η ενιαία αρχή που είχαμε εμείς προτείνει με την κ. Γεροβασίλη τότε. Είναι μία άλλη ανάγνωση που δεν έχει και κομματισμό. Δεν έχει κομματισμό η πολιτική προστασία. Απαιτείται δράση. Σήμερα δεν υπάρχει αυτός ο μηχανισμός. Υπάρχουν εθελοντές, υπάρχουν πρωτοβουλίες, υπάρχουν δηλώσεις του Υπουργείου. Δεν υποτιμώ τις δηλώσεις του Υπουργείου για τα θέματα δημόσιας υγείας. Δεν υπάρχει, όμως, μηχανισμός στην περιοχή. Θα σας εξηγήσω.

Εμείς πάντως είμαστε διατεθειμένοι να προσφέρουμε. Χθες ήταν η κ. Λινού μαζί μου, ο κ. Ηλιόπουλος, η κ. Τζούφη, πάρα πολλά στελέχη που γνωρίζουν και τον υγειονομικό κλάδο. Δεν είναι, όμως, μόνο οι Βουλευτές. Δεν θέλω να περάσω σε πολιτικοποίηση του σχεδιασμού. Συνεισφέρουμε εμείς από όποια θέση βρίσκεται ο καθένας μας. Γιατί υπάρχουν και οι φορείς που έχουν επιχειρησιακή παρέμβαση.

Τι σημαίνει, όμως, πρόβλημα ποιότητας ζωής και δημόσιας υγείας;

Πρώτο ζήτημα. Υπάρχει σοβαρότατο και εκτεταμένο πρόβλημα με τα νεκρά ζώα. Ο Δήμαρχος Παλαμά, που μίλησα χθες μαζί του, μας είπε ότι δεν έχει καμμία βοήθεια στον τομέα αυτό. Στον Δήμο Φαρκαδόνας μάς είπαν ότι η τελική πρόταση είναι να τα θάβουν οι δήμοι. Δεν θα μπω στα τεχνικά εργαλεία. Δεν θα κινδυνολογήσω. Σας λέω, όμως, ότι υπάρχει ένα μεγάλο υγειονομικό ζήτημα. Και ειλικρινά προσπαθώ να αποφύγω τη δική μου συμμετοχή, ως τεχνοκράτης και μηχανικός, στη συζήτηση επιχειρησιακών εργαλείων. Είναι δουλειά της πολιτείας. Εμείς συμμετέχουμε εδώ πολιτικά στη συζήτηση.

Δεύτερο ζήτημα. Δεν υπάρχουν μηχανήματα έργου και διαδικασία ορθής αποκομιδής και απομάκρυνσης των στερεών αποβλήτων. Και τα στερεά απόβλητα πλέον έχουν λάσπες, κτηνοτροφικά απόβλητα, μπορούν να έχουν λιπάσματα, μπορεί να έχουν επικίνδυνα απόβλητα, μπορεί να έχουν βιομηχανικά υπολείμματα, μπορεί να έχουν υγειονομικά απόβλητα. Πάντως, εδώ υπάρχει ένα σοβαρό πρόβλημα που θέλει ορθή διαχείριση και διάθεση. Δεν υπάρχει. Η εταιρεία αποκομιδής και αποτέφρωσης νεκρών ζώων δεν μπορεί να αντεπεξέλθει στο φορτίο. Πιθανά είναι αληθές. Μου μεταφέρθηκε. Πάντως, η πολιτεία δεν έχει δώσει απάντηση.

Επιπλέον, χρειάζεται είτε αποστράγγιση -που δεν μπορεί να γίνει εύκολα- είτε εκτεταμένο πρόγραμμα ψεκασμού και για κουνούπια αλλά και για πιθανά άλλους υγειονομικούς κινδύνους. Ας μείνω σε αυτόν τον όρο.

Χρειάζονται μέτρα προστασίας για τους πολίτες, μάσκες, ρούχα. Δεν έχουν στεγνά ρούχα οι πολίτες εκεί. Χρειάζονται γαλότσες. Χρειάζονται φόρμες. Χρειάζονται γάντια. Αυτά πρέπει να λυθούν οργανωμένα. Και, επίσης, χρειάζονται απολυμαντικά, χλωρίνες, αντικουνουπικά. Δεν μπορεί να είναι αυτά αποσπασματικά.

Ταυτόχρονα, πρέπει να υπάρξει μία προτεραιότητα στις υγειονομικές υποδομές. Ένα κέντρο υγείας -στον Παλαμά, αν δεν κάνω λάθος- πλημμύρισε με ενάμισι μέτρο νερό. Μεταφέρθηκε σε ένα γυμναστήριο μαζί με κάποιους άστεγους. Εμείς χθες, τα κλιμάκια του ΣΥΡΙΖΑ -και μιλάω στον πληθυντικό, γιατί ήμασταν πολλοί- πήγαμε στα Φάρσαλα, στον Παλαμά, στη Φαρκαδόνα, στη Λάρισα, στα αναχώματα του Πηνειού, πήγαμε στον Βόλο, στο παλιό λιμεναρχείο, στο Στεφανοβίκειο, στο Κιλελέρ, στην Κάρλα, σε πάρα πολλά πεδία, όπου είναι πραγματικά τα προβλήματα και δώσαμε συνέντευξη Τύπου με προτάσεις ad hoc. Στήσαμε έναν μηχανισμό και καταθέσαμε προτάσεις.

Τρίτο ζήτημα, υπάρχει βασικό θέμα ακόμα στις οδικές συνδέσεις. Το είχα επισημάνει στους δύο Υπουργούς, με τους οποίους συναντηθήκαμε στο Συντονιστικό. Δεν διαφωνώ ότι είχατε την ίδια αντίληψη και εσείς, ότι οι βασικές συνδέσεις πρέπει να αποκατασταθούν πολύ γρήγορα. Το αποτέλεσμα; Δημιουργήθηκε δευτερογενές πρόβλημα στην εθνική οδό -δεν ήταν το ίδιο με αυτό που είχαμε τότε εντοπίσει-, είναι κομμένη η σιδηροδρομική οδός, αλλά έχουμε και θέματα προσβάσεων. Υπάρχουν χωριά που είναι ακόμα πλημμυρισμένα. Ο Βλοχός, το Κεραμίδι μπορεί να μην έχουν τέσσερα μέτρα νερό, αλλά έχουν ενάμισι.

Εδώ υπάρχει ζήτημα, διότι δεν υπάρχει σχεδιασμός ασφάλειας για τους βασικούς εθνικούς άξονες. Είτε μιλάμε για το ατύχημα με το βυτιοφόρο στην Αθηνών - Κορίνθου είτε μιλάμε για την περίπτωση, του πλημμυρικού κινδύνου, στα σχέδια πολιτικής προστασίας, κύριοι Υπουργοί, πρέπει να εισαχθεί ένα επιπλέον εργαλείο για τις βασικές συνδέσεις που έχουν θέματα ασφάλειας, που δεν υπήρχε και πρέπει να προστεθεί, ή δεν ήταν αποτελεσματικό εκ του αποτελέσματος.

Δεύτερον, υπάρχουν ακόμα θέματα υδροδότησης και ηλεκτροδότησης. Τα συζητήσαμε. Εμείς τα είπαμε την Πέμπτη. Εμείς πήγαμε πρώτη φορά την Πέμπτη. Την Πέμπτη το μεσημέρι ήμασταν εκεί στο Συντονιστικό Κέντρο, προσωπικά εγώ. Υπάρχουν, λοιπόν, θέματα ηλεκτροδότησης και υδροδότησης. Καταλαβαίνετε τον κίνδυνο. Συνδυάζεται με τον υγειονομικό κίνδυνο που περιγράψαμε. Και στον Παλαμά και στη Φαρκαδόνα έχουμε πλημμυρισμένα χωριά και, βέβαια, πρέπει να εξετάσουμε, λαμβάνοντας υπ’ όψιν και τα ρήγματα στα αναχώματα -προσθέστε το και αυτό στο έργο που έχετε να κάνετε- γιατί υπάρχουν ρήγματα στα αναχώματα τα προστατευτικά, τον δευτερογενή κίνδυνο σε νέο πλημμυρικό φαινόμενο, μιας και δεν υπάρχει η ασφάλεια του παρελθόντος. Δεν είναι ίδια η κατάσταση της υδρολογίας, όπως ήταν πριν από αυτή την καταστροφή.

Εδώ πρέπει να πούμε κάτι πολύ συγκεκριμένο, γιατί υπάρχουν και αντικρουόμενες απόψεις -εγώ συμφωνώ ότι από τη μεριά της πρόληψης και της ασφάλειας πρέπει να είμαστε πάντα- πρέπει η πολιτεία να εξασφαλίζει καθαρό πόσιμο νερό. Είναι ευθύνη της πολιτείας να το εξασφαλίζει. Πώς όμως θα γίνει αυτό; Με τους ελέγχους που πρέπει να πολλαπλασιαστούν.

Άρα ενεργοποιείστε τα ερευνητικά ιδρύματα της χώρας, τα δημόσια πανεπιστήμια -γιατί μιλάμε για τη δημόσια παιδεία πάντα- και προσθέστε την ορθή παρακολούθηση της ποιότητας πόσιμου νερού με υποστήριξη και της αυτοδιοίκησης. Γνωρίζω ότι υπάρχουν περιοχές με καθαρό πόσιμο νερό.

Ήμουν και εγώ χθες στη Λάρισα και μιλάω με τους αυτοδιοικητικούς. Γνωρίζω και τον διάλογο που έχει ανοίξει για τον Βόλο. Ξεκαθαρίστε το. Πρέπει να είναι ξεκάθαρες οι τοποθετήσεις για την κοινωνία. Συμφωνώ και επαναλαμβάνω να είμαστε από την πλευρά της πρόληψης, να προλαμβάνουμε τον κίνδυνο.

Υπάρχει, όμως, θέμα δημόσιας υγείας και για έναν ακόμα λόγο. Το πλημμυρικό φαινόμενο με την παράσυρση αποβλήτων, δημιουργεί πλέον έναν κίνδυνο στους υδροφορείς. Άρα, λοιπόν, θέλει πιο συχνό έλεγχο των γεωτρήσεων, γιατί δεν γνωρίζουμε τι θα προκύψει από αυτή τη διαδικασία. Προσθέστε το αυτό, παρακαλώ, στα πρωτόκολλα.

Πάμε λίγο στη σίτιση και τη στέγαση. Ήταν πραγματικά ακραίο το ότι ακούσαμε από τον Δήμαρχο Παλαμά χθες ότι έχει οκτώ χιλιάδες μερίδες στη σίτιση του κόσμου. Είναι πολύ μεγάλο νούμερο. Εδώ δεν το καταλαβαίνουμε. Το παρακολουθούμε λες και είναι ταινία στη τηλεόραση. Όχι, είναι ζωή ή μάλλον είναι αγωνία και αμφισβήτηση επιβίωσης.

Εδώ θέλω να συγχαρώ τους εθελοντές που ήταν χθες και στον Παλαμά και στη Φαρκαδόνα. Έμαθα ότι μία εθελοντική ομάδα κουζίνας δίνει πάνω από τέσσερις χιλιάδες μερίδες. Να τους συγχαρούμε και να πούμε ότι και εμείς με την «Αλληλεγγύη για Όλους» και με την κομματική μας λειτουργία θα είμαστε εκεί για να βοηθήσουμε. Όμως, εδώ πρέπει και η πολιτεία να παίξει έναν ρόλο, δεν μπορεί να στηριζόμαστε μόνο στους εθελοντές, γιατί προκύπτει ότι κάτι τέτοιο γίνεται. Και, βέβαια, υπάρχει ένα μεγάλο θέμα έλλειψης στέγης -στη Φαρκαδόνα το εντοπίσαμε με τον δήμαρχο και τη δημοτική ομάδα, τους αντιδημάρχους- γύρω στα δύο χιλιάδες άτομα.

Προσέξτε, οι κατεστραμμένες κατοικίες δεν μπορούν να δώσουν λύσεις στέγασης μέσα σε δύο εβδομάδες. Είναι άλλο ο καθαρισμός των κατοικιών που δεν έχουν καταστραφεί, που μπορεί προσωρινά να δοθεί λύση με φιλοξενία ή κάποια πρόχειρη εγκατάσταση να φιλοξενηθούν οι άνθρωποι και άλλο οι κατεστραμμένες κατοικίες. Όταν έχουμε κατεστραμμένες κατοικίες, μιλάμε για μία μακροχρόνια διαδικασία αποκατάστασης. Άρα θέλουμε και άλλου είδους κτηριακές υποδομές.

Εδώ, πάντως, εμείς θέλουμε να πούμε ότι προκύπτει και ένα ζήτημα κόστους. Συμφωνούμε απολύτως ότι υπάρχει ένα θέμα κόστους. Πώς μπορεί να λυθεί το θέμα της χρηματοδότησης; Κατ’ αρχάς πρέπει να σας πω ότι έχουμε πολύ μεγάλη ανησυχία, αν έχετε την ικανότητα να το διαχειριστείτε. Έχουμε πολύ μεγάλη ανησυχία γι’ αυτό. Να σας αποδείξω γιατί. Από τους Ευρωβουλευτές μας, αλλά και από τον κοινοβουλευτικό έλεγχο που έχουμε κάνει εμείς εδώ, προκύπτει ότι από το Ταμείο Ανάκαμψης η απορρόφηση για αντιπλημμυρικά έργα της Κυβέρνησης των «αρίστων» ήταν μόλις 0%. Στα αντιπλημμυρικά 0%. Για τη δασοπροστασία 2,46%. Για την πολιτική προστασία και πρόληψη 0,52%. Ο κ. Παπαδημούλης τα ανακοίνωσε αυτά τα νούμερα. Συνολικά στα έργα από το Ταμείο Ανάκαμψης για πολιτική προστασία 0,5% και μαθαίνουμε ότι απεντάσσονται αντιπλημμυρικά έργα από το Ταμείο Ανάκαμψης.

Κατ’ αρχήν, λοιπόν, δεν έχετε την επάρκεια να διαχειριστείτε τους πόρους που έχει ήδη η χώρα μας. Μαθαίνουμε, όμως, ότι στη συζήτηση που έκανε ο «άριστος» κ. Μητσοτάκης στις Βρυξέλλες, όχι απλά δεν κέρδισε νέους πόρους, αλλά του υπέδειξαν ότι δεν έχει απορροφήσει πόρους και συζήτησαν για το πώς θα ανακατανείμουν τους πόρους αυτούς.

Μισό λεπτό. Εδώ έχουμε παραδείγματα άλλων χωρών, που τουλάχιστον από ό,τι έχει προκύψει στην ειδησεογραφία, έχουν μία πολύ πιο αποτελεσματική και έγκαιρη αντίδραση στις φυσικές καταστροφές. Λέω και το παράδειγμα της Σλοβενίας. Δεν είμαι σίγουρος. Λέω την τοποθέτηση αυτή πάντα υπό κρίση.

Όμως, υπάρχει ένα ερώτημα: Η χώρα μας έχει κάνει κάτι σωστό για να κερδίσουμε επιπλέον πόρους; Για αυτόν τον λόγο, λοιπόν, σας ανακοινώνω ότι ανέλαβα την πρωτοβουλία και κατέθεσα προσωπικά σήμερα ερώτηση και αίτηση κατάθεσης εγγράφων προς τον κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ζητάμε, λοιπόν, από τον κ. Μητσοτάκη να μας δώσει τα έγγραφα που να αποδεικνύουν ότι έγκαιρα είχε εντοπίσει ποια είναι η ποσοτικοποίηση της ζημιάς και είχε αιτηθεί συγκεκριμένα και κατάλληλα χρηματοδοτικά εργαλεία της Ευρωπαϊκής Ένωσης, πρώτον, την εκταμίευση συγκεκριμένου ποσού και, δεύτερον, πιθανά την πρόταση δημιουργίας νέων χρηματοδοτικών εργαλείων, διότι η κλιματική κρίση δημιουργεί και νέα πιθανά φαινόμενα και νέες ανάγκες.

Περιμένουμε, λοιπόν, αποδείξεις, κύριε Μητσοτάκη. Δεν φτάνει το ενδιαφέρον που δείξατε με την επίσκεψη. Θα μπορούσατε το ίδιο το αίτημα να υποβάλετε κι αλλιώς, για να μάθετε ότι μπορείτε να ανακατανείμετε τους πόρους που πιθανά αφήσατε αναξιοποίητους. Δεν πειράζει, όμως. Η δημοσιοποίηση ενός προβλήματος ή μιας ανάγκης, πέρα από το ότι δημιουργεί μία κατήφεια, γιατί είναι πρόβλημα, προσθέτει. Διεκδικεί πόρους.

Εμείς, λοιπόν, θέλουμε αποδείξεις, αλλά τις θέλουμε σύντομα τις αποδείξεις. Μην περιμένετε κάνα μήνα. Δώστε μας αύριο τα έγγραφα που έχετε καταθέσει, για να υποστηρίξετε την πατρίδα μας. Γιατί αλλιώς θα είναι υποκρισία όλο αυτό το παιχνίδι, ξεκάθαρη υποκρισία.

Υπάρχει και ένα θέμα πολιτικής συζήτησης, όμως. Εμείς προσφέρουμε με προτάσεις και νομίζω ότι το διαπιστώσατε. Υπάρχει ένα θέμα πολιτικής συζήτησης για το πώς φθάσαμε έως εδώ. Γιατί είναι αθωράκιστη η χώρα σήμερα και γιατί μέσα σε δύο εβδομάδες αναγκαζόμαστε να συζητήσουμε για την αθωράκιστη Ελλάδα στις πυρκαγιές και τώρα για την αθωράκιστη Ελλάδα στις πλημμύρες. Είναι μόνο ένα εξωτερικό πρόβλημα; Είναι μόνο η κλιματική κρίση;

Σας το έχουμε ξαναπεί. Η κλιματική κρίση είναι πραγματικότητα και ήταν νομοθετημένο από το 2016 η προετοιμασία της χώρας γι’ αυτή και δεν κάνατε πολλά πράγματα γι’ αυτό, αλλά δεν είναι άλλοθι. Διότι όταν γίνει άλλοθι, θα δημιουργήσει και αναξιόπιστη σχέση με την κοινωνία και ανεπάρκεια στην πολιτεία. Δυστυχώς αυτό το καλοκαίρι και οι πυρκαγιές και οι πλημμύρες απέδειξαν ότι υπάρχει οξύτατο πρόβλημα ανεπάρκειας και στη χώρα, αλλά και στην Κυβέρνηση.

Ειλικρινά, κύριε Σταϊκούρα, επειδή σας άκουσα, και επειδή σέβομαι και την επιστημονική μου ιδιότητα, μη λέτε ότι αλληλοτροφοδοτούνται οι κρίσεις. Διότι όλοι γνωρίζουν πώς λειτουργεί η μετεωρολογία και τα κλιματικά φαινόμενα, αλλά εδώ αλληλοτροφοδοτείται και γίνεται ντόμινο η ανεπάρκειά σας. Αυτό είναι το πρόβλημα στη χώρα, ότι από τη μία ανεπάρκεια πάμε στην άλλη ανεπάρκεια και η χώρα πράγματι, δεν έχει άμυνες. Αυτό είναι η μεγάλη μας ανησυχία. Άκου δικαιολογία που σκέφτηκαν, την αλληλοτροφοδότηση των καιρικών φαινομένων!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν γνωρίζουν ότι υπάρχει η παγκόσμια ανάγνωση και η διευρυμένη ανάγνωση της μετεωρολογίας. Το πρόβλημα είναι τι κάνατε στην πατρίδα μας. Κάνατε τη χώρα μας καλύτερη ή κάνατε βήματα προς τα πίσω; Διότι τελικά από τον εκσυγχρονισμό που ακούσαμε στις προγραμματικές δηλώσεις, δυστυχώς, μας πάτε σε αναχρονισμό. Και αντιεπιστημονικό αναχρονισμό. Ούτε την επιστήμη εμπιστεύεστε, γιατί φθάσατε να αμφισβητείτε τους επιστήμονες για να καλύψετε τη δική σας ανεπάρκεια, να δικαιολογήσετε τα αδικαιολόγητα.

Εδώ, λοιπόν, διαπιστώνουμε ότι η πολιτική προστασία δεν έλαβε υπ’ όψιν τις επίσημες ανακοινώσεις και της ΕΜΥ και του Αστεροσκοπείου, που από την 1η Σεπτεμβρίου, τρεις ημέρες πριν από την εκδήλωση του φαινομένου, είχαν εντοπίσει και την πρώτη έκφραση του φαινομένου της Δευτέρας, δηλαδή κυρίως στη Μαγνησία, και την αναπαραγωγή στην κεντροδυτική Θεσσαλία. Και τι κάνατε; Και θα πούμε και άλλα ενδιαφέροντα γι’ αυτό.

Ξέρετε πού φθάσαμε; Να βλέπουμε διαγκωνισμούς Υπουργών για το ποιος έχει την ευθύνη. Αυτό είναι η Κυβέρνηση Μητσοτάκη. Το μπαλάκι στον άλλο, για να μην πω για το απίστευτο που μαλώνουν οι Υπουργοί με τον κ. Αγοραστό για το ποιος έχει την ευθύνη των αντιπλημμυρικών έργων και ποιος τα έκανε. Ξεχνάτε ότι είστε στο ίδιο κόμμα; Θέλετε να σας το θυμίσουμε εμείς; Η ευθύνη έχει ονοματεπώνυμο, κομματικό ονοματεπώνυμο και είναι κολοσσιαία η ευθύνη και δεν μπορείτε να κρυφτείτε. Ο «Ιανός» ήταν ένα πολύ μεγάλο καμπανάκι, αλλά ούτε αυτό ακούσατε.

Εμείς δεν θέλουμε τέτοιες καθυστερήσεις, εμείς θέλουμε η Ελλάδα να διακρίνεται για τα κατορθώματά της, αλλά υπήρξε μία τραγική διάψευση και της αριστείας και της επιτελικότητας και μας ανησυχεί, ξέρετε, όχι γιατί εκτίθεστε, αλλά γιατί η χώρα πηγαίνει πίσω και γιατί υπάρχουν καταστροφικές επιπτώσεις στην πατρίδα μας.

Προσέξτε. Είναι δυνατόν να είναι αριστεία το ότι η Ελλάδα δεν υλοποιεί τυπικές συμβατικές υποχρεώσεις έναντι της Ευρωπαϊκής Ένωσης; Είναι δυνατόν να είναι αριστεία το ότι δεν έχουν ακόμη αναθεωρηθεί ως όφειλαν τα σχέδια διαχείρισης κινδύνου πλημμύρας, που έπρεπε να παραδοθούν στην Ευρώπη 31 Δεκεμβρίου του 2021; Ούτε τα τυπικά, δηλαδή, δεν υλοποιείτε και μάλιστα να αποκαλύψω ότι το σχέδιο διαχείρισης κινδύνου πλημμύρας της Θεσσαλίας, που έπρεπε να αναθεωρηθεί και να ολοκληρωθεί μέχρι τον Δεκέμβριο του 2021, ανατέθηκε τον Αύγουστο του 2022 με δεκαοκτώ μήνες χρονοδιάγραμμα και προβλέπεται η παράδοσή του τον Φεβρουάριο του 2024. Και όταν ολοκληρωθεί και η οποιαδήποτε έγκριση και ο έλεγχος θα δείτε ότι έχουν περάσει, τουλάχιστον, δυόμισι χρόνια ανεπάρκειας, το αποτύπωμα της Κυβέρνησης Μητσοτάκη!

Το ίδιο ισχύει με τα σχέδια διαχείρισης λεκανών απορροής ποταμού αλλά το ίδιο ισχύει, δυστυχώς και με τα παραδοτέα του 2018. Και εδώ πρέπει να περάσουμε σε κάποιες αποδείξεις, κυρία Πρόεδρε, γιατί γίνεται μία πάρα πολύ μεγάλη συζήτηση που είναι επικίνδυνη, όμως, για τη χώρα μας.

Πρώτο ζήτημα: Γνώριζε η πολιτεία ότι έχει σχέδια διαχείρισης κινδύνου πλημμύρας από το 2018 που η κυβέρνηση του ΣΥΡΙΖΑ μέσα στη χρεοκοπία κατάφερε και για πρώτη φορά ολοκλήρωσε στην Ελλάδα; Εγώ θέλω να ευχαριστήσω όλους και όλες που δούλεψαν τότε, γιατί είχα και την ευθύνη του Υπουργείου και παρέδωσα για πρώτη φορά σχέδια διαχείρισης κινδύνου πλημμύρας.

Διαβάζω, λοιπόν -και θα το καταθέσω- έγγραφο του Οκτωβρίου του 2022 -γνωρίζετε ποιος ήταν κυβέρνηση- του Υπουργείου Κλιματικής Κρίσης και Πολιτικής Προστασίας που αναφέρεται στο σχέδιο αντιμετώπισης εκτάκτων αναγκών πλημμυρικών φαινομένων «Δάρδανος 2». Τι λέει, λοιπόν; Λέει ότι η χώρα για την αξιολόγηση και διαχείριση των κινδύνων πλημμύρας έχει θεσπίσει ένα ολοκληρωμένο πλαίσιο για την αξιολόγησή τους με στόχο τη μείωση των αρνητικών συνεπειών και πολλά ακόμα. Άρα ήταν εν γνώσει της Πολιτικής Προστασίας το σχέδιο διαχείρισης κινδύνου πλημμύρας του 2018. Καταθέτω το πρώτο έγγραφο.

(Στο σημείο αυτό ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έχει κάνει, όμως, η ελληνική πολιτεία γι’ αυτό το σχέδιο διαχείρισης κινδύνου πλημμύρας, το οποίο ολοκληρώσαμε το 2018 και κυρώσαμε -αν δεν κάνω λάθος- Ιούνιο-Ιούλιο του 2018 και αποστάλθηκε σε όλους τους φορείς μέχρι το τέλος του 2018; Διαβάζω έκθεση για την εφαρμογή του προγράμματος αυτού, δηλαδή το πώς εξελίσσεται η υλοποίηση του έργου αυτού, όχι η νέα μελέτη, αλλά η παλιά που είχε όλες τις «κόκκινες» περιοχές εντοπισμένες επάνω.

Αθήνα, 2022. Μέτρο πρώτο για το διαμέρισμα Θεσσαλίας. Η ανάπτυξη συστήματος παρακολούθησης, το βασικό εργαλείο διαχείρισης, το πώς εξελίσσεται όλο αυτό, δεν έχει ξεκινήσει. Τι άλλο να πω; Δεν είχε ξεκινήσει ούτε η παρακολούθηση του σχεδίου διαχείρισης κινδύνου πλημμύρας και αυτό είναι έγγραφο του 2022 του Υπουργείου Περιβάλλοντος και Ενέργειας.

Να προχωρήσω λιγάκι στο δεύτερο μέτρο που είναι πολύ σημαντικό. Είχαμε πει τότε ότι ιδιαίτερα για τις τέσσερις μεγάλες πόλεις της Θεσσαλίας -και για άλλες περιοχές, αλλά τώρα αναφέρομαι στη Θεσσαλία- χρειάζεται να «τρέξουν» κατά προτεραιότητα τα master plan των αντιπλημμυρικών έργων που είναι ο γενικός σχεδιασμός. Νομίζω ότι είναι κατανοητό.

Σας διαβάζω, λοιπόν, από αυτή την έκθεση. Συγχωρέστε με, είναι πάρα πολλά, αλλά δεν νομίζω ότι πρέπει να σας ταλαιπωρήσω. Είναι το μέτρο 35-15. Λέει, λοιπόν, ότι το συγκεκριμένο μέτρο προτάσσεται να ενταχθεί στο Πρόγραμμα Δημοσίων Επενδύσεων και στον προγραμματισμό του Υπουργείου Υποδομών και Μεταφορών που τώρα υπηρετείτε. Σας καλώ να βρείτε αυτά τα έγγραφα.

«Ενημερωθήκαμε…» -λέει το Υπουργείο Περιβάλλοντος- «…ότι τα λοιπά master plan…» -μέσα στα οποία είναι και η Θεσσαλία- «…έχουν επιλεξιμότητα για το πρόγραμμα το παλιό που έχει τώρα την κλιματική αλλαγή μέσα για την περίοδο 2021-2027 και μέσα σε αυτό είναι και η Θεσσαλία με ενάμιση εκατομμύριο ευρώ.». Άρα τα master plan των αντιπλημμυρικών έργων, που ήταν προτεραιότητα στο τέλος του 2018, πάνε για να τελειώσουν αρκετά μετά το 2023, καλώς εχόντων των πραγμάτων. Πόσο χρήσιμο θα ήταν να τα είχαμε αυτά στη ζωή μας;

Κυρίες και κύριοι Βουλευτές, είμαι υποχρεωμένος να σας δείξω τον χάρτη του πλημμυρικού κινδύνου για τη Θεσσαλία που είχαμε παραδώσει το 2018. Αυτός είναι, κύριοι Υπουργοί, κυρίες και κύριοι Βουλευτές, ο χάρτης του πλημμυρικού κινδύνου με την περίοδο επαναφοράς, δηλαδή με την περιοδικότητα του φαινομένου για τα πενήντα, τα εκατό και τα χίλια χρόνια. Αν κάποιος τα παρατηρήσει, θα δει ότι ο πλημμυρικός κίνδυνος εντοπίζεται στις ζώνες που έχουν πλημμυρίσει δυστυχώς εδώ και μία εβδομάδα.

Άρα, κυρίες και κύριοι Βουλευτές, η Πολιτική Προστασία εγγράφως δηλώνει ότι το γνώριζε, ο χάρτης είναι στις μελέτες, έχει βγει και στο διαδίκτυο, δεν είναι κάτι που εγώ ανακοινώνω σήμερα, άρα όλα αυτά τα γνωρίζαμε και παρ’ ότι η Εθνική Μετεωρολογική Υπηρεσία, παρ’ ότι το Εθνικό Αστεροσκοπείο είχαν προειδοποιήσει για το έντονο φαινόμενο, ούτε σχέδιο πολιτικής προστασίας υπήρχε, παρ’ ότι ήταν γνωστή η πλημμυρική ζώνη και εντοπισμένη και αποδεκτή -δεν έχει διαφωνήσει κανείς- ούτε έστω εκ των υστέρων το σχέδιο πολιτικής προστασίας στα θέματα δημόσιας υγείας είναι ολοκληρωμένο. Αυτή είναι η αριστεία την οποία πληρώνουμε σήμερα.

Το ίδιο θα μπορούσε να γίνει με το σχέδιο για την προσαρμογή στην κλιματική αλλαγή της Περιφέρειας Θεσσαλίας, νομοθετημένο ως υποχρέωση το 2016 με προδιαγραφές που περιέχονται σε δική μου υπουργική απόφαση, που έχει μέχρι σήμερα πάρει τρεις ή τέσσερις παρατάσεις η μελέτη και δεν έχει ολοκληρωθεί το βασικό εργαλείο, τι κάνουμε για να προσαρμοστούμε και να είμαστε ανθεκτικοί στην κλιματική κρίση. Δεν είναι αριστεία το ότι ο νόμος για την Πολιτική Προστασία είναι σε αναστολή από το 2020; Δεν είναι αριστεία το ότι το Υπουργείο Κλιματικής Κρίσης δεν έχει οργανόγραμμα; Δεν είναι αριστεία όλα αυτά, ούτε αυτά που σας ανέφερα για το Ταμείο Ανάκαμψης και Ανθεκτικότητας.

Επίσης, δεν μπορώ να φανταστώ την επιτελικότητα να διαφωνεί η πολιτεία με την επιστήμη ή να μην υπάρχει συντονισμός των Υπουργείων ή ότι οι πολίτες δεν ειδοποιήθηκαν εγκαίρως για όλα αυτά. Άρα είναι πρόβλημα ότι δεν έχουμε ένα σύστημα παρακολούθησης έργων και μαλώνετε μεταξύ σας και ότι έχουμε αυτά τα επίπεδα απορρόφησης.

Να ξεκαθαρίσουμε κάτι: Έχω πει ότι δεν μας αρέσει το ότι καθυστερείτε και δημιουργείτε τόσα προβλήματα, αλλά δεν είναι δυνατό να μην απαντηθεί πολιτικά σήμερα το ερώτημα γιατί φτάσαμε ως εδώ. Το επαναλαμβάνουμε, λοιπόν, ρητά και το είπαμε χθες βράδυ και στη Θεσσαλία.

Υπάρχουν ευθύνες και είναι κολοσσιαίες. Οι ευθύνες είναι προσωπικά του κ. Μητσοτάκη, των Υπουργών του κ. Μητσοτάκη και της Περιφέρειας Θεσσαλίας. Και αυτό καταγράφεται δημόσια και μπορεί να αξιοποιηθεί προς κάθε πλευρά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς όμως θέλουμε να βοηθήσουμε και πρέπει να σας ξεκαθαρίσουμε κάτι. Η χώρα δεν μπορεί να πάει μπροστά όσο επικρατεί αδιαφάνεια, κομματισμός. Η μόνη σκέψη της πολιτικής σας πρωτοβουλίας είναι η ψηφοθηρία και η τακτοποίηση «ημετέρων». Γιατί αυτό είναι η Νέα Δημοκρατία. Σε όλα τα επίπεδα. Μαθαίνουμε τώρα για μία αναθεώρηση του Ταμείου Ανάκαμψης που κανείς δεν την έχει συζητήσει. Που είναι και αυτή κρυφή. Όπως δεν μάθαμε γιατί απεντάχθηκαν έργα. Λοιπόν, να το ξεκαθαρίσουμε. Μία από τις μεγάλες διαφορές μας είναι ότι η δική μας βάση της πολιτικής είναι η διαφάνεια. Ακόμα και το αναπτυξιακό σχέδιο, που δεν υπήρχε υποχρέωση να έρθει στη Βουλή το 2018 και το 2019, συζητήθηκε εδώ στη Βουλή. Γι’ αυτό, λοιπόν, ξεκάθαρα λέμε ότι η Κυβέρνηση οφείλει να διαχειρίζεται τους πόρους με διαφάνεια, λογοδοσία και συμμετοχή της πολιτείας και των πολιτών. Αλλιώς θα έχουμε σοβαρά προβλήματα σε κοινωνικό επίπεδο.

Βλέπουμε και την νέα τροπολογία, κύριε Σταϊκούρα, η οποία, επιτρέψτε μου να σας πω, στο πρώτο άρθρο είναι μια ευκαιρία για αναθέσεις. Υπάρχει διαδικασία για την κατάσταση έκτακτης ανάγκης, για την επίλυση άμεσων ζητημάτων. Ψάχνετε μία διαδικασία για να ενοποιήσετε μη ομοειδή έργα για να τα αναθέσετε σε μεγάλες κατασκευαστικές εταιρείες. Το είπε ο κ. Μητσοτάκης ξεκάθαρα. Θέλετε, δηλαδή, να κάνετε την κρίση της χώρας, την κρίση της Θεσσαλίας, ευκαιρία για κάποιους. Όχι, κύριε Σταϊκούρα. Είναι άλλη ανάγνωση αυτή. Διότι εδώ υποκρύπτεται και αδιαφάνεια και πίσω απ’ την αδιαφάνεια υπάρχει διαφθορά. Εμείς γι’ αυτό θέλουμε τη διαφάνεια. Για να προλάβουμε τη διαφθορά, να μην κατηγορούμε κανέναν. Δεν πρέπει να διακινείται κάτι τέτοιο για τον πολιτικό κόσμο. Η πρόληψη όμως της διαφθοράς είναι η διαφάνεια. Αυτό είναι δημοκρατία. Μπορεί να έχει γραφειοκρατικούς κινδύνους. Να τους επιλύουμε ως αξιόπιστη πολιτεία. Έτσι έχετε αδύναμη την πολιτεία. Και με τη δικαιολογία των αδύναμων δημόσιων υπηρεσιών έρχεστε να κάνετε απευθείας αναθέσεις. Αυτό είναι πρόβλημα. Δημιουργείτε εσείς το πρόβλημα. Δεν το δημιουργεί το ελληνικό κράτος.

Εσείς φθείρετε το ελληνικό κράτος και έχετε αυτή τη δικαιολογία είτε για τους εργολάβους είτε για το άλλο απίστευτο: τους αναδόχους των δασών. Δηλαδή, τα δάση της χώρας μας, τον εθνικό πλούτο τα δίνουμε στους αναδόχους για να κάνουν διαφήμιση. Εμείς όμως ρωτάμε: αν κάποιο δάσος δεν έχει ανάδοχο δεν μπορεί να έχει αποκατάσταση; Πώς θα εξασφαλιστεί ενιαία διαχείριση; Να κάνουμε χορηγία στη δασική υπηρεσία. Να προσλάβετε δασολόγους, να δουλέψουν οι δασεργάτες, να γίνει αποκατάσταση. Έτσι ενισχύεται. Το αποτέλεσμα πάντως είναι ότι η Θεσσαλία, λόγω μιας εξαιρετικής έκφρασης του κλιματικού φαινομένου, πράγματι, έχει ισοπεδωθεί. Χρειάζεται, λοιπόν, ένα σχέδιο ανάκαμψης της Θεσσαλίας.

Οφείλω να σας πω ότι ένας από τους τρεις άξονες που περιλαμβάνει η συζήτηση που θέλουμε να κάνουμε στη Βουλή είναι η ανόρθωση της Θεσσαλίας, γιατί θα έχουμε ένα σοβαρό πλήγμα στη δημοσιονομική σφαίρα, προφανώς, στον προϋπολογισμό, στην οικονομική παραγωγή της χώρας, με πολλαπλασιαστικές συνέπειες όχι μόνο στη Θεσσαλία, αλλά και ευρύτερα. Είναι ένα θέμα επιβίωσης.

Θα υπάρξει κι ένα σοβαρό πρόβλημα διαθεσιμότητας προϊόντων και εφοδιασμού. Διάβαζα ότι ένα δεύτερο πρόβλημα που προκύπτει, δευτερογενές, είναι ότι δεν μπορούν τα αγροτικά προϊόντα, ας πούμε, να φτάσουν στην αγορά. Και δεν υπάρχουν και διαθέσιμες οδικές συνδέσεις. Είναι πάρα πολλά όμως. Δεν πρέπει να διακρίνω μία περιοχή. Γι’ αυτό και πρέπει να πω ότι χρειάζεται ειδική παρέμβαση για τον πρωτογενή τομέα. Ο πρωτογενής τομέας έχει δεχθεί ένα συντριπτικό πλήγμα. Μας υπολόγισαν οι αγρότες ότι στα εκατό στρέμματα το αποτύπωμα της ζημιάς είναι 35.000, που περιλαμβάνει μέσα το ίδιο κεφάλαιο, δηλαδή τις υποδομές και τις επενδύσεις που κάνουν φέτος και μία πολύ μικρή απόδοση εργασίας. Αυτό πρέπει να αποκατασταθεί. Είναι τεράστιο το αποτύπωμα, αλλά πρέπει να υπάρξει άμεσα μία προκαταβολή για το γεωργικό εισόδημα.

Είναι γεγονός ότι αν κάποιος σκεφτεί το κόστος των αποζημιώσεων καταλαβαίνει, δυστυχώς εκ των υστέρων, ότι αν ακούγαμε την κυβέρνηση του ΣΥΡΙΖΑ το 2017 και το 2018 και προχωρούσαν τα έργα και για τα αντιπλημμυρικά αλλά και για τα έργα διαχείρισης νερού περιμετρικά στη Θεσσαλία, αν υπήρχαν τα φράγματα, αν υπήρχαν τα έργα ορεινής υδρονομίας, αν υπήρχαν λιμνοδεξαμενές και αν υπήρχαν αυτές οι ανασχέσεις περιμετρικά, τότε θα είχαμε με πολύ λιγότερο κόστος πολύ μεγαλύτερο όφελος. Αυτό είναι το πρόβλημα της Νέας Δημοκρατίας. Αυτό είναι που δημιουργεί το πρόβλημα ιδεοληψίας που έχει η Δεξιά για πολλά θέματα πολιτικών επιλογών.

Δυστυχώς, τα έργα που τότε θεσμικά κατοχυρώσαμε σας έδειξα ότι δεν προχώρησαν ούτε καν ως πολιτικά εργαλεία. Και αυτό είναι σοβαρότατο θέμα, γιατί και η Πολιτική Προστασία δεν έχει στελεχωθεί. Να το ξεκαθαρίσουμε. Η Πολιτική Προστασία δεν είναι μία ομάδα πιθανά επιτελικών στελεχών ή και φίλων που ενεργοποιούνται εκείνη τη στιγμή που τους χρησιμοποιούμε για να τρέξουμε στο φαινόμενο. Το λέω γιατί έχω συναδέλφους της αυτοδιοίκησης μπροστά. Όχι. Αυτό είναι καλό, αλλά είναι δευτερεύον. Το πρωτεύον είναι το σχέδιο. Να υπάρχουν εκ των προτέρων σχεδιασμός και πρωτόκολλα για την παρέμβαση. Να ενεργοποιούνται και να υπάρχουν εφόδια, να υπάρχουν μηχανισμοί. Εδώ δεν υπάρχει τίποτα.

Πήγα στη Ρόδο και δεν υπήρχε ούτε στέλεχος Πολιτικής Προστασίας πέρα από έναν υπεύθυνο στην Περιφέρεια Νοτίου Αιγαίου ούτε στον δήμο. Τα γνωρίζετε γιατί έχετε λειτουργήσει στην αυτοδιοίκηση. Δεν είναι, λοιπόν, οι άνθρωποι που θα κινητοποιήσουμε σαν να βγαίνουμε στη γειτονιά μας και στο χωριό μας τελευταία στιγμή ή εκ των υστέρων -όπως κάνετε εσείς- και με μεγάλες ελλείψεις. Κι εγώ έχω λειτουργήσει στην αυτοδιοίκηση.

Άρα, λοιπόν, χρειάζεται πρώτα απ’ όλα η χώρα να ενισχυθεί όσον αφορά τις θεσμικές υποχρεώσεις, είτε πλημμύρες είτε πολιτική προστασία είτε προσαρμογή, γιατί ο κλιματικός νόμος δεν είναι επικοινωνία. Είναι αλλαγή, μεταρρύθμιση, του κράτους, αλλαγή των Υπουργείων. Και δεν κάνετε κάτι τέτοιο.

Δεύτερον: Το μεγάλο ζήτημα της πολιτικής προστασίας, που πρέπει να ενσωματώσει άλλες πολιτικές. Είναι ξεκάθαρο τώρα ότι οι πολιτικές για το περιβάλλον είναι οριζόντιες πολιτικές και για την πολιτική προστασία. Δεν μπορεί να είναι ένα Υπουργείο που να έχει, πάλι, αυτά τα περιορισμένα χαρακτηριστικά της ανάγνωσης. Πρέπει να αλλάξει η κλιματική πολιτική και να αλλάξει και η δομή της πολιτικής προστασίας. Θα το λέμε και θα το ξαναλέμε.

Και τρίτον: Το ζήτημα του σχεδιασμού, πλέον, της Θεσσαλίας δεν απαιτεί μόνο αποκατάσταση εισοδήματος σήμερα, απαιτεί και σχεδιασμό οικονομίας. Και εδώ πρέπει να βάλουμε κάτι καινούργιο. Πρέπει να γίνει σχεδιασμός της οικονομίας και της χωροταξίας στη Θεσσαλία με δύο ζητήματα:

Πρώτον, το δημογραφικό. Μου έρχονται από παντού μηνύματα ότι ο κόσμος φεύγει από τη Θεσσαλία, φεύγει από τα χωριά. Μου ήρθε μήνυμα και από τα Τρίκαλα και από την Καρδίτσα από ανθρώπους έξω από την πολιτική.

Και ταυτόχρονα πρέπει ο σχεδιασμός να γίνει για μία ανθεκτική Θεσσαλία. Δηλαδή, στα εργαλεία της χωροταξίας πρέπει εκ των προτέρων να μπει το θέμα της ανθεκτικότητας και της κλιματικής ουδετερότητας, αλλά και της πολιτικής προστασίας, με τους χώρους διαφυγής, με τις υποδομές υγείας και με τις υποδομές ψυχοκοινωνικής στήριξης. Διότι διεθνείς μελέτες, από άλλες περιοχές όπου είχαν μεγάλες πλημμύρες, δείχνουν ότι τουλάχιστον το 20% του πληθυσμού απαιτεί και χρειάζεται και ψυχοκοινωνική στήριξη. Και αυτά τα εργαλεία πρέπει να μπουν στην πολιτική.

Το σημαντικό, λοιπόν, είναι ότι ο ΣΥΡΙΖΑ είναι εδώ, έχει εμπειρία, την έχει παρουσιάσει στην κοινωνία, την έχει νομοθετήσει, την έχει εφαρμόσει -και πιθανά και άλλα κόμματα έχουν- και είμαστε εδώ, διαθέσιμοι.

Το ζήτημα είναι γιατί πάτε την Ελλάδα προς τα πίσω. Και μάλιστα, να σας πω την αλήθεια, δεν θέλετε και συζήτηση για όλα αυτά. Γιατί αυτή η απαράδεκτη μεθόδευση που έχετε κάνει στη Διεθνή Έκθεση Θεσσαλονίκης είναι μία απόδειξη ότι δεν σέβεστε ούτε τη δεοντολογία ούτε τη δημοκρατία ούτε την κριτική. Και δεν θα το αφήσουμε αυτό να περάσει έτσι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί, κυρίες και κύριοι Βουλευτές, δεν ξέρω αν το γνωρίζετε, αλλά ο κύριος Πρωθυπουργός -που δεν μπόρεσε να πάει το πρώτο Σάββατο στη Διεθνή Έκθεση Θεσσαλονίκης, πιθανά λόγω των πλημμυρών- δεν θέλησε να πάει ούτε σήμερα ούτε αύριο, παρ’ ότι υπήρχαν διαθέσιμες ημέρες, αλλά επέλεξε να πάει με το «έτσι θέλω» το Σάββατο, που ήταν η ημέρα της Αξιωματικής Αντιπολίτευσης, κάτι διαχρονικά κατοχυρωμένο. Και δεν μας επέτρεψε, με ευθύνη και της διοίκησης της Έκθεσης, να απευθυνθούμε στους παραγωγικούς φορείς αλλά και στην κοινωνία της χώρας.

Τέτοια εργαλεία αντιδημοκρατικών μεθοδεύσεων δεν μπορεί να γίνουν ανεκτά ούτε στη Θεσσαλονίκη, κύριε Κούβελα. Και αυτό είναι ξεκάθαρο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ο ΣΥΡΙΖΑ, λοιπόν, θα απευθυνθεί στους φορείς της Θεσσαλονίκης, θα απευθυνθεί στην κοινωνία της Θεσσαλονίκης, θα απευθυνθεί στη χώρα, γιατί οφείλουμε να αναδείξουμε τις δικές σας ανεπάρκειες. Γιατί οφείλουμε, πέρα από τις μεθοδεύσεις σας, να αναδείξουμε ότι υπάρχει πρόταση, υπάρχει διέξοδος, αλλά υπάρχει και κίνδυνος.

Τέλος, συγχωρέστε με, κυρία Πρόεδρε, να αναφέρω δύο θέματα για το συγκεκριμένο που συζητάμε.

Πρώτο ζήτημα: Υπάρχει το θέμα της παρουσίας και της λειτουργίας των νεοφασιστικών ιδεών στην κοινωνία μας. Είναι τεράστιο ζήτημα. Συμφωνούμε απολύτως με οποιαδήποτε πρωτοβουλία λαμβάνεται από οποιαδήποτε πλευρά για να αντιμετωπίσουμε το ζήτημα. Έχουμε κι εμείς δικές μας προτάσεις. Ο ΣΥΡΙΖΑ - Προοδευτική Συμμαχία θεωρεί ότι οι καταδικασμένοι εγκληματίες νεοναζί δεν πρέπει και δεν μπορεί να είναι υποψήφιοι στην αυτοδιοίκηση. Δεν είναι δυνατόν στην αυτοδιοίκηση της Ελλάδας, στην αυτοδιοίκηση της Αθήνας, να έχουμε υποψήφιο καταδικασμένο νεοναζί. Και το ξεκαθαρίζουμε. Είναι για εμάς κορυφαίο αξιακό ζήτημα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και έχει ευθύνη η Κυβέρνηση, γιατί δεν δέχτηκε είτε την πρόταση σχεδίου νόμου του ΠΑΣΟΚ - Κινήματος Αλλαγής είτε τη δική μας να τη θέσει σε συζήτηση και η ευθύνη βαρύνει την Κυβέρνηση. Και αυτό είναι κολοσσιαίο ζήτημα και αφορά και τον Υπουργό Δικαιοσύνης, γιατί έχει και τη δική του προσωπική ευθύνη στα ζητήματα της δημοκρατίας και του κράτους δικαίου. Γιατί εδώ αμφισβητείται το κράτος δικαίου από τις ιδέες των νεοφασιστών και τη λειτουργία των νεοναζί και δεν το έχετε λύσει. Και πρόσφατα υπήρξε ανακοίνωση του καταδικασμένου εγκληματία ως υποψηφίου στην Αθήνα. Και -ξέρετε- δημιουργεί και άσχημους συμβολισμούς παγκόσμια, γιατί η Αθήνα έχει και άλλη εικόνα ως πηγή και αναπαραγωγή δημοκρατικών ιδεών και ιδεωδών. Και δεν θέλω η χώρα μας να βρίσκεται σε αυτή την κατάσταση.

Από την άλλη μεριά, νομίζω ότι πέρα από την επιβεβαίωση των δικών μας ενστάσεων για τις ελλείψεις του νομοθετήματος που στηρίξατε -γιατί εκ του αποτελέσματος φαίνεται ότι είτε ο καταδικασμένος εγκληματίας κατεβαίνει στην αυτοδιοίκηση είτε διοικεί από πίσω κόμμα κοινοβουλευτικό-, υπήρχε έλλειμμα και υπάρχει έλλειμμα. Οφείλουμε να το αναγνωρίσουμε. Δεν ήταν αποτελεσματικές οι ρυθμίσεις μέχρι τώρα, δηλαδή οι ρυθμίσεις της Κυβέρνησης και των κομμάτων που τις στήριξαν.

Υπάρχει ζήτημα πράγματι και με τη χρηματοδότηση και πρέπει να το αντιμετωπίσουμε, διότι δεν μπορεί εμμέσως -ή αμέσως, κανείς δεν ξέρει- να χρηματοδοτούνται πολιτικές που συνδέονται με τους νεοναζί και με εγκλήματα. Αυτό πρέπει να το αντιμετωπίσουμε. Υπάρχει, όμως, ένα ερώτημα, πέρα από τη στάση που κρατά ο καθένας μας, γιατί μπορεί να έχουμε άλλη αντίληψη, επειδή η πρόταση η δική σας κινείται από την τροπολογία που υποστηρίξατε την αφετηριακή. Εμείς θεωρούμε ότι αυτή συζήτηση πρέπει να γίνει στη Βουλή. Αυτό είναι το ζήτημα και νομίζω ότι αυτό μάς βρίσκει σύμφωνους πάρα πολλούς του δημοκρατικού τόξου -ας το πω έτσι- και δεν απευθύνομαι μόνο στα κόμματα μας, αλλά και στη Νέα Δημοκρατία. Όμως η Νέα Δημοκρατία θέλει να κάνουμε αυτή τη συζήτηση;

**ΠΑΝΑΓΙΩΤΗΣ ΔΟΥΔΩΝΗΣ:** Όχι.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Άρα, λοιπόν, προκύπτει ένα μείζον πολιτικό ζήτημα. Η Νέα Δημοκρατία δεν πήρε πολιτική πρωτοβουλία για την αναστολή του καταδικασμένου νεοναζί εγκληματία από τις αυτοδιοικητικές εκλογές και δεν δέχεται να πάρει πρωτοβουλία για τον περιορισμό της χρηματοδότησης -εμμέσως ή αμέσως- των νεοφασιστικών ιδεών. Γι’ αυτό πρέπει να μας απαντήσει η Κυβέρνηση και ο Πρωθυπουργός, γιατί είναι υπεύθυνος ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί όσον αφορά τα κίνητρα και τις δυνατότητες του κ. Φλωρίδη, επιτρέψτε μου -χωρίς να τον υποτιμώ επουδενί προσωπικά-, έχω πολιτικές ανησυχίες και θα τις αποδείξω στο επόμενο εδάφιο της τοποθέτησής μου. Πάντως ο βασιλιάς είναι γυμνός και πρέπει να απολογηθεί στην κοινωνία και στη Βουλή.

Τελευταίο ζήτημα, λοιπόν, το ζήτημα της τροπολογίας που καταθέσαμε για την άρση ασυλίας των τραπεζιτών. Κύριε Φλωρίδη, ποιος το περίμενε ότι τόσο σύντομα θα βρεθείτε προ των ευθυνών σας; Ο ΣΥΡΙΖΑ, λοιπόν, κατέθεσε τροπολογία που αφορά και προσωπικά τον Υπουργό Δικαιοσύνης, η οποία αφορά στην άρση της προκλητικής ποινικής ασυλίας που από την Κυβέρνηση της Νέας Δημοκρατίας δόθηκε στα τραπεζικά στελέχη για το έγκλημα της απιστίας. Είναι λογικό αυτή η διάταξη να έχει προκαλέσει πληθώρα αντιδράσεων. Συμφωνώ απολύτως με τις δηλώσεις του κ. Φλωρίδη ενώπιον του Κοινοβουλίου στις 7 Ιουλίου, που λέει: «Η απιστία δεν μπορεί να διώκεται κατ’ έγκληση, δηλαδή αυτοί που διαπράττουν απιστία να πρέπει να κάνουν μήνυση στον εαυτό τους. Αυτά θα τα επαναφέρω, μην έχετε καμμία αμφιβολία θα το κάνουμε, γιατί ο ελληνικός λαός δικαίως διαμαρτύρεται, γιατί δεν μπορεί ο πολίτης να σύρεται στο δικαστήριο και οι άλλοι να καταφέρνουν να τη γλιτώνουν.».

Κύριε Φλωρίδη, οφείλω να συγχαρώ αυτή την τοποθέτησή σας. Κάνατε βέβαια ένα λάθος εκείνη τη μέρα. Προσπαθήσατε, για να δικαιολογήσετε τον διορισμό σας και την επιλογή σας στη θέση του Υπουργού, να ρίξετε την ευθύνη για τη ρύθμιση στον ΣΥΡΙΖΑ. Είναι κακό να είστε αδιάβαστος από τη θέση του Υπουργού Δικαιοσύνης. Η ρύθμιση αυτή, η ασυλία δηλαδή για την απιστία στους τραπεζίτες, δόθηκε από τη Νέα Δημοκρατία και προσωπικά τον κ. Μητσοτάκη διά του κ. Τσιάρα. Μην κρυβόμαστε, αυτή είναι η πραγματικότητα και έχουμε κάνει πολλές παρεμβάσεις για την άρση της ασυλίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως εγώ δέχομαι ότι δεν γνωρίζατε καλά εκείνη τη στιγμή και θέλατε να κάνετε μία κίνηση, να καλύψετε λίγο την πρότασή σας. Δυστυχώς βλέπω -και αυτό έχει να κάνει με την πολιτική επάρκεια της Κυβέρνησης και τη δική σας- ότι ο κ. Μαρινάκης την επόμενη μέρα, ο Κυβερνητικός Εκπρόσωπος, δήλωσε ότι ο κ. Φλωρίδης εκφράζει τις προσωπικές του απόψεις. Εδώ, λοιπόν, προκύπτει ένα μείζον ζήτημα πολιτικό. Είναι δυνατόν ο Υπουργός Δικαιοσύνης στις προγραμματικές δηλώσεις της Κυβέρνησης να εκφράζει προσωπικές απόψεις και αυτές οι απόψεις-δεσμεύσεις να μην έρχονται για νομοθέτηση, γιατί του τραβάει το αυτί το διευθυντήριο της Κυβέρνησης; Είναι αυτό επάρκεια και κάλυψη στον Υπουργό Δικαιοσύνης;

Κύριε Υπουργέ, αναρωτιέμαι αν η πολιτική σας άποψη και η δεοντολογία σάς επιτρέπει να παραμένετε στη θέση αυτή, ενώ σας τράβηξαν το αυτί και σας μάζεψαν πίσω. Το λέω έτσι απλά, γιατί έτσι καταλαβαίνει και ο πολίτης. Δημιουργεί θέμα αξιοπιστίας της πολιτικής όλη αυτή η εξέλιξη. Δεν μας φτάνουν οι πολιτικές αρρυθμίες, τα σοβαρά προβλήματα στην ασφάλεια της κοινωνίας, έχουμε και τα προβλήματα πολιτικής δεοντολογίας και δημοκρατικότητας εντός του κυβερνητικού σχήματος.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, συγγνώμη, θα παρακαλούσα, παρ’ όλη τη συνθετότητα των θεμάτων και των ημερών, να ολοκληρώσετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Έχετε δίκιο,ολοκληρώνω, κυρία Πρόεδρε.

Εμείς, όμως, κυρία Πρόεδρε, θα αφήσουμε στην άκρη όλα αυτά, το αν θα μείνει στη θέση του ο κ. Φλωρίδης, το αν είπε την αλήθεια για την τροπολογία. Δεν μας πειράζει. Αυτό που νοιάζει την κοινωνία είναι αν θα κάνει αποδεκτή την τροπολογία που κατέθεσε ο ΣΥΡΙΖΑ. Είχε την πρωτοβουλία ο κ. Ξανθόπουλος για να γίνει η άρση της ασυλίας των τραπεζιτών. Εδώ θα κριθείτε, λοιπόν, αυτό είναι το πραγματικό πολιτικό δίλημμα. Αυτό περιμένει ο κόσμος και αυτό περιμένουμε και εμείς, για να κρίνουμε ακόμα μία φορά και την Κυβέρνηση και εσάς προσωπικά, κύριε Φλωρίδη.

Είναι γεγονός ότι είναι ένα προσωπικό στοίχημα, δύσκολο στοίχημα. Τι να σας πω, δεν θα ήθελα να είμαι στη θέση σας, αλλά ποιος που θα επέτρεπε στον εαυτό του να γίνει Υπουργός της Κυβέρνησης Μητσοτάκη θα αισθανόταν ασφαλής μετά; Εμείς πάντως είναι σίγουρο ότι έχουμε διαχωρίσει τη θέση μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ταχιάος για τρία λεπτά.

Στη συνέχεια, ακολουθεί η τοποθέτηση του Υπουργού κ. Φλωρίδη.

Ορίστε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Απαντώ, γιατί όπως αναφέρθηκα προηγουμένως όλες αυτές τις μέρες είμαι στο πεδίο του συμβάντος, στο πεδίο του θλιβερού αυτού συμβάντος. Και πραγματικά με άγγιξε η ομιλία του κ. Φάμελλου. Διότι ο κ. Φάμελλος ήρθε την πρώτη μέρα του γεγονότος, συνοδευόμενος από τον κ. Γιαννούλη και φυσικά χάρη στην πρωτοβουλία του κ. Σταϊκούρα εκλήθη να μετάσχει και στο συντονιστικό, αλλά βεβαίως αναγνώρισε ότι άλλος ο ρόλος της Αντιπολίτευσης και άλλος ο ρόλος της Κυβέρνησης. Προφανώς την εκτελεστική αρμοδιότητα την έχει η Κυβέρνηση. Και βεβαίως, με τον ρόλο που ο ίδιος αναγνωρίζει στον εαυτό του ήρθε στη Βουλή σήμερα. Αλλά φοβάμαι ότι παρασύρθηκε σε αυτό το οποίο δεν ήθελε, ότι μίλησε περισσότερο ως μηχανικός και λιγότερο ως πολιτικός Αρχηγός.

Και το λέω αυτό για τον πολύ απλό λόγο ότι επανέλαβε πράγματα τα οποία ακούμε όλες τις τελευταίες ημέρες. Και τα ακούμε όχι μόνο κατ’ ανάγκην και καθ’ υπερβολήν πολλές φορές στους τηλεοπτικούς δέκτες και στα ραδιόφωνα, όχι ως προφητείες οι οποίες προσεγγίζουν τα πρωτοσέλιδα της «Ελεύθερης Ώρας» από «συνήθεις επιστήμονες» οι οποίοι παρουσιάζονται στις τηλεοράσεις, αλλά πράγματα τα οποία ήταν πολύ πιο σοβαρές απόψεις και τις οποίες ακούμε στην καθημερινή ενημέρωση που κάνει η ίδια η Κυβέρνηση στους πληγέντες. Εάν ανοίξετε στις 16.00΄ την τηλεόρασή σας, κύριε Φάμελλε, και σήμερα, όπως και χθες, όπως και προχθές, θα δείτε ότι όλες τις επισημάνσεις που αφορούν στα θέματα τα υγειονομικά τις κάνει καθημερινά η Κυβέρνηση, η οποία παίρνει και μέτρα. Παίρνει μέτρα τόσο για την προειδοποίηση των κατοίκων για τους υγειονομικούς κινδύνους που υπάρχουν όσο και για την άμεση αντιμετώπιση των αναγκών που έχουν προκύψει από το γεγονός ότι έχουν οι άνθρωποι αυτοί ξεσπιτωθεί.

Βεβαίως, υπάρχει ένα πρόβλημα με τα νεκρά ζώα, το οποίο έχει ξεκινήσει να αντιμετωπίζεται. Αναφερθήκατε στον Δήμαρχο του Παλαμά. Θα σας πω, λοιπόν, από ιδία μαρτυρία ότι ο Δήμαρχος Παλαμά ήταν ο κατ’ εξοχήν δήμαρχος ο οποίος δεν συνεργάστηκε καθόλου στο θέμα των νεκρών ζώων. Αρνήθηκε να δώσει έναν χώρο να γίνει χώρος υγειονομικής ταφής των νεκρών ζώων, από την ώρα που δεν μπορούσε να γίνει η καύση τους στη βιομηχανική περιοχή της Λάρισας, η οποία ήταν κλειστή από την πλημμύρα.

Δεν σας αρέσουν οι εθελοντές στη σίτιση; Μα γι’ αυτό υπάρχουν οι εθελοντές, για να συμπληρώνουν το κράτος, ώστε το κράτος να μπορεί να ανταποκρίνεται στις υποχρεώσεις του εκεί όπου αυτό είναι πολύ πιο επείγον. Και βεβαίως υπάρχουν ζητήματα σίτισης. Δεν ξέρω αν είναι αυτά τα μεγέθη της προσφοράς των εθελοντών, αλλά είναι ευπρόσδεκτοι και τους ευχαριστούμε, όπως πρέπει να ευχαριστήσουμε και τον Στρατό και την Αστυνομία και την Πυροσβεστική για τον επαγγελματισμό με τον οποίο όλο αυτό το διάστημα αντιμετώπισαν το πρόβλημα.

Βεβαίως σε ό,τι αφορά τα αντιπλημμυρικά, αναφερθήκατε σε ένα πρόγραμμα σχεδιασμού αντιπλημμυρικών έργων. Θα πρέπει να πούμε ότι, αν σήμερα είχαμε τρόπο να ανασχέσουμε τις συνέπειες του φαινομένου, θα έπρεπε να μιλάμε για έναν σχεδιασμό που θα έχει γίνει κάποιες δεκαετίες προηγουμένως και ο οποίος θα είχε διαστασιολογήσει ένα φαινόμενο που οι επιστήμονες μας λένε ότι συμβαίνει κάθε τριακόσια χρόνια και μάλιστα χτυπά αυτές τις περιοχές.

Και βεβαίως, όλοι ξέραμε πού συμβαίνουν αυτά τα πλημμυρικά φαινόμενα, αλλά τριάμισι δισεκατομμύρια τόνους βροχής ποιος αποδέκτης θα μπορούσε να τους διαχειριστεί και να τους οδηγήσει στη θάλασσα ή ποιος θα μπορούσε να ανασχέσει όλο αυτό το νερό που έπεσε πάνω στον Θεσσαλικό Κάμπο;

Απεντάχθηκαν έργα. Ναι, βεβαίως απεντάχθηκαν έργα από το Ταμείο Ανάκαμψης. Για ποιον λόγο; Για έναν πολύ απλό λόγο. Διότι μιλάμε για έργα που σχεδιάζονται από προηγούμενες γενιές για επόμενες γενιές και τα οποία δεν μπορούν να εξαγγελθούν όχι μόνο στα όρια μιας Κυβέρνησης, αλλά δεν μπορούν να υλοποιηθούν στα όρια πολλών κυβερνήσεων. Και βεβαίως, εξαιρέθηκαν από το Ταμείο Ανάκαμψης έργα τα οποία ήταν δυνατό να είναι κατασκευασμένα στις 31 Δεκεμβρίου του 2025, οπότε και πρέπει να έχουν παραδοθεί, για να μπορέσουν να χρηματοδοτηθούν. Αυτό δεν σημαίνει ότι τα έργα αυτά δεν θα γίνουν. Θα γίνουν από άλλα χρηματοδοτικά εργαλεία, τα οποία έχει ήδη διασφαλίσει η Κυβέρνηση και θα τα προχωρήσει.

Από εκεί και πέρα, να ξεκαθαρίσουμε και κάτι άλλο. Όπως υπάρχουν οι διάφοροι οι οποίοι θέλουν να σκυλέψουν είτε πάνω σε μία καταστροφή, πάνω σε ανθρώπους που πραγματικά θα τους λέγαμε σήμερα εμπερίστατους, είτε υπάρχουν άλλοι οι οποίοι θέλουν να σκυλέψουν πάνω σε αυτούς τους ανθρώπους για λόγους προβολής, καταλαβαίνω ότι υπάρχουν και άνθρωποι οι οποίοι βλέπουν την ευκαιρία της ζωής τους εκεί πέρα.

Εντυπωσιάστηκα διότι κανένας από εμάς, από την πολιτική ηγεσία του Υπουργείου Υποδομών, δεν μίλησε για προϋπολογισμούς, κανένας δεν έχει μιλήσει για κονδύλια και έφτασαν στα αυτιά μου ποσά τα οποία υπερέβαιναν και το 1,5 και τα 2 και τα 2,5 δισεκατομμύρια για έργα και έφτασε μήνυμα μέχρι και για 15 και 17 δισεκατομμύρια έργα στη Θεσσαλία.

Θα σας πω, λοιπόν, το εξής πολύ απλό. Δεν θα επιτρέψουμε, επίσης, καμμία σκύλευση πάνω σ’ αυτό το γεγονός, η οποία θα έχει αναλογία του φαινομένου που βλέπουμε στις λαϊκές αγορές με τα μεγέθη που αφορούν στα δημόσια έργα. Είναι ξεκάθαρο ότι η διάταξη η οποία εισήχθη στη Βουλή σήμερα εισήχθη για να μπορέσει να διασφαλίσει μία πιο ταχεία διαδικασία, όχι για την εκτέλεση ενός μεμονωμένου έργου σε έναν μεμονωμένο εργολάβο, αλλά για την εκτέλεση περισσοτέρων του ενός έργων με τα εργαλεία τα οποία δίνει η ίδια η νομοθεσία της Ευρωπαϊκής Ένωσης, οι ίδιες οι οδηγίες περί δημοσίων συμβάσεων και με απόλυτη διαφάνεια, διότι αυτές είναι συμβάσεις τις οποίες εμείς θα τις παρουσιάσουμε στη Βουλή.

Αυτό, λοιπόν, που θέλω να ξεκαθαρίσω για την Κυβέρνηση του Κυριάκου Μητσοτάκη είναι ότι είναι αυτή η οποία θα διασφαλίσει με κάθε τρόπο την ανάταξη στη Θεσσαλία, αλλά θα διασφαλίσει και όλες εκείνες τις προϋποθέσεις, ώστε τα έργα να εκτελεστούν το συντομότερο δυνατόν και με τη μεγαλύτερη δυνατή διαφάνεια.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η κ. Κωνσταντοπούλου για τρία λεπτά.

Να σας ενημερώσω λίγο για τη συνέχεια. Θα πάρει επίσης τον λόγο ο κ. Σταϊκούρας για τρία λεπτά. Θα ακολουθήσει, για να τοποθετηθεί επί τροπολογίας, ο Υφυπουργός κ. Ταγαράς και στη συνέχεια θα ακολουθήσει η ομιλία του Υπουργού Δικαιοσύνης κ. Φλωρίδη.

Θέλω να σας πω ότι στη συνέχεια -και με συγχωρείτε, κυρία Κωνσταντοπούλου- έχουν ζητήσει τον λόγο και Κοινοβουλευτικοί Εκπρόσωποι, επειδή, όμως, η λίστα των ομιλητών Βουλευτών έχει σταματήσει πάνω από μιάμιση ώρα, θα επιτρέψετε μετά να «τρέξει» η λίστα των ομιλητών και ενδιάμεσα βεβαίως θα δίνω τον λόγο με τη σειρά που ζητήθηκε. Δηλαδή πρώτος θα είναι ο κ. Καραθανασόπουλος, στη συνέχεια ο κ. Καζαμίας από την Πλεύση Ελευθερίας και στη συνέχεια ο κ. Χήτας από την Ελληνική Λύση.

Σας τα λέω όλα αυτά γιατί υπάρχουν ερωτηματικά, επειδή έχει καθυστερήσει πολύ η λίστα των ομιλητών.

Επομένως, κυρία Κωνσταντοπούλου, έχετε τον λόγο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Επειδή θεωρώ κι εγώ σημαντικό να ακουστεί κυρίως ο κ. Σταϊκούρας, γι’ αυτό δεν ζητώ ακόμη τον λόγο για την κύρια ομιλία μου. Θέλω να δώσω άλλη μία ευκαιρία πριν αποχωρήσει ο κ. Σταϊκούρας, για να απαντήσει στα πολύ συγκεκριμένα που ρώτησα και αφορούν την Κυβέρνηση.

Πού πήγαν τα χρήματα που διαθέσατε, τα εκατοντάδες εκατομμύρια ευρώ, για αντιπλημμυρικά έργα μετά τον «Ιανό»; Έρχεστε στη Βουλή και λέτε: «Τα αντιπλημμυρικά έργα άντεξαν, αλλά τα χωριά πλημμύρισαν και στη Λάρισα μπήκε το ποτάμι.»; Δηλαδή ξεδιάντροπα και ανερυθρίαστα μας λέτε ότι τα αντιπλημμυρικά έργα τα οποία εσείς είχατε σχεδιάσει ήταν για να πλημμυρίσουν τα χωριά και για να πλημμυρίσουν οι πόλεις και για να πλημμυρίσει ο Βόλος και για να πλημμυρίσει η Λάρισα και για να πλημμυρίσει ο Παλαμάς; Τέτοια αντιπλημμυρικά έργα τάξατε στους ανθρώπους; Γιατί εγώ που τους μίλησα και χθες στη Γιάννουλη και χθες στον Άγιο Θωμά και την Κυριακή στον Παλαμά και την Κυριακή στην Καρδίτσα δεν ήταν οι άνθρωποι με την αίσθηση ότι τέτοια αντιπλημμυρικά τούς τάξατε και ότι τέτοια πλήρωσαν και τέτοια πληρώσαμε όλοι.

Κύριε Σταϊκούρα, θέλει πολύ μεγάλο θράσος για να έρχεστε σήμερα και να λέτε στη Βουλή: «Δεν έχουμε όλοι το ίδιο ύφος και το ίδιο ήθος.».

Τον κ. Μητσοτάκη τον είδαμε να χασκογελάει με τον κ. Μπέο και να λέει στους υπαλλήλους του Δήμου Βόλου: «Εδώ δεν έχετε μπουρίνια, ωραία θέα έχετε, ούτε μπουρίνια ούτε τίποτα, να είστε καλά.». Τον είδαμε όλοι να λέει είναι μία αναποδιά αυτό που αποτελεί την καταστροφή της ζωής για τόσους συνανθρώπους μας. Και βεβαίως τον είδαμε όλοι χθες στο Στρασβούργο μαζί με εσάς, τους Υπουργούς του, να χασκογελάτε, την ώρα που η χώρα καταστρέφεται. Έτσι διεκδικείτε ή έτσι μεταδίδετε τη συντριβή σας; Πείτε στη Βουλή τι έλεγχο έχετε κάνει για το πού πήγαν τα λεφτά.

Κύριε Φλωρίδη, πείτε στη Βουλή αν θα διατάξετε, όπως είστε αρμόδιος να κάνετε, να διεξαχθεί με κατεπείγοντα τρόπο η προκαταρκτική εξέταση και η ανάκριση με βάση την παραγγελία της εισαγγελέως του Αρείου Πάγου, που επελέγη πριν από λίγο καιρό. Η εισαγγελέας του Αρείου Πάγου, κύριε Σταϊκούρα, είπε σήμερα ότι έχουν γίνει εγκλήματα και παρενέβη προσωπικά -σπάνια ενέργεια σε επίπεδο εισαγγελίας του Αρείου Πάγου- και είπε να γίνει κατεπείγουσα προκαταρκτική.

Σας ρώτησα συγκεκριμένα. Τον Πατούλη τον παραιτήσατε -υποτίθεται- για ένα ζεϊμπέκικο. Τον Αγοραστό για τα εκατοντάδες εκατομμύρια ευρώ θα τον παραιτήσετε, θα τον στηρίξετε, θα του δώσετε και άλλα λεφτά; Τα φράγματα που έσπασαν τα σπάσατε εσείς με βάση κάποιο σχέδιο ή κάποια κακή ενέργεια; Ήταν οι κακοτεχνίες που τα χρήματα πήγαν στις τσέπες και όχι στις υποδομές; Έγινε ατύχημα; Θα μάθει ο κόσμος από την Κυβέρνηση ή θα πρέπει να θεωρήσουμε ότι για εσάς και το να σπάνε οι υποδομές είναι άλλη μία ευκαιρία για απευθείας αναθέσεις και για να μασήσουν και άλλο χρήμα οι δικοί σας άνθρωποι;

Σας ρώτησα συγκεκριμένα για τον Αγοραστό και περιμένω απάντηση σε όποιο ύφος και ήθος θέλετε. Σας ρώτησα συγκεκριμένα για τον Μπέο, που δεν έχει δέκα μέρες νερό ο Βόλος και επιτίθεται σε έναν καλλιτέχνη που λέει την αλήθεια, τον Αλκίνοο Ιωαννίδη. Πριν τον υπερασπιστείτε τον κ. Μπέο, να ξέρετε ότι είναι κατηγορούμενος γι’ αυτούς τους οχετούς που εξαπολύει έναντι πολιτών και του Αλκίνοου Ιωαννίδη. Σας ρώτησα για τα χρήματα, δεν απαντήσατε τίποτε.

Απαντήστε στη Βουλή, παρακαλώ. Εδώ είναι ο τόπος για να απαντήσετε σήμερα, όχι σε δέκα μέρες, που θα έχουμε και άλλες καταστροφές, γιατί τελικώς κάθε φορά σάς σώζει από τη μία καταστροφή η επόμενη. Απαντήστε εάν θα προστατεύσετε την υγεία των πολιτών, που δεν ξέρουν αν πρέπει να πιουν νερό, γιατί άλλα τούς λένε οι εκλεκτοί σας αυτοδιοικητικοί και άλλα τούς λέει το Υπουργείο σας.

Και απαντήστε τελικώς η θέση σας, κύριε Σταϊκούρα, είναι ότι καλά τα κάνατε, ότι όλα είναι καλώς καμωμένα και τελικά χθες στο Στρασβούργο πέτυχατε κάτι για τους πολίτες; Διότι, αν υπάρχει άνθρωπος που δεν κατάλαβε, να το πούμε ξεκάθαρα. Εχθές στο Στρασβούργο ουσιαστικά με χαμόγελα προς την κ. Φον ντερ Λάιεν ο κ. Μητσοτάκης απλώς ζητιάνεψε τι; Να σας επιτρέψει να απορροφήσετε κονδύλια που δεν είχατε προλάβει να απορροφήσετε, γιατί δεν είχατε εγκαίρως κάνει ενέργειες στην προηγούμενη θητεία σας. Αυτό είναι η μεγάλη επιτυχία; Αυτό πετύχατε με τα φοβερά χαμόγελα, την ώρα που ο κόσμος κλαίει;

Και να απαντήσω και στον κ. Ταχιάο. Ευχαριστείτε τους εθελοντές, ευχαριστείτε τους πυροσβέστες, ευχαριστείτε τον Στρατό, δεν ξέρω και εγώ ποιον ευχαριστείτε. Οι εθελοντές, όμως, λένε: «Δεν έχουμε κανένα πλαίσιο, μόνοι μας κάνουμε ό,τι κάνουμε, δεν είχαμε καν οδηγίες.». Και έχουν κάνει τα ίδια πράγματα πριν από τρία χρόνια στον «Ιανό» και ούτε με βάση αυτά έγινε σχέδιο.

Οι πυροσβέστες λένε ότι τους έχουν χωρίς χώρο ανάπαυσης, χωρίς σωσίβιες λέμβους, χωρίς κανενός είδους υποστήριξη και με πλημμυρισμένη την Πυροσβεστική Υπηρεσία του Παλαμά. Και η Αστυνομία, που θα έπρεπε να έχει σχέδιο και αρμοδιότητα και ενημέρωση, επίσης λέει ότι δεν έχει.

Οι ευχαριστίες ξέρετε από πλευράς της Κυβέρνησης έχουν εξαντληθεί από τότε που χειροκροτούσατε το υγειονομικό προσωπικό και μετά του επιτεθήκατε. Και στη συνέχεια χειροκροτούσατε τους εποχικούς πυροσβέστες και μετά είπε ο κ. Μητσοτάκης: «Είναι περιττοί, δεν θα τους νομιμοποιήσω.».

Κύριε Σταϊκούρα, περιμένω τις απαντήσεις σας. Και μη μου απαντήσετε με υπεκφυγές, μη μου απαντήσετε με λογοπαίγνια, μη μου απαντήσετε με ειρωνεία. Σκεφτείτε τους ανθρώπους που αγωνιούν και σκεφτείτε τη θέση σας.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός κ. Σταϊκούρας έχει τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας άκουσα επτά λεπτά να μη μιλάτε πάλι για την τροπολογία. Ενδιαφέρον αυτό. Εγώ αυτό που θέλω να σας πω είναι ότι ό,τι είχα να πω το είπα γι’ αυτό που πραγματικά ενδιαφέρει τους πολίτες σήμερα, που είναι, για παράδειγμα, η τροπολογία για να μπορέσουμε να υλοποιήσουμε γρήγορα τα έργα προσβασιμότητας των πολιτών. Και ως Υπουργός μίλησα για τις καθημερινές παρουσιάσεις και εκτενείς αναλύσεις που γίνονται σε κάθε πεδίο δράσης και τι κάνει η Κυβέρνηση συλλογικά και συνεκτικά για να περιορίσει όσο είναι εφικτό τις δυσμενείς οικονομικές και κοινωνικές συνέπειες αυτής της κρίσεως.

Θα επαναλάβω ότι δεν είναι η ώρα του κοινοβουλευτικού ελέγχου. Έχετε κάνει, όπως και άλλοι συνάδελφοι, ερωτήσεις. Η πολιτική ηγεσία του Υπουργείου Υποδομών και Μεταφορών θα έρθει να απαντήσει στις αρχές της επόμενης εβδομάδας.

Θα μείνω μόνο σε ένα σημείο. Θέλω να ευχαριστήσω τον κ. Φάμελλο, πρώτα απ’ όλα γιατί εξέφρασε κάποιες εύλογες αγωνίες που νομίζω απαντήθηκαν και σήμερα, αλλά απαντώνται κάθε μέρα στις επίσημες ανακοινώσεις που γίνονται από την Κυβέρνηση. Θέλω, επίσης, ειλικρινά να τον ευχαριστήσω, γιατί από την πρώτη στιγμή η Αξιωματική Αντιπολίτευση ήταν παρούσα στο Κέντρο Επιχειρήσεων στη Λάρισα. Κι επειδή τότε προήδρευσα στη σύσκεψη, όχι μόνο αμέσως ζήτησα ο κ. Φάμελλος και οι συνάδελφοι Βουλευτές να είναι παρόντες, αλλά είπα και να μην αποχωρήσουν για όση ώρα χρειαστεί και να συζητήσουμε τα πάντα παρουσία τους. Ο κ. Φάμελλος, μετά από κάποια ώρα, με ευγένεια είπε ότι θέλει να συνεχίσει την περιοδεία του, αλλά εμείς ήμασταν ανοικτοί σε όποιο κόμμα ήθελε να εμφανιστεί μέσα στο Κέντρο Επιχειρήσεων και να ακούσει ακριβώς πώς προσπαθούμε να αντιμετωπίσουμε το πρόβλημα. Άρα επί του πεδίου δεν θέλω να μιλήσω άλλο.

Θα πω, όμως, κάτι. Θα πω για τη χθεσινή επίσκεψη, τη συνάντηση, γιατί ακούω συνεχώς να το επαναλαμβάνετε και ήμουν παρών. Θέλω να σας πω πρώτα απ’ όλα για την αγωνία του κ. Φάμελλου να μας πει εδώ ο κύριος Πρωθυπουργός τι εξασφάλισε που δεν έχουν εξασφαλίσει οι άλλοι, επικαλούμενος μάλιστα το Ταμείο Ανάκαμψης. Ένα στοιχείο θα σας πω εγώ: Περισσότερες επιχορηγήσεις και δάνεια δεν έχει πάρει άλλη χώρα στην Ευρώπη. Το 13%του ΑΕΠ της χώρας είναι το Ταμείο Ανάκαμψης και Ανθεκτικότητας στη χώρα μας, σε καμμία άλλη χώρα.

Αυτό και μόνο θα μπορούσε να είναι η απάντηση και να σταματήσω εδώ. Δεν αρκεί, όμως, μόνο αυτό.

Μας έδωσαν ευελιξία. Μη θεωρείτε αυτονόητη την ευελιξία. Θα μου επιτρέψετε να σας πω ότι τέσσερα χρόνια που έχω διατελέσει και Υπουργός Οικονομικών, η ευελιξία στη διαχείριση πόρων δεν είναι αυτονόητη. Το γεγονός ότι υπάρχει μία Επιτροπή Ανταγωνισμού που ελέγχει το ποιους βοηθάς και πώς βοηθάς δεν είναι αυτονόητο. Το να μπορείς να μεταφέρεις κονδύλια από τη μία πλευρά στην άλλη και να αξιοποιήσεις πόρους δεν είναι αυτονόητο. Το να έρθουν εμπροσθοβαρείς πόροι δεν είναι αυτονόητο.

Αν διαβάσετε την ανακοίνωση, λέει ότι θα μπορούσε η Ελλάδα να εξετάσει το ενδεχόμενο χρήσης για ορισμένους από τους πόρους του Ταμείου Ανάκαμψης και όλοι πρέπει να επιδείξουμε τη μέγιστη δυνατή ευελιξία. Δεν ήταν δεδομένο ότι θα μπορούσαμε να πάρουμε 600 εκατομμύρια ευρώ και να τα χρησιμοποιήσουμε άμεσα για την αποκατάσταση σιδηροδρομικού δικτύου, οδικού δικτύου ή και άλλων έργων, όπως είναι οι γέφυρες.

Το πρώτο που εξασφαλίσαμε; Εξασφαλίσαμε νέους πρόσθετους πόρους. Σας θυμίζω ότι, μεταξύ άλλων, η χώρα θα αιτηθεί επιπλέον χρήματα από το αγροτικό απόθεμα και το Ταμείο Αλληλεγγύης της Ευρωπαϊκής Ένωσης. Διαβάζω ακριβώς την ανακοίνωση της επικεφαλής της Ευρωπαϊκής Επιτροπής: «Η Επιτροπή είναι έτοιμη να αξιολογήσει το ελληνικό αίτημα για στήριξη της Ελλάδος στο πλαίσιο του Ταμείου Αλληλεγγύης.». Άρα αντιλαμβάνεστε ότι και εδώ μιλάμε για νέους πόρους.

Τελευταία παρατήρηση. Ρωτήσατε αν έχουμε και άλλα χρηματοδοτικά εργαλεία. Ό,τι σας ανέφερα μέχρι τώρα είναι χρηματοδοτικά εργαλεία, τα οποία τα διασφαλίσαμε με ευελιξία, με ταχύτητα και ορθολογική διαχείριση, χωρίς να επιβαρύνουμε τα δημόσια οικονομικά της χώρας, δηλαδή χωρίς επιπλέον επιβάρυνση ελλείμματος και χρέους. Και, ναι, έχουμε τη δυνατότητα άμεσα να έχουμε και άλλους πόρους, τους οποίους αυτή η Κυβέρνηση έχει διασφαλίσει, ώστε, αν χρειαστεί, να μπορέσει να εκμεταλλευτεί. Έχω σχετική επιστολή της Ευρωπαϊκής Τράπεζας Επενδύσεων, με την οποία λέει ότι «αν χρειαστείτε, μπορούμε άμεσα να σας δώσουμε ένα δάνειο με εξαιρετικά ευνοϊκούς όρους, ύψους 750 εκατομμυρίων ευρώ, για τη χρηματοδότηση έκτακτων συνθηκών, μετά από συζήτηση που ξεκινήσαμε με το Υπουργείο Οικονομικών τον Σεπτέμβριο του 2022.». Προσέξτε, ούτε το ’18 ούτε το ’17 ούτε το ’16 ούτε το ’15, γιατί και το ’15 κάποιοι τότε ήταν στην κυβέρνηση του ΣΥΡΙΖΑ, που σήμερα κουνούν το δάχτυλο.

Άρα θεωρητικά υπάρχουν και άλλοι πόροι να αξιοποιηθούν. Το κρίσιμο θέμα είναι πότε και πώς τους αξιοποιούμε, έτσι ώστε σε αυτό που θα επιλέξουμε να κάνουμε, όχι μόνο άμεσα, αλλά και μεσομακροπρόθεσμα, με σχεδιασμό, με μεγαλύτερη ανθεκτικότητα, για ανάγκες όπως προκύπτουν από την πραγματικότητα σήμερα, να μπορέσουν να αξιοποιηθούν επ’ ωφελεία του πολίτη. Και πάντα θα λειτουργούμε -κλείνω, όπως ξεκίνησα- με ενσυναίσθηση, ευαισθησία, λογική και, κυρίως, αποτελεσματικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υφυπουργός Περιβάλλοντος και Ενέργειας, ο κ. Ταγαράς, έχει τον λόγο επί της τροπολογίας για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρίες και κύριοι συνάδελφοι, θα είμαι σύντομος. Θα αναφερθώ στα άρθρα 3 και 4 της τροπολογίας.

Το άρθρο 3 αναφέρεται στην κάλυψη εξόδων εκτάκτου ελέγχου ηλεκτρικών εσωτερικών εγκαταστάσεων σε όλα τα κτήρια που υπέστησαν πολύ μεγάλες ζημιές. Καταλαβαίνετε ότι χρειάζεται επανέλεγχος για την επανηλεκτροδότηση. Χρειάζεται ο αρμόδιος αδειούχος ηλεκτρολόγος εγκαταστάτης να προχωρήσει σε εργασίες και σε υπογραφή υπεύθυνης δήλωσης εγκατάστασης, για να μπορέσει να υπάρξει επανηλεκτροδότηση. Για το κόστος αυτό, κατ’ αρχάς, των 12 εκατομμυρίων είναι η τροπολογία. Διαμέσου του ειδικού παρόχου, του ΔΕΔΔΗΕ, θα μπορέσουν να καλυφθούν ανάγκες πληρωμής αυτού του ιδιώτη αδειούχου ηλεκτρολόγου εγκαταστάτη, σύμφωνα με δικαιολογητικά και άλλα στοιχεία που θα ζητηθούν.

Αυτό είναι το άρθρο 3. Το κόστος θα καλυφθεί διαμέσου του ειδικού λογαριασμού που υπάρχει από το ’17 περί επανασύνδεσης ηλεκτρικού ρεύματος από τον ΔΕΔΔΗΕ.

Το άρθρο 4 αφορά σε παράταση αναστολής έκδοσης οικοδομικών αδειών στο όρος Αιγάλεω, διότι το προεδρικό διάταγμα το οποίο υπεβλήθη στο Συμβούλιο της Επικρατείας έγινε εν μέρει δεκτό. Υπήρξαν παρατηρήσεις σε δύο οικιστικές συγκεντρώσεις, σε δύο δήμους αυτής της περιοχής. Αναμένουμε την ολοκλήρωση υποβολής των δικαιολογητικών, για να επανυποβληθεί προς έγκριση στο Συμβούλιο της Επικρατείας. Για το διάστημα αυτό, και όχι πέραν από το τέλος του χρόνου, θα πρέπει να προχωρήσουμε στην παράταση έκδοσης οικοδομικών αδειών για την αναστολή τους, για να προστατεύσουμε τον χώρο.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999».

Τον λόγο τώρα έχει ο Υπουργός Δικαιοσύνης, ο κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, είναι απολύτως εύλογο, όταν έχει συμβεί μία τόσο μεγάλη καταστροφή στη χώρα και το Κοινοβούλιο συνεδριάζει, έστω για να συζητήσει ένα νομοσχέδιο όπως αυτό της Δικαστικής Αστυνομίας, να διατίθεται πάρα πολύς χρόνος, προκειμένου να συζητηθεί αυτό το ζήτημα το οποίο αυτή τη στιγμή απασχολεί όλη την Ελλάδα, δηλαδή αυτή η μεγάλη καταστροφή στη Θεσσαλία. Αυτό είναι απολύτως εύλογο.

Όμως εάν οι λέξεις δεν έχουν χάσει τη σημασία τους τελείως και εφόσον στον δημόσιο διάλογο, αλλά και στον κοινοβουλευτικό διάλογο, ο χαρακτηρισμός αυτής της καταστροφής που έχει συμβεί είναι «βιβλική καταστροφή» -βιβλική καταστροφή είναι μία καταστροφή από αυτές που αναφέρει η Βίβλος, που ως τη μεγαλύτερη καταστροφή αναφέρει τον κατακλυσμό του Νώε, οπότε και αφανίζεται το σύνολο του ανθρώπινου γένους, αφανίζεται η Γη-, παραπέμπει σε μία έννοια που λέει ότι είναι τόσο μεγάλη η καταστροφή, που δεν υπάρχουν ανθρώπινες δυνατότητες να την αντιμετωπίσουμε.

Αν, λοιπόν, χρησιμοποιούμε τις λέξεις αυτές κυριολεκτικά, με το νόημα που έχουν, τότε επιβάλλεται μία πιο μετριοπαθής προσέγγιση σε ό,τι έχει συμβεί και όχι φωνές και κραυγές.

Είναι αλήθεια ότι η σημερινή συζήτηση σε σχέση με αυτές που έγιναν στην επιτροπή είχε κάποιες πιο μετριοπαθείς προσεγγίσεις στο φαινόμενο. Δηλαδή είχε προσεγγίσεις που μετατοπίζουν το θέμα από το τι φταίει -δεν το αφήνουν- στο να δούμε τι κάνουμε. Αυτό είναι μία σαφής ένδειξη ότι τουλάχιστον κάποιοι αρχίζουν και κατανοούν τι ακριβώς έχει συμβεί και γιατί έχει συμβεί. Αυτό είναι μία πρόοδος.

Οι πολιτικοί, αυτοί που υπηρετούν δηλαδή την πολιτική, όταν έχουμε μία εθνική καταστροφή -έχει φύγει ο κ. Φάμελλος- δεν συντονίζονται με την απογοήτευση και το κλάμα. Αυτοί ηγούνται. Ένας κόσμος που είναι απελπισμένος από την καταστροφή από κάποιους πρέπει να εμψυχωθεί. Αν αναδεικνύουμε διαρκώς τα ζητήματα του πόσο αυτή τη στιγμή ο κόσμος είναι απελπισμένος -και είναι απελπισμένος-, χωρίς να μπορούμε να του πούμε εμείς, οι πολιτικοί στο σύνολο, ότι αυτή η χώρα έχει γεννηθεί από τις στάχτες μιας Επανάστασης το 1821, έχει γεννηθεί από τη θυσία εκατοντάδων χιλιάδων Ελλήνων και όταν ξεκίνησε να δημιουργείται το σύγχρονο ελληνικό κράτος δεν υπήρχαν ούτε σπίτια ούτε δρόμοι ούτε γεφύρια ούτε ζώα ούτε δέντρα ούτε σπόροι για να σπείρουν, τίποτα, ο ορισμός της απόλυτα καμένης γης, και σε διακόσια χρόνια αυτός ο λαός και αυτό το έθνος μέσα από τη λειτουργία αυτού του κράτους κατάφερε να είναι σήμερα στα τριάντα πιο πλούσια κράτη του κόσμου και έχοντας βιώσει εν τω μεταξύ πάλι μεγάλους πολέμους, εθνικές καταστροφές, εμφυλίους πολέμους, χρεοκοπίες, πώς θα τον εμψυχώσουμε;

Παρ’ όλα αυτά, όμως, ο λαός αυτός έχει μάθει να αγωνίζεται και να αντιμετωπίζει όλες τις καταστροφές που του συμβαίνουν, είτε προκαλούνται από εξωγενή αίτια είτε τις προκαλεί ο ίδιος μέσα από τις εμφύλιες διαμάχες.

Κατά συνέπεια, λοιπόν, εγώ νομίζω ότι το καθήκον όλων μας αυτή τη στιγμή είναι να πούμε στους ανθρώπους της Θεσσαλίας ότι είμαστε εδώ, το κράτος είναι εδώ, οι πολιτικές δυνάμεις είναι εδώ και το κράτος αυτό πατάει σήμερα γερά στα πόδια του, για να μπορέσει να αντιμετωπίσει αυτό το μεγάλο πρόβλημα. Θα διαθέσει όσους πόρους και αν χρειαστεί, οικονομικούς και ανθρώπινους πόρους, που θα εργαστούν για να ανασυγκροτήσουν τη Θεσσαλία.

Εδώ, όμως, έχουμε και μία πλευρά της λεγόμενης «εθνικής κλάψας», ότι εφόσον μας έτυχε μία καταστροφή θα πρέπει να βάλουμε τα κλάματα και να μοιρολογούμε για το κακό το ριζικό μας -«τι είναι αυτό που μας βρήκε!»- και ότι αυτό οφείλεται στο γεγονός ότι έχουν σαρωθεί κάποιες βασικές αξίες της κοινωνίας μας.

Λοιπόν δεν είναι έτσι. Αυτός ο τόπος πήγε μπροστά από εκείνους που πιστεύουν ότι όλα γίνονται. Αυτός ο τόπος πήγε μπροστά από εκείνους που πιστεύουν ότι μπορούμε να βάλουμε μεγάλους εθνικούς στόχους και να τους πετύχουμε.

Όταν η αντίληψη του μικροελλαδισμού έλεγε ότι η Ελλάδα πρέπει να παραμείνει στα όρια της Μελούνας, ένας Ελευθέριος Βενιζέλος είπε «όχι, θα πάμε παρακάτω» και με τη Συνθήκη των Σεβρών τετραπλασίασε την Ελλάδα.

Όταν πολλοί πίστευαν ότι η «Ψωροκώσταινα» δεν μπορεί με τίποτα να γίνει μέλος της ευρωπαϊκής οικογένειας, ο Κωνσταντίνος Καραμανλής είπε ότι μπορούμε.

Όταν κάποιοι έλεγαν ότι η Ελλάδα με αυτή την οικονομική κατάσταση δεν μπορεί να μπει στην Οικονομική και Νομισματική Ένωση, ένας Πρωθυπουργός είπε ότι μπορούμε, ο Κωνσταντίνος Σημίτης.

Και όταν πολλοί πίστευαν ότι δεν μπορεί να μπει η Κύπρος στην Ευρώπη, μπήκε στην Ευρώπη.

Και όταν μέσα στην καταχνιά της παγκόσμιας επιδημίας, οπότε έκλεισε η ελληνική οικονομία και πιστεύαμε ότι θα μπούμε σε μεγάλες οικονομικές περιπέτειες, ένας Πρωθυπουργός πίστεψε ότι αυτή η χώρα αξιοποιώντας τη διεθνή της θέση μπορεί να πετύχει όχι μόνο να βρεθεί στο σημείο που ήταν πριν, αλλά να πάει ακόμα καλύτερα και γι’ αυτό ανέλαβε την πρωτοβουλία μαζί με τις άλλες χώρες του Νότου απέναντι στις δύσπιστες χώρες του Βορρά να δημιουργηθεί για πρώτη φορά το Ταμείο Ανάκαμψης. Και αυτός είναι ο Πρωθυπουργός Κυριάκος Μητσοτάκης.

Άκουσα τον κ. Φάμελλο να λέει ότι «δεν έχετε ικανότητα διαχείρισης», αναφερόμενος στην Κυβέρνηση, στον Κυριάκο Μητσοτάκη, και ότι ο ΣΥΡΙΖΑ έχει. Μάλιστα.

Όταν, λοιπόν, η χώρα βρέθηκε σε μεγάλη δυσκολία, ο Κυριάκος Μητσοτάκης έφερε τη δημιουργία του Ταμείου Ανάκαμψης ως πρωταγωνιστής και 31 δισεκατομμύρια στην Ελλάδα και η κληρονομιά που μας άφησαν οι «έμπειροι» του ΣΥΡΙΖΑ μετά από δεκαεπτά ώρες διαπραγμάτευσης ήταν το τρίτο μνημόνιο με 100 δισεκατομμύρια σε βάρος του ελληνικού λαού. Είπαμε να τα ξεχάσουμε αυτά, αλλά δυστυχώς ο κ. Φάμελλος θέλησε να μας τα θυμίσει.

Επειδή, λοιπόν, πολύ εύκολα σήμερα χρησιμοποιείται στη ρητορική του ΣΥΡΙΖΑ το Ταμείο Ανάκαμψης, λες και είναι το Ταμείο Εμποροϋπαλλήλων που το έχουμε διακόσια χρόνια, να πούμε ότι το Ταμείο Ανάκαμψης δημιουργήθηκε πριν από δύο χρόνια και έχει ονοματεπώνυμο: Κυριάκος Μητσοτάκης! Για να συνεννοούμαστε! Ταμείο Ανάκαμψης, Ταμείο Ανάκαμψης, Ταμείο Ανάκαμψης! Ε, πείτε και ποιος το έφερε!

(Χειροκροτήματα από την πτέρυγα της Νέας Δημοκρατίας)

Κατά συνέπεια, λοιπόν, την ώρα που οι άλλοι με οιμωγές πιστεύουν ότι έτσι θα συντονιστούν με τη θλίψη των ανθρώπων, ένας Πρωθυπουργός φεύγει από την Ελλάδα, πάει στην Ευρώπη και φέρνει 2,5 δισεκατομμύρια. Σε πρώτη φάση αυτά, γιατί η Ευρώπη δεν θα σταματήσει την αλληλεγγύη της προς την Ελλάδα.

Πρέπει, λοιπόν, τώρα να δούμε συντεταγμένα πώς στην πράξη και όχι στα λόγια θα μπορέσουμε να ανορθώσουμε αυτή την πολύπαθη περιοχή, την τόσο κρίσιμη για την οργάνωση και την προοπτική της χώρας περιοχή, δηλαδή τη Θεσσαλία.

Κυρίες και κύριοι Βουλευτές, την ώρα που κάποιοι εκπρόσωποι της «εθνικής κλάψας» μοίρασαν εδώ μερικά δισεκατομμύρια και άλλοι λένε ότι χρησιμοποιείται ο Στρατός ως υπηρετικό προσωπικό, οι άνδρες των Ειδικών Δυνάμεων έπεσαν στη λάσπη και έβαλαν το σώμα τους για να περάσουν πάνω από τα σώματά τους, ενώ αυτοί είναι μέσα στη λάσπη, οι εγκλωβισμένοι υπερήλικες. Αυτοί είναι υπηρετικό προσωπικό; Οι άνδρες των Ειδικών Δυνάμεων του Ελληνικού Στρατού εκείνη την ώρα εκτελούσαν το υπέρτατο εθνικό καθήκον, βουτηγμένοι στη λάσπη, για να μπορέσουν να περάσουν από πάνω τους, πάνω από την πλάτη τους, οι υπερήλικες.

Χρειάζεται, λοιπόν, μεγαλύτερη προσοχή και μεγαλύτερος σεβασμός σε αυτούς που μάχονται επί του πεδίου, την ώρα που εδώ μέσα λέμε εμείς εύκολα λόγια. Κάποιοι αυτή τη στιγμή αγωνίζονται να αποκαταστήσουν την παροχή νερού, την παροχή ηλεκτρικού ρεύματος, να πάνε τρόφιμα και νερά στους ανθρώπους που είναι εγκλωβισμένοι και που δεν έχουν. Κάποιοι αγωνίζονται να μην υπάρξουν επιδημιολογικά φαινόμενα, να μην υπάρξουν αρρώστιες. Ας τους σεβαστούμε αυτούς.

Και δεν καταλαβαίνω την πρεμούρα ότι όλα τώρα πρέπει να διερευνηθούν, υπό την έννοια ότι τώρα που μάχονται κάποιοι επί του πεδίου -και για πάρα πολύ καιρό θα μάχονται επί του πεδίου- ο πολιτικός κόσμος της χώρας πρέπει να αφιερώσει τις δυνάμεις του και όλο του τον χρόνο για να αντιπαρατίθεται εδώ για ποιο θέμα; Εάν το φαινόμενο αυτό μπορούσε να αντιμετωπιστεί;

Γιατί δεν βλέπουμε τη συγκριτική μελέτη της γερμανικής μετεωρολογικής υπηρεσίας -προχθές δημοσιεύτηκε-, η οποία λέει ότι οι πλημμύρες στην κοιλάδα του Αρ, που δέχτηκαν διακόσιους τόνους νερό ανά στρέμμα και άφησαν πίσω τους εκατόν τριάντα έξι νεκρούς, δεν έχουν καμμία σχέση με τις πλημμύρες στη Θεσσαλία με οκτακόσιους τόνους ανά στρέμμα;

Οι Γερμανοί συγκριτικά τα λένε αυτά, αυτοί κάνουν τις συγκρίσεις, όχι εμείς. Κι επειδή γίνεται μεγάλη συζήτηση και αναφέρεστε στον Καναδά και στον Καναδά, πρώτα απ’ όλα αναφερόμαστε επειδή τα δάση του Καναδά είναι ένας από τους πνεύμονες της γης και τα δάση του Καναδά καίγονται δυόμισι μήνες τώρα. Δυόμισι μήνες καίγονται. Αυτή τη στιγμή υπάρχουν σε εξέλιξη χίλιες πυρκαγιές στον Καναδά. Ποια χώρα; Μία χώρα δυνατή, οικονομικά ισχυρή, οργανωμένη και η χώρα παραγωγής των Καναντέρ.

Δεν υπάρχει περίπτωση σε μία δημοκρατία όπως η δική μας να μείνει τίποτα κρυφό, να μείνει τίποτα χωρίς διερεύνηση, να σκεπαστεί. Έχει η δημοκρατία θεσμούς, λειτουργίες, έτσι ώστε όλα όσα έχουν συμβεί και όλα όσα πρέπει να γίνουν να τα συζητήσει σε βάθος, να δει τι έγινε και τι πρέπει να κάνουμε. Αλλά η πρεμούρα, την ώρα που εξελίσσονται ακόμα διασωστικές εργασίες στη Θεσσαλία, να ζητήσουμε ευθύνες για το τι έχει γίνει λέτε ότι είναι παραγωγική, είναι θετική για τη χώρα μας σήμερα; Είναι θετική για τους ανθρώπους εκεί;

Ο κ. Φάμελλος μας έκανε κι ένα μάθημα δημοκρατίας εδώ. Λέει, δεν πήρατε καμμιά πρωτοβουλία να αποκλείσετε τον Κασιδιάρη από τις δημοτικές. Μάλιστα. Εγώ δεν ήμουν στην προηγούμενη Βουλή ούτε ήμουν στην προηγούμενη κυβέρνηση. Δεν θυμάμαι όμως, όταν η Κυβέρνηση έφερε την νομοθετική της πρωτοβουλία για να αποκλείσει τις εγκληματικές οργανώσεις από τις βουλευτικές εκλογές ψήφισε ο ΣΥΡΙΖΑ; Δεν το θυμάμαι εγώ.

**ΓΕΩΡΓΙΟΣ ΚΩΤΣΟΣ:** Το θυμόμαστε εμείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το θυμάστε εσείς και λέτε ότι δεν το ψήφισε, έτσι δεν είναι; Προς τι, λοιπόν, τώρα αυτή η ξαφνική έκρηξη δημοκρατικής ευαισθησίας;

Κι επειδή έγινε και μία αναφορά στις προγραμματικές δηλώσεις, όταν μίλησα για το ζήτημα του περίφημου ακαταδίωκτου και μου είπε ότι έκανα λάθος που το απέδωσα στον ΣΥΡΙΖΑ, όντως όσον αφορά τον Ποινικό Κώδικα, ναι, αλλά είχε προηγηθεί -και αυτή δυστυχώς είχα υπ’ όψιν μου, έκανα ένα τυπικό λάθος εκεί, αλλά αυτή είχα υπ’ όψιν μου- η διάταξη του άρθρου 65 του ν.4472/2017, με την οποία η κυβέρνηση ΣΥΡΙΖΑ θέσπισε το ακαταδίωκτο των τραπεζιτών σε περιπτώσεις αναδιάρθρωσης δανείων. Να το το ακαταδίωκτο των τραπεζιτών που εγώ είχα στο μυαλό μου.

Επίσης με το άρθρο 192 παράγραφος 8 του ν.4389/2016 είχε θεσπίσει το ακαταδίωκτο των μελών του διοικητικού συμβουλίου και των στελεχών του Υπερταμείου. Θυμίζω ότι το Υπερταμείο ήταν ένα μεγάλο επίτευγμα της κυβέρνησης Τσίπρα, στο οποίο παρέδωσε όλη την ελληνική περιουσία για εκατό χρόνια, και προκειμένου να μη διατρέχουν κίνδυνο όλοι αυτοί που ανέλαβαν να διαχειριστούν το σύνολο της ελληνικής περιουσίας, ο κ. Τσίπρας καθιέρωσε το ακαταδίωκτο σε αυτούς.

Για το θέμα της τροπολογίας, λοιπόν, επειδή εδώ δεν νομοθετούμε ευκαιριακά, κατ’ αρχάς θα κάνω μία διόρθωση, επειδή επιχείρησε να κάνει κάτι που πολιτικά δεν είναι σωστό, δεν επιτρέπεται για Πρόεδρο κόμματος να μετέρχεται τέτοιες διατυπώσεις. Η Κυβέρνηση δεν είπε ποτέ, σε καμμία της ανακοίνωση, ότι οι απόψεις που εξέφρασε ο Υπουργός Δικαιοσύνης είναι προσωπικές. Σε καμμία. Η Κυβέρνηση είπε στην πρώτη της ανακοίνωση ότι οι απόψεις του Υπουργού Δικαιοσύνης είναι διαχρονικές και στη δεύτερη ανακοίνωση είπε ότι είναι πάγιες. Τι σημαίνει διαχρονικές και πάγιες; Γνωστές και σταθερές. Αυτό είπε η Κυβέρνηση. Και βεβαίως προσέθεσε στην ανακοίνωση τότε ότι η τοποθέτηση αυτή δεν έχει συζητηθεί στο Υπουργικό Συμβούλιο. Αληθές, διότι δεν υπήρχε Υπουργικό Συμβούλιο να συζητηθούν στη συνέχεια.

Άρα λοιπόν τα ζητήματα αυτά, όπως ακριβώς είπα στις προγραμματικές δηλώσεις, θα συζητηθούν με την ευρεία παρέμβαση που γίνεται στον Ποινικό Κώδικα και στον Κώδικα Ποινικής Δικονομίας, που σε λίγες μέρες θα δοθεί σε διαβούλευση. Αποσπασματικές, επ’ ευκαιρία και για λόγους εντυπώσεων ρυθμίσεις εμάς δεν μας βρίσκουν σύμφωνους. Εκεί, λοιπόν, θα έχουμε όλοι την ευκαιρία να συζητήσουμε για το ποινικό σύστημα της χώρας, για το τι θέλει να κάνει η Κυβέρνηση όσον αφορά την αναμόρφωση θεμελιωδών διατάξεων του Ποινικού Κώδικα και της Ποινικής Δικονομίας και βεβαίως θα συζητηθούν και όλα αυτά.

Εισαγωγικά μόνο να πω ότι αυτοί οι κώδικες θα προσπαθήσουν να αντιμετωπίσουν τα προβλήματα που δημιούργησαν οι πιο αμαρτωλοί κώδικες στην ιστορία του ελληνικού κράτους, οι κώδικες που ψήφισε η κυβέρνηση του ΣΥΡΙΖΑ μία μέρα πριν κλείσει η Βουλή το 2019, παρατείνοντας τη διάρκεια της Βουλής για μία βδομάδα, για να προλάβουν να ψηφίσουν τους πιο απαράδεκτους και με πολλές εξωθεσμικές παρεμβάσεις ποινικούς κώδικες. Θα προσπαθήσουμε αυτές τις πληγές να τις γιατρέψουμε και θα δοθούν σε λίγες μέρες οι κώδικες σε διαβούλευση και βεβαίως η Βουλή θα έχει όλη την άνεση να τους συζητήσει.

Σήμερα τα 4/5 της συζήτησης ήταν για το θέμα της Θεσσαλίας, για τις μεγάλες καταστροφές, αλλά ας έρθω στο νομοσχέδιο που συζητάμε. Θέλω απλώς να πω ότι, παρά τις επιμέρους αποχρώσεις και διαφοροποιήσεις, εκτιμά η Κυβέρνηση, εκτιμώ κι εγώ προσωπικά, ότι οι πολιτικές δυνάμεις στην πλειοψηφία τους είναι σύμφωνες με το γεγονός ότι ιδρύεται η Δικαστική Αστυνομία. Ή μάλλον όχι η Δικαστική Αστυνομία, είναι λάθος αυτό. Η Δικαστική Αστυνομία ιδρύθηκε πέρσι και κάποιοι επεσήμαναν ότι, ξέρετε, αυτό είναι ένα αίτημα του 19ου αιώνα. Όταν θα συζητήσουμε για τους κώδικες, θα σας πω πόσο σύγχρονες είναι οι διατάξεις που θα συζητήσουμε και ότι οι συζητήσεις έχουν γίνει τον 19ο αιώνα.

Αλλά επειδή επί εκατόν πενήντα χρόνια συζητάμε, συζητάμε, συζητάμε, ε, ήλθε η Κυβέρνηση αυτή και το έκανε πράξη. Έκανε πράξη μία συζήτηση εκατόν πενήντα ετών. Ε, δεν θα τη μεμφθούμε και γι’ αυτό, δεν κυβερνούσε εκατόν πενήντα χρόνια ο Κυριάκος Μητσοτάκης.

Λοιπόν, έγινε πράξη. Αυτό που έχουμε φέρει στη Βουλή για να συζητηθεί και να ψηφιστεί είναι το τμήμα εκείνο του ιδρυτικού νόμου της Δικαστικής Αστυνομίας, το οποίο οργανώνει τον τρόπο προσλήψεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα τελειώσω αμέσως, κυρία Πρόεδρε. Δύο λεπτά θέλω.

Λοιπόν, νομίζω ότι κανένας δεν έχει την παραμικρή αμφιβολία ότι ο τρόπος που θα γίνουν οι προσλήψεις είναι απολύτως διαφανής, είναι σίγουρο ότι δεν πρόκειται να παρεισφρήσει -γιατί ακούσαμε και τις αιτιάσεις ότι, ξέρετε, τους πελάτες σας, το κομματικό κράτος κ.λπ.-, δεν υπάρχει δυνατότητα παρέμβασης πουθενά. Ο διαγωνισμός είναι απολύτως αδιάβλητος, ανεξάρτητα εάν κάποιοι διαφωνούν με τη διαδικασία του, δηλαδή με την επιλογή αυτού του τύπου του διαγωνισμού. Άλλο το ένα, άλλο το άλλο. Όσον αφορά τον γραπτό διαγωνισμό, που ακούσαμε αιτιάσεις, είπαμε ότι το πολιτικό προσωπικό θα προσληφθεί από τον διεξαχθέντα πανελλήνιο ενιαίο διαγωνισμό του ΑΣΕΠ.

Άρα, λοιπόν, έχουμε απόλυτη διασφάλιση σε διαγωνισμό που έχει γίνει και απόλυτη διασφάλιση για έναν τύπο διαγωνισμού που έχει εφαρμοστεί πολλές φορές στη χώρα μας, από πολλές κυβερνήσεις και ποτέ δεν προκάλεσε κάποια αντίδραση ότι κάτι περίεργο είχε γίνει εκεί. Είναι πεντακάθαρος ο διαγωνισμός.

Στις επιμέρους παρεμβάσεις που κάναμε και αυτές που θα κατατεθούν σε λίγο νομίζω ότι η Βουλή διαπίστωσε ότι ο διάλογος αυτός δεν έγινε για να γίνει, ήταν ουσιαστικός. Η Κυβέρνηση υιοθέτησε εκείνα τα σημεία και εκείνες τις προτάσεις των κομμάτων που θεωρούσε ότι βελτιώνουν το νομοσχέδιο. Με αυτή την έννοια νομίζω ότι μπορούμε να καταλήξουμε, ανεξάρτητα από τις επιμέρους αποχρώσεις όσον αφορά τις διαφωνίες, το νομοσχέδιο αυτό να ψηφιστεί με τη μεγαλύτερη δυνατή πλειοψηφία, γιατί η χώρα, η δικαιοσύνη, έχει ανάγκη αυτόν τον θεσμό, που έρχεται ως ανάγκη από πολύ παλιά και που πιστεύω ότι μαζί με άλλες παρεμβάσεις που θα γίνουν στη συνέχεια η ελληνική δικαιοσύνη μπορεί να αρχίσει σιγά-σιγά να ξεφεύγει από αυτόν τον κύκλο των δυσκολιών που αντιμετωπίζει, που οι δυσκολίες της αντανακλούν και στο γεγονός ότι οι Έλληνες πολίτες δεν έχουν τουλάχιστον την ταχύτητα που θα ήθελαν όταν προσφεύγουν στη δικαιοσύνη, προκειμένου αυτή να ανταποκρίνεται.

Έχουμε ένα συγκεκριμένο σχέδιο. Έτσι κι αλλιώς θα τεθεί υπ’ όψιν της Βουλής σταδιακά και νομίζω ότι, όταν ολοκληρωθεί το θεσμικό πλαίσιο των καινούργιων παρεμβάσεων, μαζί με την ψηφιακή μετάβαση της δικαιοσύνης στην καινούργια εποχή, όντως η δικαιοσύνη θα έχει εισέλθει σε μία καινούργια εποχή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Βουλευτής του ΠΑΣΟΚ - Κινήματος Αλλαγής κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κυρία Πρόεδρε, κυρίες και κύριοι συνάδελφοι, νομίζω ότι θα ήταν πολύ διαφορετική αυτή η συζήτηση, αν δεν είχαμε την παρουσία του Υπουργού, του κ. Σταϊκούρα, εδώ ως περαστικού, για να έρθει να υπερασπιστεί μία τροπολογία για λίγα λεπτά και, δυστυχώς, να δυσαρεστηθεί -γιατί άκουσα την κοινοβουλευτική απάντηση και αναφέρομαι σε όλα τα κόμματα του Κοινοβουλίου τα δημοκρατικά και συνταγματικά- και να μας πει μάλιστα ότι η τροπολογία η οποία έρχεται για να απαντήσει σε ένα πρόβλημα και μία ανάγκη που δημιουργήθηκε αφ’ ενός μεν από ένα ακραίο καιρικό φαινόμενο, αφ’ ετέρου από λάθη και παραλείψεις της Κυβέρνησής του είναι άσχετη σε σχέση με τη συζήτηση για το τι πήγε λάθος. Απίστευτη αντίληψη. Ότι ήρθε ξαφνικά μία τροπολογία, ένας λεγκαλισμός από το πουθενά. Δεν έχει σημασία να συζητήσουμε τι πήγε λάθος επ’ αφορμή αυτού. Είναι αδιανόητο.

Και βέβαια δεν είναι άσχετο με την αντίληψη που έχει ο ίδιος ο Πρωθυπουργός, ο οποίος σε μία συζήτηση που όλοι λέμε ότι πρέπει να υπάρξουν συναινέσεις για το καλό του τόπου, ήρθε εδώ και ο ίδιος, με αφορμή τις πυρκαγιές, απέκλεισε με τη στάση του κάθε συναίνεση. Διότι ο ελληνικός λαός πρέπει να γνωρίζει ότι η ευθύνη για την έλλειψη συναίνεσης από όλα τα δημοκρατικά και συνταγματικά κόμματα στο ζήτημα των φυσικών καταστροφών, της αντιμετώπισής τους, της προετοιμασίας για αυτές είναι αποκλειστικά και μόνο του Πρωθυπουργού και της κυβερνητικής πλειοψηφίας.

Είναι ξεκάθαρο αυτό σε οποιονδήποτε βρίσκεται σε αυτή την Αίθουσα. Γιατί; Διότι συναίνεση σημαίνει και εξέταση του τι έχει γίνει και τι δεν έχει γίνει, όπως εξέταση του τι έχει γίνει και τι δεν έχει γίνει από ποινικής πλευράς συνιστά και η παρέμβαση της Εισαγγελέως του Αρείου Πάγου, που έχει τεράστια σημασία αλλά και τεράστια απαξία για τον περιφερειάρχη τον οποίο στηρίζετε.

Και θέλω να ρωτήσω: Εκφράζει τη Νέα Δημοκρατία ο κ. Αγοραστός; Είναι, δηλαδή, η ανάγκη να γίνει λίγο ακόμα μπλε ο χάρτης μεγαλύτερη από την ανάγκη αναζήτησης των ευθυνών για αυτό το οποίο συνέβη; Είναι λίγο μπλε πιο σημαντικό για εσάς, πάνω από το να βρεθεί το τι έφταιξε και ποιοι έφταιξαν; Και σε όλα αυτά δεν θα υπήρχαν σε πολλές περιπτώσεις απαντήσεις που θα μπορούσαμε να βρούμε εμείς, αν δεν υπήρχε η Ευρωπαϊκή Ένωση.

Η Ευρωπαϊκή Επιτροπή, όπως ξέρετε, έχει κινήσει -και το ξέρετε πολύ καλά- δύο διαδικασίες προσφυγής. Την πρώτη τον Φεβρουάριο του 2022, η οποία καταλήγει σε αιτιολογημένη γνώμη τον Σεπτέμβριο του 2022 για μη κοινοποίηση επικαιροποιημένων χαρτών επικινδυνότητας πλημμύρας και κινδύνων πλημμύρας. Κατατίθεται στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η επιτροπή κινεί και νέα διαδικασία τον Φεβρουάριο του 2023, τούτης της χρονιάς. Επανέρχεται στο θέμα της μη κοινοποίησης επικυρωμένων σχεδίων αυτή τη φορά διαχείρισης κινδύνων πλημμύρας. Φεβρουάριος του 2023. Κατατίθεται και αυτό στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ποια είναι η απάντησή σας; Η απάντησή σας στην ουσία, η πολιτικά συνεπής με αυτό το οποίο κάνατε, με την αβλεψία σας, απάντηση, είναι η απένταξη αντιπλημμυρικών έργων από το Ταμείο Ανάκαμψης τον Αύγουστο που μας πέρασε, στα τέλη Αυγούστου, κι ενώ ήδη είχαμε το φαινόμενο των πυρκαγιών, που ξέρετε ότι αιτιωδώς στη γενική εικόνα συνδέεται με τις πλημμύρες. Και δεν μας έχετε πει ακόμα ποια είναι αυτά τα έργα τα οποία απεντάξατε. Δεν μας έχετε απαντήσει, διότι δεν θεωρείτε ότι υπάρχει ανάγκη απαντήσεων, δεν θεωρείτε ότι υπάρχει ανάγκη συζήτησης μέσα στο ίδιο το Κοινοβούλιο.

Εδώ είχαμε το μοναδικό φαινόμενο να αντικαθίσταται ο Πρόεδρος του ΕΟΔΥ, ο οποίος έχει αποψιλωθεί των αρμοδιοτήτων του με τη δημιουργία του Διευθύνοντος Συμβούλου του ΕΟΔΥ εν μέσω κρίσης υγειονομικού χαρακτήρα -και υγειονομικού χαρακτήρα- στη Θεσσαλία, γιατί τσακώθηκε με την Αναπληρώτρια Υπουργό. Και έχουμε ακόμα το φαινόμενο την ίδια στιγμή να έχουμε μία νέα task force για την υγεία, να ανακοινώνεται χθες η δημιουργία της, ενώ μας λέγατε ότι έχετε έτοιμο το σχέδιο και την task force για την υγεία. Όμως, αυτό είναι το σύστημα του επιτελικού κράτους, ένα σύστημα συγκέντρωσης των αρμοδιοτήτων και διάχυσης των ευθυνών.

Αλήθεια το «επιτελικό κράτος 2» που λέγατε ότι θα φέρνατε τον Σεπτέμβριο πού είναι; Το ξεχάσατε; Και αλήθεια, τι λέει το «επιτελικό κράτος 1» για την καλή νομοθέτηση; Λέει μέσα σε έναν χρόνο να ξαναφέρουμε τον ίδιο νόμο, για να ξαναέρχεται η Βουλή να ψηφίζει τον ίδιο θεσμό με αλλαγές, γιατί δεν μπορέσατε να εφαρμόσετε τον πρώτο; Τι να πω;

Πάμε όμως στο ζήτημα της τροπολογίας μας, ένα ζήτημα για το οποίο δεν έχω ακούσει μία κουβέντα. Ίσως να μην είναι σημαντικό για σας. Τι λέμε; Έχουμε καταθέσει μία τροπολογία για την αναστολή της χρηματοδότησης πολιτικών κομμάτων, η οποία στηρίζεται στη ρύθμιση του ’13 -γιατί το άκουσα και αυτό- και αλλάζει κάτι πάρα πολύ απλό. Έχει σημασία να γνωρίζει ο ελληνικός λαός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρειαστώ δύο λεπτά ακόμα πέραν του χρόνου μου για τις τροπολογίες.

Τι ζητάμε να αλλάξει εμείς; Για να αντιληφθείτε τι συμβαίνει εδώ πέρα με αυτή την Κυβέρνηση, γιατί δεν θέλει να συζητήσει τίποτα για κανένα θέμα, τα έχει κάνει όλα καλά.

Λέμε πρώτα να βγει ένα εδάφιο το οποίο αναφέρει ότι η αναστολή μπορεί να επιβληθεί της χρηματοδότησης πολιτικών κομμάτων των οποίων… κ.λπ., κ.λπ., μεταξύ άλλων, ο πραγματικός διευθύνων έχει καταδικαστεί για τα εγκλήματα των άρθρων 187 και 187α. Ζητούμε, λοιπόν, να απαλειφθεί ένα εδάφιο που λέει ότι «η αναστολή μπορεί να επιβληθεί», διαβάζω το εδάφιο «εφόσον οι πράξεις των ως άνω φυσικών προσώπων τελέστηκαν στο πλαίσιο δράσης του κόμματος στο οποίο ανήκουν ή στο όνομα αυτού».

Αντιλαμβάνεστε ότι είναι απολύτως αναγκαίο να απαλειφθεί αυτό το εδάφιο. Γιατί; Διότι στο μεσοδιάστημα έχουμε δει το φαινόμενο η ίδια εγκληματική οργάνωση να ενδύεται τον μανδύα -κατά χρόνο διαφορετικό- κομμάτων, για να αποφύγει απαγορεύσεις του νόμου και κωλύματα εκλογιμότητας. Όμως ούτε σε αυτό δεν μπορείτε να συμφωνήσετε εσείς, που τάχα ζητούσατε τη συναίνεση. Ούτε σε αυτό. Γιατί όμως; Το ερώτημα είναι: Γιατί; Γιατί πρέπει πάντα η ελληνική πολιτεία να λειτουργεί ως επιμηθέας και όχι ως προμηθέας, είτε είναι οι φυσικές καταστροφές, οι ανθρώπινες ζωές και περιουσίες, είτε είναι η προστασία της δημοκρατίας;

Δεν θα μείνω άλλο στο νομικό, αλλά θα πάω στο πολιτικό σκέλος. Όπως ξέρετε, στις 21 Αυγούστου καταθέσαμε μία πρόταση για τον αποκλεισμό από τις εκλογές της τοπικής αυτοδιοίκησης των συνδυασμών που υποκρύπτουν, στην ουσία, εγκληματική οργάνωση.

Συναντήσαμε χλεύη και μάλιστα συναντήσαμε και ακούσαμε τον Κυβερνητικό Εκπρόσωπο να λέει: «Δηλαδή, αυτοί που κατέθεταν», επειδή είναι αργά τάχα όταν το θέσαμε, γιατί δεν μπορούσαν, είχαν άλλες δουλειές να κάνουν, αλλά σε κάθε περίπτωση λέει, «αυτούς που καταθέτουν να μην ξέρουν με τι κανόνες καταθέτουν υποψηφιότητα». Για ποιους κόπτεστε; Για τους υποψηφίους του καταδικασμένου εγκληματία Κασιδιάρη; Αδιανόητο!

Ποιο είναι το αποτέλεσμα; Το Πολυμελές Πρωτοδικείο Αθηνών ανακηρύσσει τους συνδυασμούς που θα συμμετάσχουν στις δημοτικές εκλογές της 8ης Οκτωβρίου και τις τυχόν επαναληπτικές της 15ης Οκτωβρίου. «Για τους λόγους αυτούς, λοιπόν, ανακηρύσσει ως ακολούθως το Πολυμελές Πρωτοδικείο Αθηνών τον συνδυασμό με το όνομα ʺΕλεύθεροι Αθηναίοιʺ, στον οποίο περιλαμβάνεται ο Κασιδιάρης Ηλίας του Παναγιώτη ως υποψήφιος δήμαρχος.». Αυτό είναι το αποτέλεσμα της ολιγωρίας σας, κυρίες και κύριοι της Νέας Δημοκρατίας.

Το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν ευθύνες γι’ αυτό και οι ευθύνες αυτές δεν είναι ευθύνες απέναντι στην Αντιπολίτευση, όπως και οι απαντήσεις που πρέπει να δώσετε για το ότι δεν αναφέρετε τίποτα για μία σημαντική πρωτοβουλία που αποτελεί τον ελάχιστο κοινό παρονομαστή που θα πρέπει να έχει το δημοκρατικό τόξο και οι ευθύνες και οι απαντήσεις αυτές δεν πρέπει να δοθούν απέναντι σε εμάς. Πρέπει να αναζητηθούν και να δοθούν απέναντι στους θεσμούς, στη δημοκρατία. Αυτή είναι η ευθύνη σας και όχι απέναντι στην Αντιπολίτευση. Είναι ευθύνη απέναντι στη δημοκρατία, στους θεσμούς και στον ελληνικό λαό, του οποίου τα χρήματα κινδυνεύουν να γίνουν άθυρμα στα χέρια καταδικασμένων εγκληματιών.

Αυτή είναι η ουσία του πράγματος και είναι πραγματικά λυπηρό. Δεν βλέπω, όμως, καμμία διάθεση να συζητηθούν τα θέματα αυτά, γιατί πάντα τα σοβαρά συζητούνται εκ των υστέρων κι αφού έχει γίνει η ζημιά και ποτέ εκ των προτέρων. Διότι μία είναι η έννοια σας, το πολιτικό κέρδος. Λυπούμεθα, αλλά έχουμε πολύ διαφορετικές προτεραιότητες.

Να είστε καλά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Έγινε μεγάλη συζήτηση για την κατάσταση η οποία υπάρχει στη Θεσσαλία, για τον δοκιμαζόμενο εκεί λαό από τις πλημμύρες και τις τεράστιες καταστροφές και τις απώλειες σε ανθρώπους και όχι μόνο. Όμως, δεν υπήρξε καμμία επί της ουσίας τοποθέτηση για το ποιος φταίει για αυτή την κατάσταση, επιδερμικά, εξ απαλών ονύχων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αλήθεια, θα αναρωτηθεί κάποιος: Φταίει το κακό το ριζικό μας; Φταίει μήπως ο Θεός που μας μισεί; Ή μήπως φταίει η διασπάθιση των κονδυλίων, η διαχειριστική ικανότητα ή ανικανότητα της Κυβέρνησης, της περιφέρειας, του δήμου; Βεβαίως, υπάρχουν και τα φαινόμενα και η διασπάθιση κονδυλίων και η ανικανότητα και μία σειρά άλλα. Όμως, αν ήταν έτσι, μία φορά στο τόσο θα παρατηρούσαμε τέτοια φαινόμενα. Δεν μπορεί να τα παρατηρούμε παντού και πάντα, σε όλη την Ελλάδα και όλα τα χρόνια.

Κάτι άλλο, λοιπόν, συμβαίνει και το οποίο αποφεύγετε να το αναδείξετε, όπως αποφεύγει ο διάολος το λιβάνι. Γιατί; Διότι δεν θέλετε να αναδείξετε τους πραγματικούς υπεύθυνους και τις πραγματικές αιτίες. Διότι, έχουμε να κάνουμε -και το ΚΚΕ το τονίζει εδώ και πάρα πολλά χρόνια, δεκαετίες ολόκληρες- με ένα διαχρονικό και προδιαγεγραμμένο έγκλημα.

Από αυτή την άποψη, ήταν πάντοτε στην πρώτη γραμμή της πολιτικής παρέμβασης και δραστηριότητας του ΚΚΕ η ανάγκη ολοκληρωμένης θωράκισης αντισεισμικής, αντιπυρικής και αντιπλημμυρικής προστασίας του λαού μας. Επί της ουσίας, με τις βροχές πνιγόμαστε, με τις φωτιές καιγόμαστε, με τα χιόνια αποκλειόμαστε, με δε τους σεισμούς γκρεμιζόμαστε.

Το μεγάλο ερώτημα που υπάρχει, κύριοι της Κυβέρνησης και λοιποί, είναι το εξής: Αντικειμενικά υπάρχουν οι δυνατότητες αποτροπής και περιορισμού των καταστροφικών συνεπειών ενός φυσικού φαινομένου; Εμείς λέμε, βεβαίως υπάρχουν. Θα ήταν ανορθολογισμός και σκοταδισμός να πούμε ότι δεν μπορούμε να αντιμετωπίσουμε αυτά τα φαινόμενα.

Υπάρχουν γιατί; Επιστημονικά, πρώτα και κύρια, υπάρχει η δυνατότητα της πρόβλεψης έγκαιρα του πού θα εκδηλωθούν τα περισσότερα από αυτά τα φαινόμενα. Υπάρχει η δυνατότητα να μελετήσουμε ολοκληρωμένα τον κάθε χώρο, την κάθε περιοχή και με βάση τις ανάγκες που θα προκύψουν, με βάση την ένταση των φαινομένων και τα μοντέλα, η τεχνητή νοημοσύνη μπορεί να σου βγάλει παραμέτρους με εκατομμύρια συνδυασμούς μέσα σε κλάσματα δευτερολέπτου. Ταυτόχρονα, με βάση αυτή την ολοκληρωμένη μελέτη, να υπάρξει ένα ολοκληρωμένο σχέδιο προστασίας, θωράκισης της ανθρώπινης ζωής και των περιουσιακών στοιχείων του κόσμου. Βεβαίως, υπάρχουν και τα μέσα, για να υλοποιηθούν τέτοιου είδους σχέδια.

Γιατί, όμως, δεν είχε γίνει ποτέ μέχρι τώρα κάτι τέτοιο; Καμμία κυβέρνηση δεν έχει αποδεχθεί αυτή τη λογική και την κατεύθυνση, παρά μόνο τι κάνετε; Αποσπασματικά μέτρα και ιδιαίτερα μετά την εκδήλωση τέτοιων καταστροφικών φαινομένων. Βεβαίως, το γνωρίζετε πολύ καλά ότι τα αποσπασματικά μέτρα μπορούν να αποτελέσουν παράγοντα επιδείνωσης των διαφόρων φυσικών φαινομένων, όταν δεν εντάσσονται σε έναν ολοκληρωμένο σχεδιασμό. Τέτοια συζήτηση γίνεται αυτή τη στιγμή στη Θεσσαλία, για αποσπασματικότητα των μέτρων μετά τον «Ιανό». Λειτουργούμε το φαινόμενο του ντόμινο, όταν είναι αποσπασματικά τα έργα αυτά.

Βεβαίως, στην ίδια κατεύθυνση, στην κατεύθυνση της αποσπασματικότητας, αλλά και στο φαγοπότι των κατασκευαστικών ομίλων κινείται και η συγκεκριμένη τροπολογία, το άρθρο 1 της συγκεκριμένης τροπολογίας, το οποίο βεβαίως το ΚΚΕ θα το καταψηφίσει. Για τις τροπολογίες θα αναφερθεί αναλυτικότερα στη δευτερολογία της η ειδική αγορήτρια του ΚΚΕ.

Έτσι, λοιπόν, μπαίνει το ερώτημα: Ποιος είναι αυτός ο παράγοντας, ποιος είναι αυτός ο κόφτης, που αποτρέπει τον ολοκληρωμένο σχεδιασμό και την υλοποίηση τέτοιων έργων; Φαίνεται πολύ καθαρά. Όλες οι κυβερνήσεις. Είναι, λέτε, οι αντοχές της οικονομίας. Αλλά, αλήθεια, γιατί αυτή η επιφυλακτικότητα; Υπάρχει ζήτημα αντοχών της οικονομίας, όσον αφορά τις υποδομές για την προστασία του λαού, ενώ αντίθετα τέτοιος κόφτης, τέτοιο ζήτημα αντοχής δεν υπάρχει, όταν πρόκειται να υλοποιηθούν οι υποδομές απαραίτητες για την προσέλκυση επενδύσεων ή να στηριχθούν με δεκάδες και εκατοντάδες δισεκατομμύρια ευρώ οι επιχειρηματικοί όμιλοι για τα επενδυτικά τους σχέδια; Εκεί δεν υπάρχει κανένας απολύτως κόφτης. Η αναλογία είναι συντριπτική, ένα προς εκατό, ένα για τις ανάγκες του λαού, εκατό για τις ανάγκες των επιχειρηματικών ομίλων.

Έτσι, λοιπόν, εμείς το λέμε καθαρά, υπεύθυνοι για το διαχρονικό και προδιαγεγραμμένο έγκλημα είναι οι πολιτικές όλων των κυβερνήσεων που πέρασαν τον τόπο, καθώς επίσης και όλων των περιφερειακών και δημοτικών αρχών. Γιατί ακριβώς έχουν ως προτεραιότητα, κυβερνήσεις, περιφερειακές και δημοτικές αρχές, οι οποίες στηρίζονται από τα ίδια τα κόμματα τα οποία κυβερνούν, τις ανάγκες των επιχειρηματικών ομίλων και την κερδοφορία τους. Και σε αυτό ακριβώς, στον βωμό της καπιταλιστικής κερδοφορίας, θυσιάζουν τις ανάγκες και την ικανοποίηση των αναγκών του λαού, τα δικαιώματα του λαο αλλά, ακόμα, και την ίδια τη ζωή του λαού.

Δεύτερον, είναι η ίδια η πολιτική της Ευρωπαϊκής Ένωσης, την οποία προσπαθείτε να την παρουσιάσετε ως μία περιστερά και μάλιστα, ως μέρος της λύσης του προβλήματος, ενώ είναι ο πραγματικός θύτης η Ευρωπαϊκή Ένωση με την πολιτική της. Τι λέει η Ευρωπαϊκή Ένωση, λοιπόν; Πού κατευθύνει τα χρηματοδοτικά πακέτα όλες αυτές τις δεκαετίες, τα οποία βιώσαμε και τα οποία χρηματοδοτικά πακέτα δεν είναι χρήματα από το λεφτόδεντρο, αλλά βγαίνουν μέσα από τη φοροληστεία των λαών της Ευρώπης; Τα χρηματοδοτικά πακέτα της Ευρωπαϊκής Ένωσης κατευθύνονται για να υλοποιήσουν τις στρατηγικές επιλογές, τις εκάστοτε στρατηγικές επιλογές της Ευρωπαϊκής Ένωσης, οι οποίες υπηρετούν κάθε φορά τις ανάγκες των ευρωενωσιακών πολυεθνικών. Δημιουργία ενιαίας ευρωπαϊκής αγοράς, δημιουργία διευρωπαϊκών δικτύων μεταφοράς ενέργειας και πάει λέγοντας. Ο κατάλογος δεν έχει τελειωμό. Και γι’ αυτόν ακριβώς τον λόγο βάζει και συγκεκριμένα κριτήρια η Ευρωπαϊκή Ένωση στη χρηματοδότηση. Δεν τα γνωρίζετε ή τα υποκρύπτετε;

Ποιο είναι το πρώτο κριτήριο; Η επιλεξιμότητα ενός έργου. Τι σημαίνει επιλεξιμότητα ενός έργου; Ότι πρέπει το συγκεκριμένο έργο να υπηρετεί τις στρατηγικές επιλογές της Ευρωπαϊκής Ένωσης, αλλιώς δεν χρηματοδοτείται. Δεύτερον, απέναντι σε αυτό το κριτήριο έρχεται να προσθέσει κάτι ακόμα. Ότι, λέει, τα έργα τα οποία θα υλοποιηθούν, πρέπει να δημιουργούν πολλαπλασιαστικό όφελος και μάλιστα, σε επίπεδο Ευρωπαϊκής Ένωσης. Είναι αυτός ο αντιδραστικός, ο αποκρουστικός κόφτης της λογικής κόστους-οφέλους. Αυτός είναι.

Πού οδηγεί, λοιπόν, αυτό; Ότι το κόστος κατασκευής ενός έργου και μίας υποδομής πρέπει να είναι μικρότερο από το δημοσιονομικό όφελος που θα έχει η Ευρωπαϊκή Ένωση αλλά και το κάθε κράτος-μέλος, θα είναι μικρότερο από τα κέρδη τα οποία οι επιχειρήσεις που θα αξιοποιούν τις συγκεκριμένες υποδομές πρόκειται να βγάλουν. Διαφορετικά το έργο δεν χρηματοδοτείται. Το αποτέλεσμα αυτών των επιλογών ποιο είναι; Τα έργα ολοκληρωμένης αντιπλημμυρικής, αντιπυρικής και αντισεισμικής προστασίας βγαίνουν εκτός επιλεξιμότητας. Να, λοιπόν, γιατί ποτέ η Ευρωπαϊκή Ένωση δεν είχε χρηματοδοτήσει τέτοιους σχεδιασμούς και πολύ περισσότερο που τα τελευταία χρόνια, ιδιαίτερα την εποχή των μνημονίων και το Πρόγραμμα Δημοσίων Επενδύσεων έχει ενταχθεί ως συμπληρωματικό τής στήριξης των ευρωπαϊκών προγραμμάτων και των επιλογών που κάνουν αυτά τα ευρωπαϊκά προγράμματα.

Μάλιστα και το ΠΑΣΟΚ και ο ΣΥΡΙΖΑ μάς μίλησαν για το ότι η Ευρωπαϊκή Ένωση στέλνει την Ελλάδα στα δικαστήρια, γιατί δεν εφαρμόζει την απαράδεκτη, την εγκληματική για τους λαούς της Ευρώπης οδηγία 2007/60. Γιατί δεν είναι μόνο η Ελλάδα που αντιμετωπίζει τέτοια φαινόμενα. Όλες οι χώρες της Ευρωπαϊκής Ένωσης αντιμετωπίζουν αντίστοιχα φαινόμενα και με τις πυρκαγιές και με τις πλημμύρες.

Τι λέει, λοιπόν, η συγκεκριμένη οδηγία; Μιλάει για τις κατάλληλες, βέλτιστες πρακτικές, οι οποίες θα προσπαθήσουν να περιορίσουν το υπερβολικό κόστος στον τομέα διαχείρισης των κινδύνων της πλημμύρας. Έτσι, λοιπόν, ποιο είναι το βασικό κριτήριο της συγκεκριμένης οδηγίας; Η λεγόμενη «οικονομική αποδοτικότητα». Αυτό είναι το κριτήριο και όχι η προστασία του λαού και της περιουσίας του.

Να, λοιπόν, το πρώτο ζήτημα το οποίο προκύπτει από αυτή την κατάπτυστη οδηγία, την οποία έχετε ως ευαγγέλιο και το ΠΑΣΟΚ και ο ΣΥΡΙΖΑ.

Τι άλλο λέει; Δεύτερο κριτήριο είναι ότι μέσα από τα έργα αυτά πρέπει να προκύψει δυνατότητα προσέλκυσης επενδύσεων και επιχειρήσεων εκεί όπου θα κατασκευαστούν αυτά τα έργα. Και γι’ αυτό ακριβώς τα χωρίζει σε δύο ζώνες: Στη ζώνη υψηλού κινδύνου δυνητικά και στην υπόλοιπη, όπου η υπόλοιπη είναι απροστάτευτη τελείως. Μόνο οι ζώνες υψηλού κινδύνου πλημμύρας!

Και δείτε πώς λειτουργούν αυτές οι ζώνες υψηλού κινδύνου πλημμύρας. Το 2017 σε έκθεση που κατέθεσε η τότε κυβέρνηση του ΣΥΡΙΖΑ στην Ευρωπαϊκή Ένωση, είχε αποκλείσει από αυτή τη ζώνη τη Νέα Πέραμο και μετά από λίγους μήνες ήρθε η φονική πλημμύρα στη Μάνδρα Αττικής.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

Ευχαριστώ πολύ για την ανοχή.

Να, λοιπόν, πώς λειτουργούν τα συγκεκριμένα μέτρα της Ευρωπαϊκής Ένωσης.

Δεύτερο ζήτημα το οποίο θέτει η Ευρωπαϊκή Ένωση ως κριτήριο και ως κόφτη είναι ότι πρέπει να είναι ενδεικτικός ο αριθμός των κατοίκων που ενδέχεται να πληγούν. Δηλαδή εκεί όπου είναι αραιοκατοικημένες περιοχές δεν υπάρχει ανάγκη να παρθούν μέτρα αντιπλημμυρικής προστασίας, μόνο εκεί όπου είναι πυκνοκατοικημένες οι περιοχές. Αλήθεια; Δηλαδή είναι άνθρωποι κατώτερου Θεού αυτοί οι οποίοι μένουν στα χωριά, στην ύπαιθρο και στην επαρχία από ό,τι είναι στα αστικά κέντρα; Και το ομολογεί έτσι κατάπτυστα η Ευρωπαϊκή Ένωση;

Και το τρίτο, ακόμη πιο σοβαρό, το οποίο βάζει η οδηγία αυτή είναι ότι κριτήριο για κατασκευή τέτοιων έργων είναι ο τύπος της οικονομικής δραστηριότητας που ενδέχεται να πληγεί. Όσο πιο μεγάλη οικονομική δραστηριότητα και πιο ισχυρή τόσο περισσότερη προστασία. Όσο, δηλαδή, είναι κανείς βιοπαλαιστής, αγρότης, κτηνοτρόφος, καμμία απολύτως προστασία για αυτούς. Να, λοιπόν, τα αποτελέσματα, όπως τα βιώνουμε.

Μάλιστα, θα ήθελα να αφιερώσω κάτι εξαιρετικά στους ευρωλιγούρηδες και στα κόμματα του ευρωμονόδρομου. Τι λέει η μελέτη της πλατφόρμας «FLOOD CBA», η οποία χρηματοδοτείται από την Ευρωπαϊκή Ένωση; Λέει το εξής: «Είναι οικονομικά αποδοτικότερο να προστατευθούν από την πλημμύρα εκείνοι με τα μεγαλύτερα περιουσιακά στοιχεία, δηλαδή οι εύπορες οικογένειες ή τα πολύτιμα εργοστάσια, από το να προστατευθούν εκείνοι που είναι φτωχοί και με πενιχρά περιουσιακά στοιχεία». Λέει, επίσης: «Αυτό μπορεί να οδηγήσει σε αποφάσεις που δεν φαίνονται δίκαιες, αλλά η δικαιοσύνη» -λέει αυτή η μελέτη- «δεν είναι μέρος της ανάλυσης κόστους-οφέλους».

Μα, πόση κυνικότητα μπορείτε να αντέξετε εσείς που υπερασπίζεστε και έχετε ως ευαγγέλιο την πολιτική της Ευρωπαϊκής Ένωσης, όταν κατάπτυστα λέει ότι δεν πρέπει να προστατεύονται και δεν χρήζουν μέτρων προστασίας οι φτωχοί και οι αδύναμοι τούτης εδώ της γης, που η ίδια η Ευρωπαϊκή Ένωση με την πολιτική της τους έχει μετατρέψει σε φτωχούς και αδύναμους; Και από πάνω έρχεται με την ίδια την πολιτική να τους πνίγει.

Δεύτερος παράγοντας είναι η εμπορευματοποίηση της γης, των ορεινών όγκων, των ακτών, των αιγιαλών προς όφελος των επιχειρηματικών συμφερόντων, που διαμορφώνουν χωροταξικά και πολεοδομικά σχέδια με βάση τις προτεραιότητες και τις ανάγκες του κεφαλαίου και όχι την προστασία της ζωής. Γι’ αυτό γίνονται αυτοί οι εγκλωβισμένοι.

Και τρίτο, βεβαίως, ζήτημα, τρίτος παράγοντας αιτιών είναι το επιλεκτικά αδύναμο αστικό κράτος που υπηρετείτε και το οποίο είναι αδύναμο για να ικανοποιήσει και να προστατεύσει τις ανάγκες του λαού σε ζητήματα, όπως η υγεία, η παιδεία, σε αυτές τις υποδομές προστασίας, αλλά είναι και ταυτόχρονα, την ίδια στιγμή επιλεκτικά πολύ ισχυρό για να ικανοποιεί τις ανάγκες του κεφαλαίου στις απαραίτητες υποδομές που εξυπηρετούν τα συμφέροντα των επιχειρηματικών ομίλων και να στηρίζει κάθε φορά τα επενδυτικά τους σχέδια. Είναι ιδιαίτερα ικανό στην επίθεση την οποία διεξάγει καθημερινά απέναντι στα λαϊκά συμφέροντα, απέναντι στα εργασιακά και ασφαλιστικά δικαιώματα των εργαζόμενων, όταν πρόκειται να οργανώσει μία τεραστίας κλίμακας φοροεπιδρομή απέναντι στον λαό και στα λαϊκά στρώματα.

Όμως, ταυτόχρονα είναι ιδιαίτερα ικανό, όταν πρόκειται να τσακίσει στην κυριολεξία τα συλλογικά και ατομικά δικαιώματα. Γι’ αυτό ακριβώς και πετάει στον Καιάδα το δικαίωμα της απεργίας. Γι’ αυτό ακριβώς και ισχυροποιεί τις δυνάμεις καταστολής απέναντι στο εργατικό και λαϊκό κίνημα και στους αγώνες του λαού και της νεολαίας. Γι’ αυτό προχωράει την προληπτική παρακολούθηση μέσα από τα διάφορα συστήματα παρακολούθησης του λαού και ταυτόχρονα, έχει και τον κατάπτυστο τρομονόμο, άρθρο 187Α του Ποινικού Κώδικα. Αυτός ο ευρωπαϊκής έμπνευσης τρομονόμος επί της ουσίας θέλει να κτυπήσει και να τσακίσει οτιδήποτε αντιστέκεται στην κυρίαρχη πολιτική, το οργανωμένο εργατικό και λαϊκό κίνημα, όλο αυτό το ρεύμα αμφισβήτησης, ανυπακοής και απειθαρχίας απέναντι σε αυτή την πολιτική. Και αυτόν τον τρομονόμο επικαλείται και σήμερα το ΠΑΣΟΚ, αλλά και ο ΣΥΡΙΖΑ στην τροπολογία του για να μη χρηματοδοτηθούν τέτοια κόμματα, αυτό το απαράδεκτο αντιδημοκρατικό κατασκεύασμα της Ευρωπαϊκής Ένωσης.

Και θα φέρουμε ένα ακόμη παράδειγμα, για να δούμε πώς το επιλεκτικά ισχυρό ή ανίσχυρο κράτος βάζει πλάτες στους επιχειρηματικούς ομίλους. Κατασκευάστηκαν τα τελευταία χρόνια μεγάλοι οδικοί άξονες και από την κυβέρνηση Νέας Δημοκρατίας - ΠΑΣΟΚ και του ΣΥΡΙΖΑ; Βεβαίως. Όμως, τι χαρακτηριστικό είχαν όλοι αυτοί οι οδικοί άξονες; Κανένας οδικός άξονας από την Ολυμπία Οδό, την Ιόνια μέχρι οποιαδήποτε άλλη μεγάλη οδό πάρετε δεν είχε τα απαραίτητα αποστραγγιστικά και αντιπλημμυρικά έργα. Γιατί; Διότι αύξαναν το κόστος κατασκευής των συγκεκριμένων αξόνων, άρα περιόριζαν το κέρδος των επιχειρηματικών ομίλων που είχαν παραχωρηθεί. Γι’ αυτό ακριβώς μετατρέπονται σε φράγματα και πνίγουν κόσμο αυτοί οι οδικοί άξονες.

Όμως, είναι μόνο οι οδικοί άξονες; Είναι η καινούργια σιδηροδρομική γραμμή, η οποία έτσι όπως έχει κατασκευαστεί, εγκλωβίζει τον λαό και δεν μπορεί να υπάρξει έξοδος διαφυγής σε περίπτωση μεγάλου κινδύνου. Πάρτε για παράδειγμα πρόσφατα, μόλις χθες, στη δυτική Αιγιάλεια, όπου σφήνωσε το πυροσβεστικό στη μοναδική δίοδο την οποία είχε να περάσει για να πάει να σβήσει την πυρκαγιά, γιατί η γέφυρα ήταν πολύ χαμηλή, γιατί θα αύξανε το κόστος κατασκευής της σιδηροδρομικής γέφυρας, άμα γινόταν πιο ψηλή. Όταν θέσαμε το ζήτημα αλλεπάλληλα και στην προηγούμενη κυβέρνηση, ότι αυτό το σχέδιο το οποίο έχετε φτιάξει σε όλη την Αιγιάλεια είναι επικίνδυνο και θα οδηγήσει σε εκατόμβες νεκρών, τι βγήκαν και είπαν με περίσσιο θράσος; Μα, λέει, η ευρωπαϊκή οδηγία προβλέπει ένα πενήντα χιλιόμετρα. Άλλο πράγμα να είναι ανά πενήντα χιλιόμετρα σε έναν κάμπο ακατοίκητο και άλλο σε μία περιοχή η οποία είναι πυκνοκατοικημένη. Ανά πενήντα χιλιόμετρα μία διέξοδος διαφυγής; Τι λέτε; Και από που θα περάσουν τα πυροσβεστικά, τα ασθενοφόρα. Από πού θα φύγει ο κόσμος; Από αυτή τη μία και μοναδική διέξοδο; Και έχετε το θράσος να λέτε ότι αυτό έπρεπε να γίνει και έτσι έγινε; Κάναμε, λέει και μερικές μικροπαρεμβάσεις εκεί πέρα για να τους ξεγελάσουμε και φτιάξαμε και καμμιά ακόμα μικρότερη που περνούν μόνο πεζοί.

Να, λοιπόν, ποια είναι τα σημαντικά, σοβαρά, πολύ σοβαρά προβλήματα και όλα αυτά πού έχουν οδηγήσει; Στην εικόνα την οποία βιώνουμε όχι μόνο έλλειψης υποδομών, αλλά έλλειψης και σχεδίου αντιμετώπισης τέτοιων φαινομένων και απεγκλωβισμού. Ακόμα υπάρχουν εγκλωβισμένα χωριά και κόσμος που δεν έχει απεγκλωβιστεί στον θεσσαλικό κάμπο. Υπάρχει κόσμος που ζει χωρίς ρεύμα και δεν μιλάμε για το νερό. Δεν μιλάμε για το νερό το οποίο είναι επικίνδυνο και μάλιστα, έγινε η ίδια η Κυβέρνηση μαυραγορίτης. Τι απόφαση ήταν. Στα 2,5 ευρώ, λέει, η εξάδα; Και τολμάτε να λέτε όλοι σας ότι το νερό δεν είναι εμπόρευμα; Μα, 2,5 ευρώ η εξάδα στις πλημμυρισμένες περιοχές πλαφόν; Αλήθεια λέτε; Μα, ο άλλος δεν το παίρνει μόνο για να πιει, αλλά και να πλυθεί και να μπορέσει να καθαρίσει το οτιδήποτε. Να ο μαυραγοριτισμός που φτάνει!

Και, βεβαίως, ούτε λόγος για την αποστράγγιση υδάτων, για τον καθαρισμό από τις λάσπες ή για την απομάκρυνση και το κάψιμο των νεκρών ζώων, με αποτέλεσμα να έχετε δημιουργήσει μία υγειονομική βόμβα που ήδη τα πρώτα της αποτελέσματα φαίνονται με τα κρούσματα γαστρεντερίτιδας, αλλά και τον κίνδυνο εμφάνισης μολυσματικών ασθενειών.

Γιατί; Επειδή τα κέντρα υγείας και τα νοσοκομεία της περιοχής ήδη πριν τα πλημμυρικά αυτά φαινόμενα ήταν υποστελεχωμένα και είχαν αδύναμο εξοπλισμό και στήριξη. Έτσι έφτασε πλέον η πλημμύρα να οδηγήσει στις συνέπειες αυτές. Το Κέντρο Υγείας Παλαμά δεν λειτουργεί, είναι κάτω από τις λάσπες. Το Κέντρο Υγείας Φαρκαδόνας δεν έχει ρεύμα. Από την Ελασσόνα δεν μπορούν να προσεγγίσουν ούτε τον Τύρναβο ούτε τη Λάρισα. Είναι αποκλεισμένοι. Και μιλάμε για δομές οι οποίες δεν μπορούν να λειτουργήσουν. Για φανταστείτε κόσμο εγκλωβισμένο που έχει ανάγκη άμεσης προστασίας; Πού είναι οι κινητές μονάδες υγειονομικού προσωπικού να πάνε σε αποκλεισμένες περιοχές και να φροντίσουν τους ασθενείς ή αυτούς που είναι μακροχρόνια άρρωστοι, με φαρμακευτικό υλικό και άλλα μέσα, ακόμη και με ψυχολογική στήριξη; Τέτοιο πράγμα δεν γίνεται, λέει, δεν υπάρχει. Πού είναι η άμεση πρόσληψη προσωπικού μόνιμου για να μπορέσει να αντιμετωπίσει τις τεράστιες ελλείψεις, όπως σας καταγγέλλει και σας ζητάει η Ομοσπονδία Ενώσεων Νοσοκομειακών Γιατρών Ελλάδος, η ΟΕΝΓΕ;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, να τελειώσω με το εξής. Δεν θα καθυστερήσω.

Η οργή του κόσμου είναι δικαιολογημένη, όπως και η αγανάκτηση. Μόνο που η οργή και η αγανάκτηση πρέπει να μετατραπεί σε οργανωμένη πάλη. Από αυτή την άποψη, υπάρχουν αυτές οι καταστροφές, αλλά ταυτόχρονα υπάρχει και μία ελπίδα που γεννιέται μέσα από τις λάσπες, μέσα από το βαθύ σκοτάδι που καταδικάσατε τον κόσμο και μέσα από την τραγική κατάσταση που επικρατεί. Και αυτή δεν είναι τίποτα άλλο παρά η δύναμη της αλληλεγγύης και του αγώνα. Οι δυνάμεις του ΚΚΕ και της ΚΝΕ βρίσκονται καθημερινά από την πρώτη στιγμή στο πλευρό των πληγέντων, των περιοχών που πλημμύρισαν και των χωριών που δοκιμάζονται, και συμμετέχουν ενεργά στα έργα αντιμετώπισης των συνεπειών της πλημμύρας, συμβάλλοντας έμπρακτα στην προσπάθεια που κάνει εκεί ο λαός για να σώσει ό,τι μπορεί να σωθεί και να καθαριστεί ό,τι μπορεί να καθαριστεί.

Επίσης, είναι συγκλονιστικό το κίνημα αλληλεγγύης από όλη την Ελλάδα, από εργατικά σωματεία, από ομοσπονδίες, από οργανώσεις που με δικά τους μέσα μεταφέρουν. Και την ίδια στιγμή βγαίνει η ΚΕΔΕ, η Κεντρική Ένωση Δήμων Ελλάδας, και λέει «Μη στέλνετε αλληλεγγύη γιατί οι δήμοι δεν μπορούν να τη διαχειριστούν και να τη στείλουν στους πλημμυροπαθείς»! Στην ΚΕΔΕ είναι εκπρόσωποι από τα κόμματα και της Νέας Δημοκρατίας και του ΠΑΣΟΚ και του ΣΥΡΙΖΑ. Φανταστείτε τι τεράστιο αίσχος και ντροπή είναι αυτό! Ντροπή και αίσχος και τίποτα άλλο δεν μπορεί να πει κάποιος για την απόφαση των δημάρχων του θεσσαλικού κάμπου και την απόφαση της ΚΕΔΕ.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Καραθανασόπουλε, έχετε υπερβεί πολύ τον χρόνο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη η κατάσταση δεν βελτιώνεται, κύριε Πρόεδρε. Ο καπιταλισμός φταίει που έχει τσακίσει τον κόσμο, που τον πνίγει, που του καταστρέφει την ελπίδα και την προοπτική.

Από αυτή την άποψη το ΚΚΕ καλεί αυτή τη στιγμή τον λαό να βγει στον δρόμο, να οργανώσει την πάλη του, μέσα από αγώνες, για να αντιμετωπίσει τις συνέπειες των καταστροφών για άμεσες αποζημιώσεις, αλλά και ταυτόχρονα τη συνολική επίθεση της Κυβέρνησης απέναντι στα δικαιώματα του λαού, να ενισχύσει δηλαδή με αποφασιστικότητα το ρεύμα αμφισβήτησης και ανατροπής αυτής της κυρίαρχης πολιτικής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Ελληνικής Λύσης, ο κ. Κωνσταντίνος Μπούμπας. Στη συνέχεια θα μιλήσει η συνάδελφος από την Πλεύση Ελευθερίας, η κ. Γεωργία Κεφαλά. Και στη συνέχεια θα πάρει τον λόγο ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, μπορώ να μιλήσω;

**ΠΡΟΕΔΡΕΥΩΝ (Αθανάσιος Μπούρας):** Έτσι είναι γραμμένο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι στην επιτροπή ο κ. Καζαμίας.

**ΠΡΟΕΔΡΕΥΩΝ (Αθανάσιος Μπούρας):** Θα μιλήσει όταν έρθει. Δεν υπάρχει κανένα πρόβλημα. Απλά επειδή το είδα γραμμένο το είπα, για να περπατάει και ο κατάλογος των συναδέλφων. Διότι το Βουλευτήριο είναι για τους Βουλευτές. Και πρέπει να μιλάνε και οι Βουλευτές. Για αυτό πρέπει να εναλλάσσονται με τους Κοινοβουλευτικούς Εκπροσώπους και με τους επικεφαλής των Κοινοβουλευτικών Ομάδων προφανώς.

Ορίστε, έχετε τον λόγο, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δράττομαι της ευκαιρίας να πω το εξής: «Ερέτην χρήναι πρώτα γενέσθαι, πριν πηδαλίοις επιχειρείν», Αριστοφάνης, κωμωδιογράφος. Το λέω για τους Βουλευτές, διότι τους παραγκωνίζετε, όχι εσείς προσωπικά, κύριε Πρόεδρε. Ο Βουλευτής είναι εκπρόσωπος της κοινωνίας, είναι αιρετός. Αυτόν έχει ψηφίσει ο κόσμος με την ψήφο του. Οι Πρόεδροι, επίσης, των κομμάτων γνωρίζει ο κόσμος ποιοι είναι, όταν πάνε να ψηφίσουν. Οι υπόλοιποι είστε τοποθετημένοι -και καλά κάνετε- και έχετε έναν ανώτατο θεσμικό ρόλο. Όμως, ο κόσμος περιμένει να ακούει την άποψη των Βουλευτών που είναι εκπρόσωποι της κοινωνίας. Πάρτε τα ιταλικά πρότυπα, όπου στην Άνω Γερουσία και στην Κάτω Βουλή, πρώτα μιλούν οι βουλευτές και μετά μιλούν οι υπόλοιποι. Τα λέω αυτά διότι έτσι τους παραγκωνίζετε. Και δεν είναι η πρώτη φορά που γίνεται. Και αν μιλούμε για την πεμπτουσία της δημοκρατίας, θα έπρεπε να λειτουργεί και μία ομάδα, αν θέλετε, βουλευτών για να εκπροσωπούνται και να διαμαρτύρονται. Αυτό το λέω διότι όλοι εσείς που είστε στα Υπουργεία πριν να πάρετε αυτό το πηδάλιο περάσατε από τα βουλευτικά έδρανα, από το βουλεύομαι, και άρα μπορείτε να το καταλάβετε αυτό και να το σεβαστείτε.

Κοιτάξτε τώρα το εξής. Έπρεπε να μιλήσουμε για το σημερινό νομοσχέδιο. Αλλά αυτά όλα που έχουν γίνει είναι κροκοδείλια δάκρυα. Επικαλείστε την κλιματική αλλαγή, ενώ έχουν συμβεί σημεία και τέρατα, με βάση την ιστορία των τελευταίων ετών. Δηλαδή ακούμε για τον Βόλο που βούλιαξε. Και αν κάνουμε ιστορική αναδρομή, το 1955 βούλιαξε ο Βόλος με είκοσι επτά νεκρούς. Είχαμε κλιματική κρίση; Στη Θεσσαλία το 1987, στην Καρδίτσα, είχαμε δέκα νεκρούς, και αμέσως δύο χρόνια μετά, το 1990, είχαμε πέντε νεκρούς. Εδώ μιλάμε για μία ιστορική αναδρομή στις πλημμύρες.

Πριν από λίγο στις ειδήσεις -επειδή είστε και νομικός, κύριε Μπούγα, και μάλιστα Αρείου Πάγου και με γνώσεις νομικές- ακούγεται και σας λέω ότι η εισαγγελική έρευνα μιλάει τώρα για το πού πήγαν τα χρήματα για την αντιπλημμυρική προστασία. Το θέμα είναι άλλο. Συνάδελφοί μου δημοσιογράφοι μού λένε ότι δεν υπάρχει συντονισμός. Είναι ελλιπής ο συντονισμός. Δεν υπάρχει συντονισμός. Εδώ πάρτε την «έκθεση Γκολντάμερ». Τι έλεγε για τις πυρκαγιές; Είναι έντεκα Υπουργεία και τριάντα εννιά οι φορείς. Πείτε μου εσείς τώρα -από τον Άννα στον Καϊάφα!- πώς μπορούν να συντονιστούν αυτοί;

Το 1961 έγινε μία μεγάλη φονική πλημμύρα λίγο μετά τις εκλογές Κωνσταντίνου Καραμανλή τότε, με σαράντα τρεις νεκρούς. Δηλαδή μην πάτε πολλά χρόνια πριν και επικαλείστε την κλιματική κρίση. Χώρια το ότι είχαμε το 1907 παράδειγμα στα Τρίκαλα με εκατό νεκρούς, πριν από εκατό χρόνια δηλαδή. Θέλω να πω ότι δεν είναι η κλιματική κρίση. Είναι και αυτή; Να πούμε ότι είναι και αυτή. Αλλά η ιστορία άλλα δείχνει, δείχνει έλλειψη συντονισμού.

Συνέντευξη 26 Φεβρουαρίου του 2021: 15 εκατομμύρια στον Πηνειό για τη γέφυρα Κουτσόχερου. Πού πήγαν; Με το περιβόητο ΕΣΠΑ για την περιφερειακή ανάπτυξη δόθηκαν 9,3 εκατομμύρια ευρώ για αντιπλημμυρικά έργα στη Θεσσαλία, κύριε Υπουργέ μου, και τα 2,9 εκατομμύρια ευρώ δόθηκαν για διαφημιστική καμπάνια, δηλαδή για διαφήμιση. Είναι όπως κάναμε παλιά με τις χωματερές, που αντί να κάνουμε ουσιαστική ανακύκλωση απορριμμάτων, απλά το διαφημίζαμε. Εδώ έχουν γίνει σημεία και τέρατα!

Τι να κάνουμε αναδρομή; Να πούμε για το έτος 1977 στην ίδια περιοχή; Το 2017 στη Μάνδρα ήταν είκοσι τέσσερις οι νεκροί. Το Ινστιτούτο Ερευνών Περιβάλλοντος λέει ότι είμαστε τέταρτη χώρα σε πλημμύρες, δέκα θάνατοι ανά εξίμισι χρόνια και είκοσι δύο θάνατοι ανά δώδεκα χρόνια. Και περιμένετε ο κόσμος να έχει εμπιστοσύνη ότι θα γίνουν ουσιαστικά αντιπλημμυρικά έργα;

Είμαι Βουλευτής Σερρών. Στη Λίμνη Κερκίνης δεν έχει μπει ποτέ βυθοκόρος. Το ανατολικό ανάχωμα της Κερκίνης δεν αντέχει. Το φράγμα, δε, Λιθοτόπου είναι κατασκευής του 1935 από την καναδική εταιρεία «ULEN». Πάνω από δέκα χωριά αυτή τη στιγμή περιμετρικά της λίμνης Κερκίνης -γιατί είναι μία πολύ μεγάλη βόμβα, και να μη γίνω μάντης κακών ειδήσεων- είναι δεκατρία μέτρα κάτω από την επιφάνεια της λίμνης. Δεν θα βρουν τίποτα!

Άρα, αντιπλημμυρικά έργα δεν έγιναν, έγιναν μπαλώματα. Αυτό δείχνει η ιστορία πριν από λίγα χρόνια. Το 1994 η Καρδίτσα βούλιαξε και είχε διάφορες παθήσεις, γαστρεντερίτιδες και λοιπά. Δηλαδή όχι πριν πολλά χρόνια. Το φράγμα του Σμοκόβου τότε ήταν υπό κατασκευή. Ολοκληρώθηκε αυτό το φράγμα; Ποιοι ήταν στην κυβέρνηση τότε; Γιατί δεν τα λέτε αυτά; Και περιμένετε ο κόσμος να εμπιστευθεί ότι θα γίνουν ουσιαστικά έργα με τις τροπολογίες που φέρνετε -με την προσφιλή τακτική- τα οποία θα θωρακίσουν την Ελλάδα;

Να πούμε ότι ήταν ακραία φαινόμενα; Ήταν. Και το 1955 ήταν, όμως, και το 1977 και το 1990 και το 1994. Δηλαδή η ιστορία άλλα δείχνει. Σας έλεγε πιο μπροστά ο Κοινοβουλευτικός μας Εκπρόσωπος, ο κ. Χήτας, ότι δεν δώσατε χάρτες αναλυτικούς με την επικινδυνότητα στην Ελλάδα, με πρόστιμα. Και απλά τι απάντησε η Κυβέρνηση; Απάντησε ότι δεν έχουν ψηφιοποιηθεί, λέει, και θα τους δώσουμε το 2024. Δηλαδή αναβολή στην αναβολή, όπως και με τους δασικούς χάρτες. Δεν γίνεται δουλειά έτσι, κύριοι.

Δαδιά; Έχω πάει στη Δαδιά, έχω κάνει ρεπορτάζ. Ο κ. Δελησταμάτης τότε με φιλοξένησε, το 2000. Και ακούστε τι έχει γίνει στη Δαδιά. Το 2010 η Δαδιά, μετά από μία πυρκαγιά που είχε, πήρε θερμικές κάμερες από ένα πρόγραμμα «INTERREG» με το Χάρκοβο της Βουλγαρίας και τοποθετήθηκαν οι θερμικές κάμερες και ήταν συνδεδεμένες με τα τερματικά του Δήμου Διδυμοτείχου και με την Πυροσβεστική. Και εγώ ρωτώ και ρωτήστε τον Πρωθυπουργό σας, τον κ. Μητσοτάκη: Λειτούργησαν οι θερμικές κάμερες στη Δαδιά; Και εάν δεν λειτούργησαν, γιατί δεν λειτούργησαν όταν δαπανήθηκε περίπου 1 εκατομμύριο ευρώ για να τοποθετηθούν;

Είναι πράγματα για τα οποία, ξέρετε, να κάνετε ένα πρόγραμμα στη Νέα Δημοκρατία και ονομάστε το «Σίσυφος». Πάει πάρα πολύ ωραία αυτή η λέξη. Επανερχόμαστε στο ίδιο έργο θεατές, σισύφειος είναι η προσπάθεια.

Να πάμε σε αυτό το νομοσχέδιο σήμερα με το οποίο θέλετε να κάνετε Δικαστική Αστυνομία. Ελπίζω να μη γίνει όπως η Πανεπιστημιακή σας Αστυνομία. Γιατί εσείς τι κάνετε τώρα; Φέρνετε έναν νόμο και μετά τον ξαναμαγειρεύετε. Λέτε: «Κάναμε λάθη, παραλείψεις» και ξανά. Πού είναι η Πανεπιστημιακή Αστυνομία; Κάνατε αστυνομία μάσκας, αστυνομία τσιγάρου. Για να τοποθετηθούν κάποιοι;

Όπως σας είπε ο κ. Σαράκης, ο αγορητής μας που είναι ποινικολόγος, η Δικαστική Αστυνομία πρέπει να λειτουργεί κατά τα αμερικανικά πρότυπα. Εγώ δεν θα πάω, όμως, στην Αμερική, πάτε Βέλγιο, πάτε Πορτογαλία, Ισπανία, Ιταλία. Η Δικαστική Αστυνομία πρέπει να έχει μία δικαιοδοσία για να διεκπεραιώνει διαδικαστικά και από ψυχολογικής άποψης, αλλά, επιτέλους, να συνεισφέρει σε αυτό που λέγεται δικαστική εξουσία, δηλαδή οι δικαστές πραγματικά να ωφεληθούν από ένα εξειδικευμένο προσωπικό, από επαΐοντες. Δεν θα κάνουμε απλά μία Δικαστική Αστυνομία.

Άρα, λοιπόν, πρέπει να θεσπίσετε τα κριτήρια, διότι, κύριε Μπούγα, το ξέρετε πολύ καλά ότι από το 1836, όπως διαβάζω, υπήρχε πρόταση για Δικαστική Αστυνομία. Δηλαδή, εάν το Υπουργείο Δικαιοσύνης έγινε το 1833 –προσέξτε- εδώ μιλάμε ότι τα τελευταία χρόνια πάνω από πέντε Υπουργοί έχουν εξαγγείλει Δικαστική Αστυνομία. Δεν έχει γίνει. Εμείς τι λέμε; Ναι μεν αλλά. Το «αλλά» ποιο είναι; Η εξειδίκευση. Να υπάρχουν οι κατάλληλες γνώσεις και σε σωματικό και σε ψυχικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αντιδράτε κάποιοι και λέτε για τις Ειδικές Δυνάμεις. Νομίζω από την Πλεύση Ελευθερίας το είπαν. Ακούστε να δείτε, επειδή έχω υπηρετήσει στις Ειδικές Δυνάμεις, δεν είναι εύκολα τα πράγματα. Υπάρχουν και κάποιοι άνθρωποι που έχουν μία ειδική εκπαίδευση. Αυτοί έχουν και σωματική και ψυχική δύναμη. Μην τα ισοπεδώνουμε όλα a priori επ’ αυτού. Εγώ δεν λέω, να είναι ισότιμο και να χαίρουν ισοπολιτείας αυτοί που θα προσληφθούν, είτε άντρες είτε γυναίκες, σαφώς. Υπάρχουν όμως κάποιες θέσεις που το απαιτούν αυτό. Άρα εδώ μιλάμε για ένα παλιό αίτημα που έρχεται σε μία τροποποίηση του ν.4963 και σε ένα άρθρο 36 του ν.2145 του 1993, όπου η ίδια η ολομέλεια Εισαγγελίας του Αρείου Πάγου από τον Δεκέμβριο του 2002 το είχε πει αυτό, ότι πρέπει να γίνει Δικαστική Αστυνομία.

Το θέμα είναι πώς θα γίνονται οι προσλήψεις, τι εμπειρία και τι εξειδικευμένες γνώσεις θα έχουν, διότι σίγουρα αυτή τη στιγμή οι δικογραφίες περιμένουν στοίβα. Οι ίδιοι οι εισαγγελικοί λειτουργοί δεν μπορούν να διεκπεραιώσουν νομικές υποθέσεις, διότι δεν έχουν την αντίστοιχη βοήθεια. Δεν είναι μόνο η περιφρούρηση, είναι ότι πρέπει να έχει μία διαδικασία δικαστικής φύσεως και να είναι διφυής, εάν θέλετε, ο ρόλος μιας Δικαστικής Αστυνομίας: Να βοηθήσουν και να περιφρουρήσουν τα δικαστήρια για το πώς ο εισαγγελέας και ο ανακριτής θα έχουν δικαιοδοσία προανακριτικού σταδίου όπως έχουν οι Βέλγοι, οι Πορτογάλοι και οι Αμερικανοί που είπε ο αγορητής μας, να έχουν ουσιαστικό αποτέλεσμα.

Είναι ατελέσφορο το να κάνουμε μία δικαστική εξουσία και μετά αφού θα δείτε κάποιες άλλες παραλείψεις να φέρετε και πάλι έναν άλλο νόμο. Διότι, ξέρετε, είναι προσφιλής τακτική της Κυβέρνησης να φέρνει είτε συμπυκνωμένες τροπολογίες μέσα σε άλλες, με τη μέθοδο –συγγνώμη- της σουπιάς, για να θολώνει τα νερά, είτε να επικαλείστε κάποια λάθη του προγενέστερου νόμου, για να ψηφίσετε κάτι καλύτερο.

Εμείς στην Ελληνική Λύση γι’ αυτό έχουμε τις επιφυλάξεις και γι’ αυτό λέμε ότι η Δικαστική Αστυνομία πρέπει να είναι αρωγός σε αυτή την προσπάθεια, διότι η δικαστική διαδικασία κωλυσιεργεί με δικόγραφα τα οποία περιμένουν, με δίκες που περιμένουν και με εισαγγελείς και δικαστές που δεν μπορούν να κάνουν τη δουλειά τους. Όμως το θέμα είναι τα κριτήρια, η δικαιοδοσία και οι αρμοδιότητες που πρέπει να έχει η συγκεκριμένη Δικαστική Αστυνομία. Πρέπει να είναι κατά τα αμερικανικά πρότυπα, κύριοι, να έχει έναν ουσιαστικό, εποικοδομητικό, γόνιμο και αποτελεσματικό ρόλο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Μπούμπα.

Τον λόγο τώρα έχει η Βουλευτής της Πλεύσης Ελευθερίας κ. Γεωργία Κεφαλά και αμέσως μετά ο Κοινοβουλευτικός Εκπρόσωπος της Ελληνικής Λύσης κ. Χήτας. Μετά συνεχίζεται ο κατάλογος των Βουλευτών και έπονται οι υπόλοιποι Κοινοβουλευτικοί, όποτε το ζητήσουν.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Δεν ξέρω πώς ακριβώς πάνε τα πράγματα εδώ, γιατί είμαι εντελώς φρέσκια και καινούργια, όμως για άλλη μία φορά βρισκόμαστε στην Ολομέλεια με ένα μοτίβο να επαναλαμβάνεται, ένα νομοσχέδιο να ψηφίζεται και τραγικά γεγονότα να συμβαίνουν στη χώρα μας. Και αναρωτιέμαι εάν βρισκόμαστε εγκαταλελειμμένοι σε καιροσκόπους, σε άρπαγες, σε καιρικά φαινόμενα και παντός καιρού ελικόπτερα που τελικά δεν πετάνε σε κάθε καιρό.

Νομίζω ότι η παρέμβαση της κ. Κωνσταντοπούλου ήταν εύστοχη, καίρια και οι ερωτήσεις καίνε όχι μόνο εμάς, αλλά ολόκληρο τον ελληνικό λαό και πιστεύουμε ότι κάποια στιγμή πρέπει να απαντηθούν. Το ζητάει ο κάθε Έλληνας πολίτης.

Εγώ μία σκέψη θέλω να προσθέσω, μία ερώτηση θέλω να κάνω: Πραγματικά αναρωτιέμαι πώς γίνεται οι εθελοντές να βρίσκονται πάντα πρώτοι σε οποιοδήποτε τραγικό συμβάν. Ας πούμε μπορεί να είναι μία διάσωση στο βουνό, μπορεί να είναι φωτιές, μπορεί να είναι πλημμύρες και πάντα υπάρχουν άνθρωποι που τρέχουν άμεσα και είναι απόλυτα αποτελεσματικοί. Πραγματικά αναρωτιέμαι πώς συμβαίνει αυτό, ενώ το κράτος είναι τόσο καλά οργανωμένο και τόσο άμεσο δίπλα στη δυστυχία και στον πόνο. Ας πούμε για παράδειγμα, ο «Άλλος Άνθρωπος» πήρε ένα τσουκάλι φαγητό και βρέθηκε κατευθείαν στη Λάρισα. Πώς γίνεται αυτό, πάντοτε να στηριζόμαστε στον συνάνθρωπό μας και όχι στην πολιτεία;

Πιστεύω, λοιπόν, ότι πολλά από τα δεινά από τα οποία υποφέρει ο ελληνικός λαός έχουν μία αιτία και η αιτία αυτή πιστεύω πως είναι οι διακρίσεις. Η κοινωνία υποφέρει σε πολλά επίπεδα. Είναι διαρκής η εμμονή της πολιτείας και κατά συνέπεια της κοινωνίας να συντηρεί και να τροφοδοτεί τις διακρίσεις. Όλοι θεωρητικά στεκόμαστε κατά των διακρίσεων, όμως αυτές είναι βαθιά ριζωμένες στη φοβική μας συνείδηση, την οποία το κράτος συνεχώς φροντίζει να τροφοδοτεί.

Η αλήθεια είναι πως έχουμε τη βεβαιότητα πως οι φοβισμένοι άνθρωποι είναι και πιο εύκολα διαχειρίσιμοι, ότι είναι πιο φρόνιμοι. Αυτό το πράγμα, όμως, δεν είναι αληθές τελικά, γιατί κάθε φορά οι φοβικοί άνθρωποι οδηγούνται σε ακρότητες που δεν οδηγούν σε καμμία λύση στα ζητήματα που μας απασχολούν. Αντιθέτως, φέρνουν όλη την κοινωνία σε εχθρότητα, σε αντιπαραθέσεις, σε περιρρέουσα αίσθηση έλλειψης ελευθερίας και σε αμηχανία.

Η Ελλάδα βρίσκεται στις πρώτες θέσεις παραβίασης των ανθρωπίνων δικαιωμάτων από την Αστυνομία, από κάποιους εισαγγελείς, από λιμενικούς, αλλά και από εμάς τους ίδιους απέναντι σε συνανθρώπους μας που βρίσκονται σε ανάγκη, όπως οι πληγέντες στις πλημμύρες που βρέθηκαν να αγοράζουν νερό σε ανεβασμένες τιμές, αλλά μέχρι και το bullying που βλέπουμε στα σχολεία που, επίσης, είναι απόρροια της κουλτούρας των διακρίσεων που τόσο καλά τροφοδοτούμε όλοι.

Έχουμε, λοιπόν, τις διακρίσεις σε περίοπτη θέση από την κορυφή της κρατικής σύστασης μέχρι τη βάση, έχουμε ντροπιαστικές καταδίκες της Ελλάδας από το Ευρωπαϊκό Δικαστήριο για απάνθρωπες συνθήκες κράτησης ασυνόδευτων ανηλίκων προσφύγων και εξευτελιστικές συνθήκες κράτησης σε αστυνομικά τμήματα. Δεν έχουν δικαίωμα αποτελεσματικής προσφυγής όλοι οι άνθρωποι, έχουν στέρηση της προσωπικής τους ελευθερίας και πολλές φορές δεν μπορούν να έρχονται καν σε επαφή με δικηγόρους. Ο καθένας, λοιπόν, έχοντας το δικό του αξιωματικό σύστημα διακρίσεων κρίνει κατά το δοκούν και όχι σύμφωνα με τον νόμο και τα ανθρώπινα δικαιώματα.

Και φτάνουμε στη δημιουργία της Δικαστικής Αστυνομίας με διακρίσεις -φυσικά, και εδώ- στις γυναίκες, όπως ανέφερε και η Πρόεδρος της Πλεύσης Ελευθερίας, στις γνώσεις και στην εμφάνιση των αστυνομικών με κριτήρια που είναι εντελώς υποκειμενικά. Πώς, λοιπόν, περιμένουμε μέσα σε ένα πλαίσιο διακρίσεων και αναστολής της προσωπικής ανάπτυξης και της δίκαιης αντιμετώπισης των ένστολων, να υπάρξει ψυχική υγεία στα σώματα της Αστυνομίας και του Λιμενικού και άλλων Σωμάτων; Πώς περιμένουμε από ανθρώπους που οι ίδιοι έχουν υποστεί άδικες διακρίσεις, να μην τις εφαρμόσουν και αυτοί με τη σειρά τους στους πολίτες;

Έτσι έχουμε φαινόμενα όπως αυτό του «BLUE HORIZON» που άνθρωπος ένστολος, αξιωματούχος, εκπαιδευμένος σπρώχνει έναν πολίτη, που όφειλε να προστατεύει σε άλλες συνθήκες, στο νερό και τον σίγουρο θάνατο. Κι εκεί η κουλτούρα των διακρίσεων βασιλεύει. Κι εκεί τα λάθος κριτήρια έβαλαν το χεράκι τους για να γίνει το αδιανόητο, βέβαια. Το χρώμα, οι ικανότητες και η φτώχεια έγιναν ο κριτής για το αν μία ανθρώπινη ζωή αξίζει ή όχι.

Είναι απαραίτητο να φύγουν οι διακρίσεις, κυρίως και πρώτα απ’ όλα θεσμικά, ώστε ο πολίτης κάθε αντίληψης και ιδεολογίας να αισθανθεί ασφάλεια ακόμα και κυρίως με την εξάλειψη των διακρίσεων αυτών.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Κεφαλά και για την οικονομία του χρόνου.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας, για έξι λεπτά λόγω προηγηθείσης ομιλίας του Προέδρου.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Μπούγα θα φύγετε κι εσείς; Γιατί θέλω να υπάρχει κάποιος, επειδή αυτά που ακούμε σήμερα εδώ πραγματικά είναι αδιανόητα. Να ήταν και ο κ. Φλωρίδης εδώ θα ήταν πάρα πολύ καλά.

Τι δεν ακούσαμε σήμερα! Μας μάλωσε ο Υπουργός που κάνουμε αντιπολίτευση. Απίστευτο! Αντί να απολογείται η Κυβέρνησή μας μαλώνει κιόλας! Τι είπε; Είπε -λέει- ότι οι πολιτικοί πρέπει να είναι αυτή τη στιγμή στο πλευρό των Ελλήνων, των συνανθρώπων μας, να τους δίνουν κουράγιο. Να σας πω, κύριε Μπούγα -δεν ξέρω αν συμφωνείτε με αυτά που είπε ο κ. Φλωρίδης- ότι οι πολιτικοί δεν είναι life coach. Οι πολιτικοί πρέπει να προβλέπουν και να προετοιμάζουν το έδαφος για να αποφεύγονται τέτοια πράγματα, κύριε Μπούγα. Πολιτική σημαίνει προλαμβάνω, πολιτική σημαίνει προετοιμάζω, πολιτική σημαίνει δεν αφήνω ανοχύρωτους τους Έλληνες πολίτες, τους συμπατριώτες μου, στη δίνη τέτοιων καιρικών φαινομένων.

Λέει ο κ Φλωρίδης: «Θα τους πούμε ότι και σήμερα είμαστε εδώ. Είμαστε εδώ για να τους βοηθήσουμε». Σήμερα είστε εδώ; Χθες που έπρεπε να ήσασταν εκεί, δεν ήσασταν. Χθες εννοώ τα προηγούμενα χρόνια, όταν έπρεπε να κάνετε τις υποδομές εκείνες. Δεν ήσασταν εκεί. Απουσίαζε το κράτος παντελώς, όπως πάντα.

Τι δεν ακούσαμε σήμερα. Να βλέπω τους Βουλευτές της Νέας Δημοκρατίας να χειροκροτούν τον κ. Φλωρίδη ο οποίος πήρε ένα μεγάλο πολιτικό μπλέντερ και έβαλε μέσα Βενιζέλο, Σημίτη, Καραμανλή τον παππού. Τι δεν έβαλε μέσα! Τον Σημίτη είπε, κύριε Μπούγα, και χειροκροτάγανε κάτω. Τον Σημίτη! Μη χειρότερα τι άλλο θα ακούσουμε σήμερα εδώ.

Γι’ αυτό λέμε ότι είστε οι ίδιοι τα τρία κόμματα. Δεν αλλάζει κάτι. Η πολιτική σας στόχευση είναι μία και συγκεκριμένη. Ίδιες ιδέες υπηρετείτε, να μην πω εντολές. Εγώ ένιωσα εαυτόν θιγμένον. Δεν ξέρω σε ποια πολιτική δύναμη αναφερόταν ή γενικώς στην Aντιπολίτευση. Αυτή την τεράστια τραγωδία την ονομάζετε εσείς «εθνική κλάψα»; Αλήθεια τώρα; Από τις «σαχλαμάρες» του κ. Μητσοτάκη στην «εθνική κλάψα» του κ. Φλωρίδη; Αυτή είναι η σοβαρή αντιμετώπιση που έχετε; «Εθνική κλάψα»; Αλήθεια τώρα;

Τι σχέση έχει ο Ελευθέριος Βενιζέλος με αυτούς που τα έμπλεξε, τον Σημίτη ή τον Κυριάκο Μητσοτάκη. Μη χειρότερα. Εντάξει, εγώ αντιλαμβάνομαι ότι επικοινωνιακά πήγατε να κερδίσετε κάπως το παιχνίδι γιατί σας σφυροκοπάει όχι η Aντιπολίτευση, σας σφυροκοοπάει ο ελληνικός λαός γιατί ο «βασιλιάς είναι γυμνός». Όχι, όμως, να βάζετε στο μπλέντερ τον Ελευθέριο Βενιζέλο και λίγο από Σημίτη και λίγο από Καραμανλή, πάρε και λίγο Μητσοτάκη και όλα καλά. Για όνομα του Θεού!

Τι έκανε -λέει- ο Κυριάκος Μητσοτάκης; Πήρε -λέει- τη χώρα που είχε μπει σε δύσκολη θέση. Κύριε Μπούγα, η χώρα δεν μπήκε σε δύσκολη θέση τυχαία. Κάποιοι την έβαλαν σε δύσκολη θέση. Δεν την παρέλαβε ο Μητσοτάκης, α, έχω μία Ελλάδα σε δύσκολη θέση. Στον κ. Μητσοτάκη, λοιπόν, που λέει αυτά και σ’ εσάς που τα υποστηρίζετε, να θυμίσουμε ότι είναι περίπου είκοσι χρόνια Βουλευτής. Δεν συμμετέχει; Το ότι κυβερνάει πέντε χρόνια ο ίδιος; Το ότι ήταν Υπουργός άλλα τέσσερα-πέντε; Δεν έχει ευθύνες; Το κόμμα το οποίο θυμίζει κάτι από τη Νέα Δημοκρατία του παρελθόντος -πολύ λίγο, αλλά εν πάση περιπτώσει- μισό αιώνα και παραπάνω διοικεί τη χώρα. Η χώρα ξαφνικά βρέθηκε σε δεινή θέση και ήρθε ο Μωυσής να τη σώσει; Πώς βρέθηκε, τυχαία; Έπεσε αστραπή; Κάποιοι την οδήγησαν στα βράχια για τη χώρα αυτή. Έχω μείνει σε ατάκες του κ. Φλωρίδη. Γιατί τα λέμε εδώ εύκολα, αλλά δεν είναι εδώ να τα ακούσει τώρα.

«Και πήγε ο Πρωθυπουργός κι έφερε και 2,5 δισεκατομμύρια. Τι μιλάτε;». Αυτό είπε. Λεφτά δικά μας, που δεν τα έχουμε εκταμιεύσει ακόμη. Αυτά είναι τα 2,5 δισεκατομμύρια. Θα γυρίσει, όμως, ο τροχός, κύριε Μπούγα, κάποια στιγμή, θα χάσετε την ασυλία και τη στήριξη που έχετε από τα μέσα ενημέρωσης. Θα λένε την αλήθεια τα μέσα ενημέρωσης ότι τα 2,5 δισεκατομμύρια πανηγυρίζει ο Μητσοτάκης και ανοίγει σαμπάνιες είναι λεφτά δικά μας ούτως ή άλλως, τα οποία δεν τα έχουμε εκταμιεύσει ακόμα. Σας στηρίζουν, όμως, τα ΜΜΕ. Το σύστημα, βλέπετε. Το σύστημα έτσι είναι. Αν και βλέπω λίγο τελευταία κάτι αρχίζει, όλο και κάποιος κάτι λέει. Θα δούμε.

«Είναι η ώρα…» -λέει- «…να αποδοθούν ευθύνες; Στη χώρα αυτή πάντα αποδίδονται ευθύνες». Τι λέτε; Τι λέτε; Πότε αποδόθηκαν ευθύνες στη χώρα αυτή; Πότε τελεσφόρησε κάτι; Πότε μπήκε κάποιος φυλακή; Πότε πλήρωσε κάποιος για κάτι που είχε κάνει; Τι να θυμίσω; «SIEMENS», «NOVARTIS», υποκλοπές; Όλα στο χιόνι! Όλα παραγράφονται και κανείς δεν πληρώνει τίποτα. Ναι, λοιπόν, τώρα ζητάμε να αποδοθούν ευθύνες. Γιατί ξαναλέμε ότι ο «βασιλιάς είναι γυμνός».

Κοιτάξτε. Επειδή είπα και πριν ότι η πολιτική σημαίνει προβλέπω κι επειδή πριν τα δεινά όλα αυτά, είτε οικονομική είτε επισιτιστική κρίση είτε ενεργειακή κρίση είτε η κρίση τώρα η καιρική που μας βρήκε. Ένας άνθρωπος από το 2019 φώναζε να προετοιμαστούμε, να έχουμε επάρκεια και αυτάρκεια αγαθών, να μπορεί η χώρα αυτή να παράγει πλούτο, να μπορεί να ταΐζει τους Έλληνες και τις Ελληνίδες, να μην εισάγει το 80% των προϊόντων που χρειαζόμαστε τα πρώτα είδη για κατανάλωση. Και τι είπε; Είπε παιδιά, αυτό είναι εθνικό θέμα. Να μαζευτούμε όλοι μαζί να δούμε πώς θα ανατάξουμε τον πρωτογενή τομέα.

Κι έρχεται αυτή η σφαλιάρα τώρα. Γιατί το τσουνάμι ακρίβειας που θα έρθει, κύριε Υπουργέ, είναι αυτό το οποίο θα απογονατίσει και θα αποψαλιδίσει τα ούτως ή άλλως πενιχρά εισοδήματα των Ελλήνων. Είπε ο Πρόεδρος πριν τι είναι η Θεσσαλία. Είναι ο σιτοβολώνας της χώρας σε ένα πολύ μεγάλο ποσοστό. Εκεί παράγεται το 70% του κρέατος. Τι να το κάνουμε τώρα αυτό; Κι αυτά εισαγωγή. Αρνιά, πρόβατα, τυριά, γάλα πρόβειο, βόειο κρέας, τα πάντα.

Εδώ, λοιπόν, πρέπει τώρα, χθες -αφού δεν τα κάναμε όταν τα προτείναμε από το 2020 και μετά- να κάνουμε ένα εθνικό σχέδιο παραγωγής πλούτου και ανάταξης του πρωτογενούς τομέα. Έγιναν πάρα πολλά και πρώτος ο Πρόεδρός μας ζήτησε αυτό που έκανε η κ. Αδειλίνη με μία μικρή καθυστέρηση, να παρέμβει ο εισαγγελέας, αλλά να πιάσει και τα μεγάλα ψάρια όχι μόνο τα μικρά.

Είναι απαράδεκτη εικόνα, κύριε Μπούγα, το έχουμε δει και στο παρελθόν και με άλλες κυβερνήσεις, οι Έλληνες πολίτες να διαμαρτύρονται για την κατάπτυστη Συμφωνία των Πρεσπών ή να διαμαρτύρονται για οτιδήποτε άλλο και να τρώνε ξύλο από την αστυνομία και τα ΜΑΤ. Είναι απαράδεκτο να πηγαίνει ο κ. Μητσοτάκης στη Λάρισα κι επειδή είναι κάποιοι οι οποίοι διαμαρτύρονται να τρώνε χημικά και ξύλο από τις αστυνομικές δυνάμεις για να μην πειράξουν τον «Μωυσή».

Θέσαμε και κάποια ερωτήματα. Δεν φταίτε εσείς για τους οκτακόσιους τόνους ανά στρέμμα. Προφανώς και όχι. Δεν είμαστε παράλογοι. Φταίτε, όμως, στο ότι δεν έχετε τελειώσει συγκεκριμένες υποδομές και συγκεκριμένα έργα. Θέσαμε ένα ερώτημα συγκεκριμένο, θα το επαναλάβουμε στον κ. Σταϊκούρα. Γιατί η Ευρωπαϊκή Επιτροπή ενώ προειδοποιεί τη χώρα μας εδώ και έξι χρόνια και έχει παρέλθει και η τελευταία σχετική προθεσμία, η Κομισιόν πλέον κινεί νομική διαδικασία εναντίον της Ελλάδος. Πείτε μας γιατί δεν έχουμε συμμορφωθεί σε αυτό. Τι σημαίνει αυτό; Σημαίνει ότι δεν κάνατε σωστά τη δουλειά σας.

Ό,τι και να πείτε, είναι ένα άλλο κομμάτι οι βροχές, είναι άλλο κομμάτι οι πλημμύρες και είναι ένα άλλο κομμάτι οι υποδομές και τι έχετε κάνει εσείς. Γιατί αν τα είχαμε κάνει αυτά και παρ’ όλα αυτά βούλιαζε η Θεσσαλία, θα λέγατε τουλάχιστον εμείς τα κάναμε και παρ’ όλα αυτά δεν ήταν ικανά να συγκρατήσουν την οργή της καταιγίδας.

Θα τα ακούγαμε, αλλά δεν τα έχετε κάνει. Δεν τα έχετε κάνει, επαναλαμβάνω.

Κλείνω, κύριε Πρόεδρε, λέγοντας κάτι για τη Δικαστική Αστυνομία.

Κύριε Μπούγα, είχα τη χαρά και την τιμή τέσσερα χρόνια να είμαι σε όλα σχεδόν τα νομοσχέδια του Υπουργείου Δημόσιας Διοίκησης και Δικαιοσύνης.

Επειδή πλέον γνωριζόμαστε εδώ μέσα, σας λέω ότι βαρεθήκαμε, κύριε Μπούγα, να νομοθετείτε, να νομοθετείτε για να νομοθετείτε. Είναι σαν να ζω τη μέρα της μαρμότας. Ζω ξανά τα ίδια πράγματα. Χρειαστήκατε τρία νομοθετήματα για να περάσετε την ψήφο των αποδήμων. Το φέρατε μία, το φέρατε δύο, το φέρατε τρεις. Κάνατε ολόκληρη φασαρία με την Πανεπιστημιακή Αστυνομία, μας παρασύρατε -γιατί είμαστε υπέρ του νόμου και της τάξης- να το υπερψηφίσουμε και αυτό και εκτεθήκαμε κι εμείς γιατί δεν εφαρμόστηκε ποτέ. Πού είναι η Πανεπιστημιακή Αστυνομία;

Τώρα έρχεται η Δικαστική Αστυνομία και σκεφτόμασταν το 2021, κύριε Μπούρα και κύριε Πρόεδρε, ότι ο νομικός κόσμος το ζητάει. Σωστά; Είμαστε με τη λογική. Να μη το στηρίξεις; Δηλαδή, είναι κάτι το οποίο γίνεται μετά από πολλά χρόνια. Αυτή είναι η σκέψη η πρωτόλεια, η πρώτη, η καλή διάθεση που δεν λες σε όλα «όχι», σκέφτεσαι, κάνεις την Αντιπολίτευση, κάνεις τις προτάσεις σου. Όμως, εσείς πραγματικά –συγγνώμη- δεν παίζεστε. Νομοθετήσατε το 2021. Πέρασε ένας χρόνος, δεν έγινε τίποτα.

Δηλαδή, τι ψηφίζαμε πέρυσι; Σύσταση δικαστικής επιτροπής. Πού είναι η Δικαστική Αστυνομία; Πού είναι; Ούτε πενιά δεν έπεσε. Πού είναι; Και έρχεστε μετά από έναν χρόνο να αλλάξετε πάλι διατάξεις, να νομοθετήσετε ξανά.

Δεν σας έχουμε πλέον -εδώ και χρόνια, βέβαια- καμμία εμπιστοσύνη. Δεν είστε ικανοί να νομοθετείτε, γιατί φέρνετε ξανά τα ίδια και δεν είστε και ικανοί να εφαρμόσετε αυτά τα οποία νομοθετείτε. Νομοθετείτε απλά για να νομοθετείτε, νομοθετείτε απλά για να δείξετε ότι παράγετε έργο ή για να μη χαθούν συγκεκριμένα κονδύλια από το Ταμείο Ανάκαμψης. Αυτή είναι, δυστυχώς, η ουσία.

Άρα, κύριε Μπούρα, πλέον δεν σας έχουμε καμμία απολύτως εμπιστοσύνη. Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Ιωάννης Γιώργος.

**ΙΩΑΝΝΗΣ ΓΙΩΡΓΟΣ:** Ευχαριστώ πολύ, κύριε Πρόεδρε, και με κάθε σεβασμό στο πρόσωπό σας θα παρακαλούσα πάρα πολύ, απευθυνόμενος στους Βουλευτές συναδέλφους που έχουν τη δυνατότητα να απευθύνονται προς το Σώμα περισσότερης της μίας φοράς, μιας και τους δίνει το δικαίωμα ο Κανονισμός της Βουλής, ας τηρήσουν τα χρονικά όρια μέσα στα οποία θα πρέπει να μιλούν σεβόμενοι τους Βουλευτές που καρτερικά περιμένουν να πάρουν τον λόγο και τον χρόνο τους ακούγοντας ξανά τα ίδια και τα ίδια.

Είμαι νέος Βουλευτής. Συμμετείχα, όμως, επί είκοσι εννιά συναπτά έτη στην τοπική αυτοδιοίκηση Α΄ και Β΄ βαθμού σεβόμενος τις αρχές και τις αξίες του δημοκρατικού διαλόγου. Ας τηρήσουμε, λοιπόν, τον χρόνο, έτσι ώστε να μπορούν και οι Βουλευτές, οι οποίοι ξεκινούν από τα μαύρα μεσάνυχτα από τις δικές τους περιφερειακές ενότητες, ώστε να έρθουν έγκαιρα να εγγραφούν, να ακουστεί η φωνή τους για αυτό το πεντάλεπτο, επτάλεπτο μάλλον που δικαιούνται.

Κυρίες και κύριοι συνάδελφοι, η σημερινή συνεδρίαση πραγματοποιείται κάτω από τη σκιά της καταστροφικής φονικής πλημμύρας που έλαβε χώρα στη Θεσσαλία πριν από εννέα ημέρες. Οι σκέψεις όλων μας βρίσκονται κοντά στις οικογένειες των πληγέντων και όλων όσων μέρες τώρα επιχειρούν προσπαθώντας να βελτιώσουν την κατάσταση και τις συνθήκες διαβίωσης των κατοίκων της περιοχής.

Αυτή την ώρα θα πρέπει το πολιτικό προσωπικό της χώρας να σταθεί με ομοψυχία απέναντι στα τεράστια προβλήματα που καθημερινά αναφύονται χωρίς να ξεχνάμε ότι στον διάλογο τις επόμενες ημέρες θα συζητηθεί κάθε πράξη, κάθε ενέργεια που έλαβε χώρα κατά τη διαχείριση της κρίσης. Όμως, είναι η ώρα για δουλειά. Η ώρα του απολογισμού θα ακολουθήσει, όπως προανέφερα. Τώρα θα πρέπει να δούμε πώς θα δράσουμε όσο το δυνατόν πιο γρήγορα και αποφασιστικά επιλύοντας κάθε μικρό ή μεγάλο πρόβλημα που βρίσκεται σε εξέλιξη.

Ήδη ο Πρωθυπουργός της χώρας, αντιλαμβανόμενος τα τεράστια προβλήματα των συμπολιτών μας, προέβη σε κινήσεις στήριξης των πληγέντων νοικοκυριών και επιχειρήσεων, δείχνοντας τη διάθεση να μη μείνει κανείς από τους πληγέντες αβοήθητος αυτή τη δύσκολη στιγμή.

Αυτή την ώρα, επίσης, θα πρέπει να εκφράσουμε τις ευχαριστίες σε όλα αυτά τα παιδιά, στα παιδιά της Πυροσβεστικής, που δέκα μέρες τώρα επιχειρούν μέρα-νύχτα στα λασπόνερα, στα παιδιά του Στρατού, της Αστυνομίας, τους υπαλλήλους της αυτοδιοίκησης και τους εθελοντές που δίνουν τον καλύτερό τους εαυτό για να βοηθήσουν τον καθένα και την καθεμία που βρέθηκαν εκτεθειμένοι στη μανία της φύσης.

Θα πρέπει να γνωρίζουμε όλοι ότι τα πάντα μετά και τις φονικές καταστροφές της Θεσσαλίας έχουν αλλάξει και, όπως είδαμε, ο σχεδιασμός πλέον, οι μελέτες και οι παρεμβάσεις μας σε αντιδιαβρωτικά και αντιπλημμυρικά έργα θα πρέπει να προσαρμοστούν στα νέα δεδομένα. Τα έργα που σχεδιάστηκαν και υλοποιήθηκαν μετά τον «Ιανό» έχοντας ως βάση τα όσα έγιναν τότε άντεξαν μεν, δεν ήταν αρκετά δε με όσα είδαμε.

Επί είκοσι εννιά χρόνια, όπως είπα στην αυτοδιοίκηση, δεκατρία χρόνια αντιπεριφερειάρχης, οκτώ αντινομάρχης, τα υπόλοιπα νομαρχιακός σύμβουλος, σε επίπεδο Νομού Χαλκιδικής αντιμετωπίσαμε δεκάδες φωτιές, τέσσερεις εξ αυτών μεγάλες, πλημμύρες και, βέβαια, τον τυφώνα το 2019, έναν τυφώνα, ο οποίος μπήκε με ορμή και δύναμη από την πλευρά του Θερμαϊκού και βγήκε σε σαράντα πέντε λεπτά από την πλευρά του Στρυμονικού Κόλπου. Και, όμως, εβδομήντα δύο ώρες ήταν αρκετές, με συντονισμένες δράσεις και ενέργειες της πολιτείας -μόλις δύο ημέρες κυβέρνηση η Νέα Δημοκρατία τότε- και της αυτοδιοίκησης Α΄ και Β΄ βαθμού, να γυρίσουμε από τις 9 Ιουλίου στις 11 Ιουλίου στην κανονικότητα ένα νομό, ο οποίος ήταν στη μέση της τουριστικής περιόδου.

Έτσι, λοιπόν, προς όλους αυτούς τους μαχητές του πληκτρολογίου θα απευθυνθώ, λέγοντας πως οι συνθήκες στο πεδίο είναι τελείως διαφορετικές από αυτές που σχεδιάζονται στα ΣΟΠΠ, στα Συντονιστικά Όργανα Πολιτικής Προστασίας, στις συναντήσεις που κάνουμε όλοι μαζί, γιατί κάθε φορά ο σχεδιασμός αλλάζει ανάλογα με τις συνθήκες που επικρατούν εκεί έξω. Τα πάντα αλλάζουν. Επομένως χρειάζεται σύνεση, ψυχραιμία, ταχύτητα, αν θέλουμε να έχουμε αποτελεσματικότητα.

Επί του νομοσχεδίου τώρα, ο νόμος του 2022, ο οποίος συστήνει τη Δικαστική Αστυνομία, θεωρήθηκε ως αναγκαία μεταρρύθμιση και αντιλαμβανόμαστε ότι η συγκεκριμένη υπηρεσία θα αποτελέσει έναν πολύ σημαντικό βραχίονα στην υποβοήθηση του έργου των δικαστικών και εισαγγελικών αρχών και στη διασφάλιση της εύρυθμης λειτουργίας των δικαστικών υπηρεσιών αποτελώντας προσωπικό του Υπουργείου Δικαιοσύνης.

Προορισμός της Δικαστικής Αστυνομίας είναι η εκτέλεση τόσο αστυνομικών όσο και προανακριτικών καθηκόντων που απαιτούν ειδικές επιστημονικές γνώσεις, τα οποία σήμερα, όπως γνωρίζουμε, ασκούνται από προσωπικό της Ελληνικής Αστυνομίας και από ιδιώτες πραγματογνώμονες κατά περίπτωση.

Επομένως η παρούσα κατάσταση δημιουργεί δυσλειτουργίες που δεν συμβάλλουν και δεν συντελούν στη γρήγορη λειτουργία και στην ταχύτατη απονομή της δικαιοσύνης, που αντιλαμβανόμαστε και δεχόμαστε όλοι ως ένα στοίχημα της σημερινής κοινωνίας.

Η δικαιοσύνη είναι ένας πυλώνας της λειτουργίας του κράτους μας, αλλά ταυτόχρονα είναι ένας πυλώνας οικονομικής και κοινωνικής ανάπτυξης. Αυτή είναι οι στόχευση του νομοθετικού πλαισίου και της Δικαστικής Αστυνομίας που συζητάμε σήμερα.

Η σύσταση -να μην ξεχνάμε- της Δικαστικής Αστυνομίας ήταν ένα θέμα που συζητούνταν στους δικαστικούς κύκλους την τελευταία πεντηκονταετία, ένα πάγιο αίτημα του νομικού κόσμου της χώρας. Όλοι συζητούσαν και συζητούν την αναγκαιότητα δημιουργίας της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

Οι διαχρονικές προσπάθειες πολλών ελληνικών κυβερνήσεων να συστήσουν την Δικαστική Αστυνομία, όπως κατά καιρούς εξήγγειλαν, απέβησαν άκαρπες για διαφορετικούς κάθε φορά λόγους.

Όταν, λοιπόν, η Κυβέρνηση της Νέας Δημοκρατίας δίνει σάρκα και οστά στη Δικαστική Αστυνομία με τον ν.4963/2022 σημαίνει ότι δεν κάνει μία κατ’ επίφαση μεταρρύθμιση, αλλά απαντά στην πράξη λύνοντας μία αναγκαιότητα δεκαετιών και σε συνεννόηση με το ΑΣΕΠ προχωρά στην αδιάβλητη διαδικασία προσλήψεων.

Άρα έχουμε έναν απολύτως διαφανή γραπτό διαγωνισμό που έχει ήδη διενεργηθεί τον Μάρτιο και ο οποίος είναι στη διάθεση τώρα όλων των ιδιωτικών φορέων και, βεβαίως, του Υπουργείου Δικαιοσύνης και του Υπουργού, ώστε να αντλήσει από εκείνη τη δεξαμενή το προσωπικό που χρειάζεται η Δικαστική Αστυνομία στην πρώτη φάση.

Με το παρόν σχέδιο νόμου επισπεύδεται η διαδικασία πρόσληψης, υφίσταται η νομική θωράκιση της διαδικασίας στελέχωσης της Δικαστικής Αστυνομίας τόσο στο αστυνομικό όσο και στο πολιτικό προσωπικό. Εξειδικεύονται τα προσόντα διορισμού του προσωπικού του αστυνομικού και του πολιτικού τομέα της Δικαστικής Αστυνομίας και κατανέμεται ορθολογικά στις περιφέρειες το προσωπικό σε επίπεδο τμήματος, παρέχοντας στους προϊσταμένους εισαγγελείς την ευελιξία να κατανείμουν το προσωπικό αυτό όπου υπάρχει ανάγκη στους δικαστικούς σχηματισμούς της περιφέρειάς τους.

Το προσωπικό του αστυνομικού τομέα που προβλέπεται να κατέχει όπλο επιλέγεται με διαγωνισμό που διενεργείται στη βάση του συστήματος προσλήψεων, με μοριοδότηση του ΑΣΕΠ υπό την εποπτεία και την κρίση του ΑΣΕΠ. Διασφαλίζεται έτσι η αντικειμενική και σύμφωνη με το Σύνταγμα διαδικασία πρόσληψης τόσο του αστυνομικού όσο και του πολιτικού προσωπικού.

Τελειώνοντας, θα πω μόνο τούτο: Με το παρόν νομοσχέδιο επιτυγχάνεται και ο σκοπός και ο στόχος που τέθηκε και είναι, πρώτον, η επιτάχυνση της διαδικασίας στελέχωσης της Δικαστικής Αστυνομίας, δεύτερον, να συγκεκριμενοποιηθεί η διαδικασία πρόσληψης, τρίτον, να εξειδικευτούν τα προσόντα για τον διορισμό των στελεχών της και βέβαια, να γίνει σύσταση των περιφερειακών υπηρεσιών της, η οποία δεν ήταν ολοκληρωμένη στο προηγούμενο νομοθέτημα.

Σημειωτέον ότι θα πρέπει να ολοκληρωθεί σύντομα η διαδικασία στελέχωσης και να τεθεί σε λειτουργία η Δικαστική Αστυνομία, γιατί το Ταμείο Ανάπτυξης συμβάλλει ουσιαστικά σε αυτό τον θεσμό.

Κύριοι συνάδελφοι, σας καλώ για όλους τους παραπάνω λόγους να ψηφίσετε το εν λόγω νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Αλέξανδρος Μαρκογιαννάκης.

Ορίστε, κύριε Μαρκογιαννάκη, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή μας συζήτηση γίνεται υπό τη βαριά σκιά των όσων πολύ δυσάρεστων γεγονότων εξελίχθηκαν στη Θεσσαλία τις τελευταίες ημέρες. Ενώνω προφανώς και εγώ τη φωνή μου με όλες και όλους και απευθύνω θερμά συλλυπητήρια στους συγγενείς και τους οικείους των θυμάτων της πρωτοφανούς κακοκαιρίας, αλλά και προς τους χιλιάδες συμπολίτες μας που έχασαν τις περιουσίες τους, τα σπίτια τους, τις επιχειρήσεις τους από την καταστροφική μανία του φαινομένου.

Τα λόγια, όμως, δεν φτάνουν σε τέτοιες περιπτώσεις ούτε να απαλύνουν τον πόνο ούτε να ανακουφίσουν από τις δυσχέρειες και τις δυσκολίες. Χρειάζονται πράξεις και έργα και αυτή η Κυβέρνηση είναι αποφασισμένη και ικανή για να προχωρήσει αυτά. Απαιτούνται ταχύτατες κινήσεις για τις αποζημιώσεις, παροχές για την ικανοποίηση άμεσων αναγκών, όπως της στέγασης και πολλά άλλα. Υπάρχουν σίγουρα πολλά που πρέπει να γίνουν και να γίνουν άμεσα. Όπως άμεσα άνοιξε η πλατφόρμα αρωγής, όπως άμεσα κινητοποιήσαμε τη στήριξη της Ευρωπαϊκής Ένωσης ύψους 2,25 δισεκατομμυρίων ευρώ, θα συνεχίσουμε ταχύτατα και αποτελεσματικά, γιατί αυτό ακριβώς οφείλουμε ως κράτος απέναντι στους πολίτες.

Γυρνώντας στο θέμα της σημερινής συζήτησης, στο σχέδιο νόμου του Υπουργείου Δικαιοσύνης, για το οποίο ζητείται η ψήφιση από τη Βουλή, αρχικά να επισημάνω ότι το αίτημα των δικαστικών και εισαγγελικών αρχών για τη σύσταση της Δικαστικής Αστυνομίας παρουσιάστηκε αρκετά χρόνια πριν.

Η τοποθέτησή μου θα έχει ως άξονα αναφοράς και πάλι τους πολίτες, διότι η σωστή και η αποτελεσματική λειτουργία της δικαιοσύνης είναι ουσιαστική προϋπόθεση για την υπηρέτηση των συμφερόντων τους. Η ταχύτητα απονομής δικαιοσύνης και η επάρκεια στη λειτουργία των μηχανισμών της είναι δημοκρατική και κοινωνική απαίτηση, ουσιώδες στοιχείο της σωστής λειτουργίας μιας ευνομούμενης πολιτείας.

Και αυτό ακριβώς έρχεται να υπηρετήσει το Υπουργείο Δικαιοσύνης με το σχέδιο νόμου που εισήγαγε προς ψήφιση. Πρόκειται για διατάξεις που ενισχύουν και διευκολύνουν το έργο των οργάνων της δικαιοσύνης, ώστε να αποδίδεται ταχύτερα, αποτελεσματικότερα και εγκυρότερα ιδίως της προδικασίας στις σοβαρές ποινικές υποθέσεις, καθώς και στην ευταξία των συνεδριάσεων των δικαστηρίων. Άλλωστε, όλοι πλέον συζητάμε για την ανάγκη αυτή, αναγνωρίζουμε την ανάγκη αλλαγών και μεταρρυθμίσεων. Είναι ζήτημα ποιότητας της δημοκρατίας μας.

Ο κύριος Υπουργός στις προγραμματικές του δηλώσεις είχε τονίσει ότι θα εργαστεί για να συμβάλει σε μία σύγχρονη, λειτουργική και αποτελεσματική από άποψη χρόνου και ποιότητας δικαιοσύνη. Σήμερα έχουμε μπροστά μας ένα δείγμα μίας τέτοιας παρέμβασης. Η Υπηρεσία Δικαστικής Αστυνομίας, οι βελτιώσεις που σήμερα προτείνονται στην Εθνική Αντιπροσωπεία σχετικά με τη στελέχωση και τη λειτουργία της κινούνται ακριβώς προς αυτή την κατεύθυνση.

Ουσιαστικά με τις τροποποιήσεις που επιφέρουν οι συζητούμενες διατάξεις του ν.4963/2022 οδηγούμαστε σε μία απλοποίηση και ταυτόχρονα επίσπευση της διαδικασίας πλήρωσης των θέσεων προσωπικού της Δικαστικής Αστυνομίας και είναι προφανές ότι η πλήρης και άμεση στελέχωσή της αποτελεί εκ των ων ουκ άνευ όρων για την ουσιαστική λειτουργία της, η οποία με τη σειρά της είναι πολύ σημαντική συνολικά για τη λειτουργία της δικαιοσύνης στη χώρα μας.

Συμπληρωματικά επισημαίνω ότι αποτελεί και ορόσημο του Ταμείου Ανάκαμψης για το Υπουργείο Δικαιοσύνης με χρονικό όριο το τέλος του έτους που διανύουμε και έχει και αυτό την αξία του, δεδομένων των πόρων που αντιστοιχούν.

Η Υπηρεσία Δικαστικής Αστυνομίας, λοιπόν, εφόσον καταστεί λειτουργική, είναι σαφές ότι θα συνδράμει σημαντικά στο έργο των δικαστικών και εισαγγελικών αρχών και θα αναβαθμίσει τη λειτουργία τους. Διακρινόμενη σε πολιτικό και αστυνομικό τομέα αναβαθμίζει τις δυνατότητές της με την αξιοποίηση εξειδικευμένου προσωπικού του Υπουργείου Δικαιοσύνης σε αστυνομικά και προανακριτικά καθήκοντα με ειδικές επιστημονικές γνώσεις.

Με αυτό πετυχαίνουμε παράλληλα και την αποφόρτιση της αστυνομίας από καθήκοντα που τώρα εκτελεί, για παράδειγμα τη συμμετοχή της στις δικαστικές αίθουσες. Και εδώ ο στόχος είναι σαφής και με χρονοδιάγραμμα: Μέχρι τον Ιούνιο του επομένου έτους η Δικαστική Αστυνομία θα έχει αναλάβει πλήρως το έργο αυτό, αποδεσμεύοντας πολύτιμους πόρους της Ελληνικής Αστυνομίας, ώστε και αυτή με τη σειρά της να μπορέσει να ενισχύσει το δικό της έργο για την προστασία των πολιτών. Διπλό το όφελος, λοιπόν και με μεγάλη πρακτική αξία για την αποτελεσματικότητα των θεσμών μας.

Θέλω να τονίσω επίσης ότι θα συνεισφέρει αποτελεσματικά και στην προβλεπόμενη μυστικότητα της προδικασίας.

Το απαράδεκτο φαινόμενο, κύριοι συνάδελφοι, με την έναρξη μιας έρευνας από τις αρμόδιες προανακριτικές αρχές να βλέπουν το φως της δημοσιότητας λεπτομέρειες, είναι παράνομο και επιζήμιο, παράνομο, αφού ρητά προβλέπεται στον Κώδικα Ποινικής Δικαιοσύνης ότι η προδικασία είναι μυστική και επιζήμιο, διότι το μεν δυσχεραίνει το έργο της ανάκρισης, το δε θίγει ενίοτε την τιμή και την υπόληψη ανθρώπων, οι οποίοι ενδεχομένως στην πορεία να αποδεικνύονται αθώοι, περαιτέρω περιπτώσεις, όπου η έλλειψη συντονισμού, το ασαφές της νομοθεσίας, η σύγκρουση αρμοδιοτήτων μεταξύ φορέων εξουσίας, η πολυνομία, πολλές φορές δε και η επιεικής μεταχείριση από τα δικαστήρια έχουν ως αποτέλεσμα η ασυδοσία ορισμένων να μαστίζει ολόκληρες περιοχές.

Αναφέρομαι, κύριε Πρόεδρε, σε μία απαράδεκτη κατάσταση που έχει δημιουργηθεί στην εκλογική μου περιφέρεια, στα Χανιά, όπου ελάχιστοι κακοί κτηνοτρόφοι αφήνουν αδέσποτα τα χιλιάδες ζώα τους -πρόβατα και κατσίκες- τα οποία καταστρέφουν τις καλλιέργειες, τις ελιές, τα αμπέλια ολόκληρων περιοχών. Οχυρωμένοι πίσω από τις παραπάνω παθογένειες και τον φόβο που διακατέχει τους παθόντες εξαιτίας της εν γένει βίαιης συμπεριφοράς τους ρημάζουν ολόκληρες περιοχές. Πιθανολογώ ότι το φαινόμενο δεν είναι μόνο τοπικό στην Περιφερειακή Ενότητα των Χανίων και ακριβώς τα όργανα της Δικαστικής Αστυνομίας με την καθοδήγηση έμπειρων εισαγγελικών λειτουργών είμαι βέβαιος ότι θα συμβάλουν στην εξάλειψη του φαινομένου.

Με τις διατάξεις τού υπό συζήτηση νομοσχεδίου επιδιώκεται η απλοποίηση και η επίσπευση της διαδικασίας της πλήρωσης των θέσεων του προσωπικού της Υπηρεσίας της Δικαστικής Αστυνομίας, χωρίς να αμβλύνεται κατ’ ελάχιστον η αντικειμενική και αξιοκρατική διαδικασία που θεσπίζεται με τον ν.4963/2022. Είναι φανερό ότι το σχέδιο νόμου το διακρίνει η ξεκάθαρη προσήλωση στις αρχές της διαφάνειας και της αξιοκρατίας.

Το προσωπικό του πολιτικού τομέα θα επιλέγεται πλέον μέσω του γραπτού διαγωνισμού ο οποίος διενεργείται από το ΑΣΕΠ, όπως για όλο το δημόσιο, ενώ εκεί όπου πρακτικοί και αντικειμενικά αιτιολογημένοι λόγοι το επιβάλλουν θα μπορεί το Υπουργείο Δικαιοσύνης να κινηθεί γρήγορα και με διαφάνεια. Αναφέρομαι στη διαδικασία μοριοδότησης για την επιλογή όσων στελεχώσουν το αμιγώς αστυνομικό κομμάτι πάντα υπό τον έλεγχο του ΑΣΕΠ.

Αποτελεσματικότητα, διαφάνεια, αξιοκρατία, τρεις αρχές των οποίων η υπηρέτηση καθορίζει την εμπιστοσύνη των πολιτών προς τους θεσμούς, υπηρετούνται με τη σειρά τους από όσα σήμερα καλούμαστε να εγκρίνουμε. Να μία ευκαιρία για καλή νομοθέτηση που ελπίζω ότι θα τύχει της εποικοδομητικής στάσης τμήματος τουλάχιστον των συναδέλφων της Αντιπολίτευσης.

Άλλωστε, κρίνοντας από τις συζητήσεις που είχαμε στην αρμόδια επιτροπή, έχω διακρίνει μία κατ’ αρχάς θετική διάθεση από διάφορα κόμματα και αν αυτό αποτυπωθεί και στην Ολομέλεια, θα είναι κέρδος για την κοινοβουλευτική μας λειτουργία.

Κυρίες και κύριοι συνάδελφοι, υποστηρίζοντας αυτό το νομοσχέδιο και φυσικά υπερψηφίζοντάς το έχουμε την ευκαιρία να βάλουμε ένα μικρό λιθαράκι στη βελτίωση της λειτουργίας της. Η ευρύτερη δυνατή συναίνεση και σήμερα, αλλά και σε κάθε άλλη ευκαιρία σε παρόμοιες παρεμβάσεις είναι, νομίζω, η καλύτερη απόδειξη ότι ως πολιτικό και ως κομματικό σύστημα αντιλαμβανόμαστε τα αιτήματα και τις αγωνίες των πολιτών και δουλεύουμε μαζί για τη βελτίωση της πολιτείας μας.

Η εμπιστοσύνη των πολιτών στους θεσμούς περνάει μέσα από την αποτελεσματική λειτουργία τους και σήμερα έχουμε όλοι και όλες μία ευκαιρία να κάνουμε ένα σημαντικό βήμα προς αυτή την κατεύθυνση, ψηφίζοντας θετικά τις προτεινόμενες διατάξεις. Στο χέρι μας είναι.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος. Αμέσως μετά τον λόγο θα πάρει ο κ. Κωτσός και ο κ. Ακτύπης και μετά η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη και όποιος άλλος Κοινοβουλευτικός Εκπρόσωπος έρθει, θα παίρνει τη σειρά του μετά από δύο Βουλευτές.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Θα ήθελα να κάνω χρήση και λίγων λεπτών από τη δευτερολογία μου για να το συνοψίσω όλο μαζί.

Κυρίες και κύριοι συνάδελφοι, η σημερινή συζήτηση διεξάγεται, όπως είπαν όλοι οι συνάδελφοι από το πρωί, μέσα στο εξαιρετικά βαρύ κλίμα που έχουν διαμορφώσει οι φονικές, καταστροφικές πλημμύρες στη Θεσσαλία. Λίγα μόλις εικοσιτετράωρα αφότου έσβησε και η τελευταία εστία φωτιάς στη Δαδιά, στο σπάνιο αυτό οικοσύστημα, ήρθε μία νέα φυσική καταστροφή να συγκλονίσει την κοινωνία μας και να δοκιμάσει τις αντοχές του κράτους. Εκφράζουμε, λοιπόν, και από αυτό εδώ το Βήμα την οδύνη μας για τους νεκρούς, ευχόμαστε να βρεθεί σώος και ο τελευταίος αγνοούμενος, ενώ βρισκόμαστε δίπλα σε κάθε συνάνθρωπό μας που έχασε έναν δικό του, το σπίτι του, την καλλιέργειά του, την κτηνοτροφική του μονάδα και λέμε ένα πολύ μεγάλο ευχαριστώ, εκφράζουμε τη βαθιά, τη βαθύτερη ευγνωμοσύνη μας και τον σεβασμό μας στις δυνάμεις που επιχειρούν και κυρίως στους εθελοντές, στις νεαρές νοσηλεύτριες στον Παλαμά, στα παιδιά στα σχολεία της Καρδίτσας και στα κλειστά γυμναστήρια της Λάρισας και αλλού, σε όσους συμμετέχουν σε ένα πυκνό δίκτυο εθελοντισμού που αποδεικνύει στην πράξη την κοινωνική αλληλεγγύη και καλύπτει την απουσία της πολιτείας.

Όποιος, κυρίες και κύριοι συνάδελφοι, βρέθηκε στις πληγείσες περιοχές, διαπίστωσε ένα μικρό μέρος της καταστροφής. Οι διαστάσεις της, οι συνέπειές της είναι πραγματικά ανυπολόγιστες στις ζωές των ανθρώπων της περιοχής και στην παραγωγική βάση της χώρας. Πρώτα και κύρια στην υγειονομική κατάσταση της Θεσσαλίας με το μολυσμένο νερό, τα νεκρά ζώα στον κάμπο, την περιορισμένη έως και ανύπαρκτη πρόσβαση σε ιατρικές υπηρεσίες και φάρμακα.

Και επειδή άκουσα τον κ. Ταχιάο πριν να κατονομάζει τον δήμαρχο της πλέον πληγείσας περιοχής, του Παλαμά, θέλει ιδιαίτερο θράσος να κάνεις κριτική σε εκείνους που υφίστανται την κρίση στον τόπο τους, ιδίως όταν εκείνοι δεν είναι εδώ για να απαντήσουν σε όσα λέει και τους καταλογίζει ο Υπουργός, δεν είναι εδώ για να απαντήσουν για την έλλειψη του κρατικού συντονισμού, να απαντήσουν για την έλλειψη εξοπλισμού και για τις αντιφατικές οδηγίες που δίνονται στους δημάρχους της περιοχής. Λίγη συστολή, λοιπόν, στη στοχοποίηση και την επίρριψη ευθυνών.

Θα είναι πολύ δύσκολοι οι μήνες που θα ακολουθήσουν και όσο η καταγραφή θα συνεχίζεται, οφείλει να ανοίξει και να εξελιχθεί μία πολύ σοβαρή συζήτηση με σεβασμό στα θύματα και εδώ σε δύο άξονες, στον άξονα της λογοδοσίας και της αποκατάστασης, στη λογοδοσία και αναζήτηση ευθυνών. Ναι -δεν είναι εδώ ο κ. Φλωρίδης- κύριε Υφυπουργέ, κύριε Υπουργέ, θα μιλήσουμε για ευθύνες, διότι σας άκουσα κι εγώ, όπως και όλοι, και αισθανθήκαμε ότι ίσως πρέπει να ζητήσουμε και συγγνώμη που σας ελέγχουμε, να σας ζητήσουμε συγγνώμη που ρωτάμε επίμονα εδώ στην Εθνική Αντιπροσωπεία ποιος φταίει γι’ αυτή την καταστροφή.

Και επειδή μιλήσατε, μίλησε ο κ. Φλωρίδης, για «εθνική κλάψα», δεν μπορώ να φανταστώ ότι ιδίως ο συγκεκριμένος Υπουργός, ιδίως ο κ. Φλωρίδης, αναφέρεται στο ΠΑΣΟΚ. Προφανώς δεν μπορεί να μιλάει εκείνος για το ΠΑΣΟΚ ως φορέα «εθνικής κλάψας», για το ΠΑΣΟΚ των μεγάλων υποδομών, της εμπέδωσης της δημοκρατίας, της ευρωπαϊκής προοπτικής της χώρας μας και της Κύπρου. Διότι τον άκουσα να απαριθμεί με εξαιρετική ενάργεια όλα αυτά τα εθνικά επιτεύγματα, αλλά δυσκολεύτηκε να πει τη λέξη «ΠΑΣΟΚ», κάτι που είναι κατανοητό.

Τα ερωτήματα, λοιπόν, είναι εδώ και ζητούν απαντήσεις. Τι έγινε μετά την ηχηρή προειδοποίηση του 2020 με τον «Ιανό»; Έγιναν αντιπλημμυρικά έργα; Όσα έγιναν, έγιναν ποιοτικά; Άντεξαν; Εδώ από αυτό το Βήμα μάς διαβεβαίωνε ο κύριος Πρωθυπουργός ότι η χώρα είναι πιο έτοιμη παρά ποτέ. Έγιναν, λοιπόν, τα έργα, τα φράγματα και τα αναχώματα; Καθαρίστηκαν τα κανάλια και οι ποταμοί; Γιατί οι μελέτες των επιστημόνων έμειναν πέντε χρόνια στα συρτάρια του Υπουργείου Περιβάλλοντος, μελέτες που περιέγραφαν με ακρίβεια τον κίνδυνο πλημμύρας σε κάθε σενάριο για τον κάμπο της Θεσσαλίας; Γιατί η Κυβέρνηση αφαίρεσε από το Ταμείο Ανάκαμψης και Ανθεκτικότητας -τι ειρωνεία, «Ανθεκτικότητας»!- τα αντιπλημμυρικά έργα; Ειρήσθω εν παρόδω, το εν λόγω ταμείο αποδεικνύεται πως αναθεωρείται, όσα «νόμπελ οικονομικής ασυναρτησίας» και να απονέμετε στο ΠΑΣΟΚ που σας τα έλεγε. Αυτή είναι άλλη μία παρένθεση για τον κύριο Υπουργό, ο οποίος έχει πει πολλά και έχει γράψει ακόμα περισσότερα για να επαινέσει την Κυβέρνηση της Νέας Δημοκρατίας πολλούς μήνες πριν ο ίδιος αποτελέσει μέλος της. Το να λέει, όμως, ότι ο ίδιος ο κ. Μητσοτάκης είναι ο ίδιος συνώνυμος του Ταμείου Ανάκαμψης, πάει πολύ. Διότι το Ταμείο Ανάκαμψης είναι μία γαλλογερμανική πρωτοβουλία του Μαΐου του 2020 που υιοθετήθηκε από την επιτροπή, μία πρωτοβουλία που ακολουθεί μία πρόταση της ευρωπαϊκής σοσιαλδημοκρατίας μέσα στα χρόνια της μεγάλης κρίσης, του ΠΑΣΟΚ και των εταίρων του στην Ευρώπη που μιλούσαν για την ανάγκη στήριξης των ευρωπαϊκών οικονομιών του Νότου. Και τότε οι συνεταίροι σας και οι σύμμαχοί σας στο Λαϊκό Κόμμα ναρκοθετούσαν αυτή την προσπάθεια. Αυτή είναι η αλήθεια και όχι οι αγιογραφίες του κ. Μητσοτάκη, στις οποίες, όντως, ο κύριος Υπουργός Δικαιοσύνης έχει σπάνιο ταλέντο.

Πριν ξεχάσουμε αυτά που ξέραμε, ας μας πει η Κυβέρνηση γιατί η Κομισιόν, η Ευρωπαϊκή Επιτροπή, προσέφυγε δύο φορές τα τελευταία χρόνια κατά της χώρας μας για παραβίαση της οδηγίας για τις πλημμύρες; Τι έγιναν οι προειδοποιήσεις των επιστημόνων που είχαν προβλέψει το φαινόμενο με ακρίβεια; Γιατί, προβοκάρισε τον κύριο Υπουργό η αναφορά στις «βιβλικές» διαστάσεις της καταστροφής και παραδόθηκε σε μία θεολογική σχεδόν αναζήτηση.

Ξέρετε, από τη Βίβλο και τον Νώε, ο κόσμος έχει αλλάξει. Έχουμε αποκτήσει την επιστήμη, έχουμε αποκτήσει ορθό λόγο, μπορούμε και οφείλουμε να προλαμβάνουμε τα φυσικά φαινόμενα, ιδίως όταν οι επιστήμονες μας έχουν προειδοποιήσει γι’ αυτά. «Πολιτική προστασία» λέγεται και είναι ανθρώπινο έργο και όχι θεϊκό.

Ας μας απαντήσει, λοιπόν, η Κυβέρνηση στο γιατί τα μηνύματα εκκένωσης έφτασαν αργά στον Παλαμά, όπως και στο γιατί δεν ενεπλάκη και αν έπρεπε να εμπλακεί νωρίτερα ο στρατός. Έχουμε επιχειρησιακά σχέδια πολιτικής προστασίας; Και αν ναι, τι προβλέπουν; Πότε επιτέλους θα καταλάβουμε ότι εκτός από το κλίμα που αλλάζει ραγδαία γύρω μας, πρέπει να αλλάξει και αυτή η ίδια η χώρα, αυτό το ίδιο το κράτος; Ζητάμε αξιολόγηση παντού. Ζητάτε, ζητάμε, ναι και καλά κάνουμε, αλλά πρώτα απ’ όλα πρέπει να αξιολογούμαστε εμείς οι ίδιοι. Εγώ, εμείς αξιολογούμαστε γι’ αυτά που λέμε εδώ μέσα.

Εσείς, κύριε Υφυπουργέ, αξιολογείστε για το έργο σας. Αξιολογήθηκαν οι περιφερειάρχες σας; Αξιολογήθηκαν θετικά και τους δώσατε χρίσματα; Αξιολογήθηκε ο κ. Αγοραστός; Αξιολογήθηκε ο κ. Μπέος που η Κυβέρνηση μοιράστηκε χαμόγελα μαζί του στο Δημαρχείο Βόλου, όταν η πόλη δεν είχε υδροδότηση και ηλεκτροδότηση; Αξιολογήθηκε ο κ. Μπέος; Διότι σήμερα μαθαίνουμε ότι αρχίζει η αξιολόγηση και η διερεύνηση από κάπου αλλού, από την Εισαγγελία του Αρείου Πάγου για τα κονδύλια του «Ιανού» και για το αν αυτά πήγαν, όντως, σε αντιπλημμυρικά έργα ή αν πήγαν σε οδοποιία, σε αθλητισμό, σε επικοινωνία. Γι’ αυτό ακριβώς ζητάμε τη σύσταση εξεταστικής επιτροπής, για να αναλάβει η Βουλή, η Εθνική Αντιπροσωπεία, ο θεσμικός χώρος του δημοκρατικού διαλόγου, τον ρόλο που της αναλογεί, για να δούμε με δικαιοσύνη τι δεν έγινε σωστά και να μπορέσουμε να χαράξουμε με αυτοπεποίθηση το μέλλον.

Πρέπει να μιλήσουμε επιτέλους για την αποκατάσταση και τη θωράκιση της χώρας από τις φυσικές καταστροφές, αφού βρούμε τα αίτια της καταστροφής. Διότι η ανοικοδόμηση της Θεσσαλίας δεν μπορεί να γίνει με παλιά υλικά. Η ανοικοδόμηση και η θωράκιση της Θεσσαλίας είναι μία εθνική υπόθεση, αλλά δεν μπορεί να γίνεται με τα ίδια υλικά και γι’ αυτό και είναι απολύτως αναγκαία η διαφάνεια στις πηγές χρηματοδότησης και της ευρωπαϊκής βοήθειας. Η Κυβέρνηση θα πρέπει να πει την αλήθεια για το πόσα κονδύλια και από ποια ταμεία, θα αξιοποιηθούν πόσα ήταν αδιάθετα και πόσα θα χρησιμοποιηθούν τώρα από τα κονδύλια που έρχονται από την Ευρώπη.

Και, φυσικά, πρέπει να υπάρχει διαφάνεια κυρίως στον τρόπο διάθεσης από εδώ και πέρα των πόρων, δηλαδή ποιος φορέας, με ποιες διαδικασίες θα το κάνει, με απόλυτο σεβασμό των εθνικών και ευρωπαϊκών κανόνων δημοσίων συμβάσεων και με ενίσχυση των δημόσιων τεχνικών υπηρεσιών, με ένα σχέδιο ολοκληρωμένο που θα στηρίζεται σε επιστημονική μελέτη ολιστική για ολόκληρο το πολύτιμο υδατικό διαμέρισμα της Θεσσαλίας και πάνω απ’ όλα με εθνικό διάλογο και συνεννόηση, όχι με αλαζονεία. Δεν είναι δυνατόν να σας καταθέτουμε προτάσεις εδώ με πρώτο τον Πρόεδρο, τον Νίκο Ανδρουλάκη και να τις λοιδορείτε, αν δεν τις αγνοείτε. Δεν είναι δυνατόν να μας λέτε πως δεν ξέρουμε τι σας λέμε, όταν τελικά αποδεικνύεται ότι εσείς είστε αυτοί που δεν ξέρουν τι κάνουν, όταν έχετε αποτύχει να προσαρμόσετε τη χώρα στις νέες κλιματικές συνθήκες.

Μπαίνετε στον πέμπτο χρόνο διακυβέρνησης. Ως εδώ λοιπόν με το δήθεν επιτελικό κράτος της ανεπάρκειας! Ως εδώ με τις απευθείας αναθέσεις! Ως εδώ με τις περιφέρειες που ενεργούν ως αποκεντρωμένες υπηρεσίες μιας αυτάρεσκης συγκεντρωτικής κυβερνητικής δομής, μιας κυβέρνησης που βλέπει στον καθρέφτη της το μεγεθυμένο κάτοπτρό της και αφήνει μία κοινωνία να αρκείται σε χαμηλές προσδοκίες, να αποδέχεται ότι μπορούν να καταστρέφονται οικοσυστήματα, να κινδυνεύουν κρίσιμες αμυντικές εγκαταστάσεις, να πλήττονται μεγάλες υποδομές και πως όλα αυτά μπορούν να γίνουν, μάλιστα, χωρίς αναζήτηση ευθυνών.

Οι θεσμοί, λοιπόν, κλονίζονται με αυτές τις συμπεριφορές. Οι θεσμοί κλονίζονται, αλλά πρέπει να μείνουν όρθιοι. Είναι η δημοκρατία μας που πρέπει να μείνει όρθια, με διαφάνεια, λογοδοσία και δικαιοσύνη.

Μιλώντας για δικαιοσύνη και περνώντας στο νομοσχέδιο, το πεδίο της δικαιοσύνης δεν είναι ένας απλός τομέας πολιτικής. Θα το συνομολογούσαν όλοι σε αυτή την Αίθουσα. Αφορά σε μία πολιτειακή λειτουργία ανεξάρτητη. Άρα εξ ορισμού κάθε παρέμβαση οφείλει να εντάσσεται σε ένα ευρύτερο μεταρρυθμιστικό σχέδιο σαν κι εκείνο που οι δικές μας κυβερνήσεις στο παρελθόν, με τελευταία την κυβέρνηση στην πρώτη φάση της μεγάλης κρίσης, την κυβέρνηση ΠΑΣΟΚ του Γιώργου Παπανδρέου, είχε καταρτίσει.

Είμαστε, λοιπόν, θετικοί επί της αρχής σε κάθε μεταρρυθμιστική πρωτοβουλία στο σύστημα απονομής δικαιοσύνης με τη συναίνεση των θεσμικών φορέων, όπως εν προκειμένω, αρκεί να είναι πραγματική μεταρρύθμιση και όχι ένα ακόμα συμπλήρωμα, όχι μία διόρθωση ημαρτημένων. Δεν μπορεί η πρώτη πρωτοβουλία του Υπουργείου Δικαιοσύνης στον πολύπαθο χώρο που εποπτεύει να είναι μία ομολογία της πρόχειρης νομοθέτησης που προηγήθηκε. Η ειδική αγορήτριά μας, η Νάντια Γιαννακοπούλου, εξέθεσε όλες τις παρατηρήσεις με κάθε λεπτομέρεια. Δεν θέλω να επαναλάβω. Το ζητούμενο δεν είναι να δημιουργηθεί ακόμη ένα σώμα που δεν θα λειτουργήσει, εκτός αν η Κυβέρνηση θεωρεί ότι το μοντέλο του Υπουργείου Πολιτικής Προστασίας και Κλιματικής Κρίσης είναι κάτι που πρέπει να ακολουθεί, να δημιουργεί δομές που μένουν ανενεργές χωρίς οργανόγραμμα, κανονιστικές πράξεις να μένουν εκκρεμείς, μεταρρυθμίσεις στα χαρτιά και στους μπλε φακέλους του Μεγάρου Μαξίμου που την κρίσιμη ώρα αναδεικνύονται και αποδεικνύονται ανεπαρκείς και ανολοκλήρωτες.

Το ζήτημα με τη Δικαστική Αστυνομία, όπως και με κάθε αναγκαίο θεσμό, δεν είναι να δημιουργηθεί και να ιδρυθεί, αλλά κυρίως να λειτουργήσει στην πράξη, εν προκειμένω επ’ ωφελεία των πολιτών που καταφεύγουν στη δικαιοσύνη. Πρέπει να στελεχωθεί με δίκαια και αξιοκρατικά κριτήρια, να λειτουργήσει με διαφάνεια, όχι όπως η Πανεπιστημιακή Αστυνομία που διαφημίστηκε ως μία τομή που δήθεν ως δια μαγείας θα άλλαζε την εικόνα των πανεπιστημίων και τελικά απέτυχε, παρά τις προειδοποιήσεις και τις προτάσεις μας, που ακολουθούσαν άλλα ευρωπαϊκά κράτη. Προχωρήσατε όχι εσείς, αλλά οι συνάδελφοί σας στην προηγούμενη κυβέρνηση, σε ένα ιδεοληπτικό πείραμα καταδικασμένο σε αποτυχία. Τελικά, το Σώμα καταργήθηκε ουσιαστικά. Όσοι προσλήφθηκαν, όπως προσλήφθηκαν, απομακρύνθηκαν από τα πανεπιστήμια, για να καταλήξουν ειδικοί φρουροί. Για λίγο, μάλιστα, ακούσαμε ότι θα αποκτούσε ο καθένας από αυτούς και ένα άλογο, αλλά τελικά παρέμειναν πεζοί.

Το θυμίζω αυτό ως μία πικρή εμπειρία για το πού μπορεί να οδηγήσει η ιδεοληψία και η λογική των εύκολων λύσεων. Η Δικαστική Αστυνομία συνέχεται με το έργο της δικαιοσύνης και ο λόγος αυτός από μόνος του πρέπει να αρκεί για να δοθεί από την Κυβέρνηση ιδιαίτερη έμφαση στη διαφανή και αξιοκρατική της στελέχωση και λειτουργία.

Κι επειδή η δικαιοσύνη με τη σειρά της συνέχεται άρρηκτα με τη δημοκρατία μας, θα μου επιτρέψετε να ολοκληρώσω το τελευταίο σημείο και τμήμα της ομιλίας μου αναφερόμενος στην τροπολογία που η Κοινοβουλευτική μας Ομάδα κατέθεσε σε ό, τι αφορά στην κρατική χρηματοδότηση των κομμάτων. Καλούμαστε για μία ακόμη φορά και σήμερα και εδώ όλες και όλοι να πάρουμε ένα αναγκαίο μέτρο, ακόμη ένα αναγκαίο μέτρο, σε νομοθετικό επίπεδο, για να σταματήσουν κάποιοι να υποδύονται ότι παίζουν με τους κανόνες του δημοκρατικού παιχνιδιού απλώς και μόνο για να επωφεληθούν οι ίδιοι και κάποιοι άλλοι πίσω από αυτούς υλικά από αυτό. Πρέπει να προστατέψουμε τη δημοκρατία μας, το κράτος δικαίου, τον κοινοβουλευτισμό που κάποιοι τον βλέπουν ως πρόσοδο, ως πηγή χρηματοδότησης και όχι ως ευθύνη.

Είναι μία πρωτοβουλία με συμβολικό, αλλά και πραγματικό περιεχόμενο, όπως και κάθε άλλη πρωτοβουλία που έχει αναλάβει η παράταξή μας όλα τα τελευταία χρόνια για τη συμμετοχή καταδικασμένων προσώπων ή διαδόχων δήθεν κομματικών σχημάτων στις εκλογές στο κεντρικό ή στο αυτοδιοικητικό επίπεδο, ιδίως στον Δήμο Αθηναίων, τον αρχαίο δήμο όπου γεννήθηκε η δημοκρατία. Είναι η ελάχιστη υποχρέωση που σας καλούμε να εκπληρώσουμε όλες και όλοι μαζί, πρώτα η Κυβέρνηση και έπειτα όλα τα κόμματα του δημοκρατικού τόξου. Άλλωστε, ειδικά σε αυτές τις πολύ δύσκολες στιγμές που περνά η πατρίδα μας, τη ρητορική μίσους, την ξενοφοβία, τον ρατσισμό, τον φασισμό, να νικάς στην κοινωνία, στους δρόμους, στις γειτονιές, στους χώρους δουλειάς, στα πανεπιστήμια, στα σχολεία, εκεί όπου η ελπίδα ματαιώνεται, εκεί που τα όνειρα των νέων πέφτουν με ορμή πάνω στον τοίχο της απόγνωσης που ορθώνεται εμπρός τους. Το μίσος και τη βία τα θεραπεύει η δημοκρατία με τα δικά της μέσα, την παιδεία, τη συμμετοχή, τη συμπερίληψη, με δημόσιες πολιτικές για καλύτερη εκπαίδευση και καλύτερη εργασία, υγεία, για κοινωνική δικαιοσύνη στην πράξη.

Αυτός, άλλωστε, είναι ο δικός μας στόχος, ο στόχος του ΠΑΣΟΚ, του Κινήματος Αλλαγής, της ιστορικής δημοκρατικής παράταξης: δίκαιη ανάπτυξη, ισχυρό κοινωνικό κράτος, ανθεκτικές υποδομές, ασφάλεια, αξιοπρέπεια, προοπτική για όλους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, θα μου επιτρέψετε να εκφράσω τα βαθύτατα, τα ειλικρινή μου συλλυπητήρια σε όλες τις οικογένειες των συμπατριωτών μου στην Καρδίτσα και στη Θεσσαλία που έχασαν δικούς τους ανθρώπους, αλλά και στους συμπατριώτες μου επίσης που υπέστησαν βάναυσες ζημιές στα σπίτια τους μένοντας χωρίς οικίες, στις περιουσίες τους, στους αγρούς τους, στα ζώα τους από τον κατακλυσμό του «Δανιήλ», από το πρωτόγνωρο φαινόμενο του «Daniel» που ξεπέρασε κάθε πρόβλεψη.

Ξέρετε, ζήσαμε πριν από τρία χρόνια στην Καρδίτσα και τον «Ιανό». Μας έλεγαν τότε οι επιστήμονες ότι επρόκειτο για ένα φαινόμενο που απαντάται στα τριακόσια, πεντακόσια χρόνια. Να που όμως μέσα σε τρία χρόνια ήρθε ένα άλλο φαινόμενο τετραπλάσιο σε ισχύ και τώρα οι επιστήμονες λένε ότι το συγκεκριμένο φαινόμενο απαντάται στα χίλια, χίλια πεντακόσια χρόνια, στα δεκαπέντε χιλιάδες χρόνια είπε κάποιος επιστήμονας.

Καταλαβαίνετε, λοιπόν, ότι βρισκόμαστε μπροστά σε έναν κόσμο που αλλάζει ραγδαία, σε έναν κόσμο που μεταβάλλεται όχι λόγω της κλιματικής κρίσης, αλλά λόγω της κλιματικής κατάρρευσης, σε έναν κόσμο που θα πρέπει να προσαρμοστούμε τόσο σε επίπεδο ανθρωπογενούς περιβάλλοντος, όσο και σε επίπεδο υποδομών, καλλιεργειών, κτηνοτροφίας, σε αυτά τα νέα δεδομένα. Και μάλιστα αυτό θα πρέπει να γίνει και πάρα πολύ γρήγορα.

Πολλή κουβέντα γίνεται για τις υποδομές, δηλαδή για το αν αυτές άντεξαν ή για το αν υπήρξαν έργα σε ρέματα, σε υποδοχείς υδατικών πόρων, κ.λπ.. Θα σας δώσω μόνο ένα παράδειγμα. Ο Μέγας είναι ένας παραπόταμος του Παμίσου και στη συνέχεια του Πηνειού. Όταν ήμουν Δήμαρχος στο Μουζάκι είχε εύρος κοίτης τέσσερα μέτρα. Πριν οκτώ χρόνια περίπου, τον διαπλατύναμε στο τετραπλάσιο, στα δεκαέξι μέτρα. Σας πληροφορώ ότι τα πλημμυρικά φαινόμενα και τα πλημμυρικά νερά του Μέγα ξεπέρασαν κάθε προηγούμενο.

Προσπαθώ να εξηγήσω ότι η ένταση και το μέγεθος του φαινομένου δεν μπορούσε να απορροφηθούν σε καμμία περίπτωση από τις υπάρχουσες υποδομές. Και είναι αλήθεια ότι μετά τον «Ιανό» έγιναν αντιπλημμυρικά έργα. Ένα εξ αυτών ήταν και η διαμόρφωση της κοίτης του Παμίσου ποταμού στην πόλη που ήμουν δήμαρχος, στο Μουζάκι, που απέτρεψε τα χειρότερα, διότι αν δεν είχαν γίνει αυτά τα έργα, σήμερα πιθανότατα το Μουζάκι να μην υπήρχε. Θα μου πείτε, ήταν ικανά αυτά τα έργα να αντιμετωπίσουν το σύνολο του φαινομένου; Προφανώς όχι. Μα, όλη η Θεσσαλία μετατράπηκε σε λιμνοθάλασσα. Τριακόσια χιλιοστά νερού είχαν πέσει στον «Ιανό» και εδώ είχαμε πάνω από χίλια!

Ξέρετε, αγαπητές και αγαπητοί συνάδελφοι, είμαι βέβαιος ότι οι συμπολίτες μου στη Θεσσαλία βλέποντας τη σημερινή συζήτηση στη Βουλή δεν νιώθουν και πολύ ευχάριστα. Δεν περίμεναν αυτήν την εικόνα από το Κοινοβούλιο, δηλαδή της στείρας αντιπαράθεσης, της προσπάθειας προσπορισμού μικροκομματικών ή μικροπολιτικών κερδών.

Θα προτιμούσε η κοινωνία να δει τη Βουλή να αντιδρά όπως η ίδια αντέδρασε στο φαινόμενο, καθώς ξέρετε ότι κατά τη διάρκεια αυτών των ημερών η κοινωνία των πολιτών απέδειξε ότι μπορεί να είναι ενωμένη μπροστά σε δύσκολες καταστάσεις. Μπορεί να αντιδρά με αλληλεγγύη, με εθελοντισμό, με αλτρουισμό. Και ήταν αξιοθαύμαστη πραγματικά η αντίδραση όχι μόνο των Καρδιτσιωτών, αλλά και του συνόλου της ελληνικής κοινωνίας στην προσπάθεια συμπαράστασης, βοήθειας και αλληλεγγύης στους πληγέντες ανεξαρτήτως κομμάτων, χρωμάτων, ηλικιών.

Και το συγκινητικότερο όλων ξέρετε ποιο ήταν; Η νέα γενιά, που πολλές φορές την κατηγορούμε ότι είναι αμέτοχη, ότι είναι αδιάφορη ότι δεν συμμετέχει. Θέλω να καταθέσω ότι όλα τα νέα παιδιά της Καρδίτσας έδωσαν τον καλύτερο τους εαυτό εθελοντικά, βοηθώντας τους ανθρώπους που είχαν ανάγκη. Ιδιαίτερα θα ήθελα να κάνω μια αναφορά στους οργανωμένους φιλάθλους του μεγαλύτερου σωματείου της Καρδίτσας, της Αναγέννησης, που ήταν εκεί πρωί, μεσημέρι, βράδυ στις δομές που φιλοξενούσαν τους άστεγους προκειμένου να συνδράμουν να βοηθήσουν, αλλά και σε όλες και όλους τις Ελληνίδες και τους Έλληνες, που από το υστέρημά τους έστειλαν βοήθεια στους πλημμυροπαθείς της Καρδίτσας και της Θεσσαλίας.

Οφείλω μία απάντηση στον εκτελούντα χρέη Προέδρου του ΣΥΡΙΖΑ. Ξέρετε, ο ελληνικός λαός δεν έχει μνήμη ψαριού, ούτε κανείς προέρχεται από παρθενογένεση. Ο ΣΥΡΙΖΑ, που τώρα από τα ασφαλή έδρανα της Αντιπολίτευσης έχει μαγικές λύσεις για τέτοιου είδους προβλήματα, δοκιμάστηκε στο πεδίο, δοκιμάστηκε στην πράξη και μάλιστα σε φαινόμενα με πολύ μικρότερη ένταση. Θα θυμάστε όλοι και τις τραγικές συνέπειες από εκείνα τα φαινόμενα υποδεέστερης έντασης, όχι μόνο του «Ιανού» όχι μόνο του «Δανιήλ», αλλά και του «Ιανού». Η αναποτελεσματικότητα του σημερινού κόμματος της Αξιωματικής Αντιπολίτευσης όταν ήταν κυβέρνηση, δεν αποδείχτηκε μόνο στην αντιμετώπιση του προβλήματος, αλλά και στην αποκατάσταση στη συνέχεια.

Εμείς είμαστε εδώ, όπως πράξαμε και στον «Ιανό», για να σταθούμε στο πλευρό των πληγέντων, να σταθούμε στο πλευρό των Θεσσαλών. Μην βιάζεστε να ξεγράψετε τη Θεσσαλία και τους Θεσσαλούς, μην βιάζεστε να κάνετε μνημόσυνο. Θα σταθούμε όρθιοι, θα την ξαναφτιάξουμε τη Θεσσαλία, γιατί πιστεύουμε στον τόπο μας, πιστεύουμε στους εαυτούς μας και εμπιστευόμαστε τον Κυριάκο Μητσοτάκη και την Κυβέρνηση της Νέας Δημοκρατίας που έδωσε δείγματα γραφής κατά τον «Ιανό»: κινήθηκε γρήγορα, άμεσα, αποτελεσματικά και ουσιαστικά. Αυτό θα πράξουν και τώρα αξιοποιώντας στον μέγιστο δυνατό βαθμό όλους τους διαθέσιμους πόρους, προκειμένου να ανακουφιστούν οι πληγέντες, αλλά και να ξαναστήσουμε τον παραγωγικό και οικονομικό ιστό της Θεσσαλίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε συνάδελφε.

Τον λόγο τώρα έχει ο Βουλευτής της Νέας Δημοκρατίας κ. Διονύσιος Ακτύπης και αμέσως μετά τον λόγο θα πάρει η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη και θα συνεχίσουμε με τον κατάλογο των συναδέλφων Βουλευτών.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, προτού εισέλθω στην ουσία του παρόντος νομοσχεδίου, θέλω και εγώ με τη σειρά μου να εκφράσω τα συλλυπητήριά του στις οικογένειες των ανθρώπων που έχασαν τη ζωή τους στις πρόσφατες καταστροφές και τη συμπαράστασή μου σε όλους όσοι επλήγησαν.

Θέλω επίσης να ευχαριστήσω όλα τα στελέχη του κρατικού μηχανισμού, της Πυροσβεστικής, της Αστυνομίας, τις Ένοπλες Δυνάμεις και τους εθελοντές μας για την υπερπροσπάθεια την οποία κατέβαλαν για να σώσουν όλους τους συμπολίτες μας.

Πρέπει να τονίσω και από αυτό εδώ το Βήμα, ώστε να το γνωρίζουν όλοι, όπως έχει δηλώσει ήδη και ο Πρωθυπουργός Κυριάκος Μητσοτάκης, ότι κράτος και κυβέρνηση θα είναι δίπλα στους πληγέντες. Ο κρατικός μηχανισμός και οι αρμόδιες υπηρεσίες έχουν ήδη κινητοποιηθεί. Θα υποστηρίξουμε με κάθε δυνατό τρόπο όσους έχουν ανάγκη. Αυτό κάναμε καθ’ όλη τη διάρκεια της έως τώρα διακυβέρνησης και αυτό θα συνεχίσουμε να κάνουμε. Μάλιστα χθες ο Πρωθυπουργός κατάφερε σε συνεργασία με την πρόεδρο της Ευρωπαϊκής Επιτροπής να λάβει η πατρίδα μας βοήθεια ύψους 2,25 δισεκατομμυρίων ευρώ από την Ευρωπαϊκή Ένωση για τις καταστροφές.

Κυρίες και κύριοι συνάδελφοι, η πατρίδα μας βίωσε με πικρό τρόπο τις συνέπειες ενός ακραίου καιρικού φαινομένου. Από αυτό, όμως, το σκοτάδι θα βγούμε πιο δυνατοί και ενωμένοι, με σκληρή δουλειά, ειλικρίνεια αλληλεγγύη και αγώνα για να νικήσουμε όσα μας κρατούν πίσω. Προηγουμένως και ο κ. Ταχιάος και ο κ. Σταϊκούρας απάντησαν σε όλες τις ερωτήσεις οι οποίες έγιναν. Ο κ. Ταχιάος σάς είπε ότι είναι άλλα τα αντιπλημμυρικά έργα που γίνονται αυτή τη στιγμή και άλλα τα έργα τα οποία τα οποία χρειάζονται χρόνο. Θα σας αναφέρω ένα παράδειγμα το οποίο αφορά τη δική μου περιοχή, τη Ζάκυνθο. Από το 2018 υπάρχει μια περιοχή στις Αλυκές η οποία πλημμυρίζει, με ένα ρέμα συγκεκριμένο. Έχει αρχίσει να εκπονείται μια μελέτη από το 2018 και σήμερα που επισκέφθηκα και το Υπουργείο Υποδομών είδα ότι βρισκόμαστε στις περιβαλλοντικές μελέτες. Είναι ένας ολόκληρος σχεδιασμός για το πώς θα διοχετευθούν τα ύδατα.

Έργα υποστήριξης και αντιπλημμυρικά βεβαίως και έχουν γίνει. Και στη Ζάκυνθο έχουν γίνει και συνεχίζουν να γίνονται και καθαρίζονται τα ρέματα, οι κοίτες των ποταμών και τα φερτά υλικά. Αλήθεια, με αυτό το φαινόμενο το οποίο ξέσπασε είχαν τη δυνατότητα αυτοί οι χείμαρροι, τα ποτάμία να μπορέσουν να απορροφήσουν όλους αυτούς τους τόνους νερού που έπεσαν μέσα σε σύντομο χρονικό διάστημα; Σε καμμία περίπτωση. Πρέπει βέβαια να κάνετε και τη δουλειά σας, να κάνετε αντιπολίτευση. Νομίζω ότι δεν περιποιεί τιμή σε μία δύσκολη στιγμή που βρίσκεται αυτή την ώρα η πατρίδα μας και η Θεσσαλία να κάνετε αυτό το οποίο κάνετε σε μία στείρα αντιπαράθεση και μόνο και νομίζω ότι καλό είναι όλοι μας να συμβάλουμε και να βοηθήσουμε, ούτως ώστε ξανά η Θεσσαλία να βρει τους βηματισμούς της και να επανέλθει στην κανονικότητα.

Ας πάμε τώρα στην ουσία του νομοσχεδίου. Η ίδρυση της Δικαστικής Αστυνομίας υπήρξε όπως γνωρίζετε σχέδιο δεκαετιών. Έγιναν πολλές προσπάθειες από πολλές κυβερνήσεις για να μπορέσουν να συστήσουν τη Δικαστική Αστυνομία. Δεν κατάφεραν να το κάνουν. Μας καταγγείλατε για το γεγονός ότι το 2022 φέραμε το νομοσχέδιο και συστήσαμε τη Δικαστική Αστυνομία. Τώρα βελτιώνουμε περισσότερο την κατάσταση. Και εδώ είχατε πρόβλημα. Το γεγονός ότι όλα αυτά τα προηγούμενα δεκάδες χρόνια δεν έγινε η σύσταση της Δικαστικής Αστυνομίας, νομίζω ότι δείχνει πόσο δύσκολο είναι το εγχείρημα αυτό και πώς πρέπει να οργανωθεί.

Η πραγματικότητα συνεχώς αποδεικνύει ότι το εγχείρημα, όπως είπα, δεν ήταν απλό ούτε αυτονόητο. Για τη Νέα Δημοκρατία και την Κυβέρνηση η δικαιοσύνη είναι πυλώνας του κράτους δικαίου και της δημοκρατίας. Δώσαμε και θα συνεχίσουμε να δίνουμε ιδιαίτερη βαρύτητα στην προώθηση μεταρρυθμίσεων που θα μας οδηγήσουν σε μία δίκαιη Ελλάδα.

Η μείωση των καθυστερήσεων στην απονομή δικαιοσύνης είναι ένα από τα κορυφαία στοιχήματα της δεύτερης τετραετίας της Κυβέρνησης, καθώς δεν υπάρχει έκβαση της δικαιοσύνης που να μην επηρεάζει την καθημερινότητα των πολιτών. Πρέπει να επαναφέρουμε συνολικά στην κοινωνία το αίσθημα της δικαιοσύνης και της εμπιστοσύνης των θεσμών.

Εμείς, κυρίες και κύριοι συνάδελφοι, δεν παίξαμε ούτε παιχνίδια με τη δικαιοσύνη ούτε προσπαθήσαμε να χειραγωγήσουμε τους αρμούς. Αντιθέτως προχωρούμε σε μεταρρυθμίσεις και τομές, όπως το παρόν νομοσχέδιο, με κεντρικό άξονα την ορθή και ταχύτερη λειτουργία της. Σκοπός του νόμου ήταν και εξακολουθεί να είναι η υποβοήθηση του έργου των δικαστικών και εισαγγελικών αρχών της χώρας, καθώς η διασφάλιση της εύρυθμης λειτουργίας των δικαστικών υπηρεσιών, τις οποίες θα ενισχύσουμε με νέο εξειδικευμένο προσωπικό του Υπουργείου Δικαιοσύνης αστυνομικών και προανακριτικών καθηκόντων, που απαιτούν φυσικά ειδικές επιστημονικές γνώσεις.

Κατά το υφιστάμενο νομικό πλαίσιο, αυτές οι διαδικασίες ασκούνταν μέχρι πρότινος από το προσωπικό της ελληνικής αστυνομίας και ιδιώτες, με αποτέλεσμα την εμφάνιση δυσλειτουργιών και την καθυστέρηση πολλές φορές στην απονομή της δικαιοσύνης.

Για την καλύτερη λειτουργία της η νέα υπηρεσία διαρθρώθηκε σε αστυνομικό και πολιτικό τομέα. Ειδικότερα, αυτή η διαφοροποίηση αφορά το ένστολο προσωπικό από τη μία μεριά, το οποίο θα έχει ως βασική του αρμοδιότητα την φύλαξη των χώρων των δικαστηρίων και την επίδοση δικογράφων και δικαστικών αποφάσεων. Από την άλλη πλευρά, το πολιτικό προσωπικό, το οποίο θα έχει και επιστημονικές γνώσεις, θα μπορεί να συμβάλλει ουσιαστικά με τις γνώσεις του στην προανακριτική διαδικασία αλλά και σε όποια ανάγκη γνωμοδότησης προκύψει από τις εισαγγελικές ή ανακριτικές αρχές.

Το παρόν σχέδιο νόμου, κυρίες και κύριοι Βουλευτές, δεν επιταχύνει μόνο τις διαδικασίες απονομής της δικαιοσύνης, αλλά βοηθά ουσιαστικά στην καλύτερη λειτουργία των δικαστηρίων. Επίσης, επί της ουσίας ελευθερώνονται από αυτές τις διαδικασίες δεκάδες άνδρες και γυναίκες της ελληνικής αστυνομίας, που μέχρι πρότινος εκτελούσαν τη φύλαξη των δικαστηρίων και την επίδοση δικογράφων. Με τον αστυνομικό τομέα της δικαστικής αστυνομίας λοιπόν θα αποδεσμεύσουμε σταδιακά και σύμφωνα με τη ρητή διάταξη του νομοσχεδίου μέχρι τις 30 Ιουνίου του 2024 την ελληνική αστυνομία από τα καθήκοντα τα οποία επιτελεί σήμερα, προς υποβοήθηση του έργου της δικαιοσύνης.

Αποτέλεσμα αυτού είναι δύο με δυόμισι χιλιάδες αστυνομικοί να μπορούν επιτέλους να ασκήσουν αμιγώς τα αστυνομικά τους καθήκοντα. Ενισχύουμε έτσι και το διαθέσιμο προσωπικό για την τήρηση και την εμπέδωση του κλίματος ασφάλειας στην ελληνική κοινωνία.

Κύριοι Υπουργοί, κυρίες και κύριοι συνάδελφοι, όπως αντιλαμβανόμαστε, το παρόν νομοθέτημα έρχεται να λύσει προβλήματα δεκαετιών και συμβάλλει στην επιτάχυνση της απονομής δικαιοσύνης. Το συζητούμενο σχέδιο νόμου και η σύσταση της δικαστικής αστυνομίας είναι ένα αίτημα δεκαετιών, που επιτέλους ικανοποιείται. Για όλους αυτούς τους λόγους σας καλώ να υπερψηφίσουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και για τη συνέπεια στον χρόνο.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι Βουλευτές, επιτρέψτε μου πρώτα απ’ όλα να εκφράσω τη βαθύτατη θλίψη μου για τη σκληρή δοκιμασία που υφίσταται η χώρα μας όλο αυτό το διάστημα αλλά και οι πληγέντες συμπολίτες μας στη Θεσσαλία, όπως επίσης τα θερμά μου συλλυπητήρια σε όλους όσοι έχασαν τους δικούς τους ανθρώπους.

Κυρίες και κύριοι συνάδελφοι, οι συνθήκες που βιώνουμε όλο αυτό το διάστημα όντας στη δίνη της κλιματικής αλλαγής είναι εξωπραγματικές. Όπως επισήμαναν κατά κόρον οι ειδικοί επιστήμονες είναι αληθές ότι στην Ελλάδα μέσα σε τρεις μόνο μέρες έπεσε τόση βροχή όση πέφτει στη Γερμανία σε έναν ολόκληρο χρόνο. Αυτό λοιπόν είναι εξωπραγματικές συνθήκες και, ναι, δεν έχει ξαναγίνει.

Τα δε ακραία φαινόμενα της κλιματικής αλλαγής, τα οποία βιώνουμε με τραγικές συνέπειες στη χώρα μας, είναι προφανές ότι επηρέασαν και χιλιάδες άλλους συνανθρώπους μας, όπως το είδαμε μέσα από τα μέσα ενημέρωσης σε ολόκληρη την Ευρώπη και σε πάμπολλα σημεία του πλανήτη. Όπως η χώρα μας, έτσι και δεκάδες άλλες ευρωπαϊκές χώρες δοκιμάστηκαν από το μένος των βροχοπτώσεων από το 2020 και μετά και, παρά τις τιτάνιες προσπάθειες των κρατικών τους μηχανισμών, χώρες, όπως η Γερμανία, το Ηνωμένο Βασίλειο, η Ισπανία, το Βέλγιο, η Ιταλία, η Αυστρία δεν κατάφεραν να αποτρέψουν την απώλεια ανθρώπινων ζωών αλλά και την καταστροφή περιουσιών και παραγωγικών δομών.

Και θα ήθελα ειλικρινά να εξάρω για τη χώρα μας, για μία ακόμη φορά, την αυτοθυσία των ανθρώπων που βρέθηκαν και βρίσκονται καθημερινά στην πρώτη γραμμή και διακινδυνεύουν τη ζωή τους για να σώσουν τον συνάνθρωπο. Τους είδαμε στις πυρκαγιές, τους είδαμε και τώρα στις καταστροφικές πλημμύρες, γιατί είναι οι πυροσβέστες μας, είναι τα στελέχη της ΕΜΑΚ, τα στελέχη των Ενόπλων Δυνάμεων, της Αστυνομίας, αλλά και οι αυτοδιοικητικοί μας, και οι εθελοντές μας, και οι τεχνικοί, που αγωνίζονται καθημερινά για να αποκαταστήσουν τις υποδομές.

Από την πρώτη στιγμή ο Πρωθυπουργός και η Κυβέρνηση έθεσαν σαν πρώτη προτεραιότητα την ανθρώπινη ζωή. Γιατί ναι, αυτό είναι το μοναδικό πράγμα που αν χαθεί δεν αποκαθίσταται.

Ως δεύτερη προτεραιότητα έθεσαν την αποκατάσταση των περιουσιών και των υποδομών αλλά και την ποικιλόμορφη στήριξη των συνανθρώπων μας που επλήγησαν, έτσι ώστε να μπορέσουν να γυρίσουν και πάλι γρήγορα στα σπίτια τους. Οι πληγέντες θα στηριχθούν με τα απαραίτητα κονδύλια, προκειμένου να αποκατασταθούν οι ζημιές που άφησε πίσω της η πλημμύρα.

Με τα μέτρα που ανακοινώθηκαν, όπως η οικονομική ενίσχυση για τις πρώτες ανάγκες και την οικοσκευή, η παροχή της στεγαστικής συνδρομής, η επιδότηση του ενοικίου, η κρατική αρωγή στις πληγείσες επιχειρήσεις και τους αγρότες μας, η αναστολή καταβολής των φορολογικών υποχρεώσεων αλλά και οι πράξεις αναγκαστικής εκτέλεσης, η Κυβέρνηση θα κάνει ό,τι είναι δυνατόν για να απαλύνει τον πόνο των συμπολιτών μας και να σταθεί η Θεσσαλία ξανά στα πόδια της.

Ήδη λειτουργεί η πλατφόρμα της πρώτης αρωγής, που έλαβε μέχρι χθες δύο χιλιάδες διακόσιες πενήντα οκτώ οριστικές αιτήσεις και χίλιες εννιακόσιες είκοσι προσωρινές για τις περιφερειακές ενότητες της Μαγνησίας, των Τρικάλων και της Καρδίτσας και σήμερα τέθηκε σε λειτουργία και η πλατφόρμα για τις περιφερειακές ενότητες της Λάρισας και της Φθιώτιδας, ενώ έχουν ήδη γίνει τέσσερις χιλιάδες διακόσιες αυτοψίες και καταγραφές σε σπίτια καθώς και εξακόσιες και πλέον αυτοψίες σε πληττόμενες επιχειρήσεις σε όλη την περιοχή της Θεσσαλίας.

Παράλληλα, δόθηκε έκτακτη χρηματοδότηση 52 εκατομμυρίων ευρώ στους ΟΤΑ, καθώς και έκτακτη χρηματοδότηση 11 εκατομμυρίων ευρώ για κάλυψη των αναγκών των κτηνοτρόφων μας σε ζωοτροφές. Τέλος, μπήκε πλαφόν στην τιμή του εμφιαλωμένου νερού στη Θεσσαλία μετά από περιστατικά αθέμιτης κερδοφορίας.

Εξάλλου νομίζω ότι όλοι ενημερωθήκαμε από την Περιφέρεια Θεσσαλίας ότι περισσότερα από εξήντα αντιπλημμυρικά έργα εξελίσσονται ή ολοκληρώθηκαν από το 2019 στην Περιφέρεια της Θεσσαλίας ύψους 140 εκατομμυρίων ευρώ και αφορούν, όπως ανέφερε η περιφέρεια, σε όλες τις περιφερειακές ενότητες της περιοχής. Έργα τέτοια είναι οι καθαρισμοί ρεμάτων, η κατασκευή υδατορεμάτων, τάφρων και αναχωμάτων και εκτιμώ ότι τη Δευτέρα θα έχουμε μία εκτενέστερη ανάλυση των όσων έχουν γίνει σύμφωνα με την αρμοδιότητα πάντα της περιφέρειας και από τον ίδιο τον Υπουργό, τον κ. Σταϊκούρα, ο οποίος θα βρίσκεται εδώ για να απαντήσει σε επίκαιρη ερώτηση της Πλεύσης Ελευθερίας.

Τώρα, σε σχέση με τους ισχυρισμούς της Αντιπολίτευσης για τα αντιπλημμυρικά έργα, τα οποία δήθεν απεντάχτηκαν από το ταμείο ανάκαμψης, να θυμίσω ότι το ταμείο ανάκαμψης για πρώτη φορά ενίσχυσε τη χώρα μας ουσιαστικά τον Απρίλιο του 2022. Οι ισχυρισμοί αυτοί δεν ευσταθούν. Αντιθέτως, κανένα έργο της Θεσσαλίας δεν απεντάχθηκε από το ταμείο ανάκαμψης, αλλά τα έργα που απεντάχθηκαν ήταν έργα που αφορούσαν σε άλλες περιφερειακές ενότητες, στην Αμβρακία, στην Αμφιλοχία, στο Λουτράκι και το Ωραιόκαστρο, έργα τα οποία, όχι δεν θα αναβληθούν, θα γίνουν, απλώς θα ενταχθούν σε άλλα χρηματοδοτικά εργαλεία.

Πέραν αυτού, η Αντιπολίτευση και συγκεκριμένα ο εκπρόσωπος του ΠΑΣΟΚ μίλησε για την ανακατανομή του ταμείου ανάκαμψης, που τάχα όταν οι ίδιοι δήλωναν ότι θέλουν να γίνει ανακατανομή δεν γινόταν, τώρα όμως το πρώτο μπόρεσε να γίνει. Η πραγματικότητα είναι ότι ανακατανομή των πόρων του ταμείου ανάκαμψης υπό κανονικές συνθήκες δεν μπορεί να γίνει και τούτο διότι απαιτείται αλλαγή των ευρωπαϊκών κανονισμών, που εγκρίνονται ακριβώς από είκοσι επτά χώρες. Η ανακατανομή μπορεί να γίνει μόνο υπό έκτακτες συνθήκες μεγάλων φυσικών καταστροφών σαν αυτές που ζούμε τώρα. Γι’ αυτό και η Ελλάδα ζήτησε την ανακατανομή των κονδυλίων και το αίτημά της αυτό έγινε δεκτό.

Φανταστείτε λοιπόν να εμφανίζονταν συνεχώς χώρες, χωρίς να υπάρχουν έκτακτες συνθήκες, και να ζητούν διαρκώς επαναδιαπραγμάτευση της ανακατανομής των πόρων. Κάτι τέτοιο είναι προφανές ότι δεν αγγίζει την πραγματικότητα.

Κυρίες και κύριοι, πέρα από την αποκατάσταση των ζημιών, έγινε καταφανές από τα πρόσφατα τραγικά γεγονότα ότι απαιτείται ως χώρα να προχωρήσουμε άμεσα σε συνολικό επανασχεδιασμό των μηχανισμών και αρμοδιοτήτων της τοπικής αυτοδιοίκησης. Και τούτο, προκειμένου να μπορέσουμε να ενισχύσουμε την ικανότητά μας να ανταποκρινόμαστε σε τέτοια καιρικά φαινόμενα και να μην κινδυνεύσουν άνθρωποι μας ποτέ ξανά. Ιδιαίτερα όμως σημαντική ήταν και η στήριξη από την Ευρωπαϊκή Ένωση που δόθηκε χθες, όταν ο Πρωθυπουργός συνάντησε στο Στρασβούργο την Πρόεδρο της Ευρωπαϊκής Επιτροπής κ. Ούρσουλα Φον Ντερ Λάιεν.

Δεν θυμάμαι άλλον Πρωθυπουργό σε τόσο σύντομο χρονικό διάστημα μετά από μία τραγική καταστροφή να έχει την επόμενη κιόλας μέρα επισκεφθεί την Ευρωπαϊκή Ένωση και βεβαίως με την παρουσία πέντε Επιτρόπων να συναποφασίζουν και να αποφαίνονται για τη διάθεση 2,5 δισεκατομμυρίων για τη χώρα. Αυτό πρέπει να το πιστώσουμε. Και είναι αλήθεια ότι η οικονομία είναι σήμερα πιο ισχυρή γιατί η χώρα μας πήρε την πολυπόθητη αναβάθμιση με την επενδυτική βαθμίδα πριν από λίγες μέρες.

Χρειαζόμαστε όμως και την αρωγή της Ευρώπης γιατί η διεθνής συνεργασία και υποστήριξη, πέραν της οικονομικής στήριξης αφορά και σε μία βεντάλια θεμάτων. Από τον πολεοδομικό σχεδιασμό, την τεχνική υποστήριξη και τις κατάλληλες προδιαγραφές, αλλά και τα μέσα εξοπλισμού της πολιτικής προστασίας, είναι ζωτικής σημασίας για την άμεση επιτάχυνση των διαδικασιών απορρόφησης των αποζημιώσεων, ακριβώς για να αντιμετωπίσουμε την κλιματική αλλαγή, η οποία αποτελεί για όλους μας υπαρξιακή απειλή. Η λήψη και η απορρόφηση των χρηματοδοτικών κονδυλίων είναι ένα μη κομματικό ζήτημα γιατί μετά από όσα ακούστηκαν σε αυτή την Αίθουσα πρέπει να τονίσω ότι πρέπει να έχει την υποστήριξη όλου του πολιτικού φάσματος, χωρίς απαξίωση και αφορισμούς.

Αφορά όλους τους πολίτες και κυρίως αφορά τους πληγέντες. Κυρίες και κύριοι, σε σχέση με το σημερινό νομοσχέδιο, συζητούμε σήμερα εκείνες τις αναγκαίες τροποποιήσεις και βελτιώσεις εκείνο του νόμου που έφερε η Νέα Δημοκρατία πέρυσι, τον ν.4963/22 για τη σύσταση και λειτουργία της Δικαστικής Αστυνομίας, ενός θεσμού που νομίζω όλοι συμφωνήσαμε εδώ σε αυτή την Αίθουσα, ήταν ένα αίτημα πολλών δεκαετιών και όλοι αναγνωρίζαμε την αναγκαιότητα του.

Ο θεσμός της Δικαστικής Αστυνομίας θα βοηθήσει σημαντικά, όπως ειπώθηκε, το έργο των δικαστών και εισαγγελικών αρχών, καθώς και την εύρυθμη λειτουργία των δικαστικών υπηρεσιών, ακριβώς με την ανάθεση των γνωστών αστυνομικών και προανακριτικών καθηκόντων που όσοι διακονούμε τη δικαιοσύνη τα γνωρίζουμε σε νέα στελέχη της Δικαστικής Αστυνομίας, έργα τα οποία μέχρι σήμερα ασκούνταν από το προσωπικό της Ελληνικής Αστυνομίας και ιδιώτες πραγματογνώμονες.

Όσοι έχουμε υπηρετήσει την ελληνική δικαιοσύνη γνωρίζουμε ότι η άσκηση αυτή είχε ως αποτέλεσμα πολύ συχνά να εμφανίζονται πρακτικές δυσχέρειας και καθυστέρησης στην απονομή της δικαιοσύνης. Και ακριβώς γι’ αυτό ο νέος θεσμός αναμένεται να συμβάλει στην επιτάχυνση της απονομής της και κατ’ επέκταση στην οικονομική και κοινωνική ανάπτυξη της χώρας.

Απαντώντας στην κριτική της Αντιπολίτευσης σχετικά με την αναγκαιότητα τροποποίησης ενός νόμου που ψηφίστηκε πέρυσι, θα ήθελα να αναφερθώ σε αυτές τις απαιτήσεις βελτίωσης στις οποίες έχει ήδη κάνει αναφορά ο ίδιος ο κύριος Υπουργός και οι οποίες συχνά πυκνά εμφανίζονται κατά την νομοπαρασκευαστική διαδικασία.

Οι ρυθμίσεις οι οποίες εισάγονται έχουν αυτόν ακριβώς τον σκοπό, την επιτάχυνση και απλούστευση αυτής της διαδικασίας στελέχωσης της δικαστικής αστυνομίας, αλλά και την εξειδίκευση εκείνων των προσόντων διορισμού του προσωπικού, τόσο του αστυνομικού όσο και του πολιτικού τομέα της δικαστικής αστυνομίας, ενός προσωπικού το οποίο απαιτεί ειδικές γνώσεις και εμπειρία.

Ο νόμος του 2022 προέβλεπε κοινές εξετάσεις και για τα δύο τμήματα, το ένστολο και το πολιτικό τμήμα, τις οποίες αναλάμβανε εξ ολοκλήρου να υλοποιήσει το Υπουργείο Δικαιοσύνης. Όπως αντιλαμβάνεστε, δεν είναι δυνατόν να προσληφθούν με κοινές εξετάσεις ένστολοι με προσόντα δευτεροβάθμιας εκπαίδευσης ή τεχνικής εκπαίδευσης με το αντίστοιχο πολιτικό προσωπικό, το οποίο είναι όλο πανεπιστημιακής εκπαίδευσης, αφού μάλιστα αυτό καλείται να υπηρετήσει στο επίπεδο της εμπειρογνωμοσύνης και της ειδικής έρευνας για τους δικαστές και τους εισαγγελείς.

Το πολιτικό αυτό προσωπικό που περιλαμβάνεται σε ειδικές κατηγορίες πτυχιούχων, όπως είναι οι νομικοί, οι οικονομολόγοι και οι μηχανικοί, οι οποίοι θα ασχολούνται με τη διενέργεια της προκαταρκτικής εξέτασης, της προανάκρισης, την παροχή επιστημονικής και τεχνικής συνδρομής στους δικαστικούς και εισαγγελικούς λειτουργούς, αλλά και την υποβοήθηση αυτών των αρχών για την εκτέλεση των αιτημάτων δικαστικής συνδρομής, είναι απαραίτητο να είναι εξειδικευμένο.

Με τις νέες διατάξεις θα επιλέγεται πλέον αυτό το προσωπικό μέσω του γραπτού διαγωνισμού που διενεργείται από τον ΑΣΕΠ, μέσω προφανώς διαφανών διαδικασιών, ενώ το ένστολο προσωπικό θα προσλαμβάνεται με διαγωνισμό που διενεργείται από το Υπουργείο Δικαιοσύνης μέσω μοριοδότησης και υπό την εποπτεία και τελική κρίση του ΑΣΕΠ.

Ο διαγωνισμός για την κατηγορία προσωπικού των ενστόλων θα διενεργείται με κριτήρια που περιγράφονται στο παρόν σχέδιο νόμου από το Υπουργείο Δικαιοσύνης και θα λαμβάνει ακριβώς, όπως ειπώθηκε και τις ειδικές απαιτήσεις ως προς την εμπειρία και εκπαίδευση των στελεχών εκείνων που καλούνται να υπηρετήσουν τον ρόλο αυτό.

Οι στόχοι, λοιπόν, του παρόντος νομοσχεδίου είναι σαφείς. Περισσότερη διαφάνεια, ταχύτερες διαδικασίες, κατάλληλη στελέχωση, ενίσχυση του έργου της δικαιοσύνης, καθώς και ενίσχυση του ρόλου των αστυνομικών αρχών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα πάρω λίγα λεπτά από τη δευτερολογία μου παρακαλώ.

Διότι είναι κοινή παραδοχή ότι τόσο η αστυνομία όσο και η δικαιοσύνη χρήζουν παρεμβάσεων για βελτίωση του έργου τους και εμείς είμαστε οι πρώτοι που το αναγνωρίζουμε. Γι’ αυτό και ως Κυβέρνηση είμαστε ανοιχτοί στον κοινοβουλευτικό διάλογο και στις γόνιμες ιδέες που ήδη ετέθησαν στις επιτροπές και μπορούν να πάνε την πατρίδα μας ένα βήμα παραπέρα.

Γιατί όμως επιμένουμε τόσο πολύ στο θέμα της ταχύτερης απονομής της δικαιοσύνης; Γιατί δεν πρόκειται για ένα ζήτημα που μπορεί να οριστεί απλώς ως διαχειριστικό και να αντιμετωπιστεί μόνο ως τέτοιο, αλλά πρόκειται ακριβώς για ζήτημα που καθορίζει την ίδια την ταυτότητα της δικαιοσύνης και την ίδια την ταυτότητα της δημοκρατίας μας. Και είναι ακριβώς η απάντηση στο θεμελιώδες ερώτημα που όλοι οι πολίτες έχουν: θέλουμε ή όχι απονομή του δικαίου και σε ποιο χρονικό σημείο;

Κυρίες και κύριοι συνάδελφοι, αναγνωρίζοντας την αναγκαιότητα αυτού του νεοσύστατου θεσμού, της Δικαστικής Αστυνομίας, σας καλώ να ψηφίσετε το παρόν σχέδιο νόμου, προκειμένου να γίνουν μερικά σταθερά βήματα μπροστά προς το βασικό ζητούμενο, το οποίο διαχρονικά ζητούν στη χώρα μας -και δεν πρέπει αυτό να το παραγνωρίζουμε- όλοι οι πολίτες, την επιτάχυνση απονομής της δικαιοσύνης επιτέλους και στη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός Δικαιοσύνης, κ. Γεώργιος Φλωρίδης.

Ορίστε, κύριε Υπουργέ, έχετε τον λόγο για την παρέμβασή σας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, είναι όλες οι νομοτεχνικές που θέλω να καταθέσω για να μοιραστούν. Είναι όλα όσα έχω πει. Απλώς, μία καινούργια προσθήκη είναι ότι αυξάνουμε τις οργανικές θέσεις στη Δικαστική Αστυνομία κατά είκοσι στο πολιτικό προσωπικό και κατά τριάντα στο αστυνομικό προσωπικό, έτσι ώστε να υπάρξει μία καλύτερη διευθέτηση. Έχουν γίνει εξ αυτού του λόγου και εσωτερικές ανακατανομές.

**ΘΕΟΦΙΛΟΣ ΞΑΝΘΟΠΟΥΛΟΣ:** Η αύξηση συνεπάγεται μείωση του αστυνομικού προσωπικού ή προσαυξάνονται;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Προσαυξάνονται συνολικά.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 407-411)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν και να διανεμηθούν στους συναδέλφους οι νομοτεχνικές βελτιώσεις προκειμένου να δουν και να εκφράσουν, ίσως οι εισηγητές, τις απορίες τους.

Τον λόγο τώρα έχει η Βουλευτής της Νέας Δημοκρατίας κ. Σεβαστή Βολουδάκη.

Ορίστε, κυρία Βολουδάκη, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα κι εγώ, αν και έχει γίνει πολλές φορές σε αυτή την Αίθουσα σήμερα, πριν τοποθετηθώ να εκφράσω τα συλλυπητήριά μου, πρωτίστως στις οικογένειες των συνανθρώπων μας που έχασαν τη ζωή τους κατά τη διάρκεια των ισχυρών φυσικών φαινομένων που αντιμετώπισε η πατρίδα μας την εβδομάδα αυτή και να ευχηθώ από καρδιάς καλή δύναμη στους ανθρώπους που επιχειρούν στις πληγείσες περιοχές με αυτοθυσία.

Ο κρατικός μηχανισμός βρίσκεται δίπλα στον κάθε πολίτη και με άμεσα αντανακλαστικά κινητοποιήθηκε. Μάλιστα, χθες, ύστερα από παρέμβαση του Πρωθυπουργού, επετεύχθη ουσιαστική ενίσχυση της Ελλάδας από την Ευρωπαϊκή Ένωση με την παροχή ευελιξίας της επιλεξιμότητας, ώστε να διευκολυνθεί η απορρόφηση κονδυλίων ύψους 2,25 δισεκατομμυρίων ευρώ για σκοπούς αποκατάστασης των φυσικών καταστροφών και για τη δημιουργία νέων υποδομών.

Επιπλέον, μόλις καταγραφεί το ύψος της ζημίας, η Ελλάδα θα αιτηθεί επιπλέον χρήματα από το αγροτικό αποθεματικό και το Ταμείο Αλληλεγγύης της Ευρωπαϊκής Ένωσης, το οποίο μπορεί να διαθέσει έως 400 εκατομμύρια ευρώ, αναλόγως του ύψους της τελικής ζημίας.

Έρχομαι τώρα στο υπό συζήτηση νομοσχέδιο για την επιτάχυνση των διαδικασιών στελέχωσης και λειτουργίας της Δικαστικής Αστυνομίας, το οποίο έχει ως σκοπό τη διασφάλιση της άμεσης και αποτελεσματικής λειτουργίας της. Επιχειρείται η τροποποίηση του ν.4963/2022 προς απλοποίηση και επίσπευση της διαδικασίας πλήρωσης των θέσεων προσωπικού της υπηρεσίας Δικαστικής Αστυνομίας, δεδομένου ότι η πλήρης και άμεση στελέχωσή της αποτελεί προαπαιτούμενο για την ουσιαστική λειτουργία της.

Εισάγονται ρυθμίσεις με σκοπό: Πρώτον, τη συγκεκριμενοποίηση της διαδικασίας στελέχωσης και λειτουργίας της Δικαστικής Αστυνομίας. Δεύτερον, την εξειδίκευση των προσόντων διορισμού του προσωπικού του αστυνομικού και του πολιτικού τομέα της Δικαστικής Αστυνομίας. Τρίτον, την ορθολογική κατανομή των περιφερειακών υπηρεσιών Δικαστικής Αστυνομίας, σε επίπεδο τμήματος πολιτικού και αστυνομικού τομέα στις εισαγγελίες της χώρας.

Η σύσταση της εν λόγω υπηρεσίας, αποσκοπεί, κυρίως, στην υποβοήθηση του έργου των δικαστικών και εισαγγελικών αρχών και στη διασφάλιση της εύρυθμης λειτουργίας των δικαστικών υπηρεσιών, με την ανάθεση σε ένα προσωπικό εξειδικευμένο, αστυνομικών καθηκόντων καθώς και προανακριτικών καθηκόντων, που απαιτούν ειδικές επιστημονικές γνώσεις, τα οποία κατά το υφιστάμενοκανονιστικό πλαίσιο ασκούνται από το προσωπικό τηςΕλληνικής Αστυνομίας και ιδιώτες αντιστοίχως, με αποτέλεσμα την εμφάνιση πρακτικών δυσχερειών ή δυσλειτουργιών και την καθυστέρηση, τελικά, στην απονομή της δικαιοσύνης.

Είναι γεγονός αδιαμφισβήτητο, γνωστό στο δικηγορικό σώμα και σε όλους εμάς που ανήκουμε σε αυτό, η αναγκαιότητα ίδρυσης Δικαστικής Αστυνομίας. Το 2022, η Κυβέρνηση δημιούργησε τη Δικαστική Αστυνομία με τον ν.4963/2022. Όλοι γνωρίζαμε τον σημαντικό ρόλο που μπορεί να παίξει για την υποβοήθηση του έργου των δικαστών.

Ο νόμος αυτός μέχρι στιγμής δεν λειτούργησε, γιατί η αλήθεια είναι πως υπήρχαν κάποιες δυσλειτουργίες. Η πιο σημαντική από αυτές είναι ότι η Δικαστική Αστυνομία έχει δύο τμήματα, είναι το ένστολο και ένοπλο τμήμα, από τη μία και το πολιτικό τμήμα, από την άλλη. Όπως αντιλαμβάνεστε, δεν είναι δυνατόν να προσληφθούν ένστολοι με προσόντα ΔΕ ή ΤΕ ή ΠΕ, με το αντίστοιχο πολιτικό προσωπικό το οποίο είναι ΠΕ και το οποίο καλείται να υπηρετήσει στο επίπεδο της εμπειρογνωμοσύνης αλλά και της ειδικής έρευνας στους δικαστές και τους εισαγγελείς.

Στο πολιτικό προσωπικό, περιλαμβάνονται ειδικές κατηγορίες επαγγελματιών, οι οποίοι θα συνδράμουν επιστημονικά και τεχνικά τους δικαστικούς και εισαγγελικούς λειτουργούς επί θεμάτων που απαιτούν ειδικές γνώσεις.

Στηριζόμενοι, λοιπόν, σε αυτόν τον ιδρυτικό νόμο του 2022, καλούμαστε σήμερα να ψηφίσουμε τη ρύθμιση αυτή, η οποία αλλάζει, σε συνεννόηση με το ΑΣΕΠ, τη διαδικασία των προσλήψεων και εισάγει μία διαδικασία απολύτως αδιάβλητη. Προκειμένου, μάλιστα, να είμαστε πιστοί στην επιθυμητή ταχύτητα των διαδικασιών, έγινε η εξής πρόβλεψη: Τον περασμένο Μάρτιο διενεργήθηκε ο μεγάλος γραπτός διαγωνισμός του ΑΣΕΠ για τις συνολικές προσλήψεις στον δημόσιο τομέα. Τώρα, λοιπόν, το ΑΣΕΠ θα προκηρύξει τις θέσεις με βάση εκείνο τον διαγωνισμό, οι προσλήψεις του πολιτικού προσωπικού στις ειδικότητες, που προβλέπει ο νόμος, να γίνουν από τη δεξαμενή εκείνου του προσωπικού. Άρα, λοιπόν, το ειδικό πολιτικό προσωπικό της Δικαστικής Αστυνομίας σε πρώτη φάση, στην πρώτη εφαρμογή, θα εξαντληθεί από εκείνο το προσωπικό του διαγωνισμού του Μαρτίου με αυτές τις ειδικότητες.

Θα ήθελα επιγραμματικά να κάνω και μία γενικότερη αναφορά στις βασικές τροποποιήσεις που γίνονται με το παρόν νομοσχέδιο, πέραν των προαναφερθέντων. Για τον αστυνομικό τομέα, εκδίδεται προκήρυξη από το Υπουργείο Δικαιοσύνης, λόγω και της ειδικής φύσης των καθηκόντων και για τις περιφερειακές υπηρεσίες, οι αρμοδιότητες πλέον ορίζονται απευθείας από τον νόμο. Συγκεκριμένα, όσον αφορά τις θέσεις που συστήνονται για τον πολιτικό τομέα -πριν από λίγο κατέθεσε σχετική νομοτεχνική βελτίωση ο Υπουργός- αυξήθηκε ο αριθμός. Είχαμε τις εκατόν πενήντα θέσεις ΠΕ και ΤΕ, ενώ για τον αστυνομικό τομέα τις εξακόσιες θέσεις, οι οποίες αυξήθηκαν.

Ειδικά για την εκλογική μου περιφέρεια, τον Νομό Χανίων, για τον πολιτικό τομέα προβλέπονται στην Εισαγγελία Εφετών Κρήτης με έδρα τα Χανιά τρεις θέσεις, για τον αστυνομικό τομέα προβλέπονται στην Εισαγγελία Εφετών Κρήτης με έδρα τα Χανιά τρεις θέσεις και για την Εισαγγελία Πρωτοδικών Χανίων τέσσερις θέσεις.

Τέλος, υπάρχει πρόβλεψη, την οποία θεωρώ ιδιαιτέρως σημαντική, για την απαγόρευση των μετατάξεων και αποσπάσεων του προσωπικού της Δικαστικής Αστυνομίας σε άλλους φορείς. Επιτρέπεται μόνο η μετακίνηση του προσωπικού από και προς οποιαδήποτε δικαστική εισαγγελική αρχή εντός της ίδιας εφετειακής περιφέρειας, εφόσον υπάρχει ανάγκη και για ορισμένο χρόνο.

Η σύσταση της Δικαστικής Αστυνομίας, όπως προανέφερα, αποτελεί εδώ και χρόνια πάγιο αίτημα του νομικού κόσμου της χώρας, με την προοπτική ότι πρόκειται να καλύψει κενά του ελληνικού δικαστικού συστήματος, ειδικά στο στάδιο της έρευνας και της προανάκρισης όσο και στον καθημερινό φόρτο εργασίας των δικαστικών και εισαγγελικών αρχών.

Θεωρώ, λοιπόν, ότι το παρόν σχέδιο νόμου συμπληρώνει κατά τρόπο ολοκληρωμένο την ήδη υφιστάμενη νομοθεσία και πιστεύω ότι η εφαρμογή του θα καλύψει ανάγκες οι οποίες έχουν διαπιστωθεί εδώ και χρόνια στη λειτουργία της δικαιοσύνης. Συνεπώς θεωρώ αναγκαία την ψήφισή του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και για την τήρηση του χρόνου.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Ελένη Βατσινά.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Κύριε Πρόεδρε, κυρίες και κύριοι συνάδελφοι, η χώρα μας δεν σταματά να ζει δραματικές στιγμές. Η τραγωδία με τον συμπατριώτη μου Κρητικό Αντώνη Καργιώτη, που απωθήθηκε από το πλοίο της γραμμής και ωθήθηκε στον θάνατο, σόκαρε όλη την Ελλάδα, δείχνοντας ότι αν μη τι άλλο βιώνουμε και μία βαθιά κρίση αξιών. Η παραίτηση του Υπουργού, έστω και με καθυστέρηση, δεν αλλάζει φυσικά τα γεγονότα, ούτε όμως απαλύνει όσα δημόσια ειπώθηκαν από τον ίδιο πριν ακόμη κηδευτεί ο άτυχος τριανταεξάχρονος.

Η χώρα μας, όμως, πενθεί και για άλλους δεκαπέντε συνανθρώπους μας, ενώ αναζητούνται δύο ακόμα, σύμφωνα με τα επίσημα στοιχεία.

Μετά τους ακραίους καύσωνες και τις φονικές πυρκαγιές του καλοκαιριού τη σκυτάλη, πήραν πλημμύρες, που σκορπούν και πάλι το θάνατο. Η στάθμη του νερού υποχωρεί και ο όλεθρος αποκαλύπτεται σε όλες του τις διαστάσεις. Αυτή τη φορά η τραγωδία αποδίδεται στην κακοκαιρία «Daniel». Όμως, ως πότε θα παραμένουμε θεατές, περιμένοντας το επόμενο κύμα ακραίων φαινομένων που θα αφήσει πίσω του καταστροφή και θάνατο;

Η λέξη «ασφάλεια» θα έπρεπε να έχει αναχθεί σε ύψιστη προτεραιότητα, γιατί οι πολίτες, ολοένα και περισσότεροι, νιώθουν εκτεθειμένοι απέναντι στη φύση, την κλιματική αλλαγή και τα ακραία καιρικά φαινόμενα, που όλο και συχνότερα σφυροκοπούν και τη χώρα μας.

Αυτό που μας λείπει, θα έλεγε κανείς πως είναι αυτονόητο, συνάμα, όμως, είναι και κρίσιμο. Δεν έχουμε καταφέρει να δημιουργήσουμε τις υποδομές εκείνες για την πρόληψη απέναντι στα φυσικά φαινόμενα. Γι’ αυτό γινόμαστε όλο και πιο ευάλωτοι απέναντι στην κλιματική κρίση. Εδώ και μία πενταετία μετράμε καταστροφές και απώλειες, αλλά δεν έχουμε ακόμη αναθεωρήσει τα σχέδια πολιτικής προστασίας ούτε έχουμε φροντίσει για το αυτονόητο για τον πολίτη: να έχει πρόσβαση σε έναν μηχανισμό προστασίας και ενημέρωσης.

Πρέπει, όμως, ταυτόχρονα να εστιάσουμε και στην ίδια την κλιματική αλλαγή. Είναι ένας όρος που τον μάθαμε, τον βιώσαμε και τον βιώνουμε και μάλιστα, με τον πιο δραματικό τρόπο. Γιατί η κλιματική αλλαγή είναι εδώ, παίρνει ανθρώπινες ζωές και προκαλεί μεγάλες καταστροφές. Οφείλουμε, λοιπόν, να δράσουμε άμεσα με αποφασιστικότητα και αλληλεγγύη. Οφείλουμε να αποδείξουμε έμπρακτα ότι οι πολίτες αυτής της χώρας είναι η προτεραιότητα του κράτους και αυτό θα γίνει όχι με άλλα λόγια αλλά με πράξεις άμεσες και αποτελεσματικές, οργανώνοντας μηχανισμούς πρόληψης, ενημέρωσης και προστασίας. Το 112, ας το συνειδητοποιήσουμε επιτέλους, δεν είναι πανάκεια. Η ανθρώπινη ζωή αδιαμφισβήτητα είναι υπεράνω όλων.

Πενθούμε για τους νεκρούς μας και ταυτόχρονα, θα πρέπει να υπάρξει μέριμνα για τις υγειονομικές συνθήκες που επικρατούν αυτή τη στιγμή στις πλημμυρισμένες περιοχές. Αναπόφευκτα, ακολούθως, το βλέμμα στρέφεται στις καταστροφές στις περιουσίες, στις υποδομές και στις καλλιέργειες και αυτές είναι οι συνέπειες που θα τις βρούμε μπροστά μας, με τον χειμώνα να προμηνύεται εξαιρετικά δύσκολος τόσο για τον αγροτικό κόσμο, που βλέπει τις καλλιέργειες του να έχουν βυθιστεί στη λάσπη και τους κόπους του να χάνονται, όσο και για τους καταναλωτές, που πολύ σύντομα θα πρέπει να βάλουν ακόμα πιο βαθιά το χέρι στην τσέπη για την προμήθεια προϊόντων.

Σήμερα τα μέσα μαζικής ενημέρωσης βοούν για τη νέα εκτόξευση του κόστους ζωής και μιλάμε για είδη διατροφής. Ήδη οι τιμές σε βασικά προϊόντα που πωλούνται στις λαϊκές αγορές έχουν τριπλασιαστεί. Η καταστροφή αγροτικών προϊόντων είναι χαώδης, η καταστροφή των αγροτικών μηχανημάτων, επίσης.

Οι παραγωγοί από τον Θεσσαλικό Κάμπο κάνουν λόγο για ελλείψεις σε πολλά προϊόντα τα οποία έως σήμερα παρήγαγε η περιοχή. Επτακόσιες πενήντα χιλιάδες στρέμματα βρίσκονται κάτω από το νερό και η παραγωγή από τη Θεσσαλία κινδυνεύει να σβήσει. Τα 2,2 δισεκατομμύρια ευρώ που εξασφαλίστηκαν μοιάζουν σταγόνα στον ωκεανό, καθώς το μέγεθος της καταστροφής δείχνει ότι τα κονδύλια πρέπει να δεκαπλασιαστούν.

Απέναντι σε αυτές τις συνθήκες χάους και καταστροφής το κράτος πρέπει να είναι αρωγός με όλη την ουσία της λέξης, στηρίζοντας παραγωγούς και κτηνοτρόφους, οι οποίοι, σύμφωνα με εκτιμήσεις, θα χρειαστούν τουλάχιστον ενάμιση χρόνο για να σταθούν ξανά στα πόδια τους και αν αυτό το κράτος σταθεί βράχος στο πλευρό τους.

Και ο όλεθρος δεν έχει τέλος. Στο κάδρο μπαίνουν και τα σχολεία, όπου το πρώτο κουδούνι δεν χτύπησε. Οι διαδικασίες για την εκτίμηση της κατάστασης των σχολικών συγκροτημάτων πρέπει να τρέξουν γρήγορα, προκειμένου να υπάρξει το συντομότερο μία καταγραφή για το ποια σχολεία είναι εφικτό να λειτουργήσουν την ερχόμενη Δευτέρα και ποιων οι μαθητές θα πρέπει να μετακινηθούν. Η Ελλάδα του 2023, δυστυχώς, παρά τις μεγαλοστομίες, αποδεικνύεται ανέτοιμη να ανταποκριθεί στις έκτακτες ανάγκες, απροετοίμαστη απέναντι στα νέα κλιματικά δεδομένα, χωρίς σχεδιασμό για την ακαριαία διαχείριση της έκτακτης κατάστασης, που για άλλη μία φορά παρακολουθούμε.

Στο σχέδιο νόμου που συζητάμε σήμερα, τη στελέχωση και λειτουργία της Δικαστικής Αστυνομίας, επανέρχεται ένα εύλογο ερώτημα: Γιατί έναν χρόνο μετά την ψήφιση του σχετικού νόμου για τη σύσταση της Δικαστικής Αστυνομίας, το 2022, δεν υπήρξε κανένα δείγμα υλοποίησής της; Καλούμαστε, δηλαδή, σήμερα να ψηφίσουμε επί τροποποιήσεων σε έναν νόμο που εξαρχής δεν εφαρμόστηκε, ώστε έως σήμερα να έχει αξιολογηθεί και εντέλει, με την οποιαδήποτε σημερινή τροποποίηση να εξαλείψουμε κάθε παθογένεια που προέκυψε κατά την εφαρμογή του.

Ειδικότερα, επί του νομοσχεδίου, η σύσταση της Δικαστικής Αστυνομίας αποτελεί πάγιο αίτημα του νομικού κόσμου -δικαστών, δικηγόρων και δικαστικών υπαλλήλων- και υπό συνθήκες, θα μπορούσε να εξυπηρετήσει την αποτελεσματικότερη και ταχύτερη λειτουργία του δικαστικού συστήματος. Παρ’ όλα αυτά, παρατηρούνται σημεία στα οποία, ως ΠΑΣΟΚ, έχουμε έντονες επιφυλάξεις.

Όπως τόνισε και η ειδική αγορήτριά μας κατά τις συνεδριάσεις της επιτροπής, στο άρθρο 3 το γεγονός ότι επαναλαμβάνεται η υποψηφιότητα ανώτερων και ανώτατων δικαστικών λειτουργών που έχουν αφυπηρετήσει, συνεχίζει να μας βρίσκει αντίθετους, όπως και πέρυσι στην ψήφιση του νόμου.

Οι παρατηρήσεις μας, ως ΠΑΣΟΚ, ότι αυτό αποτελεί μία μονοθεματική προσέγγιση και ότι πρέπει να διερευνηθεί ο κύκλος των υποψηφίων με την αντίστοιχη αξιολόγηση από επιτροπή, θεωρώ ότι πρέπει να εισακουστεί, κύριε Υπουργέ.

Επιπλέον, σχετικά με όσα περιγράφονται στο άρθρο 10, εκφράζω και εγώ την επιφύλαξη μου για το αν η μοριοδότηση υποψηφίων που υπηρέτησαν σε συγκεκριμένες θέσεις στις τάξεις του Ελληνικού Στρατού εν τέλει δημιουργούν κάποια δυσμενή διάκριση εις βάρος των υπολοίπων υποψηφίων ή, ειδικότερα, των γυναικών υποψηφίων.

Αναγνωρίζουμε, λοιπόν, την αναγκαιότητα λειτουργίας του σώματος, προκειμένου να ενισχυθεί η δικαιοσύνη. Ωστόσο, είναι κρίσιμο να αποσαφηνιστεί κάθε θολό σημείο, ώστε η συγκρότηση της Δικαστικής Αστυνομίας αυτή τη φορά να γίνει πράξη όχι με τοποθετήσεις και υποκειμενικές αξιολογήσεις, αλλά με διαφάνεια και αξιοκρατία, ώστε να λειτουργήσει ουσιαστικά προς όφελος της δικαιοσύνης και να μην αποτελέσει ένα ακόμη επικοινωνιακό πυροτέχνημα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και για την οικονομία του χρόνου.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή συζήτηση διεξάγεται κάτω από το βάρος της βιβλικής καταστροφής που προκλήθηκε στη Θεσσαλία. Θέλω και εγώ από το Βήμα της Βουλής να εκφράσω τη λύπη μου για τους ανθρώπους που χάθηκαν, να εκφράσω τη συμπαράσταση και την αλληλεγγύη όλων μας στους ανθρώπους που είδαν τα σπίτια τους, το φυτικό και ζωικό τους κεφάλαιο να καταστρέφεται και που τώρα χρειάζονται στήριξη για να αποκαταστήσουν τις ζημιές και να φτιάξουν ξανά τη ζωή τους.

Η Κυβέρνηση αποδεικνύει ότι εργάζεται ήδη για τη συνολική ανασυγκρότηση της περιοχής, γεγονός που επιβεβαιώθηκε και από τη συνάντηση του Πρωθυπουργού με την Πρόεδρο της Κομισιόν. Είναι δεδομένη η βοήθεια ύψους 2,2 δισεκατομμυρίων ευρώ από την Ευρωπαϊκή Ένωση προς τη χώρα μας, που θα διατεθούν για την ανασυγκρότηση των περιοχών και τη στήριξη των πολιτών που επλήγησαν από τις πλημμύρες.

Επιπλέον, είναι δεδομένο ότι στο πλαίσιο της Κοινής Αγροτικής Πολιτικής υπάρχουν δύο ταμεία τόσο από το προηγούμενο όσο και από το νέο πρόγραμμα για την αγροτική πολιτική, με πόρους που μπορούν να διατεθούν για να αποκατασταθούν οι αγροτικές υποδομές.

Προτεραιότητα για όλους μας, για όλες τις πολιτικές δυνάμεις πρέπει να είναι η στήριξη των ανθρώπων, αλλά και ένα συνολικό σχέδιο ανάταξης της περιοχής προς την κατεύθυνση του οποίου εργάζεται ήδη η Κυβέρνηση.

Έρχομαι τώρα στη συζήτηση επί του νομοσχεδίου.

Η Δικαστική Αστυνομία, κυρίες και κύριοι συνάδελφοι, συνιστά μία μεγάλη και ουσιαστική τομή. Ιδρύθηκε το 2022 ως αυτοτελές σώμα, που υπάγεται στο Υπουργείο Δικαιοσύνης, με την πρόβλεψη να στελεχωθεί τόσο από ένστολο όσο και από πολιτικό επιστημονικό προσωπικό. Πέρα από τη φύλαξη των δικαστικών μεγάρων και των δικαστικών αιθουσών, στις αρμοδιότητές της εντάσσεται η εκτέλεση ποινικών αποφάσεων και επιδόσεων δικογράφων.

Είναι πολύ σημαντικό ότι με τη σύσταση αυτού του σώματος θα αποδεσμευτούν σταδιακά πάνω από δύο χιλιάδες αστυνομικοί, οι οποίοι σήμερα, αντί να καλύπτουν ανάγκες ευρύτερης δημόσιας τάξης και ασφάλειας, αναλώνονται σε διεκπεραιωτικά καθήκοντα.

Επιπρόσθετα, με την πρόβλεψη για δημιουργία του πολιτικού - επιστημονικού κλάδου θα υπάρχει πρόσληψη επιστημονικού προσωπικού, το οποίο θα παρέχει τις εξειδικευμένες γνώσεις του σε κρίσιμους τομείς και σε ζητήματα επί δικών που εκκρεμούν, επικουρώντας ουσιαστικά τους δικαστές και τους εισαγγελείς στο έργο τους.

Σε αυτά τα νέα καθήκοντα συμπεριλαμβάνονται η διενέργεια προανακρίσεων και προκαταρκτικών εξετάσεων, η σύνταξη επιστημονικών τεχνικών εκθέσεων επί ζητημάτων εκκρεμών υποθέσεων, η μετάφραση και διερμηνεία από και προς την ελληνική γλώσσα, είτε στο πλαίσιο προφορικής διαδικασίας είτε εγγράφων και δικογράφων.

Στη συνέχεια, λοιπόν, του νομοσχεδίου για τη σύσταση της Δικαστικής Αστυνομίας έρχεται σήμερα προς ψήφιση το νομοσχέδιο για την επιτάχυνση των διαδικασιών για τη στελέχωσή της. Πρέπει να τονιστεί ότι πρόκειται για προαπαιτούμενο της Ευρωπαϊκής Ένωσης, το οποίο πρέπει να έχει εκπληρωθεί μέχρι το τέλος του 2023, προκειμένου να συνεχιστεί απρόσκοπτα η χρηματοδότηση έργων και δράσεων του Υπουργείου Δικαιοσύνης από το Ταμείο Ανάκαμψης.

Με το νομοσχέδιο, λοιπόν, και σύμφωνα και με τη νομοτεχνική βελτίωση του κυρίου Υπουργού προηγουμένως, προβλέπεται η πρόσληψη οκτακοσίων ατόμων. Από αυτά, τα εξακόσια τριάντα θα αποτελούν ένστολο και ένοπλο προσωπικό, που θα εκτελεί αστυνομικά καθήκοντα, ενώ τα εκατόν εβδομήντα θα είναι πολιτικό προσωπικό πανεπιστημιακής εκπαίδευσης, που, όπως προανέφερα, θα συνεισφέρουν με τις εξειδικευμένες γνώσεις τους στην καλύτερη λειτουργία του δικαστικού μας συστήματος.

Το προσωπικό του πολιτικού τομέα θα προσληφθεί σύμφωνα με τα προβλεπόμενα στον ν.4765/2021, μέσω γραπτού διαγωνισμού, ο οποίος διενεργείται από το ΑΣΕΠ, όπως ακριβώς προβλέπεται για όλο το δημόσιο.

Το προσωπικό του αστυνομικού τομέα θα προσληφθεί με διαγωνισμό που θα διενεργηθεί από το Υπουργείο Δικαιοσύνης με το σύστημα μοριοδότησης, την εποπτεία και την τελική κρίση του ΑΣΕΠ. Αυτή η διαφοροποίηση είναι απαραίτητη, διότι μιλάμε για ένστολο προσωπικό, που θα φέρει όπλο και επομένως, απαιτούνται άλλες διαδικασίες.

Για την ιδιαίτερη πατρίδα μου, τη Λευκάδα, προβλέπεται η τοποθέτηση τριών ατόμων αρχικά που θα εκτελούν τα καθήκοντα που προβλέπει ο νόμος για τη σύσταση της Δικαστικής Αστυνομίας. Συγκεκριμένα, θα συσταθούν τρεις οργανικές θέσεις στην Εισαγγελία Πρωτοδικών Λευκάδας, μία του κλάδου ΤΕ Δικαστικής Αστυνομίας και δύο του κλάδου ΔΕ Δικαστικής Αστυνομίας.

Δράττομαι της ευκαιρίας, κυρίες και κύριοι συνάδελφοι, για να επισημάνω ότι το νέο Δικαστικό Μέγαρο Λευκάδας, το οποίο λειτουργεί από το 2012, για πρώτη φορά στηρίχθηκε με πάνω από 100.000 ευρώ από την Κυβέρνηση του Κυριάκου Μητσοτάκη τα δύο τελευταία χρόνια. Τα χρήματα αυτά διατέθηκαν από την προηγούμενη ηγεσία του Υπουργείου Δικαιοσύνης για επισκευές, για τεχνολογικό εξοπλισμό και διαμόρφωση του εξωτερικού χώρου του Δικαστικού Μεγάρου Λευκάδας. Έτσι, έγιναν οι απαραίτητες εργασίες συντήρησης, αναβαθμίστηκαν οι υποδομές και η προσπάθεια αυτή είναι συνεχής, καθώς ευελπιστούμε να τις βελτιώσουμε ακόμη περισσότερο με τη βοήθεια και της νέας ηγεσίας του Υπουργείου, την οποία, με την ευκαιρία, θέλω να συγχαρώ και να της ευχηθώ καλή επιτυχία.

Κυρίες και κύριοι συνάδελφοι, η στελέχωση της Δικαστικής Αστυνομίας αποτελεί προαπαιτούμενο και προϋπόθεση για να ασκήσει τα προβλεπόμενα από τον νόμο καθήκοντά της. Είναι σημαντικό ότι η διαδικασία της στελέχωσης της Δικαστικής Αστυνομίας θα γίνει με αξιοκρατία και διαφάνεια. Έτσι η χώρα μας υιοθετεί πλέον τις βέλτιστες πρακτικές που εφαρμόζονται σε προηγμένα δικαστικά συστήματα. Πρόκειται για μία ακόμη σημαντική μεταρρύθμιση που φέρει τη σφραγίδα της Κυβέρνησης της Νέας Δημοκρατίας και του Κυριάκου Μητσοτάκη και ένα ακόμα δείγμα γραφής ότι έχουμε σχέδιο για όλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τα συστημικά προβλήματα, προβλήματα που ταλανίζουν το κράτος και την κοινωνία εδώ και χρόνια, εντοπίζονται με ρεαλισμό και λύνονται με συνέπεια και με συνέχεια. Ακόμα και όταν πρόκειται για πρωτοφανείς απρόβλεπτες καταστροφές, όπως αυτές που κληθήκαμε να διαχειριστούμε όλα αυτά τα χρόνια, θα συνεχίσουμε να επιδεικνύουμε τα αντανακλαστικά, την ευαισθησία και την αποτελεσματικότητα που επιβάλλουν οι περιστάσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε συνάδελφε, για την οικονομία του χρόνου.

Τον λόγο τώρα έχει ο Βουλευτής της Νέας Δημοκρατίας κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, ευχαριστώ.

Κύριε Υπουργέ, κύριοι Υπουργοί, κυρίες και κύριοι συνάδελφοι, κατ’ αρχάς θα ήθελα και εγώ με τη σειρά μου να εκφράσω τη λύπη μου για το κακό που προκάλεσαν οι πρωτοφανείς φυσικές καταστροφές που έπληξαν την πατρίδα μας. Ειλικρινή συλλυπητήρια στις οικογένειες και τους οικείους των ανθρώπων που έχασαν τη ζωή τους. Είμαστε ευγνώμονες βέβαια σε όλα τα στελέχη της Πυροσβεστικής, της Ελληνικής Αστυνομίας, των Ενόπλων Δυνάμεων, καθώς και σε όλους τους εθελοντές για την πολύ μεγάλη προσπάθεια που κατέβαλαν ώστε να βοηθήσουν τους συμπολίτες μας που επλήγησαν και βρισκόταν σε κίνδυνο και ανάγκη.

Η Νέα Δημοκρατία αποδεικνύει και πάλι μπροστά σε αυτή τη μεγάλη πρόκληση πως είναι ικανή να στηρίξει, να ανακουφίσει και να συνδράμει τους πληγέντες. Η πλατφόρμα της πρώτης αρωγής έχει ανοίξει από τη Δευτέρα 11 Σεπτεμβρίου και λειτουργεί κανονικά. Έχουν ήδη πραγματοποιηθεί περίπου τέσσερις χιλιάδες διακόσιες αυτοψίες και καταγραφές σε σπίτια και κτήρια. Έχει ξεκινήσει η διαδικασία καταγραφής των ζημιών σε επιχειρήσεις από τις επιτροπές κρατικής αρωγής. Η έκτακτη χρηματοδότηση 11 εκατομμυρίων ευρώ από το Υπουργείο Εσωτερικών προς τους Οργανισμούς Τοπικής Αυτοδιοίκησης της Θεσσαλίας θα καλύψει τις ανάγκες των κτηνοτρόφων σε ζωοτροφές. Μέχρι τώρα το σύνολο της έκτακτης χρηματοδότησης διαμορφώνεται στα 52 εκατομμύρια ευρώ. Με σκληρή δουλειά και συνέπεια στις αρχές μας θα συνεχίσουμε να κάνουμε το καλύτερο δυνατό, ώστε οι πληγέντες συμπολίτες μας να ξαναφτιάξουν τη ζωή τους, τη δουλειά τους, την καθημερινότητά τους.

Κυρίες και κύριοι συνάδελφοι, το υπό συζήτηση και ψήφιση σχέδιο νόμου του Υπουργείου Δικαιοσύνης κατ’ αρχάς αποσκοπεί στην επιτάχυνση των διαδικασιών στελέχωσης και λειτουργίας της Δικαστικής Αστυνομίας. Επίσης, με διάταξή του καθορίζονται οι διαδικασίες εκκαθάρισης και είσπραξης της αποζημίωσης των δικαιούχων της νομικής βοήθειας, μέσω διαδικτυακής εφαρμογής της Ενιαίας Ψηφιακής Πύλης της δημόσιας διοίκησης. Πιο συγκεκριμένα με τις προτεινόμενες διατάξεις υλοποιούνται τα εξής: Η εξειδίκευση της διαδικασίας στελέχωσης της λειτουργίας της Δικαστικής Αστυνομίας, ο καθορισμός των προσόντων διορισμού του προσωπικού του αστυνομικού και του πολιτικού τομέα της Δικαστικής Αστυνομίας και η σύσταση των περιφερειακών υπηρεσιών Δικαστικής Αστυνομίας σε επίπεδο τμήματος πολιτικού και αστυνομικού τομέα.

Το υπό συζήτηση σχέδιο νόμου αποτελεί έμπρακτη απόδειξη της συνέπειάς μας στη νομοθέτηση μεταρρυθμίσεων. Υπενθυμίζεται πως η υπηρεσία της Δικαστικής Αστυνομίας συνεστήθη στο Υπουργείο Δικαιοσύνης κατά την πρώτη κυβερνητική θητεία της Νέας Δημοκρατίας. Η σύσταση αυτής της εξειδικευμένης υπηρεσίας είναι σημαντική, αφού μπορεί να βοηθήσει πολύ στην επιτάχυνση των διαδικασιών απονομής της δικαιοσύνης. Επίσης, αξίζει να σημειωθεί ότι η διαδικασία πρόσληψης του προσωπικού, τόσο του πολιτικού όσο και του αστυνομικού τομέα, της Δικαστικής Αστυνομίας διέπεται από τις αρχές της αξιοκρατίας και της διαφάνειας. Αυτό είναι πολύ σημαντικό, λόγω της ιδιαίτερης αποστολής της Δικαστικής Αστυνομίας, η οποία συνίσταται στην υποστήριξη της εύρυθμης λειτουργίας των δικαστικών υπηρεσιών, καθώς και την επικουρία των δικαστικών εισαγγελικών αρχών κατά την άσκηση του δικαιοδοτικού έργου.

Οι ρυθμίσεις για τη Δικαστική Αστυνομία αφορούν την αποδοτικότητα ολόκληρου του μηχανισμού απονομής της δικαιοσύνης, τους δικαστές, τους εισαγγελείς, τους δικηγόρους και τους δικαστικούς υπαλλήλους. Ακόμη περισσότερο αφορά την καθημερινότητα των Ελληνίδων και των Ελλήνων, ώστε να απολαμβάνουν ταχύτερη και καλύτερη απονομή της δικαιοσύνης. Εξίσου σημαντικό είναι το γεγονός ότι η άμεση ολοκλήρωση της πρόσληψης του προσωπικού της Δικαστικής Αστυνομίας αποτελεί ορόσημο της χώρας μας, στο πλαίσιο του προγράμματος του Ταμείου Ανάκαμψης και Ανθεκτικότητας. Έτσι για μία ακόμα φορά, και σε συνεργασία με τους Ευρωπαίους εταίρους μας, προωθούμε και υλοποιούμε μεταρρυθμίσεις για την ταχύτερη και αποτελεσματικότερη απονομή της δικαιοσύνης και εμπεδώνουμε στην πατρίδα μας ισχυρούς και συγχρόνως θεσμούς.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τέλος, θα ήθελα να σταθώ στην προτεινόμενη διάταξη για την αποζημίωση των προσώπων που παρέχουν υπηρεσίες, στο πλαίσιο της παροχής νομικής βοήθειας. Σήμερα διαπιστώνονται δυσκολίες και καθυστερήσεις στη συλλογή των τιμολογίων και δικαιολογητικών, με αποτέλεσμα να υφίστανται καθυστερήσεις στην πληρωμή των προσώπων αυτών. Για τον λόγο αυτό είναι αναγκαίο να υπερψηφίσουμε και αυτό το άρθρο, ώστε να προστεθεί εξουσιοδοτική διάταξη που θα ορίζει το πλαίσιο και τη διαδικασία εκκαθάρισης και είσπραξης της αποζημίωσης. Περαιτέρω επεκτείνεται η λειτουργία της διαδικτυακής εφαρμογής της ενιαίας ψηφιακής πύλης της δημόσιας διοίκησης στη διαδικασία εκκαθάρισης και είσπραξης της αποζημίωσης, ώστε να είναι δυνατή η πληρωμή των δικαιούχων, ευκολότερα βέβαια και γρηγορότερα.

Για όλους, λοιπόν, τους παραπάνω λόγους θεωρώ ότι το υπό συζήτηση σχέδιο νόμου αποτελεί σημαντική τομή στη λειτουργία της δικαιοσύνης, για αυτό και εγώ σας καλώ με τη σειρά μου να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Κρητικό.

Καλείται στο Βήμα ο κ. Αναστάσιος Δημοσχάκης, Βουλευτής της Νέας Δημοκρατίας, για επτά λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, ο λαός πονάει και για αυτό εκφράζω τη θλίψη μου, καθώς και τα ειλικρινή συλλυπητήριά μου σε όλους τους παθόντες. Η χώρα, όμως, δοκιμάζεται, τόσο από τα ακραία καιρικά φαινόμενα που έχουν πλήξει τη Θεσσαλία με καταστροφικές συνέπειες τύπου «κατακλυσμού Νώε», όσο και από τον πύρινο εφιάλτη που έπληξε τον νότιο και κεντρικό Έβρο. Ήδη, κυρίες και κύριοι συνάδελφοι -καταθέτω ένα ιστορικό ντοκουμέντο- έχουμε εισέλθει στην ιστορική περίοδο της οικολογικής τρομοκρατίας, όπως γνωστοποίησε η Task Force των Αρχηγών Αστυνομιών των επτά πλουσίων χωρών με έδρα την Αυστραλία, όπως γνωστοποίησε αποδεδειγμένα, διότι δούλεψαν πανεπιστήμια, ινστιτούτα, επιτελεία για αυτό το αποτέλεσμα.

Ωστόσο η Κυβέρνηση των πολλών κρίσεων σε ό,τι μας αφορά, των πολλαπλών προκλήσεων και των γενναίων αποφάσεων στέκεται όρθια και με ολύμπια ψυχραιμία και θάρρος, αντιμετωπίζοντας με υπευθυνότητα και οργανωμένη σχεδίαση, με στοργή και γενναιόδωρα τις πληγείσες περιοχές. Η προχθεσινή επίσκεψη του κυβερνητικού κλιμακίου, με επικεφαλής τον Πρωθυπουργό, και το πλούσιο οδοιπορικό του στον Νομό Έβρου ήταν υψηλού εθνικού συμβολισμού, αφήνοντας ελπιδοφόρο αποτύπωμα, κρατώντας ζωντανά τα δύο στρατηγικά πλεονεκτήματα του ακριτικού και εθνικού πυλώνα -όπως έπραξε τον Μάρτη του 2020, αντιμετωπίζοντας την ιδιότυπη πολιορκία- και έτσι θα μετατρέψει το ατύχημα σε ευτύχημα, μετεξελίσσοντας τον Έβρο σε πρότυπο και πεδίο εφαρμογής του δόγματος ολικής πολιτικής προστασίας όλης της χώρας. Ο Έβρος θα είναι το πρότυπο και το παράδειγμα και για τις λοιπές περιοχές, θα ξεκινήσουμε από εκεί. Νομίζω το θέλει και ο λαός, το θέλει και η περιοχή, αλλά και η αποστολή αυτού του νομού.

Και τώρα επί του νομοσχεδίου. Πρόκειται για μία σημαντική νομοθετική ρύθμιση η οποία απαντά εμπράκτως, κύριε Υπουργέ, σε μία αναγκαιότητα δεκαετιών, όπως έχετε υπογραμμίσει μέσα στη Διαρκή Επιτροπή, ρυθμίζοντας το πλαίσιο το οποίο θέτει σε λειτουργία τη Δικαστική Αστυνομία, η οποία συστάθηκε με την υπογραφή της Κυβέρνησης της Νέας Δημοκρατίας με τον ν.4963/2022. Ο συγκεκριμένος θεσμός θα αποτελέσει σημαντικό βραχίονα στην υποβοήθηση του έργου των δικαστικών και εισαγγελικών αρχών, καθώς και στη διασφάλιση της εύρυθμης λειτουργίας των δικαστικών υπηρεσιών.

Το παρόν νομοσχέδιο κρίνεται απαραίτητο για την απλούστευση και την επίσπευση της διαδικασίας επιλογής και πλήρωσης των θέσεων της νέας υπηρεσίας της Δικαστικής Αστυνομίας δεδομένου ότι η πλήρης και η άμεση στελέχωσή της συνιστά αφ’ ενός μεν προαπαιτούμενο της ουσιαστικής λειτουργίας της αφ’ ετέρου δε είναι ορόσημο του Ταμείου Ανάκαμψης για το Υπουργείο Δικαιοσύνης με χρονικό όριο το τέλος του 2023.

Συνεπώς σε επίκαιρο χρόνο εισάγονται διατάξεις οι οποίες επιταχύνουν και βελτιώνουν τον τρόπο κατάταξης του αστυνομικού και πολιτικού προσωπικού. Μάλιστα, το προσωπικό του πολιτικού τομέα θα επιλέγεται πλέον μέσω του γραπτού διαγωνισμού, ο οποίος θα διενεργείται υπό την εγγύηση του ΑΣΕΠ, αποδεσμεύοντας με αυτόν τον τρόπο τις υπηρεσίες του Υπουργείου Δικαιοσύνης από τη μέριμνα του διαγωνισμού, διασφαλίζοντας συνάμα την αδιάβλητη και τάχιστη διαδικασία πρόσληψης.

Παράλληλα, εισάγονται διατάξεις σχετικά με την εξειδίκευση των προσόντων διορισμού του στελεχιακού δυναμικού ορίζοντας ότι το ανώτατο όριο ηλικίας διορισμού για το προσωπικό του αστυνομικού τομέα είναι το τριακοστό πέμπτοέτος -και ορθώς το αποφασίσατε- ενώ κατώτατο το εικοστό πρώτο έτος. Επιπλέον, προβλέπεται η ορθολογική κατανομή των περιφερειακών υπηρεσιών της Δικαστικής Αστυνομίας σε όλα τα επίπεδα, σε επίπεδο τμήματος πολιτικού και αστυνομικού τομέα σε όλες τις εισαγγελίες της χώρας.

Κυρίες και κύριοι συνάδελφοι, η δικαιοσύνη συνιστά βασικό πυλώνα της λειτουργίας του κράτους μας, είναι η εγγυήτρια και η απόλυτη δύναμη ειρήνης -με σεμνό τρόπο- προστατεύοντας την κοινωνική και οικονομική ανάπτυξη της χώρας. Με το παρόν σχέδιο νόμου υιοθετούνται στο Εθνικό Δικαστικό Σύστημα οι βέλτιστες πρακτικές για τη στελέχωση των δικαστηρίων που εφαρμόζονται σε προηγμένα δικαστικά συστήματα, ικανοποιώντας ένα πάγιο και χρόνιο αίτημα των δικαστικών και εισαγγελικών λειτουργών, των δικαστικών υπαλλήλων και του νομικού κόσμου γενικά της χώρας.

Η Κυβέρνηση της Νέας Δημοκρατίας έχει αποδείξει ότι ενισχύει το κράτος δικαίου, θέτοντας σε απόλυτη προτεραιότητα την προστασία των πολιτών και μέσα από την απονομή της δικαιοσύνης. Για τον λόγο αυτό είναι πολύ σημαντικό να είμαστε φανατικοί υποστηρικτές της δικαιοσύνης και του σώματος της Ελληνικής Αστυνομίας που παίζει συνδρομητικό ρόλο, έστω και ανεκτικά σε ορισμένες παρατάξεις. Είναι ακριβές ότι το ιστορικό σώμα υπηρετεί διαχρονικά από το 1833 το σύνολο της κοινωνίας με φιλοτιμία, με φιλοπατρία, με αυτοθυσίες. Είναι αυτό που θέλει ο ελληνικός λαός και το κράτος μας.

Οι τυχόν γενικεύσεις που ακούστηκαν με αφορισμούς που απαξιώνουν το σύνολο του σώματος προσπερνώνται προς στιγμήν. Η Ελληνική Αστυνομία διαχρονικά έχει συνεχείς επιτυχίες κατά του εγκλήματος και επιτυχημένες προανακριτικές διαδικασίες, που αποδεικνύονται από την ασφυκτική συμφόρηση του σωφρονιστικού συστήματος. Άλλωστε, η δομή του σώματος με την Υπηρεσία Εσωτερικών Υποθέσεων διασφαλίζει τον εντοπισμό και την παραπομπή των αστυνομικών και όχι μόνο αυτών που έχουν παρεκλίνουσα και εγκληματική δράση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τιμούμε και ευγνωμονούμε από του Βήματος τα Σώματα Ασφαλείας και τις Ένοπλες Δυνάμεις γενικά για την ανιδιοτελή και ηρωική προσφορά τους. Διαφορετικά, ενθαρρύνουμε τα φαινόμενα αυτοδικίας, τα οποία δεν αρμόζουν σε ένα ευρωπαϊκό δημοκρατικό κράτος με θεσμούς, ιστορία και ευαισθησίες.

Ευελπιστώ ότι τα κόμματα όλων των πολιτικών παρατάξεων θα επιδείξουν συναντίληψη, εθνική ενότητα και θα στηρίξουν τη νομοθετική πρωτοβουλία με την οποία η Δικαστική Αστυνομία θα αποτελέσει αυτοτελές και βοηθητικό σώμα, το οποίο θα υπάγεται στο Υπουργείο Δικαιοσύνης και θα στελεχώνεται τόσο από ένστολο, όσο και από πολιτικό, επιστημονικό προσωπικό, υποβοηθώντας το έργο των δικαστηρίων και απαλλάσσοντας σε πολλά το Σώμα της Ελληνικής Αστυνομίας χάριν του δημοσίου συμφέροντος.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Καλείται στο Βήμα ο κ. Λάζαρος Τσαβδαρίδης, Βουλευτής της Νέας Δημοκρατίας και θα ακολουθήσουν η κ. Ελένη - Μαρία Αποστολάκη, ο κ. Αναστάσιος Νικολαΐδης, ο κ. Αναστάσιος Μπαρτζώκας και μετά ο Υφυπουργός κ. Μπούγας.

**ΛΑΖΑΡΟΣ ΤΣΑΒΔΑΡΙΔΗΣ:** Κύριοι Υπουργοί, κυρίες και κύριοι συνάδελφοι, πριν ξεκινήσω την τοποθέτησή μου για το παρόν νομοσχέδιο, θα ήθελα να εκφράσω τις πιο ειλικρινείς ευχές μου στους κατοίκους της Περιφέρειας της Θεσσαλίας που σηκώνουν τον δικό τους Γολγοθά έπειτα από την πρωτοφανή πλημμύρα που σάρωσε τον κάμπο και να εκφράσω την οδύνη μου και τα συλλυπητήριά μου προς τις οικογένειες των συνανθρώπων μας που πνίγηκαν. Είμαι βέβαιος ότι η στήριξη της πολιτείας και της Κυβέρνησης για τη συνολική ανασυγκρότηση της ευρύτερης περιοχής θα συνεχίσει να είναι τεράστια και αποτελεσματική -όπως οφείλει εξάλλου να είναι- για να γυρίσει ξανά, όσο το δυνατόν γρηγορότερα, ο τόπος και οι άνθρωποί του στην κανονικότητα.

Και έρχομαι στα του νομοσχεδίου. Πρόκειται για ένα σχέδιο νόμου που απλοποιεί και επιταχύνει τις διαδικασίες στελέχωσης και λειτουργίας της Δικαστικής Αστυνομίας που δημιουργήθηκε με τον ν.4963/2022 από την Κυβέρνηση της Νέας Δημοκρατίας. Είναι ένα σχέδιο νόμου που εξειδικεύει τα προσόντα διορισμού του προσωπικού του αστυνομικού και του πολιτικού τομέα της Δικαστικής Αστυνομίας, αλλά και που προχωράει σε μία ορθολογική κατανομή των περιφερειακών υπηρεσιών Δικαστικής Αστυνομίας σε επίπεδο τμήματος πολιτικού και αστυνομικού τομέα στις εισαγγελίες της χώρας.



Έτσι, με τις ρυθμίσεις αυτές η Κυβέρνηση της Νέας Δημοκρατίας αφ’ ενός βελτιώνει τη διαδικασία πρόσληψης για το προσωπικό της Δικαστικής Αστυνομίας που η ίδια δημιούργησε, απαντώντας σε αναγκαιότητα δεκαετιών και σε ένα πάγιο αίτημα όλων των φορέων που υπηρετούν τον χώρο της δικαιοσύνης και αφ’ ετέρου σέβεται απόλυτα τα χρονοδιαγράμματα, καθώς η πλήρης στελέχωση της Δικαστικής Αστυνομίας αποτελεί ορόσημο του Ταμείου Ανάκαμψης για το Υπουργείο Δικαιοσύνης με χρονικό όριο το τέλος του 2023.

Έτσι, η στελέχωση του σώματος της Δικαστικής Αστυνομίας, τόσο από ένστολο, όσο και από πολιτικό, επιστημονικό προσωπικό θα γίνει με όρους απόλυτης αντικειμενικότητας και αξιοκρατίας, λαμβάνοντας πλέον υπ’ όψιν τα διαφορετικά καθήκοντα και τα διαφορετικά ακαδημαϊκά προσόντα με τα οποία θα έπρεπε να γίνει η επιλογή των στελεχών. Και αυτό γιατί ενώ το βασικό καθήκον του ένστολου δυναμικού θα είναι η φύλαξη των δικαστικών μεγάρων και των δικαστικών αιθουσών, καθώς και η εκτέλεση ποινικών αποφάσεων και επιδόσεων δικογράφων, το βασικό καθήκον του πολιτικού και επιστημονικού προσωπικού θα είναι η παροχή εξειδικευμένων γνώσεων, βοηθώντας έτσι τους δικαστές και τους εισαγγελείς στο έργο τους.

Όπως, λοιπόν, εύκολα γίνεται κατανοητό, ο κοινός διαγωνισμός και για τα δύο τμήματα που προέβλεπε ο νόμος του 2022 δεν θα ήταν προς τη σωστή κατεύθυνση, αφού οι ένστολοι λόγω της φύσης της εργασίας τους θα πρέπει να φέρουν και όπλο και άρα, προφανώς, θα πρέπει να ληφθεί υπ’ όψιν η επάρκειά τους, όπως και να μοριοδοτηθεί σε έναν βαθμό η εμπειρία τους στο να φέρουν όπλο, ενώ το πολιτικό προσωπικό θα πρέπει να εξεταστεί, κυρίως, στην επάρκειά του να παρέχει επιστημονική και τεχνική συνδρομή στους δικαστικούς, αλλά και εισαγγελικούς λειτουργούς επί θεμάτων που απαιτούν ειδικές γνώσεις.

Επιπροσθέτως, όμως, η στελέχωση του σώματος της Δικαστικής Αστυνομίας γίνεται και με όρους απόλυτης διαφάνειας. Γιατί οι σχετικές προβλέψεις φτιάχτηκαν σε απόλυτη συνεννόηση και συνεργασία με το ΑΣΕΠ και είναι το ΑΣΕΠ αυτό που θα εποπτεύσει, αλλά και θα διενεργήσει τον διαγωνισμό με τρόπο απολύτως αδιάβλητο. Με τον τρόπο αυτό όχι απλά θα απεμπλέξει τις υπηρεσίες του Υπουργείου Δικαιοσύνης από τη μέριμνα και τη φροντίδα αυτού του διαγωνισμού, αλλά και θα απλουστεύσει τη διαδικασία αφού ήδη τρέχουν διαγωνισμοί του ΑΣΕΠ και άρα αυτό που θα απαιτείται θα είναι απλά η προκήρυξη για τις ανάγκες της συγκεκριμένης υπηρεσίας του Υπουργείου Δικαιοσύνης.

Κυρίες και κύριοι συνάδελφοι, η μείωση των καθυστερήσεων στην απονομή της δικαιοσύνης αποτελεί ακρογωνιαία μεταρρυθμιστική πρωτοβουλία της νέας Κυβέρνησης της Νέας Δημοκρατίας καθώς δεν υπάρχει έκφανση της δικαιοσύνης που δεν επηρεάζει την καθημερινότητα των πολιτών. Μέσα σε αυτό το πλαίσιο και σε συνέχεια άλλων ιδιαίτερα σημαντικών παρεμβάσεων στις οποίες η Κυβέρνηση της Νέας Δημοκρατίας προχώρησε στον τομέα της δικαιοσύνης τα προηγούμενα τέσσερα χρόνια, η στελέχωση των υπηρεσιών της με άξιο προσωπικό που προβλέπεται από το συγκεκριμένο νομοσχέδιο θα καλύψει μεγάλο μέρος των υφιστάμενων κενών και θα συμβάλλει στο έργο των δικαστών.

Πιστεύω, κύριε Υπουργέ, ότι μαζί με τις κατηγορίες πτυχιούχων που προβλέπονται ως ειδικό προσωπικό, όπως νομικοί, οικονομολόγοι, μηχανικοί, μηχανικοί πληροφορικής και μηχανικοί περιβάλλοντος, θα ήταν χρήσιμο να εξετάσετε και την κατηγορία των ψυχολόγων, με ειδικότητα την παιδοψυχολογία, που θα μπορούσε να αποδειχθεί πολύτιμη βοήθεια για τις υπηρεσίες ανηλίκων που εδρεύουν στα δικαστήρια.

Εύχομαι δε οι περαιτέρω βελτιώσεις στις διατάξεις του νομοσχεδίου, στις οποίες και προχωρήσατε έπειτα από το γόνιμο διάλογο που έγινε στην αρμόδια επιτροπή της Βουλής, στην οποία έχω την τιμή να προεδρεύω, να οδηγήσουν στην κοινοβουλευτική συναίνεση κατά την ψήφιση του νομοσχεδίου, αποτυπώνοντας έτσι και στην πράξη τη σοβαρή δουλειά που κάνατε στο παρόν σχέδιο νόμου επ’ ωφελεία της δικαιοσύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσαβδαρίδη.

Τον λόγο είχε η κ. Ελένη - Μαρία Αποστολάκη, Βουλευτής του ΠΑΣΟΚ, για επτά λεπτά.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μπορεί να συζητάμε για τη Δικαστική Αστυνομία, αλλά προφανέστατα αυτό που κυριαρχεί είναι η ασύλληπτη εθνική καταστροφή. Σε πείσμα του ισχυρισμού του κυρίου Υπουργού -νομίζω ότι είναι ατυχής και ελπίζω ότι τον ξανασκέφτεται, νομίζω ότι εντάσσεται στην προσπάθειά του να υποστηρίξει την κυβερνητική πλειοψηφία, αλλά σίγουρα δεν είναι αποτελεσματικός τρόπος- δεν πρόκειται περί «εθνικής κλάψας». Πρόκειται για μία ασύλληπτη εθνική καταστροφή και είμαι βέβαιη ότι και η κυβερνητική πλειοψηφία υιοθετεί αυτή την προσέγγιση. Τουλάχιστον, αυτό φάνηκε από όλες τις ομιλίες που προηγήθηκαν.

Θρηνούμε νεκρούς, ανυπολόγιστη περιβαλλοντική και οικολογική καταστροφή, κατάρρευση των υποδομών, διάλυση ενός πολύ σημαντικού για την εθνική οικονομία τμήματος του παραγωγικού ιστού και βεβαίως, μία πρωτόγνωρη για ευρωπαϊκό κράτος και γενικευμένη ανασφάλεια που σήμερα υπάρχει σε κάθε ελληνικό σπίτι, σε κάθε ελληνική οικογένεια, από τη Ρόδο μέχρι την Καρδίτσα κι από τον Έβρο και τη Δαδιά μέχρι τη Λάρισα.

Και βέβαια, δεν πρόκειται περί αναποδιάς. Φαίνεται ότι ο πανικός του Πρωθυπουργού τον οδηγεί στο να υιοθετήσει μία πολύ αγοραία αντίληψη που αντιστοιχεί σε μικρούς στο μέγεθος πολιτικούς άνδρες και γυναίκες περί «στραβής στη βάρδια», μία αντίληψη που όσοι την υιοθετούν προσπαθούν να δραπετεύσουν από την υποκειμενική και την αντικειμενική πολιτική τους ευθύνη.

Είναι πολλές οι αναποδιές για να οφείλονται στον κακό μας τον καιρό και στην κλιματική αλλαγή, η οποία πάντως σας είχε προειδοποιήσει κι εσείς δεν κάνατε αυτά που οφείλετε να κάνετε. Εύβοια, Αττική Οδός, «Ιανός», Πάρνηθα, Ρόδος, Έβρος, Θεσσαλία δεν συνιστούν αναποδιά. Αποδεικνύουν τη γύμνια του κρατικού μηχανισμού, το πόσο αθωράκιστη είναι η χώρα μας, το πόσο ανοργάνωτη είναι η πολιτική προστασία.

Και βέβαια, αυτό δεν το λέω εγώ. Το λέει ο Υπουργός Πολιτικής Προστασίας, ο σημερινός -δεν ξέρουμε αν θα είναι και αυριανός-, απευθυνόμενος στον προκάτοχό του τον οποίο καταγγέλλει γιατί του παρέδωσε ένα Υπουργείο χωρίς οργανόγραμμα και γιατί απορρόφησε μόλις 1% από τα 1,7 δισεκατομμύρια ευρώ του προγράμματος «ΑΙΓΙΣ».

Είναι, λοιπόν, αθωράκιστη η χώρα και παρά το ταξίδι του Πρωθυπουργού στην Ευρώπη, έχουμε κι εδώ απάντηση από τον δικό σας Υπουργό ο οποίος το πρωί μας είπε ότι δεν υπάρχει κανένας λόγος και κακώς πανηγυρίζετε για τα 2 δισεκατομμύρια ευρώ. Έχουμε μία εσωτερική ανακατάταξη και αναδιανομή του Ταμείου Ανάκαμψης και των πόρων. Τα χρήματα είναι πολύ λιγότερα.

Σε κάθε περίπτωση, σε ό,τι αφορά στο πού παραδώσατε τη χώρα, πού παραδίδετε τη χώρα διανύοντας το πέμπτο έτος της θητείας σας και συμμετέχοντας σε μία Κυβέρνηση εξήντα τεσσάρων μελών, με τρεις Υπουργούς Επικρατείας και δύο Υφυπουργούς στον Πρωθυπουργό θα ήταν αστείο, αλλά είναι τραγικό εν μέσω της εθνικής καταστροφής, πως αυτή η Κυβέρνηση από το 2020 έχει φτάσει τη χώρα στο να είναι μακράν εκείνη η χώρα ανάμεσα στις είκοσι επτά της Ευρωπαϊκής Ένωσης που έχει τις μεγαλύτερες απώλειες σχετιζόμενες με εθνικές καταστροφές, τέσσερις φορές πάνω από τον μέσο όρο. Άρα, κάτι δεν κάνετε καλά και θα λογοδοτήσετε γι’ αυτό.

Θα λογοδοτήσετε στον υψηλότερο βαθμό, με βάση τις τυπικές διαδικασίες του Συντάγματος και του Κανονισμού της Βουλής, όχι στο πλαίσιο μίας κομματικής αντιπαράθεσης, αλλά θα λογοδοτήσετε γιατί προκειμένου να επανέλθει η ασφάλεια στον κάθε Έλληνα και στην κάθε Ελληνίδα που τρέμει για τη ζωή του και για την περιουσία του, πρέπει να καταλογιστούν και να αποδοθούν ευθύνες. Γι’ αυτό θα λογοδοτήσετε.

Πάμε τώρα στα του νομοσχεδίου. Κύριοι Υπουργοί, η καλή νομοθέτηση είναι αναγκαία προϋπόθεση δίκαιης και αποτελεσματικής λειτουργίας της πολιτείας. Συνδέεται με μία ειδικότερη εκδοχή της αρχής του κράτους δικαίου, με την αρχή της ασφάλειας δικαίου. Και αντιλαμβανόμαστε όλοι πως σε μία εποχή που η αντιπροσωπευτική δημοκρατία αντιμετωπίζει μία βαθιά κρίση εμπιστοσύνης, που θέτει σε αμφισβήτηση επί της ουσίας τη νομιμοποιητική της βάση, τον ίδιο τον ρόλο των κομμάτων και τη λειτουργία τους, δηλαδή εν τέλει τους κανόνες και το θεσμικό πλαίσιο της δημοκρατικής λειτουργίας, πως αυτή η ασφάλεια δικαίου είναι κάτι το οποίο πρέπει να επιτυγχάνεται μέσα από τη νομοθετική πρωτοβουλία της Κυβέρνησης.

Έρχεται η Κυβέρνηση σήμερα και νομοθετεί ενώ πριν από έναν χρόνο είχε φέρει ένα νομοσχέδιο που έμεινε στα χαρτιά. Γνωρίζουμε όλοι ότι Δικαστική Αστυνομία δεν έχουμε. Κάνετε τόσο επίκαιρο τον Ροΐδη ο οποίος πριν από εκατό και πλέον χρόνια έλεγε: «Εις νόμος απαιτείται εις αυτήν τη χώραν, ο οποίος να επιτάσσει την εφαρμογήν των υπολοίπων νόμων». Εσείς τοποθετείτε πρόχειρα, νομοθετείτε βιαστικά και ενδεχομένως εργαλειοποιείτε και τη νομοθετική παραγωγή ως απόδειξη μίας τάχα εργατικής και αποτελεσματικής κυβέρνησης η οποία ανακοινώνει ψηφίσεις νόμων, αλλά δεν κάνει τίποτα γι’ αυτό.

Σε ό,τι αφορά στο άρθρο 3, έχουμε κατ’ αρχάς μία καλοδεχούμενη, αλλά ατελή αναδίπλωση από την πλευρά του Υπουργού. Και λέω ατελή πρώτον γιατί σας είπαμε -και δεν θέλετε να ακούσετε εμάς, θα μπορούσατε να ακούσετε, όμως, την Ολομέλεια των Δικηγορικών Συλλόγων- ότι πρέπει να υπάρχει ένα ασφαλές χρονικό διάστημα το οποίο είναι η τριετία. Εσείς το κάνατε διετία, ατελώς, κακώς.

Όμως, η ατέλεια δεν περιορίζεται εκεί. Η ατέλεια αφορά στον τρόπο διορισμού του επικεφαλής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα με δύο λεπτά, κύριε Πρόεδρε.

Η Ευρωπαϊκή Επιτροπή για τη δημοκρατία μέσω του Δικαίου, κύριε Υπουργέ, γνωστή ως Επιτροπή Βενετίας, στο πλαίσιο του Συμβουλίου της Ευρώπης υιοθέτησε στην εκατοστή δέκατη ένατη ολομέλειά της μία σειρά από κριτήρια ελέγχου σε ό,τι αφορά στη σχέση μεταξύ κοινοβουλευτικής πλειοψηφίας και αντιπολίτευσης σε μία ευνομούμενη δημοκρατία. Αυτά εγκρίθηκαν από την Επιτροπή των Υπουργών τον Φεβρουάριο του 2020.

Τι σας λέει, λοιπόν, το Συμβούλιο της Ευρώπης; Τι μας λέει; Οι διορισμοί σε ορισμένες ανώτατες θέσεις ενός κυβερνητικού σχήματος πρέπει να μην έχουν κομματικό χαρακτήρα. Επομένως, η διαδικασία επιλογής πρότασης και διορισμού πρέπει στον μεγαλύτερο δυνατό βαθμό να βασίζεται σε μία διακομματική συναίνεση. Τουλάχιστον, πρέπει να λειτουργούν μηχανισμοί που μειώνουν την κυριαρχία της κοινοβουλευτικής πλειοψηφίας ή περιορίζουν τη σημασία του γεγονότος ότι αυτοί που κατέχουν τα αξιώματα πρόσκεινται στο κυβερνών κόμμα.

Εσείς, λοιπόν, τι κάνετε; Θέλετε έναν υπάλληλο της κυβέρνησης ή στην καλύτερη εκδοχή έναν υπάκουο συνεργάτη της κυβέρνησης και γι’ αυτό αφήνετε τον διορισμό του στη βούληση του εκάστοτε Υπουργού Δικαιοσύνης. Είναι λάθος θεσμικά και πολιτικά και είμαστε ενάντια σε αυτή την πρωτοβουλία. Είναι κρίμα που η αναδίπλωσή σας δεν είναι ολοκληρωτική.

Και δύο λόγια θέλω να πω για την τροπολογία μας.

**ΠΡΟΕΔΡΕΥΩΝ (Βασίλειος Βιλιάρδος):** Δύο λόγια μόνο, κυρία Αποστολάκη. Περάσατε τον χρόνο σας κατά πολύ.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Έχετε δίκιο, κύριε Πρόεδρε. Δύο λόγια. Είναι σημαντικό και είμαι βέβαιη ότι αφορά και εσάς.

Αυτή η τροπολογία ξέρετε δεν είναι εν κενώ. Είναι κρίκος σε μία αλυσίδα πρωτοβουλιών του ΠΑΣΟΚ, στις οποίες είτε είστε απόντες είτε είστε πάρα πολύ καθυστερημένοι και αναφέρομαι στα καθυστερημένα αντανακλαστικά σας σε σχέση με την απαγόρευση συμμετοχής της Χρυσής Αυγής στις εκλογές.

Όμως, άραγε, γιατί αναρωτιόμαστε γι’ αυτό, όταν τρία χρόνια μέσω της αβελτηρίας σας, που είναι ένοχη αβελτηρία, επιτρέψατε στον επικεφαλής της εγκληματικής οργάνωσης να κάνει προεκλογική εκστρατεία μέσα από τον Δομοκό;

Γι’ αυτούς τους λόγους κωφεύσατε, καθυστερήσατε. Γι’ αυτούς τους λόγους σήμερα έρχεστε και δεν συναινείτε στην πρόταση νόμου μας για τις αυτοδιοικητικές εκλογές και θα δείτε τους οπαδούς του να στελεχώνουν το δημοτικό συμβούλιο της Αθήνας με δική σας ευθύνη. Γι’ αυτούς τους λόγους δεν απαντάτε στην τροπολογία μας για την άρση της κρατικής χρηματοδότησης.

Σπέρνετε ανέμους και θα θερίσετε θύελλες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε,μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε,δεν θέλω να μείνουν κενά στη συζήτηση.

Όσον αφορά στο θέμα της τροπολογίας που έχει καταθέσει το ΠΑΣΟΚ, ειλικρινά θα ήθελα να σας ρωτήσω: Την έχετε δει καλά την τροπολογία που καταθέσατε; Έχετε δει ότι είναι πιο περιορισμένη από την ισχύουσα; Δείτε την ξανά. Η ισχύουσα που έφερε η Κυβέρνηση και ψήφισε είναι πολύ πιο διευρυμένη από αυτή που φέρνετε. Σε κάθε περίπτωση το θέμα αυτό για την Κυβέρνηση κρατείται. Όμως, λέω να δείτε πάλι από την αρχή εάν αυτή η τροπολογία που φέρατε περιορίζει πάρα πολύ το εύρος της ισχύουσας διάταξης.

Μη, λοιπόν, λέτε πράγματα έτσι, τόσο εύκολα. Κατ’ αρχάς, ζητάτε να τροποποιηθεί μία διάταξη η οποία έχει ψηφιστεί από την Κυβέρνηση. Αυτό ζητάτε. Άρα, δηλαδή, η θεμελιώδης διάταξη που ρυθμίζει τα ζητήματα αυτά είναι από την Κυβέρνηση της Νέας Δημοκρατίας. Όμως, σας λέω ειλικρινά ότι η διάταξη που φέρνετε είναι πιο περιοριστική από τη διάταξη που ισχύει.

Κατά συνέπεια, λοιπόν, για την Κυβέρνηση το θέμα κρατείται εν όψει και του γεγονότος ότι αυτή τη στιγμή εξελίσσεται μία έρευνα από την Εισαγγελία του Αρείου Πάγου και, δεύτερον, στο Ανώτατο Ειδικό Δικαστήριο με τη μορφή του εκλογοδικείου εκκρεμούν ενστάσεις που θα κρίνουν τα ζητήματα συμμετοχής στις εκλογές. Άρα, είναι κάτι πιο προωθημένο.

Κατά συνέπεια, λοιπόν, δεν είναι ότι αποφεύγουμε να απαντήσουμε. Δεν είναι ότι αποφεύγουμε να κάνουμε δεκτό κάτι, αλλά σας λέμε ότι αυτό που φέρατε είναι υποδεέστερο της διάταξης που ισχύει και εν όψει του ότι εκκρεμούν αυτά που σας είπα η Κυβέρνηση κρατεί το θέμα αυτό και θα πάρει τη σχετική πρωτοβουλία όταν έρθει η στιγμή, με τη σοβαρότητα που πρέπει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΔΗΜΗΤΡΙΟΣ ΜΑΝΤΖΟΣ:** Μπορώ, κύριε Πρόεδρε, να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο ως Κοινοβουλευτικός Εκπρόσωπος.

**ΔΗΜΗΤΡΙΟΣ ΜΑΝΤΖΟΣ:** Επειδή απευθύνθηκε ο κύριος Υπουργός στο ΠΑΣΟΚ - Κίνημα Αλλαγής για την τροπολογία, δύο μόνο παρατηρήσεις θέλω να κάνω.

Η πρώτη έχει να κάνει επί της διαδικασίας. Το γεγονός ότι η Κυβέρνηση μπορεί να τροποποιήσει δική της διάταξη δεν είναι κάτι ασύνηθες, είναι πολύ συνηθισμένο. Είναι αυτό που λέμε ναι, «τι πιο σύνηθες να συμβεί;» πραγματικά, γιατί ακριβώς αυτό συζητάμε σήμερα, για παράδειγμα. Τροποποιείτε μία νομοθεσία που τη φέρατε το 2022. Αυτό κάνουμε σήμερα, αν δεν το έχετε συνειδητοποιήσει. Και σας λέμε να τροποποιήσετε μία διάταξη για να ανασταλεί η κρατική χρηματοδότηση σε ένα μόρφωμα που έχει κρυπτόμενη πραγματική ηγεσία εγκληματικής οργάνωσης καταδικασμένη και έγκλειστη στις φυλακές Δομοκού. Όπως σας είπε η συνάδελφος, η κ. Αποστολάκη, ο ηγέτης κάνει έως και σήμερα δωρεάν προεκλογικό αγώνα μέσα από τον Δομοκό για τον Δήμο της Αθήνας.

Εγώ δεν θα μπω στη νομική αντιπαράθεση μαζί σας για το ποια είναι ευρύτερη, ποια είναι στενότερη, ποια είναι αποτελεσματικότερη διάταξη. Αν δεχτώ, όμως, ως αληθή και ορθή τη δική σας ανάγνωση τη νομική, «ιδού η Ρόδος» για τον Πρόεδρο της Βουλής. Όσο το κρατεί η Κυβέρνηση, λοιπόν, το θέμα, ο Πρόεδρος της Βουλής να αναλάβει την πρωτοβουλία με τη διάταξη, λοιπόν, που ισχύει -και λέτε ότι είναι εξαιρετικά αποτελεσματική- να αναστείλει την κρατική χρηματοδότηση αύριο το πρωί.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μάντζο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε,παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, καλό είναι να μη συνεχιστεί ο διάλογος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μόνο ένα λεπτό, κύριε Πρόεδρε.

Κατ’ αρχάς, να συνεννοηθούμε. Σας καλύπτει η υπάρχουσα διάταξη; Αν σας καλύπτει, γιατί φέρατε την τροπολογία;

**ΔΗΜΗΤΡΙΟΣ ΜΑΝΤΖΟΣ:** Εσάς σας καλύπτει; Τον Πρόεδρο της Βουλής τον καλύπτει; Συμφωνεί μαζί σας;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μη θέλετε να εκτραπεί ο διάλογος εις τα ενδότερα της Βουλής. Η Βουλή συζητά τα δικά της. Εδώ είναι η Κυβέρνηση και τα Κόμματα της Βουλής.

Έχει έρθει, λοιπόν, μία τροπολογία. Σας λέμε, λοιπόν, ότι η τροπολογία αυτή όπως έχει έρθει υπολείπεται κατά πολύ της ισχύουσας διάταξης. Αυτή είναι η άποψη η δική μας. Λέμε, λοιπόν, ότι επειδή για το ζήτημα αυτό υπάρχουν αυτή την ώρα εκκρεμότητες ερευνών από τον Άρειο Πάγο και ενστάσεων στο Ανώτατο Ειδικό Δικαστήριο με τη μορφή του εκλογοδικείου, καλό θα είναι αυτά τα ζητήματα να τα βλέπουμε πιο ψύχραιμα, όχι για λόγους εντυπώσεων.

Η Κυβέρνηση έχει μία διάταξη που την έχει ψηφίσει -την έχετε ψηφίσει νομίζω και εσείς και άλλες δυνάμεις ενδεχομένως- η οποία έλυσε ένα πρόβλημα. Εφόσον έλυσε ένα πρόβλημα, αυτή η διάταξη συνεχίζει να ισχύει. Προσπαθώ να καταλάβω ποιος ο λόγος της τροποποίησης όταν ο επιδιωκόμενος σκοπός, όπως τον αναλύετε, καλύπτεται από την υφιστάμενη.

Όμως, εν πάση περιπτώσει, το θέμα αυτό παραμένει ανοικτό για την Κυβέρνηση και προφανώς όταν συνυπάρξουν όλα τα υπόλοιπα στοιχεία, η Κυβέρνηση θα αναλάβει πάλι πρωτοβουλία εάν χρειαστεί. Αυτό ήθελα να σας πω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Υπουργέ.

Τον λόγο έχει ο κ. Αναστάσιος Νικολαΐδης, Βουλευτής του ΠΑΣΟΚ, για επτά λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, στον απόηχο από τις καταστροφικές πλημμύρες οι ευθύνες τόσο της Κυβέρνησης όσο και της τοπικής αυτοδιοίκησης είναι πλέον προφανείς και αποδεδειγμένες. Δημιουργείται επιπροσθέτως αρνητική εικόνα όταν ο Πρωθυπουργός μεταβαίνει στη Θεσσαλία και δηλώνει τα ίδια που δήλωνε πριν από τρία χρόνια. Έκτοτε η πολιτεία δεν φρόντισε, όπως θα έπρεπε, για την αντιπλημμυρική προστασία, παρ’ όλο που ξοδεύτηκαν αρκετά χρήματα.

Επομένως, πρέπει να εντοπιστούν τα λάθη τόσο σε επίπεδο υποδομών όσο και σε επίπεδο πολιτικής προστασίας. Η θωράκιση της πατρίδας μας είναι εθνική υπόθεση και δεν χωρούν άλλες δικαιολογίες.

Σχετικά με το υπό ψήφιση νομοσχέδιο γινόμαστε ξανά μάρτυρες της προχειρότητας με την οποία η Κυβέρνηση αντιμετωπίζει σοβαρά θέματα, όπως αυτό της δικαιοσύνης.

Μόλις πριν από έναν χρόνο με τον ν.4963/2022 υποτίθεται ότι όλα ήταν έτοιμα για την εκκίνηση της Δικαστικής Αστυνομίας. Όμως, βλέπουμε ότι έρχεται ένας νέος νόμος για να διορθώσει τις αστοχίες του προηγούμενου.

Το νομοσχέδιο περιέχει ασάφειες, ενώ υποβαθμίζεται ο ρόλος του ΑΣΕΠ στη διαδικασία πρόσληψης. Κακώς ο προϊστάμενος της διεύθυνσης επιλέγεται ουσιαστικά απευθείας από τον εκάστοτε Υπουργό, χωρίς δηλαδή ένα αντικειμενικό σύστημα αξιολόγησης. Όπως ακούσαμε από τους φορείς, δεν υπάρχει επαρκής εγκατάσταση του προσωπικού.

Να μιλήσω για το άρθρο 7 περί απαγόρευσης δερματοστιξίας που δεν συνάδει με τα καθήκοντα του προσωπικού και ερωτώ ποιος θα αποφασίσει τι συνάδει προς την ιδιότητα και τα καθήκοντα αυτών. Τονίζω ότι αν η διάταξη τέθηκε ώστε να απαγορευτούν φασιστικά και ναζιστικά σύμβολα-τατουάζ είναι ορθή, αλλά γιατί δεν αναφέρεται ρητά σε αυτό;

Κυρίες και κύριοι συνάδελφοι, για να γίνουν βήματα προς τα εμπρός για τον εκσυγχρονισμό της δικαιοσύνης, θα πρέπει πρώτα να στρέψουμε το βλέμμα μας προς τα πίσω.

Για να διορθώσουμε λάθη και παραλείψεις, θέλω να σας αναφέρω ενδεικτικά κάποια ζητήματα από την εκλογική μου περιφέρεια, τη Δράμα, για να αντιληφθείτε τι εννοώ. Πρώτα από όλα, αν και η αρμοδιότητα έχει μεταβιβαστεί στο Υπουργείο Προστασίας του Πολίτη, δεν μπορώ να μην αναφερθώ στο Σωφρονιστικό Κατάστημα Νικηφόρου. Πρόκειται για μία πρωτοφανή εικόνα-δυσλειτουργία του κρατικού μηχανισμού. Δεν θα σταθώ στις παλινωδίες ετών, καθώς η υπόθεση ανέγερσης, ολοκλήρωσης του έργου έχει είκοσι και πλέον χρόνια ιστορίας.

Θα αναφερθώ στις πρόσφατες εξελίξεις οι οποίες αποδεικνύουν για μία ακόμα φορά την αποτυχία του επιτελικού κράτους που προσπαθεί να στηρίξει μόνο επικοινωνιακά η Κυβέρνηση. Μόλις τον περασμένο Απρίλιο ο αρμόδιος Υφυπουργός της Κυβέρνησης της Νέας Δημοκρατίας δεσμευόταν ότι οι φυλακές Νικηφόρου θα λειτουργήσουν μέσα στον Ιούνιο. Και όμως, φτάσαμε στα μέσα Σεπτέμβρη και το κατάστημα κράτησης δεν λειτουργεί. Δεν οφείλετε να εξηγήσετε στην τοπική κοινωνία το γιατί; Και κυρίως, δεν πρέπει επιτέλους με σοβαρότητα να καταθέσετε ένα χρονοδιάγραμμα για τη λειτουργία, το οποίο θα καταφέρετε να υλοποιήσετε;

Ένα άλλο σημαντικό ζήτημα αφορά στη σύσταση τηλεματικών εδρών για διοικητικές υποθέσεις. Πρόκειται για νόμο αυτής της Κυβέρνησης ως συνέχεια της προηγούμενης. Προσέξτε τον παραλογισμό που υπάρχει: Με τον ν.5028/2023 προβλέπεται η μετατροπή των μεταβατικών εδρών σε τηλεματικές. Έτσι, όλες οι πρωτεύουσες των νομών στην Ανατολική Μακεδονία και Θράκη, όπως και η Ορεστιάδα, θα έχουν είτε κανονική είτε τηλεματική έδρα, όλες εκτός από τη Δράμα. Δεν έχουμε καταλάβει γιατί συμβαίνει αυτό. Το 2014 καταργήθηκε η μεταβατική έδρα του Διοικητικού Πρωτοδικείου της Καβάλας στη Δράμα, για να εξοικονομηθεί ένα ποσό για οδοιπορικά δικαστών και δικαστικών υπαλλήλων -άκουσον άκουσον!- 500 ευρώ τον χρόνο. Δεν θα σταθώ στα τεράστια προβλήματα που δημιουργήθηκαν σε δικηγόρους και πολίτες της Δράμας από αυτή την απόφαση και στο κόστος που επιβάρυνε όλους τους εμπλεκόμενους.

Θέλω να σταθώ στο σήμερα. Είναι δυνατόν να δημιουργούνται τηλεματικές έδρες σε κάθε πρωτεύουσα νομού και να μην υπάρχει η πρόβλεψη να δημιουργηθεί και μία τέτοια στη Δράμα, επειδή πριν από δέκα χρόνια είχε καταργηθεί η μεταβατική έδρα του Διοικητικού Πρωτοδικείου; Προκύπτει ζήτημα παραβίασης των δικαιωμάτων πραγματικής πρόσβασης στη δικαιοσύνη του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης. Οι πολίτες της Δράμας πρέπει να απολαμβάνουν ίσης πρόσβασης με τους πολίτες των υπόλοιπων πρωτευουσών των νομών της χώρας μας.

Τέλος, θα κλείσω αυτή τη σύντομη αναφορά μου με το Ειρηνοδικείο της Δράμας. Το 2012 καταργήθηκαν τα Περιφερειακά Ειρηνοδικεία του Νομού Δράμας. Μετά από τη συνένωσή τους με το Ειρηνοδικείο Δράμας και τη μεταφορά αρμοδιοτήτων παρατηρείται, δυστυχώς, το φαινόμενο παρά την επάρκεια σε αριθμό ειρηνοδικών να μην υπάρχει αντίστοιχος αριθμός γραμματέων. Οι υπηρετούντες σήμερα σε θέση γραμματέα είναι έξι, ενώ υπηρετεί και μία υπάλληλος ως δικαστική επιμελήτρια. Το πρόβλημα της υποστελέχωσης στο Ειρηνοδικείο Δράμας απαιτεί άμεση αντιμετώπιση, για να μπορεί να ανταποκρίνεται στις υποχρεώσεις που υπάρχουν.

Τα παραπάνω είναι ενδεικτικά κάποια από τα ζητήματα που αφορούν στον χώρο της δικαιοσύνης στον νομό μου. Δείχνουν πως ακόμα πρέπει να γίνουν πολλά βήματα για τον εκσυγχρονισμό της δικαιοσύνης με πράξεις. Ευελπιστώ ότι άμεσα τα αρμόδια Υπουργεία θα δώσουν τις κατάλληλες λύσεις.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη επίσης για την τήρηση του χρόνου.

Ακολουθεί στο Βήμα ο κ. Αναστάσιος Μπαρτζώκας, Βουλευτής της Νέας Δημοκρατίας. Μετά θα ακολουθήσει ο κ. Μπούγας Ιωάννης, ο Υφυπουργός και μετά τον Υφυπουργό ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητές και αγαπητοί συνάδελφοι, το σημερινό νομοσχέδιο εισάγεται προς συζήτηση, δεδομένης και της χρονικής πίεσης που υπάρχει για την εφαρμογή του, σε μία πολύ δύσκολη χρονική συγκυρία για τη χώρα μας. Το μυαλό μας, η σκέψη μας, η προσοχή μας παραμένουν στραμμένα σε όλες τις περιοχές που επλήγησαν πρόσφατα, σε όλους αυτούς τους ανθρώπους που χτυπήθηκαν από αυτή την τεράστια καταστροφή και κυρίως στον Θεσσαλικό Κάμπο που ακόμη αντιμετωπίζει μία πρωτόγνωρη καταστροφή.

Η παγκόσμία κλιματική κρίση –δυστυχώς, πλέον το έχουμε νιώσει πολύ έντονα- είναι εδώ. Είναι ένα φαινόμενο με τρομακτική δύναμη και διαστάσεις και είναι η επόμενη μεγάλη πρόκληση για όλο τον πλανήτη. Δεν είναι δικαιολογία και δεν είναι μία προσπάθεια να αποποιηθούμε της ευθύνης μας. Άλλωστε, αυτό νομίζω ότι όλοι το παραδεχόμαστε, ακόμα και η Αντιπολίτευση, ακόμα και οι πολίτες οι οποίοι ενδεχομένως δεν μας εμπιστεύονται -εννοώ με την ψήφο τους ή κάνουν άλλες επιλογές- ότι αυτά τα τέσσερα χρόνια πάντα το κάναμε, δεν κρυφτήκαμε ποτέ πίσω από το δάχτυλό μας.

Για να κάνουμε, λοιπόν, απολογισμό, σε κάθε μεγάλη καταστροφή μετράμε δύο παράγοντες, πρώτον, τη σφοδρότητα του φαινομένου και δεύτερον, την ανταπόκριση του κρατικού μηχανισμού. Στην κακοκαιρία αυτή, λοιπόν, στην κακοκαιρία «Ντάνιελ», η σφοδρότητα ήταν τέτοιων πρωτοφανών διαστάσεων που η χώρα μας δεν είχε αντιμετωπίσει παρόμοιο γεγονός εδώ και εκατοντάδες χρόνια, ξεπερνώντας κατά πολύ τον «Ιανό», αφού η πρόσφατη θεομηνία έφερε τετραπλάσιες ποσότητες νερού. Οι ειδικοί είναι ιδιαίτερα προβληματισμένοι με την πολυπλοκότητα των καιρικών φαινομένων στη Μεσόγειο, αλλά και με τις αλλαγές στο παγκόσμιο κλίμα. Βρισκόμαστε, δηλαδή, αντιμέτωποι με μία σοβαρή, ανησυχητική μεταστροφή της κλιματικής ισορροπίας, όπως τη γνωρίζαμε, σε τέτοιο βαθμό που κανείς δεν μπορεί να πει με σιγουριά πού θα οδηγήσει. Άλλωστε, ξέρουμε όλοι μας ότι μετά από τον Θεσσαλικό Κάμπο, μετά από την Ελλάδα, η Βουλγαρία επίσης επλήγη σφοδρά, ενώ από το ίδιο φαινόμενο χτυπήθηκε και η Λιβύη, όπου, δυστυχώς, σύμφωνα με αυτά τα οποία ακούμε και μαθαίνουμε, υπάρχουν χιλιάδες νεκροί.

Όμως, όπως και σε εμάς, κάθε ζωή που χάθηκε, έστω και μία, αποτελεί μία τραγωδία. Είναι μία μεγάλη απώλεια για την οποία ως κράτος, ως έθνος θρηνούμε, ενόσω προσπαθούμε να αναρρώσουμε από την καταστροφή και να οργανώσουμε την επόμενη ημέρα. Όλες αυτές τις ημέρες έχουν πραγματοποιηθεί χιλιάδες διασώσεις με εναέρια και πλωτά μέσα, συχνά με τη συνδρομή των Σωμάτων Ασφαλείας.

Και εδώ θα ήθελα και εγώ με τη σειρά μου, όπως έκαναν και πολλοί άλλοι συνάδελφοι, να ευχαριστήσουμε για άλλη μία φορά, όπως και σε προηγούμενες δύσκολες καταστάσεις και συνθήκες που βιώσαμε τα προηγούμενα χρόνια, τα Σώματα Ασφαλείας, τους εθελοντές, τους νοσηλευτές, όλους αυτούς τους ανθρώπους οι οποίοι σε κάθε τέτοια περίπτωση υπερβάλλουν εαυτόν, έτσι ώστε να σώσουμε, να βοηθήσουμε τους συμπολίτες μας.

Άμεσα, λοιπόν, η Κυβέρνηση οργάνωσε την πρώτη μορφή βοήθειας προς τους πληγέντες με δεκατέσσερα μέτρα κρατικής αρωγής. Άνοιξε ήδη η πλατφόρμα για μία πρώτη οικονομική βοήθεια στεγαστικής συνδρομής, αλλά και πολλές ακόμα ενισχύσεις για επιχειρήσεις, καθώς και αναστολή φορολογικών υποχρεώσεων και πλειστηριασμών. Ήδη εχθές ο Πρωθυπουργός, ο Κυριάκος Μητσοτάκης, είχε συνάντηση με την Πρόεδρο της Ευρωπαϊκής Επιτροπής, ακριβώς για να λάβουμε έκτακτη στήριξη από τους εταίρους μας, από την Ευρωπαϊκή Ένωση. Μάλιστα, ο Πρωθυπουργός εξασφάλισε μία σημαντική και άμεση οικονομική βοήθεια ύψους 2,2 δισεκατομμυρίων ευρώ για να αντεπεξέλθουμε, όπως τόνισε ο ίδιος, στις χειρότερες πλημμύρες στην ιστορία της Ευρώπης.

Η Κυβέρνηση, όπως πάντα και σε όλες τις δυσκολίες που έχουμε αντιμετωπίσει τα τελευταία χρόνια, θα σταθεί δίπλα στον κάθε πολίτη, σε κάθε επιχειρηματία, σε κάθε αγρότη. Θα βοηθήσουμε όλοι μαζί να ξαναχτίσουμε όσα γκρεμίστηκαν. Κανένας Έλληνας πολίτης δεν είναι μόνος του, κανένας δεν θα είναι μόνος του. Όλοι μαζί, λοιπόν, θα ξεπεράσουμε και αυτή τη μεγάλη δοκιμασία για την πατρίδα μας.

Έρχομαι τώρα στο σημερινό νομοσχέδιο, ένα νομοσχέδιο που είναι ιδιαιτέρως σημαντικό για τον χώρο της δικαιοσύνης, καθώς έρχεται να προσθέσει τις τελευταίες αναγκαίες παρεμβάσεις για τη σύσταση του σώματος της Δικαστικής Αστυνομίας, μίας πρωτοβουλίας που ξεκίνησε με νόμο του 2022 και τώρα βρισκόμαστε στην τελική της φάση, στη φάση της υλοποίησης. Πρόκειται για μία σημαντική αλλαγή στη λειτουργία των δικαστηρίων που διευκολύνει εισαγγελικούς και δικαστικούς λειτουργούς, επιταχύνει διαδικασίες, αλλά και βοηθά στην πράξη την ενίσχυση του Αστυνομικού Σώματος.

Η νέα Δικαστική Αστυνομία αναλαμβάνει πολλαπλούς ρόλους κατ’ αρχάς στη φύλαξη των δικαστηρίων, αποδεσμεύοντας έτσι έναν μεγάλο αριθμό αστυνομικών, οι οποίοι θα επιστρέψουν στα κανονικά καθήκοντά τους, στα βασικά τους καθήκοντα, πίσω δηλαδή στην κοινωνία. Ταυτόχρονα, το πολιτικό τμήμα της θα παρέχει εξειδικευμένες γνώσεις προς τους ανακριτές επικουρώντας τους στο έργο τους. Ενισχύεται, λοιπόν, η δικαιοσύνη, αναβαθμίζεται και εκσυγχρονίζεται σε μία προσπάθεια να αλλάξουμε όσα καθυστερούν την απονομή της, δυσχεραίνουν τους δικαστικούς λειτουργούς και είναι αναχρονιστικά φαινόμενα για ένα σύγχρονο ευρωπαϊκό δικαστικό σύστημα.

Σήμερα, λοιπόν, συζητάμε και ψηφίζουμε για τις διαδικασίες με τις οποίες θα γίνουν οι διαγωνισμοί για την πρόσληψη εξακοσίων υπαλλήλων που θα στελεχώσουν τη Δικαστική Αστυνομία με απολύτως διαφανή τρόπο υπό την επίβλεψη του ΑΣΕΠ, κάτι που είναι μία ακόμα επιτυχία κοντά σε όλες αυτές που τα προηγούμενα χρόνια έχουμε φέρει σε αυτή τη χώρα, και σε αυτόν τον δρόμο θα συνεχίσουμε. Μάλιστα, είναι χαρακτηριστικό ότι το σύνολο σχεδόν των φορέων που κλήθηκαν να εκφράσουν την άποψή τους εκφράστηκε θετικά στο γενικό πλαίσιο των σημερινών ρυθμίσεων.

Κλείνοντας, θέλω να πω ότι η σημερινή νομοθετική πρωτοβουλία του Υπουργείου Δικαιοσύνης δείχνει τον δρόμο για την κατεύθυνση που επιθυμούμε να λάβει η σύγχρονη ανεξάρτητη δικαιοσύνη στην Ελλάδα με λιγότερη γραφειοκρατία, περισσότερη ευελιξία, ταχύτητα και καλύτερες υπηρεσίες για όλους τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Και τώρα καλούμε στο Βήμα για εννέα λεπτά τον κ. Μπούγα Ιωάννη, Υφυπουργό Δικαιοσύνης.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, οι σκέψεις μας για μία ακόμα ημέρα είναι στους συμπολίτες μας που δοκιμάζονται από την πρόσφατη θεομηνία στην περιοχή της Θεσσαλίας. Η αντίδραση της πολιτείας ήταν άμεση, ώστε να συντρέξει κατά το δυνατόν τους πληγέντες συμπολίτες μας και να συμβάλει στην αποκατάσταση των πρωτοφανών ζημιών και στην επούλωση των πληγών. Η Κομισιόν δεσμεύτηκε για ταχεία και ευέλικτη αντίδραση που θα κινητοποιήσει όλους τους διαθέσιμους ευρωπαϊκούς πόρους. Στο αίτημα του Κυριάκου Μητσοτάκη να δείξει η Ευρωπαϊκή Ένωση τη μέγιστη δυνατή ευελιξία και να στηρίξει την Ελλάδα, η Πρόεδρος της Κομισιόν απάντησε ότι ο ελληνικός λαός μπορεί να βασίζεται στην Ευρώπη για ταχεία στήριξη και μέγιστη ευελιξία. Στεκόμαστε στο πλευρό σας όχι μόνο σε αυτή τη δύσκολη συγκυρία, αλλά και για την ανοικοδόμηση και ανασυγκρότηση. Αυτό είναι ένα ισχυρό μήνυμα για τη στήριξη η οποία θα δοθεί και δίδεται από την Ευρωπαϊκή Ένωση προς τη χώρα μας, για να μπορέσει να αντιμετωπίσει αυτές τις καταστροφές που επήλθαν.

Εκτός από τους κοινωνικούς «εισαγγελείς», κυρίες και κύριοι συνάδελφοι, που περισσεύουν εντός και εκτός της Αιθούσης και για τις θεομηνίες, τα πρόσφατα γεγονότα στη Θεσσαλία, η δικαιοσύνη επιτελεί και θα επιτελέσει το καθήκον της. Η παραγγελία της εισαγγελέως του Αρείου Πάγου, με την οποία ζητείται η διερεύνηση συγκεκριμένων αδικημάτων, αλλά και τυχόν υπαιτίων αυτών για τη βιβλική καταστροφή της Θεσσαλίας, θα ρίξει οπωσδήποτε φως σε ό,τι αποτέλεσε αντικείμενο ερωτημάτων εντός της Αίθουσας και βεβαίως, εάν και όπου υπάρχουν ευθύνες, θα διερευνηθούν και θα καταλογιστούν.

Επιτρέψτε μου, όμως, να πω ότι η εισαγγελική παραγγελία έχει και ένα παιδαγωγικό περιεχόμενο αν την αναγνώσει κάποιος σωστά, καθ’ ότι μπορεί κάποιος με την ορθή ανάγνωση να διαπιστώσει ότι στέλνεται και ένα μήνυμα προς όσους είναι επιφορτισμένοι με τη μελέτη και υλοποίηση αντιπλημμυρικών έργων, ώστε να αποτραπούν παρόμοια φαινόμενα, παρόμοιες καταστροφές και συνακόλουθα η απώλεια περιουσιών, αλλά και ανθρώπινων ζωών.

Πήρα τον λόγο μετά από τις ομιλίες πολλών συναδέλφων και έχοντας ακούσει τις απόψεις τους επί του νομοσχεδίου, για να δώσουμε μία συνολική απάντηση τόσο επί του συνόλου όσο και επί των άρθρων τα οποία προκάλεσαν ιδιαίτερη συζήτηση για το συζητούμενο σχέδιο νόμου.

Κατά την πρώτη συζήτηση του σχεδίου νόμου ενώπιον της κοινοβουλευτικής επιτροπής τόσο ο Υπουργός κ. Φλωρίδης όσο και ο ομιλών δηλώσαμε ότι προσερχόμαστε στην Εθνική Αντιπροσωπεία χωρίς προκαταλήψεις, καθώς αντιλαμβανόμαστε τη δικαιοσύνη ως κατ’ εξοχήν χώρο σύνθεσης και διαλόγου και όχι ως πεδίο αντιπαραθέσεων και συγκρούσεων. Τη θέση μας αυτή αποδείξαμε υιοθετώντας και ενσωματώνοντας πολλές από τις βελτιωτικές προτάσεις οι οποίες προήλθαν από το σύνολο της Αντιπολίτευσης, αλλά και από τη διαβούλευση.

Ως κορυφαία, λόγω του υψηλού συμβολισμού, θεωρώ την αποδοχή της πρότασης ο επικεφαλής της Δικαστικής Αστυνομίας δικαστικός ή εισαγγελικός λειτουργός να έχει αφυπηρετήσει, τουλάχιστον, δύο χρόνια πριν από την έκδοση της δημόσιας πρόσκλησης. Αν και το αίτημα αυτό, κυρίες και κύριοι συνάδελφοι, επαναλαμβανόταν παγίως στην Εθνική Αντιπροσωπεία σε όλες τις σχετικές ρυθμίσεις που προβλέπουν ανάθεση διοικητικών καθηκόντων σε συνταξιούχο δικαστικό λειτουργό, πρώτη φορά υλοποιείται από την Κυβέρνηση και τον Υπουργό Δικαιοσύνης. Ιδιαιτέρως σημαντική, επίσης, είναι η πρόβλεψη για πρόσληψη προσωπικού από τις ειδικές κατηγορίες πολυτέκνων, τριτέκνων και ατόμων με αναπηρία.

Κυρίες και κύριοι Βουλευτές, η ίδρυση και λειτουργία της Δικαστικής Αστυνομίας υπήρξε πάγιο και διαχρονικό για δεκαετίες αίτημα στον δικαιικό χώρο ήδη από τη σύσταση του νεοελληνικού κράτους, κάτι που ελέχθη από αρκετούς συναδέλφους. Η Κυβέρνηση της Νέας Δημοκρατίας πέτυχε την πολυπόθητη σύσταση του σώματος με τις προσπάθειες της προηγούμενης πολιτικής ηγεσίας του Υπουργείου Δικαιοσύνης, του Κώστα Τσιάρα ως Υπουργού και του Γιώργου Κώτσηρα ως Υφυπουργού.

Με το συζητούμενο σχέδιο νόμου και προκειμένου να στελεχωθεί σύντομα και έγκαιρα, καθώς αποτελεί ορόσημο του Ταμείου Ανάκαμψης, το σώμα της Δικαστικής Αστυνομίας και να λειτουργήσει, αναμορφώνουμε πλήρως τη διαδικασία στελέχωσής της και αντιμετωπίζουμε μία σειρά πρακτικών θεμάτων και δυσχερειών στην εφαρμογή του νομοθετικού πλαισίου. Χαρακτηριστικά αναφέρω, για παράδειγμα, τη συγκρότηση ολιγομελών και ετερόκλητων επιτροπών οι οποίες είχαν την ευθύνη εξέτασης και αξιολόγησης του συνόλου των υποψηφίων της Δικαστικής Αστυνομίας που υπολογίζονταν σε δέκα περίπου χιλιάδες άτομα. Η ενιαία αντιμετώπιση των δύο κατηγοριών προσωπικού δεν συμβάλλει στην επίτευξη πραγματικής λειτουργίας της Δικαστικής Αστυνομίας. Έτσι, διαχωρίζουμε τη διαδικασία σε πολιτικό και αστυνομικό τομέα, που σταθερά, όμως, διέπεται από τις συνταγματικά κατοχυρωμένες εγγυήσεις αξιοκρατίας και διαφάνειας. Συγκεκριμένα, το προσωπικό του πολιτικού τομέα επιλέγεται μέσω του ΑΣΕΠ, όπως προβλέπεται στις αντίστοιχες διατάξεις. Για την επιλογή των μελών του αστυνομικού τομέα, λόγω της φύσης του έργου τους που περιλαμβάνει κατοχή όπλου, εφαρμόζεται το σύστημα μοριοδότησης βάσει αντικειμενικών κριτηρίων, κατά το οποίο οι υποψήφιοι κατατάσσονται σε πίνακα κατάταξης με φθίνουσα σειρά. Η όλη διαδικασία επιλογής τελεί υπό την έγκριση και εποπτεία του ΑΣΕΠ.

Με τη λειτουργία της Δικαστικής Αστυνομίας θα έχει επιτευχθεί μετά από πολλές δεκαετίες τόσο λειτουργικά όσο και επιχειρησιακά η διάκριση της Αστυνομίας σε διοικητική με καθήκον την πρόληψη του εγκλήματος και τη διασφάλιση της δημόσιας τάξης και σε δικαστική με έργο την ανίχνευση και διακρίβωση των εγκλημάτων και της ταυτότητας των εγκληματιών στη συγκέντρωση αποδεικτικών στοιχείων και γενικά, στην υποβοήθηση του ανακριτικού έργου.

Μία από τις βασικές μεταρρυθμίσεις που εισάγεται για την επίτευξη του σκοπού της επιτάχυνσης της διαδικασίας στελέχωσης της Δικαστικής Αστυνομίας, αλλά και της εύρυθμης λειτουργίας της, είναι η απευθείας σύσταση των Περιφερειακών Υπηρεσιών Πολιτικού και Αστυνομικού Τομέα στις εισαγγελίες εφετών και στις εισαγγελίες πρωτοδικών της επικράτειας αντίστοιχα. Επίσης, με την αύξηση των οργανικών θέσεων του προσωπικού της Δικαστικής Αστυνομίας διατίθενται από τον νόμο και στο Συμβούλιο της Επικρατείας και στο Ελεγκτικό Συνέδριο, αλλά και στη Γενική Επιτροπεία της Επικρατείας, δικαστικοί αστυνομικοί.

Το πολιτικό προσωπικό της Δικαστικής Αστυνομίας θα είναι σε θέση να υποστηρίξει τους δικαστικούς λειτουργούς με τη σύμπραξη και διενέργεια προκαταρκτικής εξέτασης, προανάκρισης και λοιπών προανακριτικών πράξεων. Επίσης, βάσει των εξειδικευμένων γνώσεών τους θα παρέχουν επιστημονική και τεχνική συνδρομή σε δικαστές και εισαγγελείς επί θεμάτων των οποίων η ανάλυση και μελέτη απαιτεί επιστημονική κατάρτιση.

Στις αρμοδιότητες του αστυνομικού τομέα της Δικαστικής Αστυνομίας περιλαμβάνονται η επίδοση δικογράφων, η εκτέλεση των αποφάσεων, η ευταξία και φύλαξη των δικαστικών υπηρεσιών, αρμοδιότητες που μέχρι σήμερα εκτελούσε σχεδόν αποκλειστικά η Ελληνική Αστυνομία. Η σταδιακή αποδέσμευση της ΕΛ.ΑΣ. έως και την 30ή Ιουνίου 2024 αποτελεί βασική προτεραιότητά μας, ώστε να εκτελούν πλέον αμιγώς τα αστυνομικά τους καθήκοντα.

Επιτρέψτε μου, τελειώνοντας να αποσαφηνίσω ένα θέμα που τέθηκε από μερίδα της Αντιπολίτευσης περί δήθεν διάκρισης σε βάρος των γυναικών με το προβλεπόμενο καθεστώς λόγω της επιπλέον μοριοδότησης των Οπλιτών Βραχείας Ανακατάταξης και όσων έχουν εκπληρώσει τη στρατιωτική τους θητεία στις Ειδικές Δυνάμεις. Άκουσα, μάλιστα, με έκπληξη και εκπροσώπους κομμάτων να απευθύνονται με τρόπο απαξιωτικό στους άνδρες που έχουν εκπληρώσει την στρατιωτική τους θητεία στις Ειδικές Δυνάμεις.

Οι σχετικές κρίσεις, κυρίες και κύριοι συνάδελφοι, έχουν παγιωθεί από τη νομολογία των διοικητικών δικαστηρίων και του Συμβουλίου της Επικρατείας. Οι αποφάσεις των δικαστηρίων –το είπα και εχθές στην επιτροπή- συγκλίνουν στο ότι η πρόσθετη μοριοδότηση δικαιολογείται απολύτως για λόγους αντικειμενικούς που ανάγονται στη δημόσια ωφέλεια. Προσθέστε σε αυτή την αιτιολογία ότι η υποχρεωτική στρατιωτική θητεία ισχύει μόνο για τους άρρενες. Δείτε, λοιπόν, τις ρυθμίσεις αυτές, την επιπλέον μοριοδότηση και ως μία αντισταθμιστική λειτουργία προκειμένου να εξισορροπήσει αυτό το οποίο σας προανέφερα.

Και βλέποντας και τον εισηγητή της Ελληνικής Λύσης, θα ήθελα να του πω το εξής: Κύριε συνάδελφε, δεν ήθελα να διακόψω για να σας απαντήσω. Θέσατε το ζήτημα γιατί να μην μπορεί να προέρχεται ο επικεφαλής της Δικαστικής Αστυνομίας και από τη στρατιωτική δικαιοσύνη. Η απάντηση, λοιπόν, είναι ότι μπορεί, διότι με ρητή διάταξη του Συντάγματός μας –αν δεν κάνω λάθος, πρόκειται για το άρθρο 96, παράγραφος 5, του Συντάγματος- εξομοιώνονται οι προερχόμενοι δικαστικοί λειτουργοί από τη στρατιωτική δικαιοσύνη πλήρως με τους συναδέλφους τους. Κατά συνέπεια, η απάντηση προκύπτει ευθέως από το Σύνταγμα και είναι καταφατική.

Για να μην υπερβώ κατά πολύ τον χρόνο, ολοκληρώνω, κυρίες και κύριοι συνάδελφοι, λέγοντας ότι με το υπό ψήφιση σχέδιο νόμου που εισηγείται το Υπουργείο Δικαιοσύνης επιτυγχάνεται η αναθεώρηση του ν.4963/2022 με σκοπό την απλούστευση της διαδικασίας πλήρωσης των θέσεων προσωπικού της Δικαστικής Αστυνομίας, χωρίς, όμως, καμμία απολύτως έκπτωση στις διακηρυγμένες θέσεις μας, αλλά και στην κατοχύρωση των θεσμικών συνταγματικών εγγυήσεων των πολιτών. Η στελέχωση της Δικαστικής Αστυνομίας γίνεται κατά τρόπο διαφανή και αποτελεσματικό, έτσι ώστε να διασφαλίζεται και η ορθή λειτουργία της.

Επιτέλους, ένας εμβληματικός θεσμός που αποτελούσε διαχρονικό αίτημα διαπερνώντας ολόκληρο το σύστημα απονομής δικαιοσύνης στη χώρα μας υλοποιείται και μάλιστα θωρακίζεται περαιτέρω βάσει του σχεδίου νόμου που εισηγούμαστε. Για τους λόγους αυτούς, σας καλώ ομόθυμα να το στηρίξετε και να το υπερψηφίσετε.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούγα, Υφυπουργό Δικαιοσύνης.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας για δώδεκα λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, όσες φορές έχω μιλήσει ως Κοινοβουλευτικός Εκπρόσωπος της Πλεύσης Ελευθερίας πάντα εστίαζα την ομιλία μου ως τώρα στο αντικείμενο του υπό συζήτηση νομοσχεδίου ή στο θέμα της ημερήσιας διάταξης. Ομολογώ, όμως, ότι υπήρξαν πολλές περιπτώσεις το προηγούμενο δίμηνο, όπως είπα εχθές και στην Επιτροπή Μορφωτικών Υποθέσεων, στις οποίες ένοιωσα ότι δεν μπορούμε να συνεδριάζουμε και να νομοθετούμε για ζητήματα που δεν είναι επείγοντα σαν να μη συμβαίνει τίποτα έκτακτο ή ανησυχητικό στη χώρα, τη στιγμή που ζούμε από τον Ιούλιο μία παρατεταμένη κρίση. Η κοινωνία έξω αγωνιά και παλεύει με τις πολύνεκρες πυρκαγιές ή τις τελευταίες ημέρες με τις επίσης πολύνεκρες πλημμύρες.

Ως τώρα το απέφυγα, αλλά σήμερα, κυρίες και κύριοι συνάδελφοι, δεν πρόκειται να το τηρήσω άλλο πια. Εχθές, μετά από το τέλος των συνεδριάσεων στις επιτροπές πήγα στη Λάρισα μαζί με την επικεφαλής του κόμματός μας και τους υποψήφιους Βουλευτές της Πλεύσης Ελευθερίας στη Λάρισα. Επισκεφθήκαμε τις πληγείσες περιοχές στις εργατικές κατοικίες στη Γιάννουλη και στον Άγιο Θωμά.

Η κατάσταση που βρήκαμε, κύριε Πρόεδρε, ήταν πραγματικά απελπιστική. Πέρα από τις εικόνες των εκκενωμένων σπιτιών και των αυτοκινήτων που βουλιάζουν στις λάσπες και τις οποίες όλοι βλέπουν στις οθόνες των τηλεοράσεων και στις εφημερίδες, ακόμα και τα σημεία της πόλης όπου το ξεχείλισμα του ποταμού δεν ήταν πια τόσο έντονο όσο τις πρώτες ημέρες, βρίσκονται σε αξιοθρήνητη κατάσταση. Αυτό που δεν δείχνει η τηλεόραση είναι η φρικτή μυρωδιά που κυριαρχεί παντού στην ατμόσφαιρα της πόλης. Δεν δείχνει το τεράστιο ψυχικό τραύμα που βιώνουν οι άνθρωποι της πόλης, ιδίως τα μικρά παιδιά που σε αρκετές περιπτώσεις θέλουν άμεση ψυχολογική στήριξη. Δεν δείχνει, επίσης, τη γενικευμένη αίσθηση εγκατάλειψης που μας επικοινώνησαν οι πολίτες, όπου τους συναντήσαμε και όποτε τους μιλήσαμε.

Στους δρόμους η παρουσία του κράτους περιορίζεται σε δύο τομείς. Η Αστυνομία περιφέρεται χωρίς να έχει καμμία ικανότητα να διεξάγει αυτό που λέμε «κοινοτική αστυνόμευση», δηλαδή δεν αναμειγνύεται ενεργά με τους πολίτες, να τους μιλήσει και να τους βοηθήσει και τα περιπολικά πηγαίνουν μπρος-πίσω κυρίως για να φαίνονται. Ουσιαστικότερη είναι η συμβολή της Πυροσβεστικής, η οποία έχει επιτάξει εκσκαφείς και άρματα Leopard για να μεταφέρει τους πολίτες, αντί λεωφορείου, μέσα από τα λασπόνερα από το ένα μέρος της πόλης στο άλλο.

Από ’κει και πέρα, το κράτος είναι πρακτικά ανύπαρκτο. Δεν υπάρχουν γιατροί στους δρόμους για να συμβουλεύσουν τους ανθρώπους, ιδίως τα παιδιά και τους ηλικιωμένους που μέχρι πρόσφατα κολυμπούσαν στα λασπόνερα και στα απόβλητα των υπονόμων, για το τι πρέπει να κάνουν ούτως ώστε να διατηρήσουν ένα στοιχειώδες επίπεδο υγιεινής. Έχουν αρχίσει να εκδηλώνονται γαστρεντερίτιδες, εκ των οποίων σήμερα μαθαίνουμε πως τρεις αποδίδονται σε βακτήρια τα οποία προέρχονται από τις πλημμύρες στη Λάρισα και περιμένουμε σύμφωνα με όλους τους ειδικούς ότι θα υπάρχει μία ραγδαία επιδείνωση της κατάστασης στον τομέα αυτόν.

Υπάρχει μεγάλη ανησυχία από τους πολίτες για τον κίνδυνο εξάπλωσης επιδημιών κυρίως από τα δεκάδες χιλιάδες νεκρά ζώα και τα ποντίκια τα οποία έχουν βγει στην επιφάνεια και κυκλοφορούν παντού. Οι αρχές συμβουλεύουν τους πολίτες να πίνουν νερό από τη βρύση, αλλά κανένας από αυτούς που συναντήσαμε δεν το κάνει. Παρέχονται κάποια μπουκάλια εμφιαλωμένου νερού, αλλά υπάρχει εκτεταμένο μαυρεμπόριο διότι προφανώς υπάρχει μεγάλη έλλειψη και απουσία επαρκούς ποσότητας εμφιαλωμένου νερού.

Όλα τα υπόγεια των σπιτιών και των καταστημάτων είναι ακόμη πλημμυρισμένα τώρα που μιλάμε, αλλά δεν υπάρχουν αρκετές αντλίες για να τα καθαρίσουν. Οι πολίτες αγοράζουν αντλίες ιδιωτικά και τις μοιράζονται για να καθαρίσουν τα σπίτια και τα καταστήματά τους. Όλοι –μα, όλοι- όσοι συναντήσαμε μας έλεγαν ότι η πολιτεία και ιδίως η περιφέρεια είναι απούσα.

Οι άνθρωποι αυτοί έχουν περάσει μία συγκλονιστική συλλογική εμπειρία. Παραμένουν ηθικά αποκαρδιωμένοι, νιώθουν απελπιστικά αβοήθητοι και θέλουν ηθική στήριξη και προπαντός πολιτική ηγεσία. Η αντίδρασή τους όταν μας έβλεπαν ήταν πραγματικά συγκινητική. Σας συστήνουμε να πάτε, να τους ακούσετε, να τους εμψυχώσετε και να τους κάνετε να νιώσουν ότι είστε κοντά τους. Να μην κάνετε επισκέψεις, όπως ο Υπουργός Άμυνας, που πήγε, λέει, στη Λάρισα, αλλά συνάντησε μόνο μονάδες του Στρατού. Να βγείτε έξω στον δρόμο και να τους μιλήσετε απευθείας. Γνωρίζουμε ότι φοβάστε. Γνωρίζουμε ότι δεν θέλετε να αντιμετωπίσετε την οργή τους, αλλά πρέπει να βρείτε το θάρρος να το κάνετε. Να αντιμετωπίσετε την οργή τους, να το υπερβείτε αυτό, για να τους αποδείξετε στο τέλος ότι υπάρχει μία Κυβέρνηση και κάποιο κράτος το οποίο νοιάζεται.

Εμείς όταν μιλήσαμε στους πολίτες, ακούσαμε μία διάχυτη απογοήτευση και αγανάκτηση για τον τρόπο με τον οποίο έχουν οργανωθεί τα αντιπλημμυρικά έργα στη Λάρισα. Δεν είναι μόνο οι πολίτες που το λένε. Η αποτυχία των αντιπλημμυρικών είναι αναγνωρισμένη παντού. Έχουν υπάρξει εγκληματικές ελλείψεις. Φιλοκυβερνητικές εφημερίδες, όπως η «ΚΑΘΗΜΕΡΙΝΗ», έχουν πρωτοσέλιδα άρθρα τα οποία λένε: «Στα χαρτιά τα έργα μετά τον “Ιανό”». Οι δικές σας εφημερίδες λένε ότι είναι στα χαρτιά. Και είχαμε πριν τον Υπουργό που προσπαθούσε να μας πείσει ότι ξοδεύτηκαν χρήματα εδώ και εκεί για αντιπλημμυρικά έργα, τα οποία υποτίθεται ότι δεν μπόρεσαν να αντισταθούν, διότι η κλιματική αλλαγή έχει δημιουργήσει συνθήκες που δεν αντιμετωπίζονται με τίποτα.

Υπάρχει επίσης εκτεταμένη διαφθορά. Οι άνθρωποι μας το είπαν και μας ανέφεραν και συγκεκριμένα ονόματα και περιπτώσεις. Το γνωρίζουν και το αισθάνονται. Αισθάνονται ότι αυτό που παθαίνουν συμβαίνει διότι έχει υπάρξει εκτεταμένη διαφθορά, η οποία είχε ανοχή από πάρα πολλές πλευρές και δεν θα έπρεπε να την έχει. Τώρα κινήθηκε και η εισαγγελέας, κάτι που επιβεβαιώνει ότι αυτές οι υποψίες είναι βάσιμες και χρειάζεται να ερευνηθούν.

Εμείς όταν συναντήσαμε αυτούς τους ανθρώπους, τους υποσχεθήκαμε ότι θα τους εκπροσωπήσουμε και θα μπορέσουμε να αρθρώσουμε μερικά από τα πράγματα που μας είπαν στη Βουλή. Θέλουμε να είμαστε η φωνή αυτών των ανθρώπων στη Βουλή.

Τους ακούσαμε προσεκτικά και καταλήξαμε στο συμπέρασμα ότι έπρεπε να είχατε μία εντελώς διαφορετική αντιμετώπιση του προβλήματος.

Θα έπρεπε κατ’ αρχάς σε όλα τα επίπεδα της διοίκησης να είχατε κηρύξει τις πληγείσες περιοχές ως περιοχές εκτάκτου ανάγκης. Πρέπει να χρησιμοποιήσετε πιο εκτεταμένα μονάδες του Στρατού για να τους παράσχουν άφθονο καθαρό νερό, τρόφιμα και ρουχισμό.

Επίσης, πρέπει να αρχίσουν να επιστρατεύονται υγειονομικοί υπάλληλοι, οι οποίοι να πηγαίνουν και να κοιτάζουν τα σπίτια τα οποία είναι μολυσμένα και είναι πολύ επικίνδυνα για τους πολίτες και να συμβουλεύουν τους πολίτες για το πώς πρέπει να αντιμετωπίσουν τους κινδύνους για την υγεία τους. Γιατροί πρέπει να βρίσκονται στους δρόμους και δεν υπάρχουν. Πρέπει να εξετάζουν δωρεάν τους πολίτες για να βρουν αν έχει επηρεαστεί το δέρμα τους, αν έχουν κολλήσει αρρώστιες και να τους παράσχουν άμεση θεραπεία.

Πρέπει, επίσης, να υπάρχει και ενιαία ενημέρωση. Οι πολίτες μάς είπαν ότι δεν υπήρχε ενιαία ενημέρωση. Μας λένε ότι παίρνουν την Πυροσβεστική για να ζητήσουν βοήθεια και η Πυροσβεστική τους παραπέμπει στην περιφέρεια. Παίρνουν την περιφέρεια και η περιφέρεια τους ξαναστέλνει στην Πυροσβεστική. Άλλα τους λένε για το πόσιμο νερό από κάποιες αρχές και άλλα από άλλες.

Θα έπρεπε να υπάρχει μία υπεύθυνη κεντρική ενημέρωση προς τους πολίτες που δεν θα έπρεπε μόνο να τους λέει τι πρέπει να κάνουν, αλλά θα έπρεπε να τους λέει και μερικές αλήθειες τις οποίες δεν γνωρίζουν. Εδώ έχουμε πολύνεκρες πλημμύρες. Θα έπρεπε να γνωρίζουμε τον ακριβή αριθμό των νεκρών. Θα έπρεπε να γνωρίζουμε τον ακριβή αριθμό των αγνοουμένων και να υπάρχει ενημέρωση αυτών των στοιχείων σε καθημερινή βάση. Να καταλάβουν οι πληγείσες περιοχές και οι άνθρωποί τους ότι το κράτος παρακολουθεί την κατάσταση από κοντά, όχι να αφήνουν να αιωρούνται νούμερα και υπόνοιες και υποψίες για το πόσο μεγάλη μπορεί να είναι η καταστροφή.

Επίσης θα πρέπει να αρχίσουν να συμμετέχουν κάποια άλλα Υπουργεία, πιο σοβαρά, στην κατάσταση στη Θεσσαλία. Το Υπουργείο Μεταφορών, για παράδειγμα. Παραμένει ζήτημα η εθνική οδός. Οι μεταφορές είναι πάρα πολύ περιορισμένες και υπάρχει κόσμος ο οποίος περιμένει πολλή ώρα να έρθει η Πυροσβεστική να τον πάει από τη μία άκρη της πόλης στην άλλη. Θα έπρεπε να έχουν επιστρατευτεί πολύ περισσότερα μέσα μεταφοράς και όχι μόνο από την Πυροσβεστική.

Ακόμα, αυτοί οι άνθρωποι χρειάζονται ψυχολογική στήριξη την οποία δεν έχουν. Είναι όλοι σε μετατραυματική κατάσταση -ιδίως τα παιδιά- και δεν υπάρχει απολύτως τίποτα. Δεν υπάρχει συμβουλή να τους δοθεί από οποιαδήποτε υπεύθυνη αρχή.

Και βεβαίως, χρειάζεται να υπάρξει πάλι παρουσία της πολιτικής ηγεσίας. Δεν παρέχεται πολιτική ηγεσία. Και αυτό το αισθάνονται διότι θέλουν οι πολίτες να υπάρξει μία συμπαράσταση, να αισθανθούν ότι το κράτος είναι δίπλα τους, ότι τους ακούει, ότι μπορεί να τους παράσχει κατανόηση και ότι τους παρέχει αλληλεγγύη.

Αυτά περιμένουν από εσάς οι άνθρωποι με τους οποίους μιλήσαμε στη Λάρισα, όχι πανηγυρισμούς για την επενδυτική βαθμίδα. Το είπε ο Πρωθυπουργός και μάλιστα ντράπηκε τόσο πολύ που το είπε ώστε αμέσως μετά είπε «προφανώς είναι το τελευταίο πράγμα που θέλουν να ακούσουν οι κάτοικοι της Θεσσαλίας». Άμα είναι το τελευταίο πράγμα γιατί το είπε; Είναι το τελευταίο πράγμα που θέλουν να ακούσουν οι κάτοικοι όλης της Ελλάδας που συμπαραστέκονται σε αυτούς τους ανθρώπους τώρα, γιατί στην πραγματικότητα δεν θέλουν ένα κράτος που πανηγυρίζει για την επενδυτική βαθμίδα, θέλουν ένα κράτος που νοιάζεται, που ξέρει να βρίσκεται στο πλευρό των πολιτών, που να είναι παρόν και να δρα με ταχύτητα, όχι να ανακοινώνει αριθμούς δισεκατομμυρίων οι οποίοι δεν σημαίνουν τίποτα. Τους έχουμε ξανακούσει αυτούς τους αριθμούς και είδαμε τα αποτελέσματά τους στην πράξη. Δεν θέλουν νούμερα και στατιστικά. Θέλουν δράση και, μάλιστα, άμεση στον χώρο όπου υπάρχει το πρόβλημα. Εν ολίγοις θέλουν ένα κράτος όπως αυτό που δεν μπορείτε να τους παρέχετε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ, για επτά λεπτά. Θα ακολουθήσει μετά ο κ. Παύλος Χρηστίδης, ο κ. Ιωάννης Λοβέρδος και ο κ. Παράσχος Παπαδάκης.

Κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ανεβαίνω στο Βήμα της Βουλής με ανάμεικτα τα συναισθήματα θυμού και βαθιάς οδύνης. Βλέπω καθημερινά τους πολίτες να διακατέχονται από τα ίδια συναισθήματα με μένα, αλλά και από οργή. Η οργή δεν είναι θεμιτή για την ήδη κλονισμένη εμπιστοσύνη τους προς το πολιτικό σύστημα.

Πρέπει να προσέξουμε όλοι μας και ιδιαίτερα οι κυβερνώντες. Καθημερινά ο κόσμος ζει με την ανασφάλεια και τον φόβο. Δεν έχει την εμπιστοσύνη πως ό,τι και αν συμβεί, οτιδήποτε κι αν προκύψει, ο κρατικός μηχανισμός είναι εδώ για να παρέμβει άμεσα και αποτελεσματικά. Έχοντας ζήσει στο εξωτερικό έχω να σχολιάσω ότι ο φόβος δεν συνάδει με ένα ευρωπαϊκό δημοκρατικό ανεπτυγμένο κράτος. Ο φόβος συναντάται σε χώρες του τρίτου κόσμου και σε χώρες με μη δημοκρατικό πολίτευμα. Όλα αυτά που βλέπουμε και βιώνουμε καθημερινά προκαλούν αίσθημα φόβου για το παρόν και το μέλλον.

Η σκέψη μου, όπως φαντάζομαι και η σκέψη όλων μας, είναι στους πλημμυροπαθείς και στην τεράστια τραγωδία που εξελίσσεται ακόμη στη Θεσσαλία. Άνθρωποι πνίγηκαν, περιουσίες καταστράφηκαν, μία ολόκληρη περιφέρεια της χώρας σχεδόν εξαφανίστηκε. Οι πληγές και το κόστος για τους ανθρώπους, για τη χώρα, για την οικονομία, για όλους μας είναι ανυπολόγιστες. Παρακολουθήσαμε μία πορεία θλιβερή και επώδυνη από τον «Ιανό» στη «Μήδεια» και στον «Ντάνιελ» με μία στάση στα Τέμπη, με συνέχιση πορείας προς τη Ρόδο και τον Έβρο, προς τη Νέα Φιλαδέλφεια, για μία επιβίβαση που δεν έγινε ποτέ σε κάποιο πλοίο στο λιμάνι του Πειραιά και, τέλος, στον πλημμυρισμένο Θεσσαλικό Κάμπο.

Εύλογα θα ρωτήσει κάποιος: Μα φταίει η Κυβέρνηση για την κλιματική αλλαγή; Φταίει η Κυβέρνηση για τον χουλιγκανισμό; Για τις ανεπάρκειες του σταθμάρχη; Τα επιχειρησιακά λάθη της Αστυνομίας και του Λιμενικού ή πολύ περισσότερο για την απανθρωπιά κάποιων;

Όχι, δεν φταίει. Όμως ευθύνεται. Και ευθύνεται πολύ γιατί δεν έκανε τίποτε για να προλάβει και πολύ περισσότερο δεν ήταν προετοιμασμένη ώστε να περιορίσει τα τραγικά αποτελέσματα και να απαλύνει τις επιπτώσεις. Το επιτελικό κράτος απέτυχε και στα δύσκολα, αλλά και στα πολύ απλά. Η Κυβέρνηση κυβερνά πέντε χρόνια γνωρίζοντας όλες τις ανεπάρκειες των μηχανισμών του κράτους. Τι άλλαξε προς το καλύτερο; Τι βελτιώθηκε; Τίποτε. Τραγική ειρωνεία, όταν λέγαμε «ή αλλάζουμε ή βουλιάζουμε», μας κοροϊδεύατε και όταν μιλάγαμε για πράσινη ανάπτυξη και κλιματική αλλαγή, μας εμπαίζατε με σχόλια για «πράσινα άλογα».

Κυρίες και κύριοι συνάδελφοι, η κλιματική αλλαγή και κρίση είναι εδώ. Η Κυβέρνηση δεν έχει κάνει τίποτε για να προστατεύσει τους πολίτες από τα ακραία καιρικά φαινόμενα, που δεν είναι πλέον πρωτοφανή αλλά συνήθη. Στο επίπεδο της πρόληψης. τίποτα απολύτως. Στη φάση της εξέλιξης του φαινομένου και μείωσης των επιπτώσεων, ελάχιστα.

To «112» δεν αρκεί. Το «112» πρέπει να είναι η αρχή του σχεδίου δράσης και όχι το τέλος. Χρειάζεται σχεδιασμός που να υποστηρίζει το «112» και να το κάνει ένα σημαντικό εργαλείο και όχι μία απλή ενημέρωση.

Τέλος, στη φάση της αποκατάστασης επιδεικνύετε περισσότερο επικοινωνία και λιγότερο ουσία, όπως έγινε στη Σητεία, όπως έγινε και αλλού, όπου μετά από τις προκαταβολές οι πολίτες στη Σητεία περιμένουν ακόμη τις αποζημιώσεις και τα έργα που είχε υποσχεθεί η Κυβέρνηση πέρυσι τον Οκτώβριο.

Απαιτείται αλλαγή του μοντέλου λειτουργίας του συστήματος πολιτικής προστασίας. Απαιτείται ένα ολοκληρωμένο σχέδιο για την αντιμετώπιση της κλιματικής κρίσης και ένα συνεπές και καλά μελετημένο σχέδιο ανασυγκρότησης μίας πληγείσας περιοχής, προσαρμοσμένο στις ιδιαιτερότητες της περιοχής αυτής.

Ειδικά για τη Θεσσαλία, η πλημμύρα αυτή δεν άλλαξε μόνο τον χάρτη της Θεσσαλίας, άλλαξε τον παραγωγικό χάρτη της περιοχής και όλης της χώρας. Απαιτείται ολοκληρωμένη μελέτη και προσπάθεια για να επανέλθει και να κρατήσει τους γεωργούς και τους κτηνοτρόφους και ειδικά τους νέους αγρότες, που στο ξεκίνημά τους καταστράφηκαν. Το πλήγμα είναι μακροχρόνιο και επηρεάζει όλη τη χώρα.

Κυρίες και κύριοι συνάδελφοι, έρχομαι τώρα στο συζητούμενο νομοσχέδιο. Από τη Γαλλική Επανάσταση η διάκριση των εξουσιών αποτέλεσε θεμελιώδη αρχή. Όλες οι εξουσίες πηγάζουν από τον λαό, ασκούνται στο όνομά του και προς όφελός του. Η διάκριση των εξουσιών περιέχεται ως αρχή και στο ελληνικό Σύνταγμα. Η δικαιοσύνη, μαζί με τη νομοθετική εξουσία, το Κοινοβούλιο, και την εκτελεστική, την Κυβέρνηση, αποτελούν τους πυλώνες του δημοκρατικού μας πολιτεύματος.

Η απρόσκοπτη και αποτελεσματική λειτουργία του δικαστικού συστήματος διασφαλίζει τη λειτουργία του πολιτεύματος και αποτελεί ασφαλιστική δικλίδα για τη διασφάλιση των δικαιωμάτων των πολιτών. Είναι βασική προϋπόθεση για κοινωνική συνοχή, σταθερότητα και οικονομική ανάπτυξη.

Όμως, όλα τα παραπάνω αποκτούν την πραγματική και ουσιαστική τους αξία στην πράξη. Το σύστημα απονομής δικαιοσύνης στη χώρα μας πάσχει, γιατί χαρακτηρίζεται από καθυστερήσεις, έλλειψη ευελιξίας και μειωμένη αποτελεσματικότητα. Δικηγόροι, δικαστές και δικαστικοί υπάλληλοι έχουν επισημάνει πολλές φορές αυτές τις παθογένειες.

Τα προβλήματα της ελληνικής δικαιοσύνης γεύονται καθημερινά και οι πολίτες που προσφεύγουν σε αυτήν, αναζητώντας το δίκιο τους, και βλέπουν τις υποθέσεις τους να καρκινοβατούν. Βιώνουν πολλές φορές, εκτός από την καθυστερημένη απονομή της, που αγγίζει τα όρια της αρνησιδικίας, την άδικη μεταχείριση, την ανελαστική λειτουργία της και τις ατέρμονες διαδικασίες, που συχνά είναι κοστοβόρες και ψυχοφθόρες, ενώ συχνά τίθενται θέματα ανεξαρτησίας των λειτουργών της δικαιοσύνης έναντι της πολιτικής εξουσίας.

Συνεπώς, είναι αυτονόητο ότι κάθε προσπάθεια βελτίωσης του συστήματος δικαιοσύνης προς τη θετική κατεύθυνση θα μας βρει σύμφωνους. Για μας προτεραιότητα είναι η ανάγκη για μία ευρεία μεταρρύθμιση στη δικαιοσύνη, ώστε οι Έλληνες πολίτες να απολαμβάνουν μία ισχυρή, λειτουργική, ταχεία και αποτελεσματική δικαιοσύνη, μία μεταρρύθμιση που θα εδράζεται στη συνεννόηση και στην πολιτική συναίνεση.

Ειδικότερα τώρα σχετικά με τη Δικαστική Αστυνομία, η Κυβέρνηση έρχεται να τροποποιήσει τον νόμο που ψηφίστηκε τον Ιούλιο του 2022, ν.4963/2022, και μάλιστα από την ίδια, γεγονός που δείχνει ότι η Κυβέρνηση αντιμετωπίζει με προχειρότητα τη νομοθετική διαδικασία, παραβιάζοντας τις αρχές της καλής νομοθέτησης, όπως συχνά έχουμε επισημάνει. Η Δικαστική Αστυνομία αποτελεί ένα διαχρονικό αίτημα και ανάγκη για την καλύτερη λειτουργία του δικαστικού συστήματος και γι’ αυτό και την πρωτοβουλία του Υπουργείου Δικαιοσύνης τη στηρίξαμε και στην ψήφιση ίδρυσής της το 2022, όμως με κάποιες ουσιαστικές αντιρρήσεις επί συγκεκριμένων διατάξεων όπως και στο παρόν νομοσχέδιο.

Εδώ θα ήθελα να σταθώ σε δύο σημεία: Αρχικά στο άρθρο 3, όπου υπάρχει η πρόβλεψη ο προϊστάμενος της διεύθυνσης να επιλέγεται απευθείας από τον Υπουργό της Δικαιοσύνης χωρίς ένα αντικειμενικό σύστημα αξιολόγησης και μέσα από έναν περιορισμένο κύκλο υποψηφίων μόνο από συνταξιούχους δικαστικούς. Θα πρέπει να εξασφαλίσουμε ότι κάθε επιλογή θα είναι με διαφάνεια, αξιοκρατικά κριτήρια και χωρίς περιθώρια συντήρησης πελατειακού συστήματος, αποκλείοντας υποψηφίους οι οποίοι θα έχουν τόσο τις απαραίτητες και τις απαιτούμενες νομικές γνώσεις όσο και τη νομική παιδεία.

Στα άρθρα 9 και 10, που αναφέρονται τα τυπικά προσόντα και η διαδικασία πρόσληψης, οι διατάξεις, όπως είναι διατυπωμένες, ουσιαστικά δημιουργούν προνομιακές συνθήκες για ορισμένες κατηγορίες, ενώ αντίθετα αποκλείουν μεγάλο μέρος υποψηφίων. Συγκεκριμένα στο άρθρο 10 μοριοδοτούνται με επιπλέον μονάδες οι οπλίτες βραχείας ανακατάταξης, οι επαγγελματίες οπλίτες, καθώς και όσοι έχουν εκπληρώσει τη στρατιωτική τους θητεία στην Προεδρική Φρουρά, στις Ειδικές Δυνάμεις και οι έφεδροι αξιωματικοί. Για ποια τυπικά προσόντα απαιτείται η συγκεκριμένη διάκριση; Λήφθηκαν υπ’ όψιν βασικές αρχές, όπως παραδείγματος χάριν της ισότητας; Η διάκριση εις βάρος των γυναικών δεν είναι δείγμα ούτε αξιοκρατίας ούτε ισότητας.

Οι όποιες επισημάνσεις μας, όπως αυτές διατυπώθηκαν από την ειδική αγορήτριά μας, δεν διατυπώνονται για αντιπολιτευτικούς λόγους. Κάθε τροποποίηση στον τρόπο της απονομής και λειτουργίας της δικαιοσύνης σχετίζεται με την αξιοπιστία και θα πρέπει να είμαστε προσεκτικοί, ώστε να έχει θετικό κοινωνικό αντίκτυπο, να συνειδητοποιήσουμε ότι στον τομέα της πολύπαθης δικαιοσύνης, όπως και σε άλλους τομείς της κοινωνικής και πολιτικής ζωής, δεν υπάρχουν άλλα περιθώρια αποτυχιών και πειραματισμών.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Καλείται στο Βήμα ο κ. Παύλος Χρηστίδης, Βουλευτής του ΠΑΣΟΚ, και θα ακολουθήσει ο κ. Λοβέρδος και μετά η Πρόεδρος της Πλεύσης Ελευθερίας κ. Κωνσταντοπούλου.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ξεκάθαρο πια για όλους όσοι βρισκόμαστε σήμερα εδώ, αλλά νομίζω και για την ελληνική κοινωνία ότι η θλίψη, η αγανάκτηση έχει μετατραπεί σε μία απολύτως δικαιολογημένη οργή, μία οργή η οποία βασίζεται στον τρόπο με τον οποίο πολλές φορές το πολιτικό σύστημα και η εκάστοτε κυβέρνηση μπορεί να βρει χιλιάδες δικαιολογίες για να δικαιολογήσει τις παραλείψεις της, τα λάθη της, τις καθυστερήσεις της μπροστά στους πολίτες.

Κι αυτό είναι κάτι το οποίο είναι ακόμα πιο εξοργιστικό, όταν κατά τη διάρκεια διαχείρισης της κρίσης αυτής, αντί να βγουν άνθρωποι οι οποίοι αναλαμβάνουν με γενναιότητα και σοβαρότητα την πολιτική ευθύνη, αντί να βγουν άνθρωποι και να πουν ότι «ναι, σφάλλαμε, γιατί δεν πήραμε τις κατάλληλες αποφάσεις την κρίσιμη στιγμή», κουνάνε και το δάχτυλο στους Έλληνες πολίτες και στους Έλληνες Βουλευτές για τον τρόπο με τον οποίο κάνουν το αυτονόητο δικαίωμά τους, την αντιπολίτευση.

Άκουσα πολύ ενδιαφέροντα πράγματα σήμερα στο ελληνικό Κοινοβούλιο και δεν μπορώ παρά να τα σχολιάσω. Άκουσα για «εθνική κλάψα» και ταυτόχρονα άκουσα για το 1821. Ο κύριος Υπουργός, κατά τη διάρκεια της τοποθέτησής του, επί της ουσίας ήρθε και μας είπε ότι κάποιοι από εμάς ηγούμαστε της εθνικής κλάψας και την ίδια ώρα δικαιολόγησε την προσπάθεια της Κυβέρνησης λέγοντας ότι αυτό το οποίο διαχειρίζεται είναι μία κατάσταση η οποία μπορεί να ξαναστηθεί, έτσι ακριβώς όπως ξαναστήθηκε το ελληνικό κράτος μετά το 1821.

Και πραγματικά αναρωτιέμαι, ποιοι είναι οι καταστροφείς του έθνους και του κράτους; Ποιοι είναι αυτοί οι οποίοι εξέφρασαν, αν θέλετε, αυτό το οποίο ζήσαμε για τετρακόσια χρόνια μέχρι το 1821, αν όχι η δικιά σας Κυβέρνηση, η οποία από το 2019 μέχρι το 2023 είχε πεντακάθαρη δύναμη, εξουσία, πρωτοβουλία να λύσει όλα αυτά τα ζητήματα; Ποιος είναι ο ηγέτης της εθνικής κλάψας, αν όχι αυτός που ως αρχηγός της αξιωματικής αντιπολίτευσης οποιαδήποτε φυσική καταστροφή την κατηγοριοποιούσε πολιτικά, αλλά τώρα ως επικεφαλής της Κυβέρνησης διαρκώς, από την πρώτη στιγμή, ψάχνει δικαιολογίες για να κρυφτεί; Τη μία επιτίθεται στους επιστήμονες του Κοπέρνικου και των Ελλήνων μετεωρολόγων και την άλλη χρησιμοποιεί επιχειρήματα τα οποία ακούμε στη δημόσια σφαίρα για ζητήματα τα οποία έχουν να κάνουν με τις πλημμύρες.

Θέλω να σας πω, κύριε Υπουργέ, ότι δεν υπάρχει κανένας εδώ ο οποίος να αμφισβητεί τη σφοδρότητα του φαινομένου. Δεν υπάρχει κανένας από εμάς ο οποίος θα αμφισβητήσει, ειδικά από εμάς στο ΠΑΣΟΚ, την κλιματική κρίση. Αλλά κάποιοι που σήμερα κάθονται στα βουλευτικά έδρανα της Νέας Δημοκρατίας και κάποιοι που κάθονται και στα υπουργικά έδρανα της Κυβέρνησης, κύριε Υπουργέ, όταν εσείς δεν ήσασταν εκεί, κατηγορούσαν τη δικιά μας κυβέρνηση για πράσινα άλογα. Κι όταν ο Γιώργος Παπανδρέου έβαζε μία σειρά ζητημάτων μέσα στη Βουλή και έξω από τη Βουλή γι’ αυτά τα οποία είχαμε να αντιμετωπίσουμε, ειρωνεύονταν απέναντι στις πολιτικές τις οποίες εμείς οφείλαμε να κάνουμε ως πρόβλεψη για τους πολίτες.

Και τι ερχόμαστε να δούμε σήμερα; Ερχόμαστε να δούμε την υπουργοποίηση, μόλις εχθές, ενός ανθρώπου ο οποίος ήταν ο καθ’ ύλην αρμόδιος για να κάνει πολιτική προστασία, ο καθ’ ύλην αρμόδιος. Ίσως είναι και μία ευκαιρία για τον κ. Στυλιανίδη να πάρει το βήμα κάποια στιγμή και να μας πει τι έκανε δυόμισι χρόνια σε ένα Υπουργείο το οποίο δεν έχει καν οργανόγραμμα, να μας πει ένας Υπουργός με γενναιότητα για ποιον λόγο ο νόμος της πολιτικής προστασίας του 2020, τον οποίο εσείς φέρατε και εσείς ψηφίσατε μόνοι σας, ανεστάλη λίγους μήνες μετά και τρία χρόνια μετά δεν υπάρχει η παραμικρή λειτουργία του, επαναφορά του. Πώς λειτουργούμε; Με νόμους οι οποίοι είναι πολύ-πολύ πίσω. Πού είναι ο επιτελικός και πολυδιάστατος εκσυγχρονισμός; Πού είναι το επιτελικό κράτος; Χάθηκε στις καταστροφές, όπου η μία ακολουθεί την άλλη, στην ασυνέπεια λόγων και πράξεων, στον τρόπο με τον οποίο λέτε πολλά, αλλά κάνετε πολύ λίγα, όπως έκαναν και οι προκάτοχοί σας όλα τα τελευταία χρόνια.

Και το λέω αυτό γιατί μετά από τη σημερινή παρέμβαση της δικαιοσύνης θα δουν όλοι τι ακριβώς συμβαίνει. Η δικιά μας άποψη, όμως -και γι’ αυτό η πρωτοβουλία του ΠΑΣΟΚ - Κινήματος Αλλαγής είναι στη σωστή κατεύθυνση-, είναι ότι αυτό δεν αφορά μόνο στην αυτοδιοίκηση, αλλά αφορά και στην κεντρική διοίκηση.

Διότι εδώ πρέπει να δούμε ποιοι είναι αυτοί τους οποίους κατονομάζει ο κ. Αγοραστός, σε διάφορες τηλεοπτικές εκπομπές, ότι δεν έκαναν τη δουλειά τους στα Υπουργεία. Στο Υπουργείο Υποδομών και στο Υπουργείο Αγροτικής Ανάπτυξης επέρριψε ευθύνες πριν από λίγες ημέρες ο κ. Αγοραστός. Κι όσο κι αν κάποιοι προσπαθούν να καλύψουν τις ευθύνες, περίπου, είκοσι ημέρες πριν από τις αυτοδιοικητικές εκλογές, θα πρέπει, κύριε Υπουργέ, αγαπητοί κύριοι της Κυβέρνησης, να μας πείτε εάν η ευαισθησία σας εξαντλείται σε έναν χορό ή σε έναν Υπουργό ο οποίος πήγε διακοπές κατά τη διάρκεια των πυρκαγιών. Και μόνο από αυτούς τολμάτε να πάρετε πίσω την εντολή, αλλά δεν τολμάτε να πάρετε πίσω την εντολή από τους περιφερειάρχες οι οποίοι διοικούν περιοχές, πέντε, δέκα και δώδεκα χρόνια κι έχουν κάνει ελάχιστα πράγματα για να αντιμετωπίσουν τα ζητήματα, από τους Υπουργούς αυτούς οι οποίοι δεν έχουν ακούσει κανέναν από τους επιστήμονες εγκαίρως, για να αντιμετωπίσουν τα ζητήματα και φυσικά, από όλους εκείνους οι οποίοι σήμερα πρέπει να μας πουν με ποιες προδιαγραφές έφτιαξαν τα έργα μετά από τον «Ιανό», ποιους ρωτούσαν, με ποιον τρόπο προχώρησαν.

Ο τρόπος με τον οποίο έχετε πορευτεί στην πολιτική προστασία είναι ο ίδιος ακριβώς τρόπος με τον οποίο πορεύεστε και σε αυτό το συγκεκριμένο νομοσχέδιο της Δικαστικής Αστυνομίας. Καμμία απάντηση δεν έχουμε πάρει σε αυτό το οποίο η συνάδελφος Νάντια Γιαννακοπούλου σας έχει βάλει από την πρώτη στιγμή. Για ποιο λόγο ξαναφέρνετε το ίδιο νομοσχέδιο μέσα σε έναν χρόνο, ενώ το είχατε φέρει πριν από έναν χρόνο πάλι, το είχατε ψηφίσει, το είχατε εισηγηθεί και οι συνάδελφοί σας της Νέας Δημοκρατίας χειροκροτούσαν με τον ίδιο ακριβώς τρόπο που χειροκροτούν σήμερα ενώ φέρνετε κάτι διαφορετικό; Τι είναι αυτό το οποίο άλλαξε; Και φυσικά, εδώ πρέπει να δούμε και μία σειρά πολύ συγκεκριμένων ζητημάτων.

Όσον αφορά στο άρθρο 3, ακούστηκε από πολλούς συναδέλφους, είναι αδιανόητο ένας δικαστικός αμέσως μετά από την αφυπηρέτησή του να αναλαμβάνει τέτοιου είδους θέσεις. Είδα μία σειρά ζητημάτων τα οποία έχετε φέρει. Έχουν επισημανθεί όλα αυτά και πρέπει να τα αλλάξετε.

Κλείνω με το άρθρο 10. Κανένας σεβασμός στην ισότητα των φύλων. Σε αυτά τα βουλευτικά έδρανα της Νέας Δημοκρατίας υπάρχουν στελέχη σας, άνθρωποί σας τους οποίους ακούω κάθε ημέρα, κάποιους από αυτούς τους είδα και σήμερα στην Επιτροπή Ισότητας, Νεολαίας και Ανθρωπίνων Δικαιωμάτων, να μιλούν για τον τρόπο με τον οποίο πρέπει να ξεριζώσουμε τις αντιλήψεις οι οποίες είναι βαθιά ριζωμένες γύρω από την ισότητα ανδρών και γυναικών.

Πώς γίνεται αυτό πράξη όταν είναι προφανές ότι μοριοδοτείται πολύ περισσότερο μία κατηγορία ανδρών από μία γυναίκα η οποία θέλει να μπει στη Δικαστική Αστυνομία; Πώς είναι αυτό κάτι το οποίο κάνει το κράτος μας να δημιουργεί ένα παράδειγμα μέσω του οποίου αλλάζουμε τον τρόπο με τον οποίο ριζώνεται μία αντίληψη στην ελληνική κοινωνία, ότι κάποιοι εξαιτίας του φύλου τους ή εξαιτίας -αύριο το πρωί- του χρώματός τους ή εξαιτίας -άλλες εποχές- του θρησκεύματός τους είναι πιο προνομιούχοι από κάποιους άλλους;

Θέλω να πιστεύω ότι στον λίγο χρόνο τον οποίο έχουμε μπροστά μας, ότι θα κάνετε αλλαγές και σε αυτά τα ζητήματα. Κι αυτό γιατί έτσι είναι το σωστό. Αυτό είναι ένα ευνομούμενο κράτος. Αυτό είναι ένα κράτος το οποίο είναι πρότυπο, ένα κράτος το οποίο σχεδιάζει, υλοποιεί και λογοδοτεί όταν κάνει λάθος. Γιατί πρέπει να καταλάβετε κι εσείς και να το καταλάβουν και όλοι οι υπόλοιποι Υπουργοί ότι έχετε κάνει λάθη. Δεν έχετε κάνει όλα όσα περνούσαν από το δικό σας χέρι και αυτά τα λάθη δεν μπορεί να συνοδεύονται από την ύβρη και την αλαζονεία την οποία χρησιμοποιείτε στον δημόσιο διάλογο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Καλείται ο κ. Ιωάννης Λοβέρδος, Βουλευτής της Νέας Δημοκρατίας, για επτά λεπτά.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι Βουλευτές.

Η σημερινή συζήτηση για το νομοσχέδιο για τη Δικαστική Αστυνομία γίνεται μέσα σε ένα περιβάλλον πάρα πολύ δύσκολο και βαρύ για όλους μας. Γι’ αυτό και από το πρωί τη συζήτηση την έχουν μονοπωλήσει οι πλημμύρες στη Θεσσαλία παρά η ουσία του συζητούμενου νομοσχεδίου. Αυτό έχει τα καλά του και τα κακά του. Εδώ πρέπει να τα συζητάμε όλα και να τα λέμε όλα. Κανείς δεν έχει το προνόμιο της ευαισθησίας ή της οδύνης. Όλοι νιώθουμε οδύνη γι’ αυτό που συνέβη στη Θεσσαλία. Όλοι νιώθουμε οδύνη μεγάλη για τους νεκρούς και για τους πλημμυροπαθείς που αντιμετωπίζουν μία πρωτοφανή καταστροφή μετά από μία απίστευτη θεομηνία που παρόμοιά της δεν είχε ζήσει ποτέ άλλοτε η πατρίδα μας.

Και η Κυβέρνηση της Νέας Δημοκρατίας και του Κυριάκου Μητσοτάκη έχει υποχρέωση -και το πράττει στο μέτρο του ανθρωπίνως δυνατού- να αποκαταστήσει τις ζημιές, τις φοβερές αυτές καταστροφές που έγιναν από τις πλημμύρες. Και αυτό πράττουμε, αυτό πράττει ο Κυριάκος Μητσοτάκης που έχει αναλάβει προσωπικά -και το κατέδειξε με τη χθεσινή του επίσκεψη στο Στρασβούργο- την προσπάθεια αυτή για να αποκατασταθούν οι ζημιές. Κανείς δεν έχει το προνόμιο να λέει ότι για τα πράγματα φταίει το ένα κόμμα, ενώ εμείς θα τα κάναμε καλύτερα.

Όλοι κρινόμαστε, και κρινόμαστε από τον ελληνικό λαό. Άκουσα προηγουμένως τον κ. Χρηστίδη να μιλάει για το ποιους στηρίζουμε και ποιους δεν στηρίζουμε. Κοιτάξτε, εγώ δεν αναφέρομαι στο 41% που πήρε η Νέα Δημοκρατία στις 25 Ιουνίου. Αυτό πάει, πέρασε. Εγώ αναφέρομαι στις εκλογές που έρχονται. Εκλογές έρχονται σε τρεις εβδομάδες, σε είκοσι - είκοσι πέντε ημέρες από τώρα και θα κριθούν κι εκεί. Θα είναι έντονα πολιτικές εκλογές και εκεί τις πολιτικές ευθύνες, αν υπάρχουν, θα τις αποδώσει ο κυρίαρχος λαός. Μόνο αυτός έχει δικαίωμα να αποδίδει πολιτικές ευθύνες, κανείς άλλος.

Άκουσα το πρωί έναν ομιλητή εδώ, στο Βήμα αυτό, να αναφέρεται σε έναν μύθο που λέει ο Πρωταγόρας στον ομώνυμο διάλογο του Πλάτωνος, ότι ο Δίας έδωσε εντολή στον Ερμή να μοιράσει σε όλους τους ανθρώπους την πολιτική τέχνη. Διότι η πολιτική τέχνη πρέπει να υπάρχει σε όλους. Και τι την απαρτίζει την πολιτική τέχνη; Η Αιδώς και η Δίκη. Φοβάμαι ότι ο Ερμής έκανε λάθος. Δεν την μοίρασε σε όλους. Χρειαζόμαστε να αποκτήσουμε πράγματι Αιδώ και Δίκη.

Φυσικό είναι να ακούω κριτική από την Αντιπολίτευση. Σας βεβαιώνω ότι το ίδιο θα κάναμε και εμείς, αν ήμασταν αντιπολίτευση και συνέβαιναν αυτές οι φοβερές πλημμύρες και οι φοβερές καταστροφές, στο μέτρο της λογικής, της υπευθυνότητας και της σοβαρότητας.

Τώρα έχουμε μπροστά μας μία μεγάλη μάχη. Αυτή θα τη δώσουμε και θα την κερδίσουμε προς όφελος της πατρίδας και του κοινωνικού συνόλου. Αυτούς υπηρετούμε και όχι κομματικά ή άλλα συμφέροντα.

Το λέω αυτό γιατί σήμερα συζητάμε ένα νομοσχέδιο -το οποίο και αυτό πρέπει να συζητηθεί- για τη σύσταση της Δικαστικής Αστυνομίας που βλέπω ότι τα περισσότερα κόμματα ευτυχώς, όπως και το 2022 έτσι και τώρα, είμαστε υπέρ της σύστασης της Δικαστικής Αστυνομίας. Είναι ένα Σώμα το οποίο θα βοηθάει τους δικαστικούς λειτουργούς στην απονομή της δικαιοσύνης. Παρεμπιπτόντως, ούτε FBI θα γίνει ούτε για την καταπολέμηση οργανωμένου εγκλήματος είναι, επειδή το άκουσα και αυτό. Είναι για την υποβοήθηση της λειτουργίας της δικαιοσύνης και για να αποδεσμεύσει δυνάμεις από την Αστυνομία για να κάνουν το καθαρά αστυνομικό τους έργο. Αυτός είναι ο στόχος αυτού του νομοσχεδίου και χαίρομαι που τα περισσότερα κόμματα, με υπευθυνότητα -πρέπει να ομολογήσω- στηρίζουν τη σύσταση της Δικαστικής Αστυνομίας.

Άκουσα ορισμένα πράγματα για το περιεχόμενο αυτού του νομοσχεδίου, όπως για παράδειγμα για τη μοριοδότηση. Ξέρετε, καμμιά μοριοδότηση δεν μπορεί να είναι 100% δίκαιη. Υπάρχουν κάποια κριτήρια. Εμείς θέλουμε, όπως κάθε υπεύθυνος πολιτικός θα ήθελε, να προσληφθούν οι ικανότεροι στη Δικαστική Αστυνομία. Αυτός είναι ο στόχος της μοριοδότησης. Δεν έχει να κάνει ούτε με διακρίσεις φύλου ούτε με οποιεσδήποτε άλλες διακρίσεις. Εμείς δεν διακρίνουμε φύλα. Εμείς διακρίνουμε ικανούς ανθρώπους, ανθρώπους οι οποίοι είναι πάνω και πέρα από τα φύλα, να μπορούν να κάνουν τη δουλειά τους όσο το δυνατόν καλύτερα, επ’ ωφελεία της Δικαστικής Αστυνομίας. Άνδρες και γυναίκες είναι για εμάς το ίδιο, όπως είναι όλοι οι άνθρωποι το ίδιο. Όλοι οι άνθρωποι είμαστε ίσοι και έχουμε τα ίδια δικαιώματα.

Η μοριοδότηση, ασφαλώς δεν είναι 100% δίκαιη. Είναι, όμως, πολύ πιο διαφανής και πολύ πιο σαφής από ό,τι ήταν το προηγούμενο μοντέλο, που διόριζαν οι πολιτικοί αστυνομικούς από το παράθυρο.

Επίσης, στο θέμα της Δικαστικής Αστυνομίας ακούστηκε και κάτι το οποίο, όμως, ομολογώ, δεν το έχω καταλάβει, για τη δερματοστιξία. Η δερματοστιξία -το τατουάζ που λέμε- είναι κάτι το οποίο, πραγματικά, είναι δικαίωμα του καθενός να κάνει, αν του αρέσει ή όχι, του κάθε ανθρώπου. Εμένα προσωπικά δεν μου αρέσουν τα τατουάζ. Της κόρης μου της αρέσουν. Εγώ δεν κάνω τατουάζ. Η κόρη μου έκανε. Δικαίωμά μου και δικαίωμά της. Ο κάθε πολίτης κάνει ό,τι θέλει ελεύθερα στην ιδιωτική του ζωή.

Ο αστυνομικός, όμως, όπως και ο στρατιωτικός, όπως κάθε δημόσιος λειτουργός, έχει μία δημόσια συμπεριφορά. Δεν μπορεί να έχει τατουάζ, τα οποία υποδηλώνουν κάτι το οποίο του αφαιρεί την ουδετερότητα που πρέπει να έχει. Για παράδειγμα, θα σας άρεσε να έχει σε εμφανές σημείο είτε τη σβάστικα είτε το σφυροδρέπανο είτε ακόμα και το σήμα της Νέας Δημοκρατίας; Εγώ θα το έβρισκα απαράδεκτο να έχει ένας δημόσιος λειτουργός κάτι τέτοιο σε εμφανές σημείο. Γι’ αυτό ακριβώς μιλάμε. Δεν μιλάμε για κάτι άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι άλλο πράγμα η ιδιωτική σφαίρα επιρροής -το είπε και ο αγαπητός και συμπαθέστατος κ. Νικολαΐδης, τον οποίο και εγώ συμπαθώ ιδιαίτερα- και άλλο πράγμα η δημόσια εμφάνιση του δημόσιου λειτουργού. Στην ιδιωτική του ζωή μπορεί να κάνει ό,τι θέλει. Στη δημόσια, όμως, ζωή, πρέπει να είναι ανεξάρτητος και ουδέτερος, να μην είναι με κανέναν και να μην έχει χαρακτηριστικά κανενός τέτοιου είδους. Φανταστείτε να έρθει ένας αστυνομικός να σε συλλάβει και να φοράει το σήμα της Νέας Δημοκρατίας. Θα το δεχόσασταν αυτό ποτέ; Ούτε εγώ θα το δεχόμουν.

Τελειώνοντας, κύριε Πρόεδρε, θέλω να πω κάτι, επειδή διαθέτω -ελπίζω- και αιδώ και δίκη, θέλω να είμαι δίκαιος και θέλω να είμαι έντιμος. Απευθύνομαι προς τον Υπουργό κ. Φλωρίδη, τον οποίο τον γνωρίζω από τότε που πρωτοεξελέγη Βουλευτής -γιατί πρέπει να λέμε την αλήθεια-, πριν από δεκατέσσερις μήνες, όταν είχε ξαναέρθει το νομοσχέδιο για τη Δικαστική Αστυνομία, είχα πει από αυτό εδώ το Βήμα ότι πρώτη προτεραιότητα κάθε Υπουργού δεν είναι να φέρει ένα νομοθέτημα. Είναι να το εφαρμόζει. Το έχει πει πολύ πριν από εμένα ο μέγας Εμμανουήλ Ροΐδης: «Η Βουλή πρέπει να ψηφίσει έναν νόμο. Να εφαρμόζονται οι νόμοι».

Σήμερα, δεν είναι ωραία εικόνα και πρέπει να το ομολογήσω -και έχει δίκιο η Αντιπολίτευση στην κριτική της αυτή- να φέρνουμε ένα νομοσχέδιο για το ίδιο θέμα, όταν δεκατέσσερις μήνες δεν έχει γίνει τίποτα. Θέλω να είμαι δίκαιος και να λέμε τα του Καίσαρος τω Καίσαρι. Ελπίζω την επόμενη φορά που θα έρθει ο κ. Φλωρίδης στη Βουλή για το θέμα της Δικαστικής Αστυνομίας, ότι θα έρθει για να μας πει πόσο καλά έχει συγκροτηθεί η Δικαστική Αστυνομία, που όλοι τη θέλουμε και όλοι την ψηφίζουμε, γιατί χρειαζόμαστε τη Δικαστική Αστυνομία.

Να είστε καλά και καλό βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο. Πάντως, το τατουάζ με το σήμα της Νέας Δημοκρατίας, καλή σκέψη ήταν.

Καλείται στο Βήμα ο κ. Παράσχος Παπαδάκης, Βουλευτής της Ελληνικής Λύσης, για επτά λεπτά.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, πολύ κύριε Πρόεδρε.

Κύριοι Υπουργοί, λιγοστοί συνάδελφοι, κυρίες και κύριοι συνάδελφοι, πρωτίστως θέλω να εκφράσω τη βαθιά μου θλίψη, οδύνη και οργή για αυτά τα οποία συμβαίνουν στην Ελλάδα εν έτει 2023, για θύματα, για ανθρώπινες ψυχές, αθώες ανθρώπινες ψυχές, που έχασαν τη ζωή τους τόσο άδικα, γιατί κάποιοι δεν έκαναν αυτό που έπρεπε να κάνουν.

Άμεσα πρέπει να παρέμβει η Εισαγγελία του Αρείου Πάγου, να παρέμβει η δικαιοσύνη, διότι τα εγκλήματα, όπως έχω ξαναπεί, δεν τελούνται μόνο με πράξεις αλλά και διά παραλείψεως. Θεμιτή, φυσικά, η παρέμβαση της Εισαγγελέως του Αρείου Πάγου, στον σωστό δρόμο, όπως είχε προαναφέρει ο Πρόεδρός μας, ο Κυριάκος Βελόπουλος.

Πάρτε, λοιπόν, σειρά για αποζημιώσεις: Έβρο, Λάρισα, Καρδίτσα, Τρίκαλα, Βόλο, Ροδόπη, Εύβοια, Πάρνηθα. Πόσες καταστροφές θέλετε ακόμα, για να παραιτηθείτε; Πέστε μου πόσες. Θυμάμαι τον Πρωθυπουργό, ο οποίος έλεγε ότι δεν μπορεί να αντιληφθεί τι σημαίνει ανάληψη πολιτικής ευθύνης, χωρίς παραίτηση. Πόσοι πρέπει να καταστραφούν και πόσα θύματα θέλετε ακόμα, που θα βγουν τα θύματα όταν θα πέσουν τα νερά στη Θεσσαλία; Πότε θα δούμε κάποια παραίτηση, πραγματικά;

Ήρθε ο Πρωθυπουργός της χώρας στην προ ημερησίας διατάξεως συζήτηση για τις πυρκαγιές, όπου μας είπε και έβγαλε το συμπέρασμα ότι τελικά, η φύση δεν μπορεί να κερδίσει τον άνθρωπο και άρα, εν ολίγοις, ό,τι και να κάναμε, τα ίδια αποτελέσματα θα είχαμε και τα ίδια θα παθαίναμε. Αντιθέτως, βγήκε ο κ. Βορίδης, ο Υπουργός Επικρατείας, την Κυριακή που μας πέρασε στο «MEGA» σε μια πρωινή εκπομπή και μας είπε ότι «Δώσαμε 140 εκατομμύρια ευρώ στη Θεσσαλία για αντιπλημμυρικά έργα, αλλά εμείς μεριμνήσαμε και ετοιμαστήκαμε για φυσιολογικά φαινόμενα, όχι για επί τρία, επί τέσσερα» έτσι συγκεκριμένα το είπε «διότι εάν εμείς προετοιμαζόμασταν και δαπανούσαμε χρήματα των Ελλήνων πολιτών, θα μας κατηγορούσαν ότι κάνουμε διασπάθιση του δημοσίου χρήματος για κάτι αβέβαιο και για κάτι αδύνατο».

Πάμε, λοιπόν, να δούμε το αβέβαιο και το αδύνατο, το οποίο δεν έχει συμβεί ξανά στη χώρα και δεν έπρεπε να ήμασταν προετοιμασμένοι. Λοιπόν: Σεπτέμβριος 2020, φαινόμενο Ιανός, πάλι στη Θεσσαλία, τώρα έχουμε τον Δανιήλ, αύριο θα έχουμε τον Γιώργο, την Κούλα, τον Κώστα, δεν ξέρω και εγώ ποιον. Πλημμύρες με θύματα. Δεύτερον, Αθήνα, πλημμύρες 1961 - 1977, σαράντα τρεις άνθρωποι έχασαν τη ζωή τους. Τρίτον, Χαλκιδική, πλημμύρες 2019, τραγωδία με επτά νεκρούς. Τέταρτον, Μάνδρα 2017, πλημμύρες, είκοσι τέσσερις νεκροί. Πέμπτον, πάμε στις πυρκαγιές, Ζαχάρω 2007 με ογδόντα τέσσερις νεκρούς. Έκτον, Μάτι 2018, εκατόν δύο νεκροί, με εβδομήντα τέσσερις ανθρώπους να καίγονται σε ανοιχτούς χώρους, διότι τους κυνηγούσε η πύρινη λαίλαπα. Κάντε το μόνο εικόνα.

Και αφού, λοιπόν, η φύση μάς είχε προειδοποιήσει και αφού, λοιπόν, έβλεπε ότι μπορούσαμε και έπρεπε να αντιμετωπίσουμε και το επί τρία και το επί τέσσερα και το επί πέντε, διότι θα μπορούσαμε, σύμφωνα με τα λεγόμενα του κ. Βορίδη, αντιθέτως σύμφωνα με τα λεγόμενα του κ. Μητσοτάκη, δεν θα μπορούσαμε να κάνουμε τίποτα, διότι η φύση κερδίζει τον άνθρωπο, δόθηκαν, λέει, 140 εκατομμύρια ευρώ για αντιπλημμυρικά έργα. Όντως, μπορεί να δόθηκαν, μπορεί να εκταμιεύτηκαν, τα εντάλματα πληρωμής μπορεί να υπάρχουν. Μερίμνησε, όμως, κανένας, έλεγξε πού πήγαν αυτά τα χρήματα; Πραγματικά, έγιναν τα αντιπλημμυρικά έργα; Διότι μας είπε ο Υπουργός Υποδομών και Μεταφορών με μία guest star εμφάνιση που έκανε ότι «Εμείς δεν είμαστε υπεύθυνοι, αρμόδιοι. Σύμφωνα με τον νόμο, σύμφωνα με την τυπικότητα, αρμόδιες είναι οι περιφέρειες. Αυτές έπρεπε να πράξουν για τα αντιπλημμυρικά έργα». Μιλάμε για ανθρώπινες ζωές. Μιλάμε για το 2020 που πάλι χάθηκαν ανθρώπινες ζωές και εμείς μένουμε στον τύπο και όχι στην ουσία: Να δούμε, ρε παιδιά, εμείς δώσαμε 140 εκατομμύρια ευρώ για τον Ιανό, γιατί κάτι έγινε εκεί. Μεριμνήσατε ως Υπουργείο, ως Κυβέρνηση για να δείτε αν όντως δαπανήθηκαν και πήγαν σωστά εκεί τα χρήματα; Δεν νομίζω. Σίγουρα όχι.

Βγαίνει και η εφημερίδα «ΑΠΟΓΕΥΜΑΤΙΝΗ» με ένα δημοσίευμα 10/9/2023 –πρόσφατα- και λέει «Καθυστερήσεις παρουσιάζουν τα αντιπλημμυρικά έργα στη Θεσσαλία που δρομολογήθηκαν μετά την καταστροφή από την κακοκαιρία Ιανός τον Σεπτέμβριο του 2020. Το βάρος έπεσε στην Περιφέρεια Θεσσαλίας, η οποία με τη σειρά της επικαλέστηκε τη γραφειοκρατία και τη μη έγκαιρη εκτέλεση των έργων τρία χρόνια μετά τη δημοπράτησή τους. Ζητούμενο παραμένει και η παρακολούθηση όλων των αντιπλημμυρικών έργων από τις αρμόδιες αρχές». Δεν έγιναν τα αντιπλημμυρικά έργα και αν έγιναν, έγιναν περίπου στο 70% με 80%, που αυτό το 20% εάν γινόταν, μπορεί να μην είχαμε την καταστροφή αυτή. Άρα ας μην κοκορευόμαστε και λέμε ότι δώσαμε 140 εκατομμύρια ευρώ, χωρίς να ελέγξουμε αν πραγματικά δαπανήθηκαν εκεί που έπρεπε αυτά τα χρήματα.

Δεν θα σας μιλήσω για τα αίτια και για ποιον λόγο μπήκαν οι φωτιές στον Έβρο, γιατί στον Έβρο έγινε μία τεράστια καταστροφή. Καταστράφηκε ο μισός Δήμος Αλεξανδρούπολης και περίπου το 20% με 25% του Έβρου. Κάηκαν σπίτια στον Άβαντα, κάηκαν σπίτια στην Κίρκη, κάηκαν σπίτια στην Παλαγία και σχολείο, αποθήκες, ζώα, χωράφια, το βιος των ανθρώπων, κάηκαν οι ψυχές των Εβριτών και μας είπε ο κ. Μητσοτάκης ότι εκεί εκτυλίχθηκε το φαινόμενο πυρονέφος της νύχτας. Κάπως έτσι το είπε.

Δεν μπορεί κανένας να μου πει εμένα τι έγινε στον Έβρο, στις πυρκαγιές, διότι, όταν κάποιοι της Κυβέρνησης και Υπουργοί και Βουλευτές της Συμπολίτευσης ήταν στα συντονιστικά, εμείς ήμασταν μέσα στην πύρινη λαίλαπα, μέσα στις φωτιές και σβήναμε τις φωτιές μαζί με τους πυροσβέστες και εκκενώναμε χωριά που υποτίθεται ότι ήταν εκκενωμένα.

Δεν θα σας μιλήσω πραγματικά για τα αίτια. Θα σας πιάσω τα χοντρά. Να ξέρετε τι έγινε, όταν ήρθαν οι πυροσβέστες από άλλες περιοχές στον Έβρο, από την Πελοπόννησο, από την Κατερίνη, από οπουδήποτε. Θα σας πω ένα περιστατικό. Ήμουν με δύο πυροσβέστες από την Κατερίνη -καλή τους ώρα!- και βοηθούσαμε στην κατάσβεση της φωτιάς εγώ με ένα άλλο παλικάρι. Κάποια στιγμή, όταν η φλόγα ήταν πολύ ψηλά και δεν μπορούσαμε πλέον με τη μάνικα να τη σβήσουμε, γυρνάει και μου λέει: «Φίλε, ο δρόμος που είναι;». Του λέω: Τι να τον κάνεις τον δρόμο;». Λέει: «Διότι πρέπει να τρέξουμε να σωθούμε».

Εάν δεν ήμασταν εκεί εμείς, οι εθελοντές, για να δείξουμε σε αυτούς τους ανθρώπους τον δρόμο για να φύγουν, για να τρέξουμε μαζί, θα ήταν καμένοι. Άρα, μη νομίζετε ότι δεν είχαμε ανθρώπινες θύματα, γιατί λειτούργησε το σύστημα. Δεν είχαμε ανθρώπινες θύματα και η φωτιά σταμάτησε μετά από μισό μήνα να καίει, γιατί είχαμε εθελοντές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η εκκένωση των χωριών ξέρετε πώς γινόταν, για να αντιληφθούμε λίγο τι συμβαίνει; Για την εκκένωση των χωριών έμπαινε η Αστυνομία μέσα, άναβε τον φάρο και έλεγε με τη ντουντούκα: «Παιδιά, εκκένωση των χωριών». Καλά, ο ηλικιωμένος, αυτός ο οποίος ήταν καρκινοπαθής, αυτός ο οποίος ήταν ανάπηρος πώς θα έφευγε; Ξέρετε πώς έφευγε; Εγώ μέσα και άλλοι άνθρωποι -φυσικά, όχι μόνο εγώ- μπαίναμε μέσα σε αυτές τις περιοχές που ήταν, υποτίθεται εκκενωμένες και μας έλεγαν: «Αγόρι μου, εκεί είναι ένας άνθρωπος που έχει κάνει δύο μεταστάσεις, δεν έχει συγγενείς, δεν έχει κανέναν». Ήταν ο κυρ Κώστας, καλή του ώρα! Και μπαίνω μέσα εγώ με άλλους δυο και τους βγάζω. Και αυτός ο κυρ Κώστας μου λέει: «Και στο διπλανό σπίτι, αγόρι μου, είναι μία γυναίκα κατάκοιτη με έναν γιο με ελαφριά νοητική υστέρηση». Και η γιαγιά, όταν πήγα μέσα, έτρωγε το κουλούρι της -συγκεκριμένα, το θυμάμαι- και ήταν ξαπλωμένη και δεν μπορούσε, ήταν κατάκοιτη. Και την πήραμε αγκαλιά και τη βγάλαμε έξω, όπως και στον Άβαντα, που, όταν εκκενώσαμε το χωριό, πήραμε αγκαλιά τον παππού που δεν έβγαινε έξω, ογδόντα πέντε χρόνων και λιποθύμησε στα χέρια μας. Και σε εκκενωμένο χωριό δεν υπήρχε ασθενοφόρο, δεν υπήρχε γιατρός. Σώσαμε τον παππού από τις φωτιές, θα μας πέθαινε από αναθυμιάσεις. Αν είναι δυνατόν!

Αυτή είναι η προετοιμασία και το δημόσιο σύστημα στο οποίο εσείς αναφέρεστε. Και όσο εσείς περηφανεύεστε για το 41%, εμείς, στην Ελληνική Λύση, περηφανευόμαστε για αυτό το μήνυμα που θα σας διαβάσω τώρα: «Καλησπέρα, κύριε Πάρη. Σας ευχαριστώ πολύ μέσα από τα βάθη της ψυχής μου. Είμαι η κόρη του ανθρώπου που βοηθήσατε να έρθει στο σπίτι του για να σωθεί. Μόνο έτσι θα τον βγάζατε από το σπίτι. Προσπαθούσαμε με τον άντρα μου από την προηγούμενη να τον πάρω στην Αλεξανδρούπολη, αλλά ήταν ανένδοτος».

Εμείς, ως Ελληνική Λύση, αυτοί είμαστε, κύριοι. Εσείς καθίστε στα συντονιστικά, πιείτε τον φρέντο σας και συντονίστε την αποτυχία.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Κλείνω, κύριε Πρόεδρε.

Το νομοσχέδιο του Υπουργείου Δικαιοσύνης που φέρνετε είναι ο ορισμός της λαϊκής ρήσης «όλα τα έχει η Μαριορή, ο φερετζές της λείπει. Και τι εννοώ; Η δικαιοσύνη μπάζει από παντού. Μπάζει, πρωτίστως, καθώς η δικαιοσύνη δεν είναι ανεξάρτητη, διότι επιλέγονται οι ανώτατοι δικαστές και ορίζονται από το Υπουργικό Συμβούλιο. Πάμε τώρα να περπατήσουμε να δείτε ποιος πιστεύει ότι η δικαιοσύνη είναι ανεξάρτητη. Αυτό σας χτυπάει κανένα καμπανάκι ή δεν σας ενδιαφέρει;

Η δικαιοσύνη μπάζει από παντού, όταν συνταξιοδοτούνται οι ανώτατοι δικαστές και πάνε σε Ανεξάρτητες Αρχές και είναι νομικοί σύμβουλοι Πρωθυπουργών.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** Η Δικαιοσύνη μπάζει από παντού, όταν στην παγκόσμια κατάταξη ανεξαρτησίας είμαστε στην ογδοηκοστή τρίτη θέση, πίσω από το Τζιμπουτί, τη Μαλαισία, τη Ναμίμπια, τη Ρουάντα, τη Γκάμπια, τη Γκάντα. Η δικαιοσύνη μπάζει από παντού, γιατί στην Ελλάδα, σύμφωνα με την Παγκόσμια Τράπεζα, είμαστε πρώτοι στην καθυστέρηση της δικαιοσύνης και απαιτούνται πέντε χρόνια για να βγει η απόφαση. Η δικαιοσύνη μπάζει από παντού, γιατί δεν υπάρχει επιθεώρηση και όταν έρχονται οι επιθεωρητές από τα πρωτοδικεία, από τον Άρειο Πάγο ξέρετε τι γίνεται;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Παίρνει μια απόφαση δειγματοληπτικά, κάνει μια εθιμοτυπική συνάντηση με τον δικηγορικό σύλλογο και από εκεί και πέρα, μετά πάνε μαζί και πίνουν τσίπουρα ο ελέγχων με τον ελεγχόμενο.

Η Δικαστική Αστυνομία χωρίζεται σε πολιτικό και αστυνομικό τομέα στο άρθρο 4 και κλείνω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε περάσει κατά πολύ τον χρόνο σας.

**ΠΑΡΑΣΧΟΣ ΠΑΠΑΔΑΚΗΣ:** Ήθελα να πω λίγο για τις πυρκαγιές.

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν έχετε άλλο χρόνο, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Σε τριάντα δευτερόλεπτα, κύριε Πρόεδρε.

**ΔΗΜΗΤΡΙΟΣ ΚΟΥΒΕΛΑΣ:** Σεβαστείτε και εμάς!

**ΘΕΟΦΙΛΟΣ ΞΑΝΘΟΠΟΥΛΟΣ:** Είμαστε από το πρωί εδώ, κύριε Πρόεδρε!

**ΠΑΡΑΣΧΟΣ ΠΑΠΑΔΑΚΗΣ:** Κλείνω, κύριε συνάδελφε. Δώστε μου τριάντα δευτερόλεπτα.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Το άρθρο 4, λοιπόν, δίνει τη δυνατότητα στους δημόσιους υπαλλήλους να κάνουν προκαταρκτικές εξετάσεις και ανακριτικές πράξεις. Τι θα γίνει; Θα αλλάξουμε τον Κώδικα Ποινικής Δικονομίας; Δεν πρέπει να αλλάξει; Θα δώσουμε δικαίωμα και…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΠΑΡΑΣΧΟΣ ΠΑΠΑΔΑΚΗΣ:** Τέλος πάντων, κύριε Πρόεδρε. Είναι και άλλα που θέλω να πω. Καταλαβαίνω την κούραση του Σώματος. Δέκα, δεκαπέντε νοματαίοι είμαστε.

Ευχαριστώ πολύ που με ακούσατε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Καλείται στο Βήμα η Πρόεδρος της Πλεύσης Ελευθερίας, η κ. Ζωή Κωνσταντοπούλου για δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ -ελπίζω ότι θα επιστρέψει και ο Υπουργός- ό,τι είχα να πω στον κ. Σταϊκούρα το πρωί και στην Κυβέρνηση το είπα. Απαντήσεις δεν έλαβα. Θα επανέλθω.

Έχει, όμως, μία αξία και σημασία έχει να μιλήσουμε για το τι πραγματικά συμβαίνει και εδώ μέσα, στη Βουλή, την ώρα που ο κόσμος της χώρας δοκιμάζεται, για το τι συμβαίνει και στην Κυβέρνηση, στην Κυβέρνησή σας.

Φέρατε μία τροπολογία που επιγράφεται: Τροπολογία-Προσθήκη στο σχέδιο νόμου του Υπουργείου Δικαιοσύνης. Άρθρο 1: Επιμόρφωση μελών των Συμβουλίων Επιθεώρησης και των επιθεωρητών - Αντικατάσταση άρθρου 99 του Κώδικα Οργανισμού Δικαστηρίων και Άρθρο 2: Επιτροπή -ακούστε το- Στρατηγικού Σχεδιασμού του Υπουργείου Δικαιοσύνης. Κατατέθηκε εκπροθέσμως εχθές το βράδυ, στις 21.35΄ και καλείται η Βουλή να εγκρίνει την Επιτροπή Στρατηγικού Σχεδιασμού του Υπουργείου Δικαιοσύνης, για την οποία προφανώς η ανάγκη σύστασης προέκυψε αιφνιδιαστικά χθες το βράδυ.

Νομίζω ότι αυτή η κίνηση είναι η επιτομή της κυβερνητικής λειτουργίας και της αντίληψής σας για το κράτος, για τους πολίτες, για τη δικαιοσύνη. Ονομάζουμε το καθετί στρατηγικό, ονομάζουμε το καθετί επιτελικό. Μιλάμε για σχεδιασμό. Χρησιμοποιούμε μεγαλοστομίες και αθυροστομίες και τελικώς, βαίνουμε πλησίστιοι στην καταστροφή και παρασύρετε τον κόσμο στην καταστροφή και κυρίως, στην έλλειψη έννομης προστασίας.

Τα άρθρα τα οποία καλείται σήμερα η Βουλή να ψηφίσει δεν είναι παρά κάποιες εκκρεμότητες που βρήκε στο συρτάρι του, προφανώς, ο σημερινός Υπουργός Δικαιοσύνης. Σε όλη αυτή την περίοδο, η Βουλή δεν λειτουργεί, υποδεχόμενη επιτελικά νομοσχέδια και στρατηγικές πρωτοβουλίες. Δεν υπάρχει κεντρική πολιτική λειτουργία, κεντρικός πολιτικός στρατηγικός σχεδιασμός, αλλά αντίθετα, υπάρχει μία διαδικασία λάντζας, όπου έρχονται προς ψήφιση από μία ξεχασμένη σύμβαση για την έδρα ενός ευρωπαϊκού οργανισμού στη Θεσσαλονίκη μέχρι διατάξεις συμβάσεως για…

Είναι πολύ θορυβώδεις οι συνεργάτες σας και νομίζω ότι έχει μία σημασία να με ακούσετε τουλάχιστον εσείς.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εγώ σας ακούω με προσοχή!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι, κύριε Υφυπουργέ.

Μέχρι, λοιπόν, κυρώσεις διατάξεων συμβάσεων για τη βιομηχανική ιδιοκτησία και τον σχεδιασμό, διατάξεις και νομοσχέδια που έρχονται αύριο, συζητηθέντα στο γόνατο στις Επιτροπές. Και σε αυτή τη λογική και την πρακτική της λάντζας εντάσσεται, δυστυχώς και το σημερινό νομοσχέδιο.

Περίμενα το πρώτο νομοσχέδιο του Υπουργείου Δικαιοσύνης να είναι θεσμικό, να περιέχει θεσμικές διατάξεις, και κυρίως σε σχέση με τη λειτουργία της Αστυνομίας και της Δικαστικής Αστυνομίας, την οποία θεωρούμε μία πολύ σημαντική λειτουργία εάν συγκροτηθεί σωστά, εάν δηλαδή αποτελέσει πραγματικά θεσμικό όργανο και όχι αυτό το εκτρωματικό δημιούργημα το οποίο προκύπτει από τον συνδυασμό διατάξεων, που επιλέγετε να κόβετε, να ράβετε, να μπαλώνετε και να φέρετε στη Βουλή για να συζητηθούν σε ημέρα που η προτεραιότητα και η επικαιρότητα ουσιαστικά δεν επιτρέπει την επί της ουσίας συζήτηση, και με αυτό τον τρόπο να προχωράτε.

Κύριε Υπουργέ, εγώ θα θέσω ένα ζήτημα που αφορά την Αστυνομία, αφορά τα ζητήματα αρμοδιότητας του Υπουργείου Δικαιοσύνης και αφορά ένα κορυφαίο –κορυφαίο!- ζήτημα για το οποίο η Κυβέρνηση εξακολουθεί να μην παίρνει θέση, για το οποίο ο Πρωθυπουργός υπεκφεύγει και το οποίο επανέρχεται στην επικαιρότητα τραγικά και δραματικά. Γυναικοκτονίες. Χθες είχαμε άλλη μία. Χθες άλλη μία γυναίκα έχασε βίαια τη ζωή της, δολοφονημένη από τον σύζυγό της -αστυνομικός ήταν στο επάγγελμα- που στη συνέχεια αυτοκτόνησε. Θύμα η γυναίκα αυτή της αντίληψης και της στάσης ότι η ζωή της ανήκε στον θύτη, στον σύζυγο, στον σύντροφο, στον άντρα.

Κύριε Υπουργέ -τώρα που επιστρέψατε -θα αναλάβετε πρωτοβουλίες για τη θεσμοθέτηση της γυναικτονίας ως ειδικού αδικήματος που επισύρει βαριά ποινή και κυρίως για το οποίο η πολιτεία δηλώνει θεσμικά την αποφασιστικότητά της να το σταματήσει; Θα αναλάβετε πρωτοβουλίες ώστε να συσταθούν και ειδικές μονάδες, στα πλαίσια της Δικαστικής Αστυνομίας, για την προστασία των θυμάτων; Γιατί μία από τις πιο δραματικές διαπιστώσεις που επανέρχονται, είναι ότι τα θύματα έχουν απευθυνθεί στις αστυνομικές αρχές, έχουν απευθυνθεί στις εισαγγελικές αρχές, έχουν αποταθεί στη δικαιοσύνη, αλλά δεν έτυχαν προστασίας.

Και αντί να συζητάμε σήμερα, κύριε Υπουργέ, που άλλη μία γυναίκα δολοφονήθηκε, άλλη μία γυναικοκτονία πραγματοποιήθηκε, άλλο ένα στυγερό έγκλημα διαπράχθηκε, αντί να συζητάμε διατάξεις που θα μπορούσαν να περιέχονται σε μία υπουργική απόφαση, όπως ας πούμε, εντελώς -εντελώς πραγματικά!- επουσιώδεις διατάξεις και προβλέψεις τις οποίες έχετε περιλάβει στο νομοσχέδιο, θα έπρεπε να συζητάμε για το σώμα της Δικαστικής Αστυνομίας που θα εκπαιδευθεί ειδικά για την έμφυλη βία, για τα προσόντα και τις ικανότητες που πρέπει να έχουν οι αστυνομικοί οι οποίοι θα αναλάβουν αυτόν τον υψηλό ρόλο και όχι για ένα προσοντολόγιο απαρχαιωμένο, όπως το βάζετε, με το ύψος να αποτελεί κάποιο σοβαρό κριτήριο.

Στα αλήθεια; Ο αστυνομικός ή η αστυνομικός που σηκώνει το πρώτο τηλεφώνημα και ακούει το απεγνωσμένο θύμα να της ζητά βοήθεια ή να του ζητάει βοήθεια, έχει σημασία τι ύψος έχει; Έχει σημασία τι ύψος έχει ή έχει σημασία να έχει ειδική εκπαίδευση, αντανακλαστικά, προειδοποίηση, πρωτόκολλα λειτουργίας, ώστε να φτάσει εγκαίρως η Άμεση Δράση και στη συνέχεια να προστατευθεί αποτελεσματικά το θύμα; Εμείς λέμε το δεύτερο. Και εμείς λέμε ότι αυτά θα έπρεπε να σας απασχολούν. Ο αστυνομικός στον οποίο θα δώσει κατάθεση η παθούσα, κακοποιηθείσα, ξυλοκοπηθείσα, που της σπάσαν τα πλευρά, που κινδύνεψε το μωρό της -αυτά είναι πραγματικές ιστορίες και πραγματικά περιστατικά- ο αστυνομικός που θα της πάρει την κατάθεση έχει σημασία τι ύψος θα έχει, κύριε Υπουργέ;

Όταν όμως οι διατάξεις έρχονται με αυτόν τον πρόχειρο τρόπο, με τη γνώση και με την ελπίδα ότι δεν θα συζητηθούν, φτάνουμε στο αποτέλεσμα να μην ασχολούμαστε ποτέ με την ουσία, να ψηφίζονται προχειρότητες που δεκαπέντε μήνες μετά ανατρέπονται. Πριν από δεκαπέντε μήνες η Βουλή εδώ συζητούσε και κάποιος άλλος Υπουργός -της ίδιας Κυβέρνησης- υπερασπιζόταν άλλες διατάξεις που τώρα αλλάζουν με το νομοσχέδιό σας.

Πότε θα μιλήσουμε για την ουσία; Σας το έχουν θέσει όλες οι Βουλευτίνες και όλοι οι Βουλευτές της Πλεύσης Ελευθερίας, σας το έχουν θέσει για τα ζητήματα της γυναικοκτονίας Βουλευτές άλλων κομμάτων. Βλέπω σήμερα και δύο Βουλευτές άλλων κομμάτων, και τον κ. Ξανθόπουλο και την κ. Γιαννακοπούλου, που τα έχουν θέσει τα ζητήματα αυτά. Πάρτε μια θεσμική πρωτοβουλία. Και εμείς το βάζουμε επί της ουσίας να συζητήσουμε για το πώς θα ενισχυθεί η δικαστική, αστυνομική, εισαγγελική, ψυχολογική αντιμετώπιση και θωράκιση των θυμάτων έμφυλης βίας και άλλων διακρίσεων και πώς θα αποτραπούν οι γυναικοκτονίες.

Ελπίζω ο Πρωθυπουργός μεθαύριο στη ΔΕΘ να μην πει αυτά που είπε πέρσι, ότι: δεν θα θεσμοθετήσουμε τον όρο γυναικοκτονία γιατί δεν χρειάζεται, λέει, δεν χρειάζεται ούτε έχει μεγαλύτερη αξία η ζωή μιας γυναίκας από τη ζωή ενός άντρα, ενός γέροντα ή ενός παιδιού. Μα, είπε κανείς αυτό; Αυτό σημαίνει η θεσμοθέτηση του όρου αυτού ή σημαίνει αποδοχή ότι υπάρχει ένα πραγματικό πρόβλημα κοινωνικό, μία νοσηρότητα η οποία εκδηλώνεται με θύματα τις γυναίκες και η Κυβέρνησή σας αρνείται σταθερά να το δει και να το αντιμετωπίσει;

Τώρα, κύριε Υπουργέ, είναι στο πεδίο της δικής σας αρμοδιότητας και εμείς σας καλούμε, και εγώ προσωπικά σας καλώ, και ως η μοναδική γυναίκα Αρχηγός κοινοβουλευτικού κόμματος, να αναλάβετε πρωτοβουλία. Και αντί να συζητάμε για διατάξεις -ειλικρινά έμεινα άναυδη με το περιεχόμενο, τη λεπτομέρεια και το εντελώς επουσιώδες κάποιων διατάξεων- είναι δυνατόν, στα αλήθεια, η Βουλή να ψηφίζει διατάξεις του τύπου: «Η συνολική βαθμολογία κάθε υποψηφίου εξάγεται μέχρι εκατοστού της μονάδας. Σε περίπτωση ισοβαθμίας των υποψηφίων του αστυνομικού τομέα προηγείται…»;

Είναι δυνατόν, κύριε Υπουργέ, αυτά να είναι που φέρνετε στη Βουλή να ψηφίσει; Μπορεί μία υπουργική απόφαση αυτά να τα προβλέψει. Είναι δυνατόν να υπάρχει διάταξη η οποία μιλάει για τις προθεσμίες «δέκα εργάσιμες ημέρες», για το πότε εγκρίνεται η προκήρυξη ή «η υποβολή περισσοτέρων της μίας αιτήσεων για θέση της ίδιας προκήρυξης…» ή «η συσσώρευση στην αίτηση θέσεων διαφορετικών κατηγοριών προσωπικού συνεπάγεται τον αυτοδίκαιο αποκλεισμό του υποψηφίου…»; Μα, σοβαρά! Αυτά είναι τα προβλήματά μας; Αυτά μπορεί να τα προβλέψει μια υποδεέστερη διοικητική πράξη. Και το ότι φέρνετε και φέρνει η Κυβέρνηση: «Υποψήφιος, ο οποίος προσκομίζει ψευδή δικαιολογητικά που επηρεάζουν την κατάταξή του στον πίνακα, εκτός των ποινικών κυρώσεων, αποκλείεται από τη διαδικασία», σοβαρά;

Έχω την αίσθηση ότι τέτοιου είδους προβλέψεις δεν είναι εκείνο που έλειπε από τη Βουλή για να συζητήσει και να ψηφίσει. Απόδειξη, ότι ουδόλως συζητήθηκαν αυτές οι προβλέψεις και όλες αυτές οι διατάξεις που θα μπορούσαν κάλλιστα να είναι αντικείμενο μιας υπουργικής απόφασης κατ’ εξουσιοδότηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Εμείς, λοιπόν, θεωρούμε και σας καλούμε και σας καλώ προσωπικά να μην συμβάλετε άλλο σε αυτήν την υποβάθμιση του Κοινοβουλίου και σε αυτή τη συστηματική υπονόμευση της προοπτικής πραγματικού πολιτικού διαλόγου αλλά και πραγματικών πολιτικών πρωτοβουλιών. Για να φτάσουμε στη χώρα του «Πάμε και όπου βγει», στην οποία ζούμε, δυστυχώς μεσολάβησαν πάρα πολλοί που αντιμετώπισαν και τη Βουλή ως επικυρωτήριο των κυβερνητικών επιθυμιών και πάρα πολλοί οι οποίοι υποτίμησαν τη σημασία της δημοκρατικής λειτουργίας.

Κύριε Υπουργέ, ελπίζω με το επόμενο νομοσχέδιο που θα φέρετε να ασχοληθείτε θεσμικά με τη δικαιοσύνη, η οποία στενάζει, να ασχοληθείτε με τους πολίτες που απευθύνονται στη δικαιοσύνη, οι οποίοι αντιμετωπίζουν την αρνησιδικία, την αδικία, την έλλειψη πρόσβασης σε πραγματικά δίκαιες διαδικασίες που αποδίδονται και απονέμονται σε εύλογο χρόνο. Εύχομαι την επόμενη φορά να ακουστούν πραγματικά οι φορείς, γιατί δεν ακούστηκαν στ’ αλήθεια στη διαδικασία αυτή, έγινε μια εικονική πρόσκληση των φορέων να μιλήσουν μέσω διαδικτύου. Εύχομαι να αντιμετωπίσετε τα ζητήματα των οργανικών κενών, των κενών οργανικών θέσεων στη δικαιοσύνη που έχουν δημιουργήσει εκρηκτικές καταστάσεις.

Και βέβαια εύχομαι να μην ξαναδώ σε νομοσχέδιο του Υπουργείου Δικαιοσύνης και της Κυβέρνησης διατάξεις από αυτές που τελικά νομιμοποιούν πάγιες αβελτηρίες, παγιωμένες αντιλήψεις σε βάρος του πολίτη, τη χρόνια διαπλοκή δικαστικής και εκτελεστικής εξουσίας και τη χρόνια επίσης περιφρόνηση για τα δικαιώματα του πολίτη.

Μου έκανε εντύπωση ότι υπάρχει μία διάταξη στο νομοσχέδιο που προβλέπει την ένσταση στον πίνακα ανακήρυξης των επιτυχόντων. Η ένσταση είναι ένα δικαίωμα που πρέπει να υπάρχει. Πόσες μέρες δίνετε; Πέντε. Όλο το δικαστικό, όλο το δικονομικό σύστημα και όλο το νομοθετικό πλαίσιο διατρέχονται από ασφυκτικές προθεσμίες για τον διάδικο, για τον πολίτη, για τον ενδιαφερόμενο που θέλει να προσφύγει και πρέπει να ανταποκριθεί στις ασφυκτικές προθεσμίες κατάθεσης προτάσεων, κατάθεσης προσθήκης, ανακοπής, προσφυγής. Ασφυκτικές οι προθεσμίες, ελάχιστων ημερών.

Αλλά οι προθεσμίες αυτές δεν ισχύουν για το επιτελικό κράτος ούτε για τις εξουσίες. Απόδειξη τρανή η άλλη τροπολογία που φέρνετε, το άρθρο 4 της τροπολογίας, στην οποία δίνετε άλλη μία παράταση στην αναστολή των οικοδομικών εργασιών στον Υμηττό, για να δώσετε άλλη μία παράταση στην Πρόεδρο της Δημοκρατίας, την κ. Σακελλαροπούλου, να εκδώσει προεδρικό διάταγμα για να προστατεύσει τον Υμηττό. Ακόμα δεν έχει εκδοθεί το προεδρικό διάταγμα, ενώ είναι επεξεργασμένο από το Συμβούλιο της Επικρατείας από το 2022. Ακόμα δυσκολεύεται η κ. Σακελλαροπούλου να το εκδώσει, δυσκολεύεται να εκδώσει το διάταγμα προστασίας του Υμηττού, οπότε παράταση άλλους τρεις μήνες στην αναστολή μέχρις εκδόσεως διατάγματος προστασίας του Υμηττού. Είναι δυστυχώς το απαύγασμα… Έρχεται με τροπολογία, βεβαίως, και αυτό, όπως με τροπολογία έρχονται και διάφορες άλλες διατάξεις.

Θα ήθελα να πω, για να μην υπάρχει καμμία αμφιβολία, είπατε ότι θα φέρετε, εάν καλά κατάλαβα, διάταξη για την κατάργηση της ποινικής ασυλίας τραπεζιτών για εγκλήματα απιστίας και ότι αυτό θα γίνει στο πλαίσιο των κωδίκων. Ξέρετε πολύ καλά βεβαίως ότι όσο καθυστερούν αυτές οι διατάξεις, τόσο αυτή η ασυλία συνεχίζει να ισχύει και άρα, ελλείψει αναδρομικής εφαρμογής, τόσο καλύπτονται για ένα διάστημα ακόμη όσοι τραπεζίτες διαπράττουν απιστία. Δεν βλέπω τον λόγο να καθυστερείτε ούτε βέβαια πείθομαι ότι έκαναν οι τραπεζίτες κάποια εθνική ευεργεσία και δώρισαν χρήματα -αυτό άκουσα να ανακοινώνεται, θα δω την επικαιρότητα πιο συγκεκριμένα.

Κύριε Υπουργέ, σας είπαμε πολλά. Και η δική μας αγορήτρια, η κ. Καραγεωργοπούλου και η Βουλευτίνα μας, η κ. Κεφαλά και ο Κοινοβουλευτικός μας Εκπρόσωπος, ο κ. Καζαμίας, σας είπαν πολλά για τα δικαιώματα, για τις διακρίσεις, γι’ αυτόν τον παραλογισμό των προσόντων. Απαγόρευση της δερματοστιξίας, ύψος, γλώσσες αγγλικά, γαλλικά, ιταλικά, αλλά όχι νοηματική, όχι γλώσσα των Ρομά, όχι άλλες γλώσσες. Αυτά δεν είναι προσόντα.

Εγώ θα κλείσω αναφερόμενη σε ένα προσόν για το οποίο εμείς κάναμε παρέμβαση τον Αύγουστο του 2022, όταν ξέσπασε το σκάνδαλο των παρακολουθήσεων με άμεση εμπλοκή του Πρωθυπουργού, το σκάνδαλο μιας ΕΥΠ που παρακολουθεί πολιτικούς αντιπάλους. Κάναμε μία θεσμική παρέμβαση και μιλήσαμε για την κατάργηση της ΕΥΠ και για τη συγκρότηση μιας πραγματικά εθνικής υπηρεσίας στρατηγικής πραγματικά λειτουργίας. Και απέναντι στα προσόντα που φέρνετε, εμείς μιλήσαμε για κάποια προσόντα που πρέπει να αρχίσετε και να αρχίσει το κράτος να τα αναζητεί σε όλους τους λειτουργούς, σε όλους τους δημοσίους υπαλλήλους και βεβαίως, σε όλους τους αστυνομικούς που προσλαμβάνουν.

Όταν, λοιπόν, παραθέτετε προσόντα για τους αστυνομικούς της Δικαστικής Αστυνομίας -και μακάρι να αρχίσετε να τα αναζητείτε και για τους Υπουργούς και για τα κυβερνητικά στελέχη- είναι σημαντικό να παραθέτετε το ήθος και την ακεραιότητα. Την ακεραιότητα που είναι απαραίτητη για να λειτουργεί με βάση το Σύνταγμα ο αστυνομικός, την ακεραιότητα που είναι απαραίτητη για να μην σοβούν φαινόμενα χρηματισμού, φαινόμενα μεροληψίας, φαινόμενα παράβασης καθήκοντος. Εμείς πιστεύουμε σε μία λειτουργία του κράτους που διέπεται και διατρέχεται από το ήθος και την ακεραιότητα. Αυτά αναζητούν και οι πολίτες, αυτά αναζητεί και η ελληνική κοινωνία. Εμείς για αυτά θα παλέψουμε και θα σας ελέγχουμε όσο δεν το κάνετε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ. Πόση ώρα θα χρειαστείτε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Θέλω απλώς να ενημερώσω με την ευκαιρία της ομιλίας της κ. Κωνσταντοπούλου ότι στο σχέδιο νόμου για τον Ποινικό Κώδικα και την Ποινική Δικονομία θα υπάρχει δίπλα ένα ολόκληρο κεφάλαιο το οποίο θα αφορά την ενδοοικογενειακή βία. Αυτά θα έρθουν μαζί. Άρα, σε λίγες μέρες θα δοθούν για διαβούλευση και θα έχουμε πιστεύω μία καλή ευκαιρία να συζητήσουμε όλα τα ζητήματα αυτά εκεί.

Απλώς τώρα μπορώ να ενημερώσω για ένα λεπτό ότι υπάρχουν διατάξεις οι οποίες δημιουργούν ένα πλέγμα προστασίας των γυναικών και ταυτόχρονα μεγαλώνουν τον αριθμό των επαγγελματιών που όταν βλέπουν μπροστά τους περιστατικά να έχουν την υποχρέωση να τα αναφέρουν και ταυτόχρονα παρέχουμε ένα δίκτυο προστασίας σε αυτούς που θα καταγγείλουν να έχουν το απόλυτο ακαταδίωκτο. Δηλαδή, οι δάσκαλοι, οι καθηγητές, οι γιατροί, οι προπονητές που θα έχουν μπροστά τους ένα τέτοιο περιστατικό οφείλουν να το καταγγείλουν και ταυτόχρονα εφόσον το καταγγείλουν, θα έχουν την απόλυτη προστασία. Θα τα συζητήσουμε, όμως, τότε αυτά.

Απλώς πήρα τον λόγο για να ενημερώσω ότι αυτό που είπατε για την πρωτοβουλία που θα αναλάβουμε θα έρθει σε λίγες μέρες. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Η Βουλευτής κ. Αγγελική Δεληκάρη ζητεί άδεια ολιγοήμερης απουσίας από τις 14 έως τις 16 Σεπτεμβρίου προκειμένου να μεταβεί στις Βρυξέλλες για να παραστεί και να απευθύνει χαιρετισμό στα εγκαίνια του Ευρωπαϊκού Ιδρύματος Ελληνισμού που θα λάβουν χώρα το απόγευμα της 15 Σεπτεμβρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

Η συνεδρίαση θα ολοκληρωθεί με τις δευτερολογίες των εισηγητών. Θα ξεκινήσουμε αντίστροφα από την εισηγήτρια της Πλεύσης Ελευθερίας, την κ. Ελένη Καραγεωργοπούλου, η οποία θα έχει τον λόγο για πέντε λεπτά όπως και οι υπόλοιποι εισηγητές.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, κύριε Υπουργέ, κύριε Υφυπουργέ, θέλω να τοποθετηθώ ως προς την τροπολογία-προσθήκη με διαδικασίες κατεπείγουσας εκτέλεσης έργων σε καταστάσεις έκτακτης ανάγκης πολιτικής προστασίας.

Πραγματικά, ήταν εξόχως απογοητευτική και άστοχη θεωρώ η δήλωση σας σε αυτή την Αίθουσα σήμερα περί «εθνικής κλάψας». Περί εθνικής τραγωδίας, ναι. Περί κάτι άλλο δεν νομίζω ότι θα μπορούσε να ακουστεί σε αυτή την Αίθουσα σε όλο αυτό που συμβαίνει σε όλη την ελληνική επικράτεια. Εθνική τραγωδία!

Πριν στεγνώσει το μελάνι στο ΦΕΚ διορισμού της ηγεσίας στον φορέα του Ελληνικού Κτηματολογίου, 7 Σεπτεμβρίου δημοσιεύθηκε, με επιλογή ημέτερου, παραβλέποντας το ασυμβίβαστό του στο οποίο και τελικά σκοντάψατε, εκτεθήκατε. Εκτέθηκε ο Υπουργός της Κυβέρνησής σας, ο κ. Παπαστεργίου. Ήδη χθες δημοσιεύτηκε στο ΦΕΚ ένας νέος διορισμός νέου προεδρείου, διοικητικού συμβουλίου, διευθύντριας του φορέα μετά την αποτυχία της επιλογής του εξωκοινοβουλευτικού σας Υπουργού.

Δεν ξεκίνησε καλά ο Υπουργός σας. Επισκέφτηκε μάλιστα τα πλημμυρισμένα χωριά και αφού φωτογραφήθηκε και διένειμε τριάντα περίπου κρουασάν για διακόσια άτομα που είχαν στοιβαχθεί ως διασωθέντες σε ένα πρόχειρο κατάλυμα, ακολούθως φυγαδεύτηκε για να μην προπηλακιστεί.

Κατά όμοιο τρόπο εκδιώχθηκε και φυγαδεύτηκε και ο Περιφερειάρχης σας, ο άλλος εκλεκτός σας, ο κ. Αγοραστός, ο οποίος είχε αναλάβει και την ευθύνη των αντιπλημμυρικών έργων μετά την καταστροφή του «Ιανού». Συνεχίζετε να τον στηρίζετε στις αυτοδιοικητικές εκλογές ως περιφερειάρχη; Δεν απαντήσατε στην κ. Κωνσταντοπούλου.

Ποιος μπορεί, λοιπόν, να σας πιστέψει ότι φέρνοντας αυτή την τροπολογία θα τα κάνετε σωστά;

Να προχωρήσουμε, όμως, και σε άλλα πράγματα γιατί ο χρόνος είναι λίγος και πιέζει και είμαστε όλοι κουρασμένοι αυτό είναι αλήθεια. Ακόμα πιο κουρασμένοι, όμως, είναι όσοι ακόμα αναζητούν τους δικούς τους ανθρώπους, όσοι έχασαν το βιός τους, τα σπίτια τους και φυσικά τους ανθρώπους τους.

Η ΑΑΔΕ προχωρεί σε αναβάθμιση και εκσυγχρονισμό του συστήματος «TAXIS» μετά από είκοσι έξι ολόκληρα χρόνια. Ηλεκτρονική η παρακολούθηση των εισοδημάτων των πολιτών, όλων των Ελλήνων, χωρίς διακρίσεις. Ψηφιακός ο φάκελος. Πλήρης καταγραφή εισοδηματικού και περιουσιακού προφίλ.

Στο άρθρο 3 της τροπολογίας σας εισάγετε για ψήφιση στο εξεταζόμενο νομοσχέδιο τα έξοδα έκτακτης ανάγκης για έλεγχο των εσωτερικών ηλεκτρικών εγκαταστάσεων των κτισμάτων που επλήγησαν από πλημμύρες. Αυτά είναι μέτρα υποστήριξης των πλημμυροπαθών. Άρα, παραδέχεστε ότι οι πολίτες της κεντρικής Ελλάδας δεν έχουν πλέον όχι μόνο ψηφιακά εργαλεία, αλλά δεν έχουν καν ρεύμα.

Από αυτούς τους πολίτες περιμένετε ότι θα πρέπει να τους παρακολουθήσετε με το νέο ψηφιακό φάκελο; Σε αυτούς τους πολίτες θα απευθύνεστε την 1η Νοεμβρίου, όταν θα επιβάλλετε σε όλους τους Έλληνες τον ηλεκτρονικό φάκελο μεταβίβασης ακινήτου;

Ήδη σήμερα υπήρχε μία αναδίπλωση σε σχέση με τις ψηφιακές λειτουργίες, για τις οποίες είστε πολύ περήφανοι, από το κράτος των τραπεζών, οι οποίοι πρόθυμοι και γενναιόδωροι, δήθεν, χάρισαν στην Κυβέρνησή σας 50 εκατομμύρια για την υποστήριξη έργων υποδομής στις κατεστραμμένες περιοχές της Θεσσαλίας. Οι ίδιοι αποφάσισαν στο κράτος των τραπεζών ότι θα αναστείλουν όλες τις διαδικασίες αναγκαστικής εκτέλεσης για τους πλημμυροπαθείς μέχρι το τέλος του χρόνου με φυσική παρουσία, επιτρέποντάς τους ακόμα να μεταβούν στα καταστήματα τους. Εκτός από ηλεκτρονική διαδικασία, για πρώτη φορά τους αναγνωρίζουν το δικαίωμα να παραστούν στα καταστήματα με φυσική παρουσία και να αιτηθούν την αναστολή. Είναι τόσο γενναιόδωροι;

Δεν θα μπορούσαν να έχουν διαγράψει ήδη τα χρέη των πλημμυροπαθών; Δεν θα μπορούσαν να έχουν προβεί σε άλλες διαδικασίες για να τους διευκολύνουν; Μέχρι 31/12 θα έχουν λυθεί τα προβλήματά τους; Έχασαν τα πάντα και περιμένετε από αυτούς τους ανθρώπους να τους διευκολύνετε ενισχύοντας έργα υποδομών που δεν υπάρχουν καν δρόμοι για να μεταβούν στα καταστήματά τους; Οι δρόμοι έχουν διαλυθεί και τους διευκολύνετε δήθεν με το να τους προσφέρετε τη διευκόλυνση να μεταβούν στα καταστήματα και να αιτηθούν οι ίδιοι την αναστολή των υποχρεώσεών τους και το πάγωμα των δανείων τους. Αν είναι δυνατόν!

Αυτά θα παρουσιάσει αύριο ο Πρωθυπουργός στη Διεθνή Έκθεση Θεσσαλονίκης; Επιτυχία! Τρομερή επιτυχία!

Αποζημίωση επιτροπών, κλιμακίων, πυροσβεστών και Ενόπλων Δυνάμεων. Μόνο επιτροπών και κλιμακίων, όχι ακόμα πυροσβεστών και Ενόπλων Δυνάμεων. Αλήθεια, από τους αμφίβιους καταδρομείς, από τους από τις επίλεκτες μονάδες, από τους κομάντο, από αυτούς τους ανθρώπους στα χωριά που πατήθηκαν από το νερό -πατήθηκαν από το νερό λένε οι κάτοικοι- που έγιναν απέραντες λίμνες, σε αυτούς τους ανθρώπους δεν αναγνωρίζεται το δικαίωμα αποζημίωσης; Δεν αναγνωρίζεται όπως σας έστειλε η ΠΟΜΕΝΣ στις 5 Σεπτεμβρίου επιστολή για τις πυρκαγιές, που ακόμα δεν τους έχει αναγνωρίσει ανταποδοτικές παροχές. Δεν θα έπρεπε οι στρατιωτικοί να συμπεριληφθούν στα μέτρα οικονομικής ενίσχυσης και στα μέτρα των αποζημιώσεων; Μόνο στα κλιμάκια;

Θα πρέπει, λοιπόν, να υποστηριχθεί έμπρακτα το έργο που προσφέρουν και συνεχίζουν να προσφέρουν με την ψυχή τους και όχι για τις αποζημιώσεις που θα έπρεπε να έχουν λάβει ήδη και για τις πυρκαγιές στον Έβρο και για τις πλημμύρες που ακόμα αγωνίζονται εκεί, θυσιάζοντας τη ζωή τους, την προσωπική τους ζωή και τις οικογένειές τους.

Σεβασμός, λοιπόν, και όχι μόνο ευχολόγια και ευχαριστήρια στους στρατιωτικούς και στους ανθρώπους που μάχονται στα μέτωπα. Ανταποδοτικές εισφορές και παροχές.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Τον λόγο έχει ο κ. Γιώργος Αποστολάκης από τη Νίκη για πέντε λεπτά.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ. Δεν επιθυμώ να δευτερολογήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με τον κ. Πέτρο Δημητριάδη του κόμματος των Σπαρτιατών για πέντε λεπτά.

**ΠΕΤΡΟΣ ΔΗΜΗΤΡΙΑΔΗΣ:** Κύριε Πρόεδρε, κύριοι Υπουργοί, κύριοι Βουλευτές, κύριοι συνάδελφοι, θα είμαι σύντομος και δεν θα πω πάρα πολλά.

Θα ήθελα, κατ’ αρχάς, για ακόμη μία φορά να εκφράσω τη θλίψη μου για τη μεγάλη καταστροφή στη Θεσσαλία, να εκφράσω τη συμπαράστασή μου στους πληγέντες και τα συλλυπητήριά μου στις οικογένειες των νεκρών.

Δεν θα πω τίποτα για πολιτικές ευθύνες και ποινικές. Τοποθετήθηκα το πρωί. Δεν χρειάζεται να τοποθετηθώ ξανά για αυτό το θέμα. Θεωρώ, όμως, πως σύντομα θα πρέπει να αποδοθούν οι πρέπουσες ευθύνες σε αυτούς που τους αναλογούν.

Επί του νομοσχεδίου να πω ότι πράγματι η Δικαστική Αστυνομία είναι ένα πάγιο αίτημα όλων των δικηγορικών συλλόγων. Όμως, αυτή η μορφή που μας έρχεται σήμερα δεν έχει καμμία σχέση με αυτό που περιμέναμε. Εμείς θα θέλαμε ένα σώμα αυτοτελές με ουσιαστικές αρμοδιότητες και όχι απλώς ένα επικουρικό σώμα αποτελούμενο από διοικητικούς υπαλλήλους που υπάγονται στο Υπουργείο Δικαιοσύνης και των οποίων οι αρμοδιότητες ουσιαστικά υποκαθιστούν την Ελληνική Αστυνομία.

Εδώ, επίσης, να πω πως παρά την προσθήκη είκοσι θέσεων στο πολιτικό τμήμα, θεωρούμε πως πάλι δεν υπάρχει η πρέπουσα επάρκεια των πολιτικών τμημάτων και όπως, επίσης, θεωρούμε πως το όριο ηλικίας των δεκαεννιά ετών, αλλά και η ελλιπής εκπαίδευση, η πολύ σύντομη εκπαίδευση των τεσσάρων μηνών, δεν επαρκεί για μας, δεν έχει τα εχέγγυα ασφαλείας για να θεωρήσουμε πως το αστυνομικό τμήμα θα παρέχει τις πρέπουσες υπηρεσίες στα δικαστήρια.

Θεωρούμε πως υπάρχει μία μεγάλη ανασφάλεια, κύριε Πρόεδρε, σε αυτό το θέμα.

Επίσης, παραμένει η μοριοδότηση στο άρθρο 10 των Ενόπλων Δυνάμεων που συνιστά δυσμενή διάκριση εις βάρος των γυναικών.

Επίσης, θεωρούμε απαράδεκτο ακόμα και σήμερα να συζητάμε για το αν θα πρέπει να τοποθετείται αποκλειστικά ένας συνταξιούχος δικαστικός και όχι ένα μέλος της ευρύτερης οικογένειας της ελληνικής δικαιοσύνης, κάποιος άνθρωπος ο οποίος θα επιλέγεται αξιοκρατικά από άλλα τμήματα της ελληνικής δικαιοσύνης.

Επίσης, θα θέλαμε να τονίσουμε πως είναι ασφυκτική η προθεσμία των δέκα ημερών που προβλέπεται για την υποβολή των δικαιολογητικών και ακόμη θα θέλαμε να πούμε πως θεωρούμε πάρα πολύ δύσκολο και θα έχει πρακτικά πάρα πολλές δυσκολίες το να βλέπουμε άτομα του πολιτικού τμήματος να εκτελούν πραγματογνωμοσύνες, αλλά και προανακριτικές πράξεις, καθώς δεν έχουν την απαραίτητη, κατά την άποψή μας, επάρκεια, την απαραίτητη κοινωνική μόρφωση και την απαραίτητη κοινωνική υποδομή.

Εδώ θέλω να τονίσω το εξής: Εμείς τοποθετούμαστε για όλα αυτά εδώ κατά του νομοσχεδίου, γιατί θα θέλαμε ένα πληρέστερο νομοσχέδιο, θα θέλαμε μία Δικαστική Αστυνομία με πολύ καλύτερη μορφή και με πολύ περισσότερες αρμοδιότητες.

Θέλω να πω και κάτι ακόμα, κύριε Υπουργέ. Θα ήθελα να πω πως θα περίμενα από το Υπουργείο Δικαιοσύνης να ξεκινήσει καλύπτοντας τα οργανικά κενά στη Δικαιοσύνη. Έχουμε πάρα πολλά κενά σε δικαστικούς γραμματείς, αλλά και δικαστές.

Θα περίμενα, επίσης, να φέρετε ένα νομοσχέδιο γενναίο. Περιμένω από εσάς να φέρετε ένα νομοσχέδιο που θα αφορά την άρση ασυλίας των τραπεζικών στελεχών, την προστασία της πρώτης κατοικίας, την κατάργηση του νόμου περί ευθύνης Υπουργών.

Αυτό το τελευταίο, κύριε Υπουργέ, αν το φέρετε, το ψηφίζουμε και, μάλιστα, με τα δύο χέρια εμείς προσωπικά. Για άλλους δεν ξέρω. Εμείς θα το θέλαμε πάρα πολύ.

Επίσης, θα περιμέναμε ακόμα και σήμερα να φέρετε κάποια νομοσχέδια που αφορούν την ανακούφιση των φορολογουμένων, όπως, επίσης, θα περιμέναμε και κάποια νομοσχέδια που θα υποστηρίζουν τους δανειολήπτες και όχι να βλέπουμε τη δημιουργία ενός σώματος, το οποίο, δυστυχώς κατά την άποψή μας, δεν θα προσφέρει τίποτα ουσιώδες.

Για αυτόν, λοιπόν, τον λόγο εμείς καταψηφίζουμε αυτό το νομοσχέδιο και θεωρούμε, μάλιστα, και πάρα πολύ προβληματικό να κατατίθενται την τελευταία στιγμή τροπολογίες για θέματα τα οποία, προσωπικά κατά την άποψή μου, θα έπρεπε να δοθεί μεγαλύτερη προσοχή και μεγαλύτερη μελέτη. Θεωρούμε πως αυτή η πρακτική δεν θα πρέπει να συνεχιστεί.

Για αυτόν, λοιπόν, τον λόγο εμείς καταψηφίζουμε. Θεωρούμε πως εάν φέρετε νομοσχέδια τα οποία είναι προς όφελος των πολιτών εμείς θα τα υπερψηφίσουμε.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Επόμενος ομιλητής που καλείται στο Βήμα είναι ο κ. Παύλος Σαράκης, εισηγητής της Ελληνικής Λύσης.

Ορίστε, κύριε Σαράκη, έχετε τον λόγο για πέντε λεπτά.

**ΠΑΥΛΟΣ ΣΑΡΑΚΗΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κύριε Υφυπουργέ, αξιότιμοι κύριοι συνάδελφοι και συναδέλφισσες, η Ελληνική Λύση από την πρώτη στιγμή κατά τη διάρκεια των συνεδριάσεων των αρμόδιων Επιτροπών της Δημόσιας Διοίκησης ανέφερε ότι επιθυμεί μία Δικαστική Αστυνομία, η οποία να είναι αποτελεσματική, να έχει όλες εκείνες τις δεξιότητες για να έχει και τις επιχειρησιακές ικανότητες για την αντιμετώπιση του οργανωμένου εγκλήματος, μία Δικαστική Αστυνομία όπως ακριβώς λειτουργεί σε όλα τα ευρωπαϊκά κράτη, αλλά και στις Ηνωμένες Πολιτείες της Αμερικής.

Δυστυχώς, όμως, θεσπίζεται και φαίνεται ότι θα λειτουργήσει η Δικαστική Αστυνομία στην πατρίδα μας μόνο και μόνο για να μπορέσει να ξεμπλοκάρει η Κυβέρνηση τα κονδύλια από το Ταμείο Ανάκαμψης αφού είναι προαπαιτούμενο.

Η Δικαστική Αστυνομία θα έχει έναν επικουρικό ρόλο στη δικαιοσύνη και δεν θα έχει τον ουσιαστικό ρόλο, τον θεμελιώδη ρόλο που πρέπει να έχει μία Δικαστική Αστυνομία, η οποία θα περιορίζεται στη φύλαξη των κτηρίων και, αν θέλετε, στην τάξη μέσα στις δικαστικές αίθουσες και θα έχει και κάποιες δυνατότητες μέσω των εμπειρογνωμόνων, οι οποίοι θα προσληφθούν, που, όπως είπαμε, η Ελληνική Λύση επιθυμεί να εμπλουτιστούν οι εμπειρογνώμονες, ώστε πράγματι να προσφέρουν και να στηρίξουν το έργο της Δικαιοσύνης για να αποκτήσουμε, επιτέλους, ένα κράτος δικαίου.

Κατά συνέπεια, μία Δικαστική Αστυνομία η οποία θα συγκροτηθεί μετά από μία εκπαίδευση η οποία στην πραγματικότητα είναι τύπος σεμιναρίων για εμάς δεν αποτελεί ίδρυση Δικαστικής Αστυνομίας, αλλά πρόκειται για ένα σώμα το οποίο πραγματικά έχει το όνομα, αλλά δεν θα έχει τη χάρη της Δικαστικής Αστυνομίας. Κατά συνέπεια, είμαστε υποχρεωμένοι να καταψηφίσουμε τη συγκεκριμένη τροπολογία στον νόμο του 2022.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ταυτόχρονα, θα ήθελα να πω και να αναφέρω σχετικά με την τροπολογία που κατέθεσε σήμερα ο κ. Σταϊκούρας εκπροσωπώντας ως Υπουργός αρμόδιος στο Υπουργείο Υποδομών και Μεταφορών, δυστυχώς η Κυβέρνηση εκμεταλλευόμενη αυτή την εθνική τραγωδία, η οποία συνέβη στον σιτοβολώνα της Ελλάδος, στη Θεσσαλία, αντί να λογοδοτήσουν οι εργολάβοι, έρχεται πάλι να τους επιβραβεύσει με απ’ ευθείας αναθέσεις. Το μεγάλο δυστύχημα στο ελληνικό κράτος είναι αυτοί οι εργολάβοι, Είχαμε άλλους εθνικούς εργολάβους στο παρελθόν και τώρα έχουμε άλλους εθνικούς εργολάβους.

Και γιατί λέω ότι θα έπρεπε να λογοδοτήσουν; Να μην ξεχνάμε ότι πριν από λίγους μήνες κατέρρευσε μία γέφυρα στην Πάτρα, η οποία είχε κατασκευαστεί μόλις πριν από δεκαπέντε έτη, σκοτώθηκαν συμπολίτες μας και η κατάρρευση της γέφυρας δεν οδήγησε σε καμία παρέμβαση του εισαγγελέα για να εξετάσει γιατί αυτή η γέφυρα κατέρρευσε, ενώ πληρώθηκε με χρήματα του Έλληνα φορολογούμενου.

Έπειτα δεν μπορούμε να αγνοήσουμε ότι στα Τέμπη είχαμε τον θάνατο δεκάδων συμπολιτών μας και ιδιαίτερα νέων ανθρώπων εξαιτίας του ότι δεν λειτουργούσε το ηλεκτρονικό σύστημα διαχείρισης, ότι δεν υπήρχαν οι αντίστοιχες υποδομές για να είναι ασφαλές το ταξίδι με το τρένο.

Δεν μπορούμε να αγνοήσουμε τώρα ότι τα πολυδιαφημισμένα αντιπλημμυρικά έργα τα οποία έγιναν στην πατρίδα μας και ιδιαίτερα στη Θεσσαλία μετά την επέλαση του Ιανού πριν από λίγα χρόνια, μόλις πριν από τρία χρόνια, αυτά κατέρρευσαν και δεν μπόρεσαν να αντιμετωπίσουν αυτό το ακραίο καιρικό φαινόμενο. Και αντί να υπάρξει επέμβαση του εισαγγελέα και να ψαχτούν οι φάκελοι πώς έγινε η παραλαβή αυτών των έργων, ποιες ήταν οι προϋποθέσεις, οι όροι που έπρεπε να έχουν για να μη διαλυθούν εντελώς, ήρθε ο αρμόδιος Υπουργός και τι μας είπε; Ήταν τόσο καλά αυτά τα έργα που έκαναν οι εθνικοί εργολάβοι, τα οποία εάν δεν υπήρχαν, θα είχαμε τον κατακλυσμό του Νώε. Δηλαδή, απαλλάσσουν των ευθυνών τους τους εργολάβους, τους κατασκευαστές, οι οποίοι αποτελούν την γάγγραινα στο ελληνικό κράτος. Ξέρουμε πάρα πολύ καλά πώς πλουτίζουν αυτοί και δεν υπάρχουν υποδομές και αφού δεν υπάρχουν υποδομές, θρηνούμε νεκρούς.

Έρχεται, λοιπόν, η Κυβέρνηση και, ναι, θέλει με το επιχείρημα και με το πρόσχημα της ανακούφισης και της ταχείας αποκατάστασης των υποδομών να δώσει και άλλα χρήματα στους εργολάβους.

Τι θα έκανε η Ελληνική Λύση αν ήταν στην Κυβέρνηση; Θα υποχρέωνε τους εργολάβους που έφτιαξαν αυτά τα έργα να τα φτιάξουν ξανά με δικές τους δαπάνες. Ούτε 1 ευρώ σε αυτούς τους εργολάβους που παραδίδουν έργα στο δημόσιο με κακοτεχνίες και γκρεμίζονται με το πρώτο ακραίο καιρικό φαινόμενο.

Εμείς θέλουμε δίκαιη, ορθή, διάφανη διαχείριση του δημοσίου χρήματος και για αυτό θα καταψηφίσουμε και αυτήν την τροπολογία δηλώνοντας «παρών» στην τροπολογία του Υπουργείου Υποδομών και Μεταφορών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα μικρόφωνα είναι καλά να ξέρετε. Δεν χρειάζεται να χαλάτε τη φωνή σας. Ακούγονται πάρα πολύ καλά. Εγώ το λέω για εσάς και για τις φωνητικές χορδές σας.

Η κ. Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, επιβεβαιώθηκε ότι η εισαγωγή του νομοσχεδίου σήμερα στην Ολομέλεια ήταν πραγματικά αναντίστοιχη της επικαιρότητας. Γι’ αυτό, βέβαια και δικαίως στην όλη συζήτηση επικράτησε η τεράστια καταστροφή που συνεχίζει στη Θεσσαλία. Όμως, πραγματικά και εδώ βρεθήκατε αναντίστοιχοι. Και τι δεν ακούσαμε κυρίως από κυβερνητικούς Βουλευτές, αλλά και από τα κυβερνητικά έδρανα! Από μετεωρολογικές μέχρι θεολογικές αναλύσεις ή και μυθολογικές ύστατα επιστρατεύσατε για να κρύψετε τις εγκληματικές σας ευθύνες και τον κύριο ένοχο, να κρύψετε γιατί σταθερά το αστικό κράτος αποδεικνύεται επιλεκτικά ανίκανο να προστατεύσει την ανθρώπινη ζωή από τα καιρικά φαινόμενα που επαναλαμβάνονται πραγματικά σαν μία κακόγουστη θεατρική παράσταση κάθε χρόνο, αφήνοντας στο πέρασμά τους θύματα δεκάδες ανθρώπινες ζωές, δασικές εκτάσεις, περιουσία, ζωικό κεφάλαιο.

Δεν έχω και τον χρόνο να αναλύσω ξανά αυτά που είπαμε και στην αρχική μας τοποθέτηση. Και ο Κοινοβουλευτικός μας Εκπρόσωπος, ο Νίκος Καραθανασόπουλος, έκανε, πραγματικά, φύλλο και φτερό το αφήγημα της Κυβέρνησης, τα επιχειρήματα που επιστρατεύετε και ανέδειξε το κοινό νήμα που ενώνει αυτές τις καταστροφές που επαναλαμβάνονται. Είναι η πολιτική που ακολούθησε και η σημερινή Κυβέρνηση, ακολούθησαν και οι προηγούμενες και η πολιτική που έχει σαν Θεό της και η ίδια η Ευρωπαϊκή Ένωση. Είναι η πολιτική που για να προστατεύσει τα κέρδη των επιχειρηματικών ομίλων θυσιάζει τα αναγκαία μέτρα προστασίας της ανθρώπινης ζωής, αφήνει αβοήθητο τον λαό από τέτοιου είδους καταστροφές.

Πιστή εφαρμογή αυτής της πολιτικής είναι και η τροπολογία που φέρνετε, η τροπολογία του Υπουργείου Υποδομών, γιατί με αυτά τα κριτήρια επιχειρείτε και την όποια –ονομάζετε- αποκατάσταση των πληγέντων, βασικά την όποια αποκατάσταση των υποδομών. Και είναι πραγματικά πρόκληση η τροπολογία, όχι μόνο γιατί, βέβαια, τουλάχιστον τα πρώτα μέτρα που ανακοινώνονται είναι ανεπαρκέστατα, αλλά στην πραγματικότητα γιατί στρώνει το τραπέζι για το μεγάλο φαγοπότι που θα ακολουθήσει από τους διάφορους μεγάλους κατασκευαστικούς ομίλους. Με αυτό στον βωμό του κέρδους θυσιάστηκε η πρόληψη και στον ίδιο βωμό με τα ίδια κριτήρια θυσιάζετε και την αποκατάσταση από τις πραγματικά τρομακτικές καταστροφές που προηγήθηκαν.

Θα αλλάξει τελικά αυτό το κριτήριο, το κριτήριο δηλαδή της προστασίας του επιχειρηματικού κέρδους, στα νέα έργα που υποτίθεται θα έρθουν να αποκαταστήσουν οι διάφοροι επιχειρηματικοί όμιλοι; Σε καμμία περίπτωση! Γι’ αυτό και βέβαια θα καταψηφίσουμε την τροπολογία, παρ’ ότι με άλλα άρθρα της, με επόμενα άρθρα -γιατί αυτή θεωρούμε ότι είναι μεγαλύτερης βαρύτητας- δεν θα είχαμε, βέβαια, αντίρρηση ούτε με το να δοθούν συγκεκριμένες αποζημιώσεις για τα κλιμάκια ελέγχου και λοιπά, πολύ περισσότερο δεν έχουμε αντίρρηση με το να αποκατασταθούν χωρίς επιπλέον επιβάρυνση τα ηλεκτρικά δίκτυα –αλίμονο!- γιατί το θεωρούμε αυτονόητο ότι θα πρέπει να μην πληρώσουν οι άνθρωποι για την αποκατάσταση της ηλεκτροδότησης της περιοχής και αυτή πρέπει να γίνει ταχύτατα. Και δεν είναι το μόνο, βέβαια, έχουμε πει αναλυτικά τη σειρά μέτρων που πρέπει να ακολουθηθούν.

Βέβαια, τώρα τι να πω; Και για τον Υμηττό, φυσικά, το μείζον είναι η προστασία του Υμηττού. Θεμιτή η παράταση της αναστολής, αλλά κάποια στιγμή πρέπει και αυτό να λυθεί οριστικά.

Θα πω μία κουβέντα για την τροπολογία του ΠΑΣΟΚ. Βέβαια, ανακοίνωσε ο Υπουργός ότι δεν πρόκειται να την κάνει δεκτή. Όμως, δεν είναι ούτε η πρώτη ούτε η τελευταία προσπάθεια που γίνεται πραγματικά με ad hoc νομοθετικές ρυθμίσεις -έκανε και η Κυβέρνηση, κάνετε και εσείς- να μπει φραγμός στη δράση των ναζιστικών εγκληματικών μορφωμάτων. Έχουμε κατ’ επανάληψη πει και όταν η Κυβέρνηση έφερνε τις ανάλογες ρυθμίσεις, ότι μπλόκο στον φασισμό και στα διάφορα αποκρουστικά μορφώματα μπορεί να βάλει μόνο το ίδιο το εργατικό λαϊκό κίνημα με τη δράση του, μην αφήνοντάς τους πραγματικά χώρο και λόγο ύπαρξης.

Γιατί, βεβαίως, αυτές οι ρυθμίσεις όχι μόνο τελικά αποδεικνύονται αναποτελεσματικές, αλλά στο όνομα της αντιμετώπισης ενός υπαρκτού προβλήματος -που γεννήθηκε, όμως, με την προκλητική ανοχή του ίδιου του συστήματος, αν όχι το χάιδεμα αυτών των μορφωμάτων και από διάφορα κόμματα, γεννήθηκε, αν θέλετε, από το γεγονός ότι τόσα χρόνια μετά ακόμα εκκρεμεί η τελεσίδικη καταδίκη των εγκληματιών της Χρυσής Αυγής- στο όνομα της αντιμετώπισης αυτών των μορφωμάτων δεν μπορεί να γίνουν ανεκτές επικίνδυνες ρυθμίσεις που ανοίγουν κερκόπορτες για να χτυπηθεί το ίδιο το εργατικό λαϊκό κίνημα με την επίκληση του γνωστού «τρομονόμου».

Και σε αυτή την τροπολογία επικαλείστε το άρθρο 187Α που αξιοποιείται από μία σειρά χώρες της Ευρωπαϊκής Ένωσης για να ποινικοποιούνται και να στοχοποιούνται μορφές δράσης του εργατικού κινήματος, ακόμη και η ίδια η ριζοσπαστική σκέψη σε πολλές περιπτώσεις.

Και για αυτόν τον λόγο, βέβαια, δεν θα μπορούσαμε όσο παραμένει αυτή η διάταξη, η επίκληση αυτού του «τρομονόμου», να στηρίξουμε μία τέτοια τροπολογία και επισημαίνουμε τον κίνδυνο ότι βάζοντας μπροστά το άρθρο 187Α ξηλώνονται μία σειρά προστατευτικές ρυθμίσεις για τον κατηγορούμενο. Και βλέπουμε ήδη από τα πρώιμα στάδια της άσκησης της ποινικής δίωξης, χωρίς καν να υπάρξει παραπομπή στο ακροατήριο, αποφάσεις και λοιπά, να επιβάλλονται τέτοιου είδους μέτρα. Λέμε πώς αυτό τέλος πάντων ανοίγει επικίνδυνους δρόμους και για άλλου είδους διατάξεις.

Και τέλος, για την τροπολογία του ΣΥΡΙΖΑ, φυσικά και δεν θα είχαμε καμία αντίρρηση να αρθεί η προκλητική ασυλία των τραπεζικών στελεχών. Είχαμε εξάλλου ασκήσει σφοδρή κριτική και στην Κυβέρνηση, όταν έρχονταν αυτού του είδους οι τροποποιήσεις του Ποινικού Κώδικα. Όμως, κατά τη γνώμη μας, δεν παύει το ενδιαφέρον σας να αποδεικνύεται υποκριτικό και να γίνεται για αντιπολιτευτικούς λόγους, όταν αντίστοιχες ρυθμίσεις ασυλίας των τραπεζικών στελεχών είχαν ψηφιστεί και με προηγούμενους νόμους και από την προηγούμενη κυβέρνηση.

Επιτέλους, κάποια στιγμή πρέπει να σταματήσει αυτό το χαϊδολόγημα και καλώς να έρθουν και θα τις ψηφίσουμε, βέβαια, αν έρθουν, αυτού του είδους οι ρυθμίσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Γιαννακοπούλου, έχετε τον λόγο. Μπορείτε και από τη θέση σας να μιλήσετε, αν θέλετε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, τοποθετήθηκα αναλυτικότατα για την ουσία του νομοσχεδίου και το πρωί, για τις δε τροπολογίες τοποθετήθηκε αναλυτικά και εξέφρασε ποια είναι η θέση του ΠΑΣΟΚ ο Κοινοβουλευτικός μας Εκπρόσωπος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ξανθόπουλε, θέλετε να μιλήσετε και εσείς από τη θέση σας;

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, θα ξεκινήσω κατ’ αρχάς από το σώμα του νομοθετήματος. Επικαλούμαι την Επιστημονική Υπηρεσία της Βουλής, η οποία στο άρθρο 7 -και δεν ξέρω πώς διέλαθε της προσοχής σας- κάνει μία ρητή αναφορά στην απόφαση του Συμβουλίου της Επικρατείας -της ολομέλειας μάλιστα- του 2021, με την οποία κρίθηκε ότι η διάκριση σε βάρος των γυναικών προκαλείται ακόμη και με τη διάταξη του άρθρου τάδε υπουργικής απόφασης, η οποία ορίζει ως αναγκαίο προσόν για την κατάταξη δόκιμων λιμενοφυλάκων ελάχιστο ανάστημα για τους μεν άνδρες υποψηφίους 1,70 μέτρα, για δε τις γυναίκες υποψήφιες 1,65 μέτρα, υπό την έννοια του αποκλεισμού γυναικών σε πολύ μεγαλύτερο ποσοστό σε σχέση με τους άνδρες. Είναι απόφαση της ολομέλειας του Συμβουλίου της Επικρατείας, είναι στην έκθεση της Επιστημονικής Υπηρεσίας της Βουλής και αυτό επιρρωνύει, ενισχύει την κριτική που έχουμε ασκήσει εμείς για τη συγκεκριμένη διάταξη, τόσο εμείς, βεβαίως, όσο και άλλα κόμματα.

Τώρα, σε σχέση με την τοποθέτηση του κυρίου Υπουργού ακροθιγώς και πολύ γρήγορα θα ήθελα να πω το εξής:

Κύριε Υπουργέ, κατορθώσατε και βάλατε σε μία φράση τον Ελευθέριο Βενιζέλο, τον Κωνσταντίνο Καραμανλή και τον Κυριάκο Μητσοτάκη. Καταλαβαίνω ότι το «και» συνδέει όμοια πράγματα, αλλά εν πάση περιπτώσει η αρχή της διάκρισης και της μετριοπάθειας πρέπει να βασιλεύει σε αυτή την Αίθουσα.

Σε ό,τι αφορά την τροπολογία μας, μας εγκαλέσατε βεβαίως γιατί εμείς καθιερώσαμε, ψηφίσαμε την ασυλία των στελεχών του υπερταμείου υποδυόμενος πως αγνοείτε ότι αυτό έγινε μέσα σε συνθήκες ασφυκτικής μνημονιακής εποπτείας, μέσα σε ένα μνημόνιο στο οποίο βεβαίως κάποιοι άλλοι οδήγησαν τη χώρα και ο ΣΥΡΙΖΑ με τις θυσίες του ελληνικού λαού κατόρθωσε και έβγαλε τη χώρα από τα μνημόνια. Όμως, εν πάση περιπτώσει «ο γέγονε, γέγονε».

Σήμερα αυτό που εγώ αντιλαμβάνομαι είναι ότι η Νέα Δημοκρατία έχει περίπου τεσσεράμισι χρόνια και κάτι που κυβερνά. Εάν, λοιπόν, διαφωνεί με αυτές τις διατάξεις, μπορεί κάλλιστα να τις τροποποιήσει. Και είναι επιχείρημα υπέρ των δικών μας απόψεων, διότι εμείς λέμε ότι μέσα σε ασφυκτικές συνθήκες μνημονιακής εποπτείας αναγκαστήκαμε και νομοθετήσαμε τέτοιου είδους ρυθμίσεις. Εσάς ποιος σας πίεσε για να καθιερώσετε την ασυλία των τραπεζικών στελεχών;

Και επειδή είπατε ότι ο κ. Μαρινάκης μίλησε για πάγιες και διαρκείς απόψεις του κ. Φλωρίδη, έχω εδώ ένα δημοσίευμα από την εφημερίδα «ΤΑ ΝΕΑ», η οποία τουλάχιστον δεν διάκειται δυσμενώς προς την Κυβέρνηση, που λέει ευθέως ότι εξέφρασε τις προσωπικές του απόψεις, όπως εμείς το προσδιορίσαμε και όχι όπως το προσδιορίσατε εσείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η δήλωση είναι καταγεγραμμένη, κύριε συνάδελφε. Αυτά είναι τα δημοσιεύματα.

**ΘΕΟΦΙΛΟΣ ΞΑΝΘΟΠΟΥΛΟΣ:** Πολύ ωραία. Αυτό λέω. Εγώ το ενισχύω, γιατί το είπα, κύριε Υπουργέ. Με αυτή την έννοια το λέω. Εδώ το λέει, από εδώ το παίρνω -δεν είμαι αυτήκοος μάρτυς των όσων είπε ο κ. Μαρινάκης- και αυτό σας λέω.

Εν πάση περιπτώσει, εγώ κρατώ ότι βλέπετε σε μία ενδεχόμενη τροποποίηση διατάξεων του Ποινικού Κώδικα να φέρετε και μία τέτοια διάταξη η οποία θα το αντιμετωπίσει και είναι και σύμφωνη μάλιστα με τις πάγιες και διαρκείς σας απόψεις. Και αυτό, κατά την άποψή μου, είναι χρήσιμο και το περιμένουμε βεβαίως για να δούμε και να τοποθετηθούμε αναλόγως.

Και εδώ θα ήθελα να πω κάτι για να το κλείσω, γιατί τουλάχιστον μεταξύ μας μπορούμε να συνεννοούμαστε. Όλη την προηγούμενη περίοδο επανέρχεται αυτή η φημολογία και η συζήτηση περί των κωδίκων που ψήφισε ο ΣΥΡΙΖΑ και αφορά τον Κώδικα Ποινικής Δικονομίας και τον Ποινικό Κώδικα. Τόσο εσείς όσο και εγώ ξέρουμε ότι αυτό είναι ένα προϊόν μιας υπερδεκαετούς προσπάθειας μιας νομοπαρασκευαστικής επιτροπής, την οποία κοσμούσαν δάσκαλοί μας, φίλοι μας, άνθρωποι ανεπίληπτου ήθους και επιστημονικής κατάρτισης. Δεν είναι σωστό, λοιπόν, όλη αυτή η προσπάθεια να αναφέρεται ως «κώδικες του ΣΥΡΙΖΑ». Είναι προσπάθεια, αποτέλεσμα της νομοπαρασκευαστικής επιτροπής. Εμείς βεβαίως έχουμε την πολιτική ευθύνη, γιατί την υιοθετήσαμε, αλλά ξέρετε πάρα πολύ καλά ότι όπως ήρθαν οι διατάξεις, έτσι ψηφίστηκαν. Επομένως, μη μειώνετε αυτό το εξαιρετικό νομοθέτημα προσαρμόζοντάς το στην πολιτική συγκυρία και θεωρώντάς το ως «Ποινικούς Κώδικες του ΣΥΡΙΖΑ».

Τέλος, σε ό,τι αφορά τις τροπολογίες που καταθέσατε εσείς, στην προτεινόμενη από τον κ. Σταϊκούρα στο άρθρο 1 με την αθρόα και άνευ όρων ανάθεση είμαστε σαφώς αντίθετοι. Συμφωνούμε, βεβαίως, με το άρθρο 2 για την αποζημίωση των επιτροπών και για την κάλυψη των εξόδων, αλλά όπως έρχονται αυτές οι τροπολογίες με διατάξεις τις οποίες δεν μπορούμε να ψηφίσουμε επιμέρους, ψηφίζουμε «παρών», όπως και στην άλλη τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μου κάνει κι εδώ εντύπωση, κύριε Υπουργέ, ότι ακολουθείτε πάλι μία διαδικασία -ολοκληρώνω, κύριε Πρόεδρε- κατά την οποία και η επόμενη τροπολογία μιλάει για την επιμόρφωση των μελών του Συμβουλίου Επιθεώρησης και για αντικατάσταση του άρθρου 99 του Κώδικα Οργανισμού Δικαστηρίων. Πέρυσι τον ψηφίσαμε αυτόν! Έχουμε, δηλαδή, έναν νόμο τον οποίο τροποποιούμε τώρα, τον οποίο ψηφίσαμε πέρυσι και μας φέρνετε και μία τροπολογία για έναν νόμο που συζητήσαμε πάλι πέρυσι. Με την έννοια αυτή, λοιπόν, και για λόγους αρχής ψηφίζουμε «παρών» και σε αυτή την τροπολογία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κούβελα, έχετε τον λόγο και κλείνουμε με εσάς.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές, είναι εύλογο η πρωτοφανής καταστροφή η οποία συνέβη και συνεχίζεται να συμβαίνει στη Θεσσαλία να απασχολεί πολύ τις εργασίες της σημερινής Ολομέλειας και να κερδίζει μεγάλο, ίσως και το μεγαλύτερο τμήμα, της διάρκειάς της. Όμως, αυτό είναι λογικό. Η σκέψη και η καρδιά μας συνεχίζει να βρίσκεται κοντά στους ανθρώπους οι οποίοι βιώνουν αυτή την καταστροφή και υποφέρουν από τις συνέπειές της, αλλά και στους ανθρώπους οι οποίοι συνεχίζουν να εργάζονται καθημερινά και κάθε νύχτα για να μειώσουν, να περιορίσουν αυτές τις δραματικές, τις τραγικές συνέπειες.

Θα μπορούσε κανείς να ασκήσει οποιαδήποτε κριτική, καλόπιστη πάντα βέβαια, για την κατάσταση των υποδομών, για την προετοιμασία των υπηρεσιών και για τον σχεδιασμό που προηγήθηκε. Όμως, δεν μπορεί να μην αναγνωρίσει αντανακλαστικά στον Πρωθυπουργό και στους αρμόδιους Υπουργούς, οι οποίοι βρίσκονται καθημερινά στο πεδίο της καταστροφής, ενημερώνουν τους πολίτες και συντονίζουν τις επιχειρήσεις σε όλα τα αναγκαία επίπεδα για να περιοριστούν οι συνέπειες της καταστροφής σε όλους τους τομείς και έχουν θέσει ήδη σε εφαρμογή τα πρώτα μέτρα ανακούφισης. Και στο σημείο αυτό, θα ήθελα να επισημάνω ότι πρόκειται για τα πρώτα μέτρα ανακούφισης, καθώς στη συνέχεια θα ακολουθήσουν και πολλά άλλα. Θα ακολουθήσει ο σχεδιασμός για την ανασυγκρότηση και τελικά, βέβαια, η προσπάθεια για την επαναφορά σε μία κανονικότητα της περιφέρειας που είναι κομβικής σημασίας για τη χώρα. Γι’ αυτό και ήταν κορυφαίας σημασίας η επίσκεψη του Πρωθυπουργού στο Στρασβούργο και τα αποτελέσματα αυτής, οι επαφές με την ηγεσία της ευρωπαϊκής Επιτροπής και η κατάληξη να πετύχουμε να κινητοποιήσουμε την ευρωπαϊκή αλληλεγγύη και να συμφωνηθεί η μόχλευση ποσού 2 δισεκατομμυρίων 250 εκατομμυρίων για τις ανάγκες που έχουν προκύψει από τη θεομηνία και τις ανάγκες αντιμετώπισής της και, βέβαια, αυτό να γίνει με αμεσότητα και ευελιξία, πράγμα που είναι πολύ σημαντικό για την εκταμίευση και τη λειτουργικότητα αυτών των σημαντικών ποσών.

Όσον αφορά το σχέδιο νόμου το οποίο συζητούμε και του οποίου η συζήτηση ολοκληρώνεται σε λίγο, θα έλεγα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης ξεκίνησε τις εργασίες της Κοινοβουλευτικής Περιόδου με το δεξί. Η συζήτηση που προηγήθηκε στις συνεδριάσεις της επιτροπής ήταν εποικοδομητική, έγινε σε καλό κλίμα και τηρώντας τις προβλέψεις του Κανονισμού με την παρουσία τόσο του Υπουργού όσο και του αρμόδιου Υφυπουργού, της πολιτικής ηγεσίας δηλαδή του Υπουργείου που εισηγούνταν το σχέδιο νόμου. Το αποτέλεσμα, λοιπόν, αυτής της πολύ ομαλής και αποδοτικής λειτουργίας των συνεδριάσεων ήταν πως προτάσεις που κρίθηκε ότι συμβάλλουν ουσιαστικά στον επιδιωκόμενο με τη νομοθετική πρωτοβουλία στόχο και σκοπό έγιναν αποδεκτές στη συντριπτική τους πλειοψηφία από την ηγεσία του Υπουργείου Δικαιοσύνης και ήρθαν σήμερα στο ξεκίνημα της συζήτησης ως νομοτεχνικές βελτιώσεις, ενώ στην πορεία της συζήτησης είχαμε, αν θέλετε, και μία επιπλέον σημαντική προσθήκη, την αύξηση του αριθμού των οργανικών θέσεων των στελεχών της Δικαστικής Αστυνομίας. Δεν υπάρχει αμφιβολία πως πρόκειται για μία αναγκαία νομοθετική πρωτοβουλία για τον επιδιωκόμενο στόχο επιτάχυνσης της απονομής της δικαιοσύνης στη χώρα.

Σας καλώ να υπερψηφίσουμε το σχέδιο νόμου και τις υπουργικές τροπολογίες, όπως αυτές προτείνονται.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων, του σχεδίου νόμου του Υπουργείου Δικαιοσύνης: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν.4963/2022 άλλες ρυθμίσεις του Υπουργείου Δικαιοσύνης και λοιπές επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν.4963/2022 άλλες ρυθμίσεις του Υπουργείου Δικαιοσύνης και λοιπές επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 12/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 13/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Δικαιοσύνης: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν.4963/2022 - Άλλες ρυθμίσεις του Υπουργείου Δικαιοσύνης και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 556α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21.56΄ λύεται η συνεδρίαση για αύριο, ημέρα Πέμπτη 14 Σεπτεμβρίου 2023 και ώρα 10.00΄, με αντικείμενο εργασιών του Σώματος: α) Επετειακές Αναφορές από τον Προεδρεύοντα της Συνεδρίασης για την Ημέρα Εθνικής Μνήμης της Γενοκτονίας των Ελλήνων της Μικράς Ασίας και τήρηση ενός λεπτού σιγής, καθώς και την Παγκόσμια Ημέρα της Δημοκρατίας και β) νομοθετική εργασία: 1) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999» και 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**